
PRAEFATIO 


Singularem  beneficiorum  materiam  rite  addiscere 
multos  e  clero  decet ,  et  omnes  iuris  ecclesiastici  cul¬ 
tores. 

Non  ita  propter  ea  haec  commentaria  edi  permisimus , 
quasi  ad  Curias  tantum  et  ad  scholas  destinata,  sed  ad 
omnes  qui  de  beneficiis  provisi  vel  non,  rerum  eccle¬ 
siasticarum,  pro  suo  munere  et  studio,  penitiorem  no¬ 
titiam  sibi  adsciscere  satagunt. 

Ideo  curae  fuit,  quae  ad  praxim  magis  accedunt, 
simul  cum  expositione  doctrinae  et  fontium  eius,  circa 
iuridica  de  re  subiecta  instituta,  ita  componere ,  quod 
nil  restaret  desiderari  cuique. 

Si  iuvandi  cordatissimum  votum  rei  eventus  sit 
sequutus,  dicant  qui  valent. 

Interim  lectori  benevolo  bona  cuncta  ominamur, 
fraternam  veniam  flagitantes  pro  labore. 

Forolivii,  die  3  Iulii  1925. 


M .  Pistocchi. 


DE  RE  BENEFICiALI  IUXTA  CANONES 


INTRODUCTIO 


Non  mediocris  disceptatio  inter  doctores  exstitit, 
circa  ipsam  vim  nominis  —  beneficii  ecclesiastici.  — 
Non  est  amplius  attendenda  sententia  eorum 
qui  illud  defluere  putant  a  bene ,  vel  benevole  jaciendo , 
vel  expresse  a  beneficentia ,  quae  est  —  actus  amici¬ 
tiae  et  charitatis  secundum  communem  rationem  — 
(S.  Thomas,  II-II,  q.  31,  art.  1)  (1). 

Nomen  initia  pandit,  et  quoad  originem  bene¬ 
ficiorum  memoria  recolendum  est,  eam  historiae 
oris  apparuisse,  diutino  iam  tempore,  exstante  bono¬ 
rum  ecclesiasticorum  communione  sub  Episcopi  ad¬ 
ministra  tione  (per  diaconos  in  Occidente,  per  oeco¬ 
nomos  in  Oriente)  ex  oblatis  ad  altare  vel  in  -honorem 
Cathedrae  vel  ad  pauperum  et  peregrinorum  sustenta¬ 
tionem  (2). 

Ineunte  saeculo  vi  habita  officiorum  ecclesia¬ 
sticorum  in  plurimis  locis  -stabili  adsignatione,  qui¬ 
busdam  clericis,  iam  a  presbyterio  pro  suo  munere 
dissitis,  habita  sunt  prima  beneficiorum  eccl.  rudi¬ 
menta.  Praediola  et  fundi  eis  administratione  et 


(1)  Manacorda,  luris  et  Discip.  Eccles.  specimen,  cap.  I,  n.  2. 

(2)  Calisse,  Diritto  Ecclesiastico,  n.  126. 

1  —  Pistoccoi,  De  Re  Beneficiali. 

usufructu  relicta  erant,  ea  conditione  quod,  ipsorum 
exitu  adventante,  redirent  ad  liberam  Episcopi  dis¬ 
positionem  (Synodus  Agathonensis ,  cap.  7-22  — 
Syn.  Aurelianensis  I,  can.  23  —  Epistola  5  Sym¬ 
machi  Papae  ad  Caesarium  fratrem)  (1). 

At,  quod  primum  commodo  et  spirituali  utilitati 
fidelium  aliquando  concessum  est  alicubi,  serius  ut 
mos  induci  coepit,  ubique. 

Reditus  decimarum  et  oblationum,  intra  fines  pa¬ 
roeciarum  constabiliebantur,  ut  dos  adsignata  eccle¬ 
siae;  et  ministro  ius  fuit  eos  administrandi  perci- 
piendique  eorundem  fructus,  una  cum  officio  et 
munere  disponendi,  iuxta  offerentium  mentem,  et 
canonum  praescripta  (2). 

Incalescente  in  dies  fidelium  pietate,  quod  initio 
parochis,  postea  ceteris  e  clero  tribui  coepit  (Can.  32, 
causa  12,  quaest.  2). 

Ita  indolem  imitantes  beneficiorum  militiae  civilis, 
quibus  ab  imperatoribus  ducibusque,  qui  arma  tu¬ 
lerant,  gratitudinis  pignora  assequebantur,  bonorum 
ecclesiasticorum  assignationes,  beneficii  nomine,  sunt 
clericis,  pro  eorum  muneribus,  multiplicius  collatae. 

Characteres,  postea,  beneficiis  proprii  sunt  a  syste¬ 
mate  feudali  mutuati  —  Lib.  I  Feud.,  tit.  I  —  quoad 
investituram,  possessionis  captionem  etc.  (3).  De 
his  saeculo  ix  Cone.  Moguntinum  decernit  expresse. 

In  corpore  iuris,  iuxta  ord.  Decretalium,  plurimis 
in  locis,  de  beneficiis  agebatur,  ut  videre  est  v.  g. 


(1)  Vecchiotti,  Institui.  Can.,  vol.  II,  §  2. 

(2)  Sebastianelli,  De  Rebus,  183.  —  Cf.  et  cl.  Franc.  Lanzoni, 
Le  origini  delle  Diocesi  antiche  (Vitalia  —  qui  ex  constitutione  be¬ 
neficiorum  derivat  novam  organisationem  status  Italici  post  fatum 
R.  Imperii. 

(3)  Santi,  Decr.  Greg.  IX,  lib.  III,  tit.  V,  n.  4.  —  Schiappoli,  Ma¬ 
nuale  Dir.  Eccl.  P.  p.,  n.  1. 


INTRODUCTIO 


3 


Titt.  De  clericis  non  residentibus  —  De  'praebendis 
et  dign.  etc.  (1). 

Idem  dicendum  de  Tridentina  lege  (vide  sess.  XXI, 
de  ref.,  c.  2  —  sess.  XXIII,  de  ref.,  c.  6,  etc.);  at  post¬ 
quam,  speciatim  in  Urbe,  materia  canonum  tractari 
coepit  scientifica  methodo,  de  beneficiis  actum  est 
ordine  logico  in  scholis,  et  hanc  normam  sequutus 
est  legislator  in  Codice.  Habetur  ergo  novum  ius  in 
PaHe  quinta  Libri  tertii  —  De  Rebus  —  a  canone  1409 
ad  can.  1488  Codicis  Piano-Benedictini.  Contracta 
est  Titulo  XXV,  capitibus  6. 

Hunc  ordinem  sequemur,  in  hisce  nostris  com¬ 
mentariis  de  Re  Beneficiaria.  Religiose  enim  insistere 
nobis  propositum  est  praescriptis  datis  a  Sacra  Se¬ 
minariorum  et  Universitatum  Congregatione ,  decreto 
diei  7  Augusti  an.  1917,  in  quo  haec  leguntur:  «in 
schola  antehac  textus  aptissime  nuncupata,  in  qua 
ius  canonicum  penitus  copioseque  praelegitur,  ita 
in  posterum  eiusmodi  disciplina  tradatur ,  ut  alumni, 
non  modo  Codicis  sententia  synthetice  proposita,  sed 
accurata  quoque  uniuscuiusque  canonis  analysi ,  ad 
cognoscendum  et  intelligendum  Codicem  veluti  manu 
ducantur:  debent  scilicet  doctores  iuri  canonico  tra¬ 
dendo,  ipso  Codicis  ordine  ac  titulorum  capitumque 
serie  religiosissime  servata,  singulos  canones  dili¬ 
genti  explanatione  interpretari.  Iidem  tamen  ma¬ 
gistri,  ante  quam  dicere  de  aliquo  instituto  iuridico 
aggrediantur,  apte  exponant  qui  eius  fuerit  ortus, 
quae  decursu  temporis  acciderint  progressiones,  mu¬ 
tationes  ac  vices,  ut  discipuli  pleniorem  iuris  co¬ 
gnitionem  assequantur » (2). 


(1)  Berardi,  Ius  Eccles.  Univ.  in  Praeliminari.  —  Wernz,  Ius 
Decret.,  II,  n.  2-15. 

(2)  A.  A.  S.  IX,  439. 

Titulus  XXV  libri  III  De  Rebus ,  inscribitur 
— •  De  beneficiis  ecclesiasticis  —  et  ordo  materiae  hic 
sequitur  per  capita  et  canones: 


Titulus  XXV.  De  beneficiis  eccle¬ 
siasticis 

Cap.  I.  De  constitutione  seu  ere¬ 
ctione  beneficiorum 
Cap.  II.  De  unione,  translatione, 
divisione,  dismembratione, 
conversione  et  suppres¬ 
sione  beneficiorum 
Cap.  III.  De  beneficiorum  colla¬ 
tione 

Cap.  IV.  De  iure  patronatus 
Cap.  V.  De  iuribus  et  obligationibus 
beneficiariorum 

Cap.  VI.  De  dimissione  et  permuta¬ 
tione  beneficiorum 


Can.  1409-1413 
»  1414-1418 

»  1419-1430 

»  1431-1447 

»  1448-1471 

»  1472-1483 

»  1484-1488 


Hisce  praemonitis,  veniamus  ad  canones. 


COMMENTARIA 


TITULUS  XXY. 

De  Beneficiis  Ecclesiasticis. 

Can.  1409.  Beneficium  ecclesiasticum  est  ens  iuridicum 
a  competente  ecclesiastica  auctoritate  in  perpetuum 
constitutum  seu  erectum,  constans  officio  sacro  et 
iure  percipiendi  reditus  ex  dote  officio  adnexos. 

Tria  elementa  obiective  constituere  beneficium  ec¬ 
clesiasticum  doctores  omnes  admiserunt,  nempe  ut 
tradit  Lessius  (1):  a)  officium  sacrum,  b)  ius  perci¬ 
piendi  fructus  ex  bonis  officio  adnexis,  e )  fructus 
ipsi  ex  bonis  quae  quatenus  sunt  rei  sacrae  con- 
iuncta  non  fructificant  nisi  habenti  officium  cleri¬ 
cale  (2),  et  sunt  —  extra  patrimonium  —  (3). 

Omnes  pariter  confessi  sunt  requiri  ad  constitu¬ 
tionem  beneficii  eccles.  actum  competentis  aucto¬ 
ritatis  in  Ecclesia  ea  bona  dicantis  determinato 
officio  sacro  in  individuo:  item  debere  ex  institu¬ 
tione  beneficium  perpetuitate  gaudere. 


(1)  Apud  Garcia,  Tr.  de  Benef.  Eccl.,  c.  II. 

(2)  S.  Thomas,  II-II,  q.  100,  a.  4. 

(3)  Ferrini,  Pandette,  210.  —  Wernz,  III,  n.  134. 

At  non  omnes,  eodem  modo,  beneficii  notionem 
tradebant.  Aliquibus  placuit,  praesertim  theologis, 
beneficium  definire:  —  Ius  obeundi  officii  spiritualis 
auctoritate  ecclesiastica  constituti,  cui  ius  perci¬ 
piendi  fructus  perpetuo  adnexum  est.  — ■  Ceteris  et 
communius  intra  iuristas:  —  Ius  perpetuum  perci¬ 
piendi  fructus  ex  bonis  Ecclesiae  ratione  spiritualis 
officii,  auctoritate  ecclesiastica  constitutum.  —  Dis¬ 
crimen  erat  in  praevalentia  unius  vel  alterius  ele¬ 
menti,  officii  nempe,  vel  iuris  ad  fructus.  Theologi 
affirmabant  essentiam  beneficii  reponendam  esse  in 
officio,  sine  quo  non  datur  ius  ad  fructus;  ceteri, 
genesim  historicam  beneficii  attendentes,  repone¬ 
bant,  legitime,  officia  sacra  semper  exstitisse  in  Ec¬ 
clesia,  beneficia  serius  esse  invecta;  et,  ex  adsigna- 
tione  bonorum  et  fructuum  determinatis  officiis, 
prodiisse  ius  ad  ea.  Quod  videtur  paucis  contraxisse 
Bonifacius  VIII,  in  c.  ult.  de  Rescrip.,  in  6°:  —  Be¬ 
neficium  datur  propter  officium.  —  Directe  indigitatur 
ius  ad  fructus,  indirecte,  tanquam  causa  et  fun¬ 
damentum,  officium  sacrum.  Concilium  Tridentinum 
maluit  (sess.  XXI,  de  ref .,  c.  3)  finem  beneficiorum 
describendo  urgere  his  verbis:  «  Cum  beneficia  ad 
divinum  cultum  atque  ad  ecclesiastica  munia  obeunda 
sint  constituta  etc.  ». 

Etiam  quoad  perpetuitatem  beneficii  (1)  quam 
olnnes  adserebant,  tam  ex  parte  destinationis  bo¬ 
norum,  quam  ex  parte  iuris  beneficiarii,  disceptatio 
fuit:  quidam  putavere  eam  pendere  potius  ex  parte 
officii,  alii  ex  parte  adsignationis  bonorum,  non 
attendentes  causam  unicam  creationis  —  instituti 
iuridici  —  esse  auctoritatem  legem  ferentis. 


(1)  Vide  et  Monitore  Eccles.,  Sept.-Oct.  1920,  pag.  288  et  Cocchi, 
Commentarium  in  Codicem  luris  Can.,  VI,  n.  81,  Taurini,  Marietti,  1927. 

E  recentioribus  qui  propius  accessit  can.  1409, 
qui  omnem  quaestionem  sustulit  et  novam  de  be¬ 
neficio  definitionem  decernendo  tradidit,  fuit  cl. 
Santi  qui,  quamvis  notionem  intra  iuristas  acceptam 
pro  sua  tradidisset,  tamen  subiungit:  Beneficium, 
inspectum  prout  in  concreto  exsistit,  unum  ens 
iuridicum  constituit  ex  duobus  elementis  unitis  resul¬ 
tans,  quorum  unum  ab  altero  separari  nequit,  quin 
beneficii  notio  destruatur  (o.  c.,  lib.  III,  tit.  V,  n.  4). 
Nunc  ad  verba  canonis: 

Dicitur :  —  Beneficium  ecclesiasticum  est  ens  iuri¬ 
dicum.  —  Datur  beneficio  persona  ad  normam  cc.  99- 
100.  Can.  99  edicit: — 'In  Ecclesia,  praeter  personas 
physicas,  sunt  etiam  personae  morales,  publica  au¬ 
ctoritate  constitutae,  quae  distinguuntur  in  personas 
morales  collegiales  et  non  collegiales,  ut  ecclesiae, 
Seminaria,  beneficia  etc.  —  et  in  can.  100  habetur:  — 
...  ceterae  inferiores  personae  (rationem  personae  mo¬ 
ralis)  sortiuntur...  ex  speciali  competentis  Superioris 
...  concessione  data  per  formale  decretum  ad  finem 
religiosum  vel  caritativum.  — 

Beneficium  ergo  est  —  persona  moralis  non  colle- 
gialis  —  ut  ens  iuridicum,  ad  finem  religiosum  (di¬ 
recte)  per  institutionem  competentis  auctoritatis 
erectum. 

Uti  persona  potest  stare  in  iudicio  vel  mediante 
beneficiario,  can.  1653,  §  2;  vel,  eo  deficiente,  per  Or¬ 
dinarium,  eodem  can.,  §  5;  potest  possidere,  c.  1499, 
§  2.  Uti  auctoritate  ecclesiastica  erectum,  subiicitur 
vigilantiae  Ordinarii,  can.  1478,  etiam  circa  conser¬ 
vationem  et  administrationem  bonorum,  ad  quae 
omnia  iura  proprietatis  exercet. 

Gaudet  privilegiis  (1)  minorum  quia  cit.  can.  100, 


(1)  C.  I,  3 ,  'Si,  de  in  integrum  restitutione,  I,  41. 

§  3  edicit:  —  Personae  morales  sive  collegiales  sive 
non  collegiales  minoribus  aequiparantur.  — 

Gravari  potest:  cathedratico,  can.  1504;  pen¬ 
sionibus,  can.  1420,  §§  1-2;  tributo  pro  Seminario, ; 
can.  1536,  §  1;  tributis  extraordinariis,  can.  1506. 

Forum  proprium  (necessario)  .sortiuntur  bene¬ 
ficia  coram  loci  Ordinario,  can.  1560,  n.  2,  et  suis 
legibus  reguntur  prout  —  romana  —  saecularia  — 
simplicia  —  temporalia,  uti  inferius  videre  est  (1). 

Quod  tandem  attinet  ad  actus  eorum  nomine  iuri- 
dice  positos,  generatim,  praeter  haec  hucusque  dicta, 
recolendum  quod  can.  101,  §  2,  decernitur,  scilicet: 
—  Si  de  actibus  personarum  moralium  non  collegia- 
lium  agatur,  serventur  particularia  statuta  ac  normae 
iuris  communis,  quae  easdem  personas  respiciunt.  — 

—  .  a  competente  ecclesiastica  auctoritate . 

(constitutum).  —  Quia  enim,  ut  loquitur  Innocen¬ 
tius  III,  in  ep.  52,  lib.  I:  —  Dignitates  et  cetera 
beneficia  ecclesiastica  pia  fidelium  devotione  con¬ 
stituta  fuerunt,  certis  assignanda  personis,  ut  per 
ipsas  personas  in  ecclesiis  devotum  servitium  iugiter 
impendatur  —  patet  solummodo  per  Pontificem  Sum¬ 
mum  vel  Episcopum,  pro  diversa  eorum,  etsi  coor- 
dinata,  iurisdictione  posse  constitui.  Est  enim  Summi 
Pontif.  in  Ecclesia,  et  Episcopi,  can.  1257-1260-1261, 
a)  servitium  divinum  in  ecclesiis  ordinare  et  b)  cle¬ 
ricos  ad  illud  impendendum  auctoritative  destinare 
(vide  cap.  4,  de  relig.  domibus).  Propterea,  nisi  Papae 
vel  Episcopi  institutio  accedat,  quod  a  fidelibus  eccle¬ 
siae  bono  dicatur,  potest  esse  pia  donatio,  legatum, 
pensio;  non  beneficium,  quod  in  titulum  alicui  conce¬ 
datur  (vide  decr.  Hormisdae  in  can.  Nullus  presbyter... 
21;  de  cons.,  dist.  I;  et  can.  I,  de  iure  patronatu). 


(1)  Vide  et  M.  Leitner,  De  Curia  Romana. 

Docet  et  hoc  praxis  S.  Congregationis  Cone.  Ad 
dignoscendum  beneficium  eccles.  attenditur,  plu¬ 
rimum,  decretum  Episcopi  vel  eius  officialis  emis¬ 
sum  in  erectione.  Si  de  hoc  non  constat,  et  habetur 
solummodo  acceptatio  bonorum  ab  offerentibus,  iam 
de  beneficio  non  fit  quaestio  sed  vel  de  legato,  de 
laicali  cappellania,  de  donatione  etc.  quae  non  eri¬ 
guntur  in  titulum  (1). 

—  .  in  perpetuum.  — ■  Perpetuitas  quae,  ante 

novissimam  Codicis  dispositionem,  beneficio  erat  pro¬ 
pria  directe  et  immediate  ex  voluntate  legislatoris, 
nunc  beneficio  provenit  a  natura  ipsi  ab  eo  impertita 
personae  moralis.  Dicit  enim  can.  102,  §  i :  Persona 
moralis,  natura  sua,  perpetua  est ;  exstinguitur  tamen 
si  a  legitima  auctoritate  supprimatur,  vel  etc.  (2).  — 
Proinde  non  habet  locum  hodie  quaestio  antea 
exagitata,  num  beneficio  proveniret  ex  parte  officii 
quia  in  veteri  disciplina  beneficium  S.  Ordinationi 
cohaerebat,  ut  habet  Schmalzgrueber,  III,  5-4,  p.  I 
—  vel  ex  parte  iuris  ad  bona  vel  eorum  fructus, 
quia  serius  collatio  beneficiorum  a  S.  Ordinatione 
separata  fuit  (3).  Perpetuitas  beneficio  competit  — 
qua  tali  enti  iuridico  —  idest  quatenus  persona 
moi'alis.  Et  abs  re  insuper  erit,  perpetuitatem  be¬ 
neficii  quodammodo  derivare  et  a  voluntate  fundato¬ 
rum,  ut  quidam  putaverunt  (4),  quia,  quod  quid  est, 
in  ordine  iuridico  Ecclesiae,  sicut  et  ceterarum 
societatum  quae  perfectae  dicuntur,  unice  ab  eius 
auctoritate  desumendum  est. 

Itaque  perpetuitas  hodie  non  competit  singula- 
tim  uno  vel  altero  ex  elementis  quae  beneficium 


(1)  Santi,  l.  c.  —  D’Annibale,  Summa  Th.  M.,  III.  22. 

(2)  Forolivien.,  16  Sept.  1871,  ad  1. 

(3)  D'Annibale,  l.  c.,  22,  n.  6. 

(4)  Manacorda,  l.  c.,  n.  4. 

constituunt,  sed  singulis  ipsorum  a  personalitate 
iuridica  ipsius  dimanat.  Ideo  quod  dicebatur  de 
clerico  cui  —  intitulatio  —  beneficii  facta  erat, 
quod  scilicet  perpetua  esset  quia  clerici  perpetuo 
ecclesiae,  quali  sponsae,  inlitulabantur  (c.  4,  causa 
21-3  et  can.  2,  dist.  70)  vel  quia  verum  ius  perpe¬ 
tuum  non  esse  nequiret,  quia  ius  ad  vitam  beneficiato 
esset,  iam  amplius  sensum  non  habet  (1).  Ipsa 
normalis  et  •  ordinaria  perpetuitas  beneficii  obiective 
sumpti,  idest  beneficii  veri  nominis,  quatenus  sta¬ 
biliter ,  bona  quae  eum  constituunt,  certo  officio  per 
fructus  sunt  dicata,  formaliter ,  idest  iuridice,  de¬ 
pendet  a  personalitate  ipsius. 

Perpetuitas  est  entis  iuridici  ex  sua  constitutione, 
sicuti  ipsius  est  proprietas  et  ius  ex  ea  proveniens  (ut 
ex  canone  seq.  1410),  non  personae  idest  clerici.  Ius 
clerici  beneficiarii  est  ex  se  perpetuum  vel  tempora¬ 
rium,  prout  beneficium  (can.  1411,  4°)  est  amovibile 
vel  inamovibile,  idest  prout  confertur,  revocabiliter 
vel  in  perpetuum,  ab  auctoritate  competenti,  ha¬ 
bita  ratione  naturae  ipsius  et  originis. 

—  .  constitutum  seu  erectum.  —  Superius  di¬ 

ximus  decretum  constitutionis  seu  erectionis  attendi 
debere  ut  dignoscatur  num  de  vero  et  proprio  bene¬ 
ficio  agatur  vel  non.  IsTam  non  sufficit  pia  fundatoris 
intentio,  colligenda  —  ex  tabulis  fundationis  —  ad 
beneficium  constituendum,  nec  eius  postulatio  ad 
Superiorem  ut  praecise  beneficium  erigatur,  si  non 
constat  de  acceptatione  et  decreto  erectionis.  Vide 
S.  C.  Cone.,  19  Augusti  1863.  —  Antiquitus,  ut  videre 
est  apud  D’Annibale,  loc.  c.,  24,  erectio  in  titulum 
haberi  poterat  —  tacite  —  scilicet  destinatione  clerici 
alicui  ecclesiae:  hodie  hoc  non  admittitur.  —  Erectio 


(1)  Vallens,  De  Benef.,  1.  I,  tit.  I-VL 

beneficii,  nobis  est  actus  legitimus  quo  sacrum  ali¬ 
quod  officium  constituitur  cum  perpetuo  reditu 
clerico  auctoritative  adsignando  (1),  sive  sit  a  Pon¬ 
tifice  sive  ab  Episcopo  vel  Ordinario.  Et  vide  Trid., 
sess.  XXIV,  de  ref.,  c.  13.  « Erigere  autem  in  titulum 
est,  ait  l.  c.  D’Annibale,  sacrum  ministerium  et 
ex  eo  ius  percipiendi  reditus  constituere.  Ideo  altari 
opus  est,  in  quo  erigatur  (2)  sub  invocatione  alicuius 
Sancti:  quo  autem  in  altari  fuerit  erectum  ibi  exstare, 
eiusque  loci  Episcopo  subesse  intelligitur,  tametsi 
bona  in  alia  dioecesi  posita  sint ».  Can.  1418, 
quem  explanabimus  inferius,  haec  habet:  —  Erectio 
beneficiorum  fiat  per  legitimum  instrumentum ,  in 
quo  definiatur  locus  ubi  beneficium  erectum  est, 
et  describantur  dos  beneficii  ac  iura  et  onera,  bene¬ 
ficiarii.  — -  Cum  spiritualia,  autem,  locum  non  oc¬ 
cupent,  in  uno  eodemque  altari  vel  ecclesia  plura 
beneficia  erigi  possunt  (Monacelli,  Form .,  t.  2). 

— . constans  officio  sacro.  —  Agitur  de  officio  de 

quo  in  can.  147,  §  1  dicitur:  Officium  ecclesiasticum 
nequit  sine  provisione  canonica  valide  obtineri, 
et  quod  iuxta  can.  145  accipi  debet  stricto  sensu , 
idest  §  1:  —  munus  ordinatione  sive  divina  sive 
ecclesiastica  stabiliter  constitutum,  ad  normam  sa¬ 
crorum  canonum  conferendum ,  aliquam  saltem  se- 
cumferens  participationem  ecclesiasticae  potestatis 
sive  ordinis  sive  iurisdictionis.  —  Diversa  pro  di¬ 
versis  beneficiorum  generibus,  officia  sacra  corre- 
spondent  ut,  ecce,  officia  parochi  non  sunt  quae 
competunt  Canonico,  Episcopo,  S.  R.  E.  Cardinali; 
sed  singulis  beneficiariis  praeterea  a  iure  imponitur 
recitatio  canonicarum  horarum  iuxta  can.  1475  edi- 


(1)  Vecchiotti,  l.  c.,  §  14. 

(2)  Ferraris,  Biblioth.,  1.  V,  art.  II,  6  et  can.  9,  de  consecr.,  dist.  1 

centis  §  1:  — •  Beneficiarius  tenetur  peculiaria  onera 
beneficio  adnexa  fideliter  adimplere,  et  'praeterea 
canonicas  lioras  quotidie  recitare.  — 

Ad  haec,  sicut  pio  fundatori  licet  in  limine  ere¬ 
ctionis  beneficii,  can.  1417,  quascunque  conditiones 
adiicere  dummodo  sint  honestae,  etiam  si  iuri  com¬ 
muni  contrariae  (1),  et  insuper  Pontifici  instituenti 
aut  Episcopo  sint  benevisae  et  acceptentur,  ita  si 
ei  placuit  privatas  preces,  functiones  sacras  pu¬ 
blice  celebrandas  adiicere,  et  haec  sunt  legitime  san¬ 
citae,  tenetur  beneficiarius,  pro  suo  officio,  persol¬ 
vere  et  celebrare  (2). 

Insuper  can.  1451,  §  1: — spiritualia  suffragia 
etiam  perpetua  —  patronis,  pro  exercitio  iuris  pa¬ 
tronatus,  substituere  nititur.  Si  haec  substitutio  est 
regulariter  peracta,  et  onus  suffragiorum  legitime 
beneficiario  est  impositum,  tenetur  et  ad  haec  pro 
officio  suo. 

Quatenus  —  officio  sacro  —  constat  beneficium, 
soli  clerici  beneficia  obtinent.  Clerici  qui  —  can.  108, 
§  1  —  divinis  ministeriis  per  primam  saltem  ton¬ 
suram  mancipati  sunt.  —  Decernitur  a  can.  118: 
—  Soli  clerici  possunt  potestatem  sive  ordinis  sive 
iurisdictionis  ecclesiasticae  et  beneficia  ac  pensiones 
ecclesiasticas  obtinere  —  et  vide  constit.  Exurge 
Leonis  X,  15  Iunii  1520  —  Trid.,  sess.  XXIV,  de  re) ., 
c-  12.  — Propterea  dicunt  beneficia  dari  in  titulum, 
quod  ius  percipiendi  fructus,  tituli  ad  officia  acqui¬ 
sitione,  comparatur.  Quodcumque  autem  sacri  mi¬ 
nisterii  genus,  v.  g.  administratio  sacramentorum, 
verbi  Dei  praedicatio,  recitatio  divinae  psalmodiae, 


(1)  Sebasfcianelli,  l.  c.,  192.  —  Card.  De  Luca,  De  Beneficiis,  disp.  95, 
n.  10,  can.  1417  et  S.  Congr.  Cone.,  Gerunden.  13  Iulii  1918. — Card. 
Gennari,  Consultazioni,  II,  c.  32. 

(2)  Sed  videas  can.  1517,  §  2. 

sacrum  ecclesiae  regimen  etc.,  pro  officio  stare  potest 
beneficio  in  titulum;  e  contra,  officia  civilia  et  pen¬ 
siones  quae  pro  eorundem  adimplemento,  ex  bonis 
ecclesiasticis,  destinantur  in  ecclesia,  non  possunt 
esse  elementum  beneficii.  Intellige  officium  aeditui, 
cantoris,  organistae,  procuratoris  etc.  cui  correspondet 
assignata  merces  civilis,  pro  labore. 

—  .  et  iure  percipiendi  reditus  ex  dote  officio 

adnexos.  —  Constat  ens  iuridicum  —  beneficium  — 
et  iure  percipiendi  reditus  etc.  Adeo  connexum  officio 
sacro  est  lioc  ius,  quod  ab  eo,  ut  diximus,  suum  habet, 
cum  fundamento,  titulum.  Nomen  quo  gaudet  iuri- 
dice  beneficium,  est  nomen  officii  v.  g.  Paroecia 
S.  Caeciliae  etc.;  nomine  beneficii  exercetur  ius. 

Dicitur  ius  —  nam  beneficium  non  consistit 
proprie,  ait  cl.  Santi,  l.  c.,  tit.  Y,  n.  6,  in  actuali 
et  materiali  perceptione  fructuum;  sed  in  iure  per¬ 
ceptionis  habendae  —  et  D’Annibale,  l.  c.,  22. 
Sine  bonis  beneficium  quidem  constitui  non  potest: 
verum  non  ex  his  beneficium  constat,  sed  ex  officio 
et  iure  percipiendi  reditus.  —  Quae  etsi  dicta  quando 
nova,  iuridice,  beneficii  per  hunc  canonem  definitio 
non  habebatur,  eundem  respectu  naturae  iuris,  quo 
beneficium  constat,  conservant  valorem. 

Non  consistit  ergo  ius  de  quo  agimus,  quod 
ex  se  est  incorporale,  etsi  reale  (Serafini,  Dritto 
Rom.,  P.  1,  §  1):  a)  in  bonis;  b)  in  possessione  actuali 
bonorum.  Quod  adeo  est  verum  ut  dari  possint 
beneficia  quorum  reditus  non  proveniunt  ex  bonis 
quae  sint  penes  beneficiarium,  sed  penes  Ordina¬ 
rium  vel  S.  Sedem;  habeantur  beneficia  quae  unice 
consistunt  in  stipendiis  a  civili  Gubernio,  certis  officiis 
ecclesiasticis  assignatis  (1),  can.  1415,  §  2. 


(1)  Vide  Respons.  S.  Poenitentiariae,  19  Ianuarii  1819. 

Natura  iuris  percipiendi  reditus  etc.  de  quo  lo¬ 
quimur  est  iuris  ad  rem,  idest  ad  reditus  percipiendos, 
quamquam  capta  possessione  (1)  competat  bene¬ 
ficiario  ius  in  re  vel  rem,  respectu  officii  cuius  liabet 
titulum.  Respectu  officii,  est  insuper,  ius  de  quo  agi¬ 
mus,  aliquid  temporale  spirituali  adnexum.  Officium 
est  aliquid  spirituale,  ius  ad  reditus  est  spirituali  ad¬ 
nexum  (2).  Propterea  quaevis  simonia  in  beneficiis 
proscripta  manet,  can.  2392. 

Hoc  ius  non  potest  alienari;  nec  ad  tempus 
neque  in  perpetuum  locari.  Admittitur,  salvis  prae¬ 
ceptis  canonum,  alienatio  et  locatio  bonorum  eccle¬ 
siasticorum,  can.  1530,  1541,  1542  et  1479,  non 
admittitur  iuris  ad  reditus  quo  constat  beneficium. 
Ita  connexum  est  officio,  quod  cum  eo  perpetuitatem 
beneficii  in  eadem  persona  communicat. 

Reditus  dicuntur  ex  dote.  Memoria  tenendum,  in 
tribus  primaevam  beneficii  ecclesiastici  naturam  con¬ 
stitisse:  ordine,  ecclesia,  fundo,  potius  rustico  quam 
urbano.  Hinc  bona  ecclesiae  ad  beneficia  similitu¬ 
dinem  imitata  sunt  dotis,  de  cuius  regimine  ius 
romanum  instituta  perfecta  exhibebat,  et  nomen 
sunt  mutuata.  Serius,  collatio  et  acceptatio  be¬ 
neficii  fuit,  insuper,  dicta  spirituale  matrimonium. 
Nomen  dotis  retinet  praesens  canon  cum  sequentibus; 
et  in  multis,  respectu  iuris  et  officii  standi  in  iudicio, 
respectu  administrationis,  curationis,  et  ususfructus, 
a  regimine  dotis;  regimen  benefieiale,  beneficiarium 
marito  adaequat  (3). 

Reditus  dicuntur  officio  adnexi,  et,  ex  dictis, 
planum  est.  Beneficio,  ut  tali  enti  iuridico,  addici 


(1)  Vide  can.  1472. 

(2)  Pirhing,  Ad  Decret.,  III,  5,  2.  —  Ferrini,  Pandelte,  5)0. 

(3)  Vide  pro  parochis  in  Italia  etiam  -  Sentenza  Cassaz.  Firenze, 
20  Genn.  1921,sulla  rappresentanza  dei  benef.  dalla  data  dei  K.  Placet. 

possunt  bona,  vel,  loco  bonorum,  quae  describuntur 
sequenti  canone;  officio  reditus  tantum,  quos  be¬ 
neficiarius,  intacta  dote,  pro  sui  ministerii  exer¬ 
citio  (1),  facit  suos.  Nusquam  ius  ad  bona  competit 
beneficiario.  Cone.  Trid.,  sess.  XXIV,  de  ref.,  c.  13, 
pro  diversis  officiis,  reditus  sancivit  debere  in  bene¬ 
ficiis  constitui,  qui  et  dignitati  beneficiatorum  et 
ecclesiarum  necessitatibus  sint  proportionati,  sed  de 
his  inferius,  cum  ad  can.  1415. 

Si  autem  probetur  Episcopos  residentiales  vel 
clericos  reditibus  beneficii  sacram  supellectilem  com¬ 
parasse,  eis  spolium  applicatur  ad  normam  can.  1299- 
1300  et  facta  est  obligatio  consequenter  providendi 
iuxta  praescripta  can.  1301. 

Nota.  —  In  Italia  vi  Regii  Decreti  10  lan.  1925 
instituta  est  «  commissio  pro  studio  et  votis  ad  re¬ 
formationem  praeparandam  et  urgendam  iuris  eccle¬ 
siastici  civilis  in  vigore  » . 

Lex  civilis  Italica  quae  Ecclesiae  Catii,  qua  tali  non  reco¬ 
gnoscit  iuridicam  personalitatem  sed  tantum  institutis  eccle¬ 
siasticis,  art.  2  Cod.  Civ.,  sibi  expresse  reservavit,  art.  16 
(ult.)  legis  13  Maii  1871,  lianc  iuridicam  personalitatem  reco¬ 
gnoscere  ad  omnes  effectus.  —  Vide  Legislazione  E  celes, 
vigente,  Torino,  1906,  pag.  202. 

—  Contrarium  viget  penes  Anglicanam,  Hispanicam,  Au- 
striacam  legislationes  quae  agnoscunt  personali tat&m  iuridicam 
Ecclesiae.  Cappello,  Institut.  Iur.  Pubi.  Eccles.,  Marietti, 
pag.  108,  nota. 

• —  Non  satis  probant  quae  in  adversum  congeruntur  pro 
iure  Austriaco  a  cl.  Caterbini,  II  Dir.  Eccles.  Ital.  etc.,  n.  145. 
Admittitur  enim  in  cit.  relatione  18  Apr.  1871  saltem  «Eccle¬ 
siam  in  statu  componi  a  complexu  corporationum ».  Quae 
ratio  huius  collectivae  unionis  etsi  non  complexivae  (quia  in 
universum  se  extendit  Ecclesia)  nisi  nativa  sui  personalitas 
seu  perfectio  iuridica! 

—  In  Gallia  ius  omne  profluit  ex  statutis  pro  consociatio- 


(1)  Vide  can.  1472  et  seqq. ;  cap.  V,  de  iuribus  etc. 

nibus  dioecesanis,  ex  Encyclica  Maximam  gravissimamque  Pii 
PP.  XI  in  data  18  Ian.  an.  1924.  admissis.  Inibi  Summus 
P  ontifex  declarat  —  legale  quoddam  jurulamentum  Ecclesiae 
Gallicae  restitui  ex  sua  decretoria  permissione  dictarum 
consociationum.  Quae  proinde  titulo  beneficii,  ad  normam 
art.  II  Statuti  approbati,  alicui  ex  ecclesiasticis  viris  prove¬ 
niunt  vi  iuridica  legis  etiam  civilis,  per  tramitem  consociationis 
dioecesanae  propriae,  fulciuntur  rite. 

—  In  Hispania  quae  de  beneficiis  vigent  valorem  sortiuntur 
ex  concordatis,  et  speciatim  ex  concordato  anni  1851  in  quo 
recognitis  Ecclesiae  iuribus  suis  essentialibus,  etiam  circa 
bona  externa  (art.  40-41)  particulares  dispositiones  traduntur 
circa  omnia  beneficia,  ab  Episcopatu  ad  cappellauias.  Patronatus 
Regis  quam  late  patet.  Perreres,  Institutiones  canonicae,  vol.  I, 
135;  vol.  II,  416  et  passim.  —  Cf.  et  Concord.  1864  et  art.  38- 
746  C.  C. 

—  In  Bavaria  vi  concordati  24  Ian.  1925,  art.  10,  §  1,  a. 
Status  providet  —  in  bonis  fundisque  stabilibus  —  Episcopis  et 
Canonicis  Cathedralium :  parochis  etiam  (k)  e  reditibus  Status. 

—  In  Polonia  vi  concordati  10  Febr.  1925,  art.  10,  beneficia 
creari  recognoscitur  a  competente  auctoritate  Ecclesiastica,  et 
quatenus  oporteat  a  Statu  dotem  habere  queunt,  cf.  art.  14-15 
seqq.  relate  ad  immunitatem,  administrationem  etc. 

—  In  Columbia,  Costa-Rica,  Equatore,  Guatemala,  Ni- 
caragua.  Salvatore,  per  relativa  concordata,  similia  habentur, 
circa  beneficia,  iis  quae  vigent  in  Hispania. 


* 

*  * 

Can.  1410.  Dotem  beneficii  constituunt  sive  bona  quo¬ 
rum  'proprietas  est  penes  ipsum  ens  iuridicum,  sive 
certae  et  debitae  praestationes  alicuius  familiae  vel 
personae  moralis ,  sive  certae  et  voluntariae  fidelium 
oblationes ,  quae  ad  beneficii  rectorem  spectent,  sive 
iura,  ut  dicitur,  stolae  intra  fines  taxationis  dioe¬ 
cesanae  vel  legitimae  consuetudinis,  sive  chorales 
distributiones,  exclusa  tertia  earundem  parte,  si 
omnes  reditus  beneficii  choralibus  distributionibus 
constent. 

Progreditur,  lioc  canone,  legislator  in  determi¬ 
nando  conceptu  iuridico  dotis  beneficiariae,  in  re. 

Heic  recolendus  est  can.  1497,  §  1:  Edicit:  — 
Bona  temporalia,  sive  corporalia,  tum  immobilia 
tum  mobilia,  sive  incorporalia,  quae  vel  ad  Ecclesiam 
universam  et  ad  Apostolicam  Sedem,  vel  ad  aliam 
in  Ecclesia  personam  moralem  pertineant,  sunt  bona 
ecclesiastica.  Lato  sensu  accipitur  verbum  —  bona.  — 

Ex  dictis  praecedenti  canone,  competit  beneficio 
personalitas  iuridica  in  Ecclesia;  quod  ergo  dotem 
ipsius  constituit,  in  censu  venit  bonorum  ecclesia¬ 
sticorum.  Hoc  posito,  facile  intelliguntur  quae  de 
dote  beneficii  habet  can.  1410. 

Dicitur:  Dotem  beneficii  constituunt  sive  bona 
quorum  proprietas  est  penes  ipsum  ens  iuridicum... 
—  Bona  heic  intellige  sive  mobilia  sive  immobilia, 
sive  corporalia  «  quae  tangi  possunt »,  sive  incorpo¬ 
ralia  « quae  tangi  non  possunt...  quae  in  iure  con¬ 
sistunt,  ut  habet  Gaius,  2-13,  sicut  haereditas,  usu- 
fructus,  obligationes  quoquo  modo  contractae  »  (1). 

Stricto  sensu,  accipitur  verbum  —  bona  —  prout 
nuper  dicta  distinguit  a  praestationibus,  oblationi¬ 
bus,  a  iuribus  stolae,  a  distributionibus  choralibus, 
quae  iuridice,  vi  huius  canonis,  sunt  bona  eccle¬ 
siastica,  sed'  speciem  non  continent  rerum  nec  iuris 
realis  (2)  obvio  sensu. 

Bona  enim  immobilia  et  frugifera,  ut  vidimus, 
primaevo  tempore  in  Ecclesia,  pro  sui  destinatione 
ad  cultum  et  ministrorum  sustentationem  fuerunt 
dos  beneficii  praeelecta  et  manent  etiam  nunc  opti¬ 
mum  beneficii  sacri  patrimonium,  sed  indulget  Ec- 


(1)  De  bonis  eccles.  dixerat  D’Annibale,  o.  c.,  p.  III,  q.  1:  Bona 
ecclesiastica  sunt  quae  a  personis  moralibus  ecclesiasticis,  atque  ideo 
auctoritate  ecclesiastica  erectis,  possidentur. 

(2)  Ferrini,  o.  c.,  208.  —  Serafini,  o.  c.,  lib.  II,  47. 

2  —  Pistocchi,  De  Re  Beneficiali. 

clesia  moribus  saeculi,  quoad  potest  fieri,  et,  cum 
mobilibus ,  quaevis  forma  lucrandi,  hoc  canone,  sumi 
potest  pro  beneficiaria  dote,  dummodo  sive  lege, 
sive  consuetudine,  sive  conventione  aliquid  deter¬ 
minatum  et  certum  praesef erant  (1). 

Prosequitur  canon:  quorum  proprietas  est  penes 
ipsum  ens  iuridicum.  —  Notissima  est  quaestio,  inter 
doctores  veteres  exagitata,  circa  subiectum  iuris 
proprietatis  rerum  seu  bonorum  ecclesiasticorum,  ut 
videre  est  penes  Schmalzgrueber,  tit.  XXV,  lib.  IIJ. 
Omnes  admittebant  inesse  Ecclesiae  ius  possidendi 
ut  societati  perfectae,  quod  nunc  asseritur  can.  1495, 
§  1;  sed  non  conveniebant  omnes  in  eodem  eius 
subiecto.  Placuit  aliquibus  ipsam  Divinitatem  re¬ 
cognoscere  huius  iuris  subiectum,  aliis  Pontificem 
summum,  aliis  communitatem  fidelium,  vel,  in  com¬ 
munitate,  fideles;  distinguebant  alii  ius  particulare 
a  iure  universali,  et  diversimode  adhuc.  Nunc  quae¬ 
stio  etiam  vi  praesentis  canonis,  amplius  locum  non 
habet.  Proprietas  bonorum  beneficialium  est  penes 
ipsum  ens  iuridicum  —  beneficium  —  Bomano  Pon¬ 
tifici  quoad  ea  pertinet  dominium  altum  (2)  ut 
habetur  ex  can.  1518  —  Bomanus  Pontifex  est 
omnium  bonorum  ecclesiasticorum  supremus  admi¬ 
nistrator  et  dispensator.  —  Praesenti  can.  1410  con¬ 
cinit  et  §  2  canonis  cit.  1495.  Dicit  enim:  —  Etiam 
ecclesiis  singularibus  aliisque  personis  moralibus  quae 
ab  ecclesiastica  auctoritate  in  iuridicam  personam 
erectae  sint,  ius  est,  ad  normam  sacrorum  canonum, 
bona  temporalia  acquirendi ,  retinendi  et  admini¬ 
strandi;  —  et  apertius  can.  1499,  §  2:  —  Dominium 
bonorum,  sub  suprema  auctoritate  Sedis  Apostolicae, 


(1)  Vide  et  CiviliA  Cattolica,  an.  1918,  p.  312. 

(2)  Et  vide  Monitore  Eccles.,  1920,  Dec.,  p.  364. 

ad  eam  pertinet  moralem  personam ,  quae  eadem  bona 
legitime  acquisiverit  (1).  —  Quod  dominium  eidem 
personae,  pro  re  nostra,  eidem  beneficio  manet, 
quoadusque  ipsum  beneficium  exsistat:  si  concidat, 
v.  g.  si  cui  Cathedrali  sedes  Episcopalis  auferatur, 
suppressione  pura  et  simplici,  et  cum  ea  Capitulum, 
bona  fiunt,  ex  can.  1501.  personae  moralis  ecclesia¬ 
sticae  immediate  superioris:  Habetur  hoc  canone: 

—  Exstincta  persona  morali  ecclesiastica,  eius  bona 
fiunt  personae  moralis  ecclesiasticae  immediate  su¬ 
perioris,  salvis  semper  fundatorum  seu  oblatorum 
voluntatibus,  iuribus  legitime  quaesitis  atque  legibus 
peculiaribus  quibus  exstincta  persona  moralis  rege¬ 
batur.  — 

—  .  sive  certae  et  debitae  praestationes  alicuius 

familiae  vel  personae  moralis.  —  Iam  ex  natura  sui, 
praestatio  et  obligationem  implicat  et  valorem  oeco¬ 
nomicum  (2)  et  ex  tribus  quae  obligationem  solvunt 

—  dare  —  facere  —  praestare  —  (Fr.  37,  pr.  D.  38,  1 
«  dare  facere  praestare  debeto  ») ;  dare  proprie  signi¬ 
ficat  rei,  vel  iuris  realis,  proprietatem  transferre 
(Fr.  2,  §  5  seq.  «amplius  non  agi»;  «ratum  habi¬ 
turum  »).  Hoc  sensu  praestatio  accipitur  ut  dos 
beneficii,  ut  nempe  praestationes  transferant  bene- 
ficiato  aliquid  quod  naturam  reditus...  officio  adnexi 
queat  habere,  iuxta  praecedentem  can.  1409.  Quod 
non  excludit,  ex  accidenti  et  partialiter,  posse  in¬ 
cludi  in  dote  beneficii  et  servitium  (servitus  per¬ 
sonalis)  quod  est  —  facere  —  et  ius,  eum  exercitio, 
ad  servitutem  realem  super  fundo  quod  potest  esse 

praestare  —  sed  non  ex  his  sustentatur  peT  se 
clericus.  Et  vide  can.  463  qui  §  7  loquitur  de  resti- 


(1)  Vide  Enc.  Quanta  cura  Pii  IX,  8  Dec.  1864. 

(2)  Ferrini,  o.  c.,  404,  407,  408. 

tutione,  can.  1507  qui  de  taxis,  cum  can.  1056  et 
can.  1734,  agit. 

Praestationes  debent  esse  certae  et  debitae.  —  Cer¬ 
tae,  quia  officio  sacro  determinato,  quoad  sui  na¬ 
turam,  residentiam  etc.,  non  possunt  adiici  reditus 
nutantes,  ut  indeterminati;  debitae,  quia  beneficium 
est  ens  iuridicum  in  perpetuum  constitutum,  et  sola 
obligatio ,  quae  ex  se  est  perpetua,  potest  praesta¬ 
tiones  ut  dotem  ei  perpetuo  assignare,  tuto.  Ex 
citato  can.  1501  vidimus  non  exstingui  regulariter 
destinationem  bonorum  ecclesiasticorum,  etiam  exstin¬ 
cta  persona  morali  cui  pertinent.  Quod,  pro  re  nostra, 
demonstrat  ordinarios  modos  exstinctionis  obliga¬ 
tionum,  non  posse  aptari  praestationibus  de  quibus 
in  praesenti  canone. 

Alicuius  familiae ,  dicitur,  vel  personae  moralis. 
Habes  exemplum  pro  censu  alicuius  familiae,  in 
quibusdam  beneficiis  canonicalibus  Cathedralium  Ec¬ 
clesiarum  vel  Collegiatarmn.  Patrimonium  familiare 
afficitur  hypotheca  ad  normam  iuris,  vel  alio  quovis 
modo  constituitur  super  illud  reditus  beneficialis, 
permanenter. 

Habes  exemplum  pro  censu  alicuius  personae 
moralis ,  praeter  congruas  obventiones  a  Guberniis 
civilibus,  de  quibus  supra,  in  decimis  quas  com¬ 
munitates  civiles  ( Gomuni )  solvere  tenentur  quan¬ 
doque  Episcopis  pro  mensa,  vel,  iisdem,  paroeciae 
dioecesis.  Habetur  in  utrisque  certa  et  debita  prae¬ 
statio,  quae  quasi  ab  hypotheca  reali  super  censu 
provenit  permanenter  beneficiato,  "vel  etiam  quasi 
a  reali  servitute  super  eo.  Pro  primo  conceptu  vide 
P.  Vidal,  Civiltd  Catt.,  an.  1918,  vol.  II;  pro  altero, 
idest  pro  servitute,  Card.  Svampa  in  opusculo  egregio, 
Delia  prestazione  delle  decime  sacramentali,  in  quo 
contra  omnes  fere  canonistas,  de  hac  re,  doctri- 

nam  Van-Espen  et  Berardi,  vol.  I,-  disp.  6,  c.  5 
noviter  reproducit  et  defendit  (1).  Magis  placet 
nobis  recurrere  ad  conceptum  « constitutionis  usus 
fructus »  non  tamen  ad  personam  beneficiati,  sed 
ad  ens  iuridicum  beneficium  ( Er.  35,  §  1,  D.  71 
et  Fr.  56,  D.  71). 

—  .  sive  certae  et  voluntariae  fidelium  oblatio¬ 

nes ,  quae  ad  beneficii  rectorem  spectent.  — •  Can.  1415 
postquam  §  1  edixerit:  — •  Beneficia  ne  erigantur, 
nisi  constet  ea  stabilem  et  congruam  dotem  habere 
etc.,  —  in  §  3  habet:  —  Uon  prohibetur  (Ordinarius), 
ubi  congrua  dos  constitui  nequeat,  paroecias  aut 
quasi  paroecias  erigere,  si  prudenter  praevideat  ea 
quae  necessaria  sunt  aliunde  non  defutura.  —  Iisdem 
legislator  regitur  criteriis.  Ubi  non  sit  possibilis  be¬ 
neficio,  pro  dote,  assignare  res  vel  iura  realia ,  etiam 
quod  certo  et  voluntarie  offertur,  pro  rectore  be¬ 
neficii,  a  fidelibus,  recognoscitur  dos  beneficii.  / 

In  his  .adiunctis,  perpetuitas  entis  iuridici,  quate¬ 
nus  constat  et  iure  percipiendi  fructus  etc.,  sortitur 
vim  et  fundamentum  in  ipsa  iuridica  constitu¬ 
tione  officii  sacri.  Ita,  in  exemplo  paroeciae,  con¬ 
stabilito  iure  paroeciali  in  parocho  et  territorio, 
can.  216,  §  4;  fideles  eius  territorii  lege  cogente, 
can.  463,  tenentur  parocho  praestationes  solvere. 
Dicit  enim  cit.  can.  §  1 :  —  Ius  est  parocho  ad  prae¬ 
stationes  quas  ei  tribuit  vel  probata  consuetudo  etc. 
—  Hoc  intelligimus  de  certis ;  sed  et  voluntarias  obla¬ 
tiones  praevidet  legislator  can.  1182,  §  2:  —  Etiam 
oblationes,  dicitur,  factas  in  commodum  paroeciae  etc., 
administrat  parochus  etc.  —  In  Hibernia,  potissi- 


(1)  Vide  Ferrini,  362 :  «  Per  servitutes  non  vogliono  intendersi  che  le 
prediali »;  et  in  nota:  « 1’usufrutto  6  precisamente  contrapposto  alie 
servitutes  nel  Fr.  9,  §  7,  D.  4,  2  »  et  alios  quos  citat. 

mum,  et  in  plurimis  Americae  paroeciis  ex  oblationi¬ 
bus  voluntariis,  cum  sacro  cultu,  sustinetur  parochus. 

Quae  est  norma  pro  paroeciis,  est  et  pro  ceteris 
beneficiis,  v.  g.,  pro  Episcopatu,  cappellania  etc.  vi 
huius  canonis  1410. 

Ita,  erecto  in  titulum  officio  (1)  ex  titulo  quaevis 
certa  et  voluntaria  fidelium  oblatio,  pro  eiusdem 
rectore,  naturam  sortitur  reditus  beneficialis.  Re- 
ditur  ad  primigeniam  beneficiorum  genesim,  de  qua 
supra  egimus.  Solummodo  requiritur  Ordinarii,  vel 
alius  instituentis,  prudens  iudicium,  in  diiudicanda 
sufficientia  talium  redituum  ad  sustentationem  re¬ 
ctoris  beneficii. 

—  .  sive  iura,  ut  dicitur ,  stolae  intra  fines  taxa¬ 

tionis  dioecesanae  vel  legitimae  consuetudinis.  —  Re¬ 
tulimus  can.  463.  Non  dicitur  solummodo  in  §  1 :  — 
Ius  est  parocho  ad  praestationes  quas  ei  tribuit 
vel  probata  consuetudo ,  sed  et,  vel  legitima  taxatio 
ad  normam  can.  1507,  §  1.  —  Hic  canon  Concilio 
provinciali  aut  conventui  Episcoporum  provinciae 
tribuit,  salva  Sedis  Ap.  approbatione,  praefinire 
taxas  ministrationis  sacramentorum  et  sacramenta- 
lium.  Cum  praestationibus  ergo  certis  et  debitis,  et 
oblationibus  pariter  certis  et  voluntariis  fidelium  ex 
consuetudine,  vel  minus,  etiam  iura  stolae  in  limine 
taxationis  dioecesanae  vel  etiam  hic  legitimae  con¬ 
suetudinis,  parocho,  cedunt  in  reditus  officii  sacri , 
quo  constat  beneficium.  Congruit  dispositio,  prae¬ 
scripto  can.  1472  generatim  edicentis:  —  Quilibet 
beneficiarius,  capta  legitime  beneficii  possessione,  om¬ 
nibus  iuribus  fruitur  tam  temporalibus  quam  spi¬ 
ritualibus,  quae  beneficio  adnexa  sint  —  (2)  et 


(1)  D’Annibale,  l.  c.,  24. 

(2)  Vide  et  Trid.,  sess.  XXV,  de  ref.,  c.  1,  9. 

can.  2349  qui  recusantes  praestationes  de  quibus  463, 

§  1,  1507,  idest  et  iura  stolae,  defert  Ordinario  ut 
puniantur  donec  satisfecerint  (1);  tandem  et  ca¬ 
non  736  (2). 

Quod  dicitur  de  parocho  (quoad  ius,  non  quoad 
poenas  ex  can.  2349)  dicitur  de  quovis  beneficiato, 
vi  huius  canonis  1410,  et  can.  1472,  cui  iura  stolae 
competant.  Haec  constituunt  beneficii  dotem. 

—  .  sive  chorales  distributiones,  exclusa  tertia 

eorundem  parte,  si  omnes  reditus  beneficii  choralibus 
distributionibus  constent. 

Distributiones  invectas  esse,  ut  —  praesentiae 
victualia  —  ad  urgendam  servitii  choralis  frequen¬ 
tiam  notum  est,  et  constat  cap.  un.,  tit.  IY,  in  6°. 
S.  Cone.  Trid.,  cap.  3,  sess.  XXI  et  cap.  3,  sess.  XXII, 
de  vej.,  statuit  in  quibusvis  Cathedralibus  vel  Colle¬ 
giatis  tertiam  partem  fructuum  et  proventuum  di¬ 
gnitatum,  canonicatuum,  personatuum  et  officiorum 
separari  debere,  et  in  quotidianas  converti  distri¬ 
butiones;  quod  idem  et  a  can.  395,  §  1  sancitur. 
Cum  distributiones  propterea  eod.  can.,  §  3  cedant 
diligentibus,  quavis  collusione  aut  remissione  exclusa, 
et  amittantur  a  non  diligentibus  seu  non  praesen¬ 
tibus,  dotem  beneficii  per  se  non  constituunt.  Ce¬ 
terae  duae  tertiae  partes  eam  constituunt,  titulo 
praebendae,  can.  421,  §  1.  At  fieri  potest  quandoque 
solam  beneficii  substantiam  seu  patrimonium  in 
distributionibus  consistere,  et  tunc  facta  Episcopo 
lege  eas  separare  in  tres  partes  quarum  una  sit 
pro  distributionibus,  ceterae  pro  praebenda,  hae 
duae  partes  distributionum  praesenti  canone  pro 


(1)  S.  Off.,  4  Maii  1898. 

(2)  Can.  736  edicit  ministrum  Sacramentorum  nihil  exigere  posse 
praeterid  quod  praefinitum  est  et  conceditur  ad  normam  can.  1507,  §  1. 

dote  beneficii  habentur.  Quod  et  canone  421,  §  2 
constat,  in  quo  pro  quibusdam  excusatis  a  choro 
disponitur:  —  Quod  si  omnes  praebendae  fructus 
consistant  in  distributionibus,  vel  adeo  sint  tenues 
ut  tertiam  distributionum  partem  non  attingant, 
tunc  memorati  omnes  (excusati)  duas  tantum  tertias 
partes  distributionum  lucrantur,  cumulatas  ex  fru¬ 
ctibus  praebendae  ac  distributionibus.  — 

Pro  dote  igitur  beneficii  habentur  et  chorales 
distributiones,  exclusa  tertia  parte,  si  reditus  omnes 
constent  distributionibus  (1). 

.  Cum  hic  agatur  de  distributionibus  quotidianis , 
non  autem  de  distributionibus  inter  praesentes ,  420, 
§  2,  quae  possunt  esse  nutantes,  patet  conceptum 
dotis  beneficiariae  pro  sui  certitudine  et  perpetuitate 
adamussim  adaequari. 

Nota.  —  Quod  in  decursu  expositionis  dictum  est 
non  de  bonis  quorum  proprietas  est  penes  benefi¬ 
cium,  non  de  distributionibus  quae  ab  eis,  pro  re 
nostra,  non  longe  distant,  sed  de  praestationibus, 
oblationibus,  iuribus  stolae,  subintelligit  ex  parte 
auctoritatis  constituentis  beneficium  acceptationem 
pro  dote.  ISTam  tota  vis  iuridica  beneficii  in  erectione 
ab  hac  consistit.  Ipsa  bona,  demum,  et  distributiones 
beneficiariae  dicuntur,  quatenus  ad  hoc  auctoritate 
legitima  sunt  constitutae  (2). 

Iuxta  quosdam  (Luzzatti,  Lectiones,  1913)  iure  Italico, 
tantum  ratione  dotis,  beneficia  ecclesiastica  considerationem 
iuridicam  sortiuntur,  seu  ut  dicitur  tantum  oeconomice,  quae 
theoria  suum  influxum  pro  sequestro,  ut  fertur,  temporalitatum 
exercet  eo  sensu  quod  auctoritas  politica  exsecutiva  ad  seque¬ 
strum  non  potest  devenire  nisi  pro  mala  bonorum  administra¬ 


ti)  Vide  S.  Congr.  Cone.,  Nullius  Foropompilii,  21  Aug.  1819, 
16  Dec.  1820,  ad  2  et  Brixinen.,  22  Aug.  1874. 

(2)  Recole  Monitore  Eccles.,  Sept.-Oct.  1920,  p.  289. 

tione.  Sed  verum  est,  saltem  vi  art.  1  Regulamenti  23  Maii  1912, 
admissum  esse  postea  sequestrum  repressivum  seu  punitivum; 
super  quo  sicut  pro  aliis  competeutia  est  Consilii  status  ex 
lege  propria  17  Augusti  1907,  art.  23.  —  \  ide  et  Deo  et  Caesari, 
De  Alexandris  e  Capitani,  n.  225.  Practice,  antea  erat  in 
usu. 

—  In  iure  Austriaco,  beneficia  considerantur  ut  subiecta 
iurium  patrimonialium,  ex  §§  38  et  seqq.,  leg.  7  Maii  1874, 
n.  50.  Vide  et  Galante,  Leggi  e  ordinanze  della  Monarchia 
Austriaca,  p.  353. 

—  In  Gallia,  vi  citatae  const.  Maximam  Pii  XI:  Asso¬ 
ciatio  Dioecesana  providet  (art.  III  Statutorum,  n.  3)  sus¬ 
tentationi  ecclesiasticorum  actu  ministerio  sacro  incumben¬ 
tium  vi  nominationis  e  competente  auctoritate  ecclesiastica 
receptae,  vel  iis  qui  stipem  requiei  consequuntur.  —  Proventus 
generales  Associationis  describuntur,  analoge  ad  bunc  ca- 
nonem  1410,  pro  mobilibus  et  immobilibus  rebus,  pro  prae¬ 
stationibus  etc.  in  art.  XVII-XIX  Statutorum. 

—  In  Bavaria  (art.  10  citati  concordati)  usque  dum  pro¬ 
visio  Sedium  Episcopalium  et  Capitulorum  habeatur  in  facto  — 
in  bonis,  fundisque  stabilibus,  —  Status  conespondebit  pro- 
portionatam  summam  iuxta  praecedens  concordatum  anni  1817. 


* 

5jC  ^ 

Can.  1411.  Beneficia  ecclesiastica  dicuntur: 

1°  Consistorialia,  quae  in  Consistorio  conferri 
solent;  cetera  non  consistorialia; 

2°  Saecularia  vel  religiosa,  prout  ad  solos  cle¬ 
ricos  saeculares  vel  solos  clericos  religiosos  spectant; 
omnia  autem  beneficia ,  erecta  extra  ecclesias  vel 
domus  religiosorum ,  in  dubio  saecularia  esse  prae¬ 
sumuntur; 

3°  Duplicia  seu  residentialia,  vel  simplicia  seu 
non  residentialia,  prout,  praeter  officium  beneficiale , 
adnexam  liabent,  vel  minus ,  obligationem  residendi ; 

4°  Manualia,  temporaria  seu  amovibilia,  vel 

perpetua  seu  inamovibilia,  prout  conferuntur  re- 
vocabiliter  vel  in  perpetuum; 

5°  Curata  vel  non  curata,  prout  curam  ani¬ 
marum  adnexam  habent  vel  non. 

In  multis  discrepat  praesens  beneficiorum  divisio 
ab  iis  quas  auctores  passim  tradebant,  discrimina 
stabilientes  aut  ratione  habita  ad  naturam  officii 
spiritualis,  aut  personarum  quibus  vel  a  quibus 
conferebantur  beneficia,  vel  denique  ratione  modi 
quo  conferebantur.  Officium  nobis  est  religiose  sequi 
iuridicum  systema  per  hunc  canonem  sancitum. 

Atque  in  primis :  —  Beneficia  ecclesiastica  dicuntur 
(non  dividuntur):  1°  Consistorialia,  quae  in  Consi¬ 
storio  conferri  solent;  cetera  non  consistorialia.  — 
Beneficia  consistorialia  una  Sedes  Apostolica  erigit, 
hion  consistorialia  erigunt  Ordinarii;  et  si  non  curata 
et  in  ecclesia  non  religionis  clericalis  exemptae,  Car¬ 
dinales  in  proprio  titulo,  can.  1414.  Consistorialia 
item  conferuntur  per  litteras  seu  bullas  apostolica» 
mediante  Cancellaria  Apostolica  cuius  « hoc  est  pro¬ 
prium  munus,  apostolicas  expedire  litteras  seu  bullas 
pro  beneficiorum...  consistorialium  provisione »,  ca¬ 
non  260,  §  1.  Reservantur  Rom.  Pontifici  vi  cano¬ 
nis  1435,  §  1. 

Beneficia  consistorialia  ita  nuncupantur  quia  de 
eorum  provisione  agitur  ordinarie  penes  S.  Congre¬ 
gationem  Consistorialem,  cuius  Praefectus  est  ipse 
R.  Pontifex.  Eius  muneris  est,  can.  248,  §2:  « ...  non 
modo  parare  agenda  in  Consistoriis,  sed  praeterea... 
Episcopos,  Administratores  Apostolicos,  Coadiutores 
et  Auxiliares  Episcoporum  constituendos  proponere 
etc.  »  et  can.  260,  §  2  dicitur  de  litteris  seu  bullis 
quae  ad  ea  mittuntur  per  Cancellariam  Apost.,  ut 
supra:  «quae  litterae  seu  bullae  ne  expediantur  nisi 


DE  BENEFICIIS  ECCLESIASTICIS 


27 


de  mandato  Congregationis  Consistorialis  circa  ne¬ 
gotia  ad  eius  competentiam  spectantia  etc.  »  (1). 

2°  Saecularia  vel  religiosa,  prout  ad  solos  clericos 
saeculares  vel  solos  clericos  religiosos  spectant ;  omnia 
autem  beneficia ,  erecta  extra  ecclesias  vel  domus  reli¬ 
giosorum ,  in  dubio  saecularia  esse  praesumuntur. 

Ideo  saecularia  ad  solos  clericos  saeculares,  reli¬ 
giosa  beneficia  ad  solos  clericos  religiosos  spectant, 
quia  saecularia  in  saecularibus  ecclesiis,  religiosa  in 
religiosorum  ecclesiis  sive  adnexis  monasteriis;  sive 
extra  monasterium  in  ecclesiis  aut  cappellis  ad  mo¬ 
nasteria  pertinentibus  erecta  sunt,  aut  ex  ipsa  natura 
unum  idemque  sunt  cum  officiis  et  muneribus  regu¬ 
larium,  ut  abbatiae,  prioratus,  canonicatus  regula¬ 
res  etc.  Tribus  proinde  probari  potest  beneficium 
aliquod  religiosum  censeri  debere:  1°  Erectione  in 
beneficium  religiosum,  idest  si  voluntate  fundatoris 
ab  Episcopo  vel  a  S.  Sede  acceptata  beneficium 
religiosis  addictum  est;  2°  Natura  beneficii,  si  mo¬ 
nastica  vel  religiosa  munia  contineat;  3°  Unione  (2), 
si  quando  beneficium  legitime  et  perpetuo  monaste¬ 
riis  unitum  et  incorporatum  est.  Antea,  omnia  be¬ 
neficia,  non  suapte  natura  religiosa,  praesumebantur 
saecularia  et  probare  debebat  qui  contrarium  tene¬ 
bat,  tamen  praescriptio  quadraginta  annorum  suffi¬ 
ciens  erat,  ut  vel  saecularia  dicerentur  quae  per  tale 
temporis  decursum  conferebantur  clericis  extra  fa¬ 
miliam  religiosam,  vel  religiosa  quae  a  religiosis  per 
annos  quadraginta  retinebantur  et  administrabantur; 
nunc  vi  huius  canonis  1411,  n  2 :  —  Omnia  beneficia 
erecta  extra  ecclesias  vel  domus  religiosorum ,  in  dubio 


(1)  Vide  Pius  X,  consfc.  Sapienti  consilio,  29  Iunii  1908.  —  Ordo  ser¬ 
vandus  et  in  eo  Normae  peculiares,  29  Sept.  1908  apud  Mart.  Leitner, 
p.  2,  13,  19,  De  Curia  Romana. 

(2)  Cap.  5  et  32,  tit.  V,  de  praeb.,  in  6°. 

saecularia  esse  praesumuntur.  —  Duo  ergo  requiruntur 
et  sufficiunt:  1°  Exstet  dubium;  2°  Beneficium,  de 
quo  est  controversia,  non  sit  erectum  in  ecclesiis,  vel 
domibus  religiosorum.  Dubium,  ut  patet,  versari 
debet  vel:  a)  circa  erectionem;  b)  vel  circa  aliquod 
titulum  unionis  vel  incorporationis  quod  urgeatur; 
c)  vel  circa  collationem  beneficii,  vel  ipsiusmet  ad- 
ministrationem  clericis,  vel  a  parte  clericorum  al¬ 
terutrius  cleri.  Dubium,  insuper,  sit  positivum  quod 
nullo  modo  excuti  queat  (1). 

Concinit  huic  canoni,  canon  1442.  Edicit:  — 
Beneficia  saecularia  nonnisi  clericis  e  clero  saeculari 
conferenda  sunt;  religiosa  sodalibus  illius  religionis, 
ad  quam  beneficia  pertinent.  —  Sed  de  hoc  infe¬ 
rius  (2). 

3°  Duplicia  seu  residentialia,  vel  simplicia  seu  non 
residentialia,  prout ,  praeter  officium  beneficiale,  ad¬ 
nexam  habent ,  vel  minus ,  obligationem  residendi. 

E  medio  sustulit,  et  haec  divisio,  multiplicem 
et  confusam  vocabulorum  congeriem.  Duplicia  bene¬ 
ficia,  a  simplicibus,  distinguebantur,  vel:  a)  ratione 
officii,  vel:  b)  ratione  praelationis  aut  honoris,  vel 
c)  ratione  residentiae.  Duplicia,  item,  vel  maiora 
vel  minora  dicebantur  prout,  prima,  episcopali  di¬ 
gnitate  et  superioribus  ea  continebantur;  secunda, 
prout  tantummodo  dignitates  quasi-Episcopales,  et 
his  inferiores,  in  Capitulis  complectebantur,  vel  cu¬ 
ram  animarum.  Ita  quaestio  erat,  num  simplices 
canonicatus  nec  dignitate  aucti,  nec  officio,  essent 
beneficia  duplicia,  etsi  minora.  Sensu  affirmativo 
communius  resolvebatur,  eo  quod  essent,  etsi  sim¬ 
plices,  canonici  quicunque  ecclesiae,  saltem  Ca- 


(1)  Santi,  o.  c.,  tit.  V,  de  praeb.  et  dign.,  18,  lib.  III.  —  Vecchiotti, 
o.  c.,  II,  §  13. 

(2)  S.  Congr.  de  Relig.,  decr.  15  Iun.  1909,  n.  1°. 

thedralis,  comparticipes  iurisdictionis  Episcopalis  et 
exsecutores  nati  litterarum  Apostolicarum  (1).  Hinc 
iure  non  veniebant  eorum  beneficia  nomine  benefi¬ 
ciorum  simplicium  et  paroeciis  praeferebantur  (Arg.  4, 
tit.  Y,  de  praeb.  et  dign .,  in  6°).  Nunc  praescripto 
hui.  can.  residentia  assumitur  pro  distinctione,  intra 
duplicia  beneficia  et  simplicia.  Quae  cum  officio 
(quod  est  de  omnibus)  residentiam  important,  sunt 
residentialia  simul  et  duplicia,  quae  officium  im¬ 
portant,  non  autem  residentiam  cum  eo,  sunt  non 
residentialia  et  propterea  simplicia  (2)..  Eestat  pe¬ 
nitus  exclusa  distinctio  quaevis  in  maiora  vel  mi¬ 
nora  beneficia. 

4°  Manualia,  temporaria  seu  amovibilia,  vel 
perpetua  seu  inamovibilia,  prout  conferuntur  revo- 
cabiliter ,  vel  in  perpetuum.  —  Tota  vis  distinctionis 
est  sita  in  amovibilitate  vel  inamovibilitate;  idest 
in  modo  quo  confertur  clerico  ius  (subiectivum) 
in  beneficio.  Si  ita  confertur  ut  ei  ius  sit  perpetuum, 
est  inamovibile  ideo  ipsum  beneficium,  etsi  iam  de 
se  gaudeat,  ut  supra  vidimus,  perpetuitate  obie- 
ctiva;  si  vero  ita  confertur  ut  ius  sit  ad  nutum  Su¬ 
perioris,  in  subiecto,  beneficium  dicitur  amovibile 
etsi  de  se  sit  perpetuum,  perpetuitate  obiectiva. 

Beneficia  sunt  inamovibilia  vel  minus,  vel  ex 
ipso  iure,  vel  ex  facto  erectionis.  Ad  ex.  quasi-pa- 
roeciae  sunt  omnes  amovibiles  ex  praescripto  ca¬ 
nonis  454,  §  4.  Novae  paroeciae  erigi  debent  ab  Epi¬ 
scopis  ut  inamovibiles,  nisi  magis  expediat  secus  eas 
instituere  amovibiles,  eod.  can.  §  3.  Parochi  religiosi 
sunt,  de  se,  amovibiles,  §  5,  et  ita  porro. 


(1)  Cap.  XI,  de  reser.,  in  6°.  —  Bouix,  De  Capit.  1-6. 

(2)  Residentialia  beneficia  secumf erunt  incardinationem 
ciati,  can.  114.  Circa  hoc  vide:  S.  C.  C.  14  Febr.  11  Iui.  19-.o  - 

-  Incardinationis. 


benefi- 

Quoad  vira  nominis,  intelligitur  quid  sibi  vult 
temporarium  et  perpetuum.  Manualia  dicuntur  amo- 
vibilia,  quatenus  sunt  sub  manu ,  idest  sub  potestate, 
vetusto  sensu  Romanorum  (Gaius,  I,  48-49).  Sunt 
autem  ad  arbitrium  Superioris  ecclesiastici  vel  pa¬ 
troni  qui  pro  sua  moderatione  et  aequitate,  nil 
habent  cum  patre-familias  commune.  Manualia  di¬ 
cuntur  et  Missarum  stipendia,  iure  nostro,  et  vide 
can.  826-831  etc. 

Beneficia  manualia  non  sunt  reservata,  per  se, 
can.  1435,  §  2  de  quo  inferius.  Beneficia  perpetua 
seu  inamovibilia,  cum  conferantur  in  perpetuum 
titulum  et  irrevocabiliter,  revocari  non  possunt  nisi 
ex  aliqua  causa  expressa  in  iure:  vide  Tit.  XXVII, 
De  modo  procedendi  in  remotione  parochorum  inamo- 
vibilium.  —  Tit.  XXX,  idem,  contra  non  residentes  et 
—  speciatim  can.  2174.  —  Tit.  XXXI  et  speciatim 
can.  2180.  —  Tit.  XXXII  et  in  eo  can.  2184;  et  passim 
alio  (1).  Veteres  doctores,  ut  videre  est  penes  Vec- 
chiotti,  o.  c.,  §  2-13  beneficia  manualia  eo  quod 
essent  ad  nutum  Superioris  vel  patroni  dicebant  be¬ 
neficia  improprio  sensu  quatenus  perpetuitate  subie- 
ctiva  carerent.  Xunc  translata,  can.  1409,  enti  iuri- 
dico  perpetuitate  essentiali,  et  praesentis  canonis 
praescripto,  quaestio  finita  est. 

5°  Curata  vel  non  curata,  prout  curam  anima¬ 
rum  adnexam  habent  vel  non.  —  Distinctio  ex  verbis 
S.  C.  Trid.,  sess.  VII,  de  ref.,  c.  7  desumpta  est  (2). 
Et  sumitur  cura  sensu  generico,  ita  quod  omnia 
beneficia  complectatur  quibus  quomodocumque  cura 
animarum  adnexa  est.  Habentur  enim  praeter  Epi- 


(1)  Iure  veteri:  can.  16,  dist.  55.  —  Can.  7,  dist.  56. 

(2)  Conf.  et  C.  «  Romana  »,  de  censibus,  in  6«  et  De  Luise,  Codex. 
II,  499. 

scopos,  collegia,  parochos,  et  vicarios  parochorum 
beneficiales,  can.  '477,  §  2.  Propterea  cura  hic  sumitur, 
et  sensu  pleno  et  semipleno,  relate  ad  perfectum 
ius  curae  animarum. 

Olim  distinguebatur  intra  beneficia  parochialia  et 
curata,  eo  quia  simpliciter  curata  non  gaudent  pleno 
i  ure  parochiali  et  autonomia.  «Non  settiper,  aiebat 
L.  Engel  (1),  idem  est  beneficium  curatum  et  ec¬ 
clesia  parochialis,  nam  ecclesia  (parochialis)  gene¬ 
ralius  quid  est...  et  potest  cura  sine  parochia  esse  ». 
Praesenti  canone  unica  datur  distinctio  in  beneficia 
curata  et  non  curata,  etsi  cura  accipiatur  generice, 
sensu  exposito.  Ex  can.  1430  beneficia  curata  ne¬ 
queunt  converti  ab  Ordinario  in  non  curata,  possunt 
simplicia  converti  in  curata,  salvis  conditionibus  de 
quibus  suo  loco. 


* 

*  * 

Can.  1412.  Licet  aliquam  cum  beneficiis  similitudinem 
praeseferant,  in  iure  tamen  beneficii  nomine  non 
veniunt: 

1°  Vicariae  paroeciales  non  in  perpetuum  erectae ; 

2°  Cappellaniae  laicales,  quae  scilicet  erectae 
non  sunt  a  competente  auctoritate  ecclesiastica ; 

3°  Coadiutoriae  cum  vel  sine  fictura  successione; 

4°  Pensiones  personales; 

5°  Commenda  temporaria ,  idest  concessio  redi¬ 
tuum  alicuius  ecclesiae  aut  monasterii  alicui  facta 
ita  ut,  eo  deficiente,  reditus  ipsi  ad  ecclesiam  vel 
monasterium  revertantur. 


(1)  Collect.  Univ.  luris  Can.,  lib.  III,  tit.  29.  —  Exirav.  Ioannis 

Per  hunc  canonem  clare  distinguuntur  a  bene¬ 
ficiis  instituta  ecclesiastica,  quae  quidem  vel  ex 
parte  officii  vel  ex  parte  redituum  quandoque  cum 
canonica  institutione  similitudinem  praesef erunt,  cum 
beneficiis,  sed  beneficia  non  sunt.  Tollitur  e  medio 
distinctio  antea  in  usu  in  beneficia  'propria  et  im¬ 
propria  (1)  et  a  censu  beneficiorum  excluduntur 
quae  in  aliquo  ex  essentialibus  beneficio  deficiunt, 
proprio  nomine  tantum  nuncupanda  in  posterum. 

Dicitur  proinde:  Licet  aliquam  cum  beneficiis  si¬ 
militudinem  praeseferant,  in  iure  tamen  beneficii  no¬ 
mine  non  veniunt: 

1°  Vicariae  paroecidles  non  in  perpetuum  erectae. 

£Ton  agitur  hic  de  vicaria  iuris  dictionis  in  foro 
externo,  can.  432,  §  1;  198,  sed  de  vicaria  in  divinis; 
de  ea  scilicet  quae  secumfert  curam  animarum  (2) 
in  eaque,  sive  plena,  sive  semiplena  consistit.  Multi¬ 
plices  vicarii  paroecidles  admittuntur,  iure  quo  utimur : 
habentur  —  vicarii  actuales ,  can.  471,  §  1;  402  — , 
vicarii  adiutores ,  can.  475,  §  1  — ,  vicarii  coopera¬ 
tores,  can.  476,  §  1  —  qui  omnes  ratione  durationis 
sui  officii  a  iure  determinatae,  differunt  a  Vicario 
oeconomo  de  quo  can.  472,  1°  et  vicario  substituto  de 
quo  can.  474. 

Vicariae,  in  iure,  aliae  sunt  temporaneae  aliae  per¬ 
petuae,  aliae  ad  nutum  alterius,  aliae  cum  titulo 
beneficii.  Canon  477,  §  2  edicit:  Quod  si  vicaria  sit 
beneficialis,  vicarius  etc.  et  loquitur  de  vicario  pa- 
roeciali  §  1.  Datur  ergo  vicaria  paroecialis  in  perpe¬ 
tuum  erecta;  quae  obiectiva  gaudet  perpetuitate. 
Haec  tantum  est  beneficium,  non  quae  ad  nutum 
vel  ad  tempus.  Dicitur  in  can.  praes,  in  perpetuum 


(1)  Sebastianelli,  o.  c.,  188. 

(2)  In  Clement.,  c.  un.,  de  potest.  Vicarii. 

erectae.  Solummodo  institutio  canonica  per  compe¬ 
tentem  auctoritatem,  ut  supra  diximus,  beneficium 
erigit. 

2°  Cappellaniae  laicales ,  quae  scilicet  erectae  non 
sunt  a  competente  auctoritate  ecclesiastica. 

Cappellania  est  pia  quaedam  institutio,  vi  cuius, 
clericus  ad  eam  deputatus  tenetur  Missam  in  aliqua 
cappella  vel  ecclesia  celebrare,  et  alia  etiam  muneris 
sacri  quandoque  officia  obire,  cum  iure  percipiendi 
fructus  ex  bonis  a  pio  fundatore  ad  hoc  designatis. 

Potest  esse  ecclesiastica  et  laicalis:  ecclesiastica 
si  erecta  est  a  competente  auctoritate  ecclesiastica; 
laicalis  si  auctoritas  ecclesiastica  in  eius  fundatione 
non  intervenit.  Prima  est  verum  et  proprium  bene¬ 
ficium,  altera  de  quo  praes,  canon  est,  ut  bene  dicit 
Sebastianelli,  —  l.  e.,  187,  d)  —  potius  aequiparanda 
fidei  commisso.  Yenit  propterea,  in  iure,  nomine 
salarii  —  stipendii  — -  memoriae  defunctorum. 

Restant  enim  bona,  ex  quibus  fructus  deducun¬ 
tur,  penes  familiam  vel  heredes  pii  fundatoris,  et 
non  fiunt  bona  ecclesiastica.  Rem  non  mutat  etiam 
conditio  perpetuitatis  in  eodem  clerico,  quae  ex 
lege  fundationis,  vel  ex  facto,  vel  ex  utrisque,  ha¬ 
beatur.  Minus  etiam  habent  stabilitatis,  quam  pia 
legata  et  anniversaria,  quorum  non  est,  -quemad¬ 
modum  cappellaniae  laicalis,  perire,  peremptis  fundis 
quibus  sistit.  Pia  enim  legata  et  anniversaria,  se 
habent  ad  universum  assem  heredis  ut  hypothecae. 

Eliquat,  praesens  peremptoria  dispositio,  sat 
difficilem  quaestionem  de  sufficientia  40  annorum 
pro  praescriptione  favore  Ordinarii  conferentis.  Opi¬ 
nionem  eorum,  ex  Doctoribus,  qui  suffulti  cap.  7, 
sess.  XXV,  de  ref.  Cone.  Trident.,  cuiusvis  prae¬ 
scriptionis  valorem  negabant,  contra  pias  fidelium 
voluntates,  suam  facit  Codex.  Proinde  quando  non 

3  —  PiSTOcem,  De  Re  Benefidali. 

constat  de  canonica  institutione,  cappellania  est  lai- 
calis  (1). 

Potestne,  per  Episcopum,  converti  in  ecclesia¬ 
sticam  cappellania,  ex  institutione,  laicalis?  Distin¬ 
guendum  est.  Si  cappellania  laicalis  fundata  est  per 
actum  inter  vivos,  non  potest  converti  in  ecclesia¬ 
sticam,  et  habetur  responsio  S.  Congr.  Cone.,  Viter- 
Men.,  23  Nov.  1767.  Si  cappellania  laicalis  fundata 
est  per  actum  mortis  causa,  utique,  accedente  per 
Episcopum  canonica  erectione,  potest  fieri  ecclesia¬ 
stica,  dummodo  non  resultet  contraria  testatoris 
voluntas.  Quando  agitur  de  actu  inter  vivos  haec 
contraria  voluntas  praesumitur,  et  heredum  vel 
exsecutorum  instantia  habetur  illegitima. 

Demum  cappellania  laicalis  potest  dari  non  tan¬ 
tum  clerico;  sed  etiam  laico,  fundatore  id  dispo¬ 
nente,  vel  non  contrario;  dummodo  ita  nominatus 
satisfaciat  oneribus,  per  idoneas  personas. 

Ex  dictis  constat  in  duobus  saltem  deficere  lai- 
calem  cappellaniam,  quominus  beneficium  habeatur. 
Non  est  erecta  a  competente  auctoritate,  bona,  proinde, 
non  sunt  ecclesiastica.  Insuper:  Haberi  potest  cum 
officio,  saltem  perpetuitas  subiectiva  ex  fundatione, 
sed  non  habetur  re,  cum,  praeter  defectum  canonicae 
institutionis,  pereuntibus  bonis,  pereat  et  ipsa  pia 
institutio. 

3°  Coadiutoriae  cum  vel  sine  futura  successione.  — 
Can.  1433  edicit:  —  Coadiutores  in  beneficiis  cum 
vel  sine  futura  successione  ab  una  Sede  Apostolica 
constitui  possunt,  salvo  tamen  praescripto  can.  475, 
476.  —  Hos  citavimus  supra  cum  de  vicariis  pa- 
roecialibus.  Can.  475,  §  1  vicarium  adiutorem  dat 


(1)  Et  vide  S.  C.  EE.  RB.,  19  Sept.  1862.  -  17  Martii  1863.  - 
19  Ianuarii  1866. 

per  Ordinarium  parocho  senectute,  vitio  mentis, 
caecitate  vel  alia  permanenti  causa,  impar  effecto 
suis  muniis  rite  obeundis  (1).  Can.  476,  §§  1-2  con¬ 
cedit  parocho  ministerio  Ordinarii  pro  universa  pa¬ 
roecia,  vel  pro  parte  eius  vicarium  vel  vicarios 
cooperatores,  quando  vel  populi  multitudine,  vel 
alia  causa,  nequit  solus  convenienter  curam  gerere 
paroeciae. 

Quando  ministerio  Ordinarii  tantummodo,  pro¬ 
visum  est  ad  normam  cann.  475-476,  non  habetur 
coadiutoria  cum  futura  successione,  quae  unice  con¬ 
stituitur  a  Sede  Apostolica;  et  vicarii  paroeciales, 
praescripto  can.  477,  §  1,  sunt  ad  nutum  Episcopi, 
vel  Vicarii  Capitularis,  excepto  casu  vicariae  be- 
neficialis,  can.  477,  §  2,  quae  tamen  non  est  cum 
futura  successione  per  se,  et  nostra  non  interest. 

Quando  habetur  vera  coadiutoria,  cum  futura 
successione,  Sedis  Apostolicae  constituta  auctori¬ 
tate,  vi  praesentis  canonis  n.  3,  nec  habetur  bene¬ 
ficium.  Ex  sui  enim  natura  coadiutoria,  et  cum 
futura'  successione,  per  se  est  tantum  spes  beneficii, 
eo  quod  careat  iure  actuali  ad  fructus  percipiendos, 
quod  integrum  manet  parocho,  vita  eius  naturali 
durante.  Solummodo  adiutori  ex  can.  475,  §  1  as¬ 
signatur  congrua  fructuum  portio  (2),  et  vi" can.  476, 
§  5,  quoad  fieri  possit,  commoratio  in  eadem  pa- 
roeciali  domo,  ad  normam  can.  134,  qui  consuetu¬ 
dinem  vitae  communis  inter  clericos  sedulo  suadere 
conatur. 

4°  Pensiones  personales.  — •  Agitur:  a)  de  pensio¬ 
nibus  beneficio  datis  alicuius  clerici  b)  a  bonis  be- 


(1)  Et  vide:  C.  3,  X,  de  clerico  aegrotante  vel  debilitato,  III,  6.  — 
Cone.  Trid.,  sess.  XXI,  de  ref.,  c.  6. 

(2)  Cf.  et  Bened.  XIV,  Instit.  Eccles.  et  const.  Ad  militantis, 
30  Martii  1742  et  De  Luise,  o.  c.,  963,  cum  Monitore  Eccles.,  1.  c. 

neficialibus  deductis.  Non  fit  enim  quaestio  de  laicis, 
cum  de  beneficiis  agitur,  ut  in  praes,  canone.  De¬ 
finitur  pensio  a  doctoribus :  «  certa  portio  fructuum 
ab  aliquo  beneficio,  auctoritate  legitima,  ad  tempus 
separata ».  De  hac  can.  1429,  cum  facultates  Ordi¬ 
narii  et  conditiones  describit,  quibus  ad  yitam  be¬ 
neficiarii  non  pensionarii,  et  non  ultra  tertiam  partem 
reditus  paroeciae,  possint  imponi,  et  limitem  cessa¬ 
tionis  ad  mortem  pensionarii  etiamsi  a  E.  Pontif. 
vel  ab  alio  praeter  Ordinarium  collatore  imposita 
sit,  designat,  cum  lege  ne  alienetur,  nisi  id  conces¬ 
sum  sit  expresse.  De  hac  can.  2154,  §§  1-2  cum 
de  consulendo  agit  parocho  a  paroecia  amoto  vel 
renuntianti. 

Iure  veteri,  huiusmodi  pensiones,  quae  et  in 
titulum  dari  poterant,  et  ad  vitam  pensionarii,  in 
favorabilibus,  non  in  odiosis  aequiparabantur  be¬ 
neficiis,  ex  declarat.  Gregorii  XIII,  18  Dec.  1576.  et 
8  Augusti  1577,  nunc  penitus  sunt  exclusae,  ut  non 
beneficia,  vi  praes,  canonis  a  quocumque  huius  ge¬ 
neris  favore.  Non  posse  autem  beneficiis  accenseri, 
iure  quo  utimur,  satis  clare  constat.  Ipsis,  a  bene¬ 
ficio,  non  est  participatio  officii,  non  adsignantur 
reditus  adnexi;  nec  perpetuitas  obiectiva  nec  subie- 
ctiva  competit.  Titulum  crediti  constituunt  super 
beneficio,  conditionibus  determinatis,  ut  dictum  est, 
a  iure. 

5°  Commenda  temporaria,  idest  concessio  redituum 
alicuius  ecclesiae  aut  monasterii  alicui  facta  ita  ut, 
eo  deficiente,  reditus  ipsi  ad  ecclesiam  vel  monasterium 
revertantur. 

Continetur  his  verbis  definitio,  et  novum  ius 
constituitur.  Historice  enim,  evolutio  iuridica  com- 
mendae  ut  concessio  redituum  alicui  facta  in  bonum 
ipsius,  commendam  fecerat  beneficium.  Propterea 

S.  C.  Trid.,  c.  2  et  4,  sess.  XII  et  c.  17,  sess.  XXIV, 
de  ref .,  vetabat  ne  ab  eodem  possiderentur,  simul, 
plura  beneficia,  etsi  commendata.  Quod  primis  tem¬ 
poribus  non  erat.  Invectae  enim  sunt  commendae 
ut  bono  ecclesiarum  vel  monasteriorum  provide¬ 
retur,  cum  vacantes  exstarent,  et  non  facilis  appareret 
eorum  provisio  per  legitimum  beneficiarium.  Ita 
factum  est,  quod  non  modo  clerici,  sed  et  viri  sae¬ 
culares  evaderent  commendatarii,  nec  ad  ipsorum 
vitam,  sed  quoadusque  necesse  fuerit.  Commenda 
erat  tantummodo  custodia  ecclesiae  vel  beneficii 
vacantis  (1),  nec  commendatario  utile  ex  bonis 
quoddam  obveniebat,  iuxta  iuridicum  depositi  con¬ 
ceptum  de  quo  leg.  24  fr.  Tit.  Dep.,  leg.  25  fr.  Tit. 
Qui  satis  dedit  etc.,  nec  ultra  sex  menses  concede¬ 
batur  (2). 

Xunc  aliquatenus  commenda  temporaria  tenet  de 
beneficio,  cum  perpetuitas  subiectiva  commendatario 
concedatur,  relate  ad  ius  percipiendi  fructus  ex  quo 
dicitur  concessio  redituum...  ut...  eo  deficiente  (tan¬ 
tum)  reditus...  revertantur,  sed  denegatur  commendae 
natura  beneficii,  quia  deficit  in  perpetuitate  obie- 
ctiva,  quae  integra  manet  ipsi  beneficio  commendato 
ut  enti  iuridico.  Eevertuntur  enim  reditus  commendae 
temporariae  (etsi  ad  vitam  commendatarii)  ad  eccle¬ 
siam  vel  monasterium,  cuius  sunt  proprii,  et  ipsa 
ecclesia  vel  monasterium  non  in  perpetuum  com¬ 
mendantur  (3). 

—  Lex  civilis  Italica  habet  ut  —  suppressa  —  seu 
non  iuridico  recognita  beneficia  simplicia  (non  curata),  leg. 
15  Aug.  1867,  idest  collegiatarum  excepto  beneficio  curato, 


(1)  Berardi,  o.  c.,  P.  II,  dist.  II,  n.  3. 

(2)  C.  Nemo  15  de  elec.,  in  6°.  —  Santi,  o.  c.,  lib.  III,  tit.  V,  n.  28. 

(3)  Cocchi,  o.  c.,  85. 

cappellaniae  sine  cura,  praelaturae  item  non  curatae,  leg. 
11  Aug.  1870.  —  Calisse,  Dir.  Eccl.,  n.  120. 

—  Lex  Austriaca  non  habet  entia  saecularia  beneficialia, 
—  suppressa  —  bene  quidem  regularia  habuit  quondam. 
Nunc  pro  saecularibus  et  regularibus  attendi  debet  lex  7  Maii 
1874,  n.  50.  Vide  Caterbini,  o.  c.,  162. 

—  In  Gallia,  vi  cit.  Const.  Maximam  Pii  XI  (Statut., 
act.  11)  generatim  Associatio  Dioecesana  «providet  expensis 
cultus  et  eius  manutentioni,  sub  auctoritate  Episcopi  in  com¬ 
munione  S.  Sedis,  et  conformiter  constitutioni  Ecclesiae  Ca¬ 
tholicae  ».  Quaevis  igitur  distinctio  canonica  in  beneficiis 
sarta  tutaque  manet  ad  normam  iuris  proprii. 

—  In  Hispania  cappellaniae  familiares  vi  legis  15  Iui.  1856 
conferunt  patronatum  vel  activum  vel  passivum  membris 
determinatae  familiae,  cappellaniae  patrimoniales  patronatum 
passivum  oriundis  vel  a  populo  vel  a  dioecesi  particulari: 
vide  Salazar-La  Fluente,  lect.  66  Discip.  Eccles.  Coadiutoriae 
conferri  debent,  vi  concordati  1851,  praemisso  concursu  ad 
normam  Tridentini. 


* 

*  * 

Can.  1413.  -  §  1.  Nisi  aliud  appareat,  canones  qui 
sequuntur,  de  beneficiis  tantum  non  consistorialibus 
proprie  dictis  intelligi  debent. 

§  2.  Canones  147-195  etiam  officiis  beneficialibus 
seu  beneficiis  applicantur. 

Ut  legenti  paret,  canones  hi  quinque  1409-1413, 
praeliminare  quoddam  constituunt  legibus,  quae  de 
beneficiis  hoc  Tit.  XXV  continentur.  Ultimus,  idest 
1413,  monet  §  1  omnes  canones  qui,  per  capita  sex, 
sequuntur,  intelligi  debere,  nisi  aliud  appareat,  de 
beneficiis  tantum  non  consistorialibus,  proprie  dictis. 
Quaenam  sint  consistorialia,  et  quomodo  confe¬ 
runtur,  superius  diximus,  explicantes  n.  1  can.  1411. 
Cum  Cardinalatu,  sunt  quae  gaudent  excellentia  et 

sollemnitate  officii  supereminenti;  idest  Archiepi- 
scopatus  —  Episcopatus  —  Abbatiae,  et  Praelaturae 
nullius ,  qui  gradum  continent  omnes  et  principantur 
in  hierarckia,  et  exercitio  iurisdictionis  ecclesiasticae, 
ordinatione  divina  vel  ecclesiastica.  Yide  per  sin¬ 
gula  proprio  loco.  Cetera  omnia  beneficia  sunt  non 
consistorialia ,  et  ipsis  applicantur  canones  qui  se¬ 
quuntur.  Advertit  tamen  opportune  canon,  hic  agi 
de  beneficiis  non  consistorialibus  proprie  dictis ,  idest 
non  de  institutis  ecclesiasticis  quae  beneficia  non 
sunt,  quamquam  cum  iis  similitudinem  praeseferant, 
ut  supra  praeced.  canone. 

Progreditur  canon  §  2 :  Canones  147-195  etiam  of¬ 
ficiis  beneficialibus  seu  beneficiis  applicantur .  Edicit 
can.  147,  §  1:  Officium  ecclesiasticum  nequit  sine 
provisione  canonica  valide  obtineri.  §  2:  Nomine 
canonicae  provisionis  venit  concessio  officii  ecclesia¬ 
stici  a  competente  auctoritate  ecclesiastica  ad  nor¬ 
mam  sacrorum  canonum  facta;  et  can.  195:  Qui 
clericum  ad  officium  elegerunt  vel  postulaverunt 
aut  praesentaverunt,  nequeunt  eundem  officio  pri¬ 
vare  aut  ab  eo  revocare  seu  amovere  aut  ad  aliud 
transferre. 

Cum  officium  ecclesiasticum  lato  vel  stricto  sensu 
ex  can.  145,  §  1  accipiatur,  quatenus  est  vel  non 
munus  ordinatione,  sive  divina  sive  ecclesiastica  sta¬ 
biliter  constitutum ,  ad  normam  sacrorum  canonum 
conferendum ,  aliquam  saltem  secumferens  participa¬ 
tionem  ecclesiasticae  potestatis  sive  ordinis  sive  iuris¬ 
dictionis,  quae  congruunt  omnia  beneficio,  et  cum 
iam  can.  146  caveatur:  De  beneficialibus  officiis  in 
specie...  custodiantur  praescripta  can.  1409  et  seqq.  qui 
sunt  de  beneficiis;  peropportune  praesenti  canone  san¬ 
citum  est  quod  —  officiis  beneficialibus  seu  beneficiis 
—  applicatur  can.  147,  quatenus  et  ipsa  officia  ne- 

queunt  —  sine  provisione  canonica  valide  obtinni  — 
idest  —  sine  concessione  a  competente  auctoritate 
ecclesiastica  aci  normam  sacrorum  canonum  —  ap¬ 
plicatur  can.  195,  quatenus  iisdem  officiis  beneficialibus 
non  potest  privari ;  ab  iis  avocari ,  amoveri ,  transferri 
ad  alia  clericus  per  eos  qui  illum  ad  officium  elege¬ 
runt,  postulaverunt,  praesentaverunt.  — 

Haec  omnia  iuridica  connexione  constant,  cum 
beneficium,  ex  sui  natura,  complectatur,  in  primis, 
officium  sacrum  (beneficiale),  can.  1409. 

Caput  I. 

De  constitutione  seu  erectione  beneficiorum. 

De  notione  constitutionis  seu  erectionis  beneficii 
superius  diximus,  cum  de  eius  definitione  ad  normam 
can.  1409.  Hoc  capite  colligit  legislator  et  constituit 
quae  requiruntur  ut,  legitime,  habeatur  constitutum 
seu  erectum  aliquod  beneficium. 

Can.  1414.  -  §  1.  Beneficia'  consistorialia  una  Sedes 
Apostolica  erigit. 

§  2.  Praeter  Romanum  Pontificem ,  Ordinarii 
in  suo  quisque  territorio  beneficia  non  consisto¬ 
rialia  erigere  possunt,  salvo  praescripto  can.  394, 
§  2. 

§  3.  Attamen  Vicarii  Generales  nequeunt  bene¬ 
ficia  erigere  nisi  ex  peculiari  mandato. 

■  §  4.  Etiam  Cardinalis  in  proprio  titulo  vel  dia- 
conia  potest  beneficia  non  curata  erigere,  nisi 
ecclesia  sit  religionis  clericalis  exemptae. 

§  1.  Beneficia  consistorialia  una  Sedes  Apostolica 
erigit.  —  Formaliter,  praesens  dispositio  ius  novum 
constituit,  quatenus  Constitutione  Sapienti  consilio 
primum,  Pii  X,  postea  novi  Codicis  lege  intra  Con¬ 
gregationes  Eomanas  et  Congr.  Consistorialis  ha¬ 
betur,  quae  can.  248,  §  2  —  ...  Episcopos,  Admini¬ 
stratores  Apostolicos  etc.  constituendos  proponit  et... 
parat  agenda  in  Consistoriis  —  (ubi  et  Cardinales 
creantur).  Eeapse  Sedes  Apostolica,  iam  a  Reg. 
2a  Cane.,  inter  beneficia  quae  antea  dicebantur 

maiora  (1)  sibi  eorum  erectionem  in  primis  reser¬ 
vabat,  quae  nunc  dicuntur  consistorialia.  Et  diximus 
superius  can.  1411,  1,  quomodo  et  collationem  eorum 
sibi  reservat  et  peragit  (2). 

Ceterum  erectio  et  collatio  talium  beneficiorum 
arcte  connectitur  cum  exercitio  supremae  iurisdi- 
ctionis  in  Ecclesia,  quae  unice  competit  R.  Pontifici, 
can.  218,  et  habetur,  ut  causa  maior ,  quae  ad  normam 
can.  220  reservatur  eidem.  Yide  et  can.  1600  (Cf.  et 
cap.  6,  tit.  II,  lib.  III  Extrav.  Comm.).  Speciatim 
de  Cardinalibus  can.  232,  §  1  habet:  —  Cardinales 
libere  a  R.  Pontifice  ex  toto  terrarum  orbe  eligun¬ 
tur...  —  De  Episcopis  can.  329,  §  2  similiter:  —  Eos 
libere  nominat  R.  Pontifex  (3).  —  Eadem  fere, 
can.  293  de  Vicariis  et  Praefectis  Apostolicis,  can.  312- 
'314,  de  Administratoribus  Apostolicis,  can.  320,  §  1 
de  Abbatibus  vel  Praelatis  nullius.  Demum  de  his 
omnibus,  infra  Cardinales,  can.  215,  §  1  edicit:  — 
Unius  supremae  ecclesiasticae  potestatis  est  provincias 
ecclesiasticas,  dioeceses,  abbatias  vel  praelaturas 
nullius ,  vicariatus  apostolicos,  praefecturas  aposto- 
licas  erigere ,  aliter  circumscribere,  dividere,  unire, 
supprimere. 

§  2.  Praeter  Romanum  Pontificem ,  Ordinarii  in  suo 
quisque  territorio  beneficia  non  consistorialia  erigere 
possunt ,  salvo  praescripto  can.  394,  §  2. 

Affirmatur  hoc  canone  potestas  R.  Pontifici  com- 


(1)  Sebastianelli,  o.  c.,  188.  Maiora  appellantur  quae  episcopali 
ordini  cohaerent.  Talia  sunt  episcopatus,  archiepiscopatus,  et  quae 
super  istas  constitutae  sunt  auctoritates. 

(2)  Luzio,  Lectiones  ad  S.  Apollinaris.  Speciatim  S.  C.  Consisto- 
rialis  heres  habetur  veteris  presbyterii  quo  Papa  Romae  negotia 
expediebat,  postea  collegii  auditorum  qui  et  potestate  iudicandi  frue- 
bantur,  postea  et  S.  R.  Rotae,  serius  autem  intenta  solum  civilibus. 

(3)  Const.  Sapienti  consilio.  Normae  peculiares,  cap.  VII,  art.  II. 
n.  6,  10°. 

petens  erigendi  ubique  locorum  beneficia,  etsi  non 
consistorialia.  —  Dicitur  enim:  Praeter  R.  Pontifi¬ 
cem  etc.  Descendit  haec  facultas  a  charactere  su¬ 
premae  et  plenae  iurisdictionis  qua  gaudet,  et  quam 
can.  218,  §  2  asserit:  vere  episcopalem,  ordinariam 
et  immediatam...  in  dependentem  a  quavis  humana 
auctoritate.  — •  Profluit  et  a  iure  in  ipso  consistente 
relate  ad  bona  quaevis  ecclesiastica,  de  quo  can.  1518 
ita:  —  Eomanus  Pontifex  est  omnium  bonorum 
ecclesiasticorum  supremus  administrator  et  dispen¬ 
sator  (1).  — -  Insuper  can.  1431,  quem  inferius  expla¬ 
nabimus,  B.  Pontifici  recognoscit,  et  ius  beneficia 
in  universa  Ecclesia  conferendi  et  sibimet  reservandi. 

Bativum  hoc  ius  B.  Pontificis  non  sine  contro¬ 
versiis  in  Ecclesia  exercitium  sortitum  est,  speciatim 
occasione  reservationum;  sed  iam  saeculo  in,  qui, 
ex  doctoribus,  denegaverant  B.  Pontifici  facultatem 
iurisdictionem  exercendi  circa  beneficia,  in  dioece¬ 
sibus  Episcoporum,  obsoleti  evaserant.  Vide  cap.  2, 
tit.  IV,  lib.  III,  in  6°,  sup.  cit. 

— . Ordinarii  in  suo  quisque  territorio  beneficia 

non  consistorialia  erigere  possunt ,  salvo  praescripto 
can.  394,  §  2. 

Ordinarii  cann.  198-329,  §  1  praeficiuntur  ecclesiis 
peculiaribus  quas  regunt  cum  potestate  ordinaria. 
Ex  praes,  canone  —  in  suo  quisque  territorio  erigunt 
beneficia.  Erectio  beneficiorum  est  quidem  actus 
iurisdictionis  ordinariae  adnexae  officio,  can.  197,  §  1, 
sed  non  exercendae  extra  territorium,  can.  201,  §  3. 
Ex  rerum  enim  natura ,  beneficia  erigere  est  in  primis 
distribuere,  per  paroecias,  dioecesim  et  eisdem  prae¬ 
ficere  rectorem,  pro  necessaria  animarum  cura, 


(1)  Cf.  et  cap.  B.  de  praeb.,  ia  6°  et  Cleinent.  I,  circa  finem,  Ut 
lite  pendente. 

can.  216,  §  1.  Cum  autem  non  agitur  de  beneficio 
cum  cura  animarum,  agitur  de  beneficio  quod,  ex 
se,  constat  officio  ecclesiastico,  can.  1409,  quod  in 
spiritualem  finem  exercetur,  et  potest  aliquam  se- 
cumferre  participationem  ecclesiasticae  potestatis  sive 
ordinis  sive  iurisdictionis,  can.  145,  §  1.  Propterea, 
quod  iam  can.  152  cautum  erat,  scilicet  generatim, 
de  officiis :  Loci  Ordinarius  ius  habet  providendi 
officiis  ecclesiasticis  in  proprio  territorio,  nisi  aliud 
probetur  etc...  hoc  canone  1414,  §  2  pro  officiis 
beneficialibus  sancitur. 

Infra  manus  Episcoporum  vetustiora  beneficia 
exorta  esse  satis  constat  ex  dictis;  pleraque,  etiam 
nimc,  Ordinariorum  industria,  Ecclesiae  accrescunt. 
S.  Cone.  Trid.  pluries  hoc  Ordinariorum  ius  reco¬ 
gnovit,  speciatim  sess.  XXI,  de  re].,  cap.  3-4, 
sess.  XXIV,  de  re].,  cap.  13:  pro  iure  Decret.  vide 
c.  3,  P.  X,  de  ecclesiis  aedific.  vel  repar.  III,  48,  et 
cap.  Nemo  9,  de  Cons.,  dist.  1. 

Dicitur:  salvo  praescripto  can.  394,  §  2.  —  Edicitur 
in  eo:  Erectio  dignitatum  Sedi  Apostolicae  reserva¬ 
tur;  sed  est  in  Episcopi  potestate,  consentiente  Ca¬ 
pitulo,  exstinctas  forte  dignitates  restituere  et  praebendis 
in  Capitulo  iam  exstantibus  alias  sive  canonicae 
sive  beneficiales  addere.  —  Dignitates,  canonicatus, 
et  beneficia  in  Capitulis,  in  ipsa  Capituli  fundatione, 
erigit  una  Sedes  Apostolica  vi  can.  392  aientis: 
Capitulorum  tum  cathedralium  tum  collegialium  in¬ 
stitutio  seu  erectio . Sedi  Ap.  reservatur;  et  can.  248, 

§  2,  in  quo  habetur:  —  ad  hanc  Congregationem 
(Consistorialem)  spectat  Capitula,  tum  cathedralia, 
tum  collegialia  constituere  etc.  —  Sed  citra  primae¬ 
vam  constitutionem  Capituli,  reservatur  Sedi  Apo¬ 
stolicae  quidem  erectio  dignitatum  (novarum),  sed 
est  in  potestate  Episcopi  restituere,  consensu  Capi- 

tuli,  exstinctas;  non  autem  reservatur  erectio  aliarum 
praebendarum  (ex  novo)  tam  e  censu  canonicorum, 
quam  beneficiatorum. 

Cum  tam  beneficia  dignitatum,  quam  cetera 
in  Capitulo,  non  sint  consistorialia,  reserventur  ta¬ 
men  Sedi  Ap.  ad  normam  cann.  392,  248,  394,  §  2, 
id  quod  liberae  Ordinarii  collationis  favore  excipitur 
a  c.  394,  §  2,  congrue  ab  hoc  canone  1414,  §  2  cavetur 
et  confirmatur.  Quae  omnia,  maiori  ex  parte,  ius 
novum  constituunt  (1). 

§  3.  Attamen  Vicarii  Generales  nequeunt  beneficia 
erigere  nisi  ex  'peculiari  mandato. 

In  can.  152  quem  nuper  citavimus  —  facta  Ordi¬ 
nario  potestate  —  providendi  officiis  ecclesiasticis, 
subiungitur:  —  hac  tamen  potestate  caret  Vicarius 
Generalis  sine  mandato  speciali.  —  Heic  etiam,  ergo, 
quod  generatum  pro  officiis  eccles.  statuitur,  consta¬ 
bilitur  et  pro  officiis  beneficialibus. 

Cohaerenter  autem  cum  iis  quae,  hoc  loco,  de¬ 
cernuntur  pro  Vicario  Generali,  qui  nequit,  sine 
peculiari  mandato,  erigere  beneficia,  can.  1423,  §  1 
idem  statuit,  relate  ad  unionem  beneficiorum ; 
can.  1432,  §  2,  relate  ad  collationem;  can.  1466, 
§  2,  relate  ad  canonicam  institutionem;  can.  1487, 
§  1,  relate  ad  permutationem,  quae  omnia  videbi¬ 
mus  infra. 

Iure  veteri  derivata  habetur  haec  circumscriptio 
potestatis  Vicarii  Generalis  [olim  Missus,  Suffectus, 
Substitutus  etc.  (2)]  circa  beneficia  ut  videre  est  — - 


(1)  Vide:  praeter  sess.  XXIV,  de  ref.,  c.  13,  S.  C.  Cone,  in  Sutrina, 
19  Iun.  1706,  26  mart.  1707  et  in  Marturanen.,  15  Ian.  1738.  —  S.  Congr. 
Cone.,  decr.  Ad  dirimendas,  22  Februarii  1876.  —  Gennari,  Quist. 
Can.,  q.  12,  pag.  21. 

(2)  Cap.  Cum  accepisti,  1,  de  i  rigidis.  —  De  supplenda  neglig. 
Praelatorum,  in  fine.  —  Glossa  in  cap.  Romana  de  appellat,  in  6°. 


46 


TITULUS  XXV,  CAPUT  I. 


cap,  3,  Cum  in  generali  de  off.  Vicarii,  in  6° _ cap. 

Quaesitum ,  de  rer.  permut.  —  Can.  Nemo  Ecclesiam 
aedificat,  9  de  consecr.,  dist.  1.  —  Cf.  De  Lnise,  o.  c., 
II,  611.  —  Bouix,  De  Iud,  Eccles.  —  Sebastianelli’ 
De  Personis ,  267, 

§  4.  Etiam  Cardinalis  in  proprio  titulo  vel  diaconia 
potest  beneficia  non  curata  erigere ,  nisi  ecclesia  sit 
religionis  clericalis  exemptae. 

Can.  231,  §  2  habet:  —  Cardinalibus  ordinis 
presbyteralis  ac  diaconalis  suus  cuique  titulus  aut 
diaconia  in  Urbe  assignatur  a  R.  Pontifice.  —  De 
potestate,  autem,  quam  nominati  Cardinales  exer¬ 
cent,  in  ipsis  titulis  aut  diaconiis,  can.  240,  §  2  edicit: 

Ceteri  Cardinales  in  suis  titulis  vel  diaconiis... 
omnia  possunt  quae  locorum  Ordinarii  in  suis  eccle¬ 
siis,  exceptis  etc.  —  Recolantur  quae  superius 
diximus  de  potestate  Ordinariorum,  in  suo  quisque 
territorio,  circa  officia  et  beneficia:  Eadem  valent 
et  pro  Cardinalibus,  relate  ad  erectionem  beneficio¬ 
rum  generatim,  exceptis  iure  excipiendis.  Duas,  intra 
alias,  et  praesens  §  4  secumfert  exceptiones.  Non 
potest  Cardinalis  erigere  beneficia  curata  (1411,  §  5). 
Non  alia  (non  curata)  beneficia  potest  erigere,  si 
ecclesia  tituli  sui  vel  diac.oniae  sit  religionis  clericalis 
exemptae.  Can.  1432,  §  1,  Cardinali  in  proprio  titulo 
vel  diaconia  recognoscit,  sicut  Ordinario,  habere  pro 
se  intentionem  fundatam  in  iure,  relate  ad  colla¬ 
tionem  beneficiorum  vacantium,  quod  infra  vide¬ 
bitur. 

Ratio,  cur  Cardinalibus  inhibetur  in  titulo  vel 
diaconia  beneficia  curata  erigere,  desumenda  est  a 
Constit.  Romanus  Pontifex  Innocentii  XII,  17  Sept. 
1692.  Per  ipsam,  iurisdictio  quasi-episcopalis,  qua 
pollebant  Cardinales  in  spiritualibus  et  tempo¬ 
ralibus,  ita  quod  urbs  Roma  quasi  dissecta  erat 

in  tot  dioeceses,  quot  erant  tituli  et  diaconiae, 
arctissime  contracta  est  ad  ea  «  quae  servitium  ec¬ 
clesiae  seu  loci  pii,  circa  tamen  disciplinam  et  mo¬ 
rum  correctionem  dumtaxat».  Iurisdictio  in  populum 
et  parocliianos  cessit  Urbis  Cardinali  Vicario,  cui 
propterea  etiamnunc  manet.  Beneficia  curata  erigere 
minime  pertinet  proinde  Cardinalibus. 

Quoad  alia  beneficia,  ideo  non  erigit  Cardinalis, 
si  ecclesia  sit  religionis  clericalis  exemptae,  quia  in 
hac  hypothesi  beneficia  erecta,  sunt  ordinarie  reli¬ 
giosa,  et  non  saecularia  (1411,  n.  2).  Ceterum  in 
plurimis,  novissimum  ius  Patribus  Cardinalibus  fa¬ 
vet,  supra  ius  praecedens  immediate,  et  quoad  be¬ 
neficia. 


Can.  1415.  -  §  1.  Beneficia  ne  erigantur ,  nisi  constet  ea 
stabilem  et  congruam  dotem  habere ,  ex  qua  reditus 
perpetuo  percipiantur  ad  normam  can.  1410. 

§2  .Si  dos  in  numerata  pecunia  constituatur , 
Ordinarius ,  audito  dioecesano  administrationis  Con¬ 
silio  de  quo  in  can.  1520,  curare  debet  ut  quampri¬ 
mum  collocetur  in  tutis  et  frugiferis  fundis  vel 
nominibus. 

§  3.  Non  prohibetur  tamen ,  ubi  congrua  dos 
constitui  nequeat ,  paroecias  aut  quasi-paroecias 
erigere ,  si  prudenter  praevideat  ea  quae  necessaria 
sunt  aliunde  non  defutura  (1). 


(1)  Ius  civile  Italicum  per  leg.  5  Iunii  1850  art.  unie,  exigit  ad 
acquisitionem  bonorum  stabilium  (fundi)  auctorizationem  per  Reg. 
decretum  praevio  «  parere  dei  Consiglio  di  Stato  » :  idem  per  art.  932- 
1060  Codicis  Civilis.  Si  agatur  de  mobilibus,  vi  legis  21  Iun.  1896  Con- 

Datur  §  1  generalis  nonna  pro  erectione  benefi¬ 
ciorum  relate  ad  dotem  qua  nequeunt  carere.  Dicitur : 
Beneficia  ne  erigantur ,  nisi  constet  ea  stabilem  et 
congruam  dotem  habere ,  ex  qua  reditus  perpetuo  per¬ 
cipiantur  ad  normam  can.  1410. 

Descendit  lex  proposita  praecipue  a  can.  Nemo, 
de  cons.,  dist.  1,  in  quo  expresse  habetur  requiri, 
antequam  procedatur  ad  aedificationem  novae  ec¬ 
clesiae,  ut  constet,  non  solum  de  dote  sufficienti  ad 
fabricae  conservationem,  sed  et  ad  divini  cultus 
observantiam  et  congruam  ministrorum  sustenta¬ 
tionem.  Cui  concinit  et  ius  civile  Xov.  67,  c.  2. 
Descendit  item  et  a  S.  Cone.  Trid.,  sess.  XXI,  de  ref. 
c.  4  in  quo  dicitur:  «Sacerdotibus,  qui  de  novo 
erunt  ecclesiis  noviter  erectis  praeficiendi,  compe¬ 
tens  assignetur  portio,  arbitrio  Episcopi,  ex  fructi¬ 
bus  etc.  ». 

Singulos  obligat,  cuiusvis  gradus  et  dignitatis,  qui 
beneficia  possunt  erigere,  et  ad  singula  beneficia  se 
extendit,  cuiusvis  naturae,  iuxta  can.  1411. 

Dicitur:  Beneficia  ne  erigantur,  nisi  constet  etc.  — 
Antequam  procedat  ad  erectionem,  instituens  be¬ 
neficia  certus  debet  esse  ea  quae  sibi  exhibentur 
pro  dote  beneficii,  stabiliter  sufficere  ut  congrue  in 
perpetuum  beneficiatus,  ex  reditibus,  possit  sustentari, 
et  onera  officio  adnexa,  vel  pro  cultu  vel  aliter 
perferre. 

—  .  ad  normam  can.  1410.  —  Superius  expen¬ 

dimus  hunc  canonem.  Stabilem  et  congruam  dotem  ex 
qua  reditus  perpetuo  percipiantur  potest  habere  be¬ 
neficium,  iuxta  can.  1410,  vel  in  bonis  quae  sint 


fraternitates,  ad  opera  cultus  acquirunt  sine  auctorizatione,  cum 
acquisita  non  accrescunt  patrimonia,  sed  consumi  penitus  debent.  Vide 
etiam  Pino,  Guida  pratica  dei  Beneficiato,  p.  26.  Ius  Austriacum  exigit 
tantum  notificationem  acquisitionis  iam  perfectae,  Leg.  7  Maii  1874. 

penes  ipsum  beneficium,  vel  in  certis  et  debitis 
praestationibus  ex  aliqua  familia  vel  persona  morali, 
vel  in  certis  et  voluntariis  oblationibus  fidelium  quae 
spectent  ad  rectorem  beneficii,  vel  in  iuribus  stolae, 
vel  in  distributionibus  etiam  choralibus,  exclusa 
earundem  parte  tertia,  si  in  distributionibus  tantum 
reditus  beneficii  consistat. 

Quando  instituenti  constet  aliqua  ex  his  stabi¬ 
liter  posse  pro  dote  beneficio  assignari,  eaque  iudicio 
proborum  (1)  et  suo  (vide  cit.  C.  Trid.)  sufficientia 
esse  ut  congrue  sit  provisum,  erectio  beneficii  locum 
habere  potest. 

§  2.  Si  dos  in  numerata  'pecunia  constituatur , 
Ordinarius ,  audito  dioecesano  administrationis  Con¬ 
silio  de  quo  in  can.  1520,  curare  debet  ut  quam¬ 
primum  collocetur  in  tutis  et  frugiferis  fundis  vel  no¬ 
minibus. 

Consulitur  securitati  dotis  beneficiariae,  in  par¬ 
ticulari  casu  «  numeratae  pecuniae  »  eiusque  redi¬ 
tus  perpetuitati  et  fructuositati  normali. 

— . Si  dos  in  numerata  pecunia  constituatur  etc. 

—  Saepius  evenit,  hisce  praesertim  diebus,  ut  be¬ 
neficia  erigantur  mediante  oblatione  vel  oblationibus 
numeratae  pecuniae.  Competens  auctoritas  in  Ec¬ 
clesia  id  non  vetat;  immo  benevole  favet.  Ceterum 
et  obligationes,  iure  romano,  plurimae,  numeratae 
pecuniae  vi  solvebantur,  et  pretium  aestimationis 
in  pecunia  habebatur  (2)  (Gai.,  3,  140  et  tr.  7,  §  1, 
d.  18).  Beneficium  ex  sui  natura  constat  officio, 


(1)  Ad  analogiam  consule  can.  1530,  §  1,  n.  1. 

(2)  Ferrini,  o.  c.,  546  et  seq.  —  Dos  ipsa,  occasione  nuptiarum, 
iure  classico  poterat  constitui  «numerata  pecunia»  (Leg.  7,  §§  2,  3, 
disp.  23,  3  et  Leg.  4,  disp.  23,  3).  De  iure  d.  Windtsceid.,  Pand.,  II, 
§  503,  n.  4.  —  Femina  gaudet,  pro  dote,  hypotheca  generali  et  privile- 
giata  super  universum  as  mariti. 

4  —  Pistocchi,  De  lie  Beneficiali. 

quod  quatenus  (cann.  145-146)  secumfert  exercitium 
potestatis  ecclesiasticae  bonum  intendit  fidelium,  etsi 
tantum  ad  opera  cultus  divini  destinetur  qui  publici 
iuris  est  (can.  1756);  et  S.  Cone.  Trid.,  I.  c.,  cap.  4, 
sess.  XXI,  de  ref.  decernit  posse  episcopos  «  com¬ 
pellere  populum  ea  subministrare  quae  sufficiant  ad 
vitam...  sacerdotum  sustentandam  »  et  vide  can.  463 
et  1182,  §  2.  Hodiernis  moribus  huius  obligationi 
peropportune  satisfit  pecunia. 

—  Ordinarius ,  audito  dioecesano  administra- 

tionis  Consilio  de  quo  in  can.  1520,  curare  debet  etc. 

—  Superius  diximus  (ad  1410)  bona  quaecumque  per 
eorum  applicationem  ad  dotem  beneficii  fieri  bona 
ecclesiastica.  Pro  recta  ipsorum  administratione,  Or¬ 
dinarii,  can.  1520,  adiuvantur  §  1,  dioecesano  admini¬ 
strationis  Consilio.  Idem  c.  1520,  §  3  haec  habet:  — 
Loci  Ordinarius  in  administrativis  actibus  maioris 
momenti  Consilium  administrationis  audire  ne  prae¬ 
termittat;  —  quae  verba  generalem  normam  con¬ 
stituunt  applicandam  arbitrio  ipsius  Ordinarii,  per 
casus  obvenientes,  et  ipsa  lege,  passim,  ut  videre 
est  Tit.  XXIX,  de  contractibus  et  alio,  determi¬ 
natam.  Heic  loci  legislator,  cum  agatur  de  con¬ 
stituenda  dote  beneficii,  indigitat  Ordinario  «  actum 
administrativum  maioris  momenti  »  et,  ut  rite 
obeatur,  requirit  ut  audiat:  praecise  dioecesanum 
administrationis  Consilium.  Huius  sodales  tamen 

—  votum  habent  tantum  consultivum  (1520,  §  3) 
nisi  iure  communi,  in  casibus  specialiter  expres¬ 
sis,  vel  ex  tabulis  fundationis  (quod  praecipue 
evenit  in  re  beneficiaria)  eorum  consensus  exiga¬ 
tur  —  (1). 

— . Ordinarius  etc.  curare  debet  ut  quamprimum 


(1)  S.  Congr.  de  Prop.  Fide,  18  Oct.  1883,  n.  XIV. 

(numerata  pecunia)  collocetur  in  tutis  et  frugiferis 
fundis  vel  nominibus.  —  Securitas  et  fructuositas 
dotis  beneficiariae  intenditur  a  legislatore.  Ordinario 
facultas  facta  est  eligendi  formam  collocationis  nu¬ 
meratae  pecuniae  intra  fundos  et  nomina.  Inhibetur 
ei  aleam  commercii  decurrere.  Prohibetur  item  in¬ 
fructuosam  relinquere  dotem.  Ex  oppido  se  habet 
utraque  hypothesis  conceptui  beneficii  ecclesiastici. 
Constat  enim  iure  percipiendi  fructus  ex  dote ,  ideo 
dos  fructificare  debet;  est  de  se  perpetuum,  non 
potest  eius  exsistentia,  nec  quoad  actualem  sufficien¬ 
tiam  ad  alendum  ministrum,  cum  sacro  officio, 
per  aleam  commercii  in  periculum  poni.  Est  insuper 
bonum  ecclesiasticum,  propterea  (v.  g.  cambio )  nec 
posset  legitime  alienari  minori  pretio  quam  aesti¬ 
metur  iuxta  can.  1531,  §  1. 

Quoad  fundos,  libere  Ordinarius  (audito  etc.)  se¬ 
ligere  potest  intra  fundos  urbanos,  vel  rusticos.  Ru¬ 
stici  uberiorem  de  se  fructuositatem  portentant. 
Quoad  nomina,  intendatur  primum  securitas,  postea 
fructuositas  (1).  Tituli  Status,  seu  gubernii,  praefe¬ 
rendi  sunt  onmibus  (2).  Clar.  Santi,  o.  c.,  (lib.  III, 
tit.  XIII,  n.  5,  de  reb.  eccles.  alien.  v.  non.)  haec 
habet:  At  si  pecunia  numerata  sit  in  magna  quanti¬ 
tate,  ac  proinde  considerari  possit  ceu  thesauri  pars 
notabilis,  designata  pro  rebus  immobilibus  compa¬ 
randis,  vel  ecclesia  aedificanda  aut  reparanda,  etiam 
ipsa  pecunia  inter  res  mobiles  pretiosas  adnumeratur 

—  arg.  1.  3  fragg.  de  contraria  tutela  vel  utili  actione. 

—  Quod  prae  oculis  haberi  debet,  ut  adamussim  et  ab 
Ordinario  et  a  Consilio  administrationis,  observentur 
quae  a  iure  decreta  sunt,  speciatim,  tit.  XXVIII, 


(1)  S.  Congr.  Cone.,  Civ.  Plebis,  12  Mart.  1796. 

(2)  V.  Instructiones  pro  dioecesanis  thesauris,  passim. 

de  bonis  Eccles.  administr .,  et  can.  1523,  quem  vi¬ 
deas  (1). 

§  3.  Non  prohibetur  tamen  (Ordinarius),  tibi 
congrua  dos  constitui  nequeat,  paroecias  aut  quasi- 
paroecias  erigere,  si  prudenter  praevideat  ea  quae  neces¬ 
saria  sunt  aliunde  noti  defutura.  —  Exceptio  consti¬ 
tuitur  beneficio  officii  paroecialis  et  publicae  utilitatis. 
—  Antequam  dos  constituatur,  stante  necessitate, 
Ordinarius  paroecias  vel  quasi- paroecias  (can.  216, 
§  3)  potest  erigere,  dummodo  tamen  constet,  si 
nequit  congrua  dos  constitui,  quae  tamen  sunt  ne¬ 
cessaria  aliunde  (non  ex  dote)  non  defutura.  Diximus 
stante  necessitate;  haec  enim  exceptio  favore  officii 
paroecialis  iuridice  descendit  a  cit.  can.  216,  §  1, 
in  quo  de  parocho  dicitur:  ...  praeficiendus  pro  ne¬ 
cessaria  animarum  cura  —  et  vide  Trid.,  sess.  XIV, 
de  ref.,  c.  9  et  XXIV,  de  ref.,  c.  13.  — 

Requirit  autem  legislator  quod  Ordinarius  pru¬ 
denter  praevidere  valeat,  aliunde  non  defutura  quae 
sunt  necessaria.  Superius  diximus  can.  1410  ipsam 
iuridicam  constitutionem  entis  iuridici  beneficialis, 
heic,  paroeciae  vel  quasi-paroeciae,  fundamentum 
esse  iurium  parochialium,  quibus  constabilitis,  iure 
quo  utimur,  parocho  obveniunt  praestationes  quas 
ei  tribuit  can.  463.  Ordinario  insuper  constare  potest 
de  dispositionibus  fidelium  degentium  in  territorio 
novae  paroeciae,  vel  quasi-paroeciae,  can.  216,  §  1,  et 
de  probabilibus  oblationibus  de  quibus  can.  1182,  §  2. 
Haec  omnia  quamvis  actu  non  queant  pro  dote  stare, 
morali  certitudine  praevidentur  reditus  suppletura, 
sine  quibus  revera  beneficium  nequit  stare  (1409). 

Xotetur,  demum,  forma  qua  Ordinario  talis  fa- 


(1)  Vide  etiam  doctam  elucubrationem  circa  « Norme  praticheper 
la  istituzione  di  opere  di  culto »  cl.  viri  Adv.  Capitani  in  eph.  Tauri- 
nensi  «  Perfice  munus  »  an.  1927,  pag.  847. 

cultas  tribuitur.  Fon  adhibentur  verba  praecepti; 
sed  dicitur:  non  prohibetur  etc.;  unde  si  aliter,  v.  g. 
per  Vicarium  cooperatorem,  can.  476,  §  2,  Ordinarius 
maluerit  providere  determinatae  territorii  parti,  us¬ 
que  dum  dos  regulariter  constituatur,  ipsi  fas  est. 
Quae  minus  peremptoria  verbo  tenus  habentur  dis¬ 
positionibus  Tridentinis,  cit.  cap.  13,  de  ref.,  ses¬ 
sio  XXIV,  in  quibus  decernitur:  «In  iis  quoque 
civitatibus  et  locis  ubi  paroeciales  ecclesiae  certos 
non  habent  fines,  nec  rectores  proprium  populum 
quem  regant,  sed  promiscue  petentibus  sacramenta 
administrat,  mandat  8.  Synodus .  ut  distincto  po¬ 

pulo  in  certas  propriasque  paroecias,  unicuique  suum 
perpetuum  peculiaremque  parochum  assignent,  aut 
alio  utiliori  modo ,  prout  loci  qualitas  exegerit ,  provi¬ 
deant.  Idemque  in  iis  civitatibus  ac  locis,  ubi  nullae 
sunt  paroeciales  quamprimum  fieri  curent »  (1).  Ho¬ 
diernis  moribus  difficilius,  quam  antea,  valent  Epi¬ 
scopi  «compellere  populum  ea  subministrare  quae 
sufficiant  ad  vitam...  sacerdotum  etc. »  ut  supra 
ex  eodem  Trid.,  c.  4,  de  ref .,  sess.  XXI  dictum  est. 


* 

*  * 

Can.  1416.  Ante  erectionem  beneficii  vocentur  et  au¬ 
diantur,  si  qui  sint,  ii  quorum  interest. 

Hoc  canone  et  posterioribus  procedura,  quasi, 
indigitatur  sequenda,  in  beneficiorum  erectione  (2).- 
Iam  c.  3,  X,  de  ecclesiis  aedif.  vel  reparandis , 


(1)  Vide  et  S.  R.  Rota,  Annicien.,  5  Febr.  1918. 

(2)  Discrimen  fundationis  ab  erectione  prae  oculis  habendum 
memorat  S.  C.  C.  10  Febr.  1923. 

III,  48  statuitur,  ut  in  praesenti,  ut  in  erectione 
beneficii  « nemini  praeiudicium  inferatur  ».  De  qua 
conditione  actum  est,  cum  res  erat  de  erigenda 
nova  ecclesia  paroeciali,  intra  fines  alterius.  Quod 
et  videas  S.  Congr.  Cone.,  Fulginat.,  27  Apr.  1765, 
ad  3;  Viterbien.,  23  Hov.  1765. 

Ii  quorum  interest ,  sunt  omnes,  qui  quomodo- 
cunque  pro  natura  beneficii  erigendi  commodum 
vel  damnum  aliquod  essent  recepturi;  quamquam 
origine  ii  sint  tantummodo  quibus  ex  facto  alterius 
probabile  damnum  imminet  (1).  Hinc,  pro  re  nostra, 
si  agatur  de  erigenda  v.  g.  paroecia,  vocandi  sunt  et 
audiendi  parochi  viciniores,  potiores  ex  futuris  pa- 
rochianis  etc.  sicut  vocatur  et  auditur  Archipres- 
byter  matricis  ecclesiae,  a  qua  territorii  pars  dis¬ 
cerpitur,  ut  novum  beneficium  erigatur  (2). 

Vocatio  ad  audientiam  ab  erectore  seu  legitimo 
constitutore  haberi  debet.  Beneficus  fundator,  quam¬ 
quam  in  limine  fundationis  plura  sibi,  de  consensu 
Ordinarii,  vindicare  queat,  ut  sequenti  canone,  hoc 
iuridice  perficere  nequit.  Penes  Superiorem  ii  quo¬ 
rum  interest  audiendi  sunt.  Dicitur  in  canone  de  his 
—  si  qui  sunt.  —  In  erigendis  v.  g.  aliquibus  beneficiis 
simplicibus,  facile,  non  habentur.  Vide  can.  1411, 
n.  3  et  1417,  §  1.  In  dubiis,  res  est  ab  ipso  Superiore 
diiudicanda.  —  Dicitur  ante  erectionem  beneficii  hos 
vocandos  et  audiendos  esse;  idest  antequam  per 
legitimum  instrumentum,  de  quo  in  can.  1418,  ere¬ 
ctio  perfecta  sit. 

Audiendi  sunt  « ii  quorum  interest »  sed  non 
necessario  sequendi.  Eorum  votum  v.  g.  circa  fines 
novae  paroeciae,  congruam  novi  beneficii  canoni- 


(1)  Iure  romano  potissimum.  —  V.  De  damno  injecto  —  Ferrini,  360. 

(2)  Can.  1422,  et  S.  Congr.  Cone.,  14  Ian.  1922  in  Utinenei. 

calis,  minime  Superiorem  tenet,  qui  forte  non  eandem 
sententiam  sequatur.  Nisi  agatur  de  fundatore  qui 
conditiones,  de  quibus  in  seq.  canone,  et  de  se  non 
spernendas  Superiori  proponat.  Ius,  beneficio  Ec¬ 
clesiae,  favet  ei. 


* 

*  * 

Can.  1417.  -  §  1  .In  limine  fundationis  fundator  potest, 
de  consensu  Ordinarii ,  conditiones  etiam  iuri  com¬ 
muni  contrarias  apponere ,  dummodo  sint  honestas 
et  naturae  beneficii  ne  repugnent. 

§  2.  Conditiones  semel  admissae  supprimi  aut 
immutari  ab  Ordinario  loci  valide  nequeunt,  nisi 
agatur  de  mutationibus  Ecclesiae  favorabilibus  et 
accedat  consensus  ipsius  fundatoris,  vel,  si  agatur 
de  iure  patronatus,  patroni. 

Necessitati,  potius,  quam  utilitati  Ecclesiae  pro¬ 
spicit  antiqua  canonum  dispositio,  qua  fundatori 
beneficii  conceditur  conditiones  apponere  in  limine 
fundationis  (c.  30,  c.  XVIII,  q.  2;  c.  23,  X,  de  iure 
pcitr.,  III,  38;  c.  16,  X,  de  cens.  exact.  et  procurat., 
III,  39).  Beneficia  enim  sunt,  quae  stabilitatem 
divini  cultus  et  sacri  ministerii  in  regimen  animarum, 
meliori  quo  fieri  possit  modo,  tutantur:  sine  piis 
fundatoribus,  ut  plurimum,  beneficia  erigi  nequeunt. 
Per  kuiusmodi  fundationes,  insuper,  bona  Ecclesiae 
incrementum  sortiuntur,  dum  insufficientia  pro¬ 
duntur,  in  dies,  amplitudini  et  cumulo  necessitatum 
quibus  ei,  ut  provideat,  muneris  est. 

Doctores,  in  conventione  (1)  fun datoris  et  Su- 


(1)  Non  habetur  pro  beneficio,  in  Codice,  qualificatio  authentica 
sicut  pro  piis  fundationibus  can.  1544,  §  2. 

perioris  instituentis,  pro  erectione  beneficii,  chara¬ 
cteres  intuentur,  vel  quasi  contractus ,  ut  videas 
apud  Vecchiotti,  Z.  c.,  14,  vel,  in  specie,  donationis , 
ut  placuit  cl.  D’Annibale,  Z.  c.,  art.  2,  n.  24.  In 
utraque  hypothesi,  conditiones  apponere  minime  ve¬ 
tatur,  dummodo  conditio  non  contradicat  negotio 
iuridico  quod  perficitur.  Pro  re  nostra,  optime  Lot- 
terius,  de  benef.,  26:  «qui,  contra  substantiam  be¬ 
neficii,  legem  meditatur,  utique  destruit  quod  agit ». 

Appositio  conditionum  in  limine  fundationis,  ut 
in  casu,  congruit  insuper  et  naturae  actus  gratiosi 
quo  fundator  beneficus  de  suis  rebus  disponit.  Apud 
iura  quaecunque  dispositio  in  beneficium  alterius 
conditiones,  aliqua  forma,  admittit.  Iure  romano 
conceptus  fundationis,  sensu  apud  nos  obvio,  inco¬ 
gnitus  habebatur,  sed  piae  voluntates  per  legata 
exsecutionem  sortiebantur,  et  conditiones  erant  admis¬ 
sae.  Apud  municipia  latinorum,  praesertim,  inadim- 
plementum  conditionum,  m  nictabatur  amissione 
bonorum  ex  legato,  et  transitu  eorundem  in  patrimo¬ 
nium  aliorum.  — Yide  Ferrini,  o.  c.,  79  (1).  —  Quae 
conditio  in  beneficiis  instituendis  minime  potest  ad¬ 
mitti,  attenta  substantiali  perpetuitate  ipsis  com¬ 
petente. 

At  non  in  hoc  solummodo  conceptus  conditio¬ 
num  de  quibus  in  canone  praesenti  non  potest 
accipi,  communi  sensu,  « circumstantiae  a  qua  actus 
suspenditur  tanquam  ab  incerto  eventu »  (2).  Per¬ 
acta  enim  erectione,  inadimplementum  conditionum 


(1)  Simile  quid  praefertur,  rei  nostrae,  C.  I.  L.,  XIV :  —  «  Civibus 

Praenestinis  omnibus .  dari  solo  ex  massa  praenestina  kasam  ita 

ut  ad  memoriam  meam  per  singulos  annos  sine  dubio,  colant  spiritum 
meum  »;  et  C.  I.  L.,  XII :  —  «  legavit...  testamento  ut  ex  usuris  (bono¬ 
rum)  omnibus  annis  sacrificio  parentetur». 

(2)  Heineccii,  Elementa  I.  Civ.,  lib.  II,  tit.  XIV,  545. 

de  quibus  in  tabulis  fundationis  seu  instrumento 
(can.  1418),  minime  fundatori  ius  tribuit  oblata  bona 
recuperandi.  Quod  satis  clare  ostendit  modos  potius 
quam  veras  conditiones  esse,  quae  heic  admittuntur. 
Sunt  verae  conditiones  tantum  respectu  beneficiarii 
qui  eas  adimplere  tenetur  ut  faciat  fructus  suos 
(can.  1475),  vel  respectu  Superioris,  antequam  deve¬ 
niatur  ad  beneficii  constitutionem.  Inter  privilegia,  non 
intra  iura,  a  can.  1455  admittitur,  alimenta,  ex  aequi¬ 
tate,  patronum  posse  obtinere  ex  reditibus  beneficii, 
cum,  nulla  sua  culpa,  ad  inopiam  redactus  sit.  Ut 
ex  supra  dictis  constat,  beneficialia  bona,  peracta 
erectione  beneficii,  evadunt  bona  Ecclesiae. 

His  praeiactis,  ad  canonem. 

Dicitur:  §  1  .In  limine  fundationis  fundator  potest, 
de  consensu  Ordinarii ,  conditiones...  apponere. 

Erectio  beneficii  ex  parte  fundatoris  habetur  vel 
per  actum  inter  vivos  vel  mortis  causa.  In  casu  utro¬ 
que,  fundatio  beneficii  non  sistit  in  translatione  bo¬ 
norum  a  suo  patrimonio  ad  patrimonium  Ecclesiae, 
quamquam  in  instrumento,  ad  hoc,  vel  testamento, 
adamussim  descriptae  habeantur  ea  quae  finem, 
modum,  conditiones  etc.  beneficii  constituunt,  sed 
tantum  in  instrumento  de  quo  can.  1418,  per  quod 
auctoritas  ecclesiastica  instituit  ens  iuridicum  bene- 
ficiale  (can.  1409).  Hinc  quando  ad  «tabulas  funda-; 
tionis  »  v.  g.  sit  recurrendum,  ad  aliquod  dubium 
eliquandum,  circa  iura  et  onera  beneficii,  hoc  prae¬ 
cise  instrumentum  intelligi  debet. 

Quod  fundator,  ex  sua  sententia,  decernit,  ha¬ 
betur  tantum  ut  propositio  facta  auctoritati  eccle¬ 
siasticae  competenti,  ut  acceptetur  (c.  30,  c.  XVIII, 
q.  2,  c.  16-44,  lib.  III).  Propterea,  tantum  de  con¬ 
sensu  Ordinarii  conditiones  valet  apponere.  Di¬ 
citur:  ...  conditiones  etiam  iuri  communi  contrarias 

(apponere),  dummodo  sint  honestae  et  naturae  beneficii 
ne  repugnent.  —  In  hoc  tota  vis  sistit  concessionis 
favore  fundatoris,  conditiones  enim,  vel  modi ,  quae 
ut  melius  finis  obtineatur  beneficii,  essent  propositae, 
facile  consensum  Ordinarii  sortirentur.  Sunt  quae 
obstant  iuri  communi,  pro  quibus  virtus  iuridiea 
canonum  fuit,  iam  a  principio,  necessaria.  Ut  plu¬ 
rimum,  enim,  conditiones  proposuerunt  fundatores 
in  utilitatem  consanguineorum  vel  clericorum  certae 
civitatis  vel  loci,  quibus  ut  melius  faverent,  etiam 
in  defectu  aetatis  vel  alicuius  qualitatis  requisitae 
a  iure  communi  concessiones  obtinere  satagerunt  a 
competente  auctoritate,  de  quibus  sermo  (1),  et 
vide  S.  Congr.  Cone,  in  Senog.,  9  Maii  et  6  Iunii  1750, 
et  speciatim,  p.  2  Dec.  1540,  S.  R.  Rotae  n.  1  in 
Granat .,  12  Ian.  1606. 

Debent  tamen  esse  honestae.  « Honestae  condi¬ 
tiones  illae  sunt,  ait  cl.  Sebastianelli,  l.  c.,  192, 
quae  non  solum  excludunt  quidquid  bonis  moribus 
et  virtutibus  adversatur,  sed  etiam  quidquid  red¬ 
deret  ministerium  ecclesiasticum  minus  utile  vel 
minus  honorabile.  Ita  inhonesta  foret  conditio  qua 
praescriberetur,  ut  ad  ecclesiastica  officia  et  bene¬ 
ficia  promoveri  etiam  possent  irregulares »  quod 
idem  et  Santi,  o.  c.,  lib.  III,  tit.  V,  40. 

ilee  naturae  beneficii  repugnantes.  Ut  si  conditio 
v.  g.  exigeret  ut  beneficium  conferatur  etiam  una 
vice  laico,  vel  non  in  perpetuum  et  ad  tempus,  vel 
recessum  bonorum  expeteret  familiae  fundatoris, 
casu  quod  deficerent  ex  eadem  clerici,  aut  aliud 
quid  eiusmodi.  Yide  c.  23,  de  iure  patr.,  c.  11,  de 
praeb.,  1.  III,  passim. 


(1)  Garcia,  o.  c.,  II,  5-26 ;  Silvag.,  Inst.  I.  C.,  23-25;  Berardi,  18,  V; 
De  Luca,  96,  VI. 

—  Superrima  habetur,  de  hac  re,  responsio 
S.  Congr.  Cone,  sub  die  13  Iulii  1918  ad  Ep.  Ge- 
rundensem  in  Hispania. 

Quaesitum  est  1° :  Utrum  liceat  clausulam  appo¬ 
nere  in  limine  fundationis  beneficii,  vi  cuius  primus 
obtentor  liber  sit  ab  oneribus  beneficio  adnexis  rite 
ferendis,  etiam  cum  agitur  de  oneribus  quae  alicui 
ecclesiae  paroeciali,  vel  fidelis  populi  necessitati  res¬ 
pondeant. 

Et  quatenus  affirmative  2°:  Utrum  beneficiatus 
primus  obtentor,  dum  onera  non  implet,  ius  habeat 
assistendi  functionibus  suae  ecclesiae  sive  fundatis 
sive  adventitiis,  nec  non  et  stipendium  pro  his 
percipiendi. 

Quatenus  negative  ad  secundum  3°:  Utrum  susti¬ 
neri  possint  clausulae  contrariae  olim  adiectae  in 
limine  fundationis,  et  ab  Ordinariis  approbatae. 

Responsum  fuit  (in  plenaria  diei,  et  postmodum, 
die  15,  approbatum  a  SSmo):  ad  l1™1:  Affirmative; 
ad  2XLm :  Concedi  posse,  dummodo  nihil  obstet  ex  parte 
interesse  habentium;  ad  3um:  Provisum  in  praece¬ 
dentibus.  — 

Conditiones  fundatoris,  semel  a  Superiore  acce¬ 
ptatae,  servandae  sunt  in  collatione  adamussim,  si 
circa  qualitates  vel  idoneitatem  clerici  promovendi 
vel  onera  ab  eo  suscipienda  vertant.  « Servandae 
vero  sunt,  ait  cl.  Santi,  l.  c.,  39,  conditiones  huiusmodi 
adiectae  ita  ut  si  collatio  fiat  neglectis  conditionibus 
in  fundatione  appositis  nulla  censeatur ».  Quae  do¬ 
ctrina,  communis  intra  Canonistas,  fundatur  etiam 
authentica  interpretatione  S.  Congr.  Cone.  cap.  5, 
sess.  XXV,  de  ref.  S.  Cone.  Trid.  hic  edicentis 
pro  re  nostra:  «Quando...  ex  beneficiorum  quorum¬ 
cumque  erectione,  seu  fundatione...  qualitates  aliquae 
requiruntur,  seu  certa  illis  onera  sunt  iniuncta;  in 

beneficiorum  collatione,  seu  in  quacumque  alia  dispo¬ 
sitione,  eis  non  derogetur...  et  aliter  facta  provisio 
surreptitia  censeatur ». 

Progreditur  canon  §  2 :  Conditiones  semel  ad¬ 
missae  supprimi  aut  immutari  ab  Ordinario  loci  valide 
nequeunt... 

Cum  facultas  facta  fundatori  conditiones  pro 
lubito  ponendi,  nedum  limitetur  ipsarum  natura, 
quod  scilicet  ex  se  non  sint  inhonestae  et  obiective 
non  repugnantes  naturae  beneficii  ecclesiastici,  sed 
et  consensu  Ordinarii,  legitima  praesumptio  est, 
quod  Ordinarius  eas  acceptando  et  possibiles  in¬ 
venerit  natura  et  lege  (1),  et  non  excessivas  respectu 
habito  boni  Ecclesiae,  in  sua  integritate  concepti. 
Proinde  canon  edicit  quod  —  semel  admissae  sup¬ 
primi  aut  immutari  ab  Ordinario  loci  valide  nequeunt. 
—  Quivis  enim  Ordinarius  successor  non  ampliorem 
primi,  constituentis  beneficium,  auctoritatem  possi¬ 
det.  Eespectu  autem  primi,  cum  quasi-contractus 
inter  ipsum  et  fundatorem  in  excitando  taliter  con- 
ditionato  beneficio,  favore  Ecclesiae,  intervenerit, 
forma  ipsius  est  ad  unguem  tanquam  lex  inviolabilis 
servanda,  et  exsecutio  tanquam  pertinens  ad  ius  pu¬ 
blicum  censenda  (2).  Ideo  supprimi  nequeunt  condi¬ 
tiones  quod  idem  esset  ac  voluntatem  fundatoris  plene 
incassum  vergere,  non  valent  immutari  quia  quaevis 
immutatio  iuri,  per  erectionem,  constituto  refragatur. 

Solummodo  in  actu  erectionis  Episcopus  non  in 
substantialibus,  sed  in  (minimis)  accidentalibus  prae¬ 
ter  approbatam  voluntatem  fundatoris  aliquid  im¬ 
mutare  potest,  non  erectione  peracta  (3). 


(1)  Heineccii,  l.  c.,  547. 

(2)  Vecchiotti,  l.  c.,  §  14  in.  fine. 

(3)  S.  Congr.  Cone.,  4  Apr.  1840.  —  Lambertinius,  De  Iurepair., 
1.  II,  p.  I,  art.  30. 

Unus  E.  Pontifex  hoc  perficere  valet,  ut  deroget 
fundatorum  legibus  et  voluntatibus,  pro  suprema, 
qua  pollet  in  Ecclesia,  auctoritate;  quod  raro  tamen 
evenit,  et  tantummodo  instantibus  iustis  et  neces¬ 
sariis  causis,  ne  fideles  arceantur  a  beneficandis  et 
dotandis  ecclesiis  sacrosanctis,  et  earum  ministris. 

Eecole  can.  1517,  §  1,  §  2. 

Quod,  quando  fit,  non  agit  Pontifex  nisi  per 
Litteras  Apostolicas,  in  quibus  expressa  mentio  de 
illis  conditionibus,  in  individuo  abrogandis,  habeatur. 
Quod  non  constat,  per  consuetas  clausulas  dero¬ 
gatorias  quae  continentur  actibus  ordinariis  SS.  Con¬ 
gregationum  et  speciatim  S.  Congr.  Concilii,  cum  de 
beneficiis  providetur  (1). 

Exceptionem  faciunt  verba  canonis  quae  se¬ 
quuntur  : 

. .  .  nisi  agatur  de  mutationibus  Ecclesiae  fa¬ 
vorabilibus  et  accedat  consensus  ipsius  fundatoris,  vel, 
si  agatur  de  iure  patronatus,  patroni.  Potest  ergo 
Ordinarius  non  supprimere  sed  mutare  quid  in  con¬ 
ditionibus,  cum  1°  agitur  de  mutationibus  Ecclesiae 
favorabilibus,  et  non  per  semetipsum,  sed  si  2«  ac¬ 
cedat  consensus  fundatoris  vel  patroni.  Favorabiles 
mutationes,  respectu  Ecclesiae,  in  beneficiis  sunt, 
ex  parte  reditus  quae,  v.  g.  pensionem  vel  canonem, 
principio  a  fundatore  impositum,  e  medio  tollunt; 
ex  parte  officii  quae  illud  expeditiorem  reddunt, 
parochum  beneficiarium,  v.  g.  eximendo  ab  obliga¬ 
tione  celebrandi,  statis  diebus,  in  cappella  gentilitia 
quam  domi  habet  fundator;  ex  parte  collationis, 
si  v.  g.  ius  praesentandi,  in  principio,  pluribus  tri¬ 
butum,  uni  tantum  restringitur.  Quae  mutationes, 


(1)  Cf.  Pyrrus  Corradus,  Praxis  Beneficiaria,  1.  I,  c.  10,  n.  145, 
et  Fagnanuni,  cap.  Conquerente  0°,  n.  22. 

quamquam  favorabiles  Ecclesiae,  debent  praeterea, 
salvo  iure  iam  tertio  forte  quaesito,  admitti  (1). 

Consensus  ipsius  fundatoris  exquiritur.  In  quo 
nulla  praesumptio  ex  se  est  admittenda:  expressus 
consensus  exquiritur.  Faciunt  hoc  loco  quae  cit. 
can.  1517  habet  de  ultimis  voluntatibus  in  genere, 
quem  videas.  Quaestio  a  quibusdam  excitatur  num 
in  dictione  —  consensus  ipsius  fundatoris  —  intel- 
ligendi  sint  heredes  vel  alio  titulo,  successores  eius¬ 
dem  ( Monitore  Eccl.,  fasc.  Sept.-Oct.  1920,  p.  291), 
eo  quia  non  eos  nominat  legislator.  Nobis  eadem 
responsio  est  quam  cl.  Sebastianelli,  l,  c.,  202  habet, 
nempe:  «Cone.  Triden tinum  et  Rom.  Congregationes 
non  distinguere  inter  fundatorem  viventem  et  de¬ 
functum  »  (2).  Insuper,  quando  aliquid  legislator  mu¬ 
tare  maluit,  expresse  declaravit,  ut  in  lege  iuris 
patronatus,  sicut  mox  videbimus  et  in  capite  IV 
h.  tit.  Proinde  et  heredes  et  successores  funda¬ 
toris,  nobis,  comprehensi  intelliguntur. 

Dicitur  ultra .  vel,  si  agatur  de  iure  patronatus , 

patroni.  — -  Can.  1450  edicit,  §  1:  —  Nullum  patro¬ 
natus  ius  ullo  titulo  constitui  in  posterum  valide 
potest.  —  Agitur  ergo,  hoc  canone  1417,  §  2,  de 
beneficiis  erectis  cum  iure  patronatus  ante  novissi¬ 
mum  ius  Codicis  nostri,  idest  ante  diem  19  Maii  1918. 
Pro  quibus  ne  in  oblivionem  eant  quae  can.  1451, 
§  1,  §  2  praecepta  sunt.  Cum  autem  agitur  de 
beneficiis  antea  erectis,  accedere  debet  consensus 
patroni.  Etiam  hic  canon  non  distinguit  intra  pa¬ 
tronum  qui  fuerit  ipsemet  fundator,  et  eum  qui 
talis  sit  successionq  quacunque,  quod  interpreta¬ 
tionem  superius  datam  confirmat. 


(1)  De  Luca,  50  disp.,  J.C,  2. 

(2)  « Haeres  est  successor  in  universum  ius  quod  defunctus  ha¬ 
buit  »,  L.  24,  De  verb.  signif.  (pro  haerede). 

Tria,  ex  dictis,  simul  requiruntur,  ergo,  ut  con¬ 
ditiones  semel  admissae  supprimi  aut  immutari 
queant,  non  interveniente  auctoritate  Apostolica: 
auctoritas  Ordinarii,  favor  vel  utilitas  Ecclesiae, 
consensus  fundatoris  vel  patroni  (1). 


* 

*  * 

Can.  1418.  Erectio  beneficiorum  fiat  per  legitimum 
instrumentum ,  in  quo  definiatur  locus  ubi  bene¬ 
ficium  erectum  est,  et  describantur  dos  beneficii 
ac  iura  et  onera  beneficiarii. 

Recolantur  quae  superius  diximus,  cum  de  c.  1409, 
de  necessario  interventu  competentis  auctoritatis 
ecclesiasticae  in  constitutione  seu  erectione  beneficii. 
Modus  quo  liaec  auctoritas  vim  suam  iuridicam 
exerit,  in  erectione  beneficii,  praebetur  canone  prae¬ 
senti  1418.  Dicitur:  Erectio  beneficiorum  fiat  per  le¬ 
gitimum  instrumentum.  —  Beneficia  erigunt:  a)  Rom. 
Pontifex;  b)  Ordinarii;  c)  Cardinales  (can.  1414).  Le¬ 
gitimum  habetur  instrumentum  quando  a  propria 
cuiusque  curia  per  cancellarium  vel  notarium  con¬ 
scriptum  habetur,  authentica  forma  (can.  1813,  §  1, 
n.  1;  can.  374,  §  1,  n.  1,  n.  2). 

—  .  in  quo  definiatur  locus  ubi  beneficium 

erectum  est.  —  Locus  in  quo  beneficium  erigitur  est 
ecclesia  et  altare  sub  invocatione  alicuius  Sancti,  ut 
superius  diximus,  qui  locus  plurium  potest  esse  bene¬ 
ficiorum,  «cum  spiritualia  locum  non  occupent»,  et  iure 
veteri  idem  erat  in  quo  «stemma  gentis  et  familiae» 


(1)  In  Italia:  Minist.  Gratiae  ac  Iust.  Disp.  13  Iui.  1926  edicit: 
tunc  tantum  R.  Placet  coadiutoriis  de  novo  erigendis  concedi  cum  con¬ 
stiterit  de  eorum  necessitate  et  valore.  Cf.  Contentioso  Ecc.  Ian.  1927. 

patroni  vel  in  quo  «  sedes  dignior  »  pro  eo  habe¬ 
batur  si  beneficium  iuris  patronatus  fuerat  erectum 
(can.  1455,  n.  3).  Quod  et  nunc  valet  pro  taliter  erectis. 

—  .  et  describantur  dos  beneficii.  —  Haec  de¬ 

scriptio  adamussim  adaequare  debet  beneficii  dotem 
in  omnibus  quibus  constat,  vel  constare  potest  ad 
normam  can.  1410,  ita  ut  si  ex  bonis  constet,  super 
eam  fieri  possit  inventarium  simile  ei  de  quo  edicit 
can.  1522,  pro  administratoribus  bonorum  eccle¬ 
siasticorum  qui,  can.  1521,  «ex  iure  vel  tabulis 
fundationis  suum  non  habent  administratorem ». 
Proinde  opportune  descriptio  se  referat  —  aestima¬ 
tioni  rerum  a  probis  peritis  scripto  factae — (can.  1530, 
§  2,  n.  1).  Utiles  cautelae  sunt  ut  locum  habeat 
can.  1476,  §  2  de  quo  infra. 

—  .  ac  iura  et  onera  beneficiarii.  —  Iuxta  na¬ 

turam  beneficii  haec  primo  habentur  (can.  1411). 
Sunt  autem  generica  ex  iure ,  de  quibus  cap.  V  huius 
tit. ;  particularia  ex  voluntate  fundatoris  a  compe¬ 
tente  auctoritate  acceptata,  vel  ab  ipso  Superiore  non 
renuente  fundatore,  ut  supra  dictum  est,  si  pius 
fundator  adest. 

Huius  instrumenti  tria  exemplaria  convenienter 
exarentur,  ut  satisfiat  non  modo  can.  375,  §  1  qui 
Episcopo  officium  imponit  custodiendi  in  archivo 
instrumenta  iuris  dioecesani,  sed  et  archivo  ecclesiae 
in  quo  beneficium  erectionem  sortitus  est,  et  pio 
fundatori.  Ad  analogiam  videas  cann.  1523,  1548, 
1490.  Per  hunc  canonem  1418  novum  ius  consti¬ 
tuitur  et  de  tacito  consensu  Superioris  ad  erectio¬ 
nem  beneficii  non  est  amplius  loquendum  (1). 


(1)  Quod  antiquitus  eveniebat  quando  v.  g.  Superior  bis  titulum 
conferebat  quasi  beneficium.  —  V.  Lotterius,  I,  5-63;  Gonzales,  c.  4 
de  praeb.  —  Soglia,  Instii.  I.  E.,  II.  84. 

Caput  II. 

De  unione,  translatione,  divisione,  dismembratione, 
conversione  et  suppressione  beneficiorum. 

Can.  1419.  Unio  beneficiorum  est: 

1°  Exstinctiva,  cum  aut  ex  suppressis  duobus  vel 
pluribus  beneficiis  novum  atque  unicum  beneficium 
efficitur ,  aut  unum  vel  plura  ita  alii  uniuntur  ut 
esse  desinant; 

2°  Aeque  principalis,  cum  imita  beneficia  re¬ 
manent  prout  sunt ,  neque  alterum  alteri  subiicitur ; 

3°  Minus  principalis,  seu  per  subiectionem  vel 
accessionem,  cum  beneficia  remanent ,  sed  unum 
aut  plura  alii  tanquam  accessorium  principali  subii- 
ciuntur. 

Quidquid  statum  beneficii  ecclesiastici  legitime 
erecti  immutat,  innovationem  beneficii  secumfert. 
Immutationes  dari  posse,  praesens  caput  II,  ius 
vetus,  ut  plurimum,  reproducendo  edicit,  et  modos 
describit.  Sex  habentur  hi  modi,  nempe:  unio  — 
translatio  —  divisio  —  dismembratio  —  conversio  — • 
suppressio  beneficii. 

De  unione  can.  1419,  de  quo  sermo,  agit.  De¬ 
finitur  communiter  beneficiorum  unio:  — •  Duorum 
vel  plurium  beneficiorum  seu  ecclesiarum  adnexio,  a 
legitimo  Superiore  facta  —  (1). 

De  unione  temporanea  seu  personali  non  est  hoc 
loco  loquendum:  agitur  heic  de  unione  reali  seu 


(1)  Beiflenstuel,  III,  12-36.  —  D’Annibale,  l.  c.,  25.  —  Sebastia- 
nelli,  l.  c.,  323.  —  Ecclesias  maxime  hic  intellige  episcopatus  seu 
dioeceses.  —  Manacorda,  o.  c.,  429. 


5  —  Pistoochi,  De  Re  Beneficiali. 

perpetua.  Improbabatur  ea  et  a  Tridentino,  sess.  Vli, 
cap.  4,  de  ref.,  ex  quo  praesumentes  —  recipere 
plura  beneficia  curata  aut,  alias,  incompatibilia,  per 
viam  unionis  ad  vitam...  —  privatione  (1)  eorum 
mulctabantur;  atque  omni  casu,  etiam  cum  aucto¬ 
ritate  legitima  admitti  poterat  sicut  et  nunc  admit¬ 
titur,  odiosa  censebatur  utpote  magis  personae  quam 
Ecclesiae  favorabilis.  Optime  Fagnanus :  «  Unio  ad  vi¬ 
tam  non  proprie  est  unio,  sed  magis  quaedam  palliata 
dispensatio  prohibitae  pluralitatis  »,  in  c.  Exposuisti, 
33,  de  praeb.  et  Card.  D’Annibale,  l.  e.,  dicit  « prae¬ 
tereundam  esse  quia  vetatur  »,  in  nota.  Sed  de  hac 
videas  inferius  cum  de  can.  1439,  §§  1,  2,  et  can.  156. 

Itaque  realis  seu  perpetua  —  unio  beneficiorum 
est  —  can.  praesenti:  1°  Exstinctiva ,  quae  habetur 
duobus  modis,  scilicet:  cum  aut  ex  suppressis  duobus 
vel  pluribus  beneficiis  novum  atque  unicum  benefi¬ 
cium  efficitur ,  aut  unum  vel  plura  (beneficia)  ita  alii 
uniuntur  ut  esse  desinant.  —  Primo  casu  novo  atque 
unico  beneficio  taliter  ex  suppressis  exorto,  novus 
titulus  tribuitur,  etsi  unus  seligatur  quo  aliquod  ex 
exstinctis  dicebatur.  Secundo  casu  superstes  exstat 
titidus  beneficii  cui  unum  aut  plura  uniuntur  ita 
ut  ex  unione  desinant  esse.  « Haec  unio,  ait 
cl.  Sebastianelli,  dicitur  per  exstinctionem  titulo¬ 
rum  »  (2).  —  Vide  can.  Non  est  culpandus,  causa  32, 
q.  1.  —  Ex  quo  resultat  per  hanc  unionem,  utroque 
modo  peractam,  novum  ens  iuridicum,  penitus  con¬ 
stitui,  peremptis  praecedentibus,  aut  substantialiter 
immutatis.  Beservatur  S.  Sedi  can.  1422. 

2°  Aeque  principalis,  cum  unita  beneficia  remanent 
prout  sunt,  neque  alterum  alteri  subiicitur.  —  « Est 


(1)  Sed  vide  et  cap.  13,  sess.  XXIV,  de  ref.  Cone.  Trident. 

(2)  Vecchiotti,  l.  c.,  16.  —  Sebastianelli,  l.  c.  —  S.  Congr.  Cone., 
26  Nov.  1864. 

minus  odiosa  ex  tribus  unionibus  »  ait  cl.  Santi,  o.  c., 
lib.  III,  t it .  Y,  93.  Eatio  est  quia  entitas  seu  natura 
beneficii  nullo  modo  immutatur  intrinsece,  etsi  novus 
status,  ex  unione,  adquiratur  ei.  Dicitur  a  quibusdam 
liaec  unio  mere  subiectiva,  non  eo  quod  sit  peracta 
intuitu  'personae ,  sed  quia  eodem  exstante  titulo  uni¬ 
torum  beneficiorum  seu  ecclesiarum,  et  exclusa  pe¬ 
nitus  subiectione  quacunque  unius  ad  alterum, 
solummodo  iunguntur  ratione  subiecti  seu  personae 
quae  titula  utrarumque  seu  plurium  defert  et  ad- 
ministrationem  exercet.  Vide  c.  Temporis ,  Beer., 
II  pars,  causa  VII,  quaest.  1,  CXLIV.  In  episco¬ 
patibus,  typicum  habes  exemplum  huius  unionis. 
Propriam  autonomiam  ecclesiae,  sub  mio  praelato 
hac  forma  in  perpetuum  unitae,  in  singulis  conser¬ 
vant  ad  unguem  (1).  Hoc  ita  est  verum,  ut  in  colla¬ 
tionibus  atque  impetrationibus  utraque  ecclesia  sit 
expresse  nominanda;  et,  ut  ait  Fagnanus,  cap.  Novit., 
ne  Sede  vae.  aliq.  innovet.:  «Si  eiusmodi  ecclesiae 
diversis  suberant  Metropolitis,  propter  hanc  unio¬ 
nem  neuter  perdat  ius  suum  »  (quod  et  seq.  can.  1420, 
§  2  continetur).  Xominatio  vero  Episcopi  seu  be¬ 
neficiarii  fit  ab  utroque  vel  plurimo  titulo;  sed  a 
digniori  initium  sumitur. 

Eelate  ad  duas  alias  species  unionum,  in  hoc, 
etiam,  praestat  praesens  aeque  principalis,  quod  si 
in  decreto  unionis,  seu  Pontificis  rescripto,  dubium 
locum  habeat,  et  non  perspicue  constet  de  quali 
unionum  specie  decernatur,  praesumitur  semper  facta 
haec  •  unio  beneficiorum  seu  ecclesiarum  — •  aeque 
principalis.  — Et  vide  c.  48,  caus.  16,  1  (2). 

3°  Minus  principalis,  seu  per  sublectionem  vel 


(1)  Garcia,  XII,  2,  37. 

(2)  Vide  can.  466,  §  2. 

accessionem ,  cum  beneficia  remanent,  sed  unum  aut 
plura  alii  tanquam  accessorium  principali  subiiciun- 
tur.  —  Appellatur  filialis  interdum  haec  unio  penes 
auctores,  eo  quia  ecclesia  cui  unum  aut  plura  be¬ 
neficia  seu  ecclesiae  accessorie  uniuntur  fit  matrix 
seu  mater  eorum,  ceu  principalis.  Hinc  est  quod  si 
in  beneficiis  sic  unitis  impetrari  contingat,  impetratio 
fit  nomine  principalis.  Cessat  enim  titulus  et  nomen 
in  beneficio  vel  beneficiis  (1)  taliter  principali  subie- 
ctis.  Quando  haec  unio  fit  in  paroeciis  dat  locum  ut 
plurimum  curae  habituali  et  actuali,  per  se  vel  per 
vicarium.  Yide  can.  452,  §  2;  471  et  seq. 

Proprium  huius  unionis  —  minus  principalis  — 
etiam  habetur,  beneficia  seu  ecclesiae  accessorie 
subiectae  principali  nec  vacare  amplius  per  se,  neque 
sub  reservationibus  cadere,  neque  eorundem  men¬ 
tionem  fieri  debere  in  collationibus,  cum  conditionem 
beneficii  cui  uniuntur  omnino  sequantur.  « Benefi¬ 
cium  sic  unitum,  ait  Card.  D’Annibale  ( l .  c.,  25), 
transit  in  naturam  principalis;  adeoque  velut  ex¬ 
stinguitur»  (2);  ex  quo  deducit  «Si  ecclesia  exempta 
uniatur  non  exemptae,  illa  exemptionem  amittit ». 
Ecclesia  enim  unita  erit  inferior  et  privilegiis  utetur 
superioris,  non  e  contra  (3).  His  quae  sunt  propria 
beneficio  vel  beneficiis  alii  tanquam  accessorium 
principali  subiectis,  similia  habentur  cap.  Recolentes, 
III,  de  statu  Monachor.,  libr.  III  Deerret.,  tit.  XXXV, 
in  quo  dicitur :  —  Ceterum  domus  illae  quae  de  aliis 
institutionibus  ad  vestrum  Ordinem  se  transtulerint, 
vestris  omnino  se  satagant  usibus  conformare...  et 
se  in  omnibus  religioni  vestrae  coaptent.  —  Yide  et 
cap.  Pastoralis,  VII,  de  donat. 


(1)  Pirhing,  III,  5,  202. 

(2)  Laymann,  De  Un.,  lib.  IV,  tract.  II. 

(3)  Manacorda,  430. 

Can.  1420.  -  §  1.  In  unione  exstinctiva,  beneficio  quod 
emergit  aut  remanet ,  omnia  iura  et  onera  exstin¬ 
ctorum  competunt ,  et,  si  inter  se  componi  nequeant, 
meliora  ac  favorabiliora  (1). 

§  2.  In  aeque  principali,  quodlibet  beneficium 
conservat  suam  naturam ,  iura  et  onera,  sed,  vi 
peractae  unionis,  uni  eidemque  clerico  unitorum 
beneficiorum  tituli  conferri  debent. 

§  3.  In  minus  principali,  beneficium  accesso¬ 
rium  sequitur  principale,  ita  ut  clericus,  qui  prin¬ 
cipale  obtinet,  eo  ipso  et  accessorium  consequatur 
atque  utriusque  onera  implere  debeat. 

Ulterius  procedens  legislator  determinat  praecise 
statum  qui  beneficio  exsurgit,  peracta,  per  unionem, 
nnovatione. 

§  1.  In  unione  exstinctiva ,  beneficio  quod  emergit 
aut  remanet,  scilicet  prout,  ut  ex  praecedenti  canone 
n.  1,  novum  beneficium  exstat  aut  ex  suppressis 
integre,  aut  ipso  superstiti  unum  aut  plura  ita  ei 
sunt  unita  ut  esse  destiterint. 

— .  omnia  iura  et  onera  exstinctorum  competunt. 

—  Obtinet  ergo  novum  beneficium  reditus  ex  dote 
plurium,  ex  praecedenti  statu,  pro  dote  propria, 
cumulat  iura  et  onera  officii  ipsis  proprii  ad  normam 


(1)  Iuxta  sent.  20  Febr.  1914  (Corte  d’ Appello  di  Torino)  Muni¬ 
cipia  habent  vestem  excipiendi  in  iudicio  —  contra  decretum  Ordi¬ 
narii  —  pro  unione  beneficii  sine  cura  cum  paroecia :  sed  vide  can.  2334 
et  nostrum,  I  canoni  penali,  Taurini,  1924,  Marietti.  — •  Pro  transla¬ 
tionibus  vero  sedis  paroeciae  sufficit  Reg.  assensus  eadem  procedura 
exquirendus  ac  R.  Placet.  Vide  R.  Decr.  6  Maii  1920. 

can.  1409.  Quod  idem  valet  quoad  iura  privilegiorum 
et  bonorum.  Exemplum  pro  oneribus  officii  potest 
haberi  in  unica  Missa  paroeciali  dicenda  a  parocho 
vel  vicariis  novae  paroeciae  per  unionem  exstincti- 
vam  exsurgentis;  pro  honoribus,  in  insignibus  vel 
privilegiis  associandis  duorum  collegiorum  capitu¬ 
larium  taliter  unitorum  (1). 

—  .  et,  si  inter  se  componi  nequeant ,  meliora  ac 

favorabiliora.  —  Oppositio  dari  potest  v.  g.  intra  ius 
deferendi  pallium  ex  privilegio  (2)  et  ius  nativum 
exsurgens  in  nova  erectione  in  titulum  metropolitae. 
In  his  casibus  meliora  ac  favorabiliora  sunt  seli¬ 
genda.  Et  hoc,  generatim,  non  inspecto  tantum 
in  se  iure,  onere,  honore  aut  privilegio;  sed  respectu 
habito  ad  bonum  beneficii,  vel  ad  bonum  com¬ 
mune  (3). 

§  2.  In  aeque  principali,  quodlibet  beneficium  con¬ 
servat  suam  naturam,  iura  et  onera,  —  quod  satis 
explicatum  habetur  ex  his  quae  praecedenti  canoni 
sunt  reposita  —  sed,  vi  peractae  unionis,  uni  eidemque 
clerico  unitorum  beneficiorum  tituli  conferri  debent. 

Cum  talis  unio  fiat,  ordinarie,  inter  beneficia 
eiusdem  ordinis ,  quorum  natura  non  immutatur,  eis 
tituli  remanent  ex  una  parte,  ex  parte  vero  subiecti, 
scilicet  clerici  ad  ea  nominati,  copulantur  in  eo  (4). 
Titulus  enim  personam  moralem  iuridice  portendit 
et  sicut  in  uno  eodemque  altari  plura  beneficia 


(1)  D’Annibale,  l.  c.,  25,  in  nota. 

(2)  V.' Faloci  Pulignani,  S.  Feliciano  Vescovo  di  Foligno  e  il  pallio 
arcivescovile. 

(3)  V.  can.  Non  est  culpandus,  causa  32,  q.  1,  et  S.  C.  C.,  Arimi- 
ncn.,  26  Nov.  1864,  ad  1.  —  Acta  1,  606  etc. 

(4)  Santi,  l.  c.,  93.  —  « Hinc  duarum  ecclesiarum,  ait  cl.  Cocchi,  o.  c., 
92,  sic  unitarum  ius  manet  habendi  proprium  \  icarium  Generalem, 
propriam  Curiam,  proprium  Seminarium,  propriam  bonorum  admi- 
nistrationem,  proprium  Capitulum  ». 

possunt  fundari,  ita  in  uno  eodemque  subiecto  ca¬ 
paci,  idest  clerico,  plures  tituli  possunt  insidere, 
supposita  ipsiustnet  legitima  destinatione  ad  mu¬ 
nera  officii  unitorum  beneficiorum. 

§  3.  In  minus  'principali ,  beneficium  accessorium 
sequitur  principale ,  —  in  onmibus,  ut  supra  dictum 
est  praec.  can.,  atque  ita  ut  iacturam  sui  nominis 
et  tituli  faciat,  et  nominetur  per  titulum  principalis 
— •  ita  ut  clericus ,  qui  principale  obtinet ,  eo  ipso  et 
accessorium  (quod  in  collatione  nec  nominatur,  quia 
nec  vacat  per  se)  consequatur  atque  utriusque  onera 
implere  debeat. 

dominatus  ad  principale,  per  eiusdem  titulum, 
potitur  et  accessorio.  Per  consequens,  officia  utriusque 
adimplet.  «  Onera,  ait  l.  c.  cl.  Santi,  servanda  sunt 
etiam  beneficii  minoris,  praestandumque  consuetum 

servitium .  privilegia  autem  et  iura  servantur  in 

quibus  non  detur  oppositio  (cum  iis)  principalis  ec¬ 
clesiae.  In  casu  oppositionis  praevalent  iura  et  pri¬ 
vilegia  ecclesiae  maioris  ».  Non  habetur  heic  cautio 
quoad  onera  quae  continetur  §  1  huius  can.  pro 
unione  exstinctiva,  idest  quod  si  componi  nequeant , 
sint  praeferenda  potiora.  Videtur  implicite  intenta  a 
legislatore,  eo  quod  exsurgat  e  natura  rei,  communi 
bono  attento. 

Edicitur  autem  —  utriusque  (beneficii)  onera  im¬ 
plere  debeat  —  quia  iura  utriusque  et  maxime  ad 
percipiendos  reditus  ex  dote  utriusque,  nominatus 
clericus  consequutus  est  (1). 


(1)  Reg.  42,  R.  I.,  in  VI»  et  conf.  Monitore,  April.  1927,  p.  111; 
Iun.  1927  super  argumento  —  Cumulo  di  benefici  curati. 

* 

*  * 

Can.  1421.  Translatio  beneficii  habetur  cum  beneficii 
sedes  de  alio  in  alium  locum  deducitur ;  divisio, 
cum  ex  uno  duo  vel  plura  beneficia  fiunt;  dismem- 
bratio,  cum  pars  territorii  aut  bonorum  alicuius 
beneficii  ex  eodem  detrahitur  et  alii  beneficio  vel 
causae  piae  aut  ecclesiastico  instituto  assignatur ; 
conversio,  cum  beneficium  in  aliam  speciem  muta¬ 
tur;  suppressio,  cum  prorsus  exstinguitur. 

Dantur  conceptus  ceterarum  innovationum. 

—  Translatio  beneficii  habetur  cum  beneficii  sedes 
de  uno  in  alium  locum  deducitur.  —  Cum  unicui¬ 
que  beneficio  ecclesia  vel  altare  pro  titulo  adsigne- 
tur;  quando  legitima  auctoritas  alii  ecclesiae  vel 
altari  beneficium  exsistens,  a  praecedentibus,  addicit, 
habetur  beneficii  translatio.  Et  si  agitur  de  beneficiis 
cum  animarum  cura,  translatio  secumferre  potest 
territorii  ipsius  mutationem  ut  in  casu  paroeciae  vel 
dioecesis.  Yide  can.  216  et  329.  Pro  paroeciis  attende 
can.  1426.  —  Triden tinum,  sess.  XXI,  de  ref.,  cap.  7, 
haec  habet:  «  ...  Episcopi,  etiam  tamquam  Aposto- 
licae  Sedis  delegati,  transferre  possint  beneficia  sim¬ 
plicia  etc.  Parochiales  vero  ecclesias...  collapsas  re¬ 
fici  et  instaurari  procurent  etc. ».  Yide  et  tit.  XLVIII 
Deeret.,  lib.  III,  de  eccles.  aedif.  vel  rep.  (1). 

—  .  divisio  cum  ex  uno  duo  vel  plura  beneficia 

fiunt.  —  Ex  quo  patet  divisionem  seu  sectionem 
beneficii  non  modo  terminare  ad  divisionem  redituum, 
sed  ad  creationem  alius  vel  plurium  titulorum  et 


(1)  Cf.  Badii,  Institutiones,  1922.  —  De  rebus,  553. 

officiorum.  Yi  divisionis  peractae,  ex  uno  plura 
exsurgunt  officia  vel  ministeria.  Notio  haec  divisionis, 
iam  .tradebatur  c.  3  citati  tit.  de  eccles.  aedif.  vel 
rep.  (1). 

Divisio  beneficiorum  duplex  habetur:  aeque  prin¬ 
cipalis  una,  minus  principalis  altera.  Prima,  quando 
beneficium  exsurgens  a  divisione  novum  penitus  cen¬ 
setur,  quia  nullo  modo  a  praecedenti  dependet,  nec 
fruitur  ipsiusmet  iuribus  aut  privilegiis;  secunda, 
quando  excitatum  a  divisione  beneficium,  a  priori 
quomodocunque  dependet.  Ad  dignoscendum  quali 
modo  divisio  beneficii  peracta  habetur,  sunt  atten¬ 
dendae  exclusive  litterae  vel  acta  divisionis  (2). 
Vide  inferius  can.  1427,  §  1,  et  cap.  10,  de  praebendis , 
cum  decr.  S.  Congr.  Cone.,  8  Maii  1756 ;  4  Pebr.  1786. 

Cum  in  specie  agitur  de  divisione  beneficii  pa- 
roecialis,  beneficium  a  quo  sortiri  potest  nomen  et 
dignitatem  ecclesiae  matricis  respectu  ecclesiae  vel 
ecclesiarum  ab  eo  surgentium,  sed  non  semper.  In 
casu  affirmativo,  nova  beneficia  nuncuparentur  ec¬ 
clesiae  filiales. 

In  quo  advertas,  non  converti  qualitatem  matricis , 
cum  qualitate  dignioris  ecclesiae  (3).  Quod  patet  in 
casu  quod  ecclesia  nova  exsurgens  a  sectione,  fieret 
collegiatis.  Haec  dignior  certe  fit  matrice.  Maior  di¬ 
gnitas  a  quamplurimis  titulis  v.  g.  antiquitate,  pri¬ 
vilegiis,  historia  haberi  potest ;  dignitas  matricis 
solummodo  a  divisione ,  quandoque. 


(1)  Ad  obtinendum  in  Italia  R.  beneplacitum  pro  translationibus 
paroecialis  sedis  normae  eaedem  observari  debent  ac  pro  R.  Placet  (R. 
Decr.  6  Maii  1920).  In  instantia  allegari  debent  probationes  necessariae 
et  utilis  provisionis  ab  Ordinario  decretae.  —  De  Alex,  et  Capitani, 
o.  c.,  239. 

(2)  Sebas tianelli,  l.  c.,  328. 

(3)  Canone  478  aucta  est  dignitas  Ecclesiae  cathedralis:  confer 
S.  C.  C.  10  Febr.  9  Iunii  1923  -  Praecedentiae  -  in  Forolivien. 

Non  est  matrix  ecclesia  quando  a  beneficio  diviso, 
beneficium  alterius  generis  est  creatum:  v.  g.  a 
paroecia,  cappellania  alicuius  sanctuarii. 

Ad  rem  cl.  Badii,  o.  c.,  554:  «Proprie,  matrices 
et  filiales  ecclesiae  dicuntur,  cum  nova  paroecia 
erecta  sit,  divisione  facta  ab  exsistente  et  in  nova 
constituatur  verum  officium  paroeciale.  In  signum 
veteris  subiectionis,  semper  in  divisione  facienda 
cavetur,  ut  —  competens  honor  —  ab  ecclesia  filiali 
deferatur  erga  matricem  uti  v.  g.  candelae,  exigui 
census  (S.  Congr.  Cone.,  24  Apr.  1889)  »  (1). 

Sicut  unio,  ita  et  divisio  beneficiorum  odiosa  in 
iure  habetur  per  se  et  prohibita.  Rationem  affert 
Card.  D’Annibale,  Z.  c.,  27,  quod  « pene  instar  alie¬ 
nationum  habeatur»  (2).  Cl.  Santi,  Z.  c.,  adiungit: 
« Immutat  statum  Ecclesiae  ». 

Propterea  nonnisi  ex  iusta  causa  divisio  benefi¬ 
ciorum  facienda  est  et  adhibitis  sollemnitatibus  quae 
requiruntur  in  alienatione  rerum  ecclesiasticarum. 
—  Manacorda,  o.  c.,  551.  —  Sed  de  his  inferius.  — 
Typicum  exemplum  divisionis  habetur  cum  ex  terri¬ 
torio  et  beneficio  unius  duo  vel  plures  fiunt  paroeciae 
sed  cuiuscunque  beneficii  divisio  admittitur  (etiam 
praebendae  canonicalis)  interveniente  legitima,  pro 
singulis,  auctoritate  et  consensu  eorum  quorum  in- 
terest,  ut  mox  videbimus.  Divisio  paroeciae  multi¬ 
plicem  habet  historiam  et  iurisprudentiam. 

—  .  dismembratio  cum  pars  territorii  aut  ho¬ 

norum  alicuius  beneficii  ex  eodem  detrahitur  et  alii 
beneficio  vel  causae  piae  aut  ecclesiastico  instituto 
assignatur. 


(1)  Vide  const.  Ad  audientiam  Alexandri  III.  Vide  et  can.  1427, 
§  4,  ex  quo  constat  ad  matricitatem  requiri  cum  divisione  territorii 
etiam  participationem  bonorum. 

(2)  Vide  et  cap.  8,  De  his  quae  fiunt  a  Praelato;  et  Schmalz.,  III,  5,  87. 


75 


DE  UNIONE,  TRANSLATIONE,  ETC.  BENEFICIORUM 

Praecedenti  iure,  dismembratio  assumebatur  tan¬ 
tummodo  relate  ad  bona  beneficii.  Vide  auctores 
passim,  e  quibus  aliqui  tantum  sermonem  habebant 
de  aliquali  dismembratione  iurium.  —  Vecchiotti, 

0  p7.  —  Nunc  dismembratio  expresse  signat 

detractionem  territorii  aut  bonorum.  —  Vide  Wernz, 
o.  c.,  II,  269.  —  Ojetti,  V.  Dismembratio.  —  Dismem¬ 
bratio  est  affinis  cum  divisione ,  sed  ab  ea  differt. 
In  divisione  novum  ens  beneficiale  exsurgit:  in  dis¬ 
membratione,  quod  ab  uno  beneficio  —  territorium 
vel  bona  —  est  avulsum,  cedit  in  utilitatem  alterius 
beneficii,  vel  piae  causae,  aut  ecclesiastici  instituti, 
propriam  personam  non  recipit  (1).  Quamquam  non 
ita  quam  unio  exstinctiva  tituli,  ait  Lotterius  — lib.  I, 
quaest.  XXVIII,  n.  31  —  dismembratio  habenda 
est  ut  exorbitans  a  iure  et  odiosa,  et  per  exceptio¬ 
nem  et  iusta  exstante  causa,  tantum,  admittenda; 
sicut  ceterae  iam  descriptae  beneficii  immutationes. 
Fuit  prohibita  in  Cone.  Turonensi,  primum,  postea 
a  Tridentino,  cap.  14,  sess.  XXIV,  de  ref .,  in  quo 
—  partem  proventuum...  seu  deductiones  ex  fructi¬ 
bus  —  reprobata  divisione  auferentes  a  beneficiis  quo¬ 
modocumque,  ad  normam  Extravagantis  subiiciuntur 
poenis  contra  simoniacos.  —  Idem  et  Pius  V  in  const. 
Durum  nimis ,  1  Iunii  1570  (2).  Et  vide  dicenda 
inferius  ad  can.  1441. 

Peculiaria  sunt  quae  habentur  in  textu  Decret., 
II  pars.,  caus.  1,  q.  3,  c.  Si  quis  praebendas ,  XV: 
«  Xec  pro  facto  nec  sub  obtentu  alicuius  consuetu¬ 
dinis  ante  vel  post  a  quopiam  aliquid  exigatur . 

quoniam  simoniacum  est ».  Sed  Tridentinae  dispo- 


(1)  Cap.  tit.  V,  lib.  III. 

(2)  V.  Gilardi,  139,  cap.  Ut  Nostrum;  De  Luca,  Ius  E.  Un.,  tit.  IU, 
De  'praeb.,  201. 

sitiones  super  hac  re,  tam  pro  dismembratione 
quam  pro  divisione,  principio  continentur  et  ni¬ 
tuntur  de  quo  in  lib.  III  Decret .,  tit.  XII,  c.  un. 

—  Ut,  scilicet,  ecclesiastica  beneficia  sine  diminu- 
tione  conferantur.  — 

Dicitur  in  canone  —  pars  territorii  aut  bonorum 
alicuius  beneficii.  —  Discerptio  territorii  intelligi  po¬ 
test  tantum  de  beneficiis  cuius  officium  —  can.  146  — 
secumfert  iurisdictionem  in  territorio,  v.  g.  episco¬ 
patus,  paroecia;  et  vide  cann.  215-216.  Detractio 
bonorum  de  quolibet  beneficio  intelligitur,  cum  om¬ 
nium  sit  habere  dotem  (cann.  1409-1410). 

Causae  piae  intelligendae  sunt  ad  normam  c.  1489, 
§  1;  497,  §  3  et  1513-14  et  aliorum.  Ita  et  ecclesia¬ 
stica  instituta,  etsi  iuridice  comprehendantur  in  alio 
ente  iuridico,  ut  v.  g.  Seminarium  relate  ad  dioe- 
cesim. 

Sicut  pro  divisione,  ita  et  pro  dismembratione 
sollemnitates  adhibendae  sunt  quae  pro  alienatione 

—  nisi  fiant  a  Eom.  Pontifice  cuius  supremae  aucto¬ 
ritatis  accessus,  supplet  omnes  sollemnitates  et  re¬ 
quisita.  —  Sed  particulatim  videbuntur  facienda 
in  cann.  sequentibus  et  proprie  ad  can.  1428,  §  1,  §  3. 

Cl.  Manacorda,  l.  c.,  554,  haec  habet:  «Dismem- 
bratio  fieri  potest  ad  tempus  vel  in  perpetuum: 
ad  eius  vero  validitatem  requiruntur  causa  gravis  et 
sollemnitates  etc. ».  Magis  pro  dismembratione  bono¬ 
rum  quam  pro  territorio  res  potest  admitti,  et  iuris- 
dictionc. 

.  conversio  cum  beneficium  in  aliam  speciem 

mutatur.  —  Pronum  est  auctoritati  Ecclesiae  de  be¬ 
neficiis  disponere,  prout  melius  utilitati  aut  necessi¬ 
tati  fidelium  congruit,  consultius  providetur  clero, 
et  gloria  Dei  augetur,  iuxta  piam  fundatorum  vo¬ 
luntatem,  cuius  interpres  exstat,  iuridice,  ecclesia- 

sticus  Superior.  Contingit  enim  ut  locorum  tempo¬ 
rumque  varietas,  id  non  modo  suggerat,  sed  aliquo 
modo  necessarium  faciat,  ut  beneficia  nedum  in 
eodem  statu  in  quo  fuerunt  constituta  persistere 
valeant,  sed  ad  alium  finem,  ab  originario  diversum 
debeant  absolute  converti.  Habetur  ita,  substitu¬ 
tione  diversi  finis,  substantialis  alteratio  beneficii, 
quae  conversio  optime  nuncupatur.  Officium  bene- 
ficiale  noviter  invectum  aliam  speciem  beneficio  con¬ 
fert,  v.  g.  a  paroecia,  canonicatus  (1).  Iam  ex  cap.  XI, 
de  praebendis  admittitur  Episcopis  aliqualis  potestas 
super  huiusmodi  negotio,  sed  cl.  Santi,  o.  c.,  lib.  III, 
tit.  XII,  n.  3-4,  multis  congestis  SS.  Congr.  respon¬ 
sionibus,  videtur  stare  pro  opinione  Fagnani  et  cete¬ 
rorum  qui  id  Episcopo  licere  putavere  si  E.  Ponti¬ 
ficis  accessisset  auctoritas,  quod  cl.  Sebastianelli  non 
concedit,  l.  c.,  332.  Rem  non  conficit  exemplum 
S.  Caroli  Borromaei  qui  possidentes  beneficia  sim¬ 
plicia  coegit  adiuvare  parocbos,  innixus  principio  ad¬ 
misso  a  sess.  XXI,  de  ref.,  cap.  3  Cone.  Tridentini, 
quod  scilicet  «  beneficia  ad  divinum  cultum  atque  ec¬ 
clesiastica  munia  obeunda  sunt  constituta  ».  S.  Congr. 
consulta  ab  Antistite  sancto  respondit  tales  bene- 
ficiatos  non  teneri  ad  aliud  quam  ad  horas  canonicas. 

Episcopi,  sua  auctoritate,  iusta  exstante  causa, 
in  casu  particulari,  dummodo  non  ageretur  de  be¬ 
neficiis  quorum  erectio  E.  P.  fuerat  reservata, 
potuere  talem  alterationem  beneficio  afferre  quae 
conceptum  —  conversionis  —  adaequaret.  Eecole 
citatum  locum  cl.  Sebastianelli. 

Cone.  Trid.  quod,  sess.  XXV,  cap.  5,  de  ref., 
disponit:  « Eatio  postulat,  ut  illis,  quae  bene  consti- 

(1)  Sensu  lato  et  improprio  quaevis  innovatio  beneficii  conversio 
potest  dici;  et  pro  conversione  beneficiorum,  index  Codicis  indigi  tat 
canones  a  n.  1419  ad  n.  1430.  \ .  Lotterius,  o.  c.,  lib.  II,  n.  86. 

tuta  sunt,  contrariis  ordinationibus  non  detrahatur. 
Quando  igitur  ex  beneficiorum  quorumcumque  ere¬ 
ctione,  seu  fundatione,  aut  aliis  constitutionibus  qua¬ 
litates  aliquae  requiruntur,  seu  certa  illis  onera  sunt 
iuiuncta;  in  beneficiorum  collatione,  seu  in  quacum¬ 
que  alia  dispositione,  eis  non  derogetur...  et  aliter 
facta  provisio  subreptitia  censeatur ».  Sess.  XXI, 
cap.  4,  de  ref.,  iam  super  reportato,  dicit:  « In  iis  vero 
(ecclesiis),  in  quibus  ob  locorum  distantiam  etc.  pa¬ 
rochiam,...  ad...  divina  officia...  accedere  non  possunt; 
(Episcopi)  novas  parochias,  etiam  invitis  rectoribus... 
constituere  possint  »,  in  quo  evidenter  facta  est  Ordi¬ 
nariis  facrdtas  ecclesiam  simplicem  in  curatam  mu¬ 
tare.  Quod  iure  quo  utimur  sancitum  est  can.  1430 
inferius  exponendo. 

Unum  ergo  restat  conversionem  sicut  alias  be¬ 
neficiorum  immutationes  per  se  odiosas,  legitime  et 
valide  solummodo  peragi  posse,  quando  exstet  causa 
iuriclice  iusta  (1),  alias,  esse  contra  ius. 

—  .  Suppressio,  cum  prorsus  exstinguitur.  — 

Exstinctio  omnimoda  beneficii  habetur  « per  cessa¬ 
tionem  tituli  beneficialis  et  praebendae  a  legitima 
auctoritate  inducta  et  servatis  de  iure  servandis  », 
quod  ultimum  semper  hodie  praesumitur,  cum  iure 
novissimo  reservetur  E.  Pontifici,  prout  constat  se¬ 
quenti  canone.  Olim  distinguebatur,  intra  suppres¬ 
sionem  temporaneam  et  perpetuam.  Temporanea  (2) 
habebatur  potius  ut  suspensio  a  nominatione  bene¬ 
ficiarii,  usque  dum  reditus,  facti  tenues,  sufficientes 
evaserint.  Heic  agitur  tantummodo  de  vera  et  per¬ 
petua  exstinctione  beneficii.  Qua  facta,  legitime,  sup- 


(1)  Cf.  Lotterius,  o.  c.,  lib.  I,  q.  34,  n.  1;  Gonzales,  pars  III, 
quaest.  908;  Garcia,  P.  12,  1. 

(2)  Exemplum  habeas  cap.  Cum  accessissent,  Decret.,  lib.  I,  tit.  II, 
De  const .,  c.  VIII. 

pressione,  beneficium  cessat  exsistere,  et  esse  «  subie- 
ctum  iurium  et  obligationum »  (Badii,  l.  c.,  558). 

Speciem  suppressionis  admittebant  auctores  (1) 
in  facultate  facta  Episcopis  a  Trident.,  sess.  XXIV, 
cap.  15,  de  ref .,  reducendi  numerum  praebendarum  in 
Cathedralibus  capitulis  et  Collegialibus,  aut  exsistenti¬ 
bus  uniendi  simplicia  beneficia  ut  sufficientes  evade¬ 
rent  sustinendo  canonicorum  decori.  Hanc  facultatem 
etiam  nunc  Episcopis  facit  can.  394,  §  3,  immo  man¬ 
datum;  sed,  praeter  alia,  requirit  ut  impetretur  ab  eis 
S.  Sedis  licentia.  Sed  etiam  tunc  non  erat  suppressio 
sed  potius  incorporatio.  Actus  quo  beneficium  suppri¬ 
mitur,  cum  importet  divini  cultus  restrictionem, 
habendus  est  in  iure  odiosus,  supra  quascunque  e 
numeratis  beneficiorum  alterationibus.  Ideo  reser¬ 
vatur,  penitus,  R.  Pontifici.  R.  Pontifex  sibi  reservat 
unionem  exstinctivam,  in  qua  minus  detrahitur  statui 
cultus  exsistenti.  Saepe  suppressiones  requiruntur  a 
patronis;  et  praxis  R.  Curiae  olim  decernebat  suspen¬ 
sionem  nominationis  et  institutionis  beneficiarii,  exi¬ 
gendo  adimpletionem  onerum  beneficii  et  relin¬ 
quendo  patronis  fructus  restantes,  sed  post  legem 
Italicam  15  Augusti  1867  —  Delia  liquidazione  de 
Vasse  ecclesiastico  — •  S.  Poenitentiaria,  quando  mo- 
raliter  impossibile  est  reintegretur  dos  beneficii,  in- 
dulsit  suppressionem  beneficiorum ,  ea  conditione,  ut 
patroni  Ordinario  cedant  vim  pecuniae,  e  cuius 
fructibus  onera  beneficii  adimpleantur  (2). 


(1)  V.  Pyrrum  Corradum,  Praxis  beneficiaria,  lib.  II,  cap.  8,  n.  70. 

(2)  V.  De  Angelis,  ad  Fit.,  V,  lib.  III. 

* 

*  * 

Can.  1422.  Unio  exstinctiva  beneficiorum ,  eorum  sup¬ 
pressio,  aut  dismembratio  quae  detractis  bonis  be- 
neficialibus  fiat  quin  novum  erigatur  beneficium; 
unio  aeque  aut  minus  principalis  beneficii  religiosi 
cum  saeculari  et  contra,  itemque  beneficii  religiosi 
translatio,  divisio  et  dismembratio  quaelibet  uni 
Sedi  Apostolicae  reservantur. 

Praesenti  canone,  reservationes  continentur  quas 
S.  Sedes  exercet  super  negotio  iuridico  beneficialiutn 
innovationum,  quas  nuper  descripsimus.  De  omnimoda 
potestate  E.  Pontif.  super  hac  re,  vide  cann.  1495,  §  1 ; 
1518  (1).  —  Uni  Sedi  Apostolicae  reservatur  primo  — 
Unio  exstinctiva  beneficiorum.  Quocunque,  ex  modis 
a  can.  1419  indicatis,  eveniat  unio  exstinctiva  bene¬ 
ficiorum,  ex  ea  novum  ens  iuridicum  exsurgit.  Exce¬ 
ptis  unionibus  omnimodis  circa  episcopatus,  quae, 
tanquam  maiores  causae,  continuo  S.  Sedi  sunt  re¬ 
servatae,  unio  etsi  exstinctiva  ceterorum  beneficio¬ 
rum,  iure  praecedenti  non  erat  adempta  potestati 
Episcoporum.  Vide  Trid.,  cap.  13,  sess.  XXIV,  de  ref. 
Innuo  cum  Episcopis,  eandem  potestatem  exerce¬ 
bant  Praelati  possidentes  iurisdictionem  quasi-epi- 
scopalem  et  ipsi  Vicarii  capitulares  sede  episcopali 
vacante  (2).  Solummodo  requirebatur  — •  ad  validi¬ 
tatem  —  iusta  causa  et  consensus  Capituli,  etiam 
pro  Episcopo,  et  semper  eorum  qui  dicuntur  in 


(1)  Vide  et  c.  2,  de  praeb.  in  6°,  et  Clem.,  1,  §  1,  fin.  ut  lite  pendente 
et  Trid.,  c.  13,  sess.  XXIV,  de  ref. 

(2)  Barbosa,  lus.  Eccl.  Univ.,  1.  I,  c.  32,  n.  98.  —  Sclimalzgrueber, 
id.,  tom.  III,  170. 

iure,  interesse  liabentes  (1).  Generatim  dicebatur  in 
textu:  —  Sicut  unire  episcopatus,  atque  potestati 
subiicere  alienae  ad  Summum  Pontificem  pertinere 
dignoscitur,  ita  Episcopi  est  ecclesiarum  suae  dioe¬ 
cesis  unio  et  subiectio  earundem.  —  Lib.  Y  Decreta! 

•  ' 

tit.  XXXI,  De  excessib.  Praelat .,  c.  8.  —  Et, 
praeter  citatum  locum,  Trid.,  sess.  XXI,  cap.  5,  de 
ref .,  haec  habet:  Possint  Episcopi...  facere  uniones 
perpetuas  quarumcumque  ecclesiarum...  et  bene¬ 
ficiorum...  Quae  uniones...  non  possint  revocari,  nec, 
quoquo  modo  infringi,  etc.  —  Hoc  pro  quavis  specie 
unionis.  Habebantur  solummodo  exceptiones,  ra¬ 
tione  —  exemptionum  —  reservationum  —  aut  affe¬ 
ctationum,  in  casibus  particularibus;  item  in  casu 
unionis  cum  beneficio  alterius  dioecesis,  et  ceteris, 
de  quibus  fusius  auctores.  Yide  Trid.,  sess.  XXIV, 
de  ref.,  cap.  13,  et  sess.  XXI,  cap.  5,  de  ref.,  et 
sess.  XX1Y,  de  ref.,  cap.  15  (2). 

Xunc  unio  exstinctiva  cuiuscunque  beneficii  Epi¬ 
scopo  et  Ordinariis  penitus,  praesenti  canone,  inter¬ 
dicitur  et  reservatur  uni  Sedi  Apostolicae. 

—  .  earum  suppressio  —  intellige  perpetuam, 

sensu  nuper  exposito,  et  propriam.  Xon  defuerunt 
enim  auctores  qui  suppressionem  impropriam  admi¬ 
serunt  in  unione  tituli  exstinctiva,  aut  etiam  in  minus 
principali.  —  Manacorda,  o.  c.,  686.  D’Annibale, 
l.  c.,  25.  —  At  vide  can.  1423,  §  3.  Heic  etiam  reser- 
vatio  —  novum  ius  constituit.  —  Primum,  exceptis 
excipiendis  ut  supra,  erat  generatim  in  facultate  Epi¬ 
scopi.  «  Actus  suppressionis...  in  iure  odiosus  est,  ait 
cl.  Sebastianelli,  l.  c.,  333.  At,  hoc  non  obstante 


(1)  Santi,  o.  c.,  1.  III,  tit.  V,  n.  97.  —  Requiruntur,  ut  semper, 
sollemnitates  praescriptae. 

(2)  Peculiaria  pro  erigendo  Seminario,  habentur  sess.  XXI II, 
cap.  18,  de  ref.  (circa  medium). 


6  —  Pistocchi,  De  Re  Beneficiali. 

permittitur  etiam  Episcopis,  ut  iusta  de  causa  et 
ex  Capituli  consensu  procedant  ad  faciendam  sup¬ 
pressionem  ».  Yide  et  decisionem  n.  1885  S.  R.  Rotae. 

—  . aut  dismembratio  quae  detractis  bonis  bene- 

ficialibus  fiat  quin  novum  erigatur  beneficium.  —  Dis¬ 
membratio  ex  bonis  beneficialibus,'  vi  canonis  prae¬ 
cedentis,  fieri  potest  non  solum  favore  alterius 
beneficii,  sed  etiam  causae  piae  aut  ecclesiastici  in¬ 
stituti  (can.  1421).  Reservatio  S.  Sedi  edicitur  pro  dis- 
membratione  quae  terminum  non  habeat  erectionem 
novi  beneficii.  Reservatur  ergo  dismembratio  bene- 
ficialium  bonorum  (non  territorii)  quae  sit  favore 
piae  causae  aut  ecclesiastici  instituti  aut  etiam  be¬ 
neficii  iam  exsistentis.  Non  reservatur,  sed  restat  in 
potestate  ordinaria ,  si  peragatur  favore  novi  bene¬ 
ficii  erigendi.  Et  lioc  valet  tam  in  casu  quod  dos 
novi  beneficii  resultet  ex  aliis  bonis  vel  proventibus 
(can.  1410),  cum  iis  quae  ex  dismembratione  de¬ 
ducuntur,  vel  tantummodo  ex  eis.  Fieri  enim  potest 
quod  dismembratio  necessaria  appareat,  solum  pro 
afferenda  quota  ad  novum  beneficium  constituendum. 
Heic,  adnotatum  volumus,  etiam  in  prima  hypo- 
thesi,  idest  cum  tantum  ex  distractis  bonis  dos  novi 
beneficii  constituitur,  dismembrationem  non  confundi 
cum  divisione.  Hoc  enim  in  casu,  dismembrationis 
bonorum ,  non  dividitur  beneficium  a  quo;  et  bene¬ 
ficium  ad  quod  non  constituitur  ex  bonis;  sed  tan¬ 
tum  ex  eis  constituitur  dos.  Et  hoc  cohaerenter 
cum  iis  quae  sunt  dicta  can.  praeced.  Ex  divisione 
enim  novum  ens  beneficiale  exsurgit.  —  Ratio  autem 
legis  evidenter  constat  in  convenientia  relinquendi 
Episcopis  libertatem  providendi  speciatim  bono  fide¬ 
lium,  mediante  erectione  novarum  paroeciarum,  ad 
normam  S.  Cone.  Trid.,  cap.  4,  sess.  XXI,  de  ref.,  in 
quo  habetur:  «Episcopi...  novas  parochias,  etiam  in- 

vitis  rectoribus  (matricum)  ...  constituere  possint »  et 
cap.  13,  sess.  XXIV,  de  re/.,  in  quo  legitur:  «  Mandat 
S.  Synodus  Episcopis...  ut,  distincto  populo  in  certas 
propriasque  parochias  unicuique  suum...  peculiarem 
parochum  assignent».  Quod  cann.  216,  §  1;  1414, 
§  2  sancitum  est  denuo  (1). 

Ratio  autem  cur  noviter  potestas  Episcoporum 
restringatur,  reservatione  quoad  alias  dismembra- 
tionis  bonorum  beneficialium  species,  in  hoc  est  in¬ 
venienda  quod  hisce  temporibus  speciatim,  uni  Su¬ 
premae  Auctoritati  competit,  bona  Ecclesiae  ita 
disponere,  quod  nec  alia  beneficia  indebitis  detractio¬ 
nibus  nimium  de  propria  amittant  soliditate,  nec  alia 
beneficia,  cum  causis  piis  et  ecclesiasticis  institutis, 
odiosa  bonorum  nimietate  tumescant.  Uniformitas 
in  regimine  proyirietatis  ecclesiasticae  quam  maxime 
desideratur.  Diximus,  noviter,  restringi  in  subiecta 
materia  Episcoporum  potestas.  Antea  enim  Episcopus 
iure  suo  utebatur  in  facienda,  legitime,  ut  visum 
est  supra,  bonorum  dis  membra  tione  (2). 

—  .  unio  aeque  aut  minus  principalis  beneficii 

religiosi  eum,  saeculari  et  contra.  —  Cum  Episcopus, 
regulariter  (3)  ea  possit  in  religiosos,  tantum,  quae 
iure  praescripta  sunt  in  individuo,  a  Tridentino 
erant  improbatae  in  posterum  faciendae  uniones 
quaevis  beneficii  religiosi  cum  saeculari  et  vice  versa. 
Sess.  XXIV,  de  ref .,  cap.  13  edicitur:  «  In  paro- 
chialibus...  ecclesiis,  quarum  fructus...  exigui  sunt... 
curabit  Episcopus,  si  per  beneficiorum  unionem,  non- 
tamen  regularium ,  id  fieri  non  possit,  ut  primitia¬ 
rum,  vel  decimarum  assignatione  etc.  (pro videatur) »; 


(1)  Vide  et  S.  Congr.  Cone.,  Brixineru,  20  Ian.,  22  Iunii  1743. 

(2)  Cap.  10,  tit.  V,  lib.  III  Decr.  —  Vide  De  Luca,  ad  eund.  locum. 

(3)  Vide  meum  opusculum  «  de  Synodo  Dioeeesatta  <>,  Taurini,  1 022, 
M  arieti  i,  et  cann.  500,  615,  617. 

et  ultra:  «In  unionibus  vero  quibuslibet...  ex  supra 
dictis...  ecclesiae  parochiales  monasteriis...  aut  abba¬ 
tiis...  non  uniantur;  et  quae  unitae  sunt,  revideantur 
ab  Ordinariis  »  (quod  iam  habetur  sess.  VII,  de  ref., 
cap.  6,  et  vide  sequent,  can.  1423).  Quamvis  autem 
hae  uniones  fiant,  ordinarie,  inter  'beneficia  eiusdem 
ordinis ,  praesens  canon  1422  prohibitionem  extendit 
ad  beneficia  quaecunque,  exceptis  iure  excipiendis 
(cann.  1423-1427)  —  et  agit  praecise  de  unione  aeque 
aut  minus  principali,  quarum  conceptus  explanavimus 
can.  1419.  —  Sola  Apostolica  Sedes  id  perficere  valet. 
—  Vide  Engel,  pars  III,  1894,  qui,  praeter  rationem 
exemptionis,  Tridentinam  dispositionem  illustrat,  ra¬ 
tionibus  a  vita  religiosorum  deductis.  —  Unio  autem 
exstinctiva  cum  beneficiis  religiosis,  ordinarie  minus 
probabilis  et  fere  impossibilis  praebetur,  attenta 
conditione  beneficiorum  religiosorum.  Domus  re¬ 
ligiosa  vel  provincia,  in  beneficiis,  portionem  bono¬ 
rum  possidet,  quae  iuxta  can.  531  legitime  religio 
potest  ut  sua  habere.  Unio  exstinctiva  deminutio¬ 
nem  inferret  eis,  quod  ab  Episcopi  potestate,  per  se 
exorbitat  (can.  532,  §  1).  Quaevis  unio  exstinctiva, 
proinde,  iam  reservatur  uni  S.  Sedi,  primo  commate 
huius  canonis,  generatim;  et  in  ea  reservatione 
etiam  hypotheticae  uniones  exstinctivae  cum  bene¬ 
ficiis  religiosis  continentur. 

— .  itemque  beneficii  religiosi  translatio ,  divisio 

et  dismembratio  quaelibet  uni  Sedi  Ap.  reservantur.  — 
Harum  etiam  beneficialium  innovationum  notiones 
expendimus.  Reservantur  omnes  uni  Sedi  Apostolicae, 
quia  quidquid  religiosos  (can.  488,7°)  attinet  Apostoli- 
cam  Sedem,  primo,  respicit  (can.  499,  §  1)  salva  loco¬ 
rum  Ordinariis  (can.  500,  §  1)  potestate,  quam  ius, 
etiam  in  exemptos,  concedit.  Sed  praeterea,  nemo  non 
videt  quantum  alteratio  harum  quaevis,  beneficii  reli- 

giosi,  inferat  variationum  a  praecedenti  statu,  respe¬ 
ctu  habito  vitae  religiosorum,  domus  religiosae  vel  loci 
in  quo  beneficium  habet  situm  (1).  Convenienter 
igitur  universum  huiusmodi  negotium,  vi  reserva- 
tionis,  tractatur  et  expeditur  ab  Apostolica  Sede. 

—  Praecedens  ius  quoad  hanc  materiam,  generice , 
paucis  contraxit  cl.  Manacorda,  o.  c.,  579:  «Item 
(Episcopus)  convertere  nequit  ecclesiam  regularem 
in  saecularem  et  e  contra  cum  Episcopus  nihil  possit 
in  exemptis,  neque  poterit  Ordinarius  regularem 
ecclesiam  unius  Ordinis,  in  aliam  alterius  religiosi 
Instituti  transmutare  »  —  (2). 


* 

*  * 

Can.  1423.  —  §  1.  Ordinarii  locorum ,  non  autem  Vica¬ 
rius  Capitularis ,  nec  Vicarius  Generalis  sine  man¬ 
dato  speciali ,  possunt ,  ob  Ecclesiae  necessitatem  vel 
magnam  et  evidentem  utilitatem -,  aeque  aut  minus 
principaliter  unire  quaslibet  paroeciales  ecclesias 
inter  se  aut  cum  beneficio  non  curato ,  ita  tamen  ut 
altero  in  casu,  si  unio  fiat  mimis  principalis,  be¬ 
neficium  non  curatum  sit  accessorium. 

§  2.  Nequeunt  vero  paroeciam  unire  cum  mensa 
capitulari  vel  episcopali ,  cum  monasteriis,  ecclesiis 
religiosorum  aut  alia  persona  morali,  neque  cum 
dignitatibus  et  beneficiis  ecclesiae  catliedralis  vel 
collegiatae;  sed  possunt  eam  cum  ecclesia  cathedrali 
aut  collegiati,  quae  in  territorio  paroeciae  sita  sit, 


(1)  Badii,  l.  c.,  554:  «Divisa  paroecia  quae  ad  aliquam  religionem 
iure  spectat,  vicaria  perpetua  aut  paroecia  noviter  erecta  non  est 
religiosa ».  Quod  suo  loco  expendetur,  quatenus  nostra  refert. 

(2)  Notetur  Codicem  uti  lato  verbo  beneficii  religiosi  (et  non  re¬ 
gularium)  iuxta  sensum  can.  488,  n.  7. 

ita  unire  ut  reditus  ■paroeciae  cedant  in  commodum 
ipsius  ecclesiae ,  relicta  parocho  vel  vicario  congrua 
portione  (1). 

§  3.  Unio  beneficiorum  a  locorum  Ordinariis 
fieri  non  potest,  nisi  in  perpetuum. 

Exceptionem  praefert  hic  canon,  §  1,  respectu 
beneficii  paroecialis,  iis  quae  antea  erant  statuta. 
Et  merito :  « paroecia  enim,  optime  ait  cl.  Ver- 
meersch  (2),  dicit  plus  quam  officium  et  beneficium. 
Est  enim  pars  quaedam  dioecesis  ex  can.  216,  cum 
populo  cui  ecclesia  cum  rectore  assignatur.  Bonum 
autem  animarum  varias  mutationes  suadere  potest ». 
Ordinariis  conceditur  certa  potestas  uniendi  paroe- 
ciales  ecclesias,  etsi  religiosorum.  Procedit  legislator 
tenore  propositi  iam  alio  manifestati,  ad  exemp. 
can.  1410-1415,  §  3,  favore  beneficii  paroecialis.  Sed 
singula,  per  ordinem,  videamus. 

Dicitur  §  1 :  Ordinarii  locorum,  non  autem  Vica¬ 
rius  Capitularis,  nec  Vicarius  Generalis  sine  mandato 
speciali.  —  Delimitatur  competentia:  Facultas  non 
est  facta  Vicario  Capitulari  qui  dioecesim  regit  non 
proprio  nomine  et  permanenter;  sed  alio  nomine, 
scilicet  Capituli,  et  transeunter.  Suam  vim  exserit, 
pro  eo,  regula  iuris:  ne  sede  vacante  aliquid  inno¬ 
vetur  (3).  ISTon  est  facta  Vicario  Generali,  sine  speciali 
mandato,  sed  Ordinario  loci  qui  titulo  proprio  dioe- 


(1)  Pont.  Comin.  ad  interpr.  can.  -  De  paroeciis  religiosis  -  Qu.  « An 
vi  can.  631,  §  3;  535,  §  3,  n.  2;  533,  §  1,  nn.  3,  4  loci  Ordinarius  ius 
habeat  exigendi  rationes  de  administratione  fundorum  legatorumque 
paroeciae  religiosae,  de  qua  in  can.  1422,  §  2  ».  Resp.  Affirmative,  firmis 
praescriptis  can.  630,  §  4;  1550.  Cf.  Monitore  Nov.  1926  p.  335,  ubi  de 
unione  pleno  iure  facta,  paroeciae  ad  monasterium;  item  Monitore  Sept. 
1927,  pag.  257  super  resp.  S.  C.  C.  10  Dec.  1921,  circa  Missas  / undatas. 

(2)  Epitome  iuris  can.  cum  commentariis,  1922,  tom.  II,  n.  767. 

(3)  Ut  ex  cap.  Novit.,  in  6°,  tit.  VIII. 

cesim  regit,  v.  g.  Episcopus,  Abbas  nullius  etc.  (et 
vide  Decret .,  lib.  I,  tit.  XXVIII,  c.  ult.,  in  6°,  de  off. 
Vicarii ,  simul  cum  c.  2,  de  reb.  eccl.  non  alien.,  III,  4, 
in  Clem et  Trident.  loco  super  citato). 

— . possunt ,  ob  Ecclesiae  necessitatem  vel  magnam 

et  evidentem  utilitatem.  —  Quae  rationabiles  causae,  ex 
supra  dictis  necessariae  ad  quamnam  beneficii  im¬ 
mutationem,  exstare  debent  in  provincia  ipsa  officii, 
muneris,  beneficii  paroecialis.  Excipit  enim  hic  ca¬ 
non  favore  eius,  ut  visum  est.  Hinc  perperam  in¬ 
duceretur  hoc  loco  ratio  generica  necessitatis  vel 
utilitatis  Ecclesiae  ad  peragendam  unionem,  de  qua 
sermo,  vel  in  specie  si  ageretur  v.  g.  de  providendo 
sustentationi  alumnorum  Seminarii  (1).  Propterea 
necessitas  vel  utilitas  dictae  inveniri  tantum  pos¬ 
sunt,  vel  in  tenuitate  redituum  ad  normam  Trid., 
sess.  XXI,  de  ref.,  cap.  5,  et  XXIV,  de  ref.,  cap.  13, 
vel,  vi  legis  eiusdem,  si  aliter  provideri  nequeat 
commodo  vel  necessitatibus  spiritualibus  populi. 
Causa  etiam  necessitatis  hoc  titulo  haberi  potest  si 
una  ecclesia  v.  g.  sit  diruta  vel  destructa,  si  ecclesiae 
uniendae  sint  adeo  vicinae  et  plebs  exigua,  ut  non 
sufficienter  officium  paroeciale  alimentum  sortiatur 
etc.  Causa  utilitatis  si  non  inveniantur  clerici  idonei 
qui  munus  parochi  sint  facile  suscepturi  (vide  cap. 
Exposuisti,  lib.  III  Decret.,  tit.  V,  De  praeb.).  Quae 
causae  demum,  cum  versemur  in  odiosis,  debent 
esse  evidentes  et  praecisae  et  non  tantum  apparentes 
vel  exigui  ponderis.  Ita  Lotterius,  lib.  I,  quaest.  28, 
n.  148.  Si  verae  non  sunt,  Ordinarius  nihil  agit,  et 
uniones  decretae  in  cassum  cedunt. 


(1)  Vide  can.  1355,  §  3  qui  disponit  pro  attributione  beneficiorum 
simplicium  Seminario  indigenti,  et  S.  Congr.  Cone.,  31  Iulii  1625,  in 
Burdigalensi. 

— . aeque  aut  minus  'principaliter  unire  quaelibet 

paroeciales  ecclesias  inter  se  aut  cum  beneficio  non  cu¬ 
rato.  —  Intacta  remanet  reservatio  S.  Sedi  Aposto- 
licae  circa  unionem  exstinctivam  de  qua  in  praecedenti 
canone  (1).  Heic  agitur  de  unione  aeque  aut  minus 
principali,  tantum.  Yis  canonis,  ut  .supra  notavimus, 
est  sita  in  facultate  noviter  facta  Ordinariis  uniendi 
paroeciales  ecclesias,  etiam  religiosorum ,  contra  prae¬ 
scriptum  cap.  13,  de  ref.  Cone.  Trid.,  sess.  XXIY,  su¬ 
perius  citatum.  Itaque  Ordinarius,  si  causae  canonicae 
adsint,  prospicit  bono  fidelium  et  beneficii  ipsius 
mutando  exstantem  conditionem  in  praesens,  vel 
uniendo  inter  se  ecclesias  paroeciales  (quaslibet) 
aut  cum  beneficio  non  curato. 

Utrumque  casum  Trid.,  salva  praedicta  exce¬ 
ptione,  admiserat  cap.  5,  sess.  XXI,  de  ref.,  liisce 
verbis:  «  Possint  Episcopi,  etiam  tamquam  Aposto- 
licae  Sedis  delegati,  iuxta  formam  iuris,  sine  tamen 
praeiudicio  obtinentium,  facere  uniones  perpetuas 
quarumcumque  ecclesiarum  parochialium  et  baptis- 
malium,  et  aliorum  beneficiorum  curatorum,  vel  non 
curatorum  cum  curatis,  etc.  ». 

Unionis  autem  formae  hoc  canone  1423,  §  1 
concessae,  aeque  vel  minus  principalis,  ex,  superius 
perpenso  can.  1420,  §  2,  §  3  beneficiis  unitis  servant 
immutata  onera  spiritualia,  ita  quod  primo  bonum 
fidelium  nullum  sortiatur  detrimentum.  Vide  c.  460, 
et  Eesol.  dub.  n.  4  apud  Commiss.  ad  interpr.  Can., 
14  Iulii  1922. 

Uniones  huiusmodi  Ordinarius  tamen  non  po¬ 
test  facere  indiscriminatim.  Tenetur  enim  prae- 


(1)  Per  unionem  exstinctivam  perit  ipsum  servitium  spirituale 
perceptioni  redituum  adnexum  quod  est  de  se  odiosum  et  facile  tollit 
Sura  quaesita.  —  Vermeersch,  l.  c.,  754.  —  Quod  contrarie  se  habet 
intentioni  legislatoris  hoc  canone  proditae. 

scripto  praeced.  can.  1422,  ex  quo  —  unio  aeque 
aut  minus  'principalis  beneficii  religiosi  cum  saeculari 

et  contra .  uni  Sedi  Apostolicae  reservatur.  — 

Itaque  ipsius  potestas  se  extendit  quidem  ad  bene¬ 
ficia  paroecialia  etiam  religiosorum  unienda  inter 
se  aut  cum  beneficio  non  curato,  semper  tamen 
religiosorum,  minime  vero  cum  paroeciis  saecularibus 
vel  beneficiis  non  curatis,  item  saecularibus.  Saecu¬ 
laria  uniantur  saecularibus,  religiosa  religiosis.  Quod 
edicitur  expresse  can.  1424,  ultimo  commate,  ut  mox 
videbimus,  et  analogiam  praefert  can.  1430,  §  2. 

— . ita  tamen  ut  altero  in  casu ,  si  unio  fiat  minus 

principalis ,  beneficium  non  curatum  sit  accessorium.  — 
Superius,  ad  can.  1420,  §  3,  diximus  quae  obveniant 
beneficio  accessorio,  et  beneficiato,  in  unione  minus 
principali.  Quando  haec  peragitur  intra  beneficium 
paroeciale,  quodcunque,  per  Ordinarium,  et  be¬ 
neficium  non  curatum,  praesenti  canone,  cavetur 
debere  paroeciale  beneficium  remanere  principale. 
Itaque  clericus  qui  titulum  possidet  est  parochus, 
atque  idem  qui  utriusque  beneficii  onera  implere 
debet.  Favor  legis  beneficio  paroeciali  quam  ma¬ 
xime  hic  patet.  Advertendum  est  insuper  etiam 
exceptionem,  de  qua  in  cap.  13,  de  ref.,  sess.  XXIV, 
esse  a  legislatore  superatam. 

Dicebatur  enim  h.  1.:  «  In  unionibus  vero  qui¬ 
buslibet...  ecclesiae  parochiales  monasteriis  etc..., 
sive  aliis  beneficiis  simplicibus ...  non  uniantur  ». 
Iure  quo,  praesenti  canone,  uti  licet,  nulla  distinctio 
inter  beneficia  non  curata,  quae  curatis  uniri  queant, 
est  amplius  facta  (1).  Ad  haec,  consule  et  can.  1411, 
3°,  5°  cum  iis  quae,  superius,  ad  eundem  sunt  a 

I  _ 

(1)  Vide  S.  Congr.  Cone.,  Fulginaten.,  30  lan.  1723.  —  Asculana. 
25  Iunii  1836. 

nobis  reposita:  legislator,  novo  conceptu  beneficii 
simplicis  et  non  curati ,  ampliorem  huic  canoni,  favore 
paroeciae,  ambitum  paraverat,  et  facultatem  Ordi¬ 
nariis.  Ceterum,  in  unione  mimis  principali ,  de  qua 
sermo,  bonum  animarum  detrimentum  ingens  pa¬ 
teretur,  si  paroeciale  beneficium  evadere  posset 
accessorium.  Pro  praecedenti  disciplina  vide  Fa- 
gnanum,  lib.  V  Decret .,  c.  Sicut  unire ,  n.  33. 

§  2.  Nequeunt  vero  (Ordinarii)  paroeciam  unire  cum 
mensa  capitulari  vel  episcopali ,  cum  monasteriis ,  ec¬ 
clesiis  religiosorum  aut  alia  persona  morali ,  neque 
cum  dignitatibus  et  beneficiis  ecclesiae  cathedralis  vel 
eollegiatae. 

Antiquitus,  ex  generali  canonum  dispositione,  has 
uniones  facere  valebant  Episcopi,  Capituli  accedente 
consensu  (1),  sed  postea,  ad  coercendos  succrescentes 
abusus  et  compescendam  aviditatem  divitiarum,  Cle¬ 
mens  Y  celebri  dispositione,  de  qua  in  lib.  IV  Cle- 
ment.,  tit.  IV,  de  reb.  eccles.  non  alien.,  c.  2,  statuit: 
—  Si  una  ecclesia  alteri  ecclesiae  seu  dignitati  alicui, 
vel  praebendae  per  Episcopum,  suo-  consentiente. 
Capitulo  uniatur  aut  religioso  loco  donetur,  ex  eo 
quod  rector  ipsius  ad  hoc  vocatus,  vel  si  vacabat, 
defensor  ei  super  hoc  datus  non  exsistit,  nequaquam 
id  poterit  impugnari.  Quod  si  Episcopus  (sui  etiam 
Capituli  accedente  consensu)  mensae  suae  vel  ipsi 
Capitulo  aliquam  duxerit  ecclesiam  uniendam:  hoc 
irritum  esse  decernimus  et  inane:  contraria  quavis 
consuetudine  non  obstante.  —  Postea  Tridentinum 
cap.  13,  sess.  XXIV,  de  ref.,  eandem  prohibitionem 
confirmavit  et  magis  determinando  extendit.  Dicitur 
cit.  loco:  «  In  unionibus  vero  quibuslibet,  seu  ex 
supra  dictis  (id  est  favore  tenuioribus  cathedralibus 


(1)  Sebastianelli,  l.  c.,  324.  —  Santi,  l.  c.,  95,  n.  5,  lib.  III,  tit.  V. 

et  parochiis),  seu  aliis  causis  jaciendis ,  ecclesiae  pa- 
rochiales  monasteriis  quibuscumque,  aut  abbatiis, 
seu  dignitatibus,  sive  praebendis  ecclesiae  cathedralis, 
vel  collegiatae,  sive  abis  beneficiis  simplicibus,  aut 
hospitabbus,  mibtusve  non  uniantur:  et  quae 
unitae  sunt,  revideantur  (1)  ab  Ordinariis  ».  Quam 
legem,  quasi  exscribens  (2)  praesens  canon,  cum 
mensa  capitulari  adiungit  mensam  episcopalem ,  sensu 
Clelnentinae  dispositionis,  cum  monasteriis  et  eccle¬ 
siis  religiosorum  adiungit  non  aliquas,  sed  quascumque 
personas  morales ,  iure  canonico  probatas,  distinguit 
a  mensa  capitulari,  eandemque  pro  eis  prohibitionem 
sancit,  dignitates  et  benejicia  ecclesiae  cathedra¬ 
lis  vel  collegiatae.  In  quo  sedulo  est  advertendum, 
quod  cum  agitur  de  mensa  episcopali  vel  capi¬ 
tulari,  non  autem  de  episcopatu  vel  capitulo,  unio 
paroeciae  potest  intelligi  prohibita,  vi  Inuus  canonis, 
quoad  temporalia  tantum ,  cum  autem  agitur  de  mo¬ 
nasteriis,  ecclesbs  religiosorum,  quibusdam  personis 
moralibus,  cum  de  dignitatibus  et  beneficus  ecclesiae 
cathedralis  vel  collegiatae,  quatenus  distinctae  a 
mensa  capitulari  vel  etiam  a  capitulo  in  individuo, 
unio  intelligitur  prohibita  etiam  pleno  iure.  Mensae, 
per  se,  non  sunt  subiectum  officii ,  quo  prunum 
constat  paroecia.  Vide  can.  1425.  Ceterum,  quoad 
personas  morales  in  universum,  unio  paroeciae  cum 
ipsis,  pleno  iure ,  iam  a  can.  452  reservatur  feedi 
Apostolicae.  Cf.  Monitore ,  ISTov.  1926:  Consuit,  p.  335. 

— . sed  possunt  eam  cum  ecclesia  cathedrali  aut 

collegiali,  quae  in  territorio  paroeciae  sita  sit ,  ita 
unire  ut  reditus  paroeciae  cedant  in  commodum  ipsius 


(1)  Ad  quid  —  revisio  — tendat  vide  sess.  VII,  de  ref.,  cap.  6; 
ad  irritationem  perveniri  ab  Ordinario  potest. 

(2)  Episcopus  et  Capitulum  tenentur  etiam  generali  principio 
« de  non  interponenda  auctoritate  in  re  propria ». 

ecclesiae ,  relicta  'parocho  vel  vicario  congrua  portione.  — 
Ratio  propter  quam,  ut  vidimus,  nequeunt  Ordinarii 
et  Capitula  paroecias  sibi  copulare  est  quia  propria 
potestate  abuterentur  in  sui  favorem  (1).  Sed,  ista 
suspicio  non  facit  cum  non  mensae  sed  ecclesiae 
emolumentum  ex  unione  provenit.  Itaque  Ordinarii 
vi  huius  secundi  commatis  possunt  —  paroeciam 
unire  cum  ecclesia  cathedrali  aut  collegiali  quae  in 
territorio  ipsius  sita  sit.  —  Recolendus  keic  est 
can.  394,  §  3  ex  quo  cathedralibus  et  collegiatis 
tenuioribus  provideri  potest  per  Ordinarium,  audito 
Capituli  voto  et  obtenta  licentia  S.  Sedis,  mediante 
unione  aliquot  beneficiorum  simplicium  et  quarum¬ 
dam  suppressione  praebendarum.  Illic  agitur  de 
providendo  mediantibus  beneficiis  simplicibus  vel 
praebendis,  hic,  ulterior  providentia  auctorizatur, 
mediante  unione  paroeciae.  Tamen  can.  394,  §  3 
proventus  obvenientes  ex  unione  distributionibus 
applicari  debent,  atque  ideo  singulis  ius  venit  utile 
ex  eis  sibi  comparare;  hoc  §  2  canonis  1423  disponit 
favore  non  singulorum  beneficiatorum  directe;  sed 
favore  ecclesiae  cathedralis  vel  collegialis.  Qui  favor, 
utique  in  singulos  potest  redundare;  sed  non  directe 
et  per  se  (2). 

Dicitur:  ita  unire  ut  reditus  paroeciae  cedant  in 
commodum  ipsius  ecclesiae,  relicta  parocho  vel  vicario 
congrua  portione. 

Iam  ex  eo  quod  haec  secunda  pars  non  amplius 
loquitur  de  mensa  capitulari,  sed  de  ecclesia  cathe¬ 
drali  vel  collegiali,  satis  clare  indicatur  subiectum 
capax  officii,  quo,  primum,  constat  paroecia,  ac 


(1)  Manacorda,  o.  c.,  505  et  Corradas,  lib.  III,  tit.  II,  de  reb. 
cccl.  non  alien.,  c.  2. 

(2)  Vide  S.  C.  C.,  19  Dec.  1012  et  18  Iunii  1735. 

proinde  unionis,  non  ad  temporalia  tantum ,  sed  etiam 
pleni  iuris.  Quod  certe  veritatem  habet,  legitima 
interveniente  auctoritate,  iuxta  can.  452,  cum  non 
agitur  de  parocho  cui  relinquenda  est  congrua  portio , 
sed  de  vicario.  Can.  471,  §  1  edicit:  —  Si  paroecia 
pleno  iure  fuerit  unita...  ecclesiae  capitulari...  debet 
constitui  vicarius ,  qui  actualem  curam  gerat  anima¬ 
rum,  assignata  eidem  congrua  fructuum  portione, 
arbitrio  Episcopi.  —  Utroque  tamen  in  casu,  tempo¬ 
ralia,  seu  dos  paroecialis  beneficii,  vi  unionis,  dotem 
ingrediuntur  ecclesiae  capitularis,  seu  cathedralis  seu 
collegiatae.  Yide  et  can.  402. 

—  Unio  de  qua  sermo,  ecclesiae  cathedrali  vel 
collegiatae,  sicut  uniones  ceterae  beneficiorum  per¬ 
sonae  cuivis  morali,  dicitur  a  plurimis,  adhuc  —  in¬ 
corporatio  —  sed  codex  tali  -nomine  eam  non  memorat, 
et  facile  reduci  potest  ad  conceptum  unionis  —  minus 
principalis  —  ut  patet  (1).  Trident.  nominat  incor¬ 
porationem,  cap.  13,  de  ref.,  sess.  XXIII. 

§  3.  Unio  beneficiorum  a  locorum  Ordinariis  fieri  non 
potest,  nisi  in  perpetuum.  —  Generalis  praescriptio  est 
pro  quacunque  beneficiorum  unione,  cuius  faciendae, 
a  iure,  Ordinariis  facultas  est  facta.  Eecole  superius 
citatum  cap.  5,  sess.  XXI,  Trid.,  de  ref.  «  Possint 
Episcopi,  dicitur,  ...  facere  uniones  perpetuas  qua¬ 
rumcumque  ecclesiarum  etc.  ».  Exsulat  per  se  in 
unione  obiective  perpetua  finis  coacervandi  beneficia 
in  bonum  personarum:  bonum  Ecclesiae  unice  in¬ 
tenditur  (2).  Yide  et  cap.  4,  sess.  YII,  de  ref.,  Trid. 


(1)  Badii,  l.  c.,  553.  —  Vermeersch,  752. 

(2)  Vecchiotti,  l.  c.,  §  15. 

Can.  1424.  Ordinarii  nunquam  possunt  beneficia  quaevis 
unire  sive  curata  sive  non  curata ,  cum  detrimento 
eorum  qui  eadem  actu  obtinent ,  ipsis  invitis;  neque 
beneficium  iuris  patronatus  cum  beneficio  liberae 
collationis  sine  patronorum  consensu;  neque  bene¬ 
ficia  unius  dioecesis  cum  beneficiis  alterius  dioecesis , 
etiamsi  ambae  dioeceses  aeque  principaliter  unitae 
ab  uno  Episcopo  regantur;  neque  beneficia  exempta 
vel  Sedi  Apostolicae  reservata  cum  aliis  quibuslibet. 

Dantur,  hoc  canone,  conditiones  plurimae,  quae 
si  non  observentur,  legitimae  non  evadunt,  et  va¬ 
lidae  uniones  beneficiorum  ab  Ordinariis  decretae. 
Et  primo :  Ordinarii  nunquam  possunt  beneficia  quaevis 
unire  sive  curata  sive  non  curata ,  cum  detrimento 
eorum  qui  eadem  actu  obtinent ,  ipsis  invitis. 

Extenditur  dispositio  ad  quamvis  unionum  for¬ 
mam  quae  sit  in  potestate  Ordinarii.  Possessor  autem 
beneficii,  ex'  unione,  damnum  capere  non  potest, 
ipso  invito.  Quodsi  invitus  non  sit  sustinetur  unio: 
volenti  enim  et  consentienti  iniuria  non  fit.  Praesens 
canon  magis  exacte,  cum  dicat  —  ipsis  invitis  — 
ius  possidentis  beneficium  tuetur.  Citatus  locus  Trid., 
sess.  XXI,  cap.  5,  de  ref .,  ex  quo  deducitur,  habet: 
«  ...  possint  Episcopi  facere  uniones  sine  praeiudicio 
obtinentium  »,  et  doctores  quaestionem  agitabant 
de  validitate  unionis,  quando  dissensus  possidentis 
Episcopo  non  rationabilis  appareret  (1). 


(1)  Sebastianelli,  l.  c.,  327,  qui  stat  pro  validitate  unionis  factae 
etiam  dissentiente  possessore  si  dissensus  appareat  non  rationabilis. 
Hoc  casu,  nunc  adeunda  videtur  S.  Sedes,  antequam  procedatur. 

Insuper  quia  haec  praescriptio  regitur  principio 
de  «  vitando  damno  tertii »  et  quod  « debet  ab  omni¬ 
bus  probari  quod  omnes  tangit »  iidem  doctores 
inquirebant  num,  speciatim  in  unionibus  beneficio¬ 
rum  curatorum,  etiam  absque  particulari  iure(c.  1452) 
quod  plebem  faciat  legitime  « interesse  habentem  », 
plebs  ipsa  in  his  unionibus  debeat  audiri.  De  qua 
re  vide  Garcia,  P.  XII,  c.  2,  §  1,  n.  219.  Sed  quaestio 
haec  etiam  amplius  non  habet  locum.  Yide  S.  C.  C. 
in  Vercellensi ,  23  Apr.  1610.  Dicitur  adhuc:  neque 
beneficium  luris  patronatus  cum  beneficio  liberae  colla¬ 
tionis ,  sine  patronorum  consensu. 

Singulare  videri  potest  legislatorem  ecclesiasticum 
adhuc  invicte  tueri  ius  patronorum  in  unionibus  de 
quibus  sermo,  dum  ipsorum  ius  patronatus  conatur, 
cann.  1450-1451  et  seqq.,  e  medio  tollere;  sed  iura 
quaesita  maximam  semper  habuere  tutelam  in  nostro 
foro.  In  specie,  habetur  cap.  9,  sess.  XXY,  de  ref., 
Cone.  Trid. :  «  Legitima  patronatuum  iura  tollere, 
piasque  fidelium  voluntates  in  eorum  institutione 
violare,  aequum  non  est...  ».  Itaque  ius  patronorum 
sartum  tectumque  est.  Et  pro  re  nostra  idem  Cone., 
sess.  XXI V,  de  ref.,  cap.  15  super  cit.,  statuit:  «Li¬ 
ceat  Episcopis...  beneficia  miire;  vel,  si  hac  ratione 
provideri  non  possit,  aliquibus  ex  iis  suppressis, 
cum  patronorum  consensu  etc.  ».  Quare,  iam  antea, 
unio  beneficii  iuris  patronatus  cum  beneficio,  pro 
conferente,  liberae  collationis,  sine  patronorum  con¬ 
sensu ,  irrita  prorsus  et  nullius  roboris  habebatur; 
«quod  si  plures,  ait  cl.  Sebastianelli,  l.  c.,  327,  sint 
patroni,  non  sufficit  consensus  maioris  partis  sed 
omnes  et  singuli  debent  consentire »  ita  ut  pro 
unione  non  valeat  quod  canon  1460  habet  pro  colla¬ 
tione;  quod  scilicet:  §  1  —  Si  ius  patronatus  colle- 
gialiter  exerceatur,  ille  praesentatus  habeatur,  qui 

maiorem  suffragiorum  numerum  retulerit,  ad  nor¬ 
mam  can.  101,  §  1,  etc.  et  vide  c.  1470,  §  1.  —  Patroni 
vel  patronorum  consensus  neque  praesumitur;  immo 
neque  pro  eo  sufficit  attestatio  Ordinarii,  etsi  scripta. 
Factum  debet  constare  penitus  per  semetipsum. 
Quapropter  unio  facta,  ait  Barbosa,  de  off.  et  -potest. 
Ep.,  ali.  66,  n.  17,  spreto  patrono,  decernitur  irrita,  et 
praesentatio,  etiam  post  unionem ,  de  persona  insti¬ 
tuenda  admittenda  est,  nulla  habita  ratione  unionis 
—  attentatae  — . 

Hoc  veritatem  habet,  de  iure  communi,  sive 
patronus  sit  laicus,  sive  sit  ecclesiasticus  (1)  canon 
enim  non  distinguit,  ac  pro  utroque  casu  faciunt 
quae  Trid.,  sess.  VII,  de  ref.,  cap.  6:  «  Illae  vero 
(uniones  perpetuae)  ...  quae  deinceps  ad  cuiusvis  in¬ 
stantiam  fient,  nisi  eas  ex  legitimis,  aut  alias  ra¬ 
tionabilibus  causis,  coram  loci  Ordinario,  vocatis  quo¬ 
rum  interest,  verificandis,  factas  fuisse  constiterit, 
per  subreptionem  obtentae  praesumantur,  •  ac  pro- 
pterea,  nisi  aliter  a  Sede  Apostolica  declaratum 
fuerit,  viribus  omnino  careant ». 

Doctores  casum  effingunt  patroni  non  rationa¬ 
biliter  renuentis,  et  simul  necessitatis  urgentis  unionis 
beneficiorum  perficiendae,  et  respondent  concordiam 
patroni  cum  Ordinario  maxime  esse  procurandam, 
etiam  alternatim  providendo,  vel  per  recursum  ad 
S.  Sedem,  si  damnum  Ecclesiae  pro  non  compacta 
unione  sit  evidens.  Quidam,  ut  cl.  Santi,  l.  c.,  98, 
putant  unionem  fieri  posse  invito  patrono.  Dicimus 
quod  Ordinarius,  speciatim,  memoret  quae  sunt  sui 

(1)  Reiffenstuel,  lib.  III,  tit.  12,  §  III,  de  union.  benef.,  n.  75. — 
Manet  tamen  in  suo  vigore  exceptio  de  qua  cap.  15,  sess.  XXIV, 
de  ref.,  Trid.,  in  quo  memoratur  expresse  patronatus  laicorum  et  quae 
reassumitur  can.  394,  §  3 :  hoc  casu  consensus  patroni  ecclesiastici 
non  requiritur  ad  validitatem  unionis  favore  tenuiorum  Capitulorum. 

officii,  tenore  canonis  1451,  §  1.  —  Huius  loci  est 
etiam  recolere  quae  Trid.  habet  sess.  XXV,  de  re/., 
cap.  9 :  « Insuper  accessiones ,  per  viam  unionis  jactae 
de  beneficiis  liberis,  ad  ecclesias  iuris  patronatui, 
etiam  laicorum,  sub iectas...  ita  ut  praedicta  beneficia... 
eiusdem  naturae  cum  iis,  quibuscum  uniuntur,  effi- 
eiantur,  atque  sub  iure  patronatus  constituantur... 
simul  cum  unionibus  ipsis  per  subreptionem  obtentae 
intelligantur  ».  Agebatur,  ut  patet,  de  unione  ad 
instar  minus  principalis  in  qua  beneficium  liberae 
collationis  evaderet  accessorium  et  consequenter  de 
indebita  deminutione  libertatis  in  Ordinario  beneficia 
conferente  (1).  Sed  quaestio  hodie  amplius  non  habet 
locum  vi  generalis  dispositionis  can.  1470,  §  1-3  ex 
qua  ius  patronatus  exstinguitur  —  si  consentiente 
patrono  ecclesia  vel  beneficium  uniatur  alii  liberae 
collationis  etc.  —  Cf.  et  Lotterius,  lib.  I. 

— . neque  beneficia  unius  dioecesis  cum  beneficiis 

alterius  dioecesis ,  etiamsi  ambae  dioeceses  aeque  prin¬ 
cipaliter  unitae  ab  uno  Episcopo  regantur.  —  Uti  vidi¬ 
mus,  in  unione  aeque  principali  quodlibet  beneficium 
conservat  suam  naturam,  iura  et  onera;  unio  proinde 
beneficiorum  unius  dioecesis  cum  beneficiis  alterius , 
etiamsi  ambae  dioeceses  aeque  principaliter  unitae 
ab  eodem  Episcopo  regantur,  induit  naturam  aliena¬ 
tionis,  saltem  lato  sensu,  ex  qua  fit  peior  conditio 
saltem  unius  dioecesis.  Vide  cap.  5,  tit.  XIII,  de 
reb.  eccl.  non  alienandis.  —  Argumentum  maiorem 
vim  exerit,  si  agatur  de  dioecesibus  minime  unitis: 


(1)  V.  Leurenius  et  De  Luca,  ad  III  p.,  sect.  II,  quaest.  899. 
Vide  etiam  cap.  VII,  de  donationibus  et  Santi,  o.  e.,  lib.  III,  tit.  V, 
n.  98.  —  Veteres  considerabant  casum  unionis  beneficii  ad  non  be¬ 
neficium  v.  g.  ad  altare,  opus  pium  etc.  quam  dicebant  non  posse 
regulariter  Ordinarium  peragere.  Vide  Pyrrum  Corradum,  Praxis 
Beneficiaria,  lib.  II,  c.  9. 

7  —  Pistocchi,  De  Re  Beneficiali. 

Ordinarius  enim  praetergreditur  insuper  fines  sta¬ 
tutos  suae  potestati.  Vide  can.  334,  §  1;  221. 
Quod  si  per  unionem  attentatam  deminutio  potestatis 
unientis  evitari  praetenderetur,  optima  succurrit  ratio 
aci.  Vecchiotti,  l.  c.,  §  17,  allatam,  quod  scilicet:  — 
beneficium  unius  dioecesis  cum  alterius  dioecesis 
beneficio  (nequeat  uniri),  ne  una  ecclesia  diversis 
Praesulibus  subiiciatur.  —  Quod  congruit,  iure  quo 
utimur,  adamussim  canoni  216,  §  1.  Perlucide,  super 
liac  re,  iam  Trid.,  sess.  XIV,  de  ref .,  cap.  9,  decreverat: 
«  Et,  quia  iure  optimo  distinctae  fuerunt  dioeceses, 
et  parochiae,  ac  unicuique  gregi  proprii  attributi  pa¬ 
stores,  et  inferiorum  ecclesiarum  rectores,  qui  suarum 
quisque  ovium,  curam  habeant,  ut  ordo  ecclesiasticus 
non  confundatur ,  aut  una  et  eadem  ecclesia  duarum 
quodammodo  dioecesium  fiat ,  non  sine  gravi  eorum  in¬ 
commodo,  qui  illi  subditi  fuerint;  beneficia  unius 
dioecesis ,  etiam  si  parochiales  ecclesiae,  Vicariae  per¬ 
petuae,  aut  simplicia  beneficia...  etc.,  etiam  ratione 
augendi  cultum  divinum,  aut  numerum  beneficia- 
torum,  aut  alia  quacumque  de  causa,  alterius  dioe¬ 
cesis  beneficio  etc.  perpetuo  non  uniantur  ». 

Hoc  canone  1424  omnimodam  amplitudinem  pro¬ 
hibitio  sortitur;  dicitur  enim:  —  Ordinarii  nunquam 
possunt  beneficia  quaevis  unire  sive  curata  sive  non 
curata  etc.  —  Sed  relate  ad  beneficia  tantum. 

— . neque  beneficia  exempta  vel  Sedi  Apostolicae 

reservata  cum  aliis  quibuslibet.  —  Sicuti  vi  can.  1423, 
§  2  excipitur  a  facultate  concessa  Ordinariis  unio 
paroeciae  cum  monasteriis,  ecclesiis  religiosorum  aut 
alia  persona  morali,  hic  maiori  amplitudine  inhibetur 
Ordinariis  ipsis  unio  quaevis  beneficiorum  —  cum 
exemptis  — ;  quae  beneficia  exempta  haberi  possunt, 
lege  generali  vel  privilegio  ab  Apostolica  Sede  con¬ 
cesso;  item  unio  quaevis  beneficiorum  —  cum  reser- 

vatis  — ;  quod  ultimum  concinit  canoni  1434  aienti: 

—  Beneficia  Sedi  Apostolicae  reservata  ab  inferio¬ 
ribus  invalide  conferuntur:  —  collatio  quid  minus 
est  unione.  —  Quoad  reservata,  iure  veteri  distin¬ 
guebatur  a  doctoribus,  ad  normam  const.  Quamvis 
Urbani  VIII,  intra  reservata  —  vacantia  vel  non 
vacantia  —  item  intra  varia  genera  reservationum 
v.  g.  reservatio  pro  vacatione  apud  Curiam,  vel  alio 
(can.  1435  supprimit  vacationes  mensiles).  Distin¬ 
guebatur  similiter  de  unione  peracta  ante  vel  post 
reservationem,  et  aliter  adhuc,  de  quo  vide  Card. 
de  Luca,  De  Beneficiis,  disq.  VII,  n.  5  et  Lotterius, 
lib.  I,  quaest.  XXIX,  41-42 ;  nunc  pure  et  simpliciter 
praesenti  canone  Ordinariis  prohibetur  unire  reser¬ 
vata  Sedi  Apostolicae,  cum  aliis  quibuslibet.  Quod 
ius  extenuat,  immo  adimit  Episcopis  facultatem 
quam,  tenore  legis  Tridentinae,  exercebant,  etiam 
tamquam  Apostolicae  Sedis  delegati ,  faciendi  «  uniones 
perpetuas  (ut  status  ecclesiarum  conservetur)  qua¬ 
rumcumque  ecclesiarum...  cum  curatis  propter  earum 
paupertatem  et  in  ceteris  casibus  a  iure  permissis, 
etiam  si  dictae  ecclesiae  vel  beneficia  essent  generaliter, 
vel  specialiter  reservata,  aut  qualitercumque  affecta  » 

—  sess.  XXI,  de  ref.,  cap.  5  —  (1). 


* 

*  * 

Can.  1425.  -  §  1.  Si  a  Sede  Apostolica  paroecia  domui 
religiosae  uniatur  ad  temporalia  tantum  quod 
attinet,  domus  religiosa  particeps  fit  solummodo 


(1)  Vide  et  cap.  Sicul  unire,  de  excess.  praelator.  Cone.  Later. 
8ub  Leone  X,  sess.  9  et  S.  Congr.  Cone.,  Forosemproniens.,  10  Dee. 
1801.  Lunen.,  16  Febr.  1848. 

fructuum  paroeciae ,  et  Superior  religiosus  sacer¬ 
dotem  e  clero  saeculari  in  eadem  instituendum ,  assi¬ 
gnata  congrua  portione,  Ordinario  loci  praesentare 
debet. 

§  2.  Sin  autem  pleno  iure,  paroecia  fit  religiosa, 
et  Superior  potest  sacerdotem  e  sua  religione  ad 
curam  animarum  exercendam  nominare,  sed  Ordi¬ 
narii  loci  est  eundem  probare  et  instituere,  eiusque 
iur  is  dictioni,  correctioni  et  visitationi  ipse  subesse 
debet  in  iis  rebus  quae  ad  curam  animarum  perti¬ 
nent,  ad  normam  can.  631. 

Canonibus  1422,  1423,  §  2,  1424  ultimo  commate 
de  exemptis,  vidimus  qualiter  Sedes  Apostolica 
adeunda  sit,  cum  agitur  de  unionibus  beneficiorum 
cum  beneficiis  religiosorum  vel  monasteriis.  Hic 
canon  speciem  effingit  de  unione  paroeciae  domui 
religiosae  duplici  modo:  scilicet  vel  ad  temporalia 
tantum,  vel  pleno  iure. 

Unio  ad  temporalia  tantum  secumfert  accessum 
bonorum  quae  dotem  beneficii  paroecialis,  c.  1410, 
constituunt  cuidam  enti  iuridico  extraneo,  manente 
paroeciae  personalitate  propria  ut  antea  exstabat. 
Unio  pleno  iure  totum  beneficium  paroeciale  in 
temporalibus  et  spiritualibus  transfert  ad  naturam 
entis  iuridici  cui  unitur;  in  subiecta  materia  de 
beneficio  paroeciali  saeculari  ad  beneficium  paroe¬ 
ciale  religiosorum  (1). 

Dicitur  §  1.  Si  a  Sede  Apostolica  paroecia  domui 
religiosae  uniatur  ad  temporalia  tantum  quod  attinet. 
Domus  religiosa,  domus  alicuius  religionis  in  ge- 


(1)  Ad  argumenti  illustrationem  vide  decis.  Signaturae,  8  Au¬ 
gusti  1916  in  Bononiensi  cum  notis  penes  Monitore  Ecclesiastico, 
fasc.  1  Febr.  1917.  Consule  et  cap.  Temporis,  Decret.,  II  Pars, 
causa  VII,  quaest.  I,  c.  44. 

nere,  legitime  constituta  ad  normam  can.  488,  n.  5, 
vi  canonis  531  capax  est  —  acquirendi  et  possidendi 
bona  temporalia  cum  reditibus  stabilibus  seu  fun¬ 
datis,  nisi- earum  capacitas  in  regulis  et  constitutio¬ 
nibus  excludatur  aut  coarctetur.  —  Modus  acquisi¬ 
tionis,  pro  ea,  est  facultas  ipsi  facta  praesenti 
canone  1421,  §  1,  et  cum  Sedes  Apostolica  interveniat, 
locus  non  est  quaestioni  super  eius  capacitatem  acqui¬ 
rendi  bona  paroeciae  ad  temporalia  tantum  unitae, 
respectu  habito  ad  regulas  et  constitutiones.  Si  quid 
est  enim  in  ipsis  quod  eam  posset  coarctare,  iam  in¬ 
gressu  Supremae  Auctoritatis  eliquatur.  Vide  c.  1499, 
§  2.  Multiplicem  historiam  habet  pro  se  hoc  insti¬ 
tutum.  Coniunctiones  istae  ad  temporalia  tantum . 
inductae  sunt  etiam  ad  vitam  monasticam  instau¬ 
randam  vel  alendam:  coeptum  est  ecclesiam  ab 
altari  distinguere.  Ecclesiae  idest  —  monasterio  — 
bona  tribuebantur,  altari  administratio  Sacramento¬ 
rum  et  cura  spiritualis  animarum  relinquebatur  cum 
sufficientibus  bonis  ad  vitam  ministrorum  sustinen¬ 
dam.  Exemplum  praebet  cap.  7  Pastoralis,  de  dona¬ 
tionibus.  Ex  quo  factum  est,  praesertim  saeculo 
octavo,  quod  hae  uniones,  etiam  laicorum  beneficio 
et  utilitate,  et  non  solum  personis  moralibus  eccle¬ 
siasticis,  copulatae  sunt.  Vide  et  cap.  unie,  de  capellis 
monachorum,  III,  18,  in  VI0.  Quae  unio  ad  tempo¬ 
ralia  tantum,  dicebatur  fieri  non  pleno  iure,  et,  in 
casu  unionis  cum  monasterio,  duo  iura  ipsi  mona¬ 
sterio  donabat :  1°  ut  participaret  fructibus  beneficii, 
2°  ut  nominaret  clericum  instituendum;  quasi  ius 
patroni  exercendo. 

Uniusmodi  unioni  ad  temporalia,  accessit  unio 
ad  temporalia  et  spiritualia  quae  fuit  dicta  pleni 
iuris  et  de  qua  mox  dicemus  ad  §  2  huius  canonis. 
Habita  est  demum  unio  monasteriis  quantum  ad 

iurisdictionem  episcopalem  seu  plenissimi  iuris  et 
tituli  saecularis  quodammodo  exstincti va  —  cum 
non  solum,  ait  cl.  Santi,  o.  e.,  lib.  III,  tit.  XXVII, 
n.  4,  titulus  paroeciae  transfertur  in  monasterium 
regularium,  sed  ipse  populus  eximitur  a  iurisdictione 
Episcopi  et  subiicitur  prorsus  monasterio.  Per  hanc 
unionem  constituitur  territorium  separatum  et  ec¬ 
clesia  nullius.  —  Sed  de  hac,  in  praesenti,  nil  nobis. 
Unum  lioc,  dictorum  occasione,  monendum  ducimus, 
quod  si  quaeratur  aliquando,  dubio  exstante,  quae¬ 
nam  ex  tribus  descriptis  facta  sit  unio,  ea  debet 
praesumi  operata,  quae  minus  detrectat  iuribus  epi¬ 
scopalibus,  quae  pro  libera  collatione  beneficiorum 
et  libertate  exercitii  iurisdictionis,  intentionem  habet 
fundatam  in  iure. 

Xunc  iterum  ad  canonem:  Si  a  Sede  Apostolica 
paroecia  domui  religiosae  uniatur  ad  temporalia  tan¬ 
tum  quod  attinet,  domus  religiosa  particeps  fit  so¬ 
lummodo  fructuum  paroeciae ,  et  Superior  religiosus 
sacerdotem  e  clero  saeculari  in  eadem  instituendum, 
assignata  congrua  portione,  Ordinario  loci  praesentare 
debet. 

Intacta  manent  iura  spiritualia  in  hac  specie 
unionis;  solummodo  accedit  domui  religiosae  parti¬ 
cipatio  bonorum  e  dote  beneficii  paroecialis,  et  Su¬ 
periori  eius  religioso,  ius  praesentandi  sacerdotem  e 
clero  saeculari,  Ordinario  loci  (1).  Propterea  per 
hanc  unionem  ecclesia  paroecialis  non  mutat  sta¬ 
tum,  sed  et  permanet  ecclesia  saecularis,  atque  re¬ 
gitur  non  per  vicarium;  sed  per  parochum  de  se, 
citra  particularia  statuta,  inamovibilem  (can.  454), 
ab  Episcopo  instituendum  et  a  cuius  nutu  pendet, 


(1)  Vide  c.  1,  de  iure  'patronatu s,  III,  12,  in  Clement.  et  S.  Congr. 
Cone.,  Spiren.,  10  Iulii  1761. 

adaequate,  quoad  administrationem  curae  animarum. 
Congrua  autem  portio ,  e  beneficii  stipe,  parocho 
assignanda  est  a  Superiore  religioso,  non  inscio  Ordi¬ 
nario  loci.  Praestat  lieic  recolere  quae  habet  Trid., 
sess.  XXV,  cap.  16,  de  ref. :  «  ...  beneficia  saecula¬ 
ria...  quae  curam  animarum  ex  primaeva  eorum  in¬ 
stitutione,  aut  aliter...  retinent...  non  convertantur... 
In  iis  vero,  in  quibus...  cura  animarum  in  vicarium 
perpetuum  translata  est...  congrua  portio  fructuum... 
vicario...  quocumque  nomine  is  appelletur...  arbitrio 
Ordinarii,  iuxta  formam  decreti  sub  fel.  rec.  Paulo  III, 
assignetur  »  et,  quae  pressius  ad  argumentum,  dicun¬ 
tur,  sess.  VII,  cap.  7,  de  ref.:  «  Beneficia...  curata, 
quae...  monasteriis...  perpetuo  unita,  et  annexa  re- 
periuntur,  ab  Ordinariis  locorum...  visitentur,  qui... 
pro  videre  procurent,  ut  per  idoneos  vicarios,  etiam 
perpetuos...  cum  tertiae  partis  fructuum,  aut  maiori,  vel 
minori,  arbitrio  ipsorum...  portione,  etiam ,  super  certa 
re  assignanda ,  ...  animarum  cura  laudabiliter  exer¬ 
ceatur  ». 

§  2.  Sin  autem  pleno  iure,  paroecia  fit  religiosa , 
et  Superior  potest  sacerdotem  e  sua  religione  ad  curam 
animarum  exercendam  nominare.  —  Per  hanc  speciem 
unionis,  uti  innuimus,  titulus  paroeciae  transfertur 
in  monasterium,  ita  quod  ip>si  maneat  cura  anima¬ 
rum  habitualis,  seu  ut  olim  dicebatur  primitiva,  et 
administratio  consequens.  Haec  unio  mutat  statum 
beneficii  et  facit  religiosum  de  saeculari.  Sed  cura 
et  administratio  actualis  exerceri  debet  mediante 
vicario,  quem  Superior  monasterii,  facultate  ei  facta 
a  praesenti  canone,  potest  nominare  e  sacerdotibus 
qui  propriae  religioni  pertineant.  Concinit  can.  471, 
§  1,  in  quo  habetur:  —  Si  paroecia  pleno  iure  fuerit 
unita  domui  religiosae...  debet  constitui  vicarius, 
(pii  actualem  curam  gerat  animarum,  assignata  eidem 

congrua  fructuum  portione,  arbitrio  Episcopi.  — 
Quod  ultimum  veritatem  habet  cum  Superior  mo¬ 
nasterii  non  nominet  quem  nominare  potest  sacer¬ 
dotem  suae  religionis,  sed  sacerdotem  e  clero  sae¬ 
culari  (1).  Item  et  §  2  eiusdem  can.  471:  —  Excepto 
casu  tum  legitimi  privilegii...  tum...  etc...  vicarium 
praesentat  Superior  religiosus  etc...  —  qui  vicarius, 
§  3:  —  est  amovibilis  sicut  parochus  religiosus  de 
quo  in  can.  454,  §  5  etc.  — 

Prosequitur  can.  1425,  de  quo  loquimur,  §  2: 
...  sed  Ordinarii  loci  est  eundem  (sacerdotem)  probare  et 
instituere ,  eiusque  iurisdictioni,  correctioni  et  visita¬ 
tioni  ipse  subesse  debet  in  iis  rebus  quae  ad  curam 
animarum  pertinent ,  ad  normam  can.  631. 

Uti  habetur  in  fine  cap.  12,  tit.  VII,  lib.  Y  De- 
cret.:  «Ad,  Episcopi,  officium  tam  institutio  quam 
destitutio  sacerdotum  (cum  gregis  cura)  noscitur 
pertinere  »,  et,  pro  re  nostra,  in  Trid.,  sess.  .XXV, 
de  regul.  et  mon.,  cap.  11:  «In  monasteriis...  quibus 
imminet  animarum  cura  personarum  saecularium, 
praeter  eas,  quae  sunt  de  illorum...  familia,  per¬ 
sonae...  curam  exercentes,  subsint  immediate  in  iis, 
quae  ad  dictam  curam...  pertinent,  iurisdictioni... 
Episcopi  etc.  ».  Quae  dispositiones,  iure  quo  utimur, 
in  sequentibus  cann.  decernuntur.  Canon  456  haec 
habet:  —  Ad  paroecias  religiosis  concreditas  Su¬ 
perior,  cui  ex  constitutionibus  id  competit,  sacerdo¬ 
tem  suae  religionis  praesentat  Ordinario  loci;  qui 
eidem,  servato  praescripto  can.  459,  §  2,  institutio¬ 
nem  concedit.  —  Can.  631,  a  praesenti  1425,  §  2 
citatus,  statuit  §  1:  —  Idem  parochus  vel  vicarius 
religiosus,  licet  ministerium  exerceat  in  domo  seu 


(1)  Vide  c.  6  Urbani  II  in  qu.  2,  caus.  XVI  et  eadem  caus.  XVI, 
q.  7,  cap.  11  Callisti  Papae. 

loco  ubi  maiores  Superiores  religiosi  ordinariam  se¬ 
dem  habent,  subest  immediate  omnimodae  iurisdi- 
ctioni,  visitationi  et  correctioni  Ordinarii  loci,  non 
secus  ac  'parochi  saeculares ,  regulari  observantia  unice 
excepta.  —  Quod  idem  verum  est  pro  missionariis  re¬ 
gularibus,  relate  ad  Vicarium  vel  Praefectum  Apo- 
stolicum,  ita  disponente  can.  296,  §  1,  quem  videas. 

Itaque  peracta  unione  pleni  hiris ,  Superior  no¬ 
minat,  si  putet,  sacerdotem  e  sua  religione;  Ordi¬ 
narius  eundem  probat  et  instituit  servato  praescripto 
can.  459,  sicuti  habet  can.  471,  §  2,  superius  citatus. 
Can.  autem  459,  quem  videas,  fuse  describit  quae 
Ordinarius  —  graviter  eius  onerata  conscientia  — 
servare  debet  in  collatione  paroeciae.  Nominatum 
et  institutum  insuper  vicarium  actualem  propriae 
subdit  iurisdictioni,  correctioni,  et  visitationi  in  sensu 
exposito,  idest  in  iis  quae  ad  curam  animarum  per¬ 
tinent.  Si  Superior  religiosus  non  putet  nominare 
sacerdotem  e  sua  religione,  Ordinarius  nominat  vi¬ 
carium  e  clero  saeculari.  Vide  cann.  455-458.  Non 
erit  abs  re  notare  (1)  quod  cum  agitur  de  paroeciis 
religiosis  concreditis,  religiosi  intelliguntur  etiam 
alumni  Congregationum  votorum  simplicium.  Vide 
can.  488,  n.  7  (2). 

Quid  sibi  velint  in  sensu  canonis  —  iurisdictio  — 
correctio  —  visitatio  —  quibus  Ordinarius  Adcarium 
ad  curam  animarum  subiieit,  vide  cap.  1,  tit.  VIII, 
de  potestate  Episcopi ,  passim,  et  speciatim  can.  355, 
§  1,  pro  iurisdictione,  can.  344-45-46  pro  visitatione; 
pro  correctione  autem  can.  631,  §  2. 


(1)  Cf.  Blat,  Comm.  T.  I.  C.,  De  Personis,  pag.  423. — Vecchiotfci, 
l.  c.,  §  15. 

(2)  Badii,  o.  c.,  de  potestate  conced.  benef.  eccles.,  87,  ed.  1915. 
—  Engel,  lib.  III.  tit.  12,  n.  15. 

* 

*  * 

Can.  1426.  Propter  canonicas  causas  de  quibus  in 
can.  1423,  §  1,  Ordinarii  possunt  quoque  beneficii 
saecularis  paroecialis  sedem  de  alio  in  alium  eius¬ 
dem  paroeciae  locum  transferre;  alia  autem  bene¬ 
ficia,  Ume  solum  cum  ecclesia ,  in  qua  fundata 
erant ,  collapsa  sit  et  restaurari  nequeat ,  possunt 
in  matrices  vel  alias  ecclesias  locorum  eorundem 
seu  vicinorum ,  erectis ,  si  fieri  possit,  altaribus  vel 
sacellis  sub  iisdem  invocationibus,  transferre  cum 
omnibus  emolumentis  et  oneribus  priori  ecclesiae 
adiunctis. 

Praecise  ad  ea  quae  ad  citatum  can.  1423,  §  1 
sunt  dicta  de  natura  causae,  ad  immutationes  be¬ 
neficio  paroeciali  favorabiles  necessariae,  appella¬ 
mus,  pro  genuino  conceptu  —  causae  canonicae  — 
de  quo  in  praesenti  canone.  Una  eademque  est 
materia,  eadem  mens  legislatoris.  Pro  ceteris  bene¬ 
ficiis  —  causas  canonicas  —  ipse,  de  quo  sermo, 
canon  1426,  eas  indigitat. 

Itaque:  —  Propter  canonicas  causas  de  quibus  in 
can.  1423,  §  1,  Ordinarii  possunt  quoque  beneficii 
saecularis  paroecialis  sedem  de  alio  in  alium  eiusdem 
paroeciae  locum  transferre. 

In  canone  1423,  §  1  agebatur  de  unione  beneficii 
paroecialis  cum  alio  curato  vel  non,  hic  agitur  de 
eius  translatione  ad  normam  can.  1421.  Auctorizatur 
enim  —  deductio  sedis  beneficialis  —  de  uno  in 
alium  locum.  Tamen  translatio  debet  fieri  ad  locum 
intra  fines  eiusdem  paroeciae  situm.  Quae  Trid., 
cap.  7,  de  ref.,  sess.  XXI,  statuerat  de  beneficiis  sim- 

plicibus,  praes,  canon,  paucis  immutatis,  favore  be¬ 
neficii  paroecialis  decernit.  Vide  l.  c.,  et  ad  can.  1421 
a  nobis  reposita.  Ad  genus  « alter ationis  beneficio¬ 
rum  »  doctores  reducebant  hanc  beneficii,  etiam  pa¬ 
roecialis,  immutationem,  quam  Codex  translationem 
nuncupat.  Ait  cl.  Manacorda,  o.  c.,  572:  —  Alteratur 
quoque  ecclesia  sive  curata  sive  non  ...  quoad  locum. , 
si  transferatur  de  una  ad  aliam  ecclesiam,  aut  oppi¬ 
dum  vel  civitatem  (1);  —  et  supra:  —  In  genere 
dicendum  alterari  beneficium  quoties  mutat  statum 
seu  conditionem  specificam,  quod  circa  tria  verificari 
potest,  idest  circa  locum  fundationis ,  dotem  beneficii, 
et  legem  fundationis. 

Ex  cap.  11  de  praebendis,  lib.  III  Decret.,  tit.  V, 
deducitur  haberi  alterationem  beneficii  si  non  in 
loco  fundationis  officium  beneficiale  exerceatur.  Di¬ 
citur  inibi:  —  Significatum  est  nobis  quod  cuidam 
sacerdoti  praebendam  unam  in  ecclesia  vestra  com¬ 
muni  voluntate  dedistis...  quam  quidem  institu¬ 
tionem  eatenus  confirmamus,  ut  praedictus  sacerdos, 
nisi  infirmitate  corporis  fuerit  impeditus,  assidue  de¬ 
beat  obsequium  suum  infundere  ecclesiae  memora¬ 
tae...  nec  sibi  liceat  hoc  illi  subtrahere,  sive  causa 
voluptatis,  sive  se  ad  aliam  ecclesiam  transferendo.  — 
Quod  iure  nostro  generatim  pro  omnibus  beneficiis 
statuitur  can.  1418.  Itaque  valent,  et  pro  argumento 
nostro,  quae  sess.  XXV,  cap.  5,  de  ref.  Trid.  habet: 
«  Ratio  postulat,  ut  illis,  quae  bene  constituta 
sunt,  contrariis  ordinationibus  non  detrahatur  ».  So¬ 
lummodo  igitur  —  propter  canonicas  causas 
de  quibus  in  praes,  canone  et  can.  1423,  §  1,  Ordinarii 
translationem  beneficii  paroecialis  saecularis  decer¬ 
nere  valide  possunt;  est  enim  de  ratione  beneficii 


(1)  Vide  et  Lotterius,  lib.  I,  quaest.  XXXIV,  n.  1. 

habere  proprium  locum ,  erectionis  in  eoque  tanquam 
sede  manere,  ni  obstent  instae  causae. 

. a  autem  beneficia ,  tunc  solum  cum  ecclesia , 

in  qua  fundata  erant,  collapsa  sit  et  restaurari  nequeat, 
possunt  (Ordinarii)  in  matrices  vel  alias  ecclesias 
locorum  eorundem  seu  vicinorum,  erectis,  si  fieri  possit, 
altaribus  vel  sacellis  sub  iisdem  invocationibus,  trans- 
jeme  cum  omnibus  emolumentis  et  oneribus  priori 
ecclesiae  adiunctis. 

Agitur  de  omnibus  beneficiis  —  saecularibus,  non 
religiosorum  —  quae  non  sint  —  beneficia  paroecialia: 

dicitur  enim  in  canone,  alia  autem  beneficia,  sim¬ 
pliciter.  Ambitum  proinde  maximum  praefert  prae¬ 
sens  canon.  Limitatur  tantummodo  iuris  reservatio- 
nibus  quae  Ordinariis  circumscribunt  potestatem  in 
erectione,  collatione,  innovationibus  beneficiorum  (1). 
Beneficiorum  religiosorum  translatio,  uti  vidimus,  a 
can.  1422  —  uni  Sedi  Apostolicae  reservatur .  — 

Tunc  solum  Ordinarii  dicta  beneficia  possunt 
transferre  —  cum  ecclesia,  in  qua  fundata  erant,  col¬ 
lapsa  sit  et  restaurari  nequeat.  —  Quod  debeant 
restaurari,  si  fieri  potest,  ecclesiae  non  penitus  col¬ 
lapsae,  iam  habetur  capp.  1  et  4,  tit.  XLVIII  Decret., 
de  eccles.  aedif.  vel  reparandis  —  et  causa  repara¬ 
tionis  habetur  magis  favorabilis,  in  iure,  quam  causa 
ipsius  aedificationis  — :  «potius  reparatio  Ecclesiae 
collabentis,  ait  cl.  Santi,  loc.  cit.,  n.  1,  considerata  est 
ceu  favorabilior  ipsa  aedificatione:  nam  indecens 
prorsus  est  locum  Deo  dicatum  derelinqui  ac  ruinis 
corrui ».  —  Quod  Trid.,  his  verbis,  sess.  VII,  de  ref., 
c.  8  habet:  «  Locorum  Ordinarii  ecclesias...  visi¬ 
tare  teneantur,  et  opportunis  iuris  remediis  providere. 


(1)  Eandem  esse,  horum,  rationem  passim  affirmatur  saltem 
generice  a  doctoribus. 

ut  quae  reparatione  indigent,  reparentur  »;  et 
sess.  XXI,  cap.  7,  de  ref.:  «  Parochiales  vero  eccle¬ 
sias...  collapsas  refici,  et  instaurari  procurent  ex 
fructibus,  et  proventibus  etc.  ».  Quas  dispositiones, 
iure  nostro,  can.  1186  recolligit  et  sancit,  una  cum 
indigitatione  eorum  quibus  onus  reficiendi  ecclesias 
incumbit  —  salvis  consuetudinibus,  conventionibus, 
et  obligationibus  in  particulari. 

Quando  igitur  ecclesia  ita  collapsa  est  ut  non 
queat  physice  restaurari,  vel  nullo  modo  restau¬ 
ratio,  deficientibus  mediis,  vel  alia  impossibilitate 
morali  exstante,  perfici  potest  quia  aliter  v.  g.  non 
haberentur  necessaria  ad  cultum;  Ordinarius  dicta 
beneficia  saecularia  transfert  vi  huius  dispositionis 
canonis  1426,  si  non  sint  paroecialia. 

Transfert  Ordinarius  ...  in  matrices  vel  alias  eccle¬ 
sias  locorum  eorundem  seu  vicinorum ,  erectis ,  si  -fieri 
possit ,  altaribus  vel  sacellis  sub  iisdem  invocationibus. 

Quando  e  filiali  in  matricem  ecclesiam,  beneficium 
transfertur,  ut  plurimum  redit  unde  originem  cum 
erectione  sortitum  est,  quod  si  hoc  verum  non  sit, 
novam  sedem  in  digniori  et  non  extranea  acquirit. 
Vi,  enim,  divisionis  peractae  in  antecessum  ca¬ 
nones  1421-1427,  §  4,  —  ecclesia  a  qua  principalioris 
honorem  et  praecedentiam,  iuxta  modum  ab  Ordi¬ 
nario  statutum,  conservat  (1). 

Quando  translatio  fit  in  ecclesias  locorum  eorun¬ 
dem  seu  vicinorum  erectas,  meliori  quo  possibile 
evadit  modo,  et  fundatorum  intentioni  indulgetur, 
et  eorum  forte  et  Christianae  plebis  commodo,  tu¬ 
tata  simul  iurisdictionis  territorialis  —  can.  216,  §  1 
organizatione.  Quando,  si  fieri  potest,  translatio  fit 
altaribus  et  sacellis  sub-  iisdem  invocationibus,  ti- 


(1)  Cf.  S.  Congr.  Cone.,  Comen.,  24  Aprilis,  1880. 

tulus  erectionis  —  can.  1418  —  et  Sedes  etiam 
moraliter  praeservatur. 

Haec  omnia  Tridentinum  leges,  de  quibus  cap.  8, 
de  eccl.  aedif.  et  rep.,  reproducens,  sancivit,  cap.  7 
de  ref .,  sess.  XXI:  «  Cum  illud...  valde  curandum 
sit,  ne  ea,  quae  sacris  ministeriis  dicata  sunt,  tempo¬ 
rum  iniuria  obsolescant,  et  ex  hominum  memoria 
excidant:  Episcopi...  transferre  possint  beneficia  sim¬ 
plicia,  etiam  turis  patronatus ,  ex  ecclesiis,  quae  vetu¬ 
state,  vel  alias  collapsae  sint,  et  ob  eorum  inopiam 
nequeant  instaurari,  vocatis  iis,  quorum  interest,  in 
matrices,  aut  alias  ecclesias  locorum  eorumdem ,  seu 
viciniorum...  atque  in  eisdem  ecclesiis  erigant  altaria, 
vel  capellas  sub  eisdem  invocationibus;  vel  in  iam 
erecta  altaria  vel  capellas  transferant  ».  Praesens 
can.  1426  mandatum  de  nova  erectione  altaris  vel 
cappellae  praetermisit,  tantum. 

Adiungitur  in  fine:  —  ...  cum  omnibus  emolumentis 
et  oneribus  priori  ecclesiae  adiunctis.  —  Et  pro¬ 
num  est:  sedes  nova  non  alterat  naturam  beneficii 
substantialiter,  ut  ens  iuridicum  taliter  constitutum. 
Quae  pertinent  ad  officium  et  ad  dotem  intacta 
manent  cann.  1409-1410  (1).  (Vide  c.  Placuit,  V, 
caus.  1,  q.  2  et  c.  Nemo  9,  dist.  1,  de  consen.). 
Proinde  haec  verba  sequuntur  citatum  locum  Tri- 
dentini,  sess.  XXI,  de  ref.,  cap.  7 :  « ...  cum  omnibus 
(Episcopi  transferant)  emolumentis  et  oneribus  prio¬ 
ribus  ecclesiis  impositis  ». 

Optime  ad  hunc  locum  cl.  Vermeersch  (2):  «Cum 
plena  potestas  S.  Sedis  non  ambigatur,  Codex,  l.  c., 
non  agit  nisi  de  potestate  Ordinariorum,  qui  hic  in- 


(1)  Cf.  Benedictus  XIV,  const.  Ad  Militantis,  30  Martii  1742.  — 
S.  C.  C.,  Narnien.,  24  Mart.  1657. 

(2)  Vermeersch,  Epitome  etc.,  t.  II,  n.  755. 

telliguntur  Ordinarii  loci,  et  quidem  ita  ut,  propter 
analogiam  iuris  ex  can.  1423,  nec  Vicario  Capitulari 
nec,  sine  peculiari  mandato,  Vicario  Generali,  pote¬ 
stas  ista  competat ».  Quae  attendantur,  etiam  pro 
sequentibus  huius  capitis  canonibus,  qua  par  est. 


* 

*  * 

Can.  1427.  -  §  1.  Possunt  etiam,  Ordinarii  ex  insta  et 
canonica  causa  paroecias  quaslibet ,  invitis  quoque 
earum  rectoribus  et  sine  populi  consensu ,  dividere, 
vicariam  perpetuam  vel  novam  paroeciam  erigentes, 
aut  earum  territorium  dismembrare. 

§  2.  Causa  canonica  ut  divisio  aut  dismembratio 
paroeciae  fieri  possit,  ea  tantum  est,  si  aut  magna, 
sit  difficultas  accedendi  ad  ecclesiam  paroecialem, 
aut  nimia  sit  paroecianorum  multitudo ,  quorum 
bono  spirituali  subveniri  nequeat,  ad  normam . 
can.  476,  §  1. 

§  3.  Paroeciam  dividens,  Ordinarius  debet  vi¬ 
cariae  perpetuae  aut  paroeciae  noviter  erectae  con¬ 
gruam-  portionem  a-ssignare,  servato  praescripto 
can.  1500;  quae,  nisi  aliunde  haberi  queat,  desumi 
debet  ex  reditibus  ad  ecclesiam  matricem  quoquo 
modo  pertinentibus,  dummodo  sufficientes  reditus 
eidem  matrici  ecclesiae  remaneant. 

§  4.  Si  vicaria  perpetua  aut  nova  paroecia 
dotetur  ex  reditibus  ecclesiae  a  qua  dividitur,  debet 
matrici  honorem  deferre  modo  et  finibus  ab  Ordi¬ 
nario  praestituendis ;  qui  tamen  vetatur  baptisma- 
lem  fontem  matrici  ipsi  reservare. 

§  5.  Divisa  paroecia  quae  ad  aliquam  religionem 
iure  spectat,  vicaria  perpetua  aut  paroecia  noviter 

erecta  non  est  religiosa ;  pariter  divisa  paroecia  iuris 

patronatus ,  nova  paroecia  est  liberae  collationis. 

Postquam  de  unione  et  translatione  beneficiorum 
in  concreto  actum  est,  gressum  facit  legislator  ad 
divisionem  et  dismembrationem.  Possunt  beneficia  di¬ 
videre,  qui  ea  valent  erigere;  principium  est  ge¬ 
nerale  (1)  et  de  potestate  super  hac  re  facta  Ordi¬ 
nariis,  agit  canon,  relate  ad  beneficia  paroecialia. 
Agit  canon  et  de  dis memb ratione  paroeciae  facienda, 
per  Ordinarios.  —  Vide  can.  1421.  —  Scite,  super  hac 
re,  compilatores  ephemeridis  11  Monitore  Ecclesiastico 
(fasc.  Sept.-Oct.  1920,  pag.  293,  nota).  —  Haec 
distinctio  intra  divisionem  et  dismembrationem  est 
nova  saltem  quantum  ad  doctrinam  communem  (cf. 
etiam  can.  1500)  secundum  quam  dismembratio 
unum  idemque  erat,  cum  actuali  divisione:  sed  est, 
certe,  etiam  magis  exacta  et  scientifica.  —  Consule 
et  a  nobis  reposita  ad  citatum  can.  1421. 

Dicitur  p.  c.,  §  1:  —  Possunt  etiam  Ordinarii 
ex  iusta  et  canonica  causa  paroecias  guaslibet...  di¬ 
videre  etc.  —  Ad  paroecias  etiam  religiosorum  (2) 
extenditur  dispositio,  pro  divisione  et  dismembra- 
tione  simul,  nec  officit  can.  1422,  qui  non  de  paroecia, 
sed  de  beneficio  religioso  in  genere  agit,  cum  dicit: 
—  itemque  beneficii  religiosi  translatio,  divisio,  et 
dismembratio  quaelibet,  uni  Sedi  Apostolicae  re¬ 
servatur.  —  Extenditur  dispositio  et  ad  paroecias 
iuris  patronatus  (3)  ut  patet.  Hoc  iuris  remedium, 


(1)  Cf.  et  Badii,  1.  c.,  554,  a. 

(2)  Vermeersch,  o.  c.,  757,  1. 

(3)  Divisio  aut  dismembratio  paroeciae,  quamquam  notabilem 
alterationem  in  beneficio  secumferant,  directe  ab  eis  non  impetitur 
ius  patronorum  quod  potissimum  versatur  circa  nominationem  et 
institutionem  rectoris.  Cf.  et  Sebastianelli,  l.  c.,  328. 

divisionis  potissimum,  iam  cap.  3  habetur  tit.  de 
■ecclesiis  aedif.  et  rep.,  ut  supra  dictum  est,  et  fusius 
super  illud  cautum  est  a  Tridentino  cap.  4,  sess.  XXI, 
de  ref.,  ita  disponente:  «  Episcopi...  in  omnibus 
ecclesiis  parochialibus...  in  quibus  populus  ita  nu¬ 
merosus  sit,  ut  unus  rector  non  possit  sufficere  ec¬ 
clesiasticis  sacramentis  ministrandis,  et  cultui  divino 
peragendo,  cogant  rectores,  vel  alios,  ad  quos  pertinet, 
sibi  tot  sacerdotes...  adiungere,  quot  sufficiant...  In 
iis  vero,  in  quibus  ob  locorum  distantiam,  sive  diffi¬ 
cultatem,  parochiani,  sine  magno  incommodo  ad  per¬ 
cipienda  sacramenta,  et  divina  officia  audienda  ac¬ 
cedere  non  possunt;  novas  parochias,  etiam  invitis 
rectoribus,  iuxta  formam  const.  Alexandri  III,  quae 
incipit  Ad  audientiam ,  constituere  possint  ».  Cui 
consonat  cap.  13,  sess.  XXIY,  de  ref. :  « In  iis  quoque 
civitatibus  ae  locis,  ubi  parochiales  ecclesiae  certos 
non  habent  fines,  nec  earum  rectores  proprium  po¬ 
pulum,  quem  regant;  sed  promiscue  petentibus  sa¬ 
cramenta  administrant;  mandat  sancta  Synodus 
Episcopis...  ut  distincto  populo  in  certas  propriasque 
parochias,  unicuique  suum  perpetuum  peculiaremque 
parochum,  assignent  etc.  ». 

Habetur  adhuc  in  canone:  —  ...invitis  quoque 
eorum  rectoribus  et  sine  populi  consensu...  —  Reproducit 
canon,  quoad  rectores,  superius  relatam  dispositionem 
Tridentini,  sess.  XXI,  in  qua  dicitur  —  etiam  invitis 
rectoribus;  —  adiungit  —  sine  populi  consensu.  — - 
Agitur,  quatenus  ad  populum  intersit,  de  accedendo 
ad  novam  territorii  ecclesiastici  circumscriptionem; 
sed  generali  lege  ad  Episcopos  pertinet  hanc  deli- 
mitare,  cf.  cann.  216-217.  Insuper  praesens  c.  1427, 
§  1  illud  quoque  non  praetermisit,  ex  citato  loco 
Tridentini,  quod  antequam  deveniatur  ad  divisio¬ 
nem  (vel  dismembrationem)  rectores  possent  provi- 

8  —  Pistocchi,  De  Re  Beneflciali. 

dere  mediantibus  aliis  sacerdotibus  sibi  in  munere 
paroeciali  explendo  copulatis,  §  2,  super  qua  re 
doctores  semper  affirmarunt  Episcopum  (1)  non 
posse  divisionem  decernere,  antequam  de  insuffi¬ 
cientia  huius  remedii  sibi  constitisset.  Itaque  tota 
causa  iustitiae  provisionis  adoptandae  in  subiecta 
materia,  etiam  iure  novissimo  in  Ordinarii  arbitrio 
consistit,  plene.  Quod  minime  importat,  Episcopum 
non  debere  secum  ipse  perpendere,  num  dissidia  et 
acerbissimae  discordiae  forte  sint  exoriturae  quan¬ 
doque  et  praecavendae,  saltem  differendo  ad  aliud 
tempus,  ne  bonum  animarum,  ex  praestabilita  di¬ 
visione  aut  dismembratione  paroeciae,  detrimentum 
capiat  maius  (2).  Quod  ipsi  patebit,  postquam  et 
rectoris  beneficii  et  populi  (saltem  primorum  et 
potiorum  in  eo),  speciatim  si  locum  habeat  ius  ele¬ 
ctionis  vel  praesentationis  popularis  de  quo  c.  1452, 
ni  consensum,  saltem  consilium,  ut  fas  est,  exqui- 
sierit;  id  generatim  praescribente  fieri  canone  1428, 
§  1,  qui  —  in  divisionibus  et  translationibus  benefi¬ 
ciorum,  ut  audiantur  statuit  ab  Ordinariis  —  ii,  si 
qui  sunt,  quorum  intersit,  praesertim  rectores  eccle¬ 
siarum.  —  In  quo  canone  comprehenduntur  patroni, 
audiendi  et  ipsi,  proinde  (3). 

— . paroeciam  dividere,  vicariam  perpetuam  vel 

novam  paroeciam  erigentes... 

Cum  « ad  beneficiorum  divisionem,  ut  ait  cl.  Se- 
bastianelli,  l.  c.,  329,  deveniendum  sit,  quando  con¬ 
stat  beneficiatum  propriis  obligationibus  satisfacere 
non  posse  ».  Ordinarius,  e  duobus  remediis  a  praes. 


(1)  Cf.  efc  S.  C  C.,  Brixinen.,  22  Iunii  1743.  —  Manacorda,  o.  c.,  529. 

(2)  Vide  Barbosa,  de  off.  et  potest.  Ep.,  ali.  48.  —  Lotterius,  lib.  I, 
q.  28,  n.  10. 

(3)  Sebastianelli,  l.  c.,  330  qui  ex  citato  cap.  Tridentini  deducit 
inefficacem  patronorum  hypotheticam  oppositionem. 

canone  oblatis,  illud  praeferat  quod  magis  sacrum 
ministerium,  beneficio  populi,  reddit  facile  et  con¬ 
gruens.  Paroeciam  dividens,  potest  vicariam  perpe¬ 
tuam  vel  novam  paroeciam  erigere.  Illud,  inquimus, 
in  primis  prae  oculis  habeat;  sed  non  solum:  omnia 
quae  iustam  et  canonicam  causam  constituunt  in 
considerationem  veniant. 

Ad  quod  notare  praestat,  antiquitus,  etiam  iusta 
exstante  causa,  difficilius  consentiri  solitum  esse  pa¬ 
roeciam  dividi  et  cappellanias  magis  esse  in  usu, 
cum  scilicet  de  difficultatibus  ageretur  de  quibus  §  2 
praes,  canonis.  Quod  resultat  quamplurimis  S.  Congr. 
Cone,  et  S.  R.  Rotae  responsis  (1).  Sed  ab  hac  praxi 
recentius  deflexisse  constat,  et  S.  Congr.  Cone,  et 
ipsam  S.  E.  Rotam.  Yideas  S.  Congr.  Cone.,  Comen ., 
3  Dec.  1750;  Reatina ,  20  Sept.  1817;  Sypontina, 
25  Ian.  1870;  Ianuen.,  7  Tun.  1907  et  S.  R.  Rota, 
Bobien .,  4  Mart.  1911.  Et  ratio  in  hoc,  potissimum, 
consistit  quod,  tristitia  dierum,  pericula  succrescunt 
in  infinitum  iis  qui  vitam  Christianam  pie  ducere 
satagunt  et  vigilantia  parochi,  potius  quam  assi¬ 
stentia  cappellani,  etsi  perpetui,  uberiores  fructus 
sortitur. 

In  ordine  ad  vicariani  perpetuam,  de  qua  sermo, 
recolendus  est  can.  470,  §  8  in  quo  habetur:  8>i 

nec  per  vicarios  cooperatores  spirituali  fidelium  bono 
consuli  rite  queat,  Episcopus  provideat  ad  normam 
(praes.)  can.  1427;  —  recolendus  et  can.  1412,  1°, 
in  quo  dicitur:  —  ...in  iure...  beneficii  nomine  non  ve¬ 
niunt:  —  vicariae  paroeciales  non  in  perpetuum 
erectae.  —  Vicaria  perpetua,  ergo,  de  qua  loquimur, 
est  vicaria  paroecialis  perpetua,  proinde,  beneficialis, 
cuius  iuris  est  quod  statuit  can.  477,  §  1 :  —  Vicarii 


(1)  Vide  S.  R.  R.,  Luctina.  -  Dismembrationis,  23  Aprilis  1917. 


116 


TITULUS  XXV,  CAPUT  II. 


paroeciales  de  quibus  in  can.  472-476,  si...  etc.;  §  2: 
Quod  si  vicaria  sit  beneficialis,  vicarius  cooperator 
removeri  potest  processu  ad  normam  iuris,  non 
solum  ob  causas  propter  quas  alii  parochi  removeri 
possunt,  sed  etiam  si  graviter  subiectioni  defecerit 
parocho  debitae  in  exercitio  suarum  functionum  (1). 
In  ordine  autem  ad  novam  paroeciam,  Episcopus  sese 
gerat  iuxta  dispositum  can.  454,  §  3  in  quo  ha¬ 
betur:  —  Novae  (paroeciae)  quae  erigantur,  sint 
inamovibiles,  nisi  Episcopus,  prudenti  suo  arbitrio, 
attentis  peculiaribus  locorum  ac  personarum  adiun- 
ctis,  audito  Capitulo,  amovibilitatem  magis  expe¬ 
dire  decreverit.  — 

— .  aut  earum  territorium  dismembrare.  —  Heic 

agitur  de  prima  duarum  specierum  dismembrationis, 
de  quibus  can.  1421;  idest  de  dismembratione  ter¬ 
ritorii,  non  de  dismembratione  bonorum  per  se. 
Ideo  accedit  pars  territorii  dismembrata  de  una  ad 
aliam  paroeciam.  Diximus  per  se  heic  non  agi  de 
dismembratione  bonorum  in  beneficio  a  quo,  idest 
dismembrato;  concomitanter  enim  et  bonorum  dis- 
membrationi  locum  fit,  et  non  solum  iure  quo  utimur 
relate  ad  decimas,  vel  exactiones,  vel  voluntarias  obla¬ 
tiones  (cann.  1502,  1410)  quae  gravare  possent  terri¬ 
torium,  ratione  sacri  ministerii,  ab  eoque,  beneficiario 
obvenire;  sed  et  relate  ad  bona  communia,  ut  videre 
est  can.  1500,  salva  exceptione  de  qua  ad  §  3  huius 
canonis  1427,  ut  mox  dicetur.  Vide  S.  Congr.  Cone., 
dismembrationis  Utinen.,  14  Ian.  1922  et  finitis¬ 
simas  —  Adnotationes  —  Monitore  Eccl. ,  fasc.  lu- 
nii  1922  —  et  Lotterius,  lib.  I,  28,  49.  Ceterum, 
dismembratio  quae  —  detractis  bonis  beneficialibus 
fiat  quin  novum  erigatur  beneficium  —  vi  cano- 


(1)  S.  O.  C.,  11  Dec.  1920. 

nis  1422  —  uni  Sedi  Apostolicae  reservatur.  Xos 
agimus  de  Ordinariis  (1). 

—  Xunc  ad  §  2  canonis.  —  Dicitur:  —  Causa 
canonica  ut  divisio  aut  dismembratio  paroeciae  fieri 
possit ,  ea  tantum  est ,  si  aut  magna  sit  difficultas  acce¬ 
dendi  ad  ecclesiam  paroecialem,  aut  nimia  sit  paroe- 
cianorum  multitudo,  quorum  bono  spirituali  subveniri 
nequeat  ad  normam  can.  476,  §  1.  —  Ex  iis  quae 
solebant  afferri  (2)  haec  duo  tantum  remanent  quae 
causam  canonicam  divisionis  aut  dismembrationis 
constituere  possunt:  scilicet:  a)  difficultas  accessus; 
b)  multitudo  excessiva  parochianorum.  Simultates 
et  dissidia  intra  v.  g.  parochianos  duorum  oppidorum, 
ut  in  casu  citatae  sententiae  S.  R.  Rotae  in  Lucana, 
23  Aprilis  1917,  non  sunt  amplius  per  se  causa  ca 
nonica.  Arbitrio  Episcopi  lumen  et  momentum,  pro 
sua  decisione,  favore  vel  contra  peragendam  divi¬ 
sionem  vel  dismembrationem,  uti  diximus,  possunt 
remanere,  tantum.  Etiam  causae  simplicis  utilitatis,  de 
quibus  Sebastianelli,  l.  c.,  331,  non  sunt  attendendae. 

Relate  ad  primam  causam,  scilicet :  difficultas  acce¬ 
dendi  ad  ecclesiam  paroecialem,  praeter  ea  quae*  retu¬ 
limus  ex  nuper  citato  cap.  4,  Cone.  Trid.,  sess.  XXI, 
de  ref.,  praestat  legere  quae  habet  Alexander  III, 
const.  Ad  audientiam ,  eodem  capite,  indigitatam. 
« Ad  audientiam  nostram,  ait  Pontifex,  noveris  per¬ 
venisse  quod  villa  quae  dicitur  X.,  tantum  per¬ 
hibetur  ab  ecclesia  parochiali  distare  ut  tempore 
hyemali,  cum  pluviae  inundant,  non  possint  parochiani 
sine  magna  difficultate  ipsam  adire,  unde  non  va¬ 
lent  congruo  tempore  ecclesiasticis  officiis  interesse... 
mandamus...  ecclesiam  aedifices  et  in  ea  sacerdotem... 


(1)  Vide  et  supra  ad  can.  1121  dicta.  —  Cf.  et  Gennan,  quaest.  100. 

(2)  De  Luca,  Adnolationea  ad  Cone.  Trid.,  disc.  XVI,  n.  8. 

instituas  ».  —  Quod  ita  presse  non  debet  intelligi, 
ut  non  admittatur  (1)  causa  de  qua  sermo,  nisi 
habeatur  certa  distantia  pro  itinere.  Pontifex,  cum 
de  pluviis  inundantibus  loquitur,  satis  clare  facit 
intelligi  quod  si  v.  g.  flumine  vel  torrente  tumescente, 
accessus  ni  impossibilis,  difficilis  et  periculosus  eva¬ 
dat,  adest  ratio  sufficiens  (2).  Ita  de  similibus  circum¬ 
stantiis  dicendum  plane. 

Relate  ad  secundam  causam,  scilicet:  nimia...  pa- 
roedanorum  multitudo ,  quorum  bono  spirituali  sub¬ 
veniri  nequeat  ad  normam  can.  470,  §  1,  hic  canon 
hoc  remedium  praefert:  Si  parochus  propter  populi 
multitudinem  etc.  nequeat...  solus  convenientem  cu¬ 
ram  gerere  paroeciae,  eidem  dentur  unus  vel  plures 
vicarii  cooperatores  etc...  —  Id  quod  habebatur  et 
citato  loco  Tridentini  et  const.  Apostolici  ministerii, 
13  Maii  1723  Innocentii  XIII  his  verbis:  —  Quia 
non  talis  animarum  curae  et  necessitatibus  quan¬ 
doque  consultum  est,  per  hoc,  quod  ad  obeunda 
parochialia  munia  alii  sacerdotes  parochis  adiungan- 
tur,  sed  maiora  remedia  adhiberi  oportet...  memi¬ 
nerint  Episcopi,  licere  sibi  pro  suo  arbitrio...  vel 
intra  easdem  parochias  destinare  alias  ecclesias  in 
quibus  sacerdotes  parochorum  coadiutores  sacra¬ 
menta  ministrent  et  divinum  cultum  exhibeant  vel 
novas  parochias  novasque  parochiales  ecclesias  a  ve¬ 
teribus  distinctas  constituere  etc.  —  Itaque  quando, 
ut  dicit  Tridentinum,  —  populus  ita  numerosus  sit  — 
ut  nec  per  cappellanos  ad  normam  can.  476,  §  1  queat 
provideri  ad  divisionem  vel  dismembrationem  tenore 
praesentis  §  2,  can.  1427,  ab  Ordinario  gressus  fit  (3). 


(1)  Cap.  3,  De  cccles.  aedif.,  X,  111,48. 

(2)  Pignatelli,  t.  IV,  c.  230,  n.  9. 

(3)  Cf.  S.  R.  Rota  in  Sedunen.,  2  Aprilis  1912;  in  Londonen., 
3  Maii  1914. 

Ordinarii  ius  est  et  officium,  ut  innuimus,  pru¬ 
denter  perpendere  omnia,  ut  duo  quae  causam  ca¬ 
nonicam  constituunt  in  propria  et  reali  obiectivitate, 
decreti  divisionis  aut  dismemb rationis  solidum  fun¬ 
damentum  exhibeant.  Datur  enim,  etsi  non  in  suspen- 
sivo,  appellatio  ad  S.  Sedem,  ut  constat  et  a  nuper 
eitata  sent.  S.  R.  Rotae  in  Lucana,  et  can.  1428,  §  3. 

Quamquam,  ut  ait  Card.  de  Luca,  «causa  clis- 
membrationis  vel  divisionis  parochiae  sit  potius  quae¬ 
stio  facti  quam  iuris,  et  constituat  materiam  iurisdi- 
ctionis  administrativae  potius  quam  contentiosae » 
(De  decimis,  disq.  XII);  cum  sit  tamen  causa  quasi 
alienationis  et  odiosa  (D’Annibale,  l.  c.,  2<)  est 
gravis,  et  cum  cautela  tractanda.  Ipse  De  Luca 
(Leurenius,  P.  III,  sess.  II,  c.  1,  quaest.  949)  haec 
habet:  —  Divisiones  et  dismembrationes,  omnes  et 
forte  maiores  solemnitates  exigunt  cum  iustitia  causae 
necessitatis  et  utilitatis;  eo  modo  quo  in  formalibus 
alienationibus  desideratur.  —  Quod  pro  re  nostra 
videbimus  sequenti  canone  1428  (1).  Peracta  divi¬ 
sione,  territorium  a  primaeva  paroecia  fit  sui  iuris 
in  novo  ente  iuridico  excitato,  nova  'paroecia;  peracta 
disraembratione,  ad  normam  praesentis  can.,  terri¬ 
torium  avulsum  fit  pleni  iuris  beneficii  paroecialis 
cui  assignatur,  can.  1421,  cum  suis  proventibus. 

Progredimur  ad  §  3:  —  Paroeciam  dividens,  Or¬ 
dinarius  debet  vicariae  perpetuae  aut  paroeciae  noviter 
erectae  congruam  portionem  assignare,  servato  prae¬ 
scripto  can.  1500 ;  quae ,  nisi  aliunde  haberi  queat , 
desumi  debet  ex  reditibus  ad  ecclesiam  matricem  quoquo 
modo  pertinentibus,  dummodo  sufficientes  reditus  eidem 
matrici  ecclesiae  remaneant.  —  Deberi  in  casu  divisionis 
—  can.  1421  —  beneficio  quod  ex  novo  resultat  et  in 


(1)  Cf.  Decr.,  cap.  De  his  quae  fiunt  a  Praelat.,  III,  X. 

specie  vicariae  perpetuae  aut  paroeciae  no  viter  ere¬ 
ctae,  assignari  congrua  portio,  habetur  explicite  tribus 
auctoritatibus  citatis.  Triden tinum  recitatis  verbis 
adiungit:  «Illis  autem  sacerdotibus,  qui  de  novo 
erunt  ecclesiis  no  viter  erectis  praeficiendi,  competens 
assignetur  portio  arbitrio  Episcopi- ex  fructibus  ad 
ecclesiam  matricem  quomodocumque  pertinentibus  ». 
Quae  verba  fere  eadem  sunt  quibus  usus  est  legislator 
in  canone  heic  citato  1500,  scilicet:  Diviso  terri¬ 
torio...  ita  ut...  distincta  persona  moralis  pro  parte 
dismembrata  erigatur,  etiam  bona  communia  quae 
in  commodum  totius  territorii  erant  destinata...  eos 
bono  et  aequo  dividi  debent  etc.  —  Alexander  III  in 
cit.  eonst.  decernit:  «  ...  Quia  igitur  dicta  ec¬ 
clesia...  dicitur  reditibus  abundare...  mandamus... 
sacerdotem  instituas  —  eiusdem  villae  obventiones  — 
percepturum- ».  —  Tandem  e.  I.  Innocentius  XIII:  — 

« Meminerint  Episcopi,  licere  sibi...  novos  parochos 
praeficere,  assignata  ex  reditibus  ad  veterem  paro- 
ehialem...  pertinentibus  convenienti  portione»  —  et 
vide  etiam  S.  C.  C.,  Brixinen.,  28  Ian.,  16  Mart.,. 
22  Iun.  1743. 

Ast  dicitur  praesenti  §  3:  —  servato  praescripta 
can.  1500  —  ex  quo  plura  sunt  attendenda:  1°  non 
agi  in  eo  solum  de  divisione  bonorum  sed  et  de 
dividendo  —  aere  alieno  —  quod  pro  toto  territorio 
contractum  fuerit,  id  quod  intelligi  debet  possibile 
fieri,  quatenus  bona  divisa  pro  novo  ente  assignata 
sint  paria  aere  alieno  sustinendo:  non  erigitur  enim 
paroecia  vel  vicaria  perpetua  cum  gravamine,  sed 
cum  dote  vel  saltem  cum  prudenti  praevisione  quod 
ea  quae  sunt  necessaria  non  sint  defutura,  can.  1415, 
§§  1-3.  Insuper  2°  debere,  auctoritatem  ecclesiasti¬ 
cam  cui  divisio  competit,  divisionem  bonorum  et 
aeris  alieni  ex  bono  et  aequo  peragere,  id  quod  per- 

sentit  naturam  actus  administrativi  et  non  conten¬ 
tiosi,  ita  quod  inter  esse  habentibus  nusquam  praesta¬ 
bitur  via  Ordinarium,  de  hac  re,  apud  ecclesiastica 
tribunalia  incriminandi,  quamquam  id  possibile  fiat 
pro  toto  negotio  divisionis.  3°  Divisio  bonorum  et 
aeris  alieni  fieri  debet  —  salvis  piorum,  fundatorum 
seu  oblatorum  voluntatibus,  iuribus  legitime  quaesitis, 
ac  legibus  peculiaribus,  quibus  persona  moralis  (pa¬ 
roecia  a  qua  dividitur  territorium)  regatur.  Oppor¬ 
tune  super  hoc  cl.  Vermeersch,  l.  c.,  757,  3:  «Cum 
haec  sit  mera  aequa  partitio,  in  qua  salvae  manere 
debent  piae  fundatorum  seu  oblatorum  voluntates 
et  iura  quaesita,  nullum  inde  censetur  novae  pa¬ 
roeciae  beneficium  factum;  nulla  quoque  habetur 
proprie  dicta  alienatio  ».  Hinc  legata  ad  pias  causas, 
favore  cultus  alicuius  Sancti,  vel  in  determinato 
altari,  obventiones  minime  toto  territorio  paroch.  alli¬ 
gatae,  iura  consuetudinaria  aut  legitime  praescripta 
pro  clero  civitatis  vel  ecclesiae  etc.  (1),  manent 
paroeciae  divisae,  seu  a  qua,  nihil  de  eis  adquiritur 
vicariae  perpetuae,  vel  paroeciae  noviter  erectae. 
X ec,  4°  leges  particulares  quibus  ecclesia,  matrix  pa¬ 
roecia,  regitur  (intellige,  speciatim  quoad  acquisi¬ 
tionem,  usum,  distributionem  bonorum)  alterantur 
ullo  modo.  Perlege  can.  1500. 

—  .  quae,  nisi  aliunde  haberi  queat,  desumi  debet 

ex  reditibus  ad  ecclesiam  matricem  quoquo  modo  perti¬ 
nentibus.  —  Potest  dari  casus,  in  quo  ad  novum 
ens  beneficiale  constituendum,  minime  succurrat  ne¬ 
cessitas  appellandi,  iuxta  praedictum  can.  1500,  ad 
bona  matricis ,  eo  quod  v.  g.  donationibus  novis  a 
fidelibus  oblatis,  quibus  emolumentum  cedit  spiri- 


(1)  Sed  vide  res  pons.  26  Xov.  1922  Cominiss.  interpr.  Cod.  circa 
qualitatem  originis  e  civitate  in  collationibus  —  canonicatuum  — . 

tuale  novae  erectionis,  sufficienter  sit  provisum  (] ) : 
ideo  legislator,  ut  odiosa  divisio  praecaveatur  saltem 
in  bonis  statuit,  hoc  loco,  congruam  portionem  desumi 
debere  ex  reditibus  matricis,  nisi  aliunde  haberi 
queat;  salvo  semper  iure  de  quo  can.  1500.  Id  quod, 
ni  a  fidelibus,  quandoque  a  lege  civili,  vel  gubernio, 
vel  Rege  potest  haberi.  «Anno  1913  Cellenses,  coa¬ 
dunata  vi  pecuniae  necessaria  ad  constituendam  dotem 
novae  paroeciae ,  denuo  supplices  preces  Archiepi- 
seopo  Lucano  obtulerunt,  qui,  decreto  diei  20  Martii 
1916,  postquam  declaraverit  sibi  constare  —  de  suf¬ 
ficientibus  causis  ad  admittendum  —  principio  — 
petitionem  eorum  —  gradum  fecit  ad  dismembra- 
tionem  duorum  oppidorum  et  erectionem  novae  pa¬ 
roeciae  ».  —  Ita  in  citata  Lucana  ex  relata  ephem. 
citatae,  II  Monitore  JEccles .,  fasc.  15  Aug.  1918.  Sed 
si  hoc  veritatem  non  habet,  congrua  portio,  et  vi 
can.  1500  et  praesentis  —  desumi  debet  ex  reditibus 
ad  ecclesiam  matricem ■  quoquo  modo  pertinentibus .  — • 
Eundem  habet  ambitum  haec  dispositio  ac  can.  1410 
de  dote  beneficii,  et  amplius.  Indigitantur  heic 
reditus  ad  matricem  —  quoquo  modo  pertinentes .  — 
Can.  1410  describit  quomodo  constitui  queat  dos 
beneficii:  quae  ibi  continentur,  seu:  bona,  praesta¬ 
tiones,  oblationes,  iura  stolae  pertinent,  iuxta  spe¬ 
ciem,  ad  matricem  et  ex  eis  generatim  loquendo 
desumi  potest  congrua  portio  assignanda  vicariae 
perpetuae  vel  novae  paroeciae.  Salvis,  iuxta  c.  1500, 
piorum  fundatorum  voluntatibus  etc.  ut  supra  visum 
est;  sed  ulterius  matrici  ecclesiae  pertinere  possunt 
reditus  non  proprie  beneficiales,  nec  sub  vinculo 
reservationum  de  quibus  idem  can.  1500,  ut  v.  g. 


(1)  Tridentinum,  l.  c.,  Episcopis  praeceperat:  si  necesse  fuerit 
compellere  populum  ea  subministrare  quae  sufficiant.  V.  can.  1490. 

vis  pecuniae  parocho  concredita,  ut  in  aliquo  et  inde¬ 
terminato  pio  opere  destinetur,  fundus  non  bene- 
ficialis  cuius  reditus  annuatim  bono  spirituali  totius 
paroeciae  non  divisae  promovendo  impenduntur  etc. 
Etiam  ex  his,  dicimus,  provideri  debere,  si  oporteat, 
congruae  portioni  vicariae  erigendae  vel  paroeciae.  — • 
Tridentinum,  cit.  sess.  XXI,  cap.  4,  de  ref .,  ex  quo 
praesens  §  3  potissimum  derivat,  postquam  dixerit 
—  congruam  portionem,  de  qua  sermo,  arbitrio  Epi¬ 
scopi  assignandam  esse  ex  fructibus  ad  matricem 
ecclesiam  quomodocumque  pertinentibus ,  adiungit: 
si  necesse  fuerit,  compellere  possit  (Episcopus)  popu¬ 
lum  ea  subministrare,  quae  sufficiant,  —  quae  dispo¬ 
sitio,  heic  loci  non  repetita,  aliquatenus  favore 
officii  paroecialis,  vel  quasi-paroecialis  persentitur 
in  §  3  can.  1415,  vi  cuius  Ordinarius  non  prohibetur 
paroecias  aut  quasi-paroecias  erigere,  etiamsi  con¬ 
grua  dos  constitui  nequeat,  —  si  prudenter  praevi¬ 
deat  ea  quae  necessaria  sunt  non  defutura  —  et  plane 
edicitur,  pro  quovis  officii  ecclesiastici  genere,  a 
cam  1496  aiente:  —  Ecclesiae  ius  quoque  est,  iride 
pendens  a  civili  potestate,  exigendi  a  fidelibus  quae 
ad  cultum  divinum,  ad  honestam  clericorum  alio¬ 
rumque  ministrorum  sustentationem  et  ad  reliquos 
fines  sibi  proprios  sint  necessaria.  —  Si  exstent  iam 
quomodocunque  a  fidelibus  oblata  bona  quaecunque 
non  beneficialia  in  ecclesia  matrici,  vel  praesto  sint 
reditus  non  ad  fines  particulares  praedet erminati, 
can.  1500,  etiam  ex  eis  novae  vicariae  vel  paroeciae 
providendum  esse  constat,  tenore  huius  can.  1427, 
§  3,  si  oporteat. 

—  .  dummodo  sufficientes  reditus  eidem  matrici 

ecclesiae  remaneant.  —  Generale  principium  est;  ne, 
ut  unum  adornetur  altare  exspolietur  alterum  et  Pon¬ 
tifex  Alexander  III  in  citata  const.  Ad  audientiam, 

uti  innuimus,  aiebat:  «  Quia  igitur  dicta  ecclesia  ita 
dicitur  reditibus  abundare  quod  praeter  illius  villae 
proventus  minister  illius  convenienter  valet  susten¬ 
tationem  habere,  mandamus  etc.  —  Praesumit  Pon¬ 
tifex  sufficientiam  redituum  exstare  paroeciae  ma¬ 
trici  etiam  post  peractam  divisionem.  Proinde  si 
vicaria  perpetua  vel  nova  paroecia  erigi  debeat  et 
ex  matrice  congrua  portio  seu  dos  minime  valeat 
desumi,  Ordinario  succurrit  dispositio  can.  1496,  ut 
ad  fideles  pro  necessariis  appellet,  can.  1415,  §  3, 
ut  sibi  liceat  novum  ens  beneficiale  constituere  —  si 
prudenter  praevideat  necessaria  non  defutura  —  (1). 

Coronidis  gratia,  iis  quae  sunt  dicta  hucusque,  de 
potestate  per  hunc  canonem  facta  Ordinario,  in  toto 
negotio  divisionis  paroeciae,  relate  ad  iurisdictionem 
et  ad  bona,  recolamus  quae  in  laudatis  adnotatio- 
nibus  ad  decis.  Utinen.  habentur  S.  Congr.  Cone., 
14  Ian.  1922:  «  Quantum  ad  difficultatem  ab  Archie- 
piscopo  promotam;  quod  scilicet  dismembratio  terri¬ 
torialis  erat,  in  specie  proposita,  coniuncta  cum 
dismembratione  bonorum,  quatenus  decimae  et  (quar- 
tesi)  territorii  avulsi,  amittebantur  parocho  veteri 
et  cedebant  novensili,  resolutio  (S.  Congregationis 
Cone.)  reponit  scite,  quod  in  specie  non  agitur  de 
bonis  beneficii,  sed  de  bonis  territorii,  idest  de  aliquo 
accessorio  relate  ad  principale,  et  propterea  neces¬ 
sario  debebant  sortem  istius  sequi. 

_  <(  Si  autem  vere  actum  esset  de  bonis  beneficii, 
etiam  hoc  casu  succurrebat  praescriptum  can.  1500 
(quem  retulimus).  Ex  quo  colligitur  facultatem  pera- 


(1)  Sebastianelli,  l.  c.,  330.  — Quod  si  matrix  ecclesia,  ait,  tantum 
onus  sustinere'  nequeat,  novae  ecclesiae  providere  debent  parochiani 
Secus,  adjungit,  provideat  Episcopus  ex  reditibus  propriae  mensae. 
Sunt  haec  vera  ex  iure  Tridentino.  Vide  « Perfice  munus »  Maii  1927. 
p.  372. 


DE  UNIONE,  TRANSLATIONE,  ETC.  BENEFICIORUM  125 

gendi  disraembrationem  etiam  oeconomicam ,  iam  a 
iure  concessam  haberi  quando  concomitare  debeat 
territorialem  dismembrationem.  Itaque  ius  de  quo 
can.  1422  (quem  citavimus)  intelligi  stricte  debet; 
idest  in  eo  tantum  casu,  in  quo  dismembratio  bono¬ 
rum  per  se  fieri  debeat  seu  intuitu  sui  ».  Tunc  valet 
S.  Sedis  reservatio. 

Relate  ad  decimas  aliter  praecedenti  iure  tenen¬ 
dum  erat; « Decimae  (quae  ratione  ministerii  sacri  (1), 
ut  ius  quaesitum,  cedebant  parocho  matricis)  tamen 
ad  ecclesiam  matricem  pertinentes  non  transeunt 
ipso  iure  in  parochialem  recenter  erectam,  sed  tan¬ 
tum  in  defectum  congruae  dotis;  quamobrem  arbi¬ 
trio  Episcopi  relinquitur  vel  decimas  ipsas  vel  alios 
reditus  in  dotem  constituere ».  Ita  cl.  Vecchiotti, 
l.  c.,  §  17.  Sed  vide  Glossa  in  cap.  Ad  audientiam 
et  S.  Congr.  Cone.,  21  Ian.  1848;  14  Dec.  1850. 

Ad  §  4  can.  1427  de  quo  sermo:  Si  vicaria  perpetua 
aut  nova  paroecia  dotetur  ex  reditibus  ecclesiae  a  qua 
dividitur,  debet  matrici  honorem  deferre  modo  et  finibus 
ab  Ordinario  praestituendis;  qui  tamen  vetatur  baptis- 
malem  fontem  matrici  ipsi  reservare. 

A  divisione  matricitas  exsurgit  in  paroecia  divisa, 
quando  per  divisionem  novum  ens  beneficiale  paroe- 
ciale  aut  quasi-paroeciale  erigitur  et  quoad  dotem, 
ut  supra  can.  1421  diximus.  Praesens  §  4,  Can.  1427 
matricem  simpliciter  vocat  ecclesiam  e  cuius  rediti¬ 
bus,  una  cum  territorio,  vicaria  perpetua  aut  nova 
paroecia  est  constituta  (cf.  etiam  S.  Congr.  Cone., 
24  Apr.  1889)  (2).  Cl.  Santi,  o.  c.,  III,  tit.  VI,  n.  101 
super  hac  re  scribit:  «Sufficiens  dos  pro  nova  pa¬ 
roecia  assignanda  erit  ex  fructibus  ecclesiae  anti- 


( 1 )  A  fortiori  «  praediales  ». 

(2)  Badii,  l.  c.,  554.  —  Fagnanus,  c.  3,  de  eccl.  aedi/,  etc. 

quioris  quae  retinet  et  conservat  locum  ecclesiae  prin¬ 
cipalis  seu  matricis ».  Porro  ex  liac  praecellentia 
adquiritur  matrici,  ut  digniori,  honor  quem  vi  huius 
canonis  nova  vicaria  perpetua  aut  paroecia  ei  —  de¬ 
ferre  debet  modo  et  finibus  ab  Ordinario  praesti¬ 
tuendis.  —  Quod  Tridentinum,  sess.  XXI,  de  ref., 
cap.  4  edicerat,  cum  divisionem  fieri  decrevit  —  iuxta 
formam  constit.  Alexandri  III  quae  incipit  Ad  au¬ 
dientiam.  —  Haec  constitutio  praeter  multa  quae 
iam  retulimus,  haec  etiam  continet:  —  «Providens 
tamen  (affatur  Episcopum)  ut  competens  in  ea  (ec¬ 
clesia  noviter  aedificata)  honor  pro  facultate  loci 
matrici  ecclesiae  servetur ».  Modos  et  fines  huius 
honoris  praestituit  Ordinarius  quia,  ut  saepe  dixi¬ 
mus,  eius  arbitrio  totum  negotium  divisionis  paroe¬ 
ciae  concreditur  (1).  Delatio  candelarum,  certae  men¬ 
surae  incensi,  florum,  vini  et  panis  pro  sacrificio  etc. 
subiectionis  signum  exstare  possunt,  cum  servitio 
cleri  novae  ecclesiae,  ecclesiae  digniori  statis  diebus 
v.  g.  in  festo  Patroni.  Xaturam  obsequii  ecclesiae 
ad  ecclesiam,  non  personae  ad  personam,  hae  ob¬ 
testationes  subiectionis  praeseferre  debent. 

Iure  veteri  ecclesiae  matrici  reservabatur  ius 
praesentandi  rectorem  novae  ecclesiae:  Sequitur  Ale¬ 
xander  III,  l.  c.:  «Si  vero  persona  matricis  ecclesiae 
virum  idoneum  'praesentare  distulerit...  virum  bonum, 
appellationis  cessante  diffugio,  instituere  non  omit¬ 
tas  »  (2);  et  Sacra  Congr.  Cone,  apud  Fagnanum  (ad 
cap.  3  de  eccles.  aedif.  etc.)  declaravit :  «Matricem 
ecclesiam  non  acquirere  ius  patronatus  in  ecclesia 


(1)  Cf.  Comen.,  S.  Congr.  Cone.,  24  Apr.  1880.  —  Vide  etiam  De 
Luca,  De  Prooem.  Summae,  I,  13. 

(2)  Lib.  III  Decret.,  tit.  XLVIII,  de  eccl.  aedif.  etc.,  c.  3.  —  Vide 
S.  R.  Rota  in  Caietana,  Matricitalis,  10  Augusti  1917.  —  Vide  et 
resp.  Commissionis  interpretationis  Cod.  12  Nov.  1922. 

fundata  intra  suos  limites,  nisi  de  suo  aliquid  con¬ 
tulerit  ^  non  obstante  quod  oblationes  futurae  di¬ 
cantur  esse  loco  dotis  ».  De  hoc  iure  canon  1427,  §  4 
nihil  habet;  id  quod  congruit  exacte  menti  legisla¬ 
toris,  qui  can.  1450,  §  1  edicit:  Nullum  patronatus 
ius  ullo  titulo  constitui  in  posterum  valide  potest; 
can.  1451,  §  1  statuit:  Debere  Ordinarios  curare  ut 
patroni  ius  patronatus  sibi  quaesitum  remittant, 
suffragia  x,r0  eo  acceptando. 

Quod  tamen  ecclesiae  matrici  honoris  tribui  ius 
est,  vi  praesentis  canonis,  arbitrio  Ordinarii  quoad 
modum  et  fines  praestituendum,  ipsi  restat,  etsi  ad 
novam  erectionem  una  cum  matrice  alius  contulerit 
bona.  Censuit  S.  Congr.  Cone,  (apud  Fagnanum)  ad 
cit.  cap.  de  eccles.  aedif.  —  Donationem  obventionum 
ad  matricem  ecclesiam  pertinentium,  si  alius  con¬ 
currat  ad  dotationem  ecclesiae  no  viter  aedificatae, 
efficere  ecclesiam  matricem ,  patronam ,  simul  cum  alio 
donante.  —  Nunc  de  patronatu  non  est  amplius  lo¬ 
quendum;  sed  loco  eius,  etiam  in  descripta  hypothesi., 
manet  honoris  delatio  de  qua  sermo  in  §  4  canonis 
cui  incumbimus.  In  quo,  ultime,  dicitur: 

— .  qui  tamen  (Ordinarius)  vetatur  baptismalem 

fontem  matrici  ipsi  reservare.  —  In  censu  honorum 
haec  reser  vatio,  iure  quo  utimur,  locum  habere  nequit. 
Ipse  legislator  in  Codice,  can.  774,  §  1  contra  iura 
moris  antiqui  decernit:  Quaelibet  paroecialis  eccle¬ 
sia,  revocato  ac  reprobato  quovis  contrario  statuto 
vel  privilegio  vel  consuetudine,  baptismalem  habeat 
fontem  etc. ;  cann.  462,  775  parocho  reservat  colla¬ 
tionem  baptismi  sollemnis.  Abs  re  prorsus  erit  ad¬ 
ii  otare  tam  pro  nova  paroecia,  quam  pro  vicaria 
perpetua  haec  eundem  habere  valorem.  —  Cf. 
can.  477,  §  2;  146.  Vide  resp.  Commiss.  ad  interpr. 
Canon.  12  Nov.  1922,  ad  n.  IV  (can.  774,  §  1). 

§  5.  Divisa  paroecia  quae  ad  aliquam  religionem 
iure  spectat ,  vicaria  perpetua  aut  paroecia  noviter 
erecta  non  est  religiosa;  pariter  divisa  paroecia  luris 
patronatus ,  nova  paroecia  est  liberae  collationis. 

Superius  diximus  per  hunc  canonem  1427  favore 
officii  paroecialis  derogari  canoni  1422  edicentis  « be¬ 
neficii  religiosi...  divisionem...  reservari  Apostolicae 
Sedi ».  Exceptio,  hoc  ultimo  §  5,  ad  extremum  con¬ 
sequens  deducitur:  divisa  paroecia  religiosorum,  vi¬ 
caria  aut  paroecia  exsurgens  non  est  amplius  reli¬ 
giosa.  Quae  lex,  posita  potestate  dividendi,  utique 
non  est  nova. 

Idem  decernitur  pro  patrono:  divisa  paroecia 
iuris  patronatus  nova  paroecia  fit  liberae  collationis. 
Quod  argumento  a  minori  ad  maius  probatur.  Si 
enim  unione  (can.  1424)  quae  fit  cum  consensu  pa¬ 
troni  excidit  ius  patronatus  in  beneficio,  etiam  cu¬ 
rato,  quod  unitur  cum  beneficio  liberae  collationis, 
can.  1470,  §  1,  n.  5,  a  fortiori  excidat  est  necesse  in 
divisione  quae  peragi  ab  Ordinario  potest,  etiam 
contra  votum  patroni.  Ad  haec,  patronatus,  post 
legem  Codicis,  ut  visum  est,  iuris  favore  non  gaudet. 
Optime,  more  suo,  cl.  Vermeersch,  ad  hunc  locum: 

« Et  quia  Ordinario  loci  non  est  potestas  convertendi 
beneficia  saecularia  in  religiosa,  aut  nova  concedendi 
iura  patronatus,  non  possit,  dum  divisionem  peragit, 
exceptionem  huic  regulae  apponere  »  (1). 

Ius  de  quo  in  praesenti  canone  vim  suam  exserit, 
cum  paroecia  quae  divisioni  subiicitur  est  plena, 
idest  §  1  praesente  eius  rectore.  Quid  si  tempore 
vacationis  divisio  locum  haberet?  Doctores  quidam 


(1)  \  ermeersch,  hpilome,  II,  752;  pro  praecedenti  iure  vide  Se- 
basti anelli,  l.  e.,  328.  —  Lotterius,  quaest.  28,  107.  —  Cap.  Signifi¬ 
cavit,  lib.  III  Decr. 

cum  Lotterio  (lib.  I,  q.  28,  22)  —  autumant  defen¬ 
sorem  deputari  debere,  qui  loco  rectoris  saltem  au¬ 
diatur.  Sed  verius  est  quod  a  Berardo  (T.  II,  dis.  III, 
c.  3)  dicitur;  scilicet  Episcopum  dividentem  « sem- 
per  adesse  defensorem  ecclesiarum  ».  Quod  probatur 
capite  Si  una  in  Clementinis  (lib.  III,  tit.  IV,  de  reb. 
eccl.  non  al.)  aiente:  «Si  (ecclesia  dividenda)  vaca¬ 
bat,  et  defensor  ei  super  hoc  datus  non  exstitit,  ne¬ 
quaquam  id  poterit  impugnari »,  idest  negotium  di¬ 
visionis  peractae. 


* 


*  * 


Can.  1428.  -  §  1.  Locorum  Ordinarii  uniones ,  transla¬ 
tiones,  divisiones,  dismemb  ratio  nes  beneficiorum  ne 
faciant  nisi  per  authenticam  scripturam ,  auditis 
Capitulo  cathedrali  et  iis ,  si  qui  sint ,  quorum  inter¬ 
sit,  praesertim  rectoribus  ecclesiarum. 

§  2.  Unio,  translatio,  divisio,  dismembratio 
facta  sine  canonica  causa  irrita  est. 

§  3.  Adversus  decretum  Ordinarii  ‘unientis,  trans¬ 
ferentis,  dividentis  aut  dismembrantis  beneficia, 
datur  in  devolutivo  tantum  recursus  ad  Sanctam 
Sedem. 

Sollemnitates,  heic  loci,  decernuntur  servandae 
in  negotio  iuridico  unionis,  translationis,  divisionis, 
dismembrationis  beneficiorum,  per  locorum  Ordina¬ 
rium  peragendae,  non  autem  conversionis  et  sup¬ 
pressionis  eiusdem.  Non  omnes,  can.  1428,  §  1, 
sollemnitates  descriptae,  sunt  ad  validitatem,  ut  vi¬ 
dere  est  v.  g.  praecedenti  can.  1427,  §  1. 

In  citata  saepius  S.  R.  Rotae  decisione  Lucana , 
13  Aprilis  1917,  dicitur  u.  9  pro  argumento  subiecto 

9  —  Pistocchi,  De  Re  Rencficiali. 


130 


TITULUS  XXV,  CAPUT  II. 


dismembr ationis:  —  « praeter  instas  causas  requiruntur 
etiam  sollemnitates  quaedam;  a)  processus  canonicus 
—  non  tamen  iudicialis  —  pro  iuridica  facti  cogni¬ 
tione,  b)  consensus  Capituli,  c)  rectoris  ecclesiae  con¬ 
sensus  et  interesse  habentium  etc.  ».  —  Procedura 
servanda  una  eademque  est,  tam-  pro  unione  quam 
pro  translatione,  divisione  vel  dismembratione,  vi 
huius  canonis  1428,  §  1  (1).  Agitur  de  quibuscunque 
beneficiis,  quae  unire  etc.  Ordinario  fas  est. 

Ad  singula:  dicitur  can.  1428,  §  1:  Locorum  Ordi¬ 
narii  uniones  etc.  ne  faciant  nisi  per  authenticam  scri¬ 
pturam.  Canon  1418  cum  de  erectione  beneficiorum  agit 
eam  fieri  praescribit  —  per  legitimum  instrumen¬ 
tum.  —  Immutationes  beneficiorum  de  quibus  hoc 
§  1  can.  1428  idem  exigunt.  Haec  sollemnitas  est 
certe  ad  validitatem;  agitur  enim  de  actu  constitu¬ 
tivo  novi  negotii,  per  Ordinarium,  circa  erectum  be¬ 
neficium  peragendi.  Authentica  habetur  scriptura, 
cum  ad  normam  conficitur  can.  374,  §§  1-2.  Scriptum, 
nempe,  fideliter  exhibeat  descriptionem  negotii  unio¬ 
nis,  translationis  etc.,  quod  peragitur,  in  suis  parti¬ 
cularibus  elementis,  saltem  essentialibus,  —  cum 
significatione  loci,  diei,  mensis  et  anni  —  in  quibus 
scriptura  redacta  est,  et  subsignata.  Subsignanda  est 
ab  Ordinario  per  cuius  auctoritatem  tota  res  con¬ 
sistit,  aiente  c.  VIII  De  excess.  Praelat.:  «  Sicut 
unire  episcopatus  atque  potestati  subiicere  alienae 
ad  Summum  Pontificem  pertinere  dignoscitur,  ita 
Episcopi  est  ecclesiarum  suae  dioecesis  unio  et 
subiectio  earundem  »  et  a  notario  adhibito,  iuxta 
idem  §§  1-2,  can.  cit.  374. 

Ad  scripturam  procedit  Ordinarius  cum  omnia 
iure  constant,  quae  iure  constare  debent. 


(1)  Cf.  Wernz,  Ius  decr.,  II,  n.  242.  —  Cocchi,  o.  c.,  104. 

Dicitur  adhuc:  auditis  Capitulo  cathedrali,  et  iis, 
si  qui  sint,  quorum  inter  est,  praesertim  rectoribus 
ecclesiarum. 

Sollemnitas  haec  non  esse  ad  validitatem  constat 
plane  ex  verbo  —  auditis.  —  Xon  exquiritur  con¬ 
sensus;  sed  Ordinario  fit  obligatio,  tantummodo,  ut 
generalis  norma  pro  beneficiis  quibuscunque,  au¬ 
diendi  Capitulum  catbedrale,  interesse  habentes  (de 
<{uibus  supra),  rectores  ecclesiarum.  Pro  paroeciis 
v.  g.  cavetur,  ut  vidimus  can.  1427,  §  1,  ut  Ordinarius 
possit,  dividere,  dismembrare  beneficium  « invitis  quo¬ 
que  rectoribus  et  sine  populi  consensu  ». 

Quod  autem  hi  debeant  audiri  constat  pro  Capi¬ 
tulo  etiam  ex  cap.  7  de  donationibus  et  Glement.  2, 
cap.  /Si  una,  de  rebus  eccles.  non  alienandis.  — 
Immo,  hoc  iure,  censebatur  alteratio  beneficiorum, 
de  qua  sermo,  de  se  pertinere  ad  eam  classem  nego¬ 
tiolum  quae  a  Praelatis  fieri  nequibant  absque  Ca¬ 
pituli  consensu;  pro  interesse  habentibus  et  rectore 
allatis  testimoniis  const.  Ad  audientiam  Alex.  III, 
Cone.  Tridentini,  sess.  XXI  et  XXIY,  de  re].,  ad 
praecedentem  canonem  1427. 

Heic  notare  praestat :  1°  pro  Capitulo:  per  actum 
capitularem  in  forma  debita  (1),  exquirendum  esse 
ab  Ordinario  eius  votum;  2°  pro  interesse  habenti¬ 
bus:  mediante  edicto  generali  vel  personali  citatione 
in  qua  proposita  beneficii  immutatio  fit  palam;  3°  pro 
rectore  (cum  interesse  habentibus  vel  singulatim 
vocando):  iam  iure  veteri  non  esse  necessarium  eius 
consensum,  sed  tantum  votum,  cum  eius  iuribus 
praeiudieium  nullum  inferatur  ex  immutatione  be- 


(1)  Schmalzgrueber,  lib.  I,  quaest.  XXVIII,  n.  153.  —  S.  Cone. 
Congregatio  in  una  Aquitana  14  Februarii  1594  censuit  unionem  fa¬ 
ctam  absque  Capituli  consensu  «non  valere  forma  iuris  praeterita». 

neficii  quae,  tantum  vacatione  adventante,  effectum 
sortitur  (1).  Episcopo  autem  ex  renuentia  rectoris 
impedito,  si  necessitas  urgeat,  praestat  remedium 
saltem  Titulus  XXIX  —  de  modo  procedendi  in 
translatione  parochorum  —  cann.  2162-2167.  — 

Ad  §  2  habetur:  Unio,  translatio,  divisio,  dis- 
membratio  facta  sine  canonica  causa  irrita  est. 

Canonicas  causas,  quibus  Ordinariis  (2)  ias  est 
beneficia  curata  vel  non  curata  unire,  transferre, 
dividere,  dismembrare,  videas  expositis  canonibus 
1423,  1426,  1427.  Xullius  roboris  negotium  evadit  si 
non  adsunt  hae  causae.  Est  Ordinarii,  ut  innuimus 
supra,  has  causas  iuridice  cognoscere  et  admittere: 
cum  autem  Capituli  votum  praesenti  canone  §  1 
exquiratur,  ex  rei  natura  profluit,  canonicis  non  per 
singulos  sed  in  unum  simul  iure  congregatis,  praevio 
tractatu  et  sufficienti  discussione,  de  iisdem  iudi- 
cium  ferre  (salva  hvpothesi  quod  Episcopus  non  iuro 
ordinario  sed  delegato,  v.  g.  ut  legatus  a  latere  pro¬ 
cedat).  Faciunt,  hoc  loco,  quae  habet  Textum  (lib.  III 
Decret.,  tit.  X,  De  his  quae  fiunt  a  Praei,  etc.,  c.  4): 
—  Xovit  tuae  discretionis  prudentia  qualiter  tu  et 
fratres  tui  unum  corpus  sitis,  ita  quod  hic  caput  et 
illi  membra  esse  probantur.  Unde  non  decet  te 
omissis  membris  aliorum  consilio  in  ecclesiae  tuae 
negotiis  uti:  cum  id  non  sit  dubium  et  honestati 
tuae  et  sanctorum  Patrum  institutionibus  con¬ 
traire  —  (3). 

Ut  autem,  tenore  huius  §  2,  irritationis  effectus 
evitetur,  causa  canonica  debet  esse  vera  et  iusta. 
Immutationes  enim  descriptae,  ut  saepius  innuimus, 


(1)  Cf.  Santi,  o.  c.,  lib.  III,  tit.  V,  99.  —  Vermeersch,  l ■  c.,  758. 

(2)  Pontifex,  etiam  sine  causa.  —  Manacorda,  o.  c.,  450. 

(3)  Gilardus,  P.  III,  sect.  47  et  SebastianeUi,  o.  c.,  327. 

sunt  in  iure  odiosae.  Itaque  etiamsi,  primo  tempore, 
causa  vera  putabatur  iusta,  postea  autem  probetur 
«  cum  non  in  toto,  sed  in  parte  (negotium  unionis, 
divisionis  etc.)  effectum  sit  sortitum  »,  iustam  am¬ 
plius  non  esse,  irritatio  non  vitatur.  Vide  Trid., 
sess.  VII,  de  ref.,  cap.  6.  —  Iustitia  causae,  obiective 
verae,  uti  iam  diximus  ad  can.  1427,  et  Praelato  et 
ceteris  qui  cum  eo  rem,  h.  c.,  conficere  debent, 
plurimis  rationis  momentis  et  facti,  oportet  constare. 
Valent,  pro  hucusque  dictis,  quae  habet  cl.  Santi, 
o.  c.,  lib.  III,  tit.  V,  n.  99,  de  unione:  —  ...  requiritur 
aliqua  forma  iudicii,  seu  debet  praecedere  cognitio 
quaedam  causae,  fierique  aliquis  processus,  ad  causae 
legitimitatem  ostendendam,  quem  deinde  subsequa¬ 
tur...  decretum.  — 

§  3.  Adversus  decretum  Ordinarii  unientis ,  trans¬ 
ferentis,  dividentis  aut  dismembr antis  beneficia,  datur 
in  devolutivo  tantum  recursus  ad  Sanctam  Sedem. 

Iam  praecedenti  iure,  quamquam  ad  removen¬ 
dum  nullitatis  periculum  Ordinario  esset  onus  pro¬ 
cedendi  causa  cognita,  si  in  causis  canonicis  et 
sollemnitatibus  aliquid  deficeret,  non  per  se  irritum 
habebatur  decretum  unionis  beneficiorum  transla¬ 
tionis  etc.  Sustinebatur  usque  ad  sententiam  illud 
nullum  declarantem  et  rescindentem  (l).s  Quae  sen¬ 
tentia,  pro  unionibus,  divisionibus  etc.  a  Pontifice 
auotorizatis,  utique  a  Sede  Apostolica  erat  provo¬ 
canda.  Facultates  factae  Episcopis  super  irritatio¬ 
nes  eiusmodi  declarandas,  ut  habetur  in  capp.  4-5, 
sess.  XXI,  Cone.  Tridentini,  de  ref.,  et  cap.  15,  de  ref., 
sess.  XXIV  eiusdem,  ipsis  sunt  collatae  « tamquam 
Sedis  Apostolicae  delegatis »;  et  eap.  6,  sess.  VII, 
de  ref.,  pro  unionibus  beneficiorum,  ob  causarum 


(1)  Leurenius,  pars  III,  sect.  II,  c.  1,  §  3,  quaest.  909. 

canonicarum  deficentiam,  irritis  et  subreptitiis  prae¬ 
sumendis  dicitur  expresse:  —  nisi  aliter  a  Sede  Apo- 
stolica  declaratum  fuerit.  —  Pro  aliis,  successoris 
Episcopi  cui  unio,  divisio,  debebatur,  facta  potestas 
erat  sufficiens.  Heie  dicitur:  adversus  etc.  datur  in  de- 
volutivo  tantum  recursus  ad  Sanctam  Sedem,.  —  Agitur 
1°  de  recursu  per  se,  non  de  appellatione,  ex  parte 
tertii  alicuius.  Can.  1601  habet:  —  Contra  Ordina¬ 
riorum  decreta  non  datur  appellatio  seu  recursus  ad 
Sacram  Rotam;  sed  de  eiusmodi  recursibus  exclusi  ve 
cognoscunt  Sacrae  Congregationes  (1).  —  Quod  idem 
antea  habebatur  in  can.  16  Legis  propriae  S.  R.  Rotae 
et  Signaturae  Apostolicae  29  Iunii  1908:  «Contra 
dispositiones  Ordinariorum,  quae  non  sint  sententiae 
forma  iudiciali  latae,  non  datur  appellatio  seu  re¬ 
cursus  ad  Sacram  Rotam,  sed  eorum  cognitio  Sacris 
Congregationibus  reservatur ».  Cl.  Xoval  (2)  haec 
habet:  «Usque  ad  promulgationem  Codicis  alia  fuit 
appellatio  iudicialis  alia  extraiudicialis ;  illa  emitte¬ 
batur  adversus  actum  iuclicialem,  haec  adversus 
quoscunque  actus  extraiudiciales,  ut  electiones,  pro¬ 
visiones  etc...  —  Post  promulgationem  Codicis 
appellatio  est  tantum  iudicialis  (cf.  can.  1879)  ».  Di¬ 
citur  :  2°  datur  in  devolutivo  tantum  recursus  ad  S.  Se¬ 
dem.  Idest  non  in  suspensivo.  Haberetur,  secus, 
Ordinariorum  potestas  satis  implicata  in  iis  decer¬ 
nendis  quae  circa  officium  et  ministeria  iurisdictionis 
ecclesiasticae  beneficiis  cooptantur.  Lex  Codicis  expe¬ 
ditiorem,  ut  vidimus,  usum  huius  potestatis  Episcopis 
reddidit,  maxime  circa  immutationes  beneficiorum 
cum  cura.  Itaque,  decretum  Episcopi  unientis,  trans- 


(1)  Vide:  Lex  proprias.  R.  Rotae  et  Signaturae  Apostolicae,  29  lu- 
nii  1908,  can.  16.  Leitner.  De  Curia  Romana,  p.  29. 

(2)  Noval,  Comm.,  De  Processibus,  638,  Taurini,  Marietti,  1920. 

ferentis  etc.  beneficia,  legitime  emissum,  exsecutio¬ 
nem  sortitur,  non  obstante  interpositione  recursus. 
Habetur  can.  1889,  §  1:  —  ...  appellatio...  in  devolu- 
tivo...  non  suspendit  exsecutionem  sententiae  etc.  — • 
et  §  2 :  —  Omnis  appellatio  est  in  suspensivo,  nisi 
aliud  in  iure  expresse  caveatur  etc.  —  quod,  pro  re 
nostra,  habetur  praecise  praesenti  can.  1428,  §  3. 
Effectus  proinde  recursus  ad  S.  Sedem,  si  adsit, 
consistit  tantum  in  lioc,  quod  defertur  seu  devolvitur 
Superiori,  idest  Pontifici,  ulterior  cognitio  totius 
causae,  divisionis,  unionis  etc.  beneficiorum,  per  E- 
piscopum  decretae  et  exsecutioni  mandatae.  Si  super 
negotio  peracto  aliter  quam  Episcopo  Pontifici  visum 
fuerit,  rescissioni,  utique,  fit  locus. 

Sed  restat  quaerendum  utrum,  etiam  nunc,  Epi¬ 
scopo  ius  competat  sicut  antea,  revidendi  uniones  etc. 
per  suos  Praedecessores  factas,  vel  marte  suo  vel 
ad  instantiam.  Quod  a  Tridentino,  sess.  VII,  cap.  G, 
de  ref.,  conceditur;  idest:  —  Uniones  etc.  factae  exa¬ 
minari  ab  Ordinariis  possint  etc.  —  non  adimitur 
praesenti  canone,  qui  de  recursu  contra  auctorita¬ 
tem  Ordinarii  tantummodo  agit.  Auctoritas  succes¬ 
soris  est  ipsamet  ac  ea  qua  gaudebat  praedecessor. 
Propterea,  si  immutationes  beneficiorum  decretae 
etiam  exsecutioni  mandatae  inveniantur  ab  Episcopo 
minus  legitime  peractae,  eas  dissolvere  et  irritare 
potest,  sive  per  viam  simplicis  gravaminis,  sive  per 
viam  iudiciariam  prout  ipsi  lubet  (1). 

Pro  unionibus  etc.  a  Pontifice  auctorizatis,  re¬ 
curret  Episcopus  ad  S.  Sedem  ad  cautelam  tantum, 
cum  etiam  delegatio  S.  Sedis,  a  citato  cap.  Tri- 
dentini  facta,  non  sit,  iure  quo  utimur,  retractata  (2). 


(1)  Manacorda,  o.  c.,  447. 

42}  Cf.  Leo  XIII,  const.  Romanos  Pontifices,  8  Maii  1881. 

* 

*  * 

Can.  1429.  -  §  1.  Beneficiis  quibuslibet  nequeunt  Or¬ 
dinarii  locorum  'pensiones  perpetuas  aut  tempo¬ 
rarias  imponere  quae  ad  vitam  pensionarii  durent , 
sed  possunt ,  dum  beneficium  conferunt ,  ex  iusta 
causa  in  ipso  collationis  actu  exprimenda ,  eisdem 
imponere  pensiones  temporarias ,  quae  durent  od 
vitam  beneficiarii,  salva  huic  congrua  portione. 

§  2.  Beneficiis  autem  paroecialibus  non  possunt, 
nisi  in  commodum  parochi  vel  vicarii  eiusdem 
paroeciae  a  munere  abeuntis,  imponere  pensiones , 
quae  tamen  ne  excedant  tertiam  partem  reditus 
paroeciae,  (quibusvis  deductis  expensis  et  incertis 
reditibus. 

§  3.  Pensiones  beneficiis  sive  a  Romano  Ponti¬ 
fice  sive  ab  aliis  collatoribus  impositae,  cessant 
morte  pensionarii,  qui  tamen  nequit  eas  alienare, 
nisi  id  expresse  concessum  sit. 

De  pensionibus  iam  supra  actum  est  cum  ex 
-can.  1412,  n.  4  diximus  —  pensiones  personales  licet 
aliquam  cum  beneficiis  similitudinem  praesef erant, 
in  iure  tamen  beneficii  nomine  non  venire.  —  Heic 
loci  proinde  legislator  de  pensione  ecclesiastica  (1)  lo¬ 
quitur,  quatenus  species  aliqua  dismembrationis  bo¬ 
norum  beneficialium  (2). 

« Pensio,  iuxta  cl.  Badii,  dicitur  ius  percipiendi 
portionem  aliquam  fructuum  ex  beneficio  alieno, 


(1)  Cf.  doctam  consultationem  cl.  Fameli  super  hac  re,  in  eph» 
Monitore.  —  Maggio  1927,  p.  137. 

(2)  Monitore  Ecclesiastico,  fasc.  Sept.-Oct.  1920,  pag.  294  in  nota* 

alicui  iusta  de  causa  a  competente  auctoritate  con¬ 
cessum  »  (1).  In  facto  autem  est  annua  quantitas 
pecuniae  alicui  in  perpetuum  vel  ad  tempus  ex  bene¬ 
ficio  solvenda,  ad  eius  vitae  subsidium  a  competenti 
auctoritate  indulta:  si  concedatur  clerico  pro  munere 
spirituali  exercendo  v.  g.  concionatoris,  choristae,  vel 
etiam  studiorum  causa,  dicitur  ecclesiastica ,  si  laico 
pro  munere  v.  g.  aeditui,  cantoris,  fossoris,  organistae 
dicitur  laicalis.  Item  pensio  ecclesiastica ,  de  qua 
solum  nobis  hic  sermo,  est  perpetua  si  vel  respectu 
beneficii  ut  onus  reale,  vel  respectu  beneficiarii  ut 
onus  ipsi  personale ,  non  exstinguatur  morte  pensio- 
narii;  est  temporaria  si  exstinguitur  morte  pensionarii, 
vel  alias  sive  beneficio  sive  beneficiario,  determinato 
temporis  decursu,  cessare  debeat.  Est  insuper  per¬ 
sonalis  respectu  eam  capientis,  realis  respectu  entis 
beneficiarii  ex  quo  discerpitur. 

Quamquam  exstet  regula  «ne  beneficia  sine  di- 
minutione  conferantur»,  can.  1440  super  his  pen¬ 
siones  dari  haud  vetitum  est;  et  nobis,  hic,  de  pen¬ 
sione  ecclesiastica  et  personali  vel  temporaria  vel 
perpetua,  res  est.  Equidem  causa  iusta  exstare  debet, 
saltem  citra  Pontificem  (De  Luca,  pars  III,  443) 
pensiones  concedentem,  ita  ut  pensio  cedat  in  bo¬ 
num  publicum  vel  Ecclesiae,  vel  personae  bene- 
merentis;  ita  capp.  Prohibemus  et  Praeterea ,  lib.  III 
Decrct.,  tit.  XXIX,  de  Cens.,  cc.  7-8.  Cum  autem 
sit  pensio  delibatio  aliqua  ecclesiasticae  substantiae, 
non  gaudet  undequaque  favore  iuris,  et  stricte  eius 
concessio  est  interpretanda  ut  habetur  in  —  Sexto 
Decret .,  1.  III,  tit.  IY,  de  praeb.,  c.  4:  —  Quamvis 
plenissima  sit  alias  in  beneficiis  interpretatio  fa¬ 
cienda;  litterae  tamen  super  obtinentes  beneficia 


(1)  Badii,  o.  c.,  557. 

interpretatae  debent  (cum  sint  ambitiosae)  restringi. 
Et  ideo  si  alicui  ad  certam  summam  provideri  man¬ 
damus,  ei  non  in  pensione  sed  in  beneficiis  ecclesia¬ 
sticis  tantum  volumus  provideri,  nisi  de  pensione 
in  nostris  litteris  mentio  habeatur  expressa  —  (1). 
Admitti  autem  pensiones  et  a  Tridentino  constat, 
sess.  XXI Y,  de  ref.,  cap.  13  «  ...  Episcopis,  qui  fru¬ 
ctuum  subventione  pro  dioecesis  suae  tenuitate  in¬ 
digent,  poterit  de  beneficiis  aliquibus...  a  summo 
Rom.  Pontifice  provideri  »,  in  quo  capite  et  eodem 
modo  providetur  parocbialibus  ecclesiis,  et  fines  de¬ 
cernuntur  intra  quos  auctorizatur  pensionum  con¬ 
cessio,  supra  cathedrales  ecclesias  vel  alia  beneficia. 
Cum  autem  can.  118  statuat  —  soli  clerici  possunt... 
beneficia  et  pensiones  ecclesiasticas  obtinere  —  exsu¬ 
lat,  pro  re  nostra,  quod  disponebat  generatim  pro 
pensionariis,  etiam  laicis,  Gregorius  XIII,  per  Sacr. 
Congr.,  18  Ilee.  1836,  scilicet:  « Pensionarium  censeri 
beneficiatum  (etsi  non  sit)  ad  effectum  gaudendi 
privilegio  fori  ecclesiastici  de  quo  loquitur  Cone. 
Trid.,  sess.  XXIII,  cap.  6,  de  ref.  ». 

Pensiones  assignare,  competenti  auctoritati,  libe¬ 
rum  est  pure  et  simpliciter  aut  eum  modo  vel  con¬ 
ditione.  S.  Pontifex  Pius  V  constit.  Ex  proximo , 
20  Sept.  1571,  praeter  alia,  pensionarium  coegit  ita: 
« Quicumque  pensionem...  percipit...  ad  dicendum 
officium  parvum  B.  Y.  decernimus  obligatum  etc. »  et 
est  doctorum  communis  sententia  et  stilus  curiae  con¬ 
cedi  pensiones  —  ab  omni  onere  reali  et  personali  tam 
imposito  quam  imponendo,  liberas  —  vel  contra  (2). 


(1)  Picler,  Ius  Canon.,  1.  III,  t.  XII,  n.  1.  —  Reiffenstuel,  lib.  III 
tit.  XII,  §  1,  n.  4.  —  S.  Congr.  EE.  et  RR.,  Regien.,  15  Martii  1889. 

(2)  Aichner,  Ius  Eccles.,  §  79,  n.  4.  —  S.  Congr.  EE.  et  RR.,  Aequa 
Pensionis,  Iunii  1873;  S.  Congr.  Cone.,  Aversana,  Reductio,  Pensionis, 
27  Febr.  1904. 

Intra  onera  realia  pensioni  imposita  vel  (1)  adempta 
(per  privilegium)  censeri  valent  vectigalia  ex  lege 
(De  lioc  vide  exquisitam  consultationem,  fasc. 
Maii  1923  et  seqq.  in  Monitore  Eccles.). 

Pensiones  recipere  omnes  possunt,  qui  non  pro¬ 
hibentur.  Sunt  inhabilitates  iure  decretae,  et  multi¬ 
plices  causae  amissionis  vel  privationis  earundem, 
de  quibus  videas  suo  loco.  Cum  non  sint  beneficium, 
ad  eas  valide  recipiendas  sufficit  septennium  (2). 

Accedentes  iam  ad  propositum  can.  1429,  di¬ 
citur  in  eo: 

§  1.  Beneficiis  quibuslibet  nequeunt  Ordinarii 
locorum  pensiones  perpetuas  aut  temporarias  imponere 
quae  ad  vitam  pensionarii  durent ,  sed  possunt ,  dum 
beneficium  conferunt ,  ex  iusta  causa  in  ipso  collationis 
actu  exprimenda ,  eisdem  imponere  pensiones  tempo¬ 
rarias,  quae  durent  ad  vitam  beneficiarii,  salva  huic 
congrua  portione. 

Affirmatur  potestas  Ordinariorum  circa  beneficia 
quaelibet  (sed  recole  can.  1422),  idest  quae  ipsis  fas 
est  conferre,  relate  ad  pensiones.  Can.  1432,  §  1  habet : 
—  Ad  collationem  beneficiorum  vacantium...  Ordi¬ 
narius  loci  in  proprio  territorio  (habet)  intentionem 
in  iure  fundatam.  —  Quibuscunque  ergo  beneficiis, 
quae  non  sint  consistorialia,  reservata,  ad  Superio¬ 
rem  devoluta,  aliquo  modo,  de  quibus  praeter  c.  1411, 
videas  sequens  cap.  3,  de  beneficiorum  collatione,  et 
vacaverint,  Episcopus,  intra  limites  ipso  praesenti 
can.  1429  statutos,  pensiones  imponere  potest,  in 
proprio  territorio.  Heic  tamen  in  specie  agitur  de 
non  paroecialibus  ex  decl.  S.  C.  C.  11  Kov.  1922. 
«  Plures  Canonistae,  ait  cl.  Sebastianelli,  o.  c.,  248, 


(1)  Santi,  lib.  III,  t.  XII,  25-26. 

(2)  Sebastianelli,  l.  c.,  249.  —  Monacelli,  lotii.  2,  tit.  14  et  S.  Congr. 
Cone.,  Xullius,  24  Martii  1627. 

scripserunt  pensiones  non  posse  conferri  nisi  ab 
uno  Summo  Pontifici...  verius  tamen  distinguendae 
sunt  pensiones  perpetuae  a  temporaneis  ».  Quod  iam 
et  a  Divo  Thoma  in  II-II,  q.  100,  art.  4,  ad  3,  pro 
re  sua,  perspicue  erat  expositum.  « Circa  collationem 
beneficiorum  sciendum  est,  quod  si  Episcopus  ante¬ 
quam  beneficium  alicui  conferat,  ob  aliquam  causam, 
ordinaverit  aliquid  subtrahendum  de  fructibus  be¬ 
neficii  conferendi,  et  in  pios  usus  expendendum,  non 
est  illicitum  ».  Citatum  cap.  13,  de  ref.,  sess.  XXIV, 
Cone.  Trid.  de  parochiis  (de  quibus  in  specie  seq. 
§  2)  habet:  «  In  parochialibus  etiam  ecclesiis,  qua¬ 
rum  fructus  aeque  adeo  exigui  sunt  etc.  curabit  Epi¬ 
scopus...  ut  primitiarum,  vel  decimarum  assigna¬ 
tione...  tantum  redigatur,  quod...  sufficiat  ».  Quae 
cohaerenter  se  habent  cum  iis  quae  disponuntur  in 
textu  c.  21,  X,  de  praeb.  et  dignit.,  III,  5;  c.  9,  X, 
de  his  quae  fiunt  a  Praei,  etc.,  III,  10,  et  alio  (1). 

Insuper,  praesenti  canone,  potestas  Ordinariorum 
in  hac  re  normam  sortitur.  Inhibetur  ipsis  pensiones 
decernere  quae  ad  vitam  pensionarii  durent.  Pensiones 
dicitur  §  1  perpetuas ,  vel  pensiones  temporarias  sensu 
exposito.  Esset  tunc  enim,  saltem  quoad  sibimet 
succedentes  beneficiarios,  pensio  uti  onus  reale  et 
quasi  dismembratio  (palliata)  beneficii,  quae  ex  se 
vi  can.  1422  R.  Pontifici  reservatur.  Quo  sensu 
cl.  Vecchiotti  (2)  de  dismembratione  beneficii  agens, 


(1)  Vide  et  Santi,  c.  locis  et  Manacorda,  o.  c.,  595. 

(2)  Inst.,  II,  §  17.  —  Ius  italicum  pensiones  in  actu  collationis  ad¬ 
mittit,  sed  praescribit  ut  antequam  R.  Placet  detur,  R.  Procurator 
referat,  de  negotio,  Ministro  —  ad  cultus  —  et  eiusmet  exspectet  deter¬ 
minationes.  Art.  5  Reg.,  20  Iun.  1871.  —  Lex  austriaca  admittit  — 
assignationem  requiri  —  pro  beneficiato  servitio  incapaci  non  modo 
a  fundis  beneficii;  sed,  data  eorum  insufficientia,  a  —  fundo  religionis  — 
penes  gubernium.  Disp.  24  Aug.  1886,  n.  1594.  Anno  1919  Bened.  XV 
per  organum  S.  C.  C.  disposuit:  ut  Episcopi  in  collatione  pinguium 
beneficiorum  quid  reservarent  pro  clericis  pauperibus. 

explicite  declarat ;  « Tertia  innovationis  species  est 
dismembratio  beneficii...  Dismembratur  fructus,  si 
pensio  constituatur  aut  taxa  imponatur»;  et  Lot- 
terius,  de  Benef.,  1.  III,  c.  2,  n.  11:  «Sola  pinguedo 
redituum  unius  et  exilitas  fructuum  alterius  repu¬ 
tatur  causa  iusta  pro  beneficiorum  dismembratione  ». 

Si  facultas  daretur  pensiones  huiusmodi,  per  Or¬ 
dinarios,  beneficiis  imponendi,  tum  in  hypothesi  quod 
sint  temporaneae,  cum  in  alia,  quod  sint  perpetuae, 
vere  beneficium  esset  cum  diminutione  collatum; 
pensio  enim  naturali  vita  pensionarii  durante,  transi¬ 
ret  et  successores  primi  beneficiarii,  si  iste  pensio- 
nario  praemoriatur,  aut  quomodocunque  beneficium 
relinqueret,  ut  servitus  et  onus  beneficii.  Quod  inhi¬ 
betur,  ni  a  capite  Ut  nostrum ,  etiam  a  capite  Nisi 
essent  (1)  et  fieri  posset  simoniacum,  si  sibimetipsi 
conferens  reservaret  pensionem,  ut  ex  const.  In¬ 
tolerabilis  cavetur,  S.  P.  Pii  Y.  Habetur,  eodem 
sensu,  resp.  S.  Congr.  in  Leodiensi:  « Non  licere 
Episcopo  pensionem  ad  vitam  reservare  ».  Haec  est 
pars  negativa  subiecti  canonis:  datur  norma  positiva 
et  facultas  competens  Ordinario  delimitatur  exacte. 

— • sed  possunt  (Ordinarii),  dumbeneficium  confe¬ 
runt ,  ex  iusta  causa  in  ipso  collationis  actu  exprimenda , 
eisdem  (beneficiis  quibuslibet)  imponere  pensiones 
temporarias ,  quae  durent  ad  vitam  beneficiarii ,  salva 
huic  congrua  portione.  — 

Dicitur  —  dum  beneficium  conferunt  —  idest  dum 
est  adhuc  vacuum  et  non  plenum;  exorbitat  enim 
ab  ordinaria  (2)  potestate  ius  habenti  (hoc  loco, 
beneficiato)  praeiudicium  ferre,  ut  supra  dictum  est. 


(1)  Lib.  III  Decret.,  tit.  V,  de  praeb.,  n.  28,  et  apud  Schmalzgrueber, 
t.  III,  P.  I,  t.  XII,  6. 

(2)  Papa  hoc  perficere  valet,  Manacorda,  625,  sed  ordinarie  ex¬ 
quirit  consensum  beneficiati. 

—  .  ex  iusta  causa  —  quae  obiective  coincidit 

cum  iis  quae  generatim  ad  quamvis  alterationem  be¬ 
neficii  requiruntur,  idest  necessitas  vel  utilitas  Eccle¬ 
siae.  Eequiri  autem  iustam  causam,  in  hoc  negotio, 
pro  Ordinario  satis  patet  ex  facto,  quod,  ut  diximus, 
et  pensio  habetur  in  iure  odiosa.  Solus  Pontifex, 
attenta  eius  plenissima  potestate  in  re  beneficiaria, 
pensiones  decernere  et  imponere  valet  absque  causa. 
«Ex  iustis  autem  et  rationabilibus  causis,  ait  Gar- 
cia  (1),  quae  evidentem  Ecclesiae  utilitatem  impor¬ 
tent  tum  iure  antiquo,  tum  novo  poterit  Episcopus 
pensionem  imponere ».  Sufficiens  esset  causa,  susten¬ 
tatio  beneficiato  seni,  lis  finienda  etc. 

—  . in  ipso  collationis  actu  exprimenda  —  multi¬ 

plici  ratione:  1°  quia  cum  sit  —  separatio  fructuum 
beneficii  —  determinanda  est  eo  ipso  instrumento 
quo  beneficiario,  ad  eos,  ius  tribuitur;  2°  quia,  cum 
durare  nequeat,  ultra  vitam  beneficiarii,  exspirat  cum 
per  eius  discessum  —  naturale  vel  iuridicum  —  a 
beneficio,  collationis  instrumentum  cessat  a  suo  va- 
lore;  3°  ut  litibus  non  praebeatur  locus,  cum  4°  pen¬ 
sio  quam  Ordinarius  imponere  valet,  sit  potius 
onus  personae  quam  beneficii  (2).  Propterea  vetantur 
Ordinarii,  in  ipso  actu  collationis,  partem  fructuum 
reservare,  absque  clara  indigitatione  quantitatis  ex 
parte  rei,  personae  cuius  gratia  pensio  decernitur; 
5°  quia  secus  suspicionem  induceret  de  qua  const.  In¬ 
tolerabilis  S.  Pont.  Pii  Y,  ut  dictum  est,  scilicet 
simoniae.  Maximi  valoris  est  haec  sollemnitas  a  iure 
requisita  (3).  Proinde  dicimus:  a)  Non  potest  Epi¬ 
scopus  imponere  pensionem  in  favorem  personae 


(1)  Pars  I,  c.  V,  339. 

(2)  Picler,  l.  c.  —  Aichner,  Ius  Eccles.,  §  79,  n.  4. 

(3)  Vide  Reg.  43  Cancellariae. 

sibi  benevisae,  sed  postea  declarandae;  b)  nulla  est 
concessio  quae  ex  parte  rei  non  sit  determinata  ad 
unguem;  c )  item  si  cessio  liabeat-ur  repraesentata 
pecunia,  loco  pensionis,  in  actu  renuntiationis  be¬ 
neficii  et  non  collationis ,  id  quod  sapit  fraudem  et 
collusionem,  ac  praevisum  habetur  et  damnatum, 
praecise,  in  const.  In  sublimi  Benedicti  XIY ;  d)  nulla 
est  concessio,  et  irrita,  pensionis  facta  ab  Ordinario, 
sine  titularis  consensu,  quod  vetatur  expresse  ex 
capite  Ut  nostrum, ;  e)  nulla  item  quae  ab  eodem 
concedatur  ex  fructibus  beneficii  vacantis,  dum  vacat, 
eam  alteri  (etsi  non  sibi)  reservando,  quia  tunc 
nullus  est  qui  pro  beneficio  actione  iuridica  potiatur 
et  consentire  queat,  et  insuper  non  liceat  (salvo 
privilegio)  vacantis  beneficii  vel  ecclesiae  fructus 
minuere  (Videas  in  textu  capp.  citt.  De  praeb.  et 
dign.  —  De  his  quae  fiunt  a  Praei.  —  De  excessibus 
Praelat.,  passim). 

—  .  eisdem  (beneficiis  quibuslibet  possunt  Ordi¬ 

narii)  imponere  pensiones  temporarias ,  quae  durent  ad 
vitam  beneficiarii.  —  Canon  describendo,  determinat 
quas  temporarias  licet  (Ordinariis)  pensiones  appo¬ 
nere;  idest  quae  durent  ad  vitam  beneficiarii.  Exclu¬ 
duntur:  1°  quae  durent  ad  vitam  pensionarii;  2°  quae, 
temporariae,  ultra  vitam  beneficiarii  possent  ab 
Episcopo,  quovis  modo,  decerni.  Utraque  in  hypo- 
tliesi  non  persona  sed  beneficium  gravaretur ;  3°  exclu¬ 
duntur  adhuc,  quavis  ratione,  perpetuae.  B.  Pontifici, 
tantum,  has  licet,  ut  diximus,  pensiones  concedere. 

De  natura  heic  Ordinariis  interdictae  pensionis, 
ita  Aichner,  l.  c.:  «  Quaedam...  onera  sunt  personalia, 
quae  ipsi  personae  beneficiati  imponuntur,  eaque 
vel  spiritualia  sunt...  vel  temporalia,  si  praestare 
iubetur  partem  fructuum,  censum,  pensionem  sed 
ad  dies  vitae  (beneficiarii)  dumtaxat.  Secus  enim  onus 

cepsetur  esse  reale ,  quia  non  tam  beneficiatus  quam 
beneficium,  ipsum  eo  gravatur.  Ad  onera  realia  ma¬ 
xime  census  et  pensiones  pertinent ».  Quae  onera 
realia  et  his  similia  imponere  vetantur  collatores 
infra  E.  Pontificem. 

Recolantur  quae  a  Trid.  edicuntur,  sess.  XXIV, 
de  ref.,  cap.  14:  «  In  pluribus  ecclesiis...  ex  earum 
constitutionibus,  aut  ex  prava  consuetudine  observari 
intelligitur...  ut  in...  collatione...  sive  admissione  ad 
possessionem...  vel  partem  proventuum...  seu  de¬ 
ductiones  ex  fructibus...  interponantur:  haec  cum 
S.  Synodus  detestetur,  mandat  Episcopis...  fieri  non 
permittant ». 

Temporarias  autem  pensiones,  quae  ad  vitam  be¬ 
neficiarii  durent  posse  Episcopos  ponere,  iusta  ex¬ 
stante  causa,  et  praesenti  dispositione  constat,  et  iis 
quae,  initio,  retulimus,  de  potestate  generatim  facta 
Ordinariis  super  beneficia  quaecumque,  intra  limites 
proprii  territorii  et  iurisdictionis,  et  speciatim  citato 
cap.  13,  de  ref.,  sess.  XXIV  Cone.  Trid.  Ex  quo 
cl.  Antonellus,  lib.  III,  de  Regimine  JEccles.,  c.  11: 
« In  nullo  casu,  pensio  reservata  ab  Episcopo  transeat 
ad  successorem,  sed  primus  tantum  oneratus  ad 
pensionem  solvendam  teneatur,  quia  Episcopus  non 
ecclesiam  seu  beneficium,  sed  personam  tantum  be- 
neficiati  onerare  potest  (1);  ideoque  mortuo  bene¬ 
ficiario,  vel  a  beneficio  amoto,  pensionis  onus  exstin¬ 
guitur  ». 

Congruit  et  antiqua  praxis  Datariae  Ap.  Ali¬ 
quando  enim,  post  concessam  ab  Ordinario  pensio¬ 
nem,  a  pensionato  preces  sunt  oblatae  ut  pensio 
statuta  ad  vitam  beneficiati,  extenderetur  ad  fines 
vitae  ipsius  pensionarii.  Dataria  supplicationi  rescri- 


(1)  Vide  et  Fagnanum,  lib.  II  Dccretal.,  C.  Nisi  essent. 

bens  rationem  non  habet  decreti  Ordinarii,  sed  de 
novo  dictam  pensionem  consentit,  ad  vitam  pe¬ 
tentis  (1).  Ita  non  irritatur  prima  gratia,  idest  Ordi¬ 
narii,  confertur  utilior  alia.  Ut  potissimum,  vero, 
commendatio  Ordinarii  (2)  a  S.  Sede  expostulatur. 

Dicitur  demum:...  salva  huic  (beneficiario)  congrua 
portione.  —  Quodvis  legitimum  institutum  et  iuris  re¬ 
medium  habetur  in  re  beneficiali,  penes  legislatorem 
ecclesiasticum,  ad  hoc  tendit,  et  propter  hoc  est 
excogitatum,  ut  altaris  ministro  ad  vitae  necessaria 
non  desint.  Propterea,  maxime  in  pensionibus,  quae 
statutae  dotis  fructus  dimidiant  beneficiario  cavetur, 
ne  beneficiario  congrua  portio,  detracta  pensione, 
deficiat.  Hoc  item  maxime  in  pensionibus  ab  infe¬ 
riore  collatore  statutis,  ut  in  canone  praesenti.  Ubi 
enim  minor  est  potestas,  maxima  debetur  institutis 
iuris  communis,  ut  beneficia,  reverentia. 

Itaque,  salva  debet  restare  beneficiario  —  con¬ 
grua  portio.  —  In  qua  diiudicanda,  non  modo  re¬ 
spectus  haberi  debet  necessitati  et  decori  relate  ad 
beneficiarium,  sed  et  relate  ad  ipsum  beneficium, 
quod  ex  nimia  pensione,  non  diminutum;  sed  defor¬ 
matum  evaderet.  Quamvis  enim  pensio  quam  Ordi¬ 
narius  imponere  potest,  beneficiarium  gravet  ad 
tempus ,  evidenter  patet,  ipsi  beneficio  et  eius  exi¬ 
gentiis,  tantum  posse  provideri,  per  suum  proprium 
intitulatum. 

Propterea  Tridentinum  citato  cap.  13,  sess.  XXIV, 
de  ref.,  edixerat:  «  ...  in  posterum,  omnes...  cathe- 
drales  ecclesiae,  quarum  reditus  summam  ducatorum 
mille,  et  parochiales  quae  summam  ducatorum  cen¬ 
tum,  secundum  verum  annuum  valorem  non  excedunt, 


(1)  Etiam  Sebastianelli,  l.  c.,  248. 

(2)  Santi,  l.  c.  18. 

10  —  Pistocchi,  De  Re  Beneficiali. 

nullis  pensionibus  aut  reservationibus  fructuum  gra¬ 
ventur...  »  non  personas  sed  beneficia  indigitando. 

Quarum  dispositionum  tenore,  doctrina  communis 
doctorum  affirmabat  nec  pensiones  quascumque  tem¬ 
porarias  imponi  posse  beneficiis  quae  non  haberent 
reditus  superfluos ;  et  hac  etiam  hypothesi,  debere 
esse  moderatas.  Et  quatenus  ad  beneficia  referatur, 
quae  praeter  praebendam  obventiones  ex  distribu¬ 
tionibus  v.  g.  vel  alio,  cedant  beneficiario  v.  g.  cano¬ 
nico,  pensionem  non  posse  super  his  computari,  nisi 
a  Papa  concedente  dicatur  expresse.  Et  hoc  ex  citato 
cap.  14,  de  ref.,  sess.  XXIV,  Trid.  (1).  Quod  tamen 
ultimum  non  cavetur  presenti  canone  1429,  §  1,  sed 
solum  §  2  pro  parochiis,  ut  mox  videbimus. 

Illud  demum  admonendum,  quod  cum  pensio, 
pecuniae  ratione,  pretii  aestimetur,  ut  fit;  decre¬ 
scente  valore  pecuniae  non  ideo  accrescat  onus  be- 
neficiato,  nisi  sit  hoc  praevisum  in  actu  constitutivo 
pensionis;  et,  etiam  in  hac  hypothesi,  nunquam  ac¬ 
crescere  pensionario  ita,  ut  congrua  portio  benefi¬ 
ciario  non  relinquatur,  et  vide  cit.  cap.  13,  sess.  XXIV, 
de  ref.,  Trid. 

§  2.  Beneficiis  autem  paroecialibus  non  possunt , 
nisi  in  commodum  parochi  vel  vicarii  eiusdem  pa¬ 
roeciae  a  munere  abeuntis,  imponere  pensiones,  quae 
tamen  ne  excedant  tertiam  partem  reditus  paroeciae , 
quibusvis  deductis  expensis  et  incertis  reditibus. 

Super  his  quae  edicebantur  a  Trid.,  cit.  cap.  13, 
de  ref.,  sess.  XXIV,  de  paroeciis,  scilicet,  quod  nisi 
excederent  summam  ducatorum  centum,  secundum 
annuum  valorem,  pensiones  eis  non  imponerentur, 
praesens  canon  favore  beneficii  paroecialis  has  mu¬ 


li)  Vide  Moneta,  Ius  Eccl.,  lib.  VI,  q.  II.  —  Idem  habetur  in  To¬ 
letana,  S.  C.  C.,  1565.  —  Vide  et  Barbosa,  Praxis  exigendi  pensiones. 

tationes  edicit:  1°  Quod  paroeciis  per  Ordinarios 
possint  pensiones  imponi  in  commodum  tantummodo 
parochi  eius  vel  vicarii  abeuntis;  2°  quod  hae  pen¬ 
siones  non  excedant  tertiam  partem  reditus;  3°  quod 
reditus  paroeciae  computandus  sit  deductis  ex¬ 
pensis  et  incertis  reditibus,  et  ita  pensio  (1).  Antea 
prima  exceptio  non  habebatur,  et  pronum  erat  Epi¬ 
scopis  paroecias  gravare  pro  quacumque  necessitate 
vel  utilitate  Ecclesiae,  sensu  supra  exposito,  iusta 
exstante  causa,  servatis  sollemnitatibus,  tutata  bene¬ 
ficiario  congrua  portione,  infra  centum  ducata.  Quoad 
hanc  portionem,  primum,  etiam  Dataria  Apostolica 
in  signatura  pensionis  super  paroecias  rescribebat 
—  dummodo  ex  fructibus  dictae  ecclesiae  centum 
ducati  liberi  pro  illius  rectore,  pro  tempore  exsistente, 
annuatim  remaneant  —  dum  e  contra  praxis  erat 
inducta  generatim  pro  aliis  beneficiis  a  quacumque 
auctoritate  concedente  pensiones,  ut  hae  ne  tertiam 
partem  superarent,  relictis  beneficiario  reliquis  dua¬ 
bus  partibus  quae  centum  ducata  superare  possent. 
Quantum  ad  expensas  et  incertos  reditus  hodie 
excluduntur  in  computatione  duarum  partium,  antea 
solum  in  computatione  centum  scutatorum.  Quae 
exclusio,  ceterum,  pro  rata  praescripta  dictae  pe¬ 
cuniae,  erat  sancita  iam  ab  Innocentio  XII,  per 
organum  Datariae,  et  postea  a  Benedicto  XIII  in 
const.  Quanta  12  Sept.  1724  confirmata. 

In  quo,  illud  notare  est,  hanc  exclusionem  —  qui¬ 
busvis  deductis  expensis  et  incertis  reditibus  —  non 
haberi  pro  —  congrua  portione  —  de  qua  §  1  huius 
canonis.  Heic  dicitur  sartas...  tectas  manere  debere 


(1)  Insuper  die  13  Dec.  1923  Comm.  ad  interpret.  can.  Codicis 
favore  parochi  renuntiantis  Ordinario  conceditur  admittere  pensionem 
ad  vitam  pensionarii  firmo  praescripto  huius  §  2  quoad  mensuram 
reditus  paroeciae. 

beneficiario  duas  partes  beneficii,  quibusvis  deductis 
expensis  et  incertis  reditibus ,  illic  tantummodo  ut 
beneficiario  sit  salva  congrua  portio.  — 

Verum,  doctrina  communis,  et  pro  ceteris  be¬ 
neficiis  distinguebat  incerta  quae  ratione  ministerii 
beneficiario  obveniebant,  ut  canonico,  distributiones 
manuales,  ab  incertis  v.  g.  pro  functionibus  extra¬ 
ordinariis  quae  nullo  modo  essent  computandae,  sed 
restat,  quod  legislator  minime  cavit  super  boc  in 
§  1,  dum  pro  paroecia  banc  exclusionem  voluit  ex¬ 
presse  in  §  2,  et  absolute  pro  omnibus  incertis.  « In 
computatione  redituum,  scribit  cl.  Manacorda,  l.  c., 
631,  attendendi  sunt  proventus  qui  dicuntur  incerti 
quorum  duplex  est  species,  nimirum  proventus  qui 
ab  exercitio  i  iulum  paroecialium  percipiuntur,  et 
qui  pendent  a  pietate  seu  liberalitate  fidelium ». 
Kunc  quaevis  proventuum  species,  quae  reduci  possit 
ad  reditus  incertos  cedit  solummodo  in  commodum 
beneficiarii  idest  parocbi  (1). 

Etiam  attendenda  est  legislatoris  nostri  mens. 
Ut  plenius  faveatur  parocho,  cui  gravamen  pensionis 
alicuius  imponitur,  ex  una  parte  decernit  expensas 
deduci  debere,  ex  alia  proventus  incertos  non  debere 
computari.  Satius  provideri  non  poterat  ipsi  et  be¬ 
neficio  paroeciali,  admissa  iusta  causa  pensionem 
decernendi.  Multiplices  bic  canon  e  medio  tollit 
quaestiones  a  doctoribus  agitatas  antea,  super  quibus 
non  est  nobis  amplius  immorandum. 

Ast  pensiones  de  quibus  loquimur  tantummodo 
imponi  possunt,  in  commodum  parochi  vel  vicarii 
eiusdem  paroeciae  a  munere  abeuntis.  Abire  quis 
dicitur,  qui  non  in  poenam  e  cura  animarum  post 
sententiam  in  criminali  foro  emissam,  expellatur. 


(1)  Et  recole  Barbosa,  lib.  cit.,  Praxis  exigendi  etc. 

Propterea  qui  per  remedium  remotionis,  tit.  XXVII 
n.  VIII,  translationis,  XXIX,  ob  dimissionem  a 
Praelato  acceptatam,  VI,  permutatione,  VI,  bene¬ 
ficium  paroeciale  seu  curam  relinquit,  intelligitur 
hoc  loco  (1). 

Quod  attinet  vicarios  paroeciales  in  specie,  heic 
parochis  aequantur,  sicut  cann.  473-474-475  spe- 
ciatim  477,  §  2  in  quo  statuitur:  —  Quod  si  vicaria 
sit  beneficialis,  vicarius  cooperator  removeri  potest 
processu  ad  normam  iuris,  non  solum  ob  causas 
propter  quas  alii  parochi  removeri  'possunt ,  sed  etiam 
si  graviter  subiectioni  defecerit  parocho  debitae  in 
exercitio  suarum  functionum.  — 

Pensio  solvenda  est  tempore,  modo,  et  quanti¬ 
tate,  prout  habetur  in  instrumento  institutionis,  cum 
autem  pensionarii  non  sint  beneficia ti,  sicuti  supra 
innuimus,  legatariis  aequiparantur  in  iure,  et  exer¬ 
cent  actionem  personalem  contra  beneficii  possesso¬ 
rem,  si  necesse  evadat,  ut  iuxta  ius  a  Superiore 
concessum,  ipsis  fiat  satis.  In  qua  re,  duo  sunt  ha¬ 
benda  lirae  oculis;  1°  Pensionem  solvi  debere  inte¬ 
gram,  quolibet  anno,  inimunem  ab  omnibus  taxis 
et  oneribus  quae  vel  ipsiun  beneficiarium  gravent 
et  a  rata  ipsorum,  vel  ipsam  quotam  fructus  quae 
pensionario  spectat;  2°  solvi  debere  integram  etsi 
beneficium,  aliquo  anno,  modicam  sortitum  sit  re¬ 
dituum  deminutionem. 

Eelate  ad  primum,  dicimus  exemptionem,  de  qua 
sermo,  valere  etsi  nulla  clausula  apponatur  in  tabida 
concessionis,  maxime  vero,  si,  ut  solet  fieri,  dicatur 
v.  g.  concedi  pensionem  « ab  omni  onere  reali  et 


(1)  Cf.  efc  c.  4,  X,  de  clerico  aegrotante  vel  debilitato,  III,  6  et  decr. 
Maxima  cura,  S.  Congr.  Consist.,  20  Aug.  1910.  Insuper  cf.  S.  Congr. 
Cone,  in  Nullius,  Foripompilii,  24  Aug.  1834,  et  Asculana,  25  Iunii  1836. 

personali,  tam  imposito  qnam  imponendo  liberam  » 
aut  similiter.  Cum  enim  pensio  sit  de  se  gratia , 
intelligitur  semper  absque  oneribus,  ut  habet  De 
Luca  (1);  «  quamvis...  in  litteris  reservationis  expresse 
dispositum  esset  iuxta  communem  stylum,  ut  pen- 
sionarius  sibi  reservatam  pensionem  habere  debeat 
fr ancam  et  exemptam  ab  omni  onere  et  contributione... 
haec  exemptio  recte  procedit  quoad  onera  ordinaria 
vel  extraordinaria  etc. ».  Quod  intelligi  debet  pro 
oneribus  vel  taxis  quae  a  legislatore  ecclesiastico 
praevideri  possunt ,  non  pro  iis  quae  ad  extra ,  per 
auctoritatem  aliam  v.  g.  civilis  gubernii,  beneficiarius, 
quasi  negotii  gestor  (2)  pro  pensionario,  ut  tali,  solvere 
cogeretur.  Ita  S.  Congr.  Cone,  resolvit  circa  onus  taxae 
dictae  —  di  riccliezza  mobile ■  —  de  qua  gravavit 
pensionarium  in  causa  Aversata  27  Februar.  1904, 
etsi  in  Bulla  concessionis  V  Iulii  1855,  pensio  super 
Paroeciam  S.  Andreae  fuisset  decreta  —  ab  omnibus 
quibuscumque  oneribus,  nunc  impositis  et  pro  tem¬ 
pore  quomodolibet  imponendis,  prorsus  liberam,  im- 
munem,  et  exemptam  —  et  intra  rationes  adductas, 
in  relatione  ex  officio,  legitur  « neque  ullum  ab  ad¬ 
versariis  invocari  posse  praesidium  a  Bulla...,  quia 
sese  refert  ad  tributa  quae  iuxta  leges  tunc  temporis 
vigentes  obvenire  poterant,  non  autem  ad  hanc 
taxam  extraordinariam »  (Vide  Monitore  Eccles.,  fasc. 
Maii  1923,  citata  consultatione  pag.  153).  Loco 
superius  citato,  prosequitur  de  Luca:  «...  haec  exem¬ 
ptio  recte  procedit  quoad  onera  ordinaria  vel  extra¬ 
ordinaria  decimarum  et  collectarum,  sive  etiam  quoad 
realia  pro  expensis  culturae  et  collectionis  cum  si- 


(1)  De  Luca,  De  pensionibus,  pars  II,  disq.  XXXIII,  n.  14. 

(2)  Bonfante,  Inst.  luris  Rom.,  §  170.  —  Serafini,  I,  IV.  —  Fer- 
rini,  Diriiti  reali,  o.  c.,  lib.  III,  cap.  VIII. 

milibus  etc...  non  autem  circa  illas  expensas,  quas 
erogare  oportet  in  eam  causam  ob  quam  ipsa  sub¬ 
stantia  pensionis  sustineatur,  cum  tunc  intrent  actio 
vel  exceptio  de  in  rem  verso,  seu  negotiorum  ge¬ 
storum  etc. ». 

Quoad  alterum  utique,  ex  superius  dictis,  pensio 
solvenda  est  integra,  etsi  beneficium  modicam  sorti¬ 
tum  sit  redituum  deminutionem,  non  vero  potest 
exigi  in  sua  quantitate ,  si  deminutio  notabilis  be¬ 
neficio  advenerit;  et  hoc  valet  etsi  —  non  usque 
ad  tertiam  partem  —  sit  originarie  statuta,  iuxta 
praesentis  canonis  praescriptum.  Etenim  ad  aesti¬ 
mandam  istiusmodi  deminutionem,  notabilis  sit 
vel  non,  unice  status  beneficii  attendendus  est,  quo 
tempore  pensio  fuit  imposita,  et  proportio  tunc 
exsistens  cum  ipso,  pensionis  ipsius.  Superior,  re¬ 
scribens  pro  pensione,  suam  mentem  in  hac  propor¬ 
tione  statuenda,  pandit.  Ex  alia  parte,  legislator 
in  hoc  §  2  canonis  subiecti,  quam  maxime,  uti  expli¬ 
cavimus,  favere  intendit  beneficio  paroeciali,  et  per 
ipsum,  beneficiato. 

Sed  si  imminutio  non  sit  notabilis,  pensio  integre 
solvenda  est. 

Habetur  super  hac  re  celebre  decretum  —  Nu- 
perrimis  —  S.  C.  EE.  et  EE.  in  quo  statuitur:  — 
1°  Si  pereat  beneficium  oneratum  vel  reditus  mi¬ 
nuantur,  pensiones  quoque  pro  rata  imminuantur, 
vel  etiam  ex  toto  cessent.  —  2°  In  ecclesiis  vero 
cathedralibus  vel  paroecialibus  integra  semper  ser¬ 
vetur  congrua  ad  formam  Tridentini;  in  dubiis  re¬ 
currendum  est  ad  dictam  Sacram  Congregationem. 
Si  pensio  sit  titulo  ordinationis,  clericus  pensionarius 
quamvis  pensione  imminuta  nullam  incurrit  cen¬ 
suram,  nullamque  ecclesiasticam  poenam.  —  3°  Quod 
si  ante  decretum  pensio  iam  fuerat  soluta  in  maiori 

quantitate,  non  inde  repeti  potest  a  titulari  maior 
quantitas  soluta,  nec  supputari  in  ratas  futuras. 

—  Die  28  Ian.  1871.  — 

Cuius  tenore,  eadem  S.  Congr.  in  citata  Aesina 
Pensionis  proposito  dubio :  num  pensionarius  sus¬ 
tinere  deberet  pro  rata  taxas  vel  falcidias  dictas: 

—  1.  Del  trenta  per  cento  —  2.  della  manomorta  — 
3.  di  concorso  —  4.  della  riccJiezza  mobile  —  5.  della 
tassa  sinodale,  responsum  dedit:  Affirmative ,  pro  om¬ 
nibus  ratis  insolutis  (1).  Et  notandum  est  ratas 
insolutas  decurrisse  a  die  26  Dec.  1867,  idest  abhinc 
tribus  annis,  ante  quam  daretur  decretum  cit.  Nu- 
perrimis.  —  Eadem  S.  C.  similem  decisionem  exprom¬ 
psit  in  causa  Fod.  seu  Tr.  1899,  24  Martii  1901, 
edicens  taxam  —  di  ricchezza  mobile  —  sustineri 
debere  a  pensionario,  quod  idem  statuit  ut  vidimus 
in  citata  Aversana  27  Eebr.  1904.  Et  non  fuit  locus 
reductioni  pensionis,  ut  cavetur  a  n.  1  decreti  Nu¬ 
per  rimis,  quando  beneficium  causa  taxarum  mi¬ 
nuatur,  sed  tantummodo  taxae  pro  rata  fuit  oneratus 
pensionarius,  quia,  ut  legitur  in  relatione  ex  officio ,  — 
paroecia  S.  Andreae  a  tempore  pensionis  impositae... 
succrevit  —  (Yide  citatam  consultationem  Eph.  Mo¬ 
nitore). 

In  quibus  omnibus,  duo  conceptus  dominantur 
et  normae:  natura  ipsa  taxarum,  (2)  deminutio  no¬ 
tabilis  quae  ex  eis  fructibus  beneficii  et  beneficiario 
obveniunt.  Si  enim,  ex  una  parte,  in  veteri  iure  vix 
hoc  gravamen  poterat  in  considerationem  venire, 
data  exemptione  et  immunitate  bonorum  ecclesia¬ 
sticorum  ab  huiuscemodi  oneribus,  ex  altera  constat 


(1)  Vide  et  decr.  eiusdem,  20  Sept.,  28  Oct.  1878.  —  Cf.  Mana- 
corda,  o.  c.,  630. 

(2)  Pro  natura  tributi,  videas:  Nitti,  Principii  di  Scienza  delle 
Finanze,  300.  —  Einaudi,  Lezioni  di  Scienza  delle  Finanze,  e  te.,  p.  280. 

et  in  ditione  Pontificia  post  annum  1849  ea  bona 
subiecta  fuisse,  favore  aerarii,  deminutioni  dictae 
{dei  5  %),  et  decreto  S.  Congr.  EE.  PE.  1  Apri¬ 
lis  1851,  ipsos  pensionatos  ad  hanc  ( ritenuta )  coactos 
fuisse. 

Quorum  ultima  ratio  in  hoc  est  sita  quod  licet 
pensio  ex  se  cohaereat  beneficio,  magis  tamen  redi¬ 
tibus  inhaeret,  illosque  sequitur  tantum,  ut,  si 
omnino  beneficii  fructus  deficiant,  minime  solvatur. 

In  pensionibus  demum  computandis,  nec  ratio 
habenda  est,  tenore  huius  canonis  de  —  incertis 
reditibus  —  ut  supra  diximus.  Pensio  constabilitur 
in  quota  determinata,  quae,  ut  nuper  dictum  est, 
potest  gravari,  extraordinario  onere  decrescere,  et 
quandoque,  saltem  ad  tempus,  cessare,  quae  tamen 
succrescere  non  potest.  Incerta  reservantur  benefi¬ 
ciario  non  pensionario. 

§  3.  Pensiones  beneficiis  sive  a  Romano  Pontifice 
sive  ab  aliis  collatoribus  impositae ,  cessant  morte  pen- 
sionarii ,  qui  tamen  nequit  eas  alienare ,  nisi  id  expresse 
concessum  sit. 

Agitur  de  quibusvis  pensionibus;  dicitur  enim: 
Pensiones  beneficiis  (omnibus)  sive  a  Romano  Pon¬ 
tifice  sive  ab  aliis  collatoribus  impositae ,  cessant  morte 
pensionarii.  Morte  pensionarii  habetur  pro  singulis 
cessatio  pensionis. 

Eecolatur  §  1  huius  canonis.  Ordinarii  minime 
pensiones  possunt  imponere  quae  ad  vitam  pensio¬ 
narii  durent,  sed  quae  —  ad  vitam  beneficiarii.  — 
Si  pensionarius  praemoriatur  beneficiario  non  est  locus 
quaestioni,  vi  huius  §  3,  num  pensione  adhuc  benefi¬ 
ciarius  favore  heredum  praemortui  vel  creditorum, 
teneatur.  Si  beneficiarius  praemoriatur  pensionario, 
iam  ex  §  1  provisum  est  de  eius  cessatione,  et  de  ne¬ 
cessitate  eam  denuo,  si  congruat,  imponendi,  legitime. 

Pro  pensionibus  a  R.  Pontifice  impositis,  cum 
ipsi  pateat  plena  potestas,  etsi  (1)  pensiones  in¬ 
stitutae  sunt  pro  alimentis  et  vice  beneficii,  ac 
propterea  ordinarie  causa  earum  cesset,  cessante  vita 
pensionarii,  tamen  quaeri  potuit  a  doctoribus  num 
ius  non  solum  personale,  sed  reale  pensio  posset 
constituere,  atque  ita  transire  ad  successores  natura 
vel  testamento  pensionarii,  vel  dato  tempore,  vel 
saltem  ad  vitam  beneficiarii.  Salva  Pontificis  po¬ 
testate  quomodocumque  ei  placuerit  de  fructibus 
beneficiorum  disponendi,  datur,  a  §  3  praesenti, 
norma  generalis  pro  cessatione  pensionis,  etsi  a  Pon¬ 
tifice  concessae,  adventante  morte  pensionarii. 

Quod  iam  habebatur  sicut  pro  beneficiis,  quorum 
fructuum,  pensio  est  separatio,  etsi  non  irrevoca¬ 
bilis  (2),  ex  c.  Ad  haec ,  De  decimis ,  lib.  III  Deeret., 
tit.  XXX,  c.  15,  et  potissimum  ex  Trid.,  sess.  XXV, 
cap.  7,  de  ref.  edicente :  «  Cum  in  beneficiis  eccle¬ 
siasticis  ea,  quae  hereditariae  successionis  imaginem 
referunt,  sacris  constitutionibus  sint  odiosa,  et  pa¬ 
trum  decretis  contraria;  nemini  in  posterum  acces¬ 
sus  etc. ».  Est  enim  pensio,  quoad  ius  percipiendi,  pars 
accessoria  beneficii.  Itaque,  pro  omnibus  pensioni¬ 
bus,  recte  dici  potest  cum  Gonzales  (lib.  III  Deeret., 
tit.  Y,  De  praeb.,  c.  Nisi  essent,  XXI,  n.  5)  «  pen¬ 
sionem  ecclesiasticam  similem  esse  pensioni  annuae, 
ex  testamento  debitae,  quatenus  tantum  exstinguitur 
morte  pensionarii,  et  differre  ab  annua  obligatione 
ex  contractu  orta,  quae  ad  haeredes  transit ».  He¬ 
redes  equidem  beneficiati  praemortui,  pensionario 
tenebuntur  pro  ratis  non  solutis;  sed  ad  rem  hoc 


(1)  Garcia,  l.  c.  —  Santi,  l.  c.,  14,  «Ut  eccles.  benef.  sine  dim. 
coni.  ». 

(2)  Cf.  et  C.  ad  exstirpandas  successiones :  de  filiis  'presbyterorum. 

minime  refert;  sicuti  abs  re  manet,  hoc  ins  com¬ 
petere  pro  ratis  dictis,  heredibus  demortui  pen- 
sionarii. 

Omnibus  modis,  praeter  haec,  et  praeter  exstin¬ 
ctionem  beneficii,  quibus  beneficia  amitti  compertum 
est,  et  pensiones  cessant  (1),  idest:  a)  per  sub- 
sequens  matrimonium  in  clerico  in  minoribus  con¬ 
stituto;  b)  per  professionem  religiosam;  c)  per  re- 
nunciationem;  d)  per  militiam  voluntarie  susceptam; 
e)  per  crimen;  /)  cessante  causa  totali  propter  quam, 
v.  g.  studiorum,  pensio  fuerit  concessa;  g)  obtento 
beneficio,  pensione  gravato;  h)  promotione  ad  Epi¬ 
scopatum,  ad  Cardinalatum,  can.  235. 

Dicitur  adhuc:  ...  qui  tamen  (pensionarius)  nequit 
eas  alienare ,  nisi  id  expresse  concessum  sit. 

Alienare  hic  intelligitur  gener atim,  pro  quocum¬ 
que  ex  modis,  quibus  ius  possessum  in  re  potest 
transferri.  Cum  heic  agatur  non  de  pensione  laicali 
quae  tantum  ex  stylo  Curiae,  qui  facit  legem,  non 
potest  vendi  aut  quomodocumque  alienari,  ut  omnis 
evitetur  simoniae  suspicio;  sed  de  pensione  clericali , 
ipsa  est  vere  materia  simoniae,  saltem  iuris  eccle¬ 
siastici ,  cum  detur,  ut  plurimum,  propter  servitium 
divinum :  propterea  nec  vendi  nec  alio  modo  alienari, 
citra  simoniam,  potest,  absque  induito  (Ballerini, 
vol.  I,  276).  «  Xee  officit  ratio  quod  pensio '  ecclesia¬ 
stica  de  qua  sermo,  transferatur  alienatione  ad  alium 
clericum,  nec  quod  alienetur  v.  g.  contractu  gra¬ 
tuito,  idest  donatione  »  (2).  « Pensiones  vendi,  scribit 
cl.  Sebastianelli,  l.  c.,  252,  nequeunt  absque  crimine 
simoniae,  nec  etiam  locari  (3)  ad  longum  tempus 


(1)  Badii,  Oi  c.,  557,/). 

(2)  Utique  —  inter  vivos  —  quia  morte  pensionarii  cessat  pensio. 

(3)  Locatio  est  et  ipsa  contractus  onerosus. 

ex  cap.  1,  tit.  IV,  lib.  III  Extrav.  comm.,  possunt 
vero  transferri  ex  induito,  aut  privilegio  obtento 
ab  Apostolica  Sede ». 

Praesenti  canone  edicitur,  pensionarium  pensio¬ 
nem  alienare  non  posse  —  nisi  id  expresse  conces¬ 
sum  sit.  —  Id  intelligi  debet  de  concessione  facta, 
praesertim  (minime  per  Ordinarium,  potestate  sua) 
mediante  instrumento,  vel  Brevi  (1)  quo  pensio 
ipsa  decernitur.  Quod  non  vetat,  superveniente  in¬ 
duito  Pontificio,  hanc  facultatem,  quae  initio  non 
erat  concessa,  posse  obtineri  (2).  Ordinarius  autem, 
qui,  can.  1532,  sat  limitatas  habet  a  iure  facultates, 
circa  bonorum  ecclesiasticorum  alienationes,  ceteris, 
hoc  loco,  pensionariis,  has  concedere  nequit.  « Cla¬ 
rum  est  apud  omnes,  ait  Pyrrus  Corradus,  quod 
pensio  non  potest  redimi  seu  emi  pecunia,  vel  pretio 
aut  eodem  modo  transferri  sine  auctoritate  Papae; 
alias  enim  redemptio,  emptio  seu  translatio,  erit  si- 
moniaca  et  nulla  »  (3). 

Demum,  iure  quo  utimur  pensio  adhuc  titulus 
esse  potest  ordinationis ,  quo  casu  sicuti  a  Trid., 
sess.  XXI,  de  ref.,  cap.  2,  non  antea  clerici  poterant 
eam  amittere  —  donec  beneficium  ecclesiasticum 
sufficiens  sint  adepti,  vel  aliunde  habeant  unde  vivere 
possint;  —  ita  a  can.  2299,  §  3  edicitur:  —  Xequit 
clericus  privari  beneficio  aut  'pensione  cuius  titulo 
ordinatus  fuit,  nisi  aliunde  eius  honestae  sustenta¬ 
tioni  provideatur,  salvo  praescripto  can.  2303-2304.  — 


(1)  S.  Congr.  EE.  BE,  in  Romana ,  12  Martii  1840.  — Santi,  o.  c., 
lib.  III,  tit.  XII,  n.  21. 

(2)  Vide  Monacelli,  pro  formula  utenda  in  translationibus. 

(3)  Pyrrus  Corradus,  De  Beneficiis,  P.  I,  c.  II. 

* 

*  * 

Can.  1430.  -  §  1.  Beneficia  curata  ab  Ordinariis  in 
non  curata  converti  nequeunt,  nec  beneficia  reli¬ 
giosa  in  saecularia ,  nec  saecularia  in  religiosa. 

§  2.  E  contrario  possunt  beneficia  simplicia  ab 
Ordinariis  locorum  in  curata  converti,  dummodo 
ne  obstent  conditiones  a  fundatore  expressae. 

Superius  cum  de  canone  1421  egimus  abundanter 
diximus  de  potestate  facta  Ordinariis  convertendi 
beneficia. 

Praesens  canon  §  1  statuit:  —  Beneficia  curata 
ab  Ordinariis  in  non  curata  converti  nequeunt.  — 
Totus  est  legislator,  et  saepius  vidimus,  in  exten¬ 
dendo  beneficia  curae  paroecialis  inter  fideles:  casus 
quo  cura,  alicubi,  fieri  possit  penitus  superflua,  nun¬ 
quam  exitialis  evadere  posset,  per  se  est  ita  extra¬ 
ordinarius.  ut  legitime  Supremus  Antistes,  idest  Papa, 
eum  cognoscendi  et  diiudicandi,  sibi,  tantum,  faciat 
potestatem. 

Quod  iam  a  Tridentino  erat  sancitum.  Edicitur 
enim  cap.  16,  sess.  XXV,  de  ref. :  «  ...  beneficia... 
quae  curam  animarum...  retinent...  in  simplex  be¬ 
neficium...  non  convertantur...  In  iis  vero,  in  quibus... 
cura  animarum  in  vicarium  perpetuum  translata  est... 
in  antiquum  statum  restituantur ». 

Prosequitur:  —  ...  nec  beneficia  religiosa  in  sae¬ 
cularia,  nec  saecularia  in  religiosa.  — 

Canon  1422  iam  statuerat  unionem,  cum  bene¬ 
ficio  saeculari  et  contra  translationem,  divisionem, 
dismembrationem  beneficii  religiosi,  uni  Sedi  Apo- 
stolicae  reservari;  heic  reservatur  conversio  beneficii 
religiosi  in  saeculare,  et  vice  versa. 

§  2.  F  contrario  possunt  beneficia  simplicia  ab 
Ordinariis  locorum  in  curata  converti ,  dummodo  ne 
obstent  conditiones  a  fundatore  expressae. 

Canon  1417,  §  1  facultatem  facit  fundatori  be¬ 
neficiorum,  conditiones  apponendi,  ut  vidimus,  iuri 
communi  contrarias ;  §  2  edicit,  non  posse  conditiones 
dictas  mutari,  absque  eius  consensu. 

Si  haec  difficultas  non  exstet,  vi  praesentis  canonis 
Ordinarii  valent  beneficia  simplicia  convertere  in  cu¬ 
rata.  Et  hoc,  iterum,  favore  curae  paroecialis.  Ad 
eundem  finem  can.  1423,  §  1  consentit  Ordinariis 
unire  paroeciales  ecclesias  —  cum  beneficio  non  cu¬ 
rato.  —  Optime,  more  suo,  hoc  loco,  commentatur 
cl.  Vermeersch:  « ISTon  repugnat  igitur  legibus,  ut  Or¬ 
dinarius  loci  sic  instituat  paroeciam  religiosam,  dum¬ 
modo  beneficium  iam  religiosum  seu  regulare,  in 
curatum  convertat.  Atque  etiam  conversione  bene¬ 
ficii  simplicis  in  curatum  fieri  potest,  ut  nova 
paroecia  erigatur  sine  ulla  mutatione  beneficii  paroe¬ 
cialis  praecedentis,  ut  si  dos  istius  beneficii,  nulla¬ 
tenus  ex  iuribus  stolae  constituatur»  (1).  Perlege 
canonem  1410  —  super  his  quae  dotem  beneficii 
constituere  possunt,  et  can.  1415,  §  3  de  congrua 
dote  paroeciali,  cum  iis  quae  ad  ea  reposuimus 
suo  loco. 


(1)  Vermeersch,  o.  c.,  De  rebus,  760.  Vide  can.  1410. 

Caput  III. 

De  beneficiorum  collatione  (1). 

Can.  1431.  Ius  Romano  Pontifici  est  beneficia  in 
universa  Ecclesia  conferendi  eorumque  collationem 
sibimet  reservandi. 

Collatio  beneficiorum  exuberantem  litteraturam 
pro  se  habet,  penes  canonistas  et  iuristas,  etiam 
civilium.  Et  quia  beneficium  est  propter  officium 
et  haberi  potest  simultanea,  ut  habetur  hoclie  ordi¬ 
narie,  vocatio  ad  utrum  que,  sed  etiam  separata, 
quando  beneficium  fuit  collatum  personae  quae  iam 
officio  erat  provisa,  quam  late  patuit  locus  discepta¬ 
tionibus,  tum  theoricis  penes  doctrinarios ,  tum  prag¬ 
maticis  penes  ordinarios  vel  extraordinarios  collatores 
cuiuscunque  gradus,  atque  ita  apud  Episcopales 
Curias,  Congregationes,  Tribunalia,  Officia  S.  Sedis. 

Quae  cum  opportunis  reformationibus  exhibentur 
et  sanciuntur,  canonibus  huius  capitis,  a  Codice, 
innumeras  prope  ante  se  habent  Conciliorum  con¬ 
stitutiones  et  canones,  decretales  et  constitutiones 
Pontificum,  cum  regulis  Cancellariae.  —  «  Olim,  ait 
Card.  D’Annibale,  ordinarii  beneficiorum  collatores 
erant  qui  et  ordinum:  idest  Episcopi»  (2)  et  hi¬ 
storice  demonstrari  potest  ante  sec.  xn  Bomanos 
Pontifices  nunquam  vel  raro  contulisse  beneficia  in 
dioecesibus  Episcoporum.  Negligentiam  Episcopi,  qui 


(1)  Cocchi,  Comment.  C.  I.  C.,  lib.  IV,  n.  109  seqq.,  Taurini,  Marietti. 

(2)  D’Annibale,  o.  c.,  de  Benef.  conferendis,  n.  34.  —  Vide  supra 
de  erectione  Benef. 

non  subito  decedentis  clerici  locum  non  occupabat, 
sufficiendo  alium  clericum  ordinatum  et,  per  lioc, 
in  beneficio  institutum,  Metropolitanus  emendabat, 
vel  in  provinciali  synodo,  vel  extra.  At  postea,  se¬ 
parata  ordinatione  sacra  a  collatione  beneficii,  per 
Pontifices  habiti  sunt  interventus  vel  directe,  vel 
per  mandata  de  providendo,  aut  litteras  expectativas  (1) 
de  quibus  nulla  mentio  in  toto  Gratiani  decreto. 
Itaque  Hadrianus  IV  primus  habetur  qui  hoc  suo 
iure,  penes  subiectos  Metropolitas  sit  usus. 

Quod  minime  probat,  ut  innuimus,  nativum  ius 
beneficia  in  tota  Ecclesia  conferendi,  in  E.  Ponti¬ 
fice,  non  residere.  Agitur  tantum  de  exercitio  imis 
aliquatenus  suspenso,  cogentibus  adiunctis  vitae  com¬ 
munis,  et  non  penitus  evolutae  organizationis  eccle¬ 
siasticae,  in  accidentalibus  et  contingentibus. 

Ceterum,  ius  Pontificis,  super  hac  re,  iam  constat 
in  textu  dist.  XXII,  c.  1,  ubi  habetur;  —  Omnes 
sive  Patriarchii  cuiuslibet  apices,  sive  metropoleon 
primatus,  aut  Episcopatuum  cathedras,  vel  Eccle¬ 
siarum  cuiuslibet  ordinis  dignitates,  instituit  Romana 
Ecclesia.  Illam  vero  solus  ille  fundavit,  et  super  pe¬ 
tram  fidei  mox  nascentis  erexit,  qui  Beato  aeternae 
vitae  Clavigero,  terreni  simul  et  coelestis  imperii 
iura  commisit  — ;  et  pressius  Clemens  IV  anno  1266 
in  notissimo  capite  Licet ,  2,  de  praeb.  et  diqn., 
in  6° :  «  Personatuum,  dignitatum  aliorumque  be¬ 
neficiorum  ecclesiasticorum,  plenaria  dispositio  ad 
Romanum  noscitur  Pontificem  pertinere,  ita  quod 
non  solum  ipsa  cum  vacant,  potest  de  iure  conferre, 
verum  etiam  ius  in  ipsis  tribuere  vacaturis  ». 

Quare  Patres  Tridentini,  cum  initio  sess.  VII, 

(1)  {Sublatas  a  Tridentino,  sess.  XXIV,  cap.  19,  de  ref. ;  approbante 
Pontifice  et  decernente  per  regulas  Cancellariae  haberi  debere  tan- 
quara  abolitas  penitas. 

de  ref.  «reformationis  negotium  (in  beneficiis)...  pro¬ 
sequi  »  intenderent,  ita  caverunt  «  salva  semper 
in  omnibus  Sedis  Apostolicae  auctoritate  ». 

Quod  continetur  in  ordinaria  et  immediata  iuris- 
dictione  qua  pollet,  iuxta  theologos,  R.  Pontifex 
in  universa  Ecclesia,  vi  primatus,  non  tantum  circa 
disciplinaria  in  genere,  sed  et  circa  beneficia  (1). 
Ad  haec  referuntur  etiam  quae  habet  sess.  III,  cap.  4 
Cone.  Vaticanum  ;  «...  docemus  et  declaramus... 
in  omnibus  causis  ad  examen  ecclesiasticum  spe¬ 
ctantibus,  ad  ipsius  (Pontificis)  posse  iudicium  re¬ 
curri  ».  Vec  repugnat  in  eodem  territorio,  idest 
dioecesi,  posse  haberi  duo  simul  collatores.  « Incon¬ 
veniens  esset,  ait  Angelicus  Doctor  (2),  quod  duo 
aequaliter  super  eandem  plebem  constituerentur;  sed 
quod  duo  quorum  imus  est  alio  principalior...  non 
est  inconveniens  ».  Utique  in  re  beneficiali,  suo  iure, 
Pontifex,  ubique  locorum,  potestatem  exercet,  sed 
non  ad  impediendam  aut  tollendam  auctoritatem, 
super  haec,  Episcoporum.  Propterea  Alexander  III 
cap.  6,  de  praeb.  et  dign.,  rescripsit  non  teneri 
ordinarium  collatorem  exsequi  mandata  Pontificis  si 
clericus  aliud  beneficium  habeat,  cuius  nulla  mentio 
in  mandatis  Apostolicis  esset  facta.  Docemur,  ideo  (3), 
ea  quae  ad  S.  Sedem  pertinent,  iure  scripto,  circa 
collationes  beneficiorum  esse  strictae  interpretationis, 
et  in  dubiis  favendum  esse  Ordinariis,  quibus,  iure 
nativo  quamquam  subordinato,  competit  beneficia 
conferre,  in  propria  ditione.  Diximus,  iure  scripto, 


(1)  Vide,  praeter  can.  218,  Tanquerey,  Sy7ioj>sis  Dogm.,  vol.  I, 
n.  202.  —  Palmieri,  De  liom.  Pont,  et  Ecclesia,  th.  20.  —  Cercia,  De 
Ecclesia,  III.  —  Iungman,  Diss.  Historiae  Eccl.,  vol.  III,  p.  256.  —  De 
Smedt,  Etudes  Relig.,  Juil.  1870. 

(2)  S.  Thomas,  in  IV  Sentent.,  (list.  17,  quaest.  7. 

(3)  D’Annibale,  l.  c.  —  Berardi,  t.  II,  1.  III,  n.  5. 


II  —  PiSTOccm,  De  Re  Beneficiali. 

nam  quivis  interventus  potestatis  supremae  extra¬ 
ordinarius,  ex  se  vim  iuridicam  et  potiorem  habet, 
et  extraordinarius  dici  potest,  quia  non  saepe  usi¬ 
tatus,  tantum. 

Pontifex  ipsemet  est  iudex,  num  et  nova  forma 
sui  ingressus  in  conferendis  beneficiis,  in  limitibus 
contineatur  suae  primatialis  et  universalis  iurisdi- 
ctionis.  Ipse  ordinarius  simul  et  extraordinarius  col¬ 
lator  beneficiorum  est.  Ex  his  quae  hactenus  sunt 
dicta  facile  intelleguntur  quae  profert  subiectus  ca- 
non :  —  jus  Romano  Pontifici  est  beneficia  in  universa 
Ecclesia  conferendi  eorumque  collationem  sibimet  re¬ 
servandi.  — 

Iam  in  superius  citato  cap.  Licet  Clemens  IV 
et  collationem  et  reservationem  beneficiorum  vin¬ 
dicaverat  S.  Sedi,  cum  de  E.  Pontifice  dicebat: 
«ipsum  posse  de  iure  conferre  beneficia  non  solum 
cum  ipsa  vacant,  verum  etiam  ius  in  ipsis  tribuere 
vacaturis  »  quod  erat  idem  ac  reservare.  Sed  ex  re 
ipsa  venit  ut  qui  omnimodam  super  beneficia  po¬ 
testatem  exercet,  non  teneatur  facto  quod  beneficia 
sint  cum  rectore,  vel  quod  ordinarie  ab  alio  colla¬ 
tore  conferantur,  inferiorem  potestatem  habente. 
Quod  praecise  verificatur  in  Papa. 

Ad  penitiorem  intelligentiam  rei,  etiam  pro  se¬ 
quentibus  canonibus,  adnotatum  volumus,  potius, 
beneficium  ecclesiasticum  canonice  erectum  non  posse 
obtineri  unquam,  sine  canonica  institutione,  ex  cap.  1, 
de  R.  I,  in  6°;  ita  ut  intrusus  habeatur,  in  iure,  qui 
absque  taii  institutione  se  ingerat  in  beneficium; 
spoliari  debeat  omni  iure  in  via  facti  usurpato,  et 
obnoxium  censeri  poenis  ad  hoc  decretis.  Institutio 
canonica  collationem  sonat,  sensu  lato,  et  compre¬ 
hendit  propterea  collationem  liberam  seu  volunta¬ 
riam,  collationem  necessariam.  Voluntaria  quae  unice 

pendet  a  voluntate  collatoris;  necessaria  quam  col¬ 
lator  cogitur  facere,  vel  post  electionem  vel  post 
praesentationem  a  patrono. 

Constat  per  se,  E.  Pontifici,  summo  iure,  com¬ 
petere  liberam  beneficiorum  collationem  de  qua  prae¬ 
sens  can.  1431  et  quae  definitur  «  vacantis  beneficii 
proprio  iure  facta  libera  concessio  idoneae  personae  », 
sed  propterea  canon  adiungit  competere  E.  P.  ius 
ea  reservandi.  Eeservatio  enim  definitur;  «Avocatio 
beneficii  vacaturi  a  collatore  ordinario  ad  Superiorem, 
qui  potestatem  habet  ad  id  iure  agendum  »  quod 
idem  profluere  diximus  a  suprema  Pontificis  pote¬ 
state  super  beneficia.  At  praeter  rationes  supremae 
administrationis  et  distributionis  bonorum  ecclesia¬ 
sticorum  in  Pontifice  residentis  (c.  1,  ut  lite  pen¬ 
dente),  adsunt,  pro  huius  reservationis  exercito  iure, 
et  alia  motiva.  «Congruum  visum  est,  ait  cl.  Santi  (1), 
reservari  E.  Pontifici  provisionem  aliquorum  bene¬ 
ficiorum  ;  1°  ut  ea  conferat  clericis  de  Ecclesia  uni¬ 
versali  optime  meritis  ( Glossa  in  Extravag.  ce.  h.  t. 
inter  Ioanneas  et  reservamus)-,  2°  ut  maior  conser¬ 
vetur  unio  et  dependentia  personarum  ecclesiasti¬ 
carum  a  centro  unitatis  catholicae,  seu  a  E.  Sede 
(can.  21,  causa  9,  quaest.  3)  ».  Eeservare  autem  ad 
hoc  Pontifex  potest  beneficia:  a)  reservatione  gene¬ 
rali,  vel  b)  speciali.  Sub  generali,  idest  plurium 
simul  beneficiorum,  non  veniunt:  1°  manualia; 
2°  iuris  patronatus  laicorum ;  3°  exclusa  a  concor¬ 
datis,  nisi  in  specie  indigitentur.  Sub  speciali  ve¬ 
niunt  ea  de  quibus,  in  actu  reservationis,  fit  mentio, 
item  in  individuo  (2). 


(1)  Santi,  o.  c.,  1.  III,  t.  V,  49  et  Vecchiotti,  l.  c.,  §  19.  —  Ca- 
lisse,  o.  c.,  P.  Spec.,  tit.  II,  n.  130. 

(2)  Pius  VI,  const.  Super  soliditate,  28  Nov.  1786,  §  4.  — 
Can.  390,  §  1. 

Contra  dispositum  can.  1495  —  etiam  Status  Italicus 
sibi  vindicat  tum  ius  regaliae,  tum  ius  concedendi  B.  Placet 
vel  'Exequatur  ad  collationes  beneficiorum,  art.  16-18  leg. 
13  Maii  1871.  Quoad  proceduram  vero,  vide  E.  decr.  6  Maii 
1920.  Cf.  Fenoglio,  Istruzioni  etc.,  a.  2. 

_  Lex  vero  Austriaca  id  sibi  tantum  vindicat  quod  no¬ 
minatio  novi  beneficiarii  fiat  nota  gubernio  cui  reservatur 
ius  excipiendi  (§§  3-6  leg.  7  Maii  1874,  n.  50).  Stante  autem 
amplissimo  iure  nominandi,  vi  R.  I.  patronatus,  haec  concessio 
in  facto  minimum  importat. 

_ In  Gallia,  vi  const.  Maximam  (art.  4  Statutor.)  omnis 

ingerentia  Associationis  Dioecesanae  vetatur  «in  nominatio¬ 
nibus  et  translationibus  membrorum  cleri»;  praevidet  autem 
art.  2  quod  «  in  casu  difficultatum  emergentium  praeses 
Associationis  tenetur  informare  S.  Sedem ». 

_ In  Hispania  ubi  fere  omnes  paroeciae  sunt  vel  patrona¬ 
tus  regii  vel  patronatus  particularis,  iure  concordatorum  supra 
cit.,  recognoscitur  competenti  auctoritati  eccles.  facultas  mu¬ 
tandi  vel  alterandi  demarcationes  territoriales  dioecesium  et 
paroeciarum,  absque  assensu  Regis.  Idem  valet  pro  Rebuspu- 
blicis  Americae  Latinae  (1);  Episcopi  praesentantur  a  Rege, 

vel  Praeside  dict.  Rerump. 

—  In  Bavaria  vi  concord.  24  Ian.  1925  id  omne  comple¬ 
ctitur  art.  1,  §  2  ex  quo  Status  «recognoscit  Ecclesiae  ius 
edicendi  quod  ei  competit,  et  sibi  officium  id  non  impediendi 
difficultatibus »,  cavetur  tamen  art.  14,  §  1  quod  in  nomina¬ 
tione  Episcoporum  gubernium  declarat  non  habere  obiectiones 
contra  candidatum;  art.  14,  §  2  quod  provisio  canonicatuum 
cath.  habetur  alternativa  intra  Episcopum  et  Capitulum. 


* 

*  * 

Oan.  1432.  -  §  1.  Ad  collationem,  beneficiorum  vacan¬ 
tium,  Cardinalis  in  proprio  titulo  vel  diaconia  et 
Ordinarius  loci  in  proprio  territorio  habent  inten¬ 
tionem  in  iure  fundatam. 


(1)  Cf.  Cavagnis,  Inst.  I.  Pub.  E.,  De  Regalia  et  R.  Placet,  vol.  II. 
—  Solieri,  lur.  Pubi.  E.  Elementa,  ibidem.  -  Cf.  et  Arreglo  paroqmal 
de  Valenda,  p.  9. 

§  2.  Conferre  autem  beneficia  nequii  Vicarius 
Generalis  sine  speciali  mandato;  Vicarius  autem 
Capitularis  nec  paroecias  vacantes ,  nisi  ad  normam, 
can.  455,  §  2,  n.  3,  neque  alia  beneficia  perpetua 
liberae  collationis. 

§3  .Si  Ordinarius  intra  semestre  ab  habita  certa 
vacationis  notitia  beneficium  non  contulerit ,  huius 
collatio  devolvitur  ad  Sedem  Apostolicam ,  salvo 
praescripto  can.  458. 

Regula  est,  ex  cap.  2,  tit.  VIII  Decret. :  «  Be¬ 
neficium  nequit  conferri  antequam  vacet».  Vacatio 
autem  triplici  modo  intelligitur.  Beneficium  vacat: 
a)  de  iure  tantum;  b)  de  facto  tantum;  c )  de  iure 
et  de  facto.  De  iure  tantum,  quando  possessor  est 
illegitimus,  de  facto  tantum  quando  est  collatum 
sed  non  possessum,  de  iure  et  de  facto,  quando  nec 
est  collatum  nec  possessum.  Irrita  collatio  aequi- 
valet  vacationi  de  iure  (1).  Confer  ob  analogiam 
cann.  150-151.  Triginta  quatuor  summantur  saltem 
casus  a  doctoribus,  in  quibus  beneficia  vacant  ipso 
iure  (2).  Attenta  Codicis  legislatione,  nos  ad  quatuor 
classes  vacationis  reducimus,  quas  suis  locis  quisque 
videat.  Habentur  vacationes:  1°  ex  legis  ministerio , 
ut  puta,  quando  lex  statuit  decadentiam  alicuius, 
ex  aliquo  facto  etiam  non  criminoso,  v.'g.  matri¬ 
monium  in  clerico  beneficia  possidente;  2°  per  iudicis 
sententiam ,  quando  legitima  auctoritas,  iusta  causa 
exstante,  privat  aliquem  beneficio  sive  sententia  con- 
demnatoria,  sive  simpliciter  declaratoria ;  3°  per 
mortem  beneficiati;  4°  per  dimissionem ,  voluntariam 
aut  minus,  idest:  per  renuntiationem,  permutatio¬ 
nem,  translationem. 


(1)  De  Rosa,  De  execut.  LUt.  Ap.,  c.  VI,  n.  209. 

(2)  Manacorda,  o.  c.,  374. 

Etiam  adnotari  volumus,  de  libera  collatione 
agere  nostrum  legislatorem  cum  de  officiis ,  idest 
cann.  152-159,  et  cum  de  electione  et  'postulatione, 
idest  cann.  160-182,  et  deberi,  haec,  prae  oculis 
haberi  (1).  Proinde  vi  canonis  150,  §  1  et  ab  eo 
citati  183,  §  1,  interim  stat  principium:  collatio  be¬ 
neficii  facta  ante  vacationem  est  ipso  iure  irrita, 
quamvis  vacet  de  facto  tantum.  Exstat  enim  qui 
iure  habet  titulum  beneficii.  Intrusus  et  poenis  ec¬ 
clesiasticis  obnoxius  censetur,  qui  se  patitur  immitti 
in  possessionem  beneficii  alterius.  Can.  2395  inhabi- 
litatem  ad  beneficium  et  alias  poenas  sancit. 

Nunc  ad  praesentem  canonem;  dicitur:  §  1.  —  Ad 
collationem  beneficiorum  vacantium,  Cardinalis  in 
proprio  titulo  vel  diaconia  et  Ordinarius  loci  in  proprio 
territorio  habent  intentionem  in  iure  fundatam.  — 
Habere  intentionem  in  iure  fundatam  illud  secum- 
fert,  iure  proprio  peragi  ea,  pro  quibus  habetur  in¬ 
tentio  in  iure  fundata,  et  propter  hoc  excludere 
posse  exceptiones  omnes  (2),  contra  exercitium  pro¬ 
priae  facultatis,  quae  non  sint  iure  statutae.  Prae¬ 
sumptionem,  ideo,  pro  se  habere  dicitur,  qui,  circa 
aliquod,  habet  intentionem  in  iure  fundatam.  Pro- 
pterea,  in  concreto,  heic  Cardinales  et  Ordinarios 
habere  intentionem  in  iure  fundatam  illud,  pro  ipsis, 
sibi  vult,  posse  conferre  —  in  proprio  titulo  vel 
diaconia  —  vel  —  in  proprio  territorio  —  respective, 
beneficia  ex  iure  proprio  (3)  quando  vel  non  sint 
Kom.  Pontifici  reservata,  vel  non  sint  liberae,  sed 
necessariae  collationis,  idest  sit  attendenda  electio  vel  a 
patronis  praesentatio.  Vide  de  lib.coll.,  can.  152  et  seq. 


(1)  Vermeersch,  o.  c.,  762. 

(2)  C.  6,  X,  de  exceptionibus,  II,  25. 

(3)  Can.  Omnes  Basilic.,  Causa  16,  q.  7  et  c.  3,  6,  X,  de  institutioni¬ 
bus,  III,  7. 

Ad  vim  verborum,  iuridico  sensu,  optime  ad 
haec  reponit  cl.  Vermeerscli,  l.  c.,  n.  763,  in  nota: 
« Proloquium  istud  in  iure  usitatum  sic  explicari 
potest.  Intentio  dicit  propositum  consilium  praecipue 
id  quod  a  litigante  intenditur,  seu  actionem.  Fundata 
in  iure  dicitur  quae  per  se  admittitur.  Litteralis 
ergo  vocabulorum  explicatio  haec  erit :  Si  Cardinalis 
vel  Episcopus  beneficium  in  suo  titulo  vel  diaconia 
vel  territorio  conferre  praetendit,  ius  ei  per  se  assi¬ 
stit:  habet  in  sua  qualitate  Cardinalis  vel  Episcopi 
titulum  ad  conferendum  ». 

Dicuntur  autem  Cardinales  et  Ordinarii  beneficia 
conferre  iure  suo,  in  limine  iuris dictionis  propriae, 
idest  titulus  vel  diaconia  pro  primis,  in  territorio 
pro  alteris.  Saepius  diximus,  iure  pontificio,  eius  esse 
conferre  cuius  erigere,  generali  norma,  beneficia.  De¬ 
colantur  ergo  quae  a  nobis  sunt  reposita  ad  c.  1414, 
§  2  et  4;  et,  in  specie,  quae  edicuntur  can.  198;  329, 
§  1;  197,  §  1;  201,  §  3;  216,  §  1  pro  Ordinariis; 
cann.  ^3J,  §  2;  240,  §  2  pro  Cardinalibus.  Illic 
iurisdictionis  exercitae  locus  assumitur  pro  limine 
exercendae  potestatis,  in  erectione  beneficii,  sicuti 
heic  pro  collatione. 

Non  defuerunt  qui,  etiam  pro  Episcopis,  autu¬ 
marunt  i>otestatem  conferendi  beneficia  in  ipsis  re¬ 
sidere,  uti  mutuatam  a  E.  Pontifice  et  quasi  exerceri 
ab  ipsis,  iure  delegato.  Haec  opinio  nullo  valet  inniti 
valido  fundamento.  Sufficiat  monere  Episcopos  a 
S.  Spiritu  positos  esse  regere  Ecclesiam  Dei,  et  ordi¬ 
nariam  in  fideles  exercere  immediate  iurisdictionem ; 
insuper  recolere  quae  sunt  dicta  de  genesi  benefi¬ 
ciorum,  quatenus  cum  officio  et  originem  sortie¬ 
bantur  et  cum  eodem,  saeculis  haud  paucis,  fuerint 
collata.  Officia,  in  proprio  territorio,  clericis  assignare 
ius  nativum  Episcopi  est.  Beneficia  sequuntur  officia. 


168  TITULUS  XXV  CAPUT  III. 

Quoad  Cardinales  non  ordinis  episcopalis  in  dioe¬ 
cesibus  suburbicariis  utique  verum  est,  ipsorum  om¬ 
nem  potestatem  in  titulis  et  diaconiis  unice  a  R.  Pon¬ 
tifice  profluere.  Pro  quibus  in  specie  notandum  quod 
antequam,  iure  quo  utimur,  post  promulgationem 
Codicis,  essent  abolitae  reservaiion.es  mensiles  ad 
normam  regulae  9  Cancellariae,  per  litteras  Aposto- 
licas,  in  forma  Brevis ,  concedi  solitum  fuisse  indul¬ 
tum  conferendi  beneficia,  quocunque  mense  vaca¬ 
verint,  dummodo  non  essent  aliunde  reservata  (1). 

Demum  adnotatum  volumus,  in  praesenti  can. 
cum  Episcopis,  nomine  Ordinariorum,  habere  inten¬ 
tionem  fundatam  in  iure  Praelatos  de  quibus  in 
can.  323,  §  1  ita  edicente:  —  Abbas  vel  Prae¬ 
latus  nullius  easdem  potestates  ordinarias  easdemque 
obligationes  cum  iisdem  sanctionibus  habet,  quae 
competunt  Episcopis  residentialibus  in  propria  dioe¬ 
cesi  —  (2).  Ipsis  proinde  dicimus  competere,  sicut 
Episcopis  et  Cardinalibus,  ut  supra,  ut  nemo  alius 
contra  suum  ius  possit  vindicare  collationem  sibi,  nisi 
probaverit  titulum  specialem.  Qui  titulus  pro  omnibus 
habentibus  intentionem  fundatam  in  iure,  favore  sui, 
in  collationibus  beneficia-libus  non  potest  esse  nisi: 
1°  privilegium  Pontificis;  2°  lex  in  tabulis  fundationis 
expressa;  3°  praescriptio  seu  consuetudo  ad  nor¬ 
mam  iuris,  ut  passim  dicetur. 

Progredimur  ad  §  2,  qui  prostat  ita:  Conferre 
autem  beneficia  nequit  Vicarius  Generalis  sine  speciali 
mandato;  Vicarius  autem  Capitularis  nec  paroecias 
vacantes ,  nisi  ad  normam  can.  455,  §  2,  n.  3,  neque 
alia  beneficia  perpetua  liberae  collationis. 

Conferatur  pro  Vicario  Generali  qui  sine  speciali 


(1)  Riganti,  Ad  rcg.  9  Cane.  Ap.,  §  3,  n.  153. 

(2)  Et  Leo  XIII,  1.  a.  In  suprema,  10  Iunii  1882. 

mandato  nequit  beneficia  —  quaecunque  —  conferre 
can.  1414,  §  3  in  quo  dicitur:  —  Vicarii  Generales  ne¬ 
queunt  beneficia  erigere  nisi  ex  peculiari  mandato  — ; 
regula  de  qua  supra  diximus,  velificatur  ad  unguem. 
Quod  tamen  praecedenti  iure  erat  provisum,  ut  ex 
cap.  ult.  tit.  XXVIII,  lib.  III  Decret.,  de  officio 
Vicarii  constat,  in  quo  tamen  Vicario  Generali 
potestas  erat  facta  instituendi  in  beneficio  clericum 
praesentatum  a  patrono,  quod  praesenti  can.  exclu¬ 
ditur.  Et  propter  hoc  requiritur  speciale  mandatum. 
Codex  autem  can.  152  praefert  fundamentum  huic 
dispositioni  §  2  can.  1432;  dicit  enim  de  provisione 
officiorum,  quae  beneficii  ecclesiastici  essentiam  in¬ 
grediuntur  (can.  1409) :  —  Loci  Ordinarius  ius  habet 
providendi  officiis  ecclesiasticis  in  proprio  territorio, 
nisi  aliud  probetur;  hac  tamen  potestate  caret  Vi¬ 
carius  Generalis  sine  mandato  speciali  — ;  et  videas 
quoad  beneficia  can.  455;  477;  1423,  §1;  1466,  §  2; 
1487,  §  1.  —  Standum  est  ergo  mandato  ab  Episcopo 
recepto. 

Dicitur  ultra : .  Vicarius  autem  Capitularis  nec 

paroecias  vacantes ,  nisi  ad  normam  can.  455,  §  2,  n.  3. 

Duplex  consideratur  a  doctoribus  potestas  Ca¬ 
pituli  cathedralis  relate  ad  beneficia;  idest  sede  plena 
et  sede  vacante.  Attento  iure  Decretalium  sede  plena 
Capitulum  cath.  conferre  poterat  beneficia  vacantia 
in  cathedrali  et  hoc  sensu  habentur  decisiones  S.  E. 
Eotae  (1). 

Quod,  iuxta  aliquos,  competebat  et  canonicis 
eccles.  collegiatarum.  Eatio  inducta  haec  est,  quod 
si  Episcopo,  etiam  canonicis  interest  habere  secum 
collegas  gratos  et  acceptos.  Sed  generatim  haec 
disciplina  in  desuetudinem  cessit,  urgentibus  sum- 


(1)  Apud  Garcia,  De  Beneficiis,  cap.  IV,  n.  17. 


170 


TITULUS  XXV,  CAPUT  III. 


mopere  Episcopis,  pro  libera  collatione  decertantibus. 
In  conflictu,  pacta,  conventiones,  particularia  sta¬ 
tuta  sunt  inducta,  vi  quorum  in  aliquibus  Capitulis 
speciatim  cathedralibus,  et  Episcopus  et  Capitulum 
una  simul  conferebant:  salva  semper  Ordinario  in¬ 
stitutione  et  immissione  in  possessionem  (1).  Codex 
consensum  Capituli  (etiam  collegialis  tantum)  ex¬ 
quirit  quando  placeat  Episcopo  exstinctas  dignitates 
restituere,  vel  praebendas  addere,  can.  394,  §  2; 
quoad  collationes  vero,  can.  403  omnem  ambigui¬ 
tatem  adimit  et  decernit:  —  Exceptis  dignitatibus 
(quae  cann.  390,  §  1  et  1435,  §1  Ap.  Sedi  reservantur), 
ad  Episcopum  pertinet,  audito  Capitulo,  conferre  om¬ 
nia  et  singula  beneficia  ac  canonicatus  in  ecclesiis 
tum  cathedralibus  tum  collegialibus,  reprobata  quavis 
contraria  consuetudine  et  revocato  quolibet  con¬ 
trario  privilegio,  sed  firma  contraria  fundationis  lege 
et  praescripto  can.  1435  —  (2). 

Sede  plena,  ergo,  ni  adsit  lex  fundationis,  iuris 
antiqui  restat  tantum  pro  collationibus,  canonicis, 
ius  ut  audiantur  quando  agitur  de  beneficiis  quae 
vacaverint  in  cathedrali,  exceptis  dignitatibus.  Super¬ 
fluum  potest  videri  adnotare  quod  haec  auditio  fiat 
Capitulo  legitime  convocato,  non,  singulatim,  canonicis. 

Sede  autem  vacante,  cum  Capitulum  cathedra!  e, 
tum  capp.  11  et  14  de  maior,  et  obedientia,  Decret., 
lib.  I,  tum  Cone.  Trid.,  cap.  16,  sess.  XXIV,  de  ref., 


(1)  Cf.  Reg.  1  iuris,  in  6°.  Recole,  citatam  ad  pag.  121,  resp. 
P.  Comm.  ad  interpr.  cann.  in  data  26  Nov.  1922,  et  subsequentem 
decis.  S.  Congr.  Cone,  in  idem  argumentum:  conditiones  civicitatis  ad 
beneficia,  in  “Panormitana,,  16  Maii  1925. 

(2)  Ita  P.  Comm.  ad  interpr.  cann.  10  Nov.  1925  -  III.  De  Colla¬ 
tione  beneficiorum:  Quaer.  utrum  in  collatione  beneficiorum  et  cano- 
nicatuum  in  ecclesiis  collegiaiibus  capitulum  ad  normam  can.  403 
audiendum  sit  Cathedrale  an  Collegiale.  Resp.  negative  ad  lim  par¬ 
tem  =  affirmative  ad  2am. 

et  can.  393,  §  1  — •  ...  Episcopi  vices  suppleat  in  dioe¬ 
cesis  regimine — •  quaeritur  quam  potestatem  circa  be¬ 
neficia  proprio  Vicario,  tenore  can.  432,  §  1  constituto, 
queat  mutuare.  Principium  est  ex  c.  1  de  Institu¬ 
tionibus,  in  6°  et  2°  —  Ne  sede  vacante  aliquid  in¬ 
novetur  — ,  collatio  beneficiorum,  quae  in  iure  con¬ 
sideratur  ex  se  actus  liberalitatis  et  non  necessitatis, 
generatim  reservatur  futuro  Episcopo.  Dico  gene- 
ratim,  si  enim  agatur  non  de  libera  collatione  sed 
de  necessaria,  idest  vi  iuris  exstantis,  electionis  vel 
patronatus,  tunc  Capitulo,  per  suum  Vicarium,  haec 
conferre  potestas  dignoscitur  (Reg.  2  Cane.)  (1). 
Quod  dicitur  et  de  beneficio,  ex  privilegio  conce¬ 
dendo,  determinatae  personae  v.  g.  nominato  acha- 
demico  alicuius  Universitatis  studiorum. 

Quod  ius  praecedens  adamussim  hoc  canone  subie- 
cto  confirmatur;  dicitur  enim:  — Vicarium  Capitula- 
rem  nec  paroecias  conferre  valere  nisi  ad  normam 
can.  455,  §  2,  n.  3.  —  Quae  exceptio  antea  habebatur, 
hoc  sensu,  quod  beneficia  paroscialia  liberae  colla¬ 
tionis  quae  conferebantur  in  titulum,  ne  diu  vacarent, 
usu  receptum  erat,  ita  conferri  ut  a  Vicario  Capitulari 
intimaretur  concursus,  et  a  S.  Sede  inter  approbatos 
eligeretur  dignior,  cui  ab  eadem  Sede  esset  collatum. 
—  Vide  Santi,  o.  c. ;  Decret.,  lib.  I,  tit.  XXVIII, 
n.  56.  — Xunc  clare,  vi  can.  cit.  455,  §  2,  n.  3,  sede 
episcopali  vacante  pertinet  ad  Vicarium  Capitula- 
rem  —  paroecias  liberae  collationis  conferre,  si  sedes 
(utique  episcopalis)  ab  anno  saltem  vacaverit  (2).  — 


(1)  Cf.  Riganti,  Ad  reg.  2  Cane.  Ap.,  §  2-3  et  seqq.  —  Trid., 
sess.  XXII,  de  ref.,  c.  4. 

(2)  Aliquibus  hoc  est  idem  ac  dicere:  «si  paroecia  ab  anno  vaca¬ 
verit  «  —  Cfr.  Vermeersch,  l.  c.,  763  et  Badii,  l.  c.,  560  et  vide  Blat, 
o.  c.,  de  Clericis,  pag.  423  et  can.  34.  Sed  contra  vide  indicem  Cardi¬ 
nalis  Gasparri  et  Monitore  Eccles.,  15  Nov.  1918,  F.  Bersani. 

Dicitur  etiam: . neque  alia  beneficia  perpetua  liberae 

collationis. — Non  potest  Vicarius  Capitularis  conferre 
paroecias,  nisi  ad  normam  can.  455,  §  2,  n.  3  sed 
neque  alia  beneficia  perpetua  liberae  collationis,  quod 
congruit  dictis,  idest  conferre  potest  tantum  ea  quae 
sunt  necessariae  collationis,  pro  quibus  scilicet  stat 
ius  eligendi  vel  patroni,  vel  etiam  privilegium,  sensu 
exposito.  Potest  tamen,  tenore  huius  ultimi  com¬ 
matis,  conferre  beneficia,  etiam  liberae  collationis, 
quae  non  sint  perpetua  idest  manualia ,  vide  can.  1411, 
n.  4.  Haec  enim,  cum  ad  tempus  concedantur,  non 
perpetuo  ligant  voluntatem  Superioris.  Et  vide  seq. 
can.  1435,  §  2. 

Notat  heic  loci  cl.  Santi:  «Si  collatio  beneficii 
communiter  pertineret  ad  Episcopum  simul  et  Ca¬ 
pitulum,  hoc  in  casu,  sede  vacante  ex  iure  non  de¬ 
crescendi,  conferre  illud  posset  Capitulum  »,  c.  u.  Ne 
Sede  vacante ,  in  6°.  —  Quod  etiam,  dicimus,  iure 
nostro  potest  locum  habere;  vidimus  enim,  relato 
canone  394,  §  2,  fundationis  lege  posse  adhuc  com¬ 
petere  Capitulo  conferre,  una  cum  Episcopo,  bene¬ 
ficia  quae  vacaverint  in  cathedrali.  Ageretur  enim 
de  collatione ,  respectu  Episcopi,  non  libera.  Hoc  non 
haberet,  tamen,  veritatem,  pro  beneficiis  quae  ex 
negligentia  inferioris  collatoris  (ut  puta  collator  ex 
privilegio)  iure  devolutionis  conferre  debet  Episco¬ 
pus.  Hoc  ius  est  Episcopo,  ut  Superiori,  personale, 
et  casus  incidit  in  regulam  de  qua  c.  3  Ne  sede  etc., 
c.  ult.  eiusd.  tit.,  in  6°,  idest,  non  posse  Capitulum 
conferre  beneficia,  quorum  collatio  pertinet  ad  Epi¬ 
scopum. 

Tetigimus  de  collatore  ex  privilegio:  cl.  Vec- 
chiotti  haec  habet  (1):  «Praeter  Cardinales,  sunt 


(1)  Vecchiotti,  o.  c.,  de  Benef.,  §  23. 

alii  collatores  qui  non  iure  ordinario  et  proprio,  sed 
iure  tantum  delegato  sive  ex  privilegio,  aut  consue¬ 
tudine,  vel  praescriptione  immemorabili  beneficia 
conferunt...  institutionem  tamen  auctorizabilem  lar¬ 
giri  nequeunt  quandoquidem  animarum  curam  tri¬ 
buere  ad  unum  Ordinarium  pertinet » ;  vide  et  Se- 
bastianelli,  l.  c.,  194  in  fine.  Sed  generatim  dicimus: 
etiam  praescindendo  a  cura  animarum,  pro  omnibus 
beneficiis  capiendis  valet  regula  la  iuris,  in  6°:  «  Be¬ 
neficium  ecclesiasticum  non  potest  licite  sine  insti¬ 
tutione  canonica  obtineri »  et  hanc  tribuere,  sive 
iure  proprio  sive  delegato,  pertinet  ad  ecclesiasticum 
virum ,  cum  sit  actus  iurisdictionis  ecclesiasticae, 
can.  118  (1).  Immissio  in  possessionem  corporalem , 
Apost.  Sedis  privilegio,  potest  demandari  laicis,  v.  g. 
principi. 

Demum:  praescindendo  a  particulari  iure,  quod 
per  litteras  Apostolicas  habeatur,  quae  dicta  sunt 
de  Vicario  Capitulari  valent  et  pro  Administratore 
Apostolico,  qui,  loco  eius,  sedem  vacantem  regat. 
Vide  can.  248,  §  2;  can.  198,  §  1.  Ita  expresse 
can.  431,  §  2:  —  Sicubi  ex  speciali  S.  Sedis  disposi¬ 
tione  Archiepiscopus  aliusve  Episcopus  Administra¬ 
torem  dioecesis  vacantis  designet,  hic  omnes  et  solas 
facultates  habet  quae  Vicario  Capitulari  competunt, 
eisdem  obligationibus  ac  poenis  obnoxius . —  (2). 

Gressum  facimus  ad  §  3  huius  canonis.  Si  Ordi¬ 
narius  intra  semestre  ab  habita  certa  vacationis  no¬ 
titia  beneficium  non  contulerit,  huius  collatio  devol¬ 
vitur  ad  Sedem  Apostolicam,  salvo  praescripto  can.  458. 

Datur,  primo,  norma  generalis  pro  omnibus  be¬ 
neficiis,  deinde  excipitur  favore  paroeciae.  Et  norma 


(1)  Vide  et  Badii,  o.  c.,  559-561  et  can.  5. 

(2)  Monitore  Eccles.,  fasc.  Novembris  1918. 

est,  quod  devolvitur  ad  Sedem  Apostolicam  collatio 
beneficiorum  ab  Ordinario  conferente,  si  hic  bene¬ 
ficium  non  contulerit  intra  semestre,  sicut  iure  veteri 
devolvebatur  ad  Metropolitani,  ab  habita  certa 
vacationis  notitia.  Qui  terminus  sex  mensium  vi¬ 
deretur  accipi  debere  pro  continuo ,  qui  iuxta  can.  35 
currit  etiam  impedito.  Non  habetur  enim  heic, 
quod  continet  can.  155,  qui  de  provisione,  in  genere, 
officiorum  sine  termino  lege  statuto,  dicit  non  ultra 
sex  menses  utiles  differri  posse.  Sed  contra  est  in¬ 
terpretatio  authentica  Commissionis  pro  interpret.  Co¬ 
dicis ,  data  die  20  Nov.  1920.  Ad  dubium:  —  Utrum 
ad  normam  can.  1432,  §  3  devolvatur  ad  S.  Sedem 
collatio  beneficii  si  Ordinarius,  intra  semestre,  ab 
habita  certa  A^acationis  notitia,  beneficium  non  con¬ 
tulerit,  non  ex  negligentia  sed  ob  absolutum  defe¬ 
ctum  subiectorum,  —  respondit:  —  Negative. —  In 
quo  evidenter  doctrina  acceptatur  iuxta  quam  devo- 
lutio  intelligitur  currere,  quando  habetur  aliqua  culpa 
vel  negligentia  in  Ordinario  collatore  non  conferente, 
tempore  iure  statuto.  Audiatur  Card.  D’Annibale: 

« Suppletur  negligentia  collatorum:  ideo  neque  heic 
tempus...  currit  ignoranti  vel  impedito:  innuo  si  is 
brevi  post  tempus  elapsum  contulerit  beneficium, 
aequum  est  collationem  hanc  tolerari,  quasi,  celeri 
satisfactione,  mora  purgata»  (1)  et  pressius  Aichner, 
l.  c.,  §  81,  n.  17 :  « Pro  praxi  notandum  quod  ex  spe¬ 
cialibus  causis  ac  praesertim  ob  sacerdotum  penu¬ 
riam...  non  contingit  ius  devolutionis  »  (2).  Quibus 
positis  constat,  veterem  doctrinam  iuxta  quam  abso¬ 
lute  cl.  Santi,  lib.  III,  tit.  V,  n.  47  cum  communi 
asserebat:  « Recolendum  est  sacros  canones  desi- 


(1)  C.  2,  de  concessione  praebendae,  in  6°. 

(2)  -Cf.  et  Wernz,  II,  324,  o.  c. 

gnasse  tempus  ad  collationem  beneficiorum  utile » 
reformatam  fuisse  praesenti  responsione  Commis¬ 
sionis  dictae,  utique  pro  omnibus  beneficiis,  manere 
autem  in  suo  robore  ex  can.  155  pro  officiis,  ut 
norma  generalis  (1). 

Quod  pro  re  nostra  congruit  et  exceptioni,  quam 
favore  paroeciae  facit  praesens  §  3  canonis  subiecti. 
Dicitur  enim:  —  Salvo  praescripto  can.  458.  — • 
Hic  canon  habet:  —  Vacanti  paroeciae  curet  loci 
Ordinarius  providere  ad  normam  can.  155,  nisi  pe- 
culiaria  locorum  ac  personarum  adiuncta,  prudenti 
Ordinarii  iudicio,  collationem  tituli  paroecialis  diffe¬ 
rendam  suadeant.  —  Quae  exceptio  tandem,  tristitia 
temporum,  in  multis  dioecesibus  adhuc  sinit  Ordi¬ 
narios  conferre  paroecias.  Alias  enim,  iure  devolu- 
tionis,  potissimum  penuria  sacerdotum  et  constan¬ 
tibus  perturbationibus  in  civitate,  omnes,  quando 
possibile  evaderet,  conferret  S.  Sedes  (Vide  rimatam 
declarationem  responsionis  dictae  apud  Monitore , 
fasc.  Iunii  1921,  pag.  190). 

Eestat  ergo,  pro  omnibus  beneficiis,  ius  devolu- 
tionis  locum  non  habere  —  exstante  absoluto  defectu 
subiectorum  — ;  pro  paroeciis  autem  ulterius  de- 
volutionem  suspendi  si  —  peculiaria...  adiuncta  etc. 
Ordinariis  collationem  differendam  suadeapt.  —  Pro 
patronatis  vide  can.  274,  n.  1. 


(1)  Etiam  lex  Austriaca  cavet  de  collatione  vacantis  beneficii 
intra  annum,  cit.  lex  1874,  §  12.  Immissio  in  possessionem,  §  7,  ha¬ 
betur  per  gubernium  —  Episcopum  —  communitatem  paroecialem  — 
patronum.  —  Caterbini,  o.  c.,  n.  71. 

* 

*  * 

Can.  1433.  Coadiutores  in  beneficiis  cum  vel  sine  futura 
successione  ab  una  Sede  ApostOlica  constitui  pos¬ 
sunt,  salvo  tamen  praescripto  can.  475,  476. 

Lex  est  pro  omnibus  beneficiis,  salvis  adiutoribus 
ad  parochos,  et  quod  hoc  can.  edicitur,  idem  habetur 
in  specie  pro  coadiutoribus  Episcopo  aut  Sede  Epi¬ 
scopali  ex  canone  350,  §  1. 

Sed  ex  Tridentino  haec  dispositio,  quoad  nostra 
refert,  quasi  ad  litteram,  desumpta  est.  Habetur 
enim  cap.  19,  sess.  XXIV,  de  ref. :  «  Decernit  S.  Sy¬ 
nodus,  mandata  de  providendo,  et  gratias,  quae  expe- 
ctativae  dicuntur,  nemini  amplius...  concedi;  nec 
hactenus  concessis  cuiquam  uti  licere...  Xec...  quae¬ 
cumque  gratiae  ad  vacatura...  etiam  ex  S.  R.  Eccl. 
Cardinalibus,  concedantur,  et  hactenus  concessa, 
abrogata  esse  censeantur ». 

Et  cap.  7,  sess.  XXV,  de  ref. :  « Cum  in  beneficiis 
ecclesiasticis  ea,  quae  haereditariae  successionis  ima¬ 
ginem  referunt...  sint  odiosa...;  nemini  in  posterum 
accessus  aut  regressus,  etiam  de  consensu,  ad  bene¬ 
ficium  ecclesiasticum,  cuiuscumque  qualitatis,  conce¬ 
datur...  (1).  Hocque  decretum  in  quibuscumque  be¬ 
neficiis  ecclesiasticis,  ac  in  quibuscumque  personis, 
etiam  cardinalatus  honore  fulgentibus,  locum  habeat. 
In  coadiutoribus  quoque  cum  futura  successione  idem 
posthac  observetur,  ut  nemini  in  quibuscumque  be¬ 
neficiis  ecclesiasticis  permittantur  ». 

Et  quoad  beneficia  cum  cura  et  parochos  habetur 
cap.  4,  sess.  XXI,  de  ref.:  «  ...  in  omnibus  ecclesiis 


(1)  Vide  const.  Pii  V,  Romani  Pontifices,  an.  1571. 

parochialibus...  in  quibus  populus  ita  numerosus  sit 
ut  unus  rector  non  possit  sufficere...,  (Episcopi) 
cogant  rectores...  sibi  tot  sacerdotes...  adiungere... 
quot  sufficiant»;  et  cap.  6  eiusdem  sess. :  «Quia 
illitterati,  et  imperiti  parochialium  ecclesiarum  rec¬ 
tores  sacris  minus  apti  sunt  officiis,  et  alii  propter 
eorum  vitae  turpitudinem  potius  destruunt,  quam 
aedificant;  Episcopi...  coadiutores,  aut  vicarios  pro 
tempore  deputare...  possint »  (1). 

Quamquam  coadiutoriae,  cum  vel  sine  futura 
successione,  de  quibus  sermo,  beneficia  ne  sint,  ex 
canone  1412,  n.  3,  distinguendae  sedulo  sunt  a 
coadiutoriis  temporalibus  et  revocabilibus  quae  potius 
vicariae  ad  nutum  possunt  vocari,  et  de  quibus 
cann.  474;  465;  1923,  §  2,  et  ipsi  citati  475;  476. 
Coadiutoria  quae  lieic  reservatur  S.  Sedi  intelligitur 
perpetua ,  saltem  usque  ad  mortem  vel  discessum  a 
beneficio  parochi.  Doctores  enim  distinguunt,  ut 
legislator,  perpetuam  respectu  coadiuti,  idest  sine 
futura  successione,  perpetuam  respectu  beneficii,  id¬ 
est  cum  futura  successione  (2).  Utique  utraque  re- 
servationi  obnoxia  est,  quia,  ut  ait  Beiffenstuel 
(lib.  III  Decret.,  tit.  VI,  II,  IY),  « omnis  collatio  ac 
etiam  promissio  beneficii  non  vacantis  penitus  re¬ 
probatur  a  iure »,  et,  in  specie  pro  perpetua  cum 
futura  successione,  quia :  «  Tota  coadiutoriarum  ama¬ 
ritudo  considerari  potest,  ait  Benedictus  XIY,  vel 
in  voto  captandae  mortis  in  quo  fundatur  reprobatio 
expectativarum,  vel  in  successione  quasi  liaereditaria 
in  beneficio,  vel  in  eo  quod,  per  huiusmodi  gratias, 
minus  idonei  in  ecclesia  ingeruntur»  (3).  Verum  est 
per  hanc  reseruationem  excipi  principio:  cuius  est 


(1)  Vide  et  c.  6,  X,  de  clerico  aegrotante  vel  debilitato,  III,  6. 

(2)  Leurenius,  tract.  II,  c.  I,  quaest.  CCCVIII. 

(3)  De  Synodo  Dioecesana,  lib.  XIII,  c.  x,  n.  26. 

12  —  Pisto  cchi,  De  Re  ISeneficiali. 

in  beneficiis  instituere  et  destituere K  in  subiecta  ma¬ 
teria  Episcopi,  eius  est  eo  magis  coadiutorem  conce¬ 
dere ,  sed  paterna  sollicitudo  summi  Antistitis,  in 
hac  re,  est  potius,  quam  obiectiva  odiositas  rei,  at¬ 
tendenda,  ex  qua  stabilitas  legum  in  adeundis  be¬ 
neficiis  maxime  praeservatur.  Et  in  hac  re,  legislator 
in  Codice,  ad  extremos  quasi  limites,  iuridicam  de¬ 
fensionem  beneficii  et  beneficiati  simul,  contra  pro¬ 
babiles  abusus,  provexit;  cum  in  can.  475,  §  4  de¬ 
creverit  :  —  Quod  si  per  vicarium  adiutorem  bono 
animarum  provideri  nequeat,  locus  est  parochi  amo¬ 
tioni  ad  normam  can.  2147-2161.  —  Ex  quo,  satis 
luculenter  constat  concipi  —  ut  ultima  ratio  — 
coadiutoria  cum  vel  sine  futura  successione,  ac 
proinde  tota  causa  eius,  cognoscenda  et  decidenda, 
servetur  Rom.  Pontifici.  Coadiutores  ergo  in  bene¬ 
ficiis  (quibuscunque)  cum  vel  sine  futura  successione , 
ab  una  Sede  Apostolica  constitui  possunt ,  et  hoc 
statutum,  quibuscunque  beneficiorum  collatoribus, 
R.  Pontifici  inferioribus,  auctoritatem  conferendi  pro¬ 
priam  circumscribit. 

Sed  adiungitur :  — ■  Salvo  tamen  praescripto 

can.  475,  476.  — 

Hisce  canonibus  habetur:  can.  475,  ut  Ordinarius 
loci  det  vicarium  adiutorem  parocho  ob  senectutem 
etc.  aliamve  permanentem  causam  suis  muniis  impar 
effecto;  can.  476,  ut,  per  Ordinarium,  unus  vel  plures 
dentur  vicarii  cooperatores  parocho  qui  solus ,  propter 
multitudinem  populi,  aliasve  causas,  nequeat  pa¬ 
roeciae  convenientem  curam  gerere.  iSTon  est,  haec, 
vera  exceptio,  cum  non  agatur  de  coadiutore  in  sensu 
canonis,  idest  perpetuo  saltem  ad  vitam  coadiuti  vel 
eius  discessum  a  beneficio;  est  facultas  non  adempta 
Ordinario  providendi,  prout  ei  in  Domino  placuerit, 
ne  vita  paroecialis  detrimentum  capiat.  Usque  ad 

divisionem .,  dismembrationem  beneficii  paroecialis,  uti 
vidimus  ad  can.  1427,  §§  1,  2,  haec  potestas  in  Ordi¬ 
nario  se  protendit,  iuxta  quod  can.  476,  §  8  dispositum 
habetur  (1).  Pro  vera  coadiutoria,  cum  vel  sine 
futura  successione,  quae,  praeter  concessa  Ordinario, 
videretur  vere  necessario  instituenda,  adeundus  est 
Antistes  supremus,  de  quo  sunt  scripta  haec  verba: 
«  Qui  secundum  plenitudinem  potestatis  de  iure  pos¬ 
sumus  supra  ius  dispensare »  (2). 

Nota.  —  Coadiul  orias  beneficiales  ius  Italicum 
regit  iisdem  normis  ac  beneficia.  Pro  coadiutore 
cum  futura  successione  in  aliquibus  provinciis  v.  g. 
Venetorum,  antequam  detur  R.  Placet  exquiritur 
declaratio  correspondendi  fructus  intercalares  Oe¬ 
conomo  benef.  vacantium;  sed  superflua  est  exi¬ 
gentia,  cum  detur  Placet  et  civilis  possessio  _ 

salvis  iuribus  Status.  —  De  Alex,  Addenda ,  n.  50, 
o.  c.;  art.  1,  n.  4,  leg.  15  Aug.  1867. 


* 


*  * 


Can.  1434.  Beneficia  Sedi  Apostolicae  reservata  ab 
inferioribus  invalide  conferuntur. 

* 

Superius,  cum  de  can.  1431,  diximus  quare  com¬ 
petat  E.  Pontifici  beneficia  sibimet  reservare.  Heic 


(1)  Solier,  ad  Institut.  Can.  —  Lancellotti,  lib.  I,  tit.  XVI,  de  coa¬ 
diutore,  §  1.  Cf.  const.  Innocentii  III  in  lib.  III  Decret,  de  cler.  aegrot. 
cap.  Ex  parte,  V,  in  qua  habetur: « Cum...  nec  afflicto  afflictio  sit  addenda' 
sed  potius  miseriae  miserendum  »  et  alia  sunt  quae  ad  rem  pertinent! 

(2)  Lib.  III  Decret.,  tit.  VIII,  de  concessione  praebendae  etc. 
cap.  Proposuit,  IV.  Corazzini,  Le  coadiutorie  parrocchiali  e  la  loro 
rappresentanza  giuridica,  in  Eph.  Diritto  Eccl.  It.,  IX,  226-238. 
Cf.  Pro  Italia,  R.  Decr.  7  Febr.  1926;  circa:  Trattamento  d effli 
Economi  Spirituali. 

principium  enuntiatur,  ex  quo  maximus  effectus  vi¬ 
detur  reservationis  esse  irritatio  collationis  factae, 
spreta  ipsa  reservatione.  Nil  facit,  collator  quisque 
inferior  Papa  (Cardinalis,  Episcopus,  Ordinarius)  qui 
conferre  praetendit  beneficium  reservationi  Aposto- 
licae  obnoxium.  Non  agitur  de  illiceitate  tantum 
actus,  sed  de  omnimoda  invaliditate. 

Notandum  tamen  est  intercedere  discrimen  inter 
decretum  irritans  et  simplicem  reservationem,  de 
qua  hic  sermo.  Decretum,  supra  reservationem,  ne¬ 
dum  inficit  titulum  sed  etiam  possessionem  et  a 
possidente  depellit  omnem  colorem  legitimae  colla¬ 
tionis,  pro  se.  « Patio  diversitatis,  ait  Lotterius  (1), 
est,  quia  ubi  adest  simplex  reservatio  etiam  cum 
prohibitione  expressa,  licet  provisio  inferioris  sit 
nulla,  adhuc  tamen  allegari  potest  ignorantia,  super 
qua,  dum  contenditur,  color  aliquis  est  in  titulo. 
Quamvis  sola  reservatio  et  inhibitio  possit  colorem 
illum  excutere,  effectus  tamen  reservationis  remanet 
elisus  ex  ignorantia  in  inferiori;  ast  ubi  adest  de¬ 
cretum  irritans  hoc  non  potest  praetendi,  cum  illud 
ignorantes  etiam  afficiat,  et  hoc  valentius  aestimatur 
ipsa  reservatione  aut  inhibitione ». 

Ante  Codicis  legislationem  multae  distinguebantur 
reservationes  «in  corpore  iuris  clausae»  et  reserva- 
tiones  « per  alias  constitutiones  statutas,  speciatim 
per  regulas  Can  cellariae  »,  de  quibus  videas  Santi, 
l.  c.,  lib.  III,  tit.  V,  n.  48  et  seqq.;  nunc  per  canones, 
statutae  reservationes,  sunt  inquirendae  ac  relevan¬ 
dae,  tantum.  Quod  minime  prohibet  E.  Pontifici 
fas  esse,  ut  superius  diximus  can.  1431,  speciali  re¬ 
servatione,  per  decretum  irritans,  sibi  aliquorum 
beneficiorum  collationem  avocare  posse,  atque  ita  in- 


(1)  O.  c.,  lib.  II,  quaest.  XXVI. 

feriori  conferenti,  quemvis  colorem  legitimae  colla¬ 
tionis  adimere,  sicut  ipsi  fas  est  collationem  rite 
factam  initare.  Hoc,  demum,  generatim  potest  asseri, 
etiam  iure  quo  utimur,  beneficia  reservari  ratione 
qualitatis  ut  v.  g.  dignitatum  in  Capitulo,  —  ratione 
personarum  eadem  obtinentium,  ut  v.  g.  beneficia 
Cardinalium,  —  ratione  modi ,  si  v.  g.  per  incompatibi¬ 
litatem  cum  alio  possesso,  —  ratione  loci ,  ut  v.  g. 
si  decesserit  possessor  in  Curia.  Yide  D’Annibale, 
l.  c.,  38. 

Intra  beneficia  E.  Pont,  reservata  possunt  baberi 
et  quibus  ius  eligendi  etc.  non  excludatur  tenore 
can.  2393.  Videantur,  ipso  canone,  poenae  decretae. 

* 

*  ❖ 

Can.  1435.  -  §  1.  Praeter  omnia  beneficia  consistorialia 
et  omnes  dignitates  ecclesiarum  cathedralium  et  col- 
legiatarum  ad  normam  can.  396,  §  1,  sunt  reservata 
Sedi  Apostolicae ,  quamquam  vacanti,  sola  beneficia 
quae  infra  memorantur: 

1°  Omnia  beneficia,  etiam  curata,  quae  vacave¬ 
rint  per  obitum,  promotionem,  renuntiationem  vel 
translationem  S.  B.  E.  Cardinalium,  Legatorum 
Romani  Pontificis ,  officialium  maiorum  Sacrarum 
Congregationum,  Tribunalium  et  Officiorum  Ro¬ 
manae  Curiae  et  Familiarium,  etiam  honoris  tan¬ 
tum,  Summi  Pontificis  tempore  vacationis  beneficii; 

2°  Quae,  fundata  extra  Romanam  Curiam,  va¬ 
caverint  per  beneficiarii  obitum  in  ipsa  Urbe; 

3°  Quae  invalide  ob  simoniae  vitium  collata 
fuerint; 

4°  Denique  beneficia  quibus  Romanus  Pontifex 
per  se  vel  per  delegatum  manus  apposuit  his  qui 

sequuntur  modis:  si  electionem  ad  beneficium  irri¬ 
tam  declaraverit ,  vel  vetuerit  electores  ad  electionem 
procedere;  si  renuntiationem  admiserit;  si  benefi¬ 
ciarium  promoverit ,  transtulerit ,  beneficio  privaverit; 
si  beneficium  in  commendam  dederit. 

§  2.  At  nunquam  sunt  reservata,  nisi  id  ex¬ 
presse  dicatur,  beneficia  manualia  aut  iuris  patro¬ 
natus  laicalis  vel  mixti  (1). 

§  3.  Quod  attinet  ad  collationem  beneficiorum 
quae  Romae  fundata  sint,  leges  peculiares  de  eisdem 
vigentes  serventur  (2). 

Maximi  facienda  est  cognitio  exacta  et  plena 
huius  canonis.  Complectitur  enim  reservationes  omnes 
E.  Pontifici  quae  habent  nunc  ex  iure  vigorem. 
Non  est  simplex  elencatio  praecedentium,  sed  cum 
ipsis,  addendo  vel  tollendo  et  transmutando,  simul, 
revisio  vera  et  reformatio. 

Avocatio  quaevis  a  collatore  ordinario  ad  Papam, 
ex  hoc,  incidit  in  conceptum  —  reservationis.  — 
Et  §  1 :  Praeter  omnia  beneficia  consistorialia 
et  omnes  dignitates  ecclesiarum  cathedralium  et  colle- 
giatarum  ad  normam  can.  396,  §  1,  sunt  reservata  Sedi 
Apostolicae ,  quamquam  vacanti,  sola  beneficia  quae 
infra  memorantur. 

Quoad  omnia  beneficia  consistorialia,  can.  1411, 
quem  superius  explanavimus,  dicit  quae  sint.  n.  1, 
idest:  quae  in  Consistorio  conferri  solent,  pariter 
can.  1414,  §  1  quod  ea:  una  Sedes  Apostolica  erigit , 
can.  260  quod:  Cancellariae  Apost.  est  munus... 


(1)  C.  1,  3,  13,  14,  de  praeb.  et  dign.,  III,  2.  —  Urbanus  VIII, 
const.  Quamvis,  15  Iulii  1642.  —  S.  Congr.  EE.  et  RR.,  Papien., 
14  Aug.  1582. 

(2)  Etiam  in  citato  R.  decr.  6  Maii  1920  sicuti  in  lege  3  Maii  1871, 
art.  18,  exceptio  (in  Italia)  a  normis  ibidem  traditis  fit  pro  Urbe 
Roma  et  Sedibus  Suburbicariis. 

expedire  litteras  seu  bullas  pro  beneficiorum...  con- 
sistorialium  provisione.  Omnia  dicuntur  reservari  Sedi 
Apost.  De  his,  autem,  in  specie,  vide  quae  reposuimus 
ad  can.  1414,  §  1.  Vetus  ius,  quoad  consistorialia, 
confirmatur  (1),  pro  electionibus  Episcopi  vel  Abba¬ 
tum.  Vide  can.  321;  329,  §  3.  Reservantur  —  omnes 
dignitates  cathedralium  et  collegiatarum  ad  normam 
can.  396,  §  1  — ,  qui  canon  edicit:  Collatio  dignitatum 
tum  in  Capitulis  cathedralibus  tum  in  collegialibus  Sedi 
Apostolicae  reservatur ;  qui  et  §  2:  Prohibetur  optio , 
reprobata  contraria  consuetudine ,  sed  salva  fundationis 
lege.  Ad  quae  interpretatio  authentica  adnectitur. 
Quaesitum  est  enim  Commissioni  Pontif.  pro  auth. 
interpret.  Codicis-.  —  Utrum  prohibitio  optionis  per 
Codicem  iuris  canonici  inducta,  intelligenda  sit  tan¬ 
tum  quoad  dignitates,  an  etiam  quoad  omnes  ca- 
nonicatus.  —  Responsum  fuit  die  24  No  v.  1926 :  — ■Ne¬ 
gative  ad  primam  partem,  affirmative  ad  secundam. 

—  Sed  praescindendo  ab  hoc  §  2^111  et  ipse  novum 
ius  profert;  per  §  1  eiusdem  can.  396,  praecedens 
ius  novatur.  Antea  enim,  ut  verbis  utamur  cl.  Ver- 
meersch  (2),  « Ante  Codicem  ex  reg.  4  Cancellariae 
reservabantur  dignitates  maiores  post  pontificales  in 
ecclesiis  cathedralibus  et  principales  in  collegiatis; 
quod  benigne  intelligebatur  de  prima  dignitate  Ca¬ 
pituli.  Habemus,  itaque,  hic,  quamdam  ampliatio¬ 
nem  reservationis,  cui  difficulter  opponetur  consuetudo , 
cum  magis  restricta  reservatio  potuerit  dici  simplex 
observatio  iuris  communis ».  Et  merito ;  siquidem  can.  5 

—  vigentes  consuetudines  tanquam  iuris  corruptelae 
corriguntur  si  expresse  canonibus  Codicis  reprobentur. 

—  Novum  ius  hoc  loco  contradictorie ,  quasi,  se  habet 


(1)  Neque  pro  Regio  patronato  aut  iure  R.  nominationis,  si 
adsint,  novum  quid  infertur. 

(2)  Vermeersch,  l.  c.,  767. 

relate  ad  praecedens,  quamquam  non  habeatur  for¬ 
mula  perlata  a  §  2  eiusdem  396  —  reprobata  contraria, 
consuetudine.  — 

Amplius:  reservatio  in  reg.  4  Cancellariae  con¬ 
tenta  ex  temporanea  fit  perpetua  cum  omnes  tempo¬ 
raneae  abolitae  evadant  ipsa  huius  canonis  dictione: 
dicuntur  enim  reservari  descripta  beneficia  S.  Apo- 
stolicae  —  quam, quam  vacanti.  — • 

Paucis  constrinxerat  cl.  Santi,  o.  c.,  1.  III,  tit.  Y,  50, 
praecedens  ius  super  hac  re:  «Alia  distinctio  est 
inter  reservationem  quae  per  bullas  seu  constitu¬ 
tiones  perpetuas  efficitur  et  eam  quae  in  regulis 
Cancellariae  Ap.  describitur.  Prior  reservatio  per¬ 
petuo  durat  seu  quoadusque  non  fuerit  per  aliam 
constitutionem  Pontificis  abrogata.  Secunda  viget 
solummodo  vivente  Pontifice  seu  sede  plena »  (1). 

Ex  tunc,  ergo,  omnes  reservationes  perpetuae 
considerantur. 

Sed  in  themate^  novationum  pro  dignitatibus,  ut 
supra,  venit  et  quod  §  3  can.  396  cit.  statuitur: 
—  Prima  saltem  dignitas  in  Capitulo  cathedrali,  quan¬ 
tum  fieri  potest  et  ceteris  paribus,  laurea  doctorali 
in  sacra  theologia  vel  iure  canonico  polleat.  —  Re¬ 
gredimur  a  praecedenti  iure  in  quo  absolute  require¬ 
batur,  salvo  induito,  et  ad  tenorem  dispositionum 
Tridentini,  sess.  XXIV,  de  ref.,  cap.  12,  in  quo  laurea 
vel  licentia  pro  Archidiaconis,  dignitatibus  omnibus 
maiori  parte  saltem  canonicorum,  etiam  collegia- 
tarum  requirebantur  « ubi  fieri  poterat  vel  ubi  id 
commode  fieri  potest ». 

—  Sed  praeter  consistorialia  et  dignitates,  ut  supra, 
sunt  reservata  beneficia  quae  infra  numerantur: 

1°  Omnia  beneficia ,  etiam  curata,  quae  vacaverint 

(1)  Engel,  lib.  III,  tit.  V,  de  praebendis  etc.,  c.  III.  —  Gonzales, 
Prooem.  ad  reg.  S  Cane.,  §  V. 

per  obitum ,  promotionem,  renuntiationem  vel  transla¬ 
tionem  8.  R.  E.  Cardinalium,  Legatorum  Romani 
Pontificis,  officialium  maiorum  etc. 

Agitur  de  omnibus  cuiuscunque  generis  benefi¬ 
ciorum,  non  exclusis  habentibus  curam  animarum, 
et  praeter  eos  qui  in  Curia  degunt  -facto  vel  iure, 
etiam  eorum  qui  Familiares,  etiam  honoris  tantum, 
sunt  Pontificis  Summi,  saltem  tempore  vacationis 
beneficii.  Antiqua  reservatio  est.  Habetur  enim  in 
capite  Licet  (lib.  III  Decret.,  tit.  V)  superius  cit.: 
« Collationem  ecclesiarum,  personatuum,  dignitatum 
et  beneficiorum  apud  Sedem  Apost.  vacantium, 
specialius  coeteris  antiqua  consuetudo  E.  Ponti¬ 
ficibus  reservavit.  Nos  itaque  laudabilem  reputantes 
huiusmodi  consuetudinem...  statuimus...  ut...  ali¬ 
quis  (ea)  praeter  E.  Pontificem...  conferre  non 
praesumat »  (1). 

Quoad  singulas  personas  videas  suis  locis  lib.  II, 
p.  I  (2).  Familiares  Summi  Pontificis,  sensu  huius 
canonis,  intelliguntur  Protonotarii  Ap.,  Praelati  dom., 
Cubicularii  et  Cappellani  secreti  et  servitii,  aut  etiam, 
ut  habetur  in  canone,  honoris  tantum,  in  Urbe,  extra 
Urbem  et  communes,  Clerici  secreti,  de  quibus 
omnibus  videas  propriis  legibus,  apud  officia  Pon¬ 
tificiae  Domus.  In  reg.  4  Cancellariae  non  erant 
comprehensi  Cubicularii  honoris  et  extra  muros ,  in 
quibus  curialitas  effectiva  non  habebatur,  et  habetur 
Decisio  174  S.  E.  Eotae,  ex  qua,  in  reservatione, 
tenentur  cadere  beneficia  eorum  tantum,  ex  dictis, 
qui  Curiam  sequi  teneantur.  Hodie  comprehendun¬ 
tur  (3). 


(1)  Vide  et  Trid.,  sess.  XXIV,  de  rei.,  cap.  !• 

(2)  Cf.  et  De  Curia  Romana.  —  Ordo  Servandus,  VII,  ex  const. 
Sapienti  Consilio  Pii  X.  —  Leitner. 

(3)  Scarfantonius,  Decisiones  S.  R.  Rotae. 

Alia  novatio  in  hoc:  non  sunt  amplius  reservata 
beneficia  eorum  qui  sunt  de  familia  S.  E.  E.  Cardi¬ 
nalium,  et  insuper,  dum  antea  reservatio  pro  Fami¬ 
liaribus  Papae  et  officialibus  Curiae  quoad  eorum 
beneficia,  locum  habebat,  etiamsi  tempore  vaca¬ 
tionis  familiaritas  vel  officium  fuerint  dimissa,  te¬ 
nore  huius  canonis,  reservatio  valet  tantummodo 
si,  tempore  vacationis,  familiaritas  vel  officium  in 
suo  robore  permaneant.  —  Et  vide  const.  Boni- 
facii  VIII  PP.,  Piae  sollicitudinis ,  3  Maii  1295. 

Dicitur  in  canone:  omnia  beneficia ,  etiam  curata. 

—  Habetur,  praeter  alia,  super  hoc,  in  decreto  Cle¬ 
mentis  Y,  an.  1306:  —  Praebendas,  ecclesias  cum  et 
sine  cura  et  alia...  beneficia  quae  apud  Sedem  Apost. 
vacaverint...  reservamus  —  (1). 

Praeter  obitum,  dicitur  adhuc  in  canone  subiecto : 
per  promotionem ,  renuntiationem  vel  translationem  etc. 
Benedictus  XII,  an.  1335,  11  Ian.,  per  const.  Ad 
regimen  quae  renovatur  in  regulis  Cancell.  edicit: 

—  Per  depositionem,  vel  privationem,  seu  transla¬ 
tionem  aut  muneris  conservationis  suspensionem 
quae  vacaverint  (beneficia)  etc.  —  et  ulterius  reservat 
quae  per  —  promotionem  vacaverint  ad  maiores 
dignitates  et  ad  beneficia  incompatibilia.  —  Idem 
Pontifex  per  const.  Dudum,  22  Sept.  1336,  reservat: 

—  illa  beneficia  (quae  vacaverint)  per  resignationem 
simplicem  vel  ex  causa  permutationis  —  (2). 

2°  Quae ,  fundata  extra  Rom.  Curiam -,  vacaverint  per 
beneficiarii  obitum  in  ipsa  TJrbe.  —  Habetur  vetus 
ista  reservatio,  quae  sola  continetur  in  corpore 
iuris,  ac  proinde  dicebatur  perpetua,  in  capite  Sta¬ 
tutum,  c.  2,  III,  5,  in  6°,  his  verbis:  Praesenti  decla- 

(1)  Extravag.  Comrn.,  lib.  II,  tit.  II,  c.  3. 

12)  Gonzales,  ad  reg.  7  Cane.  —  Cone.  Trid.,  sess.  XXIV,  de  ref., 
cap.  1. 

ramus  edicto,  statutum  fel.  ree.  Clementis  PP. 
praed.  n.,  de  beneficiis,  apud  Sedem  Ap.  vacantibus, 
per  alium  quam  per  E.  Pontificem  minime  confe¬ 
rendis,  quae  legati  etc.,  vel  quivis  •alii  ad  Eom. 
Curiam  venientes,  vel  etiam  recedentes  ab  ipsa 
obtinere  noscuntur ,  si  eos  in  locis  vicinis  ipsi  Curiae 
mori  contingat:  —  quemadmodum  si  in  loco  ubi  Curia 
residet  morerentur .  —  Hoc  tamen  n.  2  beneficia 
fundata  extra  E.  Curiam  idest  in  dioecesi  praeter 
Eomanam,  dicuntur  reservari  E.  Pontifici,  si  obitus 
beneficiarii  locum  habeat  in  ipsa  TJrbe.  Eeformatur 
hoc  sensu  reservatio.  Primum  dicebatur  in  locis 
vicinis  et  observabatur  regula  eodem  cap.  Statutum 
data:  —  Loca  vero  intelligantur  vicina  eidem  Curiae 
in  praemissis,  quae  remota  ultra  duas  dietas  (1) 
legales  a  loco  ubi  moratur  ipsa  Curia.  —  Qui  locus, 
insuper,  mutari  poterat  et  excipiebantur  nati  in 
loco  ac  domiciliati,  ubi  Curia  moram  fecerit.  Nunc 
Urbs  Eoma  non  Curia,  aut  vicinia  Curiae,  perhi¬ 
betur  ut  locus  in  quo  decedens  relinquit  beneficium 
et  reservatio  Papae  vim  sortitur. 

Non  attenduntur  rationes  accessus  vel  reditus 
ab  Urbe.  Etiam  si  scopo  animum  recreandi  tantum, 
accerseatur  Eoma,  veritatem  habet  canon. 

3°  Quae  invalide  ob  simoniae  vitium  collata  fu¬ 
erint.  —  Eeservantur  E.  Pontif.  si  quomodocunque 
simonia  irritaverit  collationem.  Can.  729  edicit:  — 
Firmis  poenis  etc.  si  simonia  committatur  circa  bene¬ 
ficia  etc.  subsequens  provisio  omni  vi  caret,  licet  etc. 
—  Can.  autem  185:  —  Eenuntiatio...  simoniace 
facta,  irrita  est  ipso  iure.  —  Can.  1446  privat  cle¬ 
ricum  favore  triennalis  pacificae  possessionis  in  be¬ 
neficio  —  si  adsit  simonia  —  nec  ei  suffragatur  bona 


(1)  Idest  40  milliaria  italica. 

fides.  Quoad  poenas  cf.  can.  2392,  2°.  Haec  poenalis 
reservatio,  quae  locum  habet  postquam  legitime 
constet  de  interventu  simoniae  in  collatione,  et,  per 
consequens,  ipsiusmet  nullitatis,  iam  habetur  in 
const.  B.  Pontif.  Pii  PP.  IV,  in  const.  Into¬ 
lerabilis  superius  a  nobis  relata  Pii  V,  in  qua 
S.  Pontifex,  confirmata  const.  E.  Pontif.  decessoris 
Pii  IV,  declarat  casus  et  praesumptiones  in  causis 
confidentiae  beneficialis,  et  extendit  sanctiones  ad 
omnia  beneficia  quae  in  antecessum  possidebat 
confidentiarius,  et,  ad  tollendum  omne  dubium, 
declarat  et  Cardinales  comprehendi,  utique  si  de¬ 
linquant,  eosque  non  secus  ac  alios,  ut  plenum 
effectum  sortiatur  constitutio,  incurrere  decretas 
privationes,  censuras  ac  poenas  (1).  Videnda  adhuc 
quae  edicuntur  sess.  XXIV,  de  ref.,  Trid.,  cap.  14. 
Quae  S.  Synodus  eadem  sess.,  cap.  18,  cum  de 
examinatoribus  ad  paroecias,  statuit:  «  Caveantque, 
ne  quidquam  prorsus  occasione  huius  examinis,  nec 
ante,  nec  post  accipiant,  alioquin  simoniae  vitium, 
tam  ipsi,  quam  alii  dantes  incurrant;  a  qua  absolvi 
nequeant,  nisi  dimissis  beneficiis,  quae...  obtinebant, 
et  ad  alia  in  posterum  inhabiles  reddantur  ».  —  Quoad 
ius  nostrum  vide  can.  2392  citatum,  integre. 

4°  Denique  beneficia  quibus  Romanus  Pontifex 
per  se  vel  per  delegatum  manus  apposuit  his  qui  se¬ 
quuntur  modis  etc. 

Praecedenti  iure  distinguebatur  a  reservatione 
affectio,  reg.  8  Cancell.,  beneficiorum;  vi  huius  ca¬ 
nonis  species  subiecta  reservationis  evadit  affectio. 
Sed  iam  a  quibusdam  antea,  ut  v.  g.  Sebastianelli, 
o.  c.,  201,  definiebatur  affectio:  «tacita  reservatio 

(1)  Vide  D’Anxubale,  l.  c.,  37.  —  Ciolli,  Comment.  Apost.  Sedis 
Const.,  129.  Cf.  et  const.  Inter  coeteras  Pauli  IV.  —  Gury-Ballerini, 
vol.  I,  293  in  nota. 

facta  per  appositionem  manus  Papae  super  dispo¬ 
sitione  alicuius  beneficii ».  Discrimen  inter  utramque, 
quod  etiam  nunc  restat,  consistit  in  hoc  quod  re- 
servatio  inducitur,  sicut  olim  ex  bulla  vel  ex  regula 
Cancellariae,  nunc  a  dispositione  legis  hoc  canone 
contentae,  affectio  autem  ex  facto  appositionis 
manus  Pontificis,  simul  cum  lege.  Item  ex  eo  quod 
reservatio,  generatim,  respicit  beneficium  vel  be¬ 
neficia  in  omnibus  et  singulis  eorum  collationibus, 
affectio  e  contra  pro  ea  tantum  vice  in  qua  appositio 
manus  Pontificis  effecta  est. 

Illud  prae  oculis  habendum  est,  etiam  ime  quo 
utimur,  utique  beneficium  manere  reservatum  vi 
affectionis,  si  Pontifex  manus  apposuerit  in  ordine 
ad  collationem  eius,  ita  quod  manifestet  intentionem 
disponendi  de  eo,  saltem  per  commendam  quae 
tamen  vi  can.  1412,  n.  5  non  est  beneficium.  Constat 
ipso,  qui  nobis  prostat,  canone,  ut  mox  explicamus. 
Ideo  affectio  non  est  urgenda  quando  v.  g.  tantum¬ 
modo  Pontifex  beneficio  pensionem  imponat,  sicut, 
alio  rationis  momento,  non  manet  affectum  bene¬ 
ficium  si  per  errorem  Pontifex  disponat  de  beneficio, 
putans  illud  esse  sibi  reservatum  (1).  Et  hoc  pro¬ 
cedit  norma  iuris  quae  habetur,  L.  Non  omnis  ff. 
si  cert.  petatur ,  idest  «  actus  agentium  non  ope¬ 
rantur  ultra  intentionem  eorum  ».  Habetur,  ad  hoc, 
et  Decisio  S.  R.  Rotae,  190,  7,  P.  II,  Bec.  Affectio,  ut 
species  reservationis,  est  tamen  potior  simplici  re- 
servatione.  Norunt  enim  canonistae  omnes  affectio¬ 
nem  afficere  etiam  ignorantes,  non  ita  autem  pro¬ 
cedere  vi  simplicis  reservationis,  absque  decreto 
irritante,  ut  supra  et  nos  sumus  locuti  (2). 


(1)  Santi,  l.  c.,  55. 

(2)  Rebuffus,  Praxis  Benef.  E.,  de  Reserv.  34.  —  Gonzales,  Glossa 
52,  9. 

Alia  differentia  quae  perstat,  etiam  nunc,  ex  hoc 
deducitur;  quod  affectio  exspirat  cum  provisione  facta 
a  Papa ,  reservatio  perdurat  indefinite  etiam  per¬ 
acta  provisione.  Affectio  nimirum  vim  habet  pro 
illa  provisione  (vel  illis  consequenter)  ad  cuius  finem 
Papa  manum  applicuit:  statim  ac  effectum  est 
sortita,  cessat.  Eeservatio  perpetua  est,  potissimum 
iure  praesenti,  et  in  perpetuum  aufert  Ordinariis 
potestatem  conferendi,  super  beneficia  ipsi  reserva- 
tioni  obnoxia. 

Primus  qui  affectiones  invexerit  perhibetur 
Paulus  II  qui  ut  litigantes  circa  beneficia  familia¬ 
rium  Papae  et  S.  R.  E.  Cardinalium  tenore  reg.  4 
Cane,  sedaret,  statuit,  in  Extrav.  Comm .,  Ad  Ro¬ 
mani  (lib.  III,  tit.  II,  de  praeb.,  c.  14)  haec  be¬ 
neficia,  etiamsi  vacaverint  post  mortem  Pontificis, 
conferenda  esse  ut  affecta  a  R.  Pontifice.  «  Romani 
quoque  Pontificis  manus  (ait)  appositionem  prae¬ 
dictam  tantae  efficaciae ,  tantaeque  virtutis  existere, 
ut  etsi  litterae  apostolicae  super  provisionibus  be¬ 
neficiorum,  aut  de  providendo  mandatis ,  in  quibus 
decretum  et  reservatio  huiusmodi  apponuntur,  ex 
aliqua  causa  suum  debitum  non  sortiantur  effectum; 
facultatem  tamen  providendi  de  beneficiis  taliter 
reservatis,  quibuscumque  aliis  fuisse  ademptam, 
huius  perpetuae  et  irrefragabilis  Constitutionis 
edicto,  de  venerabilium  fratrum  nostrorum  S.  R.  E. 
Cardinalium  consilio;  omnia  et  singula  beneficia 
ecclesiastica...  per  huiusmodi  reservationem  et  de¬ 
cretum  remansisse  et  remanere  semper  affecta ,  nul¬ 
lumque  de  illis  (cum  primum  vacare  contigerit) 
praeter  eumdem  R.  Pontificem  ea  vice,  quovis  modo, 
disponere  potuisse,  sive  posse,  harum  serie  decer¬ 
nimus  et  pariter  declaramus...  Decernentes,  ex 
nunc,  irritum  et  inane,  si  secus  super  his  a  quopiam 

(en  decretum  irritans)  quavis  auctoritate  scienter  vel 
ignoranter ,  contigerit  attentari ».  Successive  ad  alios 
casus  affectio  extensa  habetur  (quod  nostra  non 
refert  cum  descriptos  habeamus,  hoc  canone,  vi¬ 
gentes)  de  quibus  tamen  consuli  possunt  auctores  (1). 

—  Canon  explicite  statuit  beneficia  remanere 
affecta  sive  per  se  sive  per  delegatum  Pontifex  ap¬ 
posuerit  manus.  Et  planum  est :  «  Qui  per  alium  facit 
per  semetipsum  facere  censetur  »  et  reverentia  Sedi 
Apostolicae  debita,  utroque  in  casu,  affectione  ser¬ 
vatur.  Sed  sicut  de  reservatione  pura  et  simplici 
animadversum  est,  ita  et  de  affectione,  potissimum 
iure  nostro  postquam  formaliter  affectio  facta  est 
species  reservationis,  dicendum,  eam  pati  in  iure 
strictam  interpretationem,  cum  ex  se  sit  odiosa, 
utpote  Ordinariorum  potestati  infensa,  quatenus 
constituit  et  ipsa  recessum  a  communi  et  generali 
iure  (2). 

Iterum  canon,  in  sequentibus,  eodem  n.  4,  expli¬ 
cite  declarat  in  quibus  casibus  et  quando  beneficia 
manent  affecta.  Dicit  enim...  beneficia  quibus  E.  Pon¬ 
tifex  manus  apposuit,  his  qui  sequuntur  modis: 

—  Si  electionem  ad  beneficium  irritam  decla¬ 
raverit.  —  Dicitur  electio  non  institutio,  et  quidem 
electio  simpliciter,  sive  habita  sit,  vel  non,  ex  parte 
electi  acceptatio.  Irritatio  restituit  beneficium  ut 
vacans.  Super  hoc,  reservatio  affectionis  vim  suam 
exerit,  et  Papae  beneficii  collatio  et  institutio,  pro 
ea  vice,  cedit.  Omne  eninrius  praesumptive  quaesitum 
electo,  sicut  proprium  eligendi  electoribus,  cessavit 
irritatione.  Nec  ignorantia  cuicunque  ex  his  suffra¬ 
gatur,  ut  diximus,  nec  ad  effectus  tituli  colorati. 


o. 


(1)  Vide  Riganti,  o.  c.,  passim;  intra  veteres  autem  Barbosa, 
c„  1.  III,  13. 

(2)  Sebastianelli,  l.  c.,  201. 

—  Vel  vetuerit  electores  ad  electionem  procedere. 
—  Est  exercitium  aliquale  iuris  praecentionis  vi 
cuius,  ut  dicebant  canonistae,  Papa  praevenit  or¬ 
dinarios  electores  et  collatores.  Pro  omnimoda  po¬ 
testate  ei  super  beneficia  competente  (can.  1431)  et 
hoc  facere  potest.  Electio  insuper  singulare  quid 
praefert  in  beneficiis,  ut  in  specie  pro  beneficiis  pa- 
roecialibus  (can.  1452),  et  facilius  concipitur  inter¬ 
ventus  auctoritatis  supremae.  Quando  haec  veritatem 
habent  in  facto,  subsequens  collatio,  vi  affectionis, 
manet  E.  Pontifici  reservata  (1). 

—  Si  renuntiationem  admiserit.  —  Eius  est  or¬ 
dinarie  renuntiationem  admittere  a  beneficio  pos¬ 
sesso,  cuius  est  in  eum  instituere,  can.  187,  §  1,  §  2, 
et  sicut  can.  189  vetat  superioribus  renuntiationes 
officiorum  in  genere  ne  acceptent,  sine  causa,  ita 
Ordinariis  can.  1484  praescribit  ne  admittant  di¬ 
missiones  clericorum,  in  maioribus,  a  beneficiis  si 
non  habeant  unde  vivant,  aliter.  Sed  a  sententia 
Ordinarii  vel  decreto  ad  S.  Pontificem  potest  appel¬ 
lari  vel  recursus  apponi;  insuper  res  devolvi,  suo 
marte,  ad  eundem  valet,  vi  §  2  citati  can.  189  in  quo 
legimus:  —  Eenuntiationem  Ordinarius  loci  intra 
mensem  vel  admittat  vel  reficiat.  —  Per  Ordinarii 
ergo  negligentiam  patet  accessus  ad  S.  Sedem,  iure 
ipso.  Directe,  insuper,  potest  exquiri,  a  quopiam, 
beneficium  interventionis  Pontificiae,  inaudito  im¬ 
mediato  Superiore.  Quomodocunque  admiserit  Pon¬ 
tifex,  renuntiationem  beneficii,  eius  subsequens  col¬ 
latio  ipsi  manet,  vi  affectionis.  Pro  recursu  autem  in 
forma  iudiciali,  vide  can.  1569,  §  1,  §  2. 

Vi  huius  dispositionis,  demum  advertere  est, 
decidisse  penitus  quod  a  const.  Humano  vix  Gre- 


(1)  Pius  X,  motu  prop.  Inter  multiplices,  21  Febr.  1905. 

gorii  XIII  erat  statutum  de  publicandis  resignatio- 
nibus,  et  a  Benedicto  XIV  in  sua  const.  Ecclesia¬ 
stica  confirmatum  15  Iulii  1746;  scilicet  1°  devolvi 
collationem  R.  Pontifici  si  Ordinarius  intra  mensem 
ab  acceptata  renuntiatione  non  nominaverit  novum 
beneficiatum ;  2°  reservationem  incurri  etiam  in  casu 
quo  renuntiatio  non  fuit  debito  tempore  publicata. 
Ita  Gregorius  XIII  in  cit.  const.:  «  Qui  sic  provisus 
fuerit  (idest  post  acceptatam  dimissionem)  intra 
tres  menses  a  die  sibi  factae  provisionis  illam  pu¬ 
blicet  et  possessionem  beneficii  capiat  modo  et  forma 
supra  dictis,  alioquin  illis  elapsis ,  nulla  sit  eius  pro¬ 
visio  et  beneficium  vacare  censeatur  eo  ipso  ».  Pro 
Ordinariis  autem  in  sequentibus :  «  Ordinariique  et 
alii  praedicti  qui  haec,  ut  eis  praescribuntur,  non 
perfecerint  (idest  si  non  nominaverint  intra  mensem : 
ab  acceptata  dimissione)  eo  casu  potestate  dispo¬ 
nendi  de  ipsis  beneficiis  sint  ea  vice  privati,  eorum- 
que  dispositio  eo  ipso  ad  Sedem  Apost.  devoluta 
existat  »  (1).  Xunc  eo  ipso  quod  Pontifex  admiserit 
renuntiationem  beneficium  manet  affectum  et  re¬ 
servatum.  Tam  Gregorius  XIII  quam  Benedictus  XIV 
dictas  dispositiones  dedere  pro  beneficiis  «  quibus¬ 
cunque»  ut  ait  Benedictus  XIV  in  cit.  const., 
«  et  quomodocumque  existentibus...  de  quibus  con¬ 
suevit  seu  debet  disponi  in  manibus  B.  Pontificis  pro 
tempore  existentis  etc.  ». 

—  Si  beneficiarium  promoverit,  transtulerit.  —  Ha¬ 
betur  promotio,  cum  transitus  fit  a  beneficio  gradus 
seu  ordinis  inferioris  ad  beneficium  gradus  seu  or¬ 
dinis  superioris,  ut  v.  g.,  a  beneficio  simplici  ad 
beneficium  curatum,  a  non  consistoriali  ad  consisto- 


(1)  De  Rosa,  De  execut.  Litt.  Ap.,  P.  I,  c.  XV,  n.  156  et  Pa- 
risius,  eod.  loc. 


13  —  Pistocchi,  De  Re  Beneflciali. 

riale,  can.  1411;  habetur  simplex  translatio  cum  trans¬ 
itus  fit  ad  beneficium  eiusdem  gradus  vel  ordinis,  ut 
v.  g.  a  paroecia  ad  paroeciam,  can.  2162.  Quaevis 
forma  collationis,  ut  vidimus,  competit  R.  Pontifici 
supremo  omnium  beneficiorum  ordinario  et  imme¬ 
diato  collatori;  cum  agitur  autem  de  beneficiis  con- 
sistorialibus  promotio  (vide  can.  332,  §  1)  ei  com¬ 
petit  exclusive ,  et  consequens  affectio,  suo  marte, 
decurrit.  Et  quamquam  Pontifex  conferat,  transfe¬ 
rendo ,  solum  —  iure  concursus  —  effectus  idem  obti¬ 
netur.  Cum  enim  ipse  in  collationibus  concurrit 
cum  ordinario  collatore  (etsi  modo  extraordinario, 
quia  non  elidit  potestatem  inferioris  collatoris  semper 
et  ubique  omnia  beneficia  conferendo)  si  non  datur 
locus  praeventioni,  ratione  principii:  « qui  prior 
est  tempore  potior  est  in  fine»  (Reg.  iuris  54,  in  6°), 
ille  praefertur  qui  beneficium  a  R.  Pontifice  acce¬ 
pit  (1). 

Huc  spectat  et  quod  censent  aliqui  doctores  de 
beneficiis  litigiosis  pro  quibus  affectio  decurrit  a  mo¬ 
mento  in  quo  lis  R.  Pontifici  legitime  proponitur, 
usque  ad  momentum  in  quo  Pontifex  beneficium 
uni  ex  litigantibus,  quovis  modo,  et  etiam  transla¬ 
tione,  confert  (2).  Haec  reservatio,  quam  praesens 
canon  a  veteri  iure  mutuatur,  dicebatur  stylo  Curiae 
reservatio  (affectio)  iuxta  decretum,  eo  quia  Pontifex 
in  conferendo  beneficio  ei  qui  aliud  beneficium  iam 
habebat  in  possessionem,  huius  decernebat  vaca¬ 
tionem  et  sibimetipsi  ordinarie  reservabat  novam 
collationem.  Hodie  reservatio,  iure  communi,  de¬ 
currit. 

—  Si  beneficiarium...  beneficio  privaverit.  —  Quod 


(1)  C'ap.  31,  de  praeb.,  in  6°. 

(2)  Vide  Garcia,  P.  V,  c.  1,  §  1,  n.  134,  qui  contra  opinatur. 

Pontifici  fas  est  peragere  et  directe,  et  mediante 
propria  R.  Curia,  et  ministerio  iudicis,  can.  1607,  §  1, 
delegati;  ideo  vel  dispositione  in  via  disciplinari 
aut  administrativa,  vel  ad  normam  iuris,  cognitione 
rei  et  definitione,  mediante  iudicio  contentioso  vel 
criminali ,  can.  1552,  §  2.  Sufficit  ut  nomen  et  aucto¬ 
ritas  Pontificis  privationi  det  robur  et  iuridicam 
vim.  Quibus  modis  fit  locus,  in  iure,  privationi  be¬ 
neficii,  onmibus  competit,  id  perficere,  Pontifici,  et 
ultra.  Supremus  enim  est  officiorum  et  bonorum 
ecclesiasticorum  dispensator,  cann.  218,  §  1;  1431; 
1518. 

Rlhil  innovationis  et  baec  reservatio  ex  affectione 
inducit.  Erat  enim  cognita  iuri  veteri.  Yide  Gon- 
zales,  Glossa  52.  — ■  Cl.  Santi,  l.  c.,  55,  ex  recentibus, 
scribit :  « Sic  etiam  affectum  redditur  beneficium 
si  Pontifex  exquirat  ab  alio  renunciationem  beneficii 
in  propriis  manibus,  aut  aliquem  privet  beneficio 
quod  possidet  »  (1). 

—  Si  beneficium  in  commendam  dederit.  —  Quam¬ 
quam,  ut  notavimus,  ex  can.  1412,  n.  5,  secus  ac 
antea,  stabiliter  decretum  habeatur,  commendam 
non  esse  beneficium,  tamen  verum  nunc  restat  ut 
antea,  per  concessionem  beneficii  vacantis  ex  Pon¬ 
tificis  ministerio,  ut  iure  fieri  debet,  in  commendam, 
manere  eum  pro  vacatione  futura,  affectum,  atque 
ita  ipsi  Papae  reservatum.  Vide  sess.  VII  Trid., 
cap.  2,  de  ref.  et  cap.  Nemo ,  15  de  Elect .,  in  6°. 

—  Cum  habeantur  descripti  hoc  canone  casus 


(1)  Ikecret.,  lib.  III,  tit.  V,  de  praeb.,  n.  2,  3,  34,  in  6°.  Si  benefi¬ 
cium  vacet  per  crimen  et  privatio  habetur,  non  lege,  sed  sententia 
Pontificis,  a  die  sententiae  vacare  censetur.  Vide  in  eph.  «  Perfice  munus  » 
1927,  pag.  907  art.  Ricorsi  alia  S.  Sede  -  ubi  cl.  Sergius  Biccari 
egregie  disputatur  circa  criteria,  quibus  distingui  exacte  valeat  pro- 
cedura  administrativa  a  iudiciaria. 


196 


TITULTJS  XXV,  CAPUT  III. 


omnes  reservationis  beneficiorum  Sedi  Ap.,  constat 
decidisse,  iure  novissimo,  celebrem  regulam  9  Can- 
cellariae  quae  probabilem  auctorem  habuisse  cen¬ 
setur  Gregorium  XIV,  vi  cuius  R.  Pontifici  erant 
reservata  beneficia  quae  vacarent -in  novem  mensibus 
Papalibus,  quae  regula  temperamentum  tamen  ob¬ 
tinuerat  per  concessionem  alternativae  quae  Episcopis 
residentialibus  ab  Ap.  Dataria  concedebatur  ex 
instantia,  ita  quod  alternatim  tantum  conferret 
Papa,  idest  pro  sex  tantum  mensibus  in  anno  (1). 
Etiam  per  concordata  multiplicius  huic  regulae 
derogabatur  (2).  Sed  et  aliae  reservationes  abolitae 
perhibentur:  non  sunt  amplius  reservata  beneficia 
vacantia  —  vacante  Sede  Apostolica  vel  quae,  va¬ 
cata  antea,  Pontifex  antequam  decesserit  non  con¬ 
tulerit;  vacantia  —  vacante  sede  episcopali  vel 
abbatiali ;  —  durante  absentia  a  dioecesi  suburbi¬ 
caria  vel  a  Curia,  Cardinalis  ordinis  episcopalis.  — 
Abolitae  sunt  reservationes  aliae  generice  compre¬ 
hensae  in  descriptis.  Ita  cessat  reservatio  beneficii 
a  clerico  possessi  in  minoribus  qui  contrahit  nuptias, 
vel  reliquit  gestare  habitum  ecclesiasticum. 

§  2.  At  nunquam  sunt  reservata ,  nisi  id  expiesse 
dicatur ,  beneficia  manualia  aut  iuris  patronatus  laicalis 
vel  mixti. 

Exceptio  est,  hoc  canone,  decretis;  et  a  favore 
concesso  eximitur  beneficium  iuris  patronatus  eccle¬ 
siastici. 

Propterea,  quocunque  ex  descriptis  modis  va¬ 
caverint,  vel  fuerint  invalide  collata,  vel  eis  manus 
Pontificis  fuerit  apposita,  beneficia  manualia,  idest, 


(1)  Gratia  valorem  exserebat  —  usque  ad  mortem  Pontificis  — 
usque  dum  Episcopus  eam  dioecesim  regebat  —  si  erat  residens  in 
momento  vacationis  beneficii. 

(2)  Vecchiotti,  l.  c. 

can.  1411,  n.  4,  temporalia  seu  amovibilia  quae  re- 
vocabiliter  conferuntur,  et  beneficia  iuris  patro¬ 
natus  laicalis  vel  mixti,  can.  1449,  n.  2,  seu  quorum 
titulus  est  laicalis  v.  g.  hereditas,  vel  simul  laicalis 
et  ecclesiasticus  ut  v.  g.  gentilitas  et  clericatus,  idest 
mixtus,  can.  1449,  n.  2,  pro  eis  reservatio  non  ha¬ 
betur,  nisi  expresse  dicatur.  Pro  manualibus  ratio 
deducitur  ex  hoc  quod  facile  eis,  utpote  quae  revo¬ 
cabilia,  spoliari  potest  beneficiarius:  pro  patro- 
natis,  ut  supra,  ex  hoc  quod  sanctum  est  iuri  quae¬ 
sito  non  detrahere,  legibus  quae  communes  sunt, 
sed  specialem  mentionem  requiri.  Excipitur  patro¬ 
natus  ecclesiasticus,  quia  super  clericos  potestas 
Pontificis  est  absoluta,  in  ordine  hierarchico :  proinde 
nifilum  ex  parte  clerici  detrimentum  capere  potest 
communis  lex,  quae  in  Papa  supremum  vindicem 
nanciscitur. 

Pro  manualibus  ergo  beneficiis  et  iuris  laicalis 
vel  mixti  requiritur,  ut  sint  reservata,  non  reser¬ 
vatio  generalis  sed  quae  dicitur  in  iure  —  reser¬ 
vatio  specialis.  —  Quam  iterum  multiplici  modo 
S.  Sedes,  ea  avocando  ab  Ordinario  collatore,  po¬ 
test  edicere:  vel  actu  erectionis,  si  a  Pontifice  sint 
erecta,  vel  occasione  litis  si  evadant  quandoque  li¬ 
tigiosa,  vel  ad  instantiam  interesse  habentium  etc. 

Etiam  iure  praecedenti,  vigente  regula  9  Can- 
cellariae,  excipiebantur  a  reservatione  mensis  Pa- 
palis,  beneficia  iuris  patronatus  laicalis  (1)  vel 
mixti  (2)  et  quae  tunc  dicebantur  improprie  bene¬ 
ficia.  Audiatur  cl.  Yecchiotti:  «Monendum  est  in 
locis  etiam,  ubi  nulla  pacta  conventa  sunt,  eisdem 
reservationibus  (regularum  Cancellariae  et  specia- 


(1)  Sebastianelli,  l.  c.,  199. 

(2)  Vecctaotti,  l.  c.,  §  21,  n.  2. 

tim  9ae)  non  contineri  beneficia  improprie  dicta 
qualia  sunt  altaria  et  cappellaniae  absque  Episcopi 
auctoritate  fundatae,  neque  officia  ecclesiastica,  quae 
non  dantur  in  titulum ,  nec  vicariae  temporales, 
neque  etiam  vicariae  perpetuae  ecclesiarum  pa- 
roecialium  cathedralibus,  collegiatis,  et  regularibus 
ecclesiis  aliisque  piis  locis  unitarum,  quae  ad  li¬ 
beram  nominationem,  seu  praesentationem  eorum 
quibus  unitae  sunt,  cum  Episcopi  approbatione  et 
sine  concursu  conferuntur ,  nec  demum  beneficia 
iuris  patronatus  non  modo  laicalis,  verum  etiam 
mixti ,  ne  laici  ex  communione  cum  ecclesiasticis 
iacturam  suorum  iurium  patiantur  ». 

§  3.  Quod  attinet  ad  collationem  beneficiorum 
quae  Romae  fundata  sint ,  leges  peculiares  de  eisdem 
vigentes  serventur. 

Ius  speciale,  constituunt,  normae  collationum  be- 
neficialium  in  Urbe,  de  quibus  consuli  possunt  col¬ 
latores,  praeter  R.  Pontificem,  et  de  hoc  nihil  in¬ 
novatur,  Ipsae  leges  eversivae  Status  Italici,  circa 
beneficia,  singularem  conditionem  civitatis  in  qua 
residet  Summus  Hierarcha,  reverentia  qua  par  est 
circumdant  (1).  Yide  Calisse,  I  benefici  ecc.,  et  Sca- 
duto,  Lezioni  di  Diritto  Eccles .,  Universita  di  Roma, 
ann.  acc.  1922-23. 

Ceterum  «  Frustra  conemur,  ait  cl.  Vermeersch, 
l.  c .,  n,  767,  leges  istas  enumerare;  namque  ex  parte 
constant  usibus  quorum  textus  legalis  non  existit. 
Summa  haec  est:  beneficia  ista  sunt  in  manu  S.  Pon¬ 
tificis.  Quidam,  v.  g.  qui  archibasilicis  praeficiuntur, 


(1)  Anno  1922  clerus  Romanus  paroecialium  et  collegiatarum 
ecclesiarum  Urbis,  legitime  interpellatus,  refutavit  adiumenta  oeco¬ 
nomica  a  gubernio  oblata.  Anno  1927  sedulitas  paterna  Pii  PP.  XI 
obviam  venit  ipsius  cleri  Romani  necessitatibus  temporalibus  et  oc- 
currentiis. 

beneficia  basilicae  conferre  possunt.  Plerumque  be¬ 
neficia  ista  sunt  Romanis  conferenda.  Sed  saepe  de¬ 
siderantur  candidati  Eomani ».  Ad  cuius  veritatem 
facit  pathetica  Pii  XI  invocatio  ad  suum  Card. 
Vicarium,  mensis  Iunii  an.  1923  — •  ad  fovendas  et 
educandas  sacras  clericorum  vocationes.  — 

* 

*  * 

Can.  1436.  Beneficium  ecclesiasticum  clerico  invito 
et  provisionem  non  expresse  acceptanti  valide 
conferri  nequit. 

Regula  generalis  est.  Itaque  nil  facit  conferens 
beneficium  si  clericus  invitus  renuit  acceptare  pro¬ 
visionem  pro  se  factam  et  hanc  suam  voluntatem 
expresse  pandit  et  asserit.  Xon  potest  enim  renuentis 
consensum  collator  supplere. 

Xon  desunt  in  iure  veteri  praecedentia ,  ut  dici 
solet,  huic,  can.  1436,  dispositioni.  Legitur  enim  in 
can.  2,  dist.  LIV:  « Iustum  est  ut  nemo  crescere 
compellatur  invitus  »,  et  in  can.  9  eiusdem  dist. : 
«  Consrduit  dilectio  tua  de  tuorum  promotione  cle¬ 
ricorum,  perhibens  quod  diaconi  ad  presbyterii 
gradum  venire  detrectant  (advertatur  tunc  temporis 
ordinem  cum  beneficio  semper  esse  una  simul).  Qua¬ 
propter  quia  invitos  fieri  ecclesiastica  moderatio, 
gravitasque  non  patitur  ut  ex  nolentibus  fiant  volentes , 
ordinatio  illa  potest  perficere:  ipsaque  commoda 
presbyteri  propensius  quam  diaconi  consequantur, 
ut  hac  saltem  ratione  constricti,  et  honorem  quem 
refugerant  appetere  nitantur  et  quaestum  ». 

Sed  contra  est  eodem  iure  can.  3,  l.  c.,  quod  cle¬ 
rici  qui,  exsistente  necessitate  aut  utilitate  Ecclesiae, 
per  proprium  Praelatum,  non  potuerunt  induci  ad 

acceptandum  novum  beneficium,  privati  exstabant 
possessis,  in  poenam  obstinationis  et  inobedientiae: 
«  Placuit  ut  quicumque  clerici  vel  diaconi  pro  neces¬ 
sitatibus  ecclesiasticarum  rerum  non  obtempera¬ 
verint,  Episcopis  suis  volentibus  eos  ad  honorem 
ampliorem  in  Ecclesia  sua  promovere,  nec  illis  mi¬ 
nistrent  in  suo  gradu,  unde  noluerunt  recedere ». 

Ex  quibus,  satis  clare  duo  apparent:  1°  Bene¬ 
ficium  invito  conferri  non  debere;  2°  Poenis  obnoxium 
esse  irrationabiliter  invitum.  Quod  ultimum,  con¬ 
gruit  et  statutis  a  Trid.,  sess.  XXIII,  de  ref .,  cap.  16, 
contra  clericos  inutiles:  «Cum  nullus  debeat  ordi¬ 
nari,  qui...  non  sit  utilis...  S.  Synodus...  vestigiis... 
Cone.  Chalced...  inhaerendo,  statuit,  ut  nullus...  ordi¬ 
netur,  qui...  ecclesiae,  aut  pio  loco...  non  adseri- 
batur  etc.  ». 

Hoc  ius  —  aliquatenus  temperatum  quoad  san¬ 
ctionem  —  transfertur  in  Codice:  habemus  enim 
can.  128:  —  Quoties  et  quaudiu  id,  iudicio  proprii 
Ordinarii,  exigat  Ecclesiae  necessitas,  ac  nisi  legi¬ 
timum  impedimentum  excuset,  suscipiendum  est 
clericis  ac  fideliter  implendum  munus  quod  ipsis 
fuerit  ab  Episcopo  commissum.  —  Munus  officii 
potest  esse  beneficiale,  can.  146.  Et  valet  quidem 
regula  c.  ult.  De  rescrip.,  in  6°:  Beneficia  dantur 
propter  officia. 

Itaque  valor  can.  1436,  ex  una  parte,  efficit  ut 
beneficium  collatum  invito  quomodocunque,  etiam 
irrationabiliter ,  sit  invalide  collatum;  ex  altera 
parte  canon  128  id  facit,  quod  clericus  irrationabiliter 
invitus  graviter  offendit  contra  reverentiam  et  obe- 
dientiam  suo  Ordinario  debitam,  maxime  si  sit 
presbyter,  can.  127,  ideoque  poenis  etiam  ab  eodem 
coercendus  evadit.  Propter  analogiam  vide  quod 
edicitur  a  can.  2399. 

Can.  1437.  Nemo  potest  beneficium  sibi  ipse  conferre. 

In  primis,  cum  ordinarius  collator  beneficiorum 
sit  Episcopus,  ut  plurimum,  conferre  sibi  ipse  be¬ 
neficia  esset  contra  vetitam  beneficiorum  pluralitatem 
de  qua  Trid.,  sess.  XXIY,  de  ref.,  cap.  17,  habet: 
«  Cum  ecclesiasticus  ordo  pervertatur,  quando  unus 
plurium  officia  occupat  clericorum,  sancte  sacris 
canonibus  cautum  fuit,  neminem  oportere  in  duabus 
ecclesiis  conscribi ».  Sed  directe  pro  (1)  omnibus 
collatoribus,  etiam  inferioribus ,  et  etiam  ex  privilegio 
veteri  iure  est  dispositum  quod  habetur  hoc  can.  1437, 
scilicet:  quod  nemo  potest  beneficium  sibi  ipse  con¬ 
ferre.  Iure  Decretalium  hoc  continetur  c.  3,  X,  de 
excessibus  Praelatorum  et  subd .,  Y,  31.  —  Heic  loci 
cl.  Santi  scribit:  «Tertius  excessus  Episcopi  est  si 
beneficia  suae  liberae  collationis,  sibi  ipsi  Episcopus 
conferat  vel  sibi  retineat  ». 

Iure  nostro  sicut  can.  1461,  ut  videbimus,  vetat 
ne  patronus  semetipsum  praesentet,  hic  canon  1437 
vetat  collatori  beneficium  sibi  conferre.  Sed  quaeri 
potest,  nmn  collatio  taliter  facta  sit  ipso  iure  irrita, 
quod  utique  est  affirmandum.  Constat  praecise  ex 
can.  7,  X,  de  institutionibus ,  III,  7,  et  a  tenore  ipsius 
can.  1437,  qui  inefficacem  attentatum  sibi  beneficium 
conferentis,  sat  luculenter  designat,  cum  dicit  nemo 
potest  benef.  etc.  conferre.  Collatio,  ideo,  irrita  est. 

Ratio  autem  praebetur  ex  cap.  Per  nostras , 


(1)  Cf.  Thomassinurn,  De  nova  et  veti  Disc.,  P.  II,  lib.  III,  6,  34 
et  D’Annibale,  l.  c.,  51  bis. 

lib.  III  Decret.,  tit.  XXXVIII,  c.  21:  «Per  nostras 
(heic  dicitur)  postulasti  litteras  edoceri  utrum  cle¬ 
ricus  ad  vacantem  ecclesiam,  in  qua  ius  obtinet  pa¬ 
tronatus,  se  ipsum  si  est  idoneus  valeat  praesentare 
(et  prosequitur).  Cum  igitur  nullus  se  ingerere  debeat 
ecclesiasticae  praelationis  officiis ,  respondemus  quod 
nullus  (generatim  affirmatur)  se  potest  ad  personatum 
alicuius  ecclesiae  praesentare  quantumcumque  ido¬ 
neus  sit,  et  quibuscumque  studiis  et  meritis  adiu- 
vetur  ». 


* 

*  * 

Can.  1438.  Omnia  beneficia  saecularia  ad  vitam  be¬ 
neficiarii  conferenda  sunt ,  nisi  aliud  ferat  vel  lex 
fundationis ,  vel  consuetudo  immemorabilis  vel  pe¬ 
culiare  indultum. 

Agitur  de  beneficiis  saecularibus  non  religiosis, 
can.  1411,  n.  2.  Pro  paroeciis  iam  habetur  distinctio 
in  parochos  amovibiles  et  inamovibiles,  can.  454, 
§  1-5,  quae  huc  spectat,  sed  praesenti  can.  1438 
agitur  generatim  de  omnibus  beneficiis  saecularibus. 

Itaque  nisi  aliud  ferat  lex  fundationis,  vel  con¬ 
suetudo  immemorabilis,  vel  peculiare  indultum,  be¬ 
neficia  omnia  saecularia  ad  vitam  beneficiarii  con¬ 
ferenda  sunt.  Beneficia,  inquam,  saecularia  quae, 
can.  1442,  —  nonnisi  clericis  e  clero  saeculari  confe¬ 
renda  sunt  — ,  nec,  can.  1430,  §  1,  —  in  religiosa 
converti  queunt  —  ab  Ordinariis.  Ante  Codicis  le¬ 
gislationem,  perpetuitas  subiectiva  beneficii  eccle¬ 
siastici  assumebatur  pro  substantia  eius,  proinde 
collatio  beneficii  secumferebat  perpetuitatem  ordi¬ 
nariam  et  normalem.  Itaque  habebantur  ut  exceptio 

collationes,  non  in  perpetuum,  religiosorum  (1).  JSunc 
translata,  uti  videre  est  ad  ea  quae  diximus  can.  1409, 
enti  iuridico  beneficio  ut  personae  morali  'perpe¬ 
tuitate, ,  solum  lege  habetur  perpetuitas  subiectiva 
vel  minus.  Et  sicut  per  legem  habemus  distinctionem 
in  beneficia  amovibilia  et  non  amovibilia,  can.  1411, 
n.  4,  ita  ius  beneficiarii  est  ex  se  perpetuum  vel  tem¬ 
porarium,  prout  confertur  legitime  revocabiliter  vel 
in  perpetuum  a  competente  auctoritate. 

Heic  lex  enuntiatur  pro  omnibus  beneficiis  sae¬ 
cularibus. 

Dicitur:  ad  vitam  esse  conferenda,  nisi  aliud  ferat 
lex  fundationis.  —  Can.  1417,  §  1,  quem  vidimus, 
— fundator  conditiones  etiam  iuri  communi  contrarias 
apponere  potest  etc.  —  de  consensu  Ordinarii.  Est 
exceptio  iure  admissa.  Sed  praeterea,  ab  ipsa  aucto¬ 
ritate  Superioris  erigentis,  in  limine  suae  facultatis, 
Episcopus  sit  vel  Papa  vel  quivis  alius,  tales  condi¬ 
tiones  apponi  possunt  vi  quarum,  etsi  non  semper, 
quandoque,  casibus  praevisis  et  determinatis,  non 
in  perpetuum  beneficium  saeculare  conferatur. 

Sed,  potissimum,  fundationis  lege,  beneficia  sae¬ 
cularia  non  conferuntur  in  perpetuum,  quum,  te¬ 
nore  can.  1411,  n.  4,  non  sunt  erecta  ut  perpetua 
seu  inamovibilia,  sed  ut  manualia ,  temporaria  seu 
amovibilia ,  vel  can.  454  habentur  parochi  vel  quasi- 
parochi,  non  ratione  personae  ut  religiosi,  sed  ra¬ 
tione  fundationis  paroeciae,  ut  fieri  potest,  amovi- 
biles,  vel  ad  nutum  Superioris  (2). 


(1)  Trid.,  sess.  XXV,  de  Regul.  et  Mon.,  cap.  11:  «Nec  ibi 
aliqui,  dicitur,  etiam  ad  nutum  amovibiles,  deputentur,  nisi  de  (Epi¬ 
scopi)  consensu  »  et  agit  de  monasteriis  «  quibus  imminet  animarum 
cura  ».  Pro  nunc,  vide  cit.  can.  454,  §  5  et  comm.  cl.  Blat.,  o.  c.,  pag.  421. 

(2)  S.  C.  EE.  et  RR.,  decr.  8  Oct.  1870.  —  S.  Congr.  Consist., 
Stat.  Fed.  Americae  Sept..  28  Iunii  1915. 


204 


TITULUS  XXV,  CAPUT  III. 


Dicitur:  nisi  aliud  ferat  consuetudo  immemorabilis. 
—  Can.  27,  §  1  consuetudo  immemorabilis  praescri¬ 
bere  potest  etiam  contra  legem  ecclesiasticam  quae 
clausulam  contineat  futuras  consuetudines  prohi¬ 
bentem;  can.  63,  §  2  possessio  centenaria  vel  imme¬ 
morabilis  inducit  praesumptionem  concessi  privilegii. 
Heic  habetur  (subiecto  can.  1438)  legislatoris  con¬ 
sensus  non  praesumptus  sed  expressus,  et  quando  de¬ 
monstrari  possit  talis  consuetudo,  non  solum  re¬ 
currit  vis  can.  25,  sed  et  can.  5,  quia  de  hac  Codex 
expresse  cavit.  Itaque  supra  can.  27,  §  1,  et  can.  63, 
§  2,  firmatur  ius  beneficia  saecularia  non  ad  vitam 
conferendi,  stante  immemoriali  consuetudine. 

Dicitur:  nisi  aliud  ferat  peculiare  indultum.  — 
Vidimus  per  indultum  posse  haberi,  praeter  Papam 
Cardinales  Ordinarios  collatores  ex  lege,  et  infe¬ 
riores  particulares  beneficiorum  collatores:  a  for¬ 
tiori  per  Pontificale  indultum  excipi  potest  generali 
regulae  in  conferendis  beneficiis.  Vide  Sebastia- 
nelli,  l.  c.,  205;  Santi,  l.  c.,  de  praeb.,  56.  Can.  4 
habet :  —  lura  aliis  quaesita,  itemque  privilegia  atque 
indulta,  quae  ab  Apost.  Sede  ad  haec  usque  tempora 
personis  sive  physicis  sive  moralibus  concessa,  in 
usu  adhuc  sunt  nec  revocata,  integra  manent,  nisi 
huius  Codicis  canonibus  expresse  revocentur.  — 
Indulta  de  quibus  nobis  sermo,  non  modo  non  sunt 
revocata  sed  expresse  dicuntur  hoc  canone  1438  in 
suo  robore  manere.  Itaque  probata  exsistentia  pe¬ 
culiaris  indulti,  fas  est  beneficia  saecularia  penes 
quemcunque  collatorem  Papa  inferiorem,  non  ad 
vitam  beneficiarii,  conferre. 

Quod  indultum  et  pro  conferente,  circa  aliquod 
vel  aliqua  beneficia  saecularia,  potest  haberi,  ita 
quod  habitualiter  ipse  uti  persona  vel  ut  Ordina¬ 
rius,  pro  tempore,  cuiusdam  sedis  episcopalis  vel 

abbatiae,  illud  vel  illa  beneficia  saecularia  non  in 
perpetuum  conferat,  vel  potest  haberi  pro  una  vice 
tantum. 

Item,  cum  sit  suapte  natura  derogatorium ,  di¬ 
cendum  est  vim  nullam  habere,  nisi  praecise,  in  ipso 
mentio  fiat  legis  hoc  canone  1438  contentae.  Gene¬ 
ralem  derogationem  non  esse  satis,  sed  specialem 
desiderari,  in  hisce  negotiis,  constat  multiplici  iuris 
argumento,  sed  in  specie  cap.  3  de  capellis  mon.,  in  6° 
et  cap.  Si  propter ,  de  Bescript.  (1),  pro  iure  antiquo; 
pro  actuali  faciunt  ad  rem  can.  46  et  50.  Edicitur 
can.  46:  —  Rescripta  etiam  Motu  proprio  etc.  vel 
contra  ius  alteri  iam  quaesitum,  non  sustinentur,  nisi 
expressa  derogatoria  clausula  rescripto  apponatur; 
—  et  can.  50 :  —  In  dubio,  rescripta  quae .  ad¬ 
versantur  legi  in  commodum  privatorum,  vel . impe¬ 

trata  fuerunt  ad  beneficii  ecclesiastici  assecutionem, 
strictam  interpretationem  recipiunt;  cetera  omnia 
latam.  — 

Sed  restat  videndum  quare  beneficia  saecularia, 
principio  generali  et  lege  communi,  sint  conferenda 
ad  vitam  beneficiarii. 

Iam  diximus,  ad  can.  1409,  in  beneficiis  perpe¬ 
tuitatem  obiectivam  et  subiectivam  repetendam  esse 
ex  ordinatione  Ecclesiae,  et  novationem  paulo  ante 
indigitavimus  super  hac  re  inductam,  a  lege  Codicis. 
Sed  quaeritur,  quare  beneficia  saecularia  velit  Ecclesia 
conferri  ad  vitam.  Et  breviter  reponimus :  1°  quia  be¬ 
neficia  adhuc  sequuntur  quodammodo  S.  Ordina¬ 
tionem  quae  est  factum  personae,  et  ex  qua  habetur 
exercitium  officii;  2°  quia  refugit  Ecclesia,  pro  sta¬ 
bilitate  sui  regiminis  tutanda,  a  clericis  qui  —  incertis 
vagentur  sedibus  —  ut  habet  cit.  cap.  16  Trid.,  de  ref., 


(1)  Vide  Passerini,  cap.  I,  De  Comtitut.,  ia  6°. 

sess.  XXIII  (1),  et  ideo  clericus  dicitur  intitulatus 
vel  investitus  in  beneficio,  ut  stabilitas  exprimatur 
eius  officii;  3°  quia  ministrorum  egestas  semper,  Ec¬ 
clesiae  matri,  dolorosa  exstitit.  Perpetuitas  subiectiva 
incertos  vitae  eventus  quibus  in  pauperiem  dilabi 
possit,  clerico,  meliori  quo  fieri  potest  modo, 
praecavet;  clerico  inquam  saeculari,  qui  pro  se  nec 
Ordinem  nec  religionem  ut  clericus  religiosus  habet, 
in  angustiis  (2). 

Pertinet,  demum,  rei  de  qua  sumus  hucusque 
locuti,  quod  decernitur  a  can.  642,  §  I,  n.  1,  idest: 
—  Quilibet  professus,  ad  saeculum  regressus...  sine 
novo  et  speciali  S.  Sedis  induito  —  prohibetur  — -  quo¬ 
libet  beneficio  (institui)  in  basilicis  maioribus  vel 
minoribus,  et  in  ecclesiis  cathedralibus.  —  Remanet 
aliquatenus  pro  eo  lex  de  qua  in  praesenti  can.  1438 
tantum:  stante  dicta  can.  642  limitatione.  Super  quo 
vide  cl.  Blat,  o.  c.,  p.  627,  qui  rationem  deducit  a 
decr.  S.  Congr.  de  Religiosis,  15  Iulii  1909,  in  quo 
habetur:  «  Quum  minoris  soleat  esse  aedificationis... 
quod  in  officiis  dioecesanis  eminere  con spiciantur... 
qui  indultum  saecularizationis  obtinuerint  »,  S.  Congr. 
decrevit  prout  habetur  hodie  in  can.  642,  §  1,  n.  1. 
Sed  de  hoc  suo  loco. 


(1)  Et  vide  Cone.  Nicaenum  I,  c.  5,  16;  Antiochenum  sub  Iulio  I, 
cap.  7 ;  Aquisgranense  sub  Stefano  V,  c.  6  etc. 

(2)  Trid.,  sess.  XXI,  de  ref.,  cap.  2 :  «  Cum  non  deceat  eos,  qui  divino 
ministerio  adseripti  sunt...  mendicare...  beneficium  eccles.,  quod  sibi 
ad  victum  honeste  sufficiat  —  possideant  —  nec  resignare  possint... 
nisi...  aliunde  vivere  possint ». 

* 

*  * 

Can.  1439.  -  §  1.  Nullus  clericus  habilis  est  ad  acce¬ 
ptanda  et  retinenda  sive  in  titulum  sive  in  com- 
mendam  perpetuam  plura  beneficia  incompatibilia, 
ad  normam  can.  156. 

§  2.  Incomp alibilia  sunt  non  solum  dico  be¬ 
neficia ,  quorum  onera  universa  idem  beneficiarius 
per  se  implere  simul  nequeat ,  sed  etiam  duo  bene¬ 
ficia  quorum  alterutrum  ad  honestam  ipsius  su¬ 
stentationem  sufficiat. 

Etiam  iure  novissimo  can.  1412,  n.  5,  ut  inibi 
diximus,  commenda  obiective  temporaria  et  non 
beneficium,  potest  dari  ad  vitam  commendatarii  ac 
proinde  evadere  subiective  perpetuam.  Quae  praece¬ 
denti  iure  vocabantur  commendae  perpetuae  (1), 
sunt  beneficia,  et  non  dantur  in  commendam  nisi 
ad  vitam  commendatarii:  proinde  huc  recidunt, 
sicuti  cetera  beneficia,  et  nomine  tantum  ab  aliis 
discrepant:  nomen  qui  et  earum  historia  est. 

Itaque  tenore  can.  156  heic  decernitur  inhabi- 
litas  clerici  ad  acceptanda  et  retinenda,  primum , 
§  1,  sive  in  titulum  sive  in  commendam  perpetuam 
plura  beneficia  incompatibilia.  Quod  idem  sonat  ac 
mellitas  praetensae  et  attentatae  provisionis ,  in  hoc 
casu.  Et  agitur  in  specie  sed  non  exclusive  de  clericis 
saecularibus  qui  tantum  (2)  in  perpetuum  recipiunt 
beneficia  vel  commendas. 

Canon  156  ad  §  1,  dicit:  —  Nemini  conferantur 
duo  officia  incompatibilia.  —  Implicite  dispositio  extern 


(1)  Sebastianelli,  l.  c.,  187. 

(2)  Cann.  152,  159. 

ditor  et  ad  beneficia  vi  can.  146,  sed  hoc  can.  1439, 
§  1,  res  explicite  decernitur. 

Sed  supra  can.  156,  secundo  incompatibilia  heic 
declarantur,  non  modo  beneficia,  quorum  onera  una 
simul  ab  eodem  beneficiario  impleri  nequeunt,  sicut 
de  incompatibilibus  officiis  dixerat  can.  156,  §  2, 
idest:  —  Sunt  incompatibilia  officia  quae  una  simul 
ab  eodem  adimpleri  nequeunt  — ,  sed  etiam,  can.  1439, 
§  2,  duo  beneficia  quorum  alterutrum  ad  honestam 
ipsius  (beneficiarii)  sustentationem  sufficiat  (1). 

In  quo  legislator  vestigiis  insistens  S.  Cone.  Trid., 
sess.  VII,  de  ref.,  capp.  4-5,  et  speciatim  sess.  XXIV, 
de  ref.,  cap.  17  «  mandat  observari...  ut  in  posterum 
unum  tantum  beneficium  ecclesiasticum  singulis 
conferatur  »  quoad  fieri  potest.  Diximus:  quoad 
fieri  potest;  quia,  etsi  hoc  loco  Triden tinum  veterem 
disciplinam  recognoverit,  iuxta  quam  omnia  be¬ 
neficia  erant  incompatibilia,  tamen  non  solum  re¬ 
cognovit  —  compatibilitatem  quorumdam  benefi¬ 
ciorum  ratione  officii  v.  g.  parochia  et  beneficium 
simplex  —  sed  et  ratione  —  insufficientiae  alter¬ 
utrius  aut  utriusque,  ad  honestam  sustentationem  — 
eodem  sensu  quo  habebatur  recognita  iure  Decreta¬ 
lium  ac  praecise  (lib.  III,  tit.  V,  de  praeb.  et  dign.)  (2), 
ita  quod  doctores  deduxerint  incompatibilitatem 
beneficiorum  admitti  debere  propter  duo,  iuxta 
mentem  Patrum  Triden  tinorum,  scilicet:  1°  quando 
utrumque  beneficium  est  residentiale ;  2°  quando 
saltem  unum  par  non  est  ad  clericum  sustentandum. 
Vide  cap.  cit.  Trid. 

Quae  doctrina,  utique  valet,  sensu  nostri  ca- 


(1)  Blat,  o.  c .,  de  Clericis,  pag.  96;  insuper  commendae,  ut  pluri¬ 
mum,  sunt  ex  monasteriis  relictis  a  religiosis,  ut  prioratus,  abbatiae  etc. 

(2)  Legitur  in  c.  7,  de  Rescr.,  in  6°  haec  conditio:  «Si  talia  erint 
beneficia  quae  nequeunt  simul  de  iure  retineri  ». 

nonis  1439,  §  1,  sive  beneficia  dentur  in  titulum  sive 
in  perpetuam  (subiective)  commendam.  «  Commenda 
enim  hodierno  iure  titulo  aequiparatur  (quoad  ef¬ 
fectus,  etsi  non  sit  beneficium),  quia  commendatarius 
hodie  ceu  verus  beneficiarius  fructus  beneficii  com¬ 
mendati  percipit  ».  Ita  Santi  ante  codificationem, 
l.  c.,  79,  quod  et  adhuc  valet. 

Sed  quatenus  praes,  can.  1439,  §  1  se  refert  ad 
can.  156,  illud  quoque  adnotare  est,  ex  §  3,  eiusdem 
can.  156  —  pronum  esse  Pontifici  Romano  super  hoc 
dispensare  —  sed  —  non  valere  concessionem  alterius 
officii  (heic  beneficii  sive  in  titulum  sive  in  com¬ 
mendam  qui  sit  incompatibilis  vel  ratione  onerum  vel 
ratione  sufficientiae  ad  vitam)  nisi  in  supplici  libello 
mentio  prioris  incompatibilis  habeatur,  aut  clausula 
derogatoria  adiiciatur.  — 

Notandum,  hoc  loco,  etiam  incompatibilitatem 
quoad  onera  universa ,  non  aliqua  tantum,  ex  parte 
officii  desumi  debere,  ex  dispositione  legis  et  ex 
facto,  super  quo  tandem  cognitio  et  decisio  ad  Su¬ 
periorem  spectat  (1).  Sed  praeter  can.  1411  qui, 
saltem  n.  2  et  3,  dat  conceptum  incompatibilitatis 
legalis,  habetur  etiam  can.  460,  §  1  ex  quo:  —  Pa¬ 
rochus  (statuitur)  ...  unam  tantum  titulo  paroeciam 
habeat,  nisi  de  paroeciis  agatur  aeque  principaliter 
unitis  —  et  singulare  quid  praeferre  potest  videri  re¬ 
sponsio  data  a  S.  Congr.  Cone,  in  Cursalensi,  13  Maii 
1651,  sed  valde  utilis  scitu.  Proposito  dubio :  —  An  ab 
Episcopo  absque  dispensatione  Apostolica  possit  per¬ 
mitti  retentio  trium  beneficiorum  simplicium  de  iure 
patronatus  laicorum  sub  eodem  tectu  non  existentium 
et  quorum  reditus  non  sufficiant  ad  congruam  susten- 


(1)  Emolumentum  es  substitutione  possibili  non  attenditur. 
Dicitur  enim  «  onera  universa  quae  idem  beneficiarius  per  se  implere 
simul  nequeat ». 


14  —  PiSTOCCHt,  De  Re  Beneficiali. 

tationem  — ,  responsum  fuit :  —  Episcopum  permittere 
non  posse —  (1).  Eodem  sensu  habentur  responsiones 
in  Alexana,  14  iTov.  1654,  in  Aquitana,  14  Aug.  1632. 
—  Multiplicibus  autem  sanctionibus  Alexandri  III, 
Innocentii  III,  in  Conciliis  Later..  III  et  IV,  S.  Cone. 
Trid.  locis  nuper  citatis,  Codex  substituit,  ut  reme¬ 
dium,  contra  clericum  praetendentem  ad  beneficia 
plura  incompatibilia,  canonem  2396,  qui  hisce  ter¬ 
minis  prostat:  —  Clericus  qui  assecutus  pacificam 
possessionem  officii  vel  beneficii  cum  priore  incompa- 
tibilis,  prius  quoque  retinere  praesumpserit  contra 
praescriptum  can.  156,  1439,  utroque  privatus  ipso 
iurc  exsistat  —  (2). 

Demum:  effectus  iuridicus  immediatus  incompa¬ 
tibilitatis  est  hoc  quod  vi  can.  188,  n.  3  ob  tacitam 
renuntiationem  a  iure  admissam  vacat  ipso  facto 
praecedens  officium  (pro  re  nostra  beneficium)  in- 
compatibile  quando  secundum  est  pacifice  possessum, 
ut  supra. 

Haec  quoad  ius  vigens,  cum  suis  relationibus  ad 
instituta  iuridica  immediate  illud  praecedentia,  in 
nostro  foro.  Quoad  historiam  breviter  dicimus, 
antiquitus  omnia  beneficia  fuisse  incompatibilia, 
quod  facile  intelligitur  ex  his  quae  diximus,  saepius, 
de  genesi  beneficiorum,  ut  quid  consequens  ordina¬ 
tionem  sacram,  per  quam  clericus  uni  addicebatur, 
quasi  spiritali  sponsalitio,  ecclesiae.  Postea  cum,  ex 
una  parte,  officia  sunt  creata,  absque  addictione 
clerici  alicuius  ecclesiae,  ex  alia,  beneficia  sunt  ab 
Ecclesia  a  fundatoribus  acceptata,  quae  ad  vitam 
sustentandam  non  erant  sufficientia,  inducta  est 
distinctio  inter  officia  incompatibilia,  speciatim  ra- 


(1)  Cf.  Benedictus  XIV,  Instit.  Eccles.  91. 

(2)  Cf.  Blat,  o.  c.,  722. 


DE  BENEFICIORUM  COLLATIONE  213 

tione  residentiae  et  curae  animarum;  inter  beneficia 
autem  et  ratione  officii  et  simul  sufficientiae,  vel 
minus,  bonorum  ad  vitam  clerici  sustentandam. 
Cupiditas  divitiarum,  plures,  in  posterum,  congessit 
fictiones  iuridicas,  vi  quarum  beneficia  cumula¬ 
bantur  ad  turpem  usque  redundantiam,  favore  ali¬ 
quorum,  dum  alii,  ex  clericatu,  egestate  tabesce¬ 
bant.  Hinc  leges  normativae  et  poenales,  de  quibus 
smnmatim  supra  (1),  usque  ad  Trid.  qui  regulam 
dedit  non  amplius  quam  duo  compatibilia  etsi  non 
sufficientia  (sess.  XXIY,  de  ref.,  cap.  13)  possideri 
posse  beneficia,  ab  uno  clerico.  Ad  rem  paucis  more 
suo  Card.  D’Annibale:  « Quamdiu  collatio  benefi¬ 
ciorum  ordinationi  cohaesit,  omnia  beneficia  sin¬ 
gularia  fuerunt  (incompatibilia) :  utrisque  postea 
seiunctis,  nequitia  temporum,  nullum  prorsus.  Serius 
incompatibilitas  restituta  (est)  quoad  beneficia: 
1°  residentialia ;  2°  uniformia  sub  eodem  tecto 
[<*)  eadem  officia;  b)  eodem  tempore;  c)  in  eadem 
ecclesia,  v.  g.  duo  canonicatus  in  eadem  cathedrali]; 
3°  Tridentini  demum  decreto,  sufficientia ».  Quae 
ad  praesens  can.  1439  sunt  deducta,  et  ad  can.  2396 
uti  vidimus. 

* 

* 

*  * 


Can.  1440.  Beneficia  ecclesiastica  sine  deminutione 
conferantur,  salvo  'praescripto  can.  1429,  §§  1,  2. 

Prosequitur  legislator  in  exponendis  —  regulis 
collationis.  —  Dicitur:  —  Beneficia  ecclesiastica  sine 
deminutione  conferantur.  —  Haec  verba  fuerunt  ru- 


(1)  Et  vide  de  optione  quae  ante  Cone.  Later.  III  dabatur  unum 
ex  duobus  retinendi,  Sebastianelli,  o.  c.,  245. 

brica  tit.  XII,  libri  III  Decretalium ,  et  cum  haberent 
sensum  absolutum  et  praeceptivum  veram  legem 
constituebant  praecedenti  iure.  (Cfr.  de  verb.  signi  f.,  1 
et  Wernz,  o.  c.,  de  Regulis  iuris,  n.  134).  Deminu¬ 
tionis  nomen  late  patet,  et  in  sensu  canonis  com¬ 
plectitur  deminutiones  etiam  ex  parte  officii  per  be¬ 
neficiarium  praestandi,  idest  novum  quodcunque 
gravamen  ^  late  patet  et  collatio  ita  quod  in  confe 
rentibus  intelligantur  non  modo  qui  institutionem 
tituli  collativam  suo  iure,  secus  Papam,  possunt  con¬ 
ferre,  sed  et  patroni  et  electores  (1).  Ad  hunc  sensum 
in  c.  Ut  nostrum ,  lib.  III,  Decret.  cit .,  tit.  XII,  c.  unico 
legitur :  «  Et  circa  inhonestatem  facti,  quia  non 
licuit  ex  pactione,  vel  conventione  quacunque,  sub 
modo  vel  tenore  praescripto  concedere  nudum  offi¬ 
cium  et  sibi  retinere  proventus:  cum  in  Latera¬ 
nensi  Concilio  prohibitum  sit,  ne  quis  conferendo 
ecclesiasticum  beneficium  partem  proventuum  suis 
usibus  retinere  praesumat :  et  alibi  cautum  reperiatur 
in  canone,  guod  ecclesiastica  beneficia  sine  deminu¬ 
tione  debent  conferri ». 

Duobus  locis  praecipue  Trid.  iuxta  notum  ada¬ 
gium:  «  Quod  contra  legem  fit  in  irritum  cedit  » 
(cap.  3,  tit.  IV,  lib.  III  Decret.)  vetuit  ne  beneficia 
cum  deminutione  conferrentur  et  cap.  o  sess.  XXV, 
de  ref.,  sup.  citatum  habetur:  «  Eatio  postulat,  ut 
illis,  quae  bene  constituta  sunt,  contrariis  ordinatio¬ 
nibus  non  detrahatur.  Quando  igitur...  certa...  onera 
sunt  iniuncta;  in  beneficiorum  collatione...  eis  non 
derogetur»  et  iterum  sess.  XXIV,  de  ref.,  cap.  14 
ampliori  sermone:  « In  pluribus  ecclesiis...  ex  prava 
consuetudine  observari  intelligitur,  ut  in  electione, 
praesentatione,  nominatione,  institutione,  confirma¬ 


ti)  Manacorda,  o.  c.,  557. 

tione,  collatione  vel  alia  provisione...  partem  pro¬ 
ventuum...  seu  deductiones  ex  fructibus,  solutiones, 
promissiones,  compensationesve  illicitae...  turnorum 
lucra,  interponantur:  haec  cum  S.  Synodus  dete- 
stetur  etc.  Eos  vero  qui  adversus  haec,  in  praesenti 
decreto  comprehensa...  commiserint,  poenis  contra 
simoniacos  editis...  teneri  decernit».  Unde  S.  Pius  V, 
domus  Dei  zelo  incensus  in  sua  const.  Durum  nimis, 
1  Iulii  1570,  postquam  deploratos  abusus  denuo 
descripserit:  «Quare  nos,  dicit,  pro  divini  cultus 
exercitio  simulque  evocatorum  ad  illum  auxilio 
plenius  evidentiusque  consulendum  fore  rati,  re¬ 
vocamus  omnia  privilegia,  consuetudines  et  statuta... 
etiam  iuramento...  confirmatione  apostolica  aut  quovis 
alio  praesidio  munita »  et  comminatis  Antistitibus 
et  aliis,  poenis  suspensionis,  Capitulis,  interdicto, 
personis  singulis,  excommunicatione,  absolutionem 
in  mortis  articulo  decernit  —  a  Bomano  Pontifice  — 
tantum  posse  obtineri. 

Improbata  deminutio,  iam  ex  recitatis  constat, 
potest  haberi: 

1°  Quando,  iisdem  manentibus  iuribus  et  re¬ 
ditibus  beneficii  ei  in  actu  collationis  nova  im¬ 
ponuntur  onera  spiritualia  quae  non  continentur  in 
tabulis  erectionis  beneficii  ut  v.  g.  cantatio  ultimae 
Missae  in  collegiata,  pro  canonico.  Haec  onera  ge- 
neratim  non  potest  Episcopus  imponere  beneficio 
vacanti  aut  futuro  eius  possessori.  Habetur  equidem 
in  una  Pisaurensi,  6  Apr.  1647  ut  Episcopus  in  si¬ 
mili  causa  « tantummodo  possit  (canonicum)  hor¬ 
tari  ut  celebret  vel  celebrare  faciat »,  quod  et  in  alia 
Pisaurensi ,  17Maii  1633,  erat  primitus  pro  cappellanis 
decisum.  Non  desunt  doctores  qui  nisi  cap.  11,  de 
praeb.,  id  Episcopum  peragere  posse  autumarent  — 
stante  necessitate  —  sed  solidum  argumentum  ex  eo 

capite  in  quo  perhibetur  Pontifex  tantum  ut  iudex, 
non  potest  deduci.  Episcopo  praesto  sunt,  si  necesse 
sit,  indulta  Pontificia,  sed  regula  in  suo  robore  con¬ 
sistit  (1). 

2°  Quando  in  collatione  solutio  aliqua  vel  prae¬ 
statio  exquiratur  pro  una  vice  tantum  vel  ad  aliquod 
tempus.  Succurrit  can.  1441  eas  declarans  simoniacas 
ut  mox  videbimus.  In  genere  habentur  vetitae  testi¬ 
moniis  quae  retulimus  et  cap.  9  de  Off.  Ordin.,  in  6°, 
et  40  de  elect .,  pariter  in  6°,  dummodo  tamen  ne 
agatur:  1)  de  necessariis  expensis  (taxis)  occasione 
j>ro visionis;  2)  de  iis  solutionibus  quae  cedunt  fa¬ 
bricae  ecclesiae,  aut  alteri  loco  pio,  quas  Episcopus 
potest  pacto  reservare  iuxta  Trid.  cit.  sess.  XXIV, 
cap.  14,  his  verbis:  «  quaecumque,  huiusmodi  (lucra) 
in  pios  usus  non  convertuntur,  S.  Synodus  dete¬ 
statur».  Ad  quod  tamen  requiritur  a)  ut  congrua 
portio  restet  beneficiario;  b)  ut  fiat  consensu  interesse 
habentium;  c)  ut  fiat  in  actu  collationis;  d)  nullo 
respectu  habito  ad  electum  et  ad  conferentem,  ne 
suspicio  habeatur  simoniacae  provisionis. 

3°  Quando  habetur  dismembratio  vel  imponitur 
pensio:  de  utrisque  iam  actum  est,  sed  de  pensione 
cavetur  isto  canone  cui  incumbimus.  Hoc  unum  di¬ 
cimus;  et  concessiones  iure  factas  excipiendo  a  re¬ 
gula,  idest:  —  Beneficia  ecclesiastica  sine  deminu¬ 
tione  conferantur  — ,  iudicari  et  teneri  debere  ut 
odiosas,  sicuti  improbatae  ex  se  alienationes,  et 
proinde  strictae  esse  interpretationis  (2).  Cf.  Inno- 
centii  XII  const.  Ecclesiae,  22  Sept.  1695. 

—  Cavetur,  ut  diximus,  in  canone  —  . salvo 


(1)  Vermeersch,  L  c.,  771.  —  Badii,  l.  c.,  560. — S.  C.  C.,  Tri- 
caricens.,  12  Sept.  1801. 

(2)  Leurenius,  pars  III,  sect.  II,  cap.  I,  q.  958.  —  Fagnanus, 
L.  V,  tit.  IV,  c.  1. 

'praescripto  can.  1429,  §§  1,  2.  —  Remittimus  ad  ea 
quae  dicta  sunt  ad  hunc  canonem  et  locum  circa 
potestatem  Ordinarii  circa  pensiones  perpetuas  aut 
temporarias  super  beneficia  quaecunque,  §  1,  super 
beneficia  paroecialia,  §  2.  Praescriptum  can .  1429  est 
exceptio  huic  can.  1440  iure  admissa,  meliori,  quo 
potest  fieri,  modo  (1). 


* 

*  * 


Can.  1441.  Tanquam  simoniacae  reprobantur  de¬ 
ductiones  ex  fructibus,  compensationes  ac  solu¬ 
tiones  a  clerico  in  actu  provisionis  faciendae ,  quae 
collatori ,  patrono  aliisve  cedant. 

Praeter  ea  quae  praecedenti  can.  reposuimus,  et 
quae  faciunt  ad  praesens  argumentum,  speciatim, 
relata  a  Tridentino,  sess.  XXIY,  de  ref.,  cap.  14  ex 
quo  ipsa  verba  transferuntur  quae  habentur  hoc  ca¬ 
none:  deductiones  ex  fructibus,  compensationes  ac 
solutiones ,  placeat  audire  quae  habentur  c.  40,  De 
electione  lib.  VI,  Decret.,  tit.  VI:  «Quia  saepe  contingit 
quod  cathedralibus  etc.  bona  a  Praelatis  ipsarum 
dimissa  vel  vacationis  tempore  obvenientia  quae  in 
utilitatem  dictarum  ecclesiarum  expendi,  vel  fu¬ 
turis  deberent  successoribus  fideliter  reservari  (qui¬ 
dam)  occupant,  inter  se  dividunt,  surripiunt,  di¬ 
lapidant,  dissipant  et  consumunt  in  earum  grave 
dispendium  et  iacturam:  Xos  ipsorum  ausus  re¬ 
primere  ac  ecclesiarum  indemnitatibus  praecavere 
volentes  decernimus,  ut  ii,  qui  praemissa  de  cetero 


(1)  S.  C.  EE.  et  RR„  Pistorien.,  3  Martii  1570.  —  S.  C.  C.,  Fundana, 
25  Sept.  1734. 

praesumpserint,  eo  ipso  sint  et  tamdiu  maneant  ab 
officio  et  beneficiis  quibuscunque  suspensi,  donec 
plene  restituerint,  quidquid  de  bonis  perceperint 
supradictis,  non  obstantibus  etc. ». 

Sed  dicitur  in  canone  subiecto:  —  Tanquam 
simoniacae  reprcbantur  etc.  —  Occurrit  speciali 
modo  quod  a  Pio  Y  statutum  fuit  in  cit.  const. 
Intolerabilis  ex  JExtrav.  Ambit.  loannis  XXII,  tit.  III 
et  Trid.,  sess.  XXIV,  de  ref.,  cap.  14.  Iure  nostro,  si- 
monia  in  beneficiis,  uti  vidimus  ad  can.  1435,  mul¬ 
tiplicius  coercetur:  can.  729  irritat  provisionem, 
can.  185  renuntiationem,  can.  1446  privat  iure  ex 
pacifica  possessione,  can.  1435  reservat  beneficia 
E.  P.,  can.  2392  edicit:  —  Firmo  praescripto  can.  729, 
delictum  perpetrantes  simoniae  in  quibuslibet  officiis, 
beneficiis  aut  dignitatibus  ecclesiasticis:  1°  Incurrunt 
in  excommunicationem  latae  sententiae  Sedi  Apo- 
stolicae  simpliciter  reservatam ;  2°  Ipso  facto  privati 
in  perpetuum  manent  iure  eligendi,  praesentandi, 
nominandi,  si  quod  liabeant;  3°  Si  clerici  sint,  prae¬ 
terea  suspendantur  —  (1). 

Itaque  per  actus  —  deductionis  ex  fructibus  — 
compensationis  —  ac  solutionis  —  ut  in  praesenti 
can.  1441,  cum  crimen  simoniae  incurratur,  eo  ipso 
reus  fit  obnoxius  sanctionibus  descriptis. 

Praestat  lios  criminosos  actus  in  eorum  natura 
addiscere,  qui  ex  Tridentino  cit.  cap.  14,  sess.  XXIV, 
de  ref.,  desumpti  sunt. 

Dicuntur  deductiones  ex  fructibus,  non  ex  dote, 
secus  haberetur  beneficii  dismembratio,  can.  1421, 
reservationes  partiales  quae  ex  fructibus  annualibus 
subtrahuntur,  vel  pro  una  vice  tantum  ad  modum 
taxae  ingressus  seu  annatae  vel  pro  determinata 


1)  Ballerini,  o.  c.,  783.  —  Blat.  o.  c.,  719. 

serie  annorum  ut  habet  Fagnanum:  «Antea  exige¬ 
bantur  fructus  integri  unius  anni  per  triennium, 
tertia  pars  quolibet  anno,  reliquis  duabus  tertiis 
partibus,  proviso  relictis  »  (cap.  1,  tit.  IY,  lib.  Y),  vel 
demum  successive  et  continuo  ad  instar  decimarum 
vel  primitiarum  de  quibus  can.  1502. 

Dicuntur  compensationes  quae  dantur  quasi,  vel 
in  praemium  latoris  occasione  collationis,  vel  ut 
canon  ad  recognoscendum  dominium  uti  habetur 
in  negotio  iuridico  emphyteusis.  Simile  quid  praese- 
ferebant  servitia  quae  sunt  postea  improbata  et  an¬ 
tequam  a  Tridentino,  in  cap.  IX,  de  off.  Ordinarii , 
in  6°  et  cap.  40,  de  electione ,  in  6°.  Yide  ad  exemp. 
tamen,  const.  Decet  Romanum  Pauli  II. 

Dicuntur,  demum,  solutiones  quae  dantur  ad 
instar  debiti  a  beneficiario,  vel  suo  nomine  vel  be¬ 
neficii  et  discrepant  a  pensione  in  hoc  quod  non  in 
bonum  alicuius  sunt  praelevatae,  sed  ad  benepla¬ 
citum  conferentis.  Vectigalium  naturam  imitantur,  et 
vide  decr.  Bonifacii  IX  an.  1392  —  ad  relevandas 
difficultates  « fisci  pontificii  ». —  Tanquam  simoniacae 
hae  omnes  deminutiones,  tenore  huius  canonis  ha¬ 
bentur  si  1°  a  clerico  exquiruntur;  2°  ei  in  actu 
provisionis  fiunt;  3°  si  collatori,  patrono,  aliisque  ce¬ 
dant.  Manent  propterea  licitae  si,  iuxta  dicta  ad  prae¬ 
cedentem  canonem,  non  favore  collatoris,  patroni, 
aliorumve  (intellige  qui  ad  collationem  auctoritatis, 
quid,  vel  laboris,  vel  favoris  v.  g.  interesse  habentium 
in  negotio  quomodocunque  deferunt)  sed  necessitate 
cogente,  tolluntur  et  debeantur  vel  pro  expensis  pera¬ 
ctis,  vel  pro  debitis,  vel  pio  loco  etc.  (cann.  1355, 1356). 
Uti,  inibi,  dixeramus,  haec  licent,  salva  semper  bene- 
ficiato  congrua  portione  (1).  De  his  tamen  Santi,  l.  c.,  6, 


(1)  Conf.  can.  1505. 

admonet  opportune:  «  At  ex  iuriimi  praesertim  in  cit. 
loco  Tridentini  (ut  nuper  citato)  et  c.  un.  tit.  XII, 
§  ult.,  lib.  III,  Decret.  inferunt  auctores  posse  Episco¬ 
pum  exigere  partem  fructuum  beneficii  vacantis,  in 
actu  collationis  interveniente  tamen  necessitate ,  et  ita 
ut  reservatio  duret  solummodo  quoadusque  necessitas 
perseveret  ».  In  summa,  damnata  labes  simoniae  vi 
can.  1441,  qui  antiquas  reproducit  sanctiones,  habetur 
quando  utile  subtractionum  quae  reprobantur  vergat 
in  favorem  personarum  collatoris,  patroni,  vel  aliorum 
ut  supra  (1) .  Contra  hos  omnes  stat  ius  Ecclesiae 
iam  a  Decretalibus ,  ut  a  part.  II,  causa  I,  quaest.  III, 
c.  Si  quis  praebendas ,  XV,  edicente:  «  Xec  pro  pactu 
nec  sub  obtentu  alicuius  consuetudinis,  ante  vel 
post,  a  quopiam  aliquid  exigatur,  vel  ipse  dare  prae¬ 
sumat,  quoniam  simoniacum  est:  sed  libere,  et 
absque  deminutione  aliqua,  collata  sibi  dignitate 
atque  beneficio  perfruatur ». 

* 

*  * 

Can.  1442.  Beneficia  saecularia  nonnisi  clericis  e 
clero  saeculari  conferenda  sunt;  religiosa  sodalibus 
illius  religionis ,  ad  quam  beneficia  pertinent. 

Superius,  cum  de  can.  1411  egimus,  ratio  discri¬ 
minis  inter  beneficia  saecularia  et  religiosa  allata 
est,  simul  cum  criteriis  dubii  excutendi,  si  dubiimi 
exstet  circa  naturam  alicuius:  sit  vel  non  saeculare 
vel  religiosum.  Heic  edicitur:  — Beneficia  saecularia 


(1)  Vide:  Sosio  d’Angelo,  Tasse  e  pensioni  nel  Codice  di  DiriUo 
Canonico,  pag.  79  -  sussidio  caritativo  (Taurini  -  L.I.C.E  -  2»  ed.  1927). 
Vide  k  Perfice »  circa  onus  solvendi  —  seminaristicum  —  etsi  iam  solvatur 
pensio  annua  pro  eo,  etsi  aliae  expensae  gravent  beneficium.  Sept.  1927 
pag.  645. 

nonnisi  clericis  e  clero  saeculari  conferenda  esse.  — • 
Haberetur  secus  aliqualis  alienatio  favore  cleri  re¬ 
ligiosi,  per  sacros  canones  vetita.  Vide  cap.  1,  de  reb. 
eccl.  non  alienandis ,  in  6°,  in  quo  et  alienatio  inter¬ 
dicitur  inter  duas  ecclesias  absque  speciali  a  Su¬ 
periore  concessa  facultate  (1).  Saecularia  item  sae¬ 
cularibus  conferenda  sunt  ad  vitam  ordinarie,  iuxta 
ean.  1438,  supra  relatum. 

Quoad  beneficia  religiosa  quae  —  sodalibus  illius 
religionis  conferenda  sunt  ad  quam  beneficia  perti¬ 
nent  —  iam  Tridentinum  cap.  10,  de  ref.,  sess.  XIV 
haec  habebat:  «  Regularia  beneficia,  in  titulum  regu¬ 
laribus  professis  provideri  consueta,  cum...  vacare 
contigerit,  religiosis  tantum  illius  Ordinis,  vel  iis,  qui 
habitum  omnino  suscipere,  et  professionem  emittere 
teneantur,  et  non  aliis...  conferantur».  —  Quod 
idem  decernit  sess.  XXV,  de  reg.  et  mon .,  cap.  21: 
«  ...quae  vero  (beneficia  reg.)  in  posterum  vacabunt, 
nonnisi  regularibus  spectatae  virtutis  et  sanctitatis 
conferantur  ». 

In  quibus  illud  notare  est  de  regularibus  ex clusivo 
sensu  actum  esse  et  de  beneficiis  regularium,  nunc 
per  can.  1442  regulam  valere  pro  religiosis  in  genere, 
iuxta  can.  488,  n.  7,  et  pro  beneficiis  ad  eorum  re¬ 
ligionem  pertinentibus.  Habetur  ergo  ius  novum  in 
ampliori  ambitu  dispositionis  subiectae.  Propterea 
sicut  fas  erat,  ante  Codicem,  clericos  promovere  ad 
beneficia  non  stricte  regularia,  ita  soli  regulares  de¬ 
tinebantur  a  beneficiis  saecularibus,  nunc  a  regula 
excipiuntur  tantummodo  ii  quorum  associatio  simi¬ 
litudinem  tantum  praefert  vitae  religiosae,  ut  v.  g. 
Presbyteri  missionis  etc.  (2),  non  religiosi  de  quibus 
cit.  can.  488,  n.  7. 


(1)  Vide  et  C.  5,  32,  de  praeb.  et  dign.,  in  6°. 

(2)  Vermeersch,  o.  c.,  768.  —  Blat.,  o.  c.,  616. 

Adhuc,  tenore  dispositionis  Tridentinae  licuit 
« iis,  qui  habitum...  suscipere  vel  professionem  emit¬ 
tere  »  tenerentur ,  beneficia  regularia  conferre,  nunc 
status  perfectus  religiosi  per  vota  nuncupata  (can.  488, 
n.  7)  exquiritur. 

Quae  sint  generatim  dicta  pro  beneficiis  in  ge¬ 
nere:  pro  paroecialibus  vel  quasi-paroecialibus  ha¬ 
betur  in  specie  in  const.  Pii  Y  Ad  exequendum: 
«Volumus  insuper  et  ita  mandamus,  quod  dicti  Vi¬ 
carii  (paroecialium  penes  Monasteria)  non  ad  li¬ 
beram  Ordinariorum  electionem,  sed  ad  nomina¬ 
tionem  illorum  in  quorum  ecclesiis  unitis  ponentur, 
cum  ipsorum  Ordinariorum  seu  eorum  Vicariorum, 
praevio  examine,  adprobatione  deputentur  ».  Quod 
et  iure  quo  utimur  valet.  Edicitur  enim  in  can.  456: 
—  Ad  paroecias  religiosis  concreditas  Superior,  cui 
ex  constitutionibus  id  competit,  sacerdotem  suae  re¬ 
ligionis  praesentat  Ordinario  loci;  qui  eidem,  servato 
praescripto  can.  459,  §  2,  institutionem  concedit.  — 
Canon  autem  631  exhibet  quae,  super  parochum  vel 
vicarium  religiosum,  iuris  maneant  Ordinario.  Vide 
speciatim  §  3,  quoad  eorum  remotionem  (1). 


* 

*  * 

Can.  1443.  -  §  1.  Nemo  possessionem  beneficii  sibi 
collati  aut  propria  auctoritate  capiat ,  aut  non 
emissa  fidei  professione,  si  agatur  de  beneficiis  pro 
quibus  Jiaec  fidei  professio  praescripta  sit. 

§  2.  Si  agahir  de  beneficiis  non  consistorialibus, 
missio  in  possessionem,  seu  institutio  corporalis, 


(1)  S.  Congr.  de  relig.,  decr.  15  Iunii  1909,  declar.  5  Aprilis  1910. 

ad  loci  Ordinarium  spectat ,  qui  ad  id  alium  eccle¬ 
siasticum  virum  delegare  poterit. 

«  Beneficium  ecclesiasticum  non  potest  licite  sine 
institutione  canonica  obtineri  »,  regula  la  iuris  est, 
in  6°.  Institutio  autem,  quae  multiplex  datur,  est 
generatim :  Concessio  beneficii  vacantis  facta  ab  eo  qui 
potestatem  habet.  Duplex  est:  collativa  seu  verbalis 
et  corporalis  seu  realis:  illa  datur  titulus,  hac  pos¬ 
sessio.  Ita  D’Annibale,  l.  c.,  46.  — ■  Iuxta  tamen 
Reiffenstuel,  III,  n.  701,  propria  significatione  in 
patronatis  institutio ,  in  liberis  collatio ,  in  devolutis 
provisio  dicitur.  —  Titulo  datur  ius  in  re  ac  proinde 
ad  beneficii  possessionem  capiendam,  quae  ultimus 
habetur  actus  in  canonica  institutione,  et  de  qua  in 
praesenti  canone.  Propterea  si  quis  sine  titulo  pos¬ 
sessionem  beneficii  apprehenderit,  intrusus  dicitur 
et  praedo  (1). 

Apud  recentiores  alia  acceptatur  distinctio  insti¬ 
tutionis  canonicae  sensu  stricto  relate  ad  necessariam 
et  non  liberam  collationem,  eaque  dicitur  vel  tituli 
collativa  vel  auctor izabilis .  Prima  est  decretum  Su¬ 
perioris  quo  clerico  idoneo  a  patrono  praesentato 
confertur  titulus  beneficii,  altera  est  Superioris  de¬ 
cretum  et  approbatio,  qua  taliter  praesentatus  insti¬ 
tuitur  in  beneficio  cum  cura  animarum,  simulque  ei 
confertur  necessaria  iurisdictio  si  instituatur  etiam 
a  collatore  Episcopo  inferiori.  Restat  eadem,  et 
apud  istos  doctores,  notio  institutionis  realis  seu 
corporalis  de  qua  nunc  agimus  (2). 


(1)  Vecchiotti,  l.  c.,  20. 

(2)  Santi,  o.  c.,  lib.  III,  tit.  VII,  de  Institutionibtis,  1-5,  et  Badii, 
o.  c.,  n.  561.  Auctorizare  est  consensum  quemdam  confirmativum  dare. 
Auctorizabilis  dicitur  persona  consenso  isto  munita.  Sic  dominus 
auctorizabat  venditionem  factam  a  subdito  (Du  Cbange,  Glossa- 

Dicitur  in  canone:  §  1.  Nemo  possessionem  be¬ 
neficii  sibi  collati  aut  propria  auctoritate  capiat... 

Inhibetur  possessio  corporalis  propria  auctori¬ 
tate,  etsi  praecesserit  tituli  collatio.  Facilis  exinde 
haberetur  abusuum  occasio,  et,  ius  ecclesiasticum 
praecavet  eius  esse  immissionem  corporalem  dare, 
cuius  est  instituere  (1).  Superiori  constare  debet  be¬ 
neficium  vacare  iure  et  facto,  si  enim  institutio  col¬ 
lativa  potest  dari  etsi  tantum  beneficium  vacaverit 
iure,  corporalis  seu  realis  non  potest  dari  nisi  et  iure 
et  facto  vacaverit.  Ita  Superior  comitatur  et  quasi 
manu  ducit  clericum  institutum  ad  realem  officii 
susceptionem.  Vide  c.  7,  tit.  VII,  de  Institutionibus. 
—  Hanc  legem  ipse  sibi  supremus  collator  in  Ecclesia 
fecit.  Innocentius  III  religiosis  habentibus  indultum 
Apostolicum  edixit :  «  Suo  Episcopo  inconsulto  in 
possessionem  earum  (ecclesiarum)  eis  non  est  li¬ 
citum  introire,  quia  per  indulgentiam  huiusmodi 
episcopali  iuri  non  credimus  derogari  »  (c.  19, 
tit.  XXXIII,  lib.  V  Deeret.).  —  Episcopi  enim,  ni 
aliud  constet,  ex  stylo  Curiae  censentur  exsecutores 
I  ap alium  gratiarum  vel  sententiarum  atque  proinde 
nati  immissores  in  beneficiorum  possessiones. 

Canon  2394  contra  occupantem  beneficium,  pro¬ 
pria  auctoritate,  edicit:  —  1°  Sit  ipso  iure  ad  (idem) 
inhabilis  et  praeterea  ab  Ordinario  pro  gravitate 
culpae  puniatur;  2°  Per  suspensionem,  privationem, 
beneficii,  officii,  dignitatis  antea  obtentae,  et,  si  res 
ferat,  etiam  per  depositionem,  cogatur  a  beneficii... 
occupatione...  regimine  vel  administratione  statim, 


rmm).  Saeculo  xv  occurrunt  in  iure  vocabula  Institutio  auctorizatis. 
Haec  institutio  bene  comparari  potest  cum  approbatione  quam  post 
Tnd.  Cone,  distinctam  a  iurisdictione  poenitentiali  regulares  ab 
Ordinario  loci  recipere  debebant.  —  Vermeersch,  o.  c.,  792. 

(1)  Devoti,  Inst.  Can.,  I,  II,  tit.  14,  1.  V,  §  36. 

monitione  praemissa,  recedere;  3°  Capitula...  omnes... 
admittentes,  ipso  facto  a  iure  eligendi, 'nominandi  vel 
praesentandi  suspensi  maneant  ad  beneplacitum 
Sedis  Ap.  — 

Canon  2395  decernit:  —  Qui  scienter  acceptat  col¬ 
lationem  officii,  beneficii,  dignitatis  de  iure  non  va¬ 
cantis  et  patiatur  se  in  eius  'possessionem  immitti , 
sit  ipso  facto  inhabilis  ad  illa  postea  assequenda 
aliisque  poenis  pro  modo  culpae  puniatur  —  (1). 
Quae  sanctiones  tam  pro  occupante,  quam  pro  si¬ 
nente  se  illegitime  immitti  in  possessionem,  iure 
veteri  habebantur  cap.  18,  §  Insuper ,  de  praeb.,  in  6°; 
eonst.  Pauli  III  Sanctissimus,  die  11  Dec.  1541;  et 
alio  (2). 

Scribit  cl.  Vecchiotti,  o.  c.,  n.  26:  «  Si  cui  Pontifex 
facultatem  dederit  adeundi  auctoritate  propria  pos¬ 
sessionem  beneficii,  quod  contulit,  nonnisi  vacuam 
apprehendere  potest,  siquidem  ad  praedonem  etiam 
possessione  pellendum,  auctoritate  iudicis  opus  est, 
nec  alicui  licet  esse  iudicem  in  causa  propria  ».  Et 
cit.  c.  18,  de  praeb.,  in  6°,  violentiae  usus  in  capienda 
beneficii  possessione,  amissionem  eius,  ipso  facto, 
secumferebat,  dum  e  contra  utilis  tunc  habebatur 
possessio  propria  auctoritate  facta,  consentiente  etsi 
non  expresse,  eo,  a  quo  capi  deberet,  idest  confe¬ 
rente.  Vide  et  Reiffenstuel,  III,  7,  52. 

Dicitur  adhuc:  — . aut  non  emissa  fidei  pro¬ 

fessione,  si  agatur  de  beneficiis  pro  quibus  haec  fidei 
professio  praescripta  sit. 

Irrita  beneficii  possessio,  de  qua  sermo,  habetur 
etiam  si  non  emittatur  prout  casus  ferat,  professio 


(1)  Vide  nostrum  commentarium  «/  canoni  penali  dei  Codice 
Ecclesiastico  es  posti  e  commentati  »,  Taurini,  Marielti,  1925. 

(2)  S.  Congr.  Cone.,  decr.  30  Aprilis  1873.  —  Enc.  Etsi  multa 
Pii  IX,  21  Nov.  1873  et  Quod  nunquam,  5  Febr.  1875. 

fidei.  —  Can.  1406,  quem  legas,  indigitat  qui  te¬ 
nentur  in  beneficiorum  capienda  possessione,  ad 
eam;  Can.  1407  statuit  personaliter  esse  faciendam  et 
non  coram  laico.  Can.  1408  reprobat  quamlibet 
contrariam  consuetudinem.  Can.  2403  contra  non 
profitentes,  ut  in  casu,  et  contumaces,  comminatur 
privationem  officii,  beneficii,  dignitatis,  muneris  et 
eorundem  fructus  (1). 

Quam  fidei  professionem  antiquissimus  usus  in¬ 
vexit  ut  videre  est  apud  Tertullianum,  de  Bapt., 
c.  6;  Ciprianum,  ep.  76;  Eusebium  apud  Socratem, 
lib.  I;  Augustinum,  Gonf.,  lib.  VIII,  c.  2,  et  ad  bene¬ 
ficia  vel  officia  iam  a  Cone.  Toletano  requiri  constat 
in  cuius  can.  10  habetur:  «  Placuit  huic  Sancto  Con¬ 
cilio,  ut  unusquisque,  qui  ad  ecclesiasticos  gradus 
est  accessurus,  non  ante  honoris  consecrationem  acci¬ 
piat  quam  placiti  sui  innodatione  promittat,  ut 
fidem  catholicam  sincera  cordis  devotione  custodiens, 
iuste  et  pie  vivere  debeat  »  et  Gregorius  II,  referente 
Baronio,  anno  723  iuratam  fidei  professionem  ab 
Episcopis  Germanis,  praeeunte  S.  Bonifacio,  exqui- 
sivit.  Quod  habetur,  praeter  alias  synodos,  in  Cone. 
Chalcedonensi  (2).  Cone.  Trid.  publicam  fidei  profes¬ 
sionem  a  Patriarchis,  Episcopis  etc.,  sess.  XXV, 
cap.  2,  de  ref.,  exquisivit:  «ut  haereses  omnes... 
publice  detestentur  et  anathematizent;  sess.  XXIV, 
de  ref.,  cap.  12  ab  inferioribus  beneficiatis,  cum  vel 
sine  cura  animarum  «  a  die  adeptae  possessionis,  ad 
minus  intra  duos  menses,  in  manibus...  Episcopi  etc.». 
Huc  referuntur  et  const.  Onus  Apostolicae  Gregorii 
PP.  XV,  duae  Pii  IV  Iniunctum  et  Sacrosancta. 

Ante  Codicem,  praecedens  ac  vigens  hoc  ius, 


(1)  Vide  S.  Congr.  Consist.,  1  Martii  1911. 

(2)  Sebastianelli,  o.  c.,  277. 

•  » 

aliquatenus  perstrinxerat,  anno  1909,  edita  a  Pio  X, 
const.  Sacrorum  Antistitum ,  in  qua  terminus  duorum 
mensium  abolitus  habebatur  eo  sensu  quod  professio 
fidei  exigitur  ante  susceptionem  beneficii.  Insuper 
iussu  eiusdem  S.  Pont,  obligatio  fuit  inyecta  eadem 
const.  et  encyclica  Pascendi  iuramenti  contra  mo- 
dernismum  (1)  quae  urget  adhuc. 

Xotetur  quod  secus  ac  possessio  beneficii  (ca¬ 
non  1445)  professio  fidei,  vi  cit.  can.  1407,  non  potest 
haberi  per  procuratorem.  Est  enim  attestatio  et 
sponsio  fidei  propriae,  ac  proinde  stricte  res  personae; 
et  habetur  praeter  varias  sententias  S.  E.  Eotae 
apud  Garciam  contra  Sanchez,  Barbosa,  Eeiffenstuel, 
Smalzgrueber  et  alios,  de  Benef.,  P.  III,  c.  3,  decisio 
S.  Congr.  Cone.,  1610  et  alia  eiusdem  in  Catacensi , 
9  Febr.  1726.  Fuerat  quaesitum:  —  An  professio 
fidei  emitti  possit  per  procuratorem  — ,  repositum 
fuit  Xegative.  — 

§  2.  Si  agatur  de  beneficiis  non  consistorialibus , 
missio  in  possessionem ,  seu  institutio  corporalis ,  ad 
loci  Ordinarium  spectat ,  qui  ad  id  alium  ecclesiasti¬ 
cum  virum  delegare  poterit. 

Ex  dictis  habes  quae  sint  beneficia  consistorialia 
(can.  1411,  n.  1).  Heie  Ordinario  loci  pro  beneficiis 
quae  sunt  infra  ipsa,  ius  recognoscitur  mittendi  in 
possessionem  seu  dandi  corporalem  institutionem. 
Quod  valet  pro  beneficiis  liberae  collationis  et  ne¬ 
cessariae  (2).  Eegula  verificatur  quam  innuimus:  eius 
est  investituram  dare  cuius  est  instituere. 

Ex  quo  primum  sequitur  laicos  ni  conferre  be¬ 
neficia  sed  nec  realem  eorum  dare  posse  possessio¬ 
nem;  si  enim  potest  Ordinarius  delegare,  alius  eccle- 


(1)  Vide  Decretum.  S.  Officii,  22  Martii  1918. 

(2)  Sebastianelli,  o.  c.,  206. 


15  —  Pistocchi,  De  Re  Bencfidaii. 

siasticus  vir ,  tenore  huius  canonis,  delegatus  esse 
debet,  ex  sibi  benevisis.  Investitura  seu  installatio 
beneficiatorum  habetur  in  cap.  1,  de  offic.  Archid.  ut 
res  spiritualis.  Gregorius  VII,  classicus  pro  inve¬ 
stituris  decertator  contra  Henricum  IV  impera¬ 
torem  Romanorum,  poenam  privationis  gratiae  san¬ 
cti  Petri  et  interdicti  ingressus  in  ecclesiam  decrevit, 
praeter  nullitatem  concessionis  dignitatis,  contra 
Episcopos  et  Abbates  praesumentes  suscipere  in¬ 
vestituram  a  laicis  (can.  12,  causa  16,  q.  7).  Pa¬ 
schalis  II  statuit  poenam  excommunicationis  contra 
clericos  investituram  in  ecclesia  recipientes  a  laicis 
(can.  17  eiusd.  eaus.  et  quaest.)  et  contra  ipsos 
laicos  conferentes.  Quae  tamen  sanctiones,  iam  a 
const.  Apostolicae  Sedis  Pii  IX  cessasse  compertum 
est.  Haec  sint  dicta  de  iure  in  se;  stante  privilegio 
enim  Apostolico,  laici  possunt  beneficii  nudam  inve¬ 
stituram  dare. 

Subiectus  canon,  Ordinario  ius  facit  ecclesiasti¬ 
cum  virum  ad  id  muneris  delegare.  Iure  Decretalium , 
cum  solerent  Episcopi  delegare  saepius  Archidiaconos, 
res  quasi  evasit  in  eorum  ius  (1).  Innocentius  IIT 
enumerans  (cap.  7,  tit.  XXII,  lib.  I  Decret.)  munia 
Archidiaconorum  haec  habet:  «  Quod  institutio  cor¬ 
poralis  tam  super  beneficiis,  quam  dignitatibus  ad 
ipsum  Archidiaconum  debeat  pertinere  ».  Exstincta 
serius  ordinaria  iurisdictione  Archidiaconi,  ius  cor¬ 
poraliter  instituendi  rediit  in  sua  integritate  ad  manus 
Episcopi,  et  per  eum  ex  tunc  exercetur  vel  persona¬ 
liter,  vel  per  Vicarium  proprium,  vel  ut  etiam  ex 
praes,  canone,  per  alium  ecclesiasticum  virum  (2). 


(1)  O.  7,  de  offic.  Archid.  Iure  veteri  admittebantur  notarii  sed 
qui  a  Sede  Ap.  vel  Episcopo  fuissent  creati  ad  dandam  realem  pos¬ 
sessionem  etsi  non  clerici. 

(2)  S.  C.  Ep.  et  Reg.,  Apanien.,  14  Aprilis  1890. 

Quod  iuris  competit  Ordinario,  tenore  huius  ca¬ 
nonis,  pro  beneficiis  non  consistorialibus  a  se  col- 
latis,  sive  sint  liberae  sive  sint  necessariae  colla¬ 
tionis,  ut  in  patronatis  vel  electivis;  ei  competit  in 
iisdem  non  consistorialibus  quae  conferantur  a 
S.  Sede.  Msi  enim  aliud  constet,  etiam  cum  Pontifex 
confert  non  consistorialia,  vel  iure  reservationis, 
vel  praeventionis,  vel  alio,  Ordinarius  loci  per  hanc 
legem  vocatur  ad  dandam  corporalem  beneficiato 
institutionem. 

Atque  etiam  hoc  casu,  ei  fas  est  delegare,  non 
laieum,  sicut  Pontifici  competit,  sed  eccles.  virum. 
Demum,  illud  notare  est  delegatum  a  quocunque 
conferente,  non  recipere  ab  eo  nisi  nudum  ministe¬ 
rium ,  dandi  nempe  simpliciter  realem  investituram. 
Caret  propterea  delegatione  ad  cognoscendum  de 
iustitia  tituli,  vel  collationis  factae.  Kec  potest, 
quavis  exceptione  interposita,  differre  actum  instal- 
lationis  clerici  instituti.  Quod  si  alius  clericus  re¬ 
tineat  beneficii  possessionem,  debet  citari,  et  post 
summariam  cognitionem  novae  collationis  factae, 
sententia  definitiva  expelli  debet  primus  possessor, 
ut  locus  fiat  possessioni  eius  qui  novam  institutio¬ 
nem  obtinuit  (1).  Lite  autem  contestata  primus 
possessor  iam  desinit  esse  bonae  fidei,  can.  1731, 
n.  3,  et  vide  can.  28,  tit.  IV,  lib.  III,  in  6°.  Si  tamen 
certa,  exsecutor,  vitia  deprehenderit,  in  collatione, 
suspensione  interiecta,  collatorem  admoneat  (2). 


(1)  Sebastianelli,  l.  c.,  227.  Beneficia  consistorialia  realiter  ca¬ 
piuntur  per  ostensionem  (generatim)  litterarum  Apostolicarum,  v.  g. 
pro  Episcopo,  coram  Capitulo  cathedrali. 

(2)  Vecchiotti,  l.  c.,  §  26. 

* 

*  * 

Can.  1444.  -  §  1.  Missio  in  beneficii  'possessionem,  fiat 
secundum  modum  iure  peculiari  praescriptum , 
vel  legitima  consuetudine  receptum ,  nisi  iusta  ex 
causa  Ordinarius  ab  eo  modo  seu  ritu  expresse 
in  scriptis  dispensaverit ;  guo  in  casu  haec  dispen¬ 
satio  locum  tenet  captae  possessionis. 

§  2.  Loci  Ordinarius  praefiniat  tempus  intra 
quod  possessio  beneficii  capi  debeat;  quo  inuti¬ 
liter  praeterlapso ,  nisi  iustum  obstiterit  impedi¬ 
mentum ,  beneficium  vacare  declaret  ad  normam 
can.  188,  n.  2. 

—  Missio  in  beneficii  possessionem  fiat  secundum 
modum  iure  peculiari  praescriptum.  —  Cum.  pos¬ 
sessio  seu  institutio  corporalis  ipso  iure  non  transfe¬ 
ratur,  et  sit  quid  facti,  in  facto  legitime  determinato 
consistit.  Exigit  propterea  legislator  ut  fiat:  a)  iuxta 
modum  iure  peculiari  praescriptum.  Peculiare  ius 
dupliciter  intelligitur :  vel  ratione  instrumenti  quo 
collator  mentem  suam  aliquando  pandit,  ut  evenit 
in  litteris  collationis,  in  quo  et  delegatio  habetur  a 
Pontifice  ad  possessionem  conferendam  alicui  facta, 
vel,  si  iuxta  commune  ius  realis  institutio  datur,  ea 
distinguitur  secundum  variam  beneficiorum  naturam. 
Non  idem,  adamussim,  modus  adhibetur  et  symbolus 
potestatis,  per  beneficium,  collatae,  in  possessione 
capienda  v.  g.  paroeciae  vel  canonicatus.  Pro  sin¬ 
gulis  tamen  manuductio  seu  investitura  ritum  se¬ 
quitur  qui  in  iure  definitus  non  est,  sed  complectitur, 
saltem,  ingressum  in  ecclesiam  ubi  est  titulus  vel 
altare  beneficii,  occupationem  Sedis  competentis, 

pulsationem  companarum,  osculum  altaris,  aperi¬ 
tionem  vel  clausuram  missalis  etc.  Vide  Rebuffum, 
Praxis  beneficiaria,  n.  26  et  seq.  et  cap.  9,  tit.  III, 
lib.  V  Decret.  in  quo  pro  omnibus  beneficiis  communis 
exigitur  sollemnitas  «  quod  gratis  eorum  possessio 
realis  detur  ». 

—  .  vel  legitima  consuetudine  receptum.  — 

b)  iuxta  mores  in  usu  penes  diversas  gentes  vel  eorum 
leges  et  statuta,  modi  legitime  usitati  in  transferendo 
rerum  dominio  per  possessionis  captionem,  varii 
diversique  habentur  (1).  Ecclesiastica  lex  minime 
vetuit  iisdem  uti,  ac  propterea  quando,  etiam  iure 
quo  utimur,  super  hoc  habeatur  consuetudo  legi¬ 
time  praescripta  tenore  cann.  26,  28,  29  ea  adamussim 
sequenda  est. 

—  .  nisi  iusta  ex  causa  Ordinarius  ab  eo  modo 

seu  ritu  expresse  in  scriptis  dispensaverit.  —  Diximus 
Ordinario  (can.  praeced.)  ius  competere  pro  bene¬ 
ficiis  non  consistorialibus  quibuscunque  a  se  vel  a 
Superiore  collatis  dare,  citra  alias  dispositum  a 
S.  Sede,  corporalem  institutionem.  Praesenti  lege, 
etiam  ei  fas  est  dispensare  a  modo  seu  ritu  obser¬ 
vando  in  possessione  danda,  iuxta  peculiare,  ad  hoc, 
ius,  vel  probata  consuetudine.  Duo  requiruntur  con¬ 
ditiones:  1°  quod  id  fiat  ab  eo,  iusta  exstante  causa; 
2°  quod  dispenset  expresse  mediante  scripto.  Si  haec 
veritatem  habent,  dispensatio  locum  tenet  pro  ri¬ 
tuali  installatione  peragenda.  Dicitur  enim  in  can.: 
quo  in  casu  haec  dispensatio  locum  tenet  captae  pos¬ 
sessionis  (2).  Quod  ius  novum  constituit. 

Ab  ipso  Ordinario  diiu dicanda  est  gravitas  mo¬ 


li)  Ferrini,  o.  c.,  251,  Acquieto  dei  possesso,  et  const.  20,  de  pactis, 
II,  3:  «Traditionibus  et  usucapionibus  dominia  rerum  non  nudis 
pactis  transferuntur  ». 

(2)  S.  Congr.  EE.  et  RR.,  Lincien.  19  Sept.  1862. 

tivi  ad  dispensandum.  Possessio  realis  —  in  transla¬ 
tione  dominii  —  penes  omnes  antiquiores  legislatio¬ 
nes  habita  est  de  essentia  et  quamquam  praesens 
ius  nostrum  aliquatenus  accedat  modernis,  quae  in 
multis  huius  naturae  negotiis  (1)  traditionem  realem 
vel  symbolicam  excludunt,  tamen  non  leviter  a  reali 
possessione  dispensari  vult  noster  legislator,  sed 
iusta  tantum  exstante  causa.  Item  scriptis  danda  est 
dispensatio,  quod  fieri  potest  ab  Ordinario  et  ipsis 
litteris  institutionis,  si  ab  eo  quomodocunque  con¬ 
feratur  beneficium,  libera  nempe  aut  necessaria 
collatione,  vel  si  a  conferente  Superiore,  litteris  ad 
hoc  datis.  Haec  sollemnitas  in  dispensatione  obser¬ 
vanda  est  ad  unguem,  cum  locum  teneat  realis  instal- 
lationis  sine  qua  collatio  non  stat.  Expresse  in  scriptis 
contineri  debet  dispensatio  non  obscure ,  terminis  vi¬ 
delicet  aequi  vocis  qui  praesumptionem  tantummodo 
fundare  quirent,  in  hac  re,  prorsus  insufficientem. 

Agitur  de  substituto ,  dationis  beneficii  comple¬ 
mento  idest  reali  possessione,  quae  cum  litteris  in¬ 
stituentibus  manere  debet  ad  ius  beneficiati  quo¬ 
modocunque  tutandum.  Yide  Signatura  Ap.,  die 
27  Iunii  1918,  Montisreg.  Eest.  in  integr.  penes 
Monitore ,  fasc.  Oct.  1918. 

§  2.  Loci  Ordinarius  praefiniat  tempus  intra  quod 
possessio  beneficii  capi  debeat;  quo  inutiliter  praeter¬ 
lapso  nisi  iustum  obstiterit  impedimentum ,  beneficium 
vacare  declaret  ad  normam  can.  188,  n.  2. 

Cum  praecedenti  atque  praesenti  iure  communi  (2) 
non  sit  praefinitum  tempus  intra  quod  corporalis 


(1)  Ad  exemplum:  art.  1448  Cod.  Civ.  Italiae.  Vide  et  Gianturc 
Istituzioni  di  Dir.  Civ.,  §  75,  n.  4  et  Seralini,  Istituzioni  di  Dir.  Rom., 
P.  I,  §  64,  Nella  Iradizione  secondo  il  Codice  civile. 

(2)  Quia  non  desunt  beneficia  pro  quibus  possessio  statuto  tem¬ 
pore  capi  debet,  ut  pro  Episcopis  can.  333. 

beneficii  captio  danda  accipiendave  sit,  praesenti 
canone  Ordinario  praecipitur,  ut  ipse  det  terminum. 
Ilaec  dispositio  erat  antehac  implicita  in  recognita, 
Ordinario,  potestate  immissionem  corporalem  in  be¬ 
neficia  tribuendi,  quae  necessario  ad  actum  pertin¬ 
gebat,  termine  statuto;  sed  praeter  iussum  hunc 
terminum  determinandi,  eidem  Ordinario  factum, 
praesens  canon  praesumptionem  iuris  et  de  iure 
invexit  (1)  beneficium  vacare  cb  tacitam  renuntia¬ 
tionem  ad  normam  can.  188,  n.  2  si  provisus  illud 
adire  neglexerit ,  inutiliter  praeterlapso  termino  et 
iusto  non  obstante  impedimento.  Negligentia,  rela¬ 
tionem  dicit  impedimento.  Hoc  obvenire  nequit, 
nec  ex  parte  Ordinarii,  neque  ex  parte  provisi  de 
beneficio,  sed  aliunde,  nulla  collusione  interiecta. 

Supputatio  autem  temporis,  cum  agatur,  in  pro¬ 
viso,  de  prosecutione  iuris  in  re,  quod  ei  obvenit  ex 
facto  sui  institutionis  in  beneficio,  habenda  est  iuxta 
can.  31-35  quos  videas  (2). 

—  Lex  Italica  exigit  civilem  possessionem  beneficii  dari 
investito  per  decretum  E,.  Oeconomatus.  Quivis  publicus 
—  funzionario  —  tenetur  denunciare  beneficiarium  qui  non 
exhibito  Exequatur  vel  Placet  beneficii  possessionem  cepisset 
(art.  23-25  Regul.  2  Martii  1899). 

Cautio  quae  tenore  art.  40  Regul.  24  Maii  1918  dari  de¬ 
buisset  potest  constitui,  vi  Ep.  Circularis  1  Martii  1921  insti¬ 
tuti  —  delle  assicurazioni  —  ab  apocha  ( polizza )  ab  eodem  insti¬ 
tuto  emissa.  Vide  eph.  Contenzioso  Eccl.,  1921,  pag.  54. 

—  In  possessione  danda  lex  Austriaca  exigit  praesentiam 
gubernii  —  Episcopi  —  communitatis  paroecialis  —  patroni 
(cit.  lex  1874)  —  vel  eorum  delegati.  Galante,  o.  e.,  703. 

—  In  Gallia  vi  const.  Maximam  (art.  II  Statutor.)  integre 


(1)  Vide  cann.  1825-1826  et  c.  6,  de  appellationibus,  II,  15,  in  6° 
et  c.  unie,  de  probationibus,  II,  7  in  Clement. 

(2)  S.  Congr.  EE.  et  RR.,  Bobien.,  28  Nov.  1603.  Vide  in  eph. 
Monitore,  1926,  pag.  184,  doctam  elucubrationem  sulla  precedenza 
dei  parroco  (408)  dipendenternente  dalla  presa  di  possesso. 

respicitur  et  uuice  (art.  IV)  dispositio  auctoritatis  ecclesia¬ 
sticae  competentis  circa  officia  clericis  demandata. 

—  In  Hispania  communiter  Episcopi  residentiales  pos¬ 
sessionem  suae  dioecesis  capiunt  per  procuratorem.  Ferreres, 
o.  e.,  II,  432. 


* 

*  * 

Can.  1445.  Possessio  beneficii  etiam  per  procura¬ 
torem ,  speciale  mandatum  habentem ,  capi  potest. 

Traducitur  hoc  can.  ad  unguem  praecedens  ius: 
c.  17.,  Si  tibi  absenti,  de  praeb.,  in  6°  statuitur  nullum 
ius  acquiri  ad  beneficium  (in  rem,  i.  e.  ius  plenum)  a 
clerico  qui  sit  absens,  nisi  ipse  ratam  habuerit  bene¬ 
ficii  collationem  favore  sui  factam.  Unde  doctrina  et 
praxis  in  usu  ante  Codicem  hoc  exigebant,  quod  in 
beneficiis  recipiendis,  corporali  institutione,  procu¬ 
rator  quidem  adhiberi  poterat;  sed  constitui  de¬ 
bebat  per  speciale  mandatum.  Consensus  genericus, 
atque  mandatum  generale  ad  negotia,  minime  efficax 
habebatur.  Yide  Eeg.  I.  68-72,  in  6°:  «  Potest  quis 
per  alium  quod  potest  facere  per  seipsum  ».  Superius 
adnotavimus  ad  can.  1443,  §  1  non  admitti  profes¬ 
sionem  fidei  per  procuratorem:  propterea  procurator 
ad  possessionem  beneficii  capiendam  emittit,  quidem, 
professionem  in  actu  possessionis,  sicut  alias  for¬ 
mulas  rituales  pronuntiat  et  symbola,  v.  g.  biretum, 
annulum  etc.  contrectat  vel  assumit,  sed  manet  in¬ 
stituto  et  mandanti,  idest  beneficiato,  onus  emit¬ 
tendi  professionem  fidei  ad  normam  can.  1407  edi¬ 
centis:  —  Obligationi  fidei  professionem  emittendi 
non  satisfacit,  qui  eam  per  procuratorem  vel  coram 
laico  emittit  — ,  et  iuxta  praescripta  can.  1406,  §  1, 
quae  locum  habent  etiam  si  agatur  de  novo  beneficio 

eiusdem  speciei  ut  dicitur  §  2  eiusdem  canonis.  Contra 
hanc  obligationem  non  datur  consuetudo  praescri¬ 
bens.  Can.  1408  statuit:  —  Reprobatur  quaelibet 
consuetudo  contra  canones  huius  tituli  —  idest 
XXIV.  de  jidei  professione,  et  vide  tit.  I,  lib.  I  Decret. 
et  Cone.  Trid.,  sess.  XXIV,  de  ref.,  cap.  1,  12; 
sess.  XXV,  de  ref.,  cap.  2. 


* 

*  * 

Can.  1446.  Si  clericus  qui  beneficium  possidet,  pro¬ 
baverit  se  in  eiusdem  beneficii  possessione  pa¬ 
cifice  per  integrum  triennium  fuisse  bona  fide, 
etsi  forte  cum  titulo  invalido,  dummodo  absit  si- 
monia,  beneficium  ex  legitima  praescriptione  ob¬ 
tinet. 

Apud  omnes  in  confesso  est  institutum  posses¬ 
sorium  a  iure  Romano  mutuatum  fuisse  iure  ca¬ 
nonico  et  per  ipsum  (etiam  a  iure  communi)  exten¬ 
sum  ad  iura  personalia  et  spiritualia,  simulque 
interdictis  retinendae  et  recuperandae  possessionis 
fulcitum.  Quod  speciatim  a  Curiis  actum  est  fa¬ 
vore  causae  matrimonii  et  ecclesiasticorum  benefi¬ 
ciorum  (1).  Item  norunt  omnes  ius  Decretalium, 
iustitia  duce  et  aequitate  Christiana,  bonam  fidem 
quae  in  usucapione  romana  nutans  et  aequivoca 
exquirebatur  (2),  in  praescriptionis  instituto  non 
modo  initio,  sed  toto  tempore  possessionis  requi- 


(1)  Card.  Lega,  De  Indiciis  Eccles.  Civilibus,  211-216.  —  Serafini, 
o.  c.,  II,  236.  —  Pellegrini,  Praxis  Vic.,  Pars  II,  21. 

(2)  Bonfante,  Ist.  Diritto  R.,  §  91.  —  Dicebatur  Fr.  48,  §  1  de  acq.  r. 
dominio:  Mala  Udes  superveniens  non  nocet.  —  Vide  et  Carusi,  Diritti 
Redii,  disp.  litograf.,  1914,  pag.  225  (G.  Moretti).  Romae. 

sitam  voluit,  c.  5,  20,  X,  de  Praescriptionibus ,  II,  26. 
Quod,  iure  quo  utimur,  sancitum  praefert  can.  1512: 
—  Xulla  valet  praescriptio,  nisi  bona  fide  nitatur, 
non  solum  initio  possessionis,  sed  toto  possessionis 
tempore  ad  praescriptionem  requisito.  — 

Itaque  praesenti  canone  beneficium  praescriptio¬ 
nis  clerico  tribuitur  iuxta  praescriptum  canonum 
(reg.  36  Cane.  Ap.,  de  triennali  possessione),  ad  nor¬ 
mam  can.  1508  et  quasi  exceptio  §  2  can.  1511 
de  trentennali  praescriptione.  Stante  bona  fide  et 
exclusa  simonia,  triennalis  vi  huius  canonis  1446 
sufficit  clerico  beneficium  possidenti.  Dicitur  enim, 
eodem  sensu  quo  id  dispositum  habebatur  in  reg.  36 
Cancellariae. 

—  Si  clericus  qui  beneficium  possidet.  —  Posses¬ 
sione  naturali  et  civili,  idest  dominativa.  Factum 
et  animus  possidendi  ut  rem  propriam  requiri¬ 
tur  (1).  Talis  autem  possessio  ea  est  quae  prae¬ 
scribit  iuxta  reg.  3  luris,  in  6° :  «  Sine  possessione 
praescriptio  non  procedit »  et  etiam  cap.  15,  tit.  XXVI, 
de  Praescrip.,  lib.  II  Decret.,  ex  quo  deductum  ada¬ 
gium  est:  « Xon  plus  praescriptum  quam  posses¬ 
sum  ».  In  specie  non  ut  Vicarius  sit  in  beneficio 
clericus  vel  custos  etc. 

—  .  probaverit  se  in  eiusdem  beneficii  posses¬ 

sione  pacifice. 

Exturbatur  possessio  per  interruptionem,  item, 
naturaliter  vel  civiliter.  Primo  modo,  si  praescribens 
possessionem  rei  amittat  aliquo  saltem  tempore 
physice,  vel  ob  amissionem  bonae  fidei,  moraliter. 
Secundo  modo  si  propter  beneficium  possessum  vo¬ 
catur  in  iudicium,  sive  in  possessorio,  sive  in  peti¬ 
torio  iuxta  can.  1725,  4,  5,  per  litis  contestatio- 


(1)  Savigny,  Besitz,  §  9,  apud  Ferrini,  o.  c.,  240. 

nem  vel  nudam  citationem.  Fictione  iuris,  realis 
possessio  interrupta  habetur.  Exturbatur  possessio 
etiam  per  suspensionem  et  dicitur  tunc  dormiens 
possessio.  Pro  re  nostra  haberetur  si  clericus  ante¬ 
quam  triennium  decursum  plenum  habeat,  fieret 
temporanee  incapax  beneficii,  v.  g.  propter  haeresiin, 
aut  aliud  crimen  inhabilitans.  Generatim  suspensio 
habetur,  quando  iuridice  praescribens  agere  nequit, 
vel  actibus  legitimis  prohibetur  (can.  756  et  seq.) 
iuxta  principium:  « Xon  valenti  agere  non  currit 
praescriptio  »  (1.  I  ult.  Cod.  De  ann.  excepi .),  vel  etiam 
si  facto  personali  vel  domestico  agere  prout  possidens 
debet  v.  g.  si  ab  hostibus  detineatur,  ipse  praescribens 
impeditur  (1).  Clericus  igitur  qui  beneficium  possidet, 
tenore  huius  canonis,  ut  praescribat  debet  probare 
suam  possessionem,  ut  non  interruptam  nec  suspen¬ 
sam.  Probare,  inquimus,  per  legitima  argumenta, 
quando  ministerio  iudicis  sua  possessio  ei  contradicitur 
(can.  1726)  perlitis  contestationem,  ut  dubia.  Cfr.  et 
cap.  5,  de  concess.  praeb.,  1.  II,  tit.  XXV  Decret. 

—  .  per  integrum  triennium.  — •  Quod  temporis 

spatium  utique  computatur  ad  normam  can.  32,  §  2 
et  can.  35  ut  continuum ,  quod  nullam  scilicet  pa¬ 
titur  interruptionem. 

—  .  bona  fide,  etsi  forte  cum  titulo  invalido.  — 

Retulimus  initio  (2)  can.  1512  qui  iuris  ecclesiastici 


(1)  Lega,  l.  c.,  298.  —  D’Annibale,  o.  c.,  II,  142,  n.  17.  —  Santi, 
tit.  XXVI,  lib.  II,  de  Praescrip..  n.  32.  Can.  1725  habet:  «  Cum  citatio 
legitime  peracta  fuerit  aut  partes  sponte  in  iudicium  venerint:  ...  4°  In¬ 
terrumpitur  praescriptio,  nisi  aliud  cautum  sit,  ad  normam  can.  1508; 
5°  Lis  pendere  incipit;  et...  locum  habet  prine.  « lite  pendente,  nihil 
innovetur  a. 

(2)  Gianturco,  o.  c.,  §  44  «  n  possesso  legittimo  vale  quando  sia 
continuato  per  trent’anni  a  far  acquistare  la  pro prieta  o  il  diritto  reale 
corrispondente  ».  Cod.  Civilis  Ital.,  art.  2135:  «  Tutte  le  azioni  tanto 
reali  che  personali  si  prescrivono  coi  decorso  di  trent’anni  senza  che 
possa  in  contrario  opporsi  il  difetto  di  tilolo  o  di  buona  jede  ». 

supra  civile  excellentiam  consecrat  in  materia  bonae 
fidei  ad  praescriptionem.  «  Possessores  malae  fidei, 
ait  cl.  Sebastianelli,  o.  c.,  393,  etiamsi  per  centum  et 
mille  annos  immo  a  tempore  immemorabili  posse¬ 
derint  rem  alienam,  nunquam  poterunt  eam  prae¬ 
scribere  ».  Quod  patet,  praeterquam  a  citata  reg.  2 
luris,  in  6°,  et  a  cap.  20,  tit.  XXYI,  1.  II  Decret.,  in  quo 
edicitur  ab  Innocentio  III :  «  Quoniam  omne,  quod 
non  est  ex  fide  peccatum  est,  synodali  iudicio  de¬ 
finimus  :  ut  nulla  valeat  absque  bona  fide  praescriptio 
tam  canonica  quam  civilis.  Unde  oportet,  ut  qui 
praescribit  in  nulla  temporis  parte  rei  habeat  noti¬ 
tiam  alienae  ».  Quod  valet  pro  rebus ,  iuribus,  et 
actionibus.  Bona  fides  ergo  seu  —  persuasio  nemini 
iniuriam  inferendi  taliter  rem  possidendo,  animo 
dominantis  (1),  —  requiritur  praesenti  canone,  pro 
triennali  beneficii  praescriptione.  Ipsa  probatur  in 
foro  externo  per  adminicula  apta  ad  revelandam 
persuasionem  mentis.  Ad  quod  nil  aliud  requiritur 
obiective  quam  positio  ceterarum  conditionum  ad 
praescribendum  a  nemine  in  via  facti,  a  nulla  iuris 
praesumptione,  ut  v.  g.  in  ignorantia  iuris  clari 
iuxta  1.  IY,  ff.  De  iuris  et  facti  ignorantia :  « Iuris 
ignorantia  in  usucapione  negatur  prodesse;  facti 
vero  ignorantia  prodesse  potest »  exclusa.  Hoc  suf¬ 
ficit  quia,  1.  30  cod.  de  evictione ,  habetur:  —  bona 
fides  praesumitur  quia  nemo  praesumitur  malus.  — 
Quando  ergo  clericus  possidens  beneficium  in  nullo 
suspicionem  ingerat  ex  iis  per  quae  corporalem  pos¬ 
sessionem  eiusdem  coepit,  tum  relate  ad  personas 
tum  relate  ad  ius  vigens  habendus  est  in  bona 
fide. 

Dicitur:  etsi  forte  cum  titulo  invalido ,  utique  a 


(1)  Lega,  l.  c.,  291. 

possidente  ut  valido  habito,  cum  talis  reapse  non 
sit  obiective.  Titulus  seu  «  causa  habilis  ad  transferen¬ 
dum  dominium  »,  iuxta  c.  17,  tit.  XXYI,  lib.  II  Be¬ 
er  et.  aientem :  «  Cum  in  praescriptione  rerum  ecclesia¬ 
sticarum  bona  fides  et  iustus  titulus  exigantur  etc.», 
pro  re  nostra  est  institutio  collativa  seu  verbalis 
a  competente  auctoritate  ad  beneficium  concessa, 
quae  praesumi  nullo  modo  potest  absque  mala  fide 
in  possidente  beneficium.  Invalidus  ergo  titulus 
potest  esse  vel  vitio  formae ,  vel  ex  non  sufficienti 
auctoritate  in  conferente.  Primum  haberi  potest  si 
institutio  dicta  irritatur  positiva  invalidatione  ex 
lege,  ut  v.  g.  in  beneficio  patronato  collatio,  absque 
praesentatione  patroni;  alterum,  si  v.  g.  Ordinarius 
conferat  beneficium  Pontifici,  quomodocunque,  re¬ 
servatum.  Vide  can.  1455,  1434.  Taliter  invalidus 
titulus  fit  ad  praescribendum  coloratus  (1)  et  suf¬ 
ficiens.  Titulum  autem  requiri  ad  praescribendum 
constat  can.  1509,  n.  6,  in  quo  habetur:  —  Praescri¬ 
ptioni  obnoxia  non  sunt:  ...  Beneficium  ecclesia¬ 
sticum  sine  titulo.  — 

— dummodo  absit  simonia.  — ■  Praescriptio  trien¬ 
nalis  non  currit,  si  adsit  simonia.  Iam  can.  729  edi¬ 
xerat: —  Firmis  poenis  in  simoniacos  iure  statutis... 
si  simonia  committatur  circa  beneficia... ,  provisio 
omni  vi  caret,  licet  simonia  a  tertia  persona  commissa 
fuerit,  etiam  inscio  proviso,  dummodo  hoc  non  fiat 
in  fraudem  eiusdem  provisi  aut  eo  contradicente.  — 
Titulus,  tenore  huius  can.  729,  simoniacus  non  potest 
ergo  esse  necessarius  titulus  coloratus  ad  praescriptio¬ 
nem,  de  qua  sermo.  Quod  explicite  habetur  etiam 
can.  1465,  pro  beneficiis  patronatis,  generaliter  §  2 
edicente:  — Praesentatio  labe  simoniaca  infecta,  est 


(1)  Vecchiotfci,  o.  c.,  26. 

ipso  iure  irrita,  et  etiam  institutionem  forte  subsecutam 
irritam  reddit.  —  Item  can.  1435,  §  1  assumit  abso¬ 
lute  invalidam  esse  simoniacam  collationem.  Enu¬ 
merans  enim  beneficia  Ap.  Sedis  reservata  n.  3 
habet :  —  Quae  invalide  ob  simoniae  vitium  collata 
fuerint  —  (1).  Sed  neque  fructus  quomodocunque 
acquiruntur.  Statuit  enim  cit.  729,  n.  2:  —  Simoniace 
provisus  non  facit  fructus  suos ;  quod  si  eos  bona  fide 
perceperit,  prudentiae  iudicis  ...  'permittitur  fructus 
perceptos  ex  toto  vel  ex  parte  eidem  condonare  — 
(minime  percipiendos,  pendentes,  sed  perceptos  etsi 
non  consumptos)  (2).  —  Superius,  cum  de  can.  1435, 

§  1,  n.  3,  egimus,  transtulimus  integre  testimonia  (3) 
quibus  probatur  a  iure  praecedenti  et  veteri  hanc  irri¬ 
tationem  ob  simoniam  praesentibus  canonibus  Co- . 
dicis  nostri  mutuari.  Eecole  tamen  lib.  III,  de  si- 
monia  et  ne  aliquid  etc.,  Y,  3,  const.  Cum  detestabile 
Eugenii  IY ;  const.  Durum  nimis  S.  Pii  V  (4). 

— . beneficium  ex  legitima  praescriptione  obtinet. 

Praescriptione  triennali  iuxta  can.  1508-1509,  n.  6. 

* 

*  * 

Can.  1447.  Qui  beneficium  postulat  ab  alio  pacifice 
possessum ,  quod  certo  modo  vacare  contendat ,  debet 
in  supplici  libello  exprimere  nomen  possessoris , 
tempus  possessionis  et  causam  specialem  ex  qua 
constet  nullum  possessori  in  eo  beneficio  ius  com- 


(1)  Poenas  vide  can.  2392. 

(2)  Inst.,  §  35,  I,  2,  1.  «  Et  ideo  si  dominus  supervenerit  et  fundum 
vindicet  de  fructibus  (abeo  consumptis)  agere  non  potest»;  non  ita 
de  exstantibus. 

(3)  Avanzini,  Comm.  const.  «Ap.  Sedis»,  VI. 

(4)  Cf.  et  c.  unie,  de  sequestratione  possessionum  et  fructuum,  II,  6, 
in  Clement. 

\ petere ;  beneficium  autem  postulanti  conferri  non 
potest ,  nisi  prius  causa  in  petitorio  fuerit,  ad 
normam  iuris,  definita. 

Beneficium  non  confertur  nisi  vacet.  Yetus  hoc 
ius  de  quo  speciatim  c.  3  de  concessione  praebendae 
et  eccles.  non  vacantis,  III,  7,  in  6°  (1),  iure  quo  utimur 
habetur  can.  150  edicente  §  1:  — •  Provisio  officii 
de  iure  non  vacantis  ad  normam  can.  183,  §  1,  est 
ipso  facto  irrita,  nec  subsequente  vacatione  conva¬ 
lescit.  §  2.  JSTec  promissio  eiusdem  officii,  quicunque 
illud  promiserit,  ullum  parit  iuridicum  effectum.  — 
Cui  legi  consonat  dispositum  a  can.  2146,  §  3,  in  quo 
habetur,  circa  modum  procedendi  summarie  in  qui¬ 
busdam:  — •  Pendente  recursu  (a  definitivo  decreto 
Ordinarii  ad  S.  Sedem),  Ordinarius  paroeciam  vel 
beneficium  quo  clericus  privatus  sit,  alii  stabiliter 
conferre  valide  nequit.  —  Sed  can.  151  decernit: 
—  Officium  de  iure  vacans  quod  forte  adhuc  ab 
aliquo  illegitime  possidetur,  conferri  potest,  dum¬ 
modo  rite  secundum  sacros  canones  declaratum 
fuerit  eam  possessionem  non  esse  legitimam,  et  de 
hac  declaratione  mentio  fiat  in  litteris  collationis.  — 
Propterea  postulari  officium  (beneficiale,  cau.  146)  seu 
beneficium  concessum  est,  quod,  praesenti  can.  1447, 
certis  dispositionibus  regulatur,  si  sit  de  iure  vacans, 
etsi  non  de  facto. 

Itaque:  —  Qui  beneficium  postulat.  —  Equidem 
postulatio  non  vacantis  illicita,  saltem  nunc,  ha- 


(1)  Vide  et  S.  Congr.  Cone.,  Montis  Virginis,  2  Maii  1648,  ad  1. 
Ius  Italicum  —  regaliae  —  habetur  sancitum  art.  18  Statuti  funda¬ 
mentalis  :  «  I  diritti  spettanti  alia  potesta  civile  in  materia  beneficiaria 
saranno  esercitati  dal  Re  »,  id  quod,  iam  diximus,  per  can.  1495  ab 
Ecclesia  reprobatur.  —  Ius  Austriacum,  contra,  vacante  etiam  beneficio, 
tantummodo  sibi  notificationem  exigit,  et  novam  investituram  iuxta 
canones  fieri  intra  annum  a  vacatione. 

betur;  sed  legitima- undequaque  postulatio  etiam  ve¬ 
teri  iure  fuit  recognita,  si  viventis  beneficium  poterat 
iudicari  non  rite  collatum.  Ita  regula  21  Cancellariae 
Apost. :  «  Si  clericus  postulat,  et  impetret  a  E.  Pon¬ 
tifice  beneficium  quod  dicit  vacare  per  mortem 
ultimi  possessoris,  qui  tamen  possessor  adhuc  vivit, 
haec  impetratio  nulla  est  ».  In  quo  ratio  nullitatis  ex 
facto  non  vacantiae  deducitur  tantum. 

—  .  ab  alio  pacifice  possessum ,  quod  certo 

modo  vacare  contendat.  —  Diximus  praec.  canone  de  pa¬ 
cifica,  scilicet  non  interrupta  nec  suspensa  posses¬ 
sione.  Beneficium  pacifice  possessum  quod  possit 
iure  etsi  non  facto  vacare,  potest  haberi  quando 
pacifica  possessio  per  integrum  triennium  non  est 
adhuc  deducta,  vel,  si  post  expletum  triennium,  ob 
simoniam  commissam,  dummodo  (can.  729)  non  in 
fraudem  eiusdem  provisi  aut  eo  contradicente,  prae¬ 
scriptio  de  qua  praec.  canone  locum  non  habuit. 
Non  autem  exstante  iure  praescriptionis,  irrita  col¬ 
latio  multiplicius,  in  beneficiis,  dari  potest,  cuius¬ 
cunque  naturae  et  a  quocunque  conferente,  per 
quod  omnes  regulas  attende  collationis  quibus  incum¬ 
bimus.  Dicitur  autem  — •  quod  certo  modo  vacare 
contendat  —  quia  exclusa  praescriptione  si  non  est 
simonia,  sensu  can.  729  exposito,  certa;  certa  alia 
irritationis  causa  praesumptionem  invaliditatis  col¬ 
lationis  debet  a  postulante  in  iudicium  praeferri. 
Excluduntur  ideo:  1°  indeterminatae;  2°  incertae 
accusationes,  quae  non  possint  per  litis  contestatio¬ 
nem  ad  ministerium  iu dicis  deduci,  iuxta  can.  1706 
et  can.  1726  (1).  Propterea: 

—  .  debet  (qui  postulat)  in  supplici  libello 


(1)  Vide  c.  1,  3,  X,  de  libelli  oblatione,  II,  3  et  c.  1,  X,  delitis  con¬ 
testatione,  II,  5  Decret.  Cf.  et  can.  1778  circa  munus  iudicis  ad  «  cau¬ 
sae  »  dubia  concordanda. 


DE  BENEFICIORUM  COLLATIONE 


241 


exprimere  nomen  possessoris,  tempus  possessionis  et 
causam  specialem  ex  qua  constet  milium  possessori 
in  eo  beneficio  ius  competere.  —  De  supplici  libello 
haec  habet  can.  1708:  —  Libellus  quo  lis  intro¬ 
ducitur  debet:  1°  Exprimere  coram  quo  iudice 
causa  introducatur,  quid  petatur,  et  a  quo  petatur; 
2°  Indicare,  generatim  saltem,  quo  iure  innitatur 
actor  ad  comprobanda  ea  quae  allegantur  et  asse¬ 
runtur;  3°  Subscribi  ab  actore  etc.  —  Causa  spe¬ 
cialis  (certa  sensu  exposito)  ex  qua  constet  intentio 
actoris,  scilicet:  possessori  nullum  ius  competere 
est  ipsa  ratio  legis  irritantis  prout  exsistit  in  facto. 
Ita  v.  g.  nullitas  electionis,  si  de  beneficio  electivo 
agatur,  ex  causa  praeteritionis  alicuius  electoris,  ut 
cap.  28, 1. 1,  Decret.,  tit.  I,  §  1  Quod  si  eos  et  can.  1460; 
factum  non  originis  talis  beneficium  possidentis  a 
certa  familia,  si  ex  privilegio  beneficium  conferri 
debeat  progenitis  e  tali  gente ,  vel  fundationis  lege  (1). 
Sibi  autem  ius  inesse  postulare  demonstret,  ut  non 
iuridice  impedito,  utique  ad  actionem  can.  765,  et  ad 
beneficium  de  quo  lis  est  capiendum,  can.  153  et 
seq.,  1462  et  seq. 

Tempus  possessionis  debet  exprimi,  ut  videatur 
si  locus  sit  ad  litigandum,  non  expleto  tempore  ad 
praescribendum  necessario. 

Nomen  possessoris,  ut  pateat  contra  quem  actor 
in  iudicio  stare  praetendit. 

—  .  beneficium  autem  postulanti  conferri  non 

potest,  nisi  prius  causa  in  petitorio  fuerit,  ad  normam 
luris,  definita. 


(1)  Responsio  Pont.  Commissionis  ad  Codicem  interpretandum,  die 
26  Nov.  1922,  abolita  vi  can.  404,  admisit  privilegia  eiusmodi  —  re¬ 
lato  ad  indigenos  et  cives  civitatum  —  salva  fundationis  lege  et  prae¬ 
scripto  can.  3  et  1435,  §  3,  quoad  beneficia  canonicalia,  dummodo 
alias  habeantur  idonei  et  digni.  Cf.  cit.  Panormitan.  S.  C.  C.  16  Maii  1925. 

16  —  Pistocchi,  De  Re  Beneficiali. 


242 


TITULUS  XXV,  CAPUT  III. 


Beneficium  conferri  non  potest  nisi  vacet,  can.  150 
nuper  citato.  Beneficium  autem  de  iure  vacans  an¬ 
tequam  conferatur  rite  per  sacros  canones  declarari 
debet  illegitime  possessum,  can.  151.  Sanctum  est 
enim,  iure  nostro,  idem  beneficium  duobus  conferri 
non  posse.  Itaque  in  specie  beneficium  vacare  iudicio 
ad  normam  iuris  in  petitorio  constet  necesse  est. 
Actio  enim  possessoria  ei  tantum  a  iure  conceditur 
qui  nudam  possessionem  rei  vel  iuris  quasi  possessio¬ 
nem  in  iudicio  contentioso  (can.  1552,  §  2,  n.  1)  postulat, 
can.  1668,  §  2.  Heie  agitur  de  eo  qui  non  habet  be¬ 
neficii  titulum  sed  postulat  habere,  proinde  ei  ut 
actori  conceditur  actio  petitoria  «  ad  ius  suum  in 
iudicio  persequendum  titulo  iuris  auctoritate  sub¬ 
nixo»,  ut  habet  idem  can.  1668,  §  1.  Suum  ius  est  iuri- 
dica  capacitas  beneficium  capiendi,  quae  supponitur. 
«  Tunc  dicitur  in  petitorio  agi,  scribit  cl.  Lombardi, 
Instit.,  III,  259,  quando  de  proprietate  vel  quasi- 
proprietate  (iura)  controvertitur  ». 

Itaque,  lite  introducta,  sententia  definitiva  ex¬ 
spectanda  est,  can.  1868,  et  eius  exsecutio,  can.  1917, 
antequam  beneficium  de  quo  sermo  conferatur. 

Quae  hoc  canone  1447  edicuntur,  omnia  fere 
mutuata  sunt  a  reg.  35  Cancellariae  Ap.  intra 
ceteras  datas  a  Nicolao  Y:  regula  ita  dicta  «De 
annali  possessore  ».  Annalis  possessio  non  requiritur 
hodie  sed  simplex  pacifica  possessio,  non  praeci¬ 
pitur,  sicut  antea,  terminus  sex  mensium  et  annus 
pro  causa.  Quae  vero,  praecedenti  canone,  uti  iam 
innuimus,  a  reg.  Cancellariae  Ap.  36  « De  trien¬ 
nali  possessore »  data  a  Callisto  III.  Utraque 
habebatur  a  doctoribus  in  sua  realitate  favore  be¬ 
neficium  possidentis,  uti  effectus  institutionis  cor¬ 
poralis,  gratis  danda  ex  cap.  9,  tit.  III,  lib.  V  Decreta 

Qui  effectus  plures  insuper  numerantur,  et  etiam 

nunc  veritatem  liabent.  1°  Possessio  vim  et  effectum 
collationis  iuridice  perfectae  secumfert  (Pyrrus  Corra- 
dus,  Praxis  beneficiaria ,  lib.  IV,  n.  14,  c.  7).  —  2°  Pos¬ 
sessor  liber  est  ab  onere  probandi  iuxta  leg.  2  cod.,  de 
acquir.  et  retinenda  posses.:  «  Quisquis  possidet  iure 
possidere  existimatur  ».  —  3°  In  pari  causa  melior  est 
conditio  possidentis,  ex  cap.  31,  de  praeb.,  in  6°.  — 
4°  A  die  captae  possessionis  beneficiatus  exercet  legi¬ 
time  iura  spiritualia  beneficii  et  temporalia,  et  facit 
fructus  suos,  cann.  1472  et  seq.;  405,  §  1.  —  5°  Bene¬ 
ficium  incompatibile,  ab  eodem  die  vacat,  quod  antea 
fuerit  possessum  (1),  cann.  1439;  156.  Stylus  in  hoc 
attendendus  est  Datariae  Ap.  Ipsis  litteris  Aposto- 
licis  concessionis  novi  beneficii,  non  semel  apponitur 
decretum  vacationis  prioris  beneficii.  Ideo  hoc  be¬ 
neficium  vacare  dicitur  per  decretum ,  et  alteri  illico 
confertur,  quin  exspectetur  immissio  clerici  noviter 
provisi  in  possessionem  secundi  beneficii.  Cfr.  Pi- 
tonius  penes  Santi,  o.  c.,  1.  III,  tit.  VII,  32. 


Habetur  in  canone  demum:  —  .  ad  normam 

iuris  causam  in  petitorio  definiri  debere.  —  Cuius  argu¬ 


mento  monere  est,  proprium  iudicii  possessorii,  citra 
ea  quae  ad  quodlibet  pertinent,  esse  quae  edicuntur 
can.  1700,  idest:  —  Indicia  possessoria  (quibus  et 
proprietas  tutatur)  absolvenda  sunt,  citata  dum¬ 
taxat  adversa  parte  in  iudiciis  retinendae  vel  recu¬ 
perandae;  citatis  vero  omnibus  (quod  nostra  speciatim 
refert)  iis  quorum  interest,  in  iudiciis  adipiscendae. 
—  Propterea  non  solum  citandi  sunt,  cum  agatur  de 


(1)  Ex  praxi  Datariae  Apost.  in  Italia  (et  vide  sent.  Cassazione 
di  Firenze,  20  Genn.  1921)  receptum  est  ut  quousque  non  fuerit  con¬ 
cessum  B.  Exequalur  perseverari  possit,  etiam  post  adeptam  posses¬ 
sionem  (canonicam)  novi  beneficii  incompatibilis,  in  possessione  prioris. 
—  Badii,  o.  c.,  561  et  Santi,  o.  c.,  lib.  III,  tit.  VII,  de  Instit.,  32.  — 
Vecchiotti,  o.  c.,  26. 

beneficio,  actor  et  reus,  sed  omnes,  praeter  (1)  con¬ 
ferentem,  can,  201,  §  2,  inter  esse  habentes,  iuxta 
naturam  beneficii,  cum  vel  sine  cura,  liberae  vel  ne¬ 
cessariae  collationis,  patronati  vel  electivi,  iuxta  ius 
commune  vel  ex  privilegio  etc.,  pro  quibus  videas 
universum  praesens  cap.  III,  de  collatione ,  cum 
cap.  IV,  de  iure  patronatus ,  cap.  VI,  de  dimissione 
et  permutatione  beneficiorum,  per  singula. 


(1)  Causa  irritationis  praesumi  potest  ab  actore  etiam  ex  parte 
conferentis,  saltem  culpa  etsi  non  dolo. 


I 

Caput  IY. 

De  iure  patronatus. 

Can.  1448.  Ius  patronatus  est  summa  privilegiorum 
cum  quibusdam  oneribus ,  quae  ex  Ecclesiae  con¬ 
cessione  competunt  fundatoribus  catholicis  ecclesiae , 
cappellae  aut  beneficii,  vel  etiam  eis  qui  ab  illis 
causam  habent. 

luris  patronatus  origo  sicut  et  beneficiorum,  ut 
vidimus,  constantem  in  Ecclesia  curam  pandit,  omni¬ 
bus  uti,  quae  utilia  quomodocunque  se  praebeant 
ad  fovendum  cultum  divinum,  simulque  animarum 
custodiam  et  spirituale  profectum  adiuvandum, 
templorum  aedificatione  promota,  atque  clericorum 
et  sacerdotum  necessaria  stipe  sibi  concredita  et 
tutata.  Facilis  propterea,  sicut  aliorum  privilegio¬ 
rum,  in  ipsa  conspicitur  indulgentia,  etiam  iuris 
patronatus  admittendi  munera  et  honores,  quando 
facultosi  fideles  alliciendi  essent  ad  proprias  divitias 
hoc  modo  Deo  sacrandas,  stricta  pii  officii  obser¬ 
vantia,  quando  ob  irrepentes  abusus,  exercitium 
iuris  patronatus  non  magis  emolumenti  quam  damni 
secumferat.  Iam  c.  26,  caus.  XLV,  q.  7  primas 
obiurgationes  in  patronos  publice  et  iuridice  in¬ 
vehit  (1). 

Antiqua  iuris  patronatus  vestigia  conspiciuntur 
in  more  Christianorum  qui  ecclesias  aedificabant, 
indicato  proprio  nomine:  ita  Romae  commendatur 


(1)  Vide  et  c.  32  eiusdem  Caus.  -  Pro  historia  huius  instituti  utili¬ 
ter  leges  Piccinino,  Collaz.  benef.  e  Patronato,  Genuae,  1927 

Basilica  Constantini,  titulum  Eudoxiae,  Lucinae  etc. 
Habentur  serius  nobiliares  familiae  quae  in  cappellis 
vel  oratoriis,  in  castris  et  villis,  consensu,  saltem 
aliquando,  tacito  Antistitum,  ministros  assumebant 
ad  sacra  facienda.  Qui  consensus  ita  non  semper 
exquirebatur,  quod  Iustinianus  sua  Novella  57,  c.  II 
et  alia  123,  c.  XVIII  libertatem  et  ius  Episcopo¬ 
rum  vindicat.  Demum  fuit  usus  et  ius  in  ecclesia 
aedificata  vel  dotata,  proprium  familiae  sepulchrum 
figendi,  insignia  nobilitatis  ponendi  etc. 

Qui  talia  sunt  operati  vocati  sunt  patroni  iam 
ante  saec.  xn  quando  large  usus  exstruendi  proprio 
nomine  ecclesias  et  ditandi  beneficia  invaluerat, 
quae  publicae  utilitatis  characterem,  etiam,  secum- 
ferebant.  —  Patronus  manumittens  audiebatur  penes 
Romanos,  patronoque  iura  competebant  contra  li¬ 
bertum,  ad  obsequium ,  ad  operas ,  quandoque  ad 
alimenta  (1).  Patronus  item  dicebatur  qui  clientes 
suos  in  iudicio  tenebatur  adsistere  ac  defendere  (2). 

Aliquatenus  de  utroque  tenet  patronus ,  mente 
iuris  ecclesiastici.  In  foro  enim  nostro  patronus  pro 
ecclesia  vel  beneficio  vocem  habet,  v.  g.  can.  1469, 
§  1,  n.  1;  1424;  pluries  ut  —  interesse  habens  — 
quia  ecclesia  vel  beneficium  de  suis  vel  decessorum 
pecunia  bonisve  participavit.  Competit  etiam  pa¬ 
trono  ecclesiastico  obsequium,  munus;  quandoque, 
ut  videbimus,  habere  alimenta,  et  transit  ius  eius  ad 
descendentes,  ut  lex  erat  penes  Romanos  (3).  Sed 
sunt  haec  analogiae  et  similitudines;  ad  summum, 
usum  nominis,  successione  historica,  pandunt.  Iden¬ 
titatem  rei  excludit  penitus,  saltem  nativum  ius 


(1)  Fr.  1,  D.  37,  14.  —  Fr.  2,  D.  38,  1.  —  Paul.,  Sent.,  2,  32,  1. 
—  Fr.  1,  §  1,  D.  37,  14. 

(2)  Horatius,  Epist.,  II,  I. 

(3)  Ferrini,  o.  c.,  52. 

in  personas,  idest  clericos,  quod  Episcopis  lex  ca¬ 
nonica  integrum  sartumque  tutata  est,  c.  9,  tit.  38, 
de  iur.  patr.,  1.  III  Decret. 

Alexander  III  (saec.  xn)  perhibetur  potior  le¬ 
gislator  iam  vigentis  antea  iuris  patronatus,  cuius 
ordinationes  vix  mutatae,  in  non  substantialibus, 
in  YI  Decretalium ,  in  Glementinis ;  per  Tridentinum, 
sess.  XIY  et  seqcp,  de  ref.,  usque  ad  Codicem  sunt 
perductae  (1),  qui  se  plene  infensum  prodit,  ut  vi¬ 
debimus,  iuri  patronatus,  salvo  semper,  ut  fas  est, 
iure  alicui  forte  quaesito. 

luris  patronatus  sicuti  habetur  a  iure  Decretalium, 
scilicet  circa  ecclesias  et  circa  beneficia,  per  prae¬ 
sentationem  potissimum  ad  haec  clerici  designati 
quem  Ordinarius  instituat  rite,  doctores  varias  defi¬ 
nitiones  praebuere.  Pluribus  ius  patronatus  fuit: 
«  Ius  praesentandi  clericum  ad  beneficium  vacans  »; 
sed  haec  definitio  ut  scite  habet  D’Annibale,  o.  c., 
1.  III,  n.  26,  in  nota,  est  partialis,  cum  «  solum  ius 
praesentandi  non  faciat  patronum  »  ut  habet  De 
Luca,  Disc.,  59,  n.  17,  de  iure  patr.  Plenum  iuris  pa¬ 
tronatus,  post  Berardi,  conceptum  dederunt  cl.  Santi 
et  Sebastianelli  (2)  inter  recentiores;  quibus  haec  fuit 
definitio :  «  Ius  quoddam  singulare  certis  in  honoribus 
commodisque  consistens  cui  etiam  certa  'onera  co¬ 
haerent,  concessum  iis  qui  beneficia  vel  ecclesias 
fundarunt,  aedificarunt,  et  dotarunt  vel  etiam  iis 
qui  ab  iisdem  causam  habent»,  cui  affinis,  quamquam 
strictiorem  ambitum  praeferens,  habetur  definitio 
cl.  Viviani  (de  patronatu,  I,  II,  c.  9,  n.  24):  «Ius 
honorificum,  onerosum  et  utile  alicui  competens  in 
ecclesia,  pro  eo  quod,  de  dioecesani  consensu,  eccle- 


(1)  Vermeersch,  o.  c.,  775.  —  Cocchi,  o.  c.,  123. 

(2)  Santi,  o.  c.,  1.  III,  tit.  XXXVIII.  —  Sebastianelli,  o.  c.,  207. 

siam  fundavit,  construxit  vel  dotavit  ipse,  vel  is  a 
quo  causam  habuit,  solus  vel  alio  concurrente  ». 

Sed  omnes  ambiguitates  tandem  aliquando  sus¬ 
tulit  legislator  in  Codice  praesenti  canone  1448  cui 
aperte  concinit  can.  1471  ex  quo  edicitur  —  privile¬ 
gium  praesentationis  non  secumferre  ius  patronatus 
et  pati  strictam  interpretationem.  — 

Itaque  can.  1448  scientificam  prodit  et  iuridicam 
definitionem  iuris  patronatus,  sicut  can.  1409  prae¬ 
buit  de  beneficio.  Dicitur: 

—  Ius  'patronatus  est  summa  privilegiorum.  —  De¬ 
ducitur  ius  patroni  ad  naturam  privilegii.  Privile¬ 
gium  subaudit  —  concessionem  a  competente  aucto¬ 
ritate  —  ut  habet  can.  63,  §  1,  et  rite  definitur  a 
cl.  Wernz  ( o .  c.,  tom.  I,  n.  158)  :  «  Lex  privata 
specialem  favorem  contra  vel  praeter  ius  commune 
concedens  »  (1).  Nullum  ergo  ius  proprie  dictum 
exstructio,  dotatio  ecclesiae  vel  beneficii  fundant. 
Esset  contra  ius  nativum  hierarchiae  divinitus  insti¬ 
tutae:  proinde  solum  indulgentia  Ecclesiae  perhibetur 
causa  prima  et  formalis  iuris  patronatus,  quocumque 
nomine  habeatur.  Indulgentia,  ut  aiunt  auctores, 
non  ex  iustitia,  ut  patet,  sed  ex  gratitudine  et  ali- 
quali  benevolo  retributionis  desiderio  erga  filios  fun¬ 
datores  (2).  « Ante  v  Ecclesiae  saeculum,  scribit 
cl.  Manacorda,  o.  c.,  141,  vix  aut  ne  vix  exemplum 
inveniri  contingit  iuris  patronatus,  praesertim  si  de 
laicali  agatur  reservatione,  et  quoties  per  laicos  aedi¬ 
ficabatur  vel  dotabatur  aliqua  ecclesia,  integra  ser¬ 
vabantur  Episcopi  iura  et  ipse  solus  libere  consti¬ 
tuebat  clericos,  prout  videre  est  in  c.  Decretum ,  3; 
c.  Noverint ,  6;  causa  X,  quaest.  I;  can.  Omnes  Ba- 


(1)  Pirhing,  h.  t.,  n.  5.  —  Putzer,  e.  t.,  2. 

(2)  Vecchiotti,  o.  c.,  31.  —  Badii,  l.  c.,  564,  a. 

silicae ,  10;  causa  XVI,  quaest.  VII;  ...  dein  temporis 
successu  ad  fovendam  liberalitatem,  primum  Epi¬ 
scopis,  deinde  ad  laicos  transtulit  ius  praesentandi  etc. 
Quare  duplex  est  causa  efficiens  iuris  patronatus :  ius 
commune  et  privilegium.  De  iure  communi...  eo 
quod  oritur  ex  gratia  clausa  in  corpore  iuris,  ex  pri¬ 
vilegio...  quod  a  Principe  conceditur  quasi  privata 
lex  contra  ius  commune  ». 

Sed  maxime  attendenda  sunt  verba  Tridentini, 
sess.  XIV,  cap.  12,  de  ref.,  in  quo  dicitur  eum  «  di¬ 
gnitatis  eccles.  vel  saecularis  »  qui  de  suis  propriis 
et  patrimonialibus  bonis  fundaverit,  dotaverit,  etc. 
« ius  patronatus  impetrare ,  aut  obtinere  possit,  aut 
debeat »  quam  naturam  gratiosae  concessionis 
minime  peremptoria  verba  Clementis  XII  obfusca- 
verant,  quae  ius  commune  statuebant,  scilicet: 
« Si  quis  ecclesiam  cum  assensu  Dioecesani  con¬ 
struxit,  ex  eo  ius  patronatus  adquirit  »  (1). 

Est  ius  patronatus,  maxime  quoad  ius  eligendi 
seu  praesentandi,  participatio  quaedam  iuris  dictionis 
ecclesiasticae ,  quae  a  propria  fonte  profluere  tantum 
potest,  idest  ab  ecclesiastica  hierarchia. 

Dicitur:  —  Summa  privilegiorum  — :  Xon  agitur, 
ut  diximus,  de  solo  iure  praesentandi,  sed  et  de  prae¬ 
cedentia  honoris,  de  insignibus  gentilitiis  (2),  de  se- 
pulchris  etc.,  de  ipso  iure  alimenta  capiendi,  si  res 
ferat,  can.  1455.  Utique  non  in  omnibus  ius  patro¬ 
natus  eadem  omnia  secumfert,  cum  enim  patronorum 
honor  maxime  consistat  in  benemerentia  apud  Deum, 
id  coram  Ecclesia  fructificat  quod  Praelato  eius 
placuit,  salvo  iure  communi,  iuxta  illud  Glossae: 
Patronum  faciunt  dos,  aedificatio ,  fundus  (cap.  26, 


(1)  Lib.  III  Decret.,  tit.  38,  c.  25,  Nobis  fuit;  vide  e.  L,  can.  Pine 
mentis. 

(2)  Pignatelli,  tom.  II,  consultatio  III. 


250 


TITULUS  XXV,  CAPUT  IV. 


1.  III  li.  tit.).  —  Quocunque  tamen  termino  summa 
privilegiorum  definiatur,  duplex  qualitas  ei  inhaeret: 
1°  ut  sit  vinculum  iuris,  aequiparatum  servituti, 
quo  circumscribitur  potestas  Episcopi  in  collatio¬ 
nibus;  2°  ut  sit  ius  spirituale  ac  proinde  ut  absque 
limonia  non  possit  in  commercium  venire  (1), 
can.  1470,  §  1,  n.  6. 

— . cum  quibusdam  oneribus  —  de  quibus  c.  1469. 

Est  enim  gratia  ab  Ecclesia  concessa,  ius  patronatus, 
quae  tractum  successivum  habet,  sive  ex  parte 
dantis  sive  ex  parte  recipientis.  Iurisdictio  enim 
ecclesiastica,  cuius  est  participatio,  est  quid  vitale: 
alitur  proinde  in  suo  exercitio  honoribus  et  oneribus. 
Odiosa,  insuper,  habetur  in  iure  quaevis  deminutio 
potestatis  ecclesiasticae,  in  libero  sui  exercitio. 
Proinde,  si,  ut  in  patronatu,  ex  iusta  causa,  hoc  fiat 
a  competente  auctoritate,  id  non  gratis  fieri  prae¬ 
sumptio  est,  cum  bonum  Ecclesiae  minime  humanis 
respectibus  sit  limitandum;  cum  potius  in  omnibus 
sui  proventus  sit,  toto  animo  et  pro  viribus,  cau¬ 
sandus. 

Ad  haec,  can.  1496:  —  Ecclesiae  ius  quoque 
est,  independens  a  civili  potestate,  exigendi  a  fide¬ 
libus  quae  ad  cultum  divinum,  ad  honestam  cleri¬ 
corum  aliorumque  ministrorum  sustentationem  et  ad 
reliquos  fines  sibi  proprios,  sint  necessaria  — ;  quando 
ergo  fidelis,  supra  debitum ,  de  suo  confert  in  patro¬ 
natu,  equidem  gratum  animum  Ecclesiae  sibi  con¬ 
credit,  sed  non  praetergreditur  officium,  nisi  iuxta 
mensuram  et  modum.  Ecclesia  ei  participat  de  sua 
potestate,  aliqualiter ,  sed  onera  imponit,  ne  illicitae 
mercaturae  sapiat  pecuniae  oblatio.  Ideo  est,  quod  ve¬ 
teres,  ut  habetur  penes  Lotterius,  lib.  II,  quaest.  7, 


■,(1J  Santi,  l.  c.,  2. 

urgebant  patronis  illa  Evangelii:  « Attendite  ne  iusti- 
tiam  vestram  faciatis  coram  hominibus  ut  videamini 
ab  eis...  Te  autem  eleemosynam  faciente  nesciat 

I  sinistra  tua  quid  faciat  dextera  tua  etc. »  (Mattii., 
e.  VI)  :  ut  patronos  minime  supra  modum  exqui¬ 
rerent  privilegia,  maxime  relate  ad  reservationes  in 

I'  collationibus,  urgentes  saepius  exemplum  Costan- 

tini  Magni,  Imperatoris,  qui,  ut  Baronius  refert, 
i>  a.  334-337,  nec  nomen,  nec  memoriam  sui  insculpi 
voluit,  in  insignibus  basilicis  et  monumentis  eccle¬ 
siasticis  exaedificatis  a  se,  quae  insuper  magnificen¬ 
tissime  ditavit.  Verum  est,  omni  saeculo,  quod  alia 
est  eleemosyna  cordis,  alia  pecuniae.  Prima  est  ca¬ 
ritas  ad  Deum  pura,  alia  datur  aliquando  pecunia, 
non  vere  ad  dandum,  sed  ad  accipiendum  potius. 
NIl  mirum,  proinde,  legislatorem  in  Codice,  minime 
assentire  novos  ius  patronatus  conferri,  can.  1450; 
exstantes,  qua  potest  fieri,  velle  commutari,  can.  1451, 
ut  mox  dicemus. 

— . quae  ex  Ecclesiae  concessione.  —  Multiplicius 

auctoritas  Ecclesiae  patronatum  concedit.  Ratione 
gradus  hierarchici  potissimum,  ratione  modi.  Sed  in 
primis  notandum;  ideo  ex  Ecclesiae  concessione 
tantum  haberi  posse  patronatum,  quia,  ut  supra 
diximus,  est  ius  spirituale  vel  melius  ius  antece- 
denter  spirituali  adnexum  quod  nisi  ab  ecclesiastica 
auctoritate  profluere  potest  (1).  Ea  autem  Ecclesiae 
auctoritas  illud  concedit  quae  ordinaria  potestate 
pollet  circa  ecclesias  vel  beneficia.  Ius  patronatus  est 
de  se  modus  adiectus  custodiae  ecclesiarum  et  investi¬ 
turae  beneficiorum:  ab  iis  concedi  potest  qui  ecclesias 
propria  auctoritate  construere  vel  dicare  queunt, 

(1)  Ordinarium  modum  concessionis  Glossa  his  verbis  (ad  cap.  9, 
de  Consecr.,  dist.  1)  exponit:  a  Fundatori,  ius  patronatus,  ipso  iure, 
debetur  etsi  non  petat  vel  in  pactum  deducat». 

quibus  beneficia  erigere  conferre  ius  est  (1).  Proinde 
Summus  Pontifex  pro  Ecclesia  universali,  Ordinarii 
locorum  pro  particularibus,  concedere  tantum  pos¬ 
sunt,  ius  patronatus  in  ecclesias  vel  beneficia.  Ordi¬ 
narii  locorum,  inquimus,  sive  sint  Episcopi  sive  Prae¬ 
lati  iurisdictionem  quasi  episcopalem  exercentes,  ad 
normam  can.  198,  §  1,  §  2.  Itaque  ratione  gradus 
hierarchici,  ius  patronatus  est  vel  a  Papa  vel  ab  Or¬ 
dinario.  Ex  qua  differentia  alia  descendit  distinctio: 
scilicet  ratione  modi.  Papa  enim  concedit  ius  patro¬ 
natus  etiam  privilegio ,  Ordinarius  hoc  minime  agere 
potest.  Ordinarius  concedit  tantum  iuxta  ius  com¬ 
mune ,  scilicet  quando  eae  conditiones  ponuntur  a 
fundatoribus,  quibus  positis,  ut  supra  retulimus,  ex 
verbis  Clementis  III,  ius  patronatus  denegari  non 
potest.  Liquido  liaec  constant,  argumento  cap.  9, 
sess.  XXV  Trid.,  de  ref .,  ex  quo:  «  ...  privilegia  con¬ 
cessa...  in  vim  patronatus  etc.,  exceptis  etc.,  in  totum 
prorsus  abrogata,  et  irrita,  cum  quasi  possessione  inde 
secuta  intelligantur  ».  Pontifex  tantum,  qui  est  supra 
ius,  potest  ob  plenitudinem  potestatis  conferre  patro¬ 
natum  titulo  privilegii.  Quod  etiamnunc  valet,  et 
valiturum  exstat;  quae  vero  dicta  sunt  de  potestate 
Ordinarii  valorem  historicum  praeseferunt  tantum, 
ad  genesim  scilicet  perscrutandam  naturae  iurium  pa¬ 
tronatus  exsistentium  ante  Codicis  legislationem,  ex 
tunc  enim  Ordinarii  can.  1450,  §  1  ius  patronatus 
minime  concedunt.  Ita  autem  Trid.  ius  Ordinariorum 
sanciverat  cap.  12,  de  ref.,  sess.  XIV:  «  In  casu...  fun¬ 
dationis,  aut  dotationis  (ecclesiae  vel  beneficii)  huius- 
modi  institutio  Episcopo,  et  non  alteri  inferiori,  re¬ 
servetur  ». 


(1)  Schmalzgrueber  cum  Gareia,  Barbosa  et  alios,  Ius  etc.,  P.  IV 
tit.  XXXVIII,  n.  36. 

—  .  f  undatoribus  catholicis  ecclesiae ,  cappellae 

aut  beneficii.  —  «  Pro  regula  ponitur,  ait  Schmalz- 
grueber,  l.  c.,  quod  ex  fundatione,  dotatione  et  con¬ 
structione,  omnes  illud  possint  acquirere,  qui  non 
sunt  a  iure  specifice  (1)  prohibiti»:  Prohibitos  autem 
esse  qui  catholici  non  sunt,  constat  et  a  can.  1453,  qui 
de  translatione  iuris  patronatus  agit  in  quo  insuper 
includuntur  excommimicati,  qui  (2),  hoc  canone  non 
continentur  (can.  2263),  etsi  vi  can.  2265,  §  1,  n.  1, 
et  can.  1453,  §  1,  §  3  prohibeantur  ab  exercitio  iuris 
eligendi,  praesentandi,  nominandi;  vide  et  can.  1456, 
2256,  n.  2.  Constat  et  a  can.  1470,  §  1,  n.  6, 
ex  quo  patronus  amittit  ius  patronatus  —  si  lapsus 
fuerit  in  apostasiam,  kaeresim,  aut  schisma.  —  Ra¬ 
tionem  autem  quare  catholici  sint  oportet,  qui  iure 
patronatus  gaudere  possint,  sic  affert,  cum  communi 
doctorum,  cl.  Santi,  l.  c.,  26:  «Ex  consideratione 
quod  ius  patronatus  est  institutum  in  signum  grati 
animi  Ecclesiae  erga  fundatores  etc.  sequitur  com¬ 
petere  non  posse  illis,  quos  non  praesumitur  gratos 
sibi  Ecclesia  experiri.  Hinc  iudaei,  pagani  et  infideles 
sunt  incapaces  iuris  patronatus  obtinendi  ».  Sed 
et  potiori  iure  hos  excludit  Ecclesia:  cum  enim  ius 
patronatus  secmnferat  ius  spirituale  aut  spirituali 
adnexum  vi  cuius  patronus,  c.  16  h.  tit.,  ut  dictum 
est,  ingreditur  aliquatenus  exercitium  iurisdictionis 
ecclesiasticae,  absonum  prorsus  apparet  posse  iudaeos, 
paganos,  et  infideles  (haereticos  quoque  quoad  exer- 


(1)  Nec  necesse  est,  uti  diximus,  patronatum  in  pactum  deducere; 
sufficit,  ut  non  explicite  renuntietur.  Quod  tamen  verum  non  est, 
si  agatur  de  ecclesiis  collegialibus,  saecularibus  et  regularium.  Ius 
enim  patronatus  in  Praelatos  earum,  citra  Apostolicum  privilegium 
non  habetur.  Honores  tamen  eiusdem,  praeter  ius  eligendi,  ex  se  fun¬ 
datori  obveniunt.  Ex  cap.  Nobis  fuit,  1.  III. 

(2)  Si  licet  excommunicato  ecclesiam  ingredi,  licebit  construere. 
Fagnanus,  lib.  III. 

citium),  pastoribus  Ecclesiae  in  sacro  eorum  mini¬ 
sterio,  consociari.  Quod  minime  repugnat  catholicis 
qui  in  communione  Ecclesiae  versantur  (1). 

—  .  vel  etiam  eis  qui  ab  illis  causam  habent.  — 

Citatus  can.  1453  successionem  in  iure  patronatus 
admittit,  praeter  proxime  sequentem  can.  1449,  n.  3. 
Causa  autem  translationis  iuris  ipsa  consideranda 
est,  non  persona,  ad  quam  ipsa  ius  transfert  (Wernz, 
II,  401,  III). 

Multiplex  habetur  successio  iuxta  illud  Glossae: 
« Ius  patronatus  transire  facit  novus  haeres,  res 
permutata,  donata,  venditioque »,  scilicet  patrona¬ 
tus  transit  per  hereditatem,  donationem,  permuta¬ 
tionem,  venditionem  (2),  sed  cum  non  plus  iuris  in 
successore  haberi  possit,  quam  habeatur  in  funda¬ 
tore  de  quo  sermo,  sedulo  adverti  debet  quibus  li¬ 
mitibus  circumscribantur  statuta  privilegia  patroni 
in  origine.  Item  advertendum  fundatoris  ius  inesse 
(arg.  c.  7,  de  iudic.)  in  eo  etiam  qui  de  consensu 
Episcopi  restituit  ecclesiam  collapsam  vel  colla- 
bentem,  et  adhuc  unicuique  ex  tribus  qui  «  dotem, 
aedificationem,  fundum  »  simul  contulissent,  quod 
verum  non  esset  si  unum  tantum  haberetur  ex  tribus 
elementis  v.  g.  aedificator,  sine  dotante  etc.  (3). 

Demum,  sensu  canonis  subiecti,  fundatoribus 
aequiparantur  qui  ius  patronatus  sunt  conse¬ 
cuti  privilegio  vel  praescriptione.  De  privilegio 
diximus;  de  praescriptione,  utique  pro  patronis 
ante  Codicem,  praeter  tit.  XXXVIII,  lib.  III, 


(1)  In  Germaniae,  antea,  et  Austriae  imperiis;  in  Boemia  item,  a 
tolerantia  pacis  Wesphaliae  ann.  1(548,  haeretici,  et,  iuxta  prof.  Luzio, 
etiam  iudaei,  ius  patronatus  reale  exercebant.  Vide  Sebastianelli, 
l.  c.,  218. 

(2)  Non  per  se  sumptam. 

(3)  S.  R.  Rota,  Isclana,  Iuris  patronatus,  8  lunii  1916. 

cap.  25,  habetur  ex  Tridentino,  sess.  XXY,  de  ref., 
cap.  9:  «...  decernit  S.  Synodus,  ut  titulus  iuris  pa¬ 
tronatus  sit  ex  fundatione  etc...  sive  etiam  ex  mul¬ 
tiplicatis  praesentationibus  per  antiquissimum  tem¬ 
poris  cursum,  qui  hominum  memoriam  excedat, 
aliasve  secundum  iuris  dispositionem  » (1);  sed  vide 
can.  1511,  §  2  et  a  nobis  dicenda  ad  can.  1454. 

Etsi  non  ius  in  se,  quandoque  exercitium  iuris  'pa¬ 
tronatus,  ab  habente  ad  alium  potest  transire  v.  g.  in 
tutorem  vice  pupilli  (can.  1456),  in  curatorem,  ne¬ 
gotiorum  gestorem,  emphyteutam,  usufructuarium 
etc.  (2).  Contra  ius  patronatum  praescribitur  te¬ 
nore  can.  1470,  §  1,  n.  3. 

Ius  Italicum  concedit  'patronis  laicis  revindicationem  bo¬ 
norum,  leg.  15  Aug.  1867:  competentia  iudicandi  super  hoc 
negotium  concessa  est  ordinariis  Tribunalibus  iam  art.  2, 
n.  10  lege  (Siccardi)  9  Apr.  1850.  Si  vero  agatur  de  exercitio 
patronatus  Regii,  competentia  est  —  Consilii  Status,  sect.  V  — - 
lege  17  Aug.  1907. 

Revindicantium  onera  sunt:  —  Solutio  (tassa  dei  30  %) 
publico  aerario  ( Demanio );  adimplementum  onerum  cultus 
—  pro  quo  ultimo  stat  in  iudicio  parochus  seu  beneficiatus.  — 
Sent.  Cass.  di  Torino,  31  Oct.  1915,  penes  eph.  11  Diritto  Eccles. 
Ital.,  1915,  p.  107. 

Habetur  ius  inalienabile.  —  Sent.  Corte  d’App.  di  Ca- 
tania,  19  Maii  1905.  —  Corte  d’App.  di  Bologna,  1905  —  Vide 
et  eph.  II  Foro  Italiano,  1915,  c.  928,  n.  7. 

Habetur  pertinens  ad  ius  publicum.  — -  Iemolo,  Ilummi- 
nistrazione  Eccles.,  p.  70  —  Ruffini,  eph.  Dir.  Eccles.,  506. 

Ita  etiam  penes  ius  Austriacum  quod  — •  patronatum 


(1)  Lambertini,  de  Iure  patr.,  II,  10.  Vide  etiam  De  Luca,  56,  23. 
-  Leurenius,  II,  47.  —  De  Angelis,  II,  II,  49.  Pro  contraria  opinione 

vide  expositam  consultationem  Eph.  Monitore  Eccles.,  1  Augusti  1917, 
pag.  289.  —  Fameli.  —  «  Praescriptio,  ait  De  Angelis,  l.  c.,  non  est 
admittenda  ut  titulus  primarius  diversus  a  duobus  aliis  iam  indicatis, 
sed  potius  ut  modus  probationis  existentiae  praesumptae,  unius  aut 
alterius  ex  illis  titulis  ».  Vide  a  nobis  superius  dicta  can.  1446  de  neces¬ 
sitate  bonae  fidei  ad  praescribendum,  in  foro  ecclesiastico. 

(2)  Badii,  o.  c.,  566. 

regit  legibus  canonicis  —  habetur  ut  iuris  non  privati  sed 
publici.  Caterbini,  o.  c.,  75. 

Regium  patronatus  in  Italia  post  renuntiationem  iuris 
legatiae  Apostolicae  in  Sicilia  et  nominationis  ad  beneficia 
maiora  pro  universo  regno  per  art.  15  legis  13  Maii  1871  exer¬ 
cetur  a  Rege.  «  Nella  collazione  dei  benefici  di  patronato  regio, 
ibi  dicitur,  nulla  h  mutato  ».  Vide  Legisl.  Eccles.  vigente,  201. 

—  In  Austria  ius  patronatus  Regium  unum  erat  et  idem 
cum  iure  nominandi  ad  Episcopatus  et  Archiepiscopatus 
—  quatuor  exceptis  —  ad  canonicatus  cathedralium  et  colle- 
giatarum  et  ad  beneficia  minora  non  patronata.  In  Ungaria 
Rex  aliis  ius  patronatus  conferre  poterat.  Vide:  Ereidberg- 
Ruffini,  eph.  Dir.  Eccles.,  §  123,  pag.  514,  n.  5. 

—  In  Gallia,  per  ius  novum  ex  const.  Maximam,  nil  re¬ 
servatur  Adsociationi  Dioecesanae,  quod  speciem  patronatus 
praeseferat. 

—  In  Hispania  singulare  habetur  pro  Regio  patronatu, 
cui,  uti  diximus,  subiacent  Episcopatus,  Capitula  et  plurimae 
paroeciae,  quod  in  suo  robore  manet,  etsi  decurrerit  tempus  a 
iure  communi  praefinitum  pro  nominatione  vel  praesentatione 
(Concord.  1735,  art.  5.  —  Reg.  decr.  2  Iulii  1914). 


* 

*  * 

Can.  1449.  Ius  patronatus  est: 

1°  Eeale,  vel  personale,  prout  alicui  rei 

cohaeret  vel  directe  ad  personam  spectat; 

2°  Ecclesiasticum,  laicale,  mixtum,  prout 
titulus,  quo  quis  iure  patronatus  potitur ,  est  eccle¬ 
siasticus,  vel  laicalis,  vel  mixtus; 

3°  Hereditarium,  familiare,  gentilitium,  mix¬ 
tum,  prout  transit  ad  heredes,  vel  ad  eos  qui  de 

familia  aut  gente  sunt  fundatoris,  vel  ad  eos  qui 

simul  sunt  heredes  et  de  familia  vel  gente  fun¬ 

datoris. 

Dantur  iuris  patronatus  divisiones:  et  1°  ius  pa¬ 
tronatus  est  reale  prout  alicui  rei  cohaeret.  —  Res  lieic 

accipitur  etiam  sensu  iuris  realis  ut  obiectum  pro¬ 
prietatis:  v.  g.  servitus  in  proprietate  alicuius  (1). 
Ius  patronatus  est  proinde  reale  quando  cohaeret  rei 
vel  iuri  reali.  Dicitur  cohaeret;  exercetur  enim  a 
persona  physica  et  singulari,  vel  collegialiter  a  plu¬ 
ribus,  can.  1460.  Quia  tamen  reale  non  excidit  si  res 
non  pereat,  can.  1470,  §  1,  n.  4;  sed  semper  transit 
ad  possessorem  vel  possessores  rei  vel  iuris  realis  cui 
cohaeret  si  iuris  patronatus  sint  capaces,  can.  1453  et 
1448.  Exemplo  sit  ius  patronatus  ecclesiasticum  quod 
cum  adhaereat  beneficio  vel  dignitate  vel  etiam  sim¬ 
pliciter  officio  transit  et  vindicatur  a  possessore  be¬ 
neficii,  ab  instituto  in  dignitate,  a  ministrante  in 
officio. 

Ius  patronatus  est:  personale,  prout...  directe  ad  per- 
'  sonam  spectat.  —  Quod  scilicet  non  in  rem  concipitur 
i  et  propter  rem  conceditur;  sed  certae  personae  datur 
vel  certo  personarum  generi,  idest  filiis  v.  g.  et  descen¬ 
dentibus  in  infinitum,  independenter  a  re  aliqua 
temporali  aut  iurium  universitate  (ut  in  herede  uni¬ 
versali)  sed  cohaeret  personae  vel  personis.  Ita  ius 
1  patronatus  personale  transmitti  potest  filiis  et  descen¬ 
dentibus,  etsi  censum  vel  as  familiare  pessumdarint 
vel  nusquam  exstiterit.  Transmittitur  eo  modo  ipso 
quo  titulus  comitis,  marchionis  etc.  (2). 

2°  Ecclesiasticum,  laicale,  mixtum,  prout  titulus , 
quo  quis  iure  patronatus  potitur ,  est  ecclesiasticus ,  vel 
laicalis ,  vel  mixtus.  Proinde  non  respicienda  est  per  se 
persona  quae  eius  exercitium  habet,  sed  titulus:  Eccle¬ 
siasticus  vir  potest  habere  v.  g.  exercitium  patronatus 
gentilitii  qui  est  laicalis.  Titulus  autem,  exceptione 
facta  pro  patronatu  ex  privilegio,  rationem  dicit  ad 


(1)  Ferrini,  o.  c.,  207.  —  Carusi,  Diritli  reali,  3. 

(2)  Ac  ita  personale  sirqul  et  reale  exstat. 

17  —  Pistocchi,  De  Re  Beneficiali. 

|H| 

bona  ex  quibus  fundatio  ecclesiae  vel  beneficii  ha¬ 
bita  est:  si  sunt  bona  ecclesiastica  liquido  ius  pa¬ 
tronatus  ecclesiasticum  est;  si  bona  sint  laicalia, 
laicale.  Sed  et  persona  singularis  vel  collegium  sunt 
attendendi,  si  in  officio  vel  qualitate  earum  patro¬ 
natus  habeat  titulum.  Ecclesiasticus  vir  vel  per¬ 
sona  moralis  collegialis,  vel  simpliciter  collegium  ex 
ecclesiasticis,  ditati  iure  patronatus,  praesumptio¬ 
nem  secumferunt  ordinarie,  scilicet  citra  privilegium, 
et  ex  bonis  ecclesiasticis,  initio,  ius  patronatus  ha¬ 
buisse  originem.  Habetur  tamen  in  iure  ex  cit.  ca¬ 
pite  Quia  nos  (1)  species  fundatoris  ecclesiastici 
cuius  fundatio  non  certe  apparet  ex  bonis  beneficii 
quod  possidebat.  Cum  dicta  praesumptio  sit  iuris, 
sed  non  de  iure,  admissa  est  probatio  in  contrarium 
et  iuris  patronatus  laicalis  decretum.  «  Consultationi 
tuae  taliter  respondemus,  quod  licet  clerici  de  his, 
quae  paternae  successionis,  vel  cognationis  intuitu, 
aut  de  artificio  sunt  adepti,  seu  dono  consanguineo¬ 
rum,  aut  amicorum,  non  habito  respectu  ad  Eccle¬ 
siam  pervenerunt  ad  ipsos,  libere  disponere  valeant  ». 
Asserenti  igitur,  ius  patronatus  esse  ecclesiasticum, 
incumbit  onus  probandi  (2).  Ius  patronatus  com¬ 
petens  laicorum  universitatibus,  hodie  speciali  modo, 
laicale  est,  quamquam  tale  etiam  veteri  iure  habe¬ 
retur,  quum  pium  opus  quasi  haberentur  ipsae  et 
Pontificum  privilegiis  cumulatae.  Laicalia  demum 
evadunt  respectu  tituli  iuris  patronatus  bona  eccle¬ 
siastica  quae  liberae  dispositioni  laicorum  sunt  ab 
Ecclesia  relicta,  et  ius  patronatus  laicale  fundant. 
Ita  v.  g.  bona  possessa,  permissu  S.  Sedis,  ab  aliqua 


(1)  Lib.  III  Decret.,  tit.  XXXVI,  de  Testam,  et  UUim.  Volunt., 

c.  9. 


(2)  Manacorda,  o.  c.,  134. 


DE  IURE  PATRONATUS 


259 


familia,  persona  vel  collegio  laicorum  qnae  primitus 
fuerunt,  religiosis,  Capitulis  canonicorum  propria. 

Dicitur  mixtum  ex  mixto  titulo  ius  patronatus 
quod  exsurgit  ex  fundatione  ad  quam  contulerunt 
bona  ecclesiastica  et  bona  laicalia,  cuius  exercitium 
est  penes  virum  ecclesiasticum  et  virum  laicum.  Ad 
effectus  quod  attinet,  communiter  docetur  quod  ius 
patronatus  mixtum,  quoad  eos  saltem  qui  praeiu- 
diciales  evadere  possunt  laico  patrono,  sequatur 
naturam  iuris  patronatus  mere  laicalis  iuxta  prin¬ 
cipium:  « In  odiosis  quod  minimum  est  sequen¬ 
dum  »  (1).  «  De  qualitate  buius  patronatus  est,  ait 
cl.  Santi,  l.  c.,  6,  ut  in  particularibus  casibus  se¬ 
quatur  regulam  vel  patronatus  laicalis  vel  eccle¬ 
siastici,  prout  magis  uni  quam  alteri  favet  ius». 
Si  tamen  facta  sit  concordia  alternativae  in  prae¬ 
sentando,  quum  haec  non  suspenditur  vigore  praece¬ 
dentium  duorum  criteriorum,  quando  habetur  turnus 
patroni  ecclesiastici  ius  patronatus  totum  censetur 
ecclesiasticum,  quando  turnus  laici  laicale.  Hoc 
conceditur  a  iure,  argumento  cap.  Plures  in  Clement., 
lib.  III  Decret.:  «  Xon  inconveniens  reputamus  (di¬ 
citur)  patronos  ipsos  inter  se  posse  convenire  de 
rectore  ab  eis  alternis  vicibus  praesentando;  quibus 
etiam  ex  eadem  causa  permittimus,  ut  plures  ad  va¬ 
cantem  ecclesiam  possint  eo  modo  praesentare  per¬ 
sonas,  quod  una  ex  eis  eligi  per  Episcopum  valeat, 
et  admitti ».  Ceterum  can.  1457  differentiam  sus¬ 
tulit  in  termino  praesentationis  relate  ad  tempus. 
Antea  quatuor  menses  dabantur  patrono  laico; 
sex  patrono  ecclesiastico  (Bonif.  VIII,  cap.  u. 
tit.  XIX,  lib.  III,  in  6°;  Alex.  III,  cap.  22,  ti¬ 
tulus  XXXVIII,  lib.  III)  ut  possent  cum  effectu 


(1)  Schmalzgrueber,  l.  c.,  10,  11. 

praesentare;  hodie  vi  cit.  can.  1457  —  Praesentatio... 
sive  agatur  de  patronatu  laicali  sive  de  ecclesia¬ 
stico  et  mixto,  fieri  debet...  saltem  intra  quatuor 
menses ...  — 

3°  Hereditarium,  familiare,  gentilitium,  mixtum  (1), 
prout  transit  ad  heredes ,  vel  ad  eos  qui  de  familia 
aut  gente  sunt  fundatoris,  vel  ad  eos  qui  simul  sunt 
heredes  et  de  familia  vel  gente  fundatoris. 

Hereditarium  ius  patronatus  dicitur  quatenus 
transit  ad  heredes  sive  successione  testata  sive 
intestata,  dummodo  eius  iuris  acquirendi  legitime 
sint  capaces,  ut  supra  dictum  est.  Ex  definitione, 
huius  generis  patronatus,  pro  arbitrio  fundatoris, 
potest  transire  etiam  ad  extraneos.  Propterea  si 
heres,  vocatus  a  lege,  vel  extraneus  hereditatem 
repudiet,  amittit  ius  patronatus.  In  fundatoris  enim 
potestate  est  velle  v.  g.  ut  filius  quatenus  tantum¬ 
modo  heres,  et  non  ut  in  gradu  familiae  positus, 
sui  successor  sit  in  iure  patronatus  reali.  Si  ex  plu¬ 
ribus  heredibus  in  solidum  vocatis  unus  vel  alter 
tantum  repudiaverint  hereditatem  ius  patronatus, 
seu  vox  correspondens,  adeuntibus  ceteris  accrescit. 
Si  omnibus  repudiaverint  hereditas  fit  iacens.  A 
iudice  (beneficio  praetoris)  hereditati  datur  cu¬ 
rator  qui  propterea  exercitium  sumit  iuris  patro¬ 
natus.  Quod  non  verificatur  de  exsecutore  testa¬ 
mentario  cum  habeatur  tunc  heres  et  hereditas 
non  sit  iacens.  Pilius  heres  in  legitima  successione 
intestata  tantum,  concurrit  cum  aliis  heredibus  in 
iure  patronatus  nisi  sit  reale,  et  adnexum  fundo  he¬ 
redi  alteri  assignato.  Ad  plenum  horum  effectum 


(1)  In  patronatu  mixto  descendentes  amittunt  ius  patronatus  si 
delatam  hereditatem  renuntiaverint  (Corte  di  Cassazione  di  Roma, 
23  Iunii  1906). 

requiritur  ut  hereditas  non  solum  sit  delata  (1),  sed 
acceptata  et  adita  ut  patet;  item,  si  casus  ferat, 
indicium  f.  herciscundae  locum  habuerit,  ut  singulis, 
quod  suum  est  et  certum  tribuatur  (2),  divisione 
peracta. 

Familiare  ius  patronatus  dicitur  quatenus  transit 
ad  eos  qui  sunt  de  familia  fundatoris.  Excluditur 
proinde  familia  vocati  ex  testamento,  ut  pluribus  ex 
pragmaticis  placuit  ante  Codicem  (3).  Familiam  in¬ 
grediuntur  qui  cum  fundatore  sunt  coniuncti  vin¬ 
culo  consanguinitatis  naturali  agnatione  vel  co¬ 
gnatione  (LL.  195-96,  D.  50,  16.  —  L.  69,  D.  31.  — 
L.  16,  D.  30)  vel  vinculo  affinitatis  (L.  4,  §  3,  Dig.  38, 
10).  Agnati  sunt  descendentes  ex  masculino  sexu, 
cognati  qui  quomodocunque  a  stipite  descendunt  et 
in  ea  familia  sunt  orti,  etiam  ex  foeminis  (L.  4,  §  3, 
D.  38,  10).  Affines  ex  vinculo  quo.  alteri  ex  coniu- 
gibus  cognati  alterius  uniuntur  (e.  I.)  (4).  Habetur 
et  ius  patronatus  primo  geniale  vel  lineale,  prout 
competit  tantum  primogenitis  vel  pertinentibus  certae 
lineae  de  familia  fundatoris  (5). 

Gentilitium  ius  patronatus  dicitur,  quatenus 
transit  ad  eos  qui  sunt  de  gente  fundatoris.  « Si 
nec  sui  nec  agnati  essent  lex  XII  tabb.  Gentiles 
vocabat »  (Gaii,  III,  §  17;  Collat..  XYI,  §  4},  eos  sci¬ 
licet  qui  de  gente  defuncti  (6)  essent.  Gentilitas 
autem  saltem  e  participato  nomine  resultat  (ibidem). 
Possunt  ergo  esse  de  gente  etiam  extranei  a  familia 


(1)  Delata  hereditas  dicitur  quam  quis  possit  adeundo  consequi. 
Fr.  121  de  V.  S.  50,  16. 

(2)  Ferrini,  l.  c.,  619.  «  Arbitrium  herciscundae  familiae  postula¬ 
vit  ».  Cic.  Orat.,  II. 

(3)  Vecchiotti,  l.  c.,  33. 

(4)  Milani,  De  iure  familiae,  Romae,  disp.,  1913-14. 

(5)  D’Annibale,  l.  c.,  30. 

(6)  Gentilitium  nomen  deferebatur  etiam  manumissione. 

si  v.  g.  cum  hereditate  voluit  testator  et  nomen 
participari.  Lex  proinde  est  propria  et  prima  huius 
generis  patronatus  eos  omnes  vocari  quos  fundator 
voluit  nominare.  Erit  proinde  gentilitium  ius  patro¬ 
natus  si  dixerit:  Ius  nominandi  .habeant  omnes  de 
mea  domo  et  eorum  successores.  —  Ceterum  in 
textibus  et  auctoritatibus  iuris  quaestio  circa  eos 
qui  praecise  vocentur  gentilitatis  iure  est  (Card.  D’An- 
nibale,  l.  c.,  30,  in  nota)  satis  implexa  et  difficilis 
cum  sit  magis  facti  quam  iuris.  Confunditur  saepius 
ius  gentis  cum  iure  familiae  et  hereditario,  et  exsur¬ 
git  quod  tertio  loco  in  canone  habetur,  ius  mixtum. 

—  Ius  ergo  patronatus  mixtum  prout  transit  ad 
eos  qui  simul  sunt  heredes  et  de  familia  vel  gente 
fundatoris  quod  ex  dictis  facile  constat.  In  quibus 
notandum  non  amplius  posse  ius  patronatus  fa¬ 
miliare  aut  gentilitium  transire  in  hereditarium,  si 
quando  ultimus  de  gente  Arel  familia  illud  vellet 
transmittere  per  hereditatem.  Hoc  antea  permit¬ 
tebatur,  si  ius  patronatus  non  erat  ex  privilegio, 
vel  si  fundator  nec  caverat  de  nomine,  nec  Ecclesiae, 
ius  concessum,  exstinctis  praecursoribus  e  familia  aut 
gente,  restitui  decreverat.  Can.  1470,  §  1,  n.  4  statuit: 
—  Si...  exstinguatur  familia,  gens  etc.  nec  ius  patro¬ 
natus  hereditarium  evadit  etc.  —  ut  infra  videbitur. 
Pro  successionibus  computandis  civiles  leges  loci 
sequendae  sunt. 

Descripto,  ex  praesenti  can.  1449  et  praecedenti 
can.  1448,  patronatui  activo  relationem  dicit  iuxta 
aliquos  ius  patronatus  passivum  quod  insidet  vocato 
ad  ecclesiam  vel  beneficium.  Sed  potius  quam  patro¬ 
natus,  haec  subiectiva  qualitas  est  exercitium  vel 
effectus  eiusdem.  Potior  distinctio  est  in  privatum 
et  publicum,  quatenus  ad  privatas  personas  vel  pu¬ 
blicas  auctoritates  pertinet  vi  v.  g.  concordati.  Sed 

etsi  hoc  ad  historiam  privilegiorum  pertineat,  et 
eius  notio  praetereatur  a  Codice  (1),  a  Pontifice 
concedi  potest  (2).  Excepto  iure  patronatus  eccle¬ 
siastico,  omnes  catholici  qui  iure  non  sunt  prohibiti, 
ut  supra  dictum  est,  iuris  patronatus  cuiusvis  e 
descriptis  speciebus  sunt  capaces.  « Pariun  refert, 
ait.  cl.  Sebastianelli,  o.  c.,  207  in  fine,  sint  (laici)  ma¬ 
sculi  vel  foeminae,  maiores  aut  minores.  Laici  enim 
excluduntur  quidem  a  iuribus  spiritualibus,  sed  ab 
illis  tantum,  quae  se  referunt  ad  hierarchicas  fun¬ 
ctiones  explendas,  non  vero  ab  iis  quae  respiciunt 
communionem  Christianam,  uti  est  ex.  gr.  ius  re¬ 
cipiendi  sacramenta,  nec  etiam  ab  iis  quae  sunt 
veluti  media  inter  primi  et  secundi  generis  iura, 
prouti  est  ius  patronatus  ».  Pro  uxore  et  mino¬ 
ribus  vide  can.  1456;  can.  167;  can.  88,  §§  1,  2,  3.  — 
Capaces  sunt  iuris  patronatus  illegitimi  et  spurii, 
non  enim  excluduntur:  nec  valet  contra  ratio  quod 
incapaces  sint  beneficiorum,  alia  enim  ratio  est  be¬ 
neficii  cum  quo  officium  ecclesiasticum  adnexum  est. 
Furiosi  per  curatorem  ius  patronatus  exercent  (3). 
Capaces  sunt  personae  morales  et  collegia,  can.  1459, 
1460. 


* 

*  * 


Can.  1450.  -  §  1.  Nullum  patronatus  ius  ullo  titulo 
constitui  in  posterum  valide  potest. 

§  2.  Loci  autem  Ordinarius  potest: 

1°  Fidelibus  qui  ex  toto  vel  ex  parte  ecclesias 


(1)  Badii,  l.  c.,  365.  Vide  superius  dicta  ad  can.  1448.  Cone. 
"Trid.,  sess.  XXV,  de  ref.,  cap.  9  etc.  auct. 

(2)  Quia  « Dominus  omnium  beneficiorum  ». 

(3)  Schmalzgrueber,  D’Annibale,  ll.  cc. 

exstruxerint  vel  beneficia  fundaverint ,  spiritualia 
suffragia ,  eorum  liberalitati  proportionata ,  con¬ 
cedere  vel  ad  tempus  vel  etiam  in  perpetuum ; 

2°  Fundationem  beneficii  admittere  ea  adiecta 
conditione,  ut  beneficium  prima  vice  conferatur 
clerico  fundatori ,  vel  alii  clerico  a  fundatore  de¬ 
signato. 

Ius  undequaque  novum  expromitur.  Tamen,  iam 
a  Tridentino  institutum  iuris  patronatus  severioribus 
verbis  impetitum,  rigidis  legibus  coarctatum  est. 
Habetur  initio  cit.  cap.  9,  sess.  XXY,  de  ref.: 
«  Sicuti  legitima  patronatuum  iura  tollere,  piasque 
fidelium  voluntates  in  eorum  institutione  violare, 
aequum  non  est:  sic  etiam,  ut  hoc  colore  beneficia 
ecclesiastica  in  servitutem,  quod  a  multis  impudenter 
fit,  redigantur,  non  est  permittendum ».  Sequuntur 
postea  normae  pro  probationibus  quas  reassumit  in 
Codice  can.  1454,  accessionum  prohibitio  etc.  quibus 
mens  Concilii  perlucide  demonstratur  minime  favens 
vetusto  iuris  nostri  instituto,  et  quondam  pretioso 
Ecclesiae  Catholicae  instrumento.  Attentata  servitus 
beneficiorum,  de  qua  conqueritur  S.  Synodus,  magis 
probabilem  sortitur  effectum,  calamitoso,  penitus, 
aevo  nostro.  Labefactata  fere  ubique  fide,  depravatis 
undequaque  moribus,  libertas  Ecclesiae  vocandi  opti¬ 
mos  ad  beneficia  plus  nimio  restringitur.  Respectus 
exclusive  humani  laicos  patronos  et  electores  mo¬ 
vent,  plerumque.  Episcopis  grave,  quandoque  mo- 
raliter  impossibile,  evadit  candidatos  repellere,  quos, 
in  Domino,  minus  habent  dignos.  Super  bona,  etiam 
ecclesiastica,  ideo  eis  minus  facilis  et  efficax  sollers 
vigilantia  cedit.  Xil  mirum,  ergo,  si,  cumulatis 
obiurgationum  moti  vis,  pervenerit,  tandem,  Ecclesia 
ad  huius  canonis  dispositiones.  Votum  et  hoc  sensu 

emiserunt  Patres  Vaticani.  Vide  Coli.  Lacens.,  t.  VII, 
p.  827. 

Dicitur:  §  1.  Nullum  patronatus  ius  ullo  ti¬ 
tulo  constitui  in  posterum  valide  potest.  —  Lex  pro  fu¬ 
turo  valorem  habuit  a  promulgatione  Codicis,  idest 
a  Paschate  an.  1918.  Xon  potest  constitui  ius  patro¬ 
natus,  nullius,  ex  recensitis  a  praec.  can.  1449  spe- 
ciebus;  nullo  ex  relativis  titulis ,  originariis  scilicet 
modis  acquirendi  vel  derivatis  adhibitis.  Originarios 
modos  diximus  (can.  1448),  qui  et  ordinarii  vocantur: 

—  dotem ,  aedificationem ,  fundum  —  cum  quibus  ii 
sunt  qui  extraordinarii  audiunt,  idest  privilegium, 
praescriptio. 

Derivatos  modos  diximus:  —  hereditatem,  per¬ 
mutationem,  donum ,  venditionem.  —  Ex  originariis 
ecclesiae  fundatio  idem  significat  ut  dare  fundum 
sive  solum  in  quo  illa  construenda  sit,  arg.  c. 
Piae  mentis  et  c.  Decernimus.  —  Aedificatio  ha¬ 
betur  in  illo  qui  ecclesiam  construxit  vel  collapsam 
restituit  ex  cap.  Nobis  fuit.  —  Dotatio  habetur  cum 
ministris  ecclesiae  vel  titulari  beneficii  annui  assi¬ 
gnantur  sufficientes  reditus  ad  vitam  (1).  —  Ex  de¬ 
rivatis,  de  hereditate  satis  diximus,  piaeced.  canone. 

—  De  permutatione  autem  lex  est:  posse  permutari 
ius  patronatus  a)  quoties  permutantur  ?es  quibus 
adnectitur,  nulla  tamen  facta  aestimatione  ipsius  iuris 
patronatus  animo  simoniae  ex  c.  5,  de  rer.  permut., 
b)  quoties  cum  alio  iure  patronatus  permutatur  nullo 
rei  habito  respectu,  ex  eod.  c..  de  rer.  permut.  Cum 
agatur  de  iure  patronatus  personali,  can.  1453,  §  2  ex¬ 
quirit  consensum  Ordinarii  scripto  datus.  —  De  vendi¬ 
tione,  per  quam  alienari  et  acquiri  etiam  ius  patronatus 
potest  (c.  7,  de  iure  patr.,  Trid.,  sess.  XXV,  cap.  9,  de 


(1)  Lib.  III  Decret.,  de  iure  patr.,  tit.  XXXVIII,  c.  25. 

re].)  et  cui  aequiparantur,  pro  re  nostra,  a  docto- 
ribus  negotia  iuridica  emphyteusis  ex  feudi  (vide 
Santi,  loc.  cit.),  dicimus,  ea  transferri  ius  patronatus, 
sed  considerata  ut:  «Non  quidem  directa,  cum  enim 
ius  patronatus  sit  spirituale  vel  spirituali  adnexum, 
absque  simonia  vendi  non  potest;  sed  indirecta, 
quatenus  nempe,  vendito  fundo  aut  re  cui  adhaeret 
ius  patronatus,  censetur  etiam  ipsum  ius  venditum. 
Non  potest  tamen  venditor  (pro  patronatu)  pretium 
augere»  Sebastianelli,  l.  c.,  216,  et  vide  cann.  2347, 
2392.  De  donatione  demum  affirmatur;  posse  ius 
patronatus  hereditarium  et  personale  donari:  non 
potest  donari  familiare  et  gentilitium  quia  hoc  ce¬ 
deret  in  praeiudicium  futurorum  vocatorum  ex  fa¬ 
milia  et  gente  (1)  quod  iure  cavetur.  Ex  c.  u.  huius 
tit.,  in  6°  deducunt  doctores  posse  et  familiare  et 
gentilitium  donari  monasterio,  ecclesiae,  vel  ’  loco 
pio,  etiam  absque  consensu  Episcopi;  non  posse, 
contra,  monasterium,  ecclesiam,  pium  locum  donare 
privato  alicui,  etiam  si  sit  clericus.  Quod  tamen  iure 
nostro  contradiceret  saltem  menti  can.  1451  (Yide  et 
decis.  685,  n.  2,  P.  1,  S.  E.  Eotae).  Possunt 
sibi  invicem  donare  compatroni  argumento  cit. 
Clement.,  2,  h.  t.  Non  potest  donari  ius  patronatus 
personale,  ex  privilegio  concessum  (2). 

§  2.  Loci  autem  Ordinarius  potest:  1°  Fidelibus 
qui  ex  toto  vel  ex  parte  ecclesias  exstruxerint 
vel  beneficia  fundaverint.  —  Diximus  supra  can.  1448, 


(1)  Lotterius,  De  Re  Benef.,  1.  II,  2,  47. 

(2)  Translationes  iuris  patronatus  simoniaca  specie  peractas  ita 
Trident.,  sess.  XXV,  de  ref.,  cap.  9  damnat:  «  Nec  dictum  ius  patronatus, 
venditionis,  aut  alio  quocumque  titulo,  in  alios  contra  canonicas  san¬ 
ctiones  transferre  praesumant:  si  secus  fecerint,  excommunicationis, 
•et  interdicti  poenis  subiiciantur;  et  dicto  iure  patronatus,  ipso  iure, 
privati  existant ».  Quae  videas  can.  2392,  excluso  interdicto,  adiecta 
suspensione  pro  clericis. 

ius  patronatus  ex  se  competere  non  tantum  ei  qui 
collapsam  ecclesiam  restituerit  vel  novam  exstru¬ 
xerit;  sed  etiam  ei  qui  collabentem  reparaverit, 
vel  qui,  pro  uno  ex  tribus,  concurrerit  in  fundando, 
aedificando,  dotando.  Heic  legislator  eandem  do¬ 
ctrinam  revocat  a  c.  7,  de  iudic.  deductam;  in  qua  ius 
patronatus  admittitur  etiam  in  eo  qui  ex  praeceden¬ 
tibus  lapidibus  et  caementis,  collapsam  restituit, 
quia  penitus  aequiparatur  aedificanti.  Insuper,  nulla 
ambage  interposita,  gratum  Ecclesiae  animi  sensum 
prodit,  etiam  erga  eum  qui  ex  parte  concurrerit  in 
constructione,  quod  antea  pro  patronatu  non  admit¬ 
tebatur  in  eo  qui  in  aliqua  tantum  parte  collabentem 
ecclesiam  restituisset,  etiam  si  diversis  et  succe¬ 
dentibus  temporibus  per  partes  totam  renovasset 
ecclesiam  (1).  Tamen  solum  ad  patronatus  substi¬ 
tutiones  concredendas  haec  revocat  et  admittit 
praesens  canon,  cum  novos  patronatus  constitui 
expresse  vetet. 

—  .  spiriUialia  suffragia ,  eorum  (fidelium)  li¬ 

ber  alitati  proportionata ,  concedere  vel  ad  tempus  vel 
etiam  in  perpetuum.  —  Suffragia  intellige  vel  ex  cele¬ 
bratione  divinorum  officiorum,  vel  ex  thesauro  Eccle¬ 
siae;  proportio  cum  liberalitate ,  nequando,  si  de  anni¬ 
versariis  v.  g.  agatur,  nimium  exinde  ecclesia  vel 
beneficium  onerentur,  et,  generatim,  ne  in  spiri¬ 
tualibus  quidem,  immodicis  velit  lucris  quis  iusti- 
tiam  obfuscari;  ad  tempus  vel  in  perpetuum ,  prouti 
res  ferat  et  desiderium  fundatorum.  Posthabita 
cupiditate  dominii,  equidem  fundatoribus  magis 
prodest  suffragium  sui,  quam  ius  posteris  relictum 
eligendi,  praesentandi  etc.  cum  ceteris  de  quibus 
can.  1448.  Scite,  in  hunc  locum,  cl.  Vermeersch,  781: 


(1)  Santi,  l.  c.,  14. 

«  Principalis  itaque  intentio  Codicis  est  ut  Superiori 
ecclesiastico  libertas  nominationum  recuperetur.  Ideo 
operam  Ordinarii  locorum  dare  debent,  ut  saltem 
iuri  praesentationis  renuntietur,  propter  abundan¬ 
tem  compensationem  spiritualem.  Eemanebit  tunc 
semiplenum  ius  patronatus  ». 

Xon  potest  equidem  oblivisci,  temporibus  actis, 
ius  patronatus  non  exigua  emolumenta  detulisse 
Ecclesiae,  templis  potissimum  devinciendo  et  be¬ 
neficiis,  potiores  et  nobiliores  ex  familiis.  Profectum 
hunc  ecclesiastico- socialem  amittens,  potiorem  sibi 
repromittit  legislator. 

2°  Fundationem  beneficii  admittere  ea  adiecta 
conditione ,  ut  beneficium  prima  vice  conferatur  cle¬ 
rico  fundatori ,  vel  alii  clerico  a  fundatore  designato.  — 
Memoria  in  primis  tenendum  —  fundationem  be¬ 
neficii  —  nec  concipi,  si  sufficientes  reditus  a  patrono 
non  sint  oblati  pro  honesta  sustentatione  ministri, 
ex  propriis  bonis.  Imparem  et  extraneam  .dationem 
excludunt  verba  Trid.,  cit.  sess.  XIY,  deref .,  cap.  12: 
«  Xemo...  quacumque  ratione,  nisi  ecclesiam,  benefi¬ 
cium,  aut  cappellam  de  novo  fundaverit  et  construxe¬ 
rit;  seu  iam  erectam,  quae  tamen  sine  sufficienti  dote 
fuerit,  de  suis  propriis  et  patrimonialibus  bonis  compe¬ 
tenter  dotaverit ;  ius  patronatus  impetrare,  aut  obtinere 
possit,  aut  debeat  »  (1)  (et  vide  can.  31,  c.  16,  q.  7 
h.  tit.).  Dicitur  autem  —  admittere — ;  habetur  enim, 
ut  diximus,  ex  c.  9  de  Cens.,  dist.  1,  illicite  agere  et 
non  acquirere  ius  patronatus,  qui  in  hac  re  agit, 
absque  consensu  Ordinarii.  Quae  valent  pro  omnibus 
beneficiis,  quae  scilicet  occasione  aedificationis  eccle¬ 
siae  aut  cappellae  sint  fundata,  vel  ecclesia,  cappella, 


(1)  Ad  quae  cl.  Vecchiotti:  «  Quia  sicut  concessio  fundi,  sine  con¬ 
structione  ecclesiae,  ita  etiam  constructio,  sine  dote  ad  ministros  alen¬ 
dos  et  cultum  exhibendum  prope  inutilis  est»  (L.  c.,  32). 

altari  iam  erectis,  fundentur  ad  normam  can.  1409. 
Pro  omnibus  can.  1415,  §  1  statuit:  —  Beneficia  ne 
erigantur  nisi  constet  ea  stabilem  et  congruam  do¬ 
tem  habere  etc.  — 

Itaque  Ordinarius  potest  fundationem  beneficii 
admittere  ea  conditione,  ut  beneficium  prima  vice 
conferatur  clerico  fundatori ,  vel  alii  a  clerico  desi¬ 
gnato.  Utroque  in  casu,  legislator  fundatori  concedit 
ut  traditionali  imi  patronatus  valedicat,  experientia 
eius  capta,  una  saltem  vice.  Quia  est  vere  experi¬ 
mentum  iuris  patronatus,  quod  ex  se  est  ius  perpe¬ 
tuum ,  haec  conditio.  In  praesentatione  ad  beneficium 
potior,  ut  diximus,  eius  ratio  sistit.  Utique  maiorem 
vim  exserit  in  clerico  qui  Superiori  semetipsum  sistit 
ut  institutionem,  cum  beneficio,  ecclesiastici  officii 
capiat ;  sed  etiam  in  laico  fundatore,  est  vera  delibatio 
iuris  patronatus,  iuxta  classicum  morem.  Ceterum  lex 
est  pro  quovis  instituto  iuridico  et  historia,  non  pe¬ 
nitus  unquam  mori  et  subito,  sed  transformari  et 
evolvi,  etsi  evolutio  historica  involutionem  realem 
quandoque  secumferat  (1). 

Notetur  pro  clerico  heic  verificari  casum  pa¬ 
tronatus  activi  simul  et  passivi ,  iuxta  superius  dicta; 
item  regi  conditionem  adiectam  de  qua  sermo  est  in 
can.  1417  pro  fundationibus  beneficialibus  generatim 
constituto:  scilicet  —  §  1.  In  limine  fundationis  fun¬ 
dator  potest,  de  consensu  Ordinarii,  conditiones  etiam 
iuri  communi  contrarias  apponere,  dummodo  sint 
honestae  et  naturae  beneficii  ne  repugnent  — ,  de 
quo  vide  suo  loco. 


(1)  Bonfante,  Storia  dei  Diritto  Romano.  —  UEditto  dei  Pretore,  §  1. 

* 

*  * 

Can.  1451.  -  §  1.  Curent  locorum  Ordinarii  ut  patroni, 
loco  iuris  patronatus  quo  fruuntur  aut  saltem  loco 
iuris  praesentandi ,  spiritualia  suffragia  etiam 
perpetua  pro  se  suisve  acceptent. 

§  2.  Si  patroni  id  noluerint ,  eorum  ius  patronatus 
canonibus  qui  sequuntur ,  regatur  (1). 

Medium  iter  ius  novum  heic  constitutum  tenet, 
intra  potestatem  E.  Pontifici  factam  pias  fidelium 
voluntates  commutandi  ex  c.  Quia  contigit ,  lib.  III 
Clement.,  tit.  XI,  aiente:  «  Cum  ea  quae  ad  certum 
usum  largitione  sunt  destinata  fidelium  ad  illum 
debeant,  non  ad  alium  (salva  quidem  Sedis  Apost. 
auctoritate)  converti »,  quae  potestas  facta  est  a 
can.  1517,  §  1  etiam  Ordinario  loci  si  fundator  expresse 
hanc  ei  concesserit;  et  regulam  iuris,  iuxta  quam  ius 
alteri  quaesitum  servari  debet,  cuius  interpres  et 
exsecutor  exstat  Trid.  in  citato  proloquio  cap.  9, 
sess.  XXY,  de  ref.  « Sicuti  legitima  patronatuum 
iura  tollere  etc.  aequum  non  est  etc.  ».  Xon  aboletur, 
non  commutatur  ius  quaesitum  auctoritiva  provi¬ 
sione  et  gestu,  sed,  iam  uti  odiosum  praebetur  menti 
fidelium,  simulque  Pastoribus  sacris  et  natis  exsecu¬ 
toribus  iuris  ecclesiastici  communis  extenuandum 
finiendumque  traditur.  Peremptio  iurium  patronatus, 
universa  et  plena  virtualiter  est  decreta.  —  Curent , 

(1)  «Antes  dei  Codigo  ya  no  existian  patronatos  en  Belgica  ni 
en  Francia  (salvo  el  decreto  de  presentar  los  Obispos  concedido  a 
los  Presidentes  catdlicos  —  hodie  excidit  vi  const.  Maximam  Pii  XI  — , 
ni  en  Inglaterra,  ni  en  Estados  Unidos,  ni  en  las  regiones  sujetas  A  la 
Sagrada  Congregacion  de  propaganda  Fide .»  (Ferreres ,  Instituciones  ca- 
ndnicas,  tom.  II,  n.  435.) 

dicitur  §  1,  locorum  Ordinarii.  —  Zelo  ipsorum  lex  est 
facta,  quasvis  occasiones  quaerendi,  ni  sibi  ipsae 
offerantur,  ut  ius  patronatus  possidentes  a  propo¬ 
sito  illud  detinendi  removeantur.  Quod  si  ius 
plenum  remittere  non  velint,  idest  —  summam  privi¬ 
legiorum  —  (can.  1448),  remittant  saltem  ius  prae¬ 
sentandi  quae  potior  eorum  pars,  ut  vidimus,  con¬ 
stituitur  et  in  specie  —  collationes  —  reddit  — 
necessarias.  —  Quia  tamen  in  bonum  Ecclesiae  hoc 
exquiritur,  gratum  eiusdem  animi  sensum  erga  patro¬ 
nos  minime  attenuatur,  sed  maiorem  sortitur  vim. 
Propterea  —  spiritualia  suffragia  —  sicuti  pro  noven- 
silibus  fundatoribus,  de  quibus  praecedenti  canone, 
elargiuntur.  Equidem  nominantur  —  etiam  perpetua 
pro  se  suis  que,  quod  praeteritum  est  pro  novensilibus, 
quamquam  non  exclusum.  Ideo,  acceptantes  substi¬ 
tutionem,  temporaria  et  etiam  perpetua  suffragia, 
pro  se  suisque,  lucrantur.  Pro  iure  ex  sui  natura  per¬ 
petuo,  utique  sufficere  suffragia  perpetua,  nil  aliquid 
obstet,  aequum  videtur.  Sed  de  hoc,  prudentiae  et 
caritativo  sensui  exsecutoris,  idest  Ordinarii. 

Dicitur  §  2.  Si  patroni  id  noluerint,  eorum  ius 
patronatus  canonibus  qui  sequuntur,  regatur.  —  De¬ 
trectantibus  non  infertur  vis.  Patroni  relinquuntur, 
cum  iure,  ipsis  quaesito.  Finis  assequendus  a  legisla¬ 
tore  exsecutionem  sortietur  naturali  rerum  cursu,  et 
iure  forte  constituendo.  Sed  haec,  nostra  non  re¬ 
ferunt.  Pro  iure  patronatu  ecclesiastico  res  erat 
facilis  eventus,  sed  legislator  in  Codice  ad  suppres¬ 
siones,  nec  intra  septa  ecclesiasticorum,  devenire 
voluit  (1).  Tamen,  qui  supersunt,  patronatus,  normis 


(1)  Ut  patet,  boc  loco,  sicuti  ad  can.  1457  ubi  quatuor  menses 
conceduntur  pro  exercitio  iuris  patronatus  in  praesentationibus  nulla 
facta  distinctione  intra  patr.  ecclesiasticum  et  laicale,  mens  legisla- 

reguntur  strictioribus  et  minus  ambiguis,  ut  ex  ca¬ 
nonibus  qui  sequuntur  videre  est.  —  Quae  hactenus 
reposuimus  ad  verba  canonis,  germanam  legisla¬ 
toris  sententiam  produnt.  Constat  primo  ex  reso¬ 
lutione  VI  Pont.  Commiss.  pro  interpretatione  Co¬ 
dicis  data  sub  die  22  Nov.  1922,  de  iure  patronatus 
(can.  1451,  §  1).  — Dubium  erat:  —  Quaenam  vis  sit 
verbi  curent  canonis  1451,  §  1.  —  Responsum  fuit: 
—  Verbum  curent  cit.  canonis  declarat  ab  Ordinariis 
locorum  suadendum  esse  patronis  ut’ loco  iuris  pa¬ 
tronatus  quo  fruuntur,  aut  saltem  loco  iuris  prae¬ 
sentandi,  spiritualia  suffragia  etiam  perpetua  pro  se 
suisque  acceptent;  et  hinc  patronos,  praesertim 
ecclesiasticos ,  optime  se  gerere,  si  hisce  suasionibus 
obsequantur.  —  Quae  verba  ita  perentoria  et  clara 
sunt  ut  nil  prorsus  sit  addendum. 

Sed  praeterea  utiliter  recoluntur  quae  iam  antea  ha¬ 
bebat,  votum  S.  Congr.  Concilii  in  Veronen.  et  aliarum 
in  Ditione  Veneta,  sub  die  14  Februarii  1920.  «  Plane 
notissimum  et  evidens  est  in  cunctis  Codicis  canonibus 
qui  de  iure  patronatus  agunt,  alienum  prorsus  ab  hoc 
instituto  animum  legislatorem  manifestasse;  hic  enim, 
dum  in  posterum  quodlibet  ius  patronatus  quocunque 
titulo  constitui  vetuit  (can.  1450),  dum  immo  et  in 
praesenti  constitutorum  resolutionem  impense  solli¬ 
citavit,  saltem  quoad  praesentandi  ius  (can.  1451) 
solummodo  necessitati  graves  perturbationes  vitandi , 
ac  non  laedendi  iura  iam  quaesita,  in  hoc  instituto 
adhuc  ferendo  et  tolerando  cessisse  videtur,  quin 
tamen  abstineret  a  plurimis  cautionibus  et  restrictio¬ 
nibus  sanciendis ,  ut  quo  melius  fieri  posset,  quod¬ 
libet  detrimentum  libertatis  Ecclesiae  praecaveretur. 


toris  ea  apparet,  ut  unica  disciplina  detur  cuicunque  ex  superstitibus 
patronatis.  Quod  parebit  et  ad  can.  1462  quando  sermo  erit  de  con¬ 
cursu.  Vide  Monitore  Eccles.,  Martii  1923,  p.  83,  6). 

Quamobrem  nihil  in  iui’e  certius  hodie  apparet,  quam 
in  tota  hac  re  de  iure  patronatus,  strictissimam  inter¬ 
pretationem  esse  faciendam  eamque  amplectendam 
in  singulis  dubiis  rationem  quae  magis  libertati 
Ecclesiae  et  animarum  saluti  contulit  ».  Cf.  et 
Instr.  S.  Congr.  Consist.,  31  Dec.  1909  (1). 

* 

*  * 

Can.  1452.  Electiones  ac  praesentationes  populares 
ad  beneficia  etiam  paroecialia,  sicuti  vigent,  to¬ 
lerari  tantum  possunt,  si  populus  clericum  seli¬ 
gat  inter  tres  ab  Ordinario  loci  designatos. 

Ius  eligendi  ac  praesentandi  ad  beneficia  etiam 
paroecialia  per  se  non  dicit  patronatum,  ut  iam  di¬ 
ximus  supra,  et  constat  etiam  a  can.  1471.  Sed  cum 
in  electione  et  praesentatione  ad  beneficium  maior 
vis  patronatus  sistat,  heic  loci,  optime  de  eo  agitur. 
Cone.  Trid.  in  cit.  cap.  9,  sess.  XXY,  de  ref.,  hoc  ius 
ita  describit  expresse :  « Facultates,  et  privilegia 
concessa,  tam  in  vini  patronatus,  quam  alio  quocum¬ 
que  iure  nominandi,  eligendi,  praesentandi  ad  ea 
{beneficia),  cum  vacant  (exceptis  patronatibus  etc.)  ». 

Dicitur:  electiones  etc.  ad  beneficia  etiam  paroe¬ 
cialia.  —  Canon  complectitur  beneficia  quaecunque,  et 
etiam  paroecias  pro  quibus  exercitium  iuris  de  quo 
sermo,  magis  scatet  periculis.  Dicitur:  sicuti  vigent. 
Tenore  cit.  cap.  9,  Trid.,  sess.  XXV,  de  ref.,  eius  le- 
gitimitas  probari  debet.  « In  his  vero...  communita¬ 
tibus,  vel  universitatibus,  in  quibus  id  ius  plerumque 
ex  usurpatione  potius  quaesitum  praesumi  solet, 
plenior  et  exactior  probatio  ad  docendum  verum 


(1)  Cocclii,  o.  c.,  127. 

18  —  Pistocchi,  De  Re  Benefioiali. 

titulum  requiratur:  nec  immemorabilis  temporis  pro¬ 
batio  aliter  eis  suffragetur,  quam  etc.  »  (vide  ca¬ 
nones  1508-1509).  Pro  re  nostra  can.  1454,  etiam, 
edicit :  —  IT ullum  ius  patronatus  admittatur,  nisi 
authenticis  documentis  aut  abis  legitimis  probatio¬ 
nibus  evincatur  — ;  electio  et  praesentatio  ad  bene¬ 
ficia  habetur,  et  valet  tam  pro  persona  physica 
quam  pro  morali,  ut  semiplenum  ius  patronatus. 
Vide  can.  5 5  6,  n.  1;  30 5  S.  B.  Pota  in  Isclana^  Iwis 
patr .,  8  Iunii  1916. 

Dicitur:  tolerari  tantum  possunt ,  si  etc.  —  Etiam  si 
probetur  ius  eligendi  et  praesentandi,  tolerantiam 
concedit  legislator,  non  iuris  favorem.  Pro  qua  re 
utiliter  revocatur  illud  «  solummodo  necessitati  gra¬ 
ves  perturbationes  vitandi »  cui  dicitur  indulsisse 
legislator  in  citato  voto  S.  Congr.  Concilii  in  Veronen. 
nuper  citato.  Sed  et  haec  tolerantia  est  conditionata. 
tolerari  tantum  possunt,  si  populus  clericum  seligat 
inter  tres  ab  Ordinario  loci  designatos. 

Unica  forma  datur  exercitio  iuris:  poterat  antea 
dari  casus,  et  saepius,  quod  auctoritas  Ordinarii 
tantummodo  a  parte  post ,  respectu  facti  electionis 
vel  praesentationis  popularis,  se  haberet,  idest  Su¬ 
perior  proprium  interventum  in  sola  institutione 
collativa  vel  auctorizabili  et  reali  deferret.  Iure 
noviter  praesenti  canone  constituto,  a  parte  ante  se 
habet  ipsi  facto  electionis  et  praesentationis  popu¬ 
laris.  Electio  cadere  potest  exclusive  supra  unum  ex 
tribus  candidatis  a  Superiore.  Sed  et  vario  modo 
candidatos  electoribus  sistit  Ordinarius.  Habetur 
enim  can.  1462:  —  Si  ecclesiae  vel  beneficio  provideri 
debeat  per  concursum,  patronus,  etiam  laicus ,  non 
potest  praesentare  nisi  clericum  legitime  ex  concursu 
probatum.  —  Super  quo  canone  quaesitum  fuit 
Pontif.  Commissioni  pro  interpr.  Codicis  sub  die 

12  Nov.  1922:  —  Utrum  ad  normam  can.  1462  pa¬ 
roeciae  aliave  beneficia  obnoxia  iuri  patronatus 
laicalis  conferri  semper  debeant  per  concursum; 
ita  ut  patronus  etiam  laicus  non  possit  praesentare 
nisi  clericum  legitime  ex  concursu  probatum  — ,  et 
responsum  fuit:  —  Affirmative  si  paroeciae  aliave  (1) 
beneficia  iuris  patronatus  laicalis  sint  obnoxia  con¬ 
cursui,  iure  particulari  ex.  gr.  fundationis  vel  le¬ 
gitimae  consuetudinis;  secus  negative.  —  Itaque  si 
urgendi  concursum  ratio  sit,  Ordinarius  ternam  con¬ 
stituit  ex  iis  quos  iam  per  concursum  approbavit 
ad  onus  beneficii  aptos  sustinendum.  Si  ratio  urgendi 
concursum  non  sit,  etsi  non  per  concursum  exami¬ 
natos,  a  se  tamen  dignos  quomodocunque  expertos 
et  habitos,  in  terna  collocat. 

Sed  insuper,  vi  praescriptae  per  hunc  canonem 
formae,  aliud  emolumentum  obtinetur  favore  iustae 
provisionis  et  ipsius  libertatis  in  Superiore.  Restrin¬ 
gitur  enim  numerus  candidatorum,  celerior  ideo 
habetur  expeditio  negotii  iuri  dicae  provisionis,  quod 
maxime  in  beneficiis  cum  cura  animarum,  sedulo 
procurari  debet.  Antea  tot  poterant  haberi  candi¬ 
dati,  quot  tendentiae  vel  factiones  plebem  eligen¬ 
tem  in  partes  dividebant.  Inde  iurgia  et  irae,  aspe¬ 
ritates  et  tumultus,  quibus  tantoties  electio  ipsa 
protrahi  deberet.  Hunc,  propositis  tribus  candidatis, 
in  brevi  conficitur  res.  Antea,  electus  experimentum 
pro  approbatione  ab  Episcopo  sustinere  si  ei  placuerit 


(1)  Antea  et  praecise  in  citata  Veronen.  et  aliarum ,  S.  C.  C.,  die 
14  Febr.  1920,  propius  ad  rem  nostram,  ad  quaesitum  supra  consuetu¬ 
dinem  (ius  particulare)  et  iure  civili  sancita  exigendi  concursum  pro 
candidatis  electioni  populari  ita  propositum :  —  An  inolita  praxis  (attento 
can.  1452  qui  de  concursu  tacet)  providendi  paroeciis  iuris  patronatus 
sustineri  possit  in  casu  — ,  responsum  fuit:  — Affirmative  — ,  quae  re¬ 
solutio  postero  die  a  SSmo  fuit  approbata. 

tenebatur  (1),  nunc  praeventiva  pro  singulis  iudicio 
Episcopi,  cum  vel  sine  concursu,  approbatio  habetur, 
et  peracta  electione  institutio  locum  habet.  Itaque 
1°  praevia  approbatione;  2°  limitato  numero  can¬ 
didatorum;  3°  auctoritativa  praesentatione  eorum 
suffragiis  plebeis,  disciplinam  invehit  praesens  canon 
popularibus  electionibus  ad  beneficia  etiam  paroe- 
cialia  omnino  laudabilem  et  peropportunam.  Normas 
sequendas  in  electionibus  videas  cann.  161  ad  178, 
poenas  in  male  eligentes  cann.  2390  ad  2393  (Vide 
cap.  18,  sess.  XXIV,  de  ref.,  Cone.  Trid.). 

Electiones,  demum,  de  quibus  egimus,  canon 
vocat  populares.  Notatum  volumus  non  ideo  intel- 
ligi  posse  hoc  ius  exerceri  a  municipali  auctoritate. 
Haec  non  unam  paroeciam  repraesentat,  sed  quan¬ 
doque  plures,  civitatem,  terram  etc.;  non  ad  iura 
spiritualia  exercenda  vocatur  comitiis  et  suffragiis 
electorum,  sed  ad  gerenda  negotia.  Populus  heic 
intelligitur  communitas  fidelium  et  catholicorum  in 
paroecia  degentium,  quae  ad  eligendum  ius  habet, 
et  propriam  voluntatem  prodit  mediantibus  suffra¬ 
giis  ex  iure  capacium ,  patrum- familias,  censum  ha¬ 
bentium.  Diiudicari  debet  eligens  ad  beneficia  ad 
normam  can.  1448,  can.  1453,  ut  constet  si  penes 
ius  ecclesiasticum  hoc  peragere  queat.  In  praesenti, 
praeter  alia  quae  retulimus  ad  can.  1448,  habeatur 
dispositum  a  can.  2256,  n.  2  ex  quo  impediti  ab 
actibus  legitimis  ecclesiasticis  nequeunt  —  suffragium 
ferre  in  electionibus  ecclesiasticis;  ius  patronatus 
exercere.  — 


(1)  Can.  149:  —  Electi...  praesentati...  ad  ecclesiastica  officia  ne... 
instituantur...  nisi...  fuerint  ab...  Ordinario  idonei  reperti,  etiam  per 
examen  etc.  —  Vide  et  cann.  1463;  1464;  1466,  §  1. 

* 

*  * 

Can.  1453.  -  §  1.  Ius  'patronatus  personale  transmitti 
valide  nequit  ad  infideles,  publice  apostatas ,  hae¬ 
reticos. ,  schismaticos ,  adscriptos  societatibus  secretis 
ab  Ecclesia  damnatis ,  nec  ad  quoslibet  excommu- 
nicatos  post  sententiam  dedar atoriam  vel  conde  - 
mnatoriam. 

§  2.  Ut  ad  alios  ius  patronatus  personale  trans¬ 
mitti  valide  possit ,  requiritur  consensus  Ordinarii 
in  scriptis  datus ,  salvis  legibus  f  undationis  itemque 
praescripto  can.  1470,  §  1,  n.  4. 

§  3.  Si  res ,  cui  ius  patronatus  reale  cohaeret ,  ad 
aliquam  personam  de  qua  in  §  1  transeat ,  ius  pa¬ 
tronatus  suspensum  manet. 

Non  agitur  de  exercitio,  ut  patet,  iuris  patro¬ 
natus  sed  de  ipso  iure  in  se.  Transmitti  autem  posse 
ius  patronatus  constat  ex  disputatis  ad  cann.  1448- 
1449.  Heic  exceptiones  ponuntur  horum  canonum 
decretis,  et  quidem  tam  pro  patronatu  personali 
quam  pro  reali,  quae  diyisio  omnes  complectitur 
iuris  patronatus  species,  de  quibus  cit.  can.  1449. 
Patronatus  personalis  dicitur  etiam  principalis  quia 
est  directe  ad  personam  quae  eius  habet  possessio¬ 
nem  et  exercitium,  realis  dicitur  accessorius  eo  quia 
personae  advenit  ut  quid  adiectum  rei  quae  sit  in 
possessione  alicuius  aliquali  v.  g.  vi  successionis  in 
bona,  vi  officii,  dignitatis  etc.  Attenta,  speciatim, 
mente  legislatoris  in  Codice  magis  odiosum  habetur 
ius  patronatus  reale  quam  personale,  cum  auspicata 
eius  exstinctio  (can.  1451)  maioribus  difficultatibus 
scateat,  ut  pronum  est  (1). 


(1)  Equidem  ius  patronatus  potest  esse  simul  personale  et  reale. 

Dicitur:  §  1.  Ius  patronatus  personale  transmitti 
valide  nequit ,  ideo  nil  prorsus  facit  qui  tale  negotium 
attentaret,  ad  infideles.  —  Canon  1448  dicit  ius  patro¬ 
natus  competere  in  origine  fundatoribus  catholicis , 
et  rationes  exposuimus  quare  ad  non  catholicos  ius 
patronatus,  quod  aliqualem  participationem  iuris- 
dictionis  ecclesiasticae  secumfert  et  de  se  est  saltem 
ius  spirituali  adnexum,  dedeceat  possideri  et  exer¬ 
ceri  a  non  catholicis.  Infideles,  idest  non  baptizati, 
catholicis  ex  oppido  adaequate  se  habent  (1). 

— . publice  apostatas,  haereticos,  schismaticos.  — 

Pro  singulis  dicitur  publice  cum  non  constet  crimen 
et  poenis  coerceri  possit  huiusmodi  si  occultum  ma¬ 
neat.  Apostatae,  haeretici,  schismatici  describuntur 
a  can.  1325,  §  2:  —  Post  receptum  baptismum  si 
quis,  nomen  retinens  Christianum,  pertinaciter  ali¬ 
quam  ex  veritatibus  fide  divina  et  catholica  credendis 
denegat,  aut  de  ea  dubitat,  haereticus;  si  a  fide 
christiana  totaliter  recedit,  apostata;  si  denique 
subesse  renuit  Summo  Pontifici  aut  cum  membris 
Ecclesiae  ei  subiectis  communicare  recusat,  schisma¬ 
ticus  est.  —  De  his,  quatenus  nostra  refert,  can.  2314, 
§  1,  n.  2  habet:  —  Omnes  a  christiana  fide  apo¬ 
statae  et  omnes  et  singuli  haeretici  aut  schismatici: 
nisi  moniti  resipuerint,  priventur  beneficio,  dignitate, 
pensione,  officio  aliove  munere,  si  quod  in  Ecclesia 
habeant  etc.  —  Ius  patronatus  quod  potest  esse 
simul  personale  et  reale,  can.  1449,  est  aliquod  munus 
in  Ecclesia;  coincidit  proinde  dispositum  can.  1453, 
§  1  cui  incumbimus  cum  §  1,  n.  2  canonis  2314.  Ideo 
ius  patronatus  personale  non  transmittitur  valide 
ad...  publice  apostatas  etc.  quia  ab  eis  retineri  non 

(1)  Fagnanus  (lib.  III  Decret.,  in  c.  Nobis  fuit):  «  ...  itaque  infidelia 
neque  habitu  neque  actu,  excommunicatus  vero  habitu  sed  non 
actu,  ante  absolutionem,  ius  patronatus  adquirit ». 

potest,  quaternis  personale  etsi  illud  haberent  in  pos¬ 
sessione  aliquali  v.  g.  ut  heredes  ex  linea,  gente  etc., 
quatenus  reale.  Sed  explicite  can.  1470,  §  1,  n.  6 
habet:  —  Ius  patronatus  exstinguitur:  Si  patronus... 
lapsus  fuerit  in  apostasiam,  haeresim  aut  schisma  — ; 
quod  quidem  intelligi  debet  de  iure  patronatus  ut 
personali  directe,  cum  pro  reali  §  3  praesentis  ca¬ 
nonis  1453  edicat:  —  Si  res,  cui  ius  patronatus  reale 
cohaeret,  ad  aliquam  personam  de  qua  in  §  1  transeat 
(idest  et  ad  apostatas,  haereticos,  schismaticos),  ius 
patronatus  suspensum  manet  —  et  ipse  §  2  cano¬ 
nis  1470  pro  heredibus  apostatarum  etc.  non  exstin¬ 
gui  ius  patronatus  edicit:  vide  hoc  loco  dicenda. 
Ius  de  quo  agimus,  Codici  mutuatum  habetur  a  iure 
Decretalium ,  c.  25  h.  t.  (1),  a  Tridentino,  sess.  XXY, 
de  ref.,  cap.  9  et  a  const.  Apost.  Sedis,  §  1,  n.  1, 
Pii  IX. 

—  .  adscriptos  societatibus  secretis  ab  Ecclesia 

damnatis.  —  Ut  locum  habeat  haec  inhabilitas,  adscri- 
pti  pertineant  oportet  societatibus  de  quibus  can.  2335 
nomen  et  characteres  promit;  sint  nempe:  —  Xomen 
dantes  sectae  massonicae  aliisve  eiusdem  generis  as¬ 
sociationibus  quae  contra  Ecclesiam  vel  legitimas 
civiles  potestates  machinantur,  —  qui,  eodem  can., 
—  contrahunt  ipso  facto  excommunicationem  Sedi 
Ap.  simpliciter  reservatam  (2)  —  et  de  quibus,  si 


(1)  Confer  et  c.  12,  X,  de  poenis,  V,  37;  c.  2,  de  haereticis,  V ,  2, 
in  6°.  —  Fanen.,  26  lan.  1893  S.  Congr.  Cone.  —  Commissioni  Pontif. 
ad  auth.  interpr.  Cod.,  19  Oct.  1919  propositum  fuit  dubium:  — Utrum 
verba:  qui  sectae  acatholicae  adhaeserunt  can.  542  sint  intelligenda 
de  iis  qui  Dei  gratia  moti  ex  haeresi  vel  schismate  in  quibus  nati  sunt 
ad  ecclesiam  pervenerint;  an  potius  de  iis  qui  a  fide  defecerunt  et 
sectae  acatholicae  adhaeserunt. —  Responsum  fuit :  —  Negative  ad  pri¬ 
mam  partem,  affirmative  ad  secundam. 

(2)  Qua  excommunicatione  decidunt  multiplices  determinationes 
const.  Apost.  Sedis  circa  favorem  praestantes  etc.,  corifeos  non  de- 
nunciantes  etc. 

sint  clerici,  agit  etiam  can.  2336  qui  eis,  praeter 
ceteras  poenas,  infligit  —  privationem  officii...  mu¬ 
neris  si  qua  forte  in  Ecclesia  habeant —  quod,  ma¬ 
xime,  argumentum  nostrum  prospicit.  De  his  Card. 
Lega  {De  delict.  et  poen.,  II,  49):  « In  summa  tenetur 
hac  sententia  (excommunicationis)  quaeque  societas 
ad  id  ordinata  vel  ut  (1)  formam  politici  regiminis 
legitime  constitutam  immutet,  vel  ut  aliquid  in 
populi  mores  inducat,  aut  legibus  obtineat  alienum 
a  disciplina,  a  iuribus,  a  doctrina  Ecclesiae ».  Sed 
non  obliteranda  Instructio,  super  hoc,  S.  Officii, 
10  Maii  1884,  ex  qua  discimus  nil  referre  si  hae  so¬ 
cietates  sint  a  suis  asseclis  exigentes  secretum,  iu- 
ramento,  vel  non;  cui  praeiverat  const.  Humanum 
genus  Leonis  XIII,  20  Aprilis  1884,  ex  qua  habetur: 
« Variae  sunt  hominum  sectae,  quae  quamquam  no¬ 
mine,  ritu,  forma,  origine  differentes,  cum  tamen 
communione  quadam  propositi  summarum  senten¬ 
tiarum  similitudine  inter  se  contineantur,  re  con¬ 
gruunt  cum  secta  massonum ,  quae  cuiusdam  est  in¬ 
star  centri  unde  abeunt  et  quo  redeunt  universae  » (2). 
Habentur  ex  his  Societates  Biblicae  —  Clerico-libe- 
rales  —  Fenianorum  —  Veterum  catholicorum  — 
recens  damnata  Y.  M.  C.  A.  (Ep.  S.  Congr.  S.  Officii 
ad  Ord.,  die  5  Xov.  1920).  Hae  societates  omnes  intel¬ 
leguntur  facile  comprehensae  in  ditione  praesentis  ca¬ 
nonis  :  —  societatibus  secretis  ab  Ecclesia  damnatis  — , 
damnatio  enim  constare  debet  sive  a  iure  sive  ab 
homine,  sententia. 


(1)  Equidem  mediis  illegitimis.  Vide  nostrum  commentarium 
1 1  canoni  penali  dei  C.  E.  esposti  e  commentati »,  Taurini,  Marietti, 
1924.  —  Cappello,  eiusd.  edit..  De  Censuris,  102.  —  Sole,  id.,  268. 

(2)  Praecesserant  Pius  IX,  const.  Ap.  Sedis.  —  Pius  VIII,  encycl. 
Traditi.  —  Leo  XII,  const.  Quo  graviora.  —  Benedictus  XIV,  const. 
Providas.  —  Clemens  XII,  const.  In  eminenti. 


DE  TURE  PATRONATUS 


281 


— .  nec  ad  quoslibet  excommunicatos  post  senten¬ 

tiam  declar atoriam  vel  condemnatoriam.  —  Non  excludi 
generatim  a  possessione  iuris  patronatus  excommu¬ 
nicatos  superius  diximus  ad  can.  1448,  quia  alieni 
non  sunt  a  conceptu  —  fundatoris  catholici  —  cum 
non  sint  nec  infideles  nec  acatholici.  Ibi  tamen  limi¬ 
tationes  plurimas  generali  principio  indigitavimus. 
Ex  his  una  habetur  praesenti  canone  quo  iuris  pa¬ 
tronatus  personalis  translatio  inhibetur  fieri  ad  quos¬ 
libet  excommunicatos  post  sententiam  declarato- 
riam  vel  condemnatoriam. 

Can.  2263  edicit:  —  Removetur  excommunicatus 
ab  actibus  legitimis  ecclesiasticis  intra  fines  in  locis 
iure  definitos  etc.  —  Hic  locus  can.  1453,  §  1  prohibet 
ne  excommunicatus  post  sententiam  etc.  transmis¬ 
sionem  recipiat  iuris  patronatus  personalis.  Insuper 
can.  2265,  §  1,  praeter  n.  1  prohibitionem,  pro  quo¬ 
libet  excommunicato  exercitii  iuris  patronatus,  quod 
in  praesenti  argumentum  non  ingreditur;  n.  2 
inhabilitatem  excommunicati  cuiusque  decernit:  —  ad 
quodvis  munus  in  Ecclesia  consequendum.  —  Aliquis 
possidens  ius  patronatus,  illud  non  amittit  si  in  excom¬ 
municationem  incidat,  nisi,  can.  2340,  §  1,  obdurato 
animo  per  annum  insorduerit  in  censura  excommuni¬ 
cationis  et  ideo  fiat  de  haeresi  suspectus;  factus  autem 
suspectus  de  haeresi,  can.  2315,  nisi  causam  suspi¬ 
cionis  removeat  et  emendetur,  habeatur  tanquam 
haereticus,  haereticorum  poenis  obnoxius,  vi  can.  1470, 
pro  re  nostra  §  1,  n.  6,  qui,  ut  supra  retulimus,  deca- 
dentiam  a  iure  patronatus  decernit,  si  patronus  la¬ 
psus  sit...  in  haeresim...  Sed  cum  agitur  de  recipiendo 
iure  patronatus  ab  aliis,  irrita  prorsus  translatio 
habetur,  vi  praesentis  can.  1453,  §  1,  ad  quoslibet 
excommunicatos,  post  sententiam  declaratoriam 
vel  condemnatoriam.  In  quo  adverti  debet,  ideo 

dici  in  canone  quoslibet  excommunicatos,  nt  intel- 
ligantur  vitandi  et  non  vitandi,  sententia  a  iure 
vel  ab  homine  etc.,  omnes  scilicet  excommunicati. 
Dicitur  etiam  post  sententiam  declaratoriam  vel 
condenmatoriam,  et  in  hoc:  1°  habetur  determinatio 
generali  edicto  citati  can.  2265,  §  1  in  quo  dicitur: 
—  quilibet  excommunicatus  — ;  2°  habetur  differentia 
cum  iure  praecedenti.  «  Ante  Codicem,  ait  cl.  Ver- 
meersch,  l.  c.,  782,  etiam  excommunicati  tolerati 
et  non  declarati  erant  inhabiles  ad  acquirendum  ius 
patronatus  quia  tunc  excommunicati  omnes  exclu¬ 
debantur  gratiis  recipiendis.  Nunc  autem,  cum  ex¬ 
clusio  ista  sit  limitata  ad  excommunicatum  per 
sententiam  declaratoriam  vel  condemnatoriam  (ca¬ 
non  2265)  inliabilitas  iisdem  limitibus  circumscri¬ 
bitur  ».  Quod  utique  non  est  sine  foenore.  Vide 
can.  2232,  §  1,  §  2;  can.  2223,  §  4,  qui  insuper  coin- 
cidunt  quoad  exercitium  iuris  patronatus  cum 
can.  2265,  §  2  in  quo  habetur:  —  Actus...  positus  con¬ 
tra  praescriptum  §  1,  nn.  1-2  (quos  citavimus)  non  est 
nullus,  nisi  positus  fuerit  ab  excommunicato  vitando 
vel  ab  alio  excommunicato  post  sententiam  declara¬ 
toriam  vel  condemnatoriam  (1).  Sed  de  hoc;  scilicet 
de  exercitio  iuris  patr.  alias.  Vi  can.  2223,  §  4,  si 
Superior  non  emittit  sent.  declaratoriam  excommu¬ 
nicatus  valide  recipit  transmissionem  iuris  patro¬ 
natus;  vi  can.  2232  ante  sent.  declaratoriam,  si 
infamia  sit  possibilis,  excommunicatus  valide  trans¬ 
missionem  item  recipit  imis  patronatus  quia  in  foro 


(1)  Abs  re  erit  adnotare  haberi  debere,  seu  posse  sententiam  decla¬ 
ratoriam  quando  poena  statuta  est  a  iure,  condemnatoriam  quando 
ab  homine.  «  Quoniam  iudex  potest  vel  condemnare  vel  factum  sim¬ 
pliciter  declarare,  sequitur  alias  esse  sententias  condemnatorias,  alias 
simpliciter  facti  declaratorias  ».  Lombardi,  o.  c.,  III,  226.  —  Vide 
pro  suspensione  can.  2283. 

externo  nullus,  rebus  sic  stantibus,  poenae  observan¬ 
tiam  exigere  pote  ,t.  Praecedens  ius  paucis  contra¬ 
xerat  cl.  Santi,  l.  e.,  27:  « Excommunicati  autem 
vitandi  quoad  usum  iuris  patronatus  repelluntur  a 
iure.  Cum  enim  censura  sit  poena  medicinalis  quae 
cessat  cessante  per  reconciliationem  contumacia, 
hinc  ipsum  ius  patronatus  non  amittitur  sed  solum 
suspenditur  durante  excommunicatione.  Addunt  vero 
auctores  servandam  esse  institutionem  praesentati 
ab  excommunicato  si  eius  nominationem  acceptavit 
Ordinarius  »  et  similiter  cl.  Sebastianelli,  l.  c.,  218: 
«Excommunicati  certe  non  privantur  iure  patronatus 
acquisito,  vel  ex  titulo  fundationis  ante  excommu¬ 
nicationem,  vel  ex  privilegio  obtento  ante  excommu¬ 
nicationem  vel  post,  dummodo  in  Brevi  aut  Bulla 
concessionis  privilegii  adfuerit  clausula  absolutoria 
ad  effectum  rescripti  consequendum.  Quamvis  autem 
hoc  verum  sit,  adnotabant  doctores  «  Superiorem 
ecclesiasticum  non  teneri  praesentationem  ab  excom¬ 
municato  factam  admittere,  nec  teneri  exspectare  ut 
a  censura  absolvatur,  si  in  mora  sit  petendae  abso¬ 
lutionis  »  Schmalzgrueber,  ad  tit.  XXXVIII,  1.  III, 
n.  70.  Quod  ius  mutationem  passus  est  can.  2265,  §  2 
ut  videbimus.  Cum  concessiones  ex  can.  2223,  §  4; 
can.  2232  excommunicato  delatae  ex  requisito  sen¬ 
tentiae  declaratoriae  vel  condemnatoriae,  ut  ex 
canone  praesenti  1453,  §  1,  exercitii  iuris  patro¬ 
natus  etiam  provinciam  ingrediantur,  heic  non  inu¬ 
tiliter  praesentes  doctorum  auctoritates  sunt  per 
integrum  relatae.  Sed  potiora  inferius  sunt  dicenda 
ad  can.  1456. 

Restat  ergo  quoad  capacitatem  excommunicati 
recipiendi  ius  patronatus  personale  per  translationem 
(quocunque  ex  legitimis  modis)  ab  alio,  eum  valide 
ius  patronatus  recipere,  si  uti  excommunicatus 

(quomodocunque)  non  sit  per  sententiam  declara- 
toriam  vel  condemnatoriam  habitus:  et  hoc,  cum 
beneficio  etiam  can.  2223,  §  4,  vi  cuius  prudentiae 
Superiori  committitur  declarare  poenam  latae  sen¬ 
tentiae;  cum  beneficio  etiam  can.  2232,  vi  cuius  si 
infamia  sit  instans  et  delictum  non  sit  notorium,  va¬ 
lide  in  foro  externo  actum  acquisitionis  ius  patro¬ 
natus  ex  translatione  complet. 

§  2.  Ut  ad  alios  ius  patronatus  personale  transmitti 
valide  possit ,  requiritur  consensus  Ordinarii  in  scriptis 
datus ,  salvis  legibus  fundationis ,  itemque  praescripto 
can.  1470,  §  1,  n.  4.  —  Necessitas  interventionis  (1) 
auctoritatis  Ordinarii  in  translatione  iuris  patro¬ 
natus,  generatim ,  affirmatur  pro  veteri  iure  ex  cap.  8 
de  iure  patr.  et  ratio  in  promptu  est.  Absque  Superio¬ 
ris  auctoritate  sicuti  ecclesia  vel  beneficium  non  potest 
aut  aedificari  aut  constitui,  sic  neque  servituti  pa¬ 
troni  subiici.  Insuper  interest  Ecclesiam  et  per  eum 
Ordinarium  nosse  quem  patronum  habeat,  ut  iuris- 
dictioni  qua  pollet  melius  considatur.  Ita  Schmalz- 
grueber,  Ius  Eccl.  Un.,  P.  IV,  tit.  XXXVIII,  n.  36. 

Consensus  Ordinarii,  in  translationibus  iuris  patro¬ 
natus  requiritur  vi  praesentis  canonis,  quando  ius 
patronatus  est  personale  ac  insuper  quando  consensus 
transferentis  v.  g.  in  donatione,  simul  cum  consensu 
recipientis,  negotium  translationis  perficiunt;  abs  re 
enim  est  exquirere  beneplacitum  Episcopi  in  transla¬ 
tione  v.  g.  hereditaria  vel  gentilitia.  Propterea 
dicit  canon: 


(1)  Equidem  ex  se  si  agatur  de  ecclesia  aedificata  uti  titulo  iuris 
patronatus,  et  ecclesia  fuit  erecta  in  loco  exemplo  requireretur  pro 
translatione'  iuris,  sicuti  pro  concessione  initiali,  consensus  R.  Pon¬ 
tificis  ;  sed  eo  modo  quo  tunc,  ex  communi  doctorum  doctrina,  sufficit 
Pontificis  consensus  tacitus,  ita  pro  translatione  sufficit  expressus  so¬ 
lummodo  Ordinarii. 

—  Ut  ad  alios  ius  -patronatus  personale  transmitti 
valide  possit,  requiritur  consensus  Ordinarii.  —  Dicitur 
ad  alios;  in  donatione  enim  patronatus  laicalis  non 
ad  personam,  sed  ad  ecclesias,  monasteria,  vel  loca 
pia  etc.,  donatio  cum  censeatur  favorabilis  Ecclesiae, 
minime,  vi  cap.  7,  8,  14,  tit.  XXXVIII,  lib.  III, 
requiritur  consensus  Episcopi,  sed  praesumitur. 
Hoc  maxime,  iure  actuali  (1)  nostro,  valet.  Ius  patro¬ 
natus  laicale  magis  odiosum  quam  ecclesiasticum 
paret.  Sed  pro  quacunque  translatione  consensuali 
etiam  intra  compatronos  (2),  non  solum  donatione, 
requiritur  consensus  Ordinarii.  Venditione  autem, 
ius  patronatus  personale  ad  alios  non  transit. 

—  .  in  scriptis  datus;  quod  utique  ius  novum 

constituit.  Antea,  quaecunque  assensus  Ordinarii 
manifestatio,  non  solum  erat  sufficiens  ante,  vel  in 
actu  perfectionis  negotii  translationis,  sed  ratihabitio, 
speciatim  si  fundator  postulaverit,  censebatur  suf¬ 
ficiens,  praesumpto  consensu  tacito;  nunc  legitimo 
instrumento  (can.  374)  res  pateat  oportet  (3). 

—  . salvis  legibus  fundationis.  —  Quarum  prima : 

lex  statuta  transmissionis.  Quod  utique  insuper  decer¬ 
nitur:  1°  in  praesidium  Ecclesiae  vel  beneficii  patro- 
nati;  2°  ut  satisfiat  voluntati  fundatoris;  3°  ut  aucto¬ 
ritas  Ordinarii  minime,  pro  collatione  vel  alio,  vel 
detrimentum  capiat  vel  nova  impedimenta  nanci¬ 
scatur.  Si  enim  in  actu  fundationis  licet  fundatori 
conditiones  ponere  sibi  vel  suis  favorabiles,  etiam 
contra  ius  commune  (can.  1417),  licet  Superiori,  intuitu 


(1)  Badii,  l.  c.,  566. 

(2)  Etiam  permutatione  cum  re  spirituali  aut  alio  iure  patronatus. 
C.  V,  de  rerum  permutatione. 

(3)  Schmalzgrueber,  loc.  cit.,  cum  Garcia  et  Barbosa.  Vide  et 
D’Annibale,  l.  c.,  30  ex  quo  habes  iure  veteri  non  requiri  consensum 
Episcopi  in  donatione  vel  cessione  iuris  patronatus  facta  compatrono: 
arg.  Clement.  2,  de  Iure  patr. 

boni  Ecclesiae  vel  beneficii,  conditiones  ponere  quae 
fundatori  vel  iis,  qui  cum  illo  causam  habent , 
gravaminis  quid  praesef erant.  Statim  ac  sunt  hae 
acceptatae,  continuo  observari  debent,  adventante 
etiam  licita  iuris  patronatus  translatione.  Secundo: 
qui  fundatori  advenerunt  in  possessione  ac  exer¬ 
citio  iuris  patronatus  personalis,  minus  quam  ipse, 
quandoque  et  saepius,  curam  habent  spiritualium  et 
eorum  quae  ad  ea  se  referunt.  In  translatione  fa¬ 
cienda  facilis  occasio  negligentiae  praebetur  pro 
tutanda  in  integrum  voluntate  fundatoris,  quatenus 
patet  a  tabulis  fundationis.  Tertio  si  agatur  maxime 
de  patronatu  in  beneficia,  equidem  praesumptio  est 
Ordinarium,  per  quem  fundatio  originem  habuit, 
minus  quo  fieri  potuit  detraxisse  libertati  collationis. 
Eius  vigilantia,  sicut  pro  supra  dictis  duobus  ra¬ 
tionis  momentis,  maxime  propter  hoc  est  necessaria. 

Ceterum  translatio,  ius  in  sua  individualitate  per 
leges  .fundationis  constabilitum,  minime  adulterare 
potest;  sed  transferre  tantum:  non  haberetur  tunc 
translatio  sed  transmutatio,  id  quod  concipere  nec 
sinit  (1)  doctrina  canonica,  speciatim  pro  lege  suc¬ 
cessionis  quam  fundator  statuit.  Optime  munus  Epi¬ 
scopi  in  custodiam  iuris  patronatus  urget  his  verbis 
cl.  Manacorda,  l.  c.,  155:  «Invigilare  debet  (Epi¬ 
scopus)  ...  an  in  patronalium  iurium  exercitio  irrepse¬ 
rint  abusus...  (ipsi)  cavendum  ne  patronis  plus  indul- 
geatur  vel  denegetur,  praeter  ea  quae  iustitia  exigit 
et  ius  acquisitum.  Non  enim  fas  est  Episcopo  in¬ 
tuitu  personae  addere  vel  demere  in  iis,  quae  stricto 
iure  servanda  sunt;  ratio  est  quia  Episcopus  proprie 
non  institutor  sed  recognitor  est  iuris  patronatus  etc.  ». 

(1)  Est  de  facultatibus  fundatoris  statuere,  pro  suo  libitu,  quali¬ 
tatem  iuris  patronatus.  Ita  in  Alexandrina,  S.  R.  Rota,  luris  patr., 
14  Nov.  1919. 


DE  IURE  PATRONATUS 


287 


Scite  propterea  legislator  in  Codice  explicite  exquirit 
reverentiam  legibus  fundationis  ab  Ordinario  prae- 
sidiari.  Quod,  in  praecedens,  tantum  implicite  textibus 
iuris  tradebatur. 

—  .  itemque  (salvo)  'praescripto  can.  1470,  §  1, 

n.  4.  —  Eo  loci  dicitur:  —  Si  res,  cui  ius  patronatus 
inhaeret,  pereat,  aut  exstinguatur  familia ,  gens,  linea 
cui  secundam  tabulas  fundationis  reservatur;  quo  in 
altero  casu  nec  ius  patronatus  hereditarium  evadit, 
nec  Ordinarius  valide  permittere  poterit  donationem 
iuris  patronatus  alii  fieri.  —  Itaque  potestas  Ordi¬ 
narii  limitatur  ut  non  possit  permittere  translatio¬ 
nem  patronatus  personalis  vi  donationis  —  si  exstin¬ 
guatur  familia,  gens,  linea  cui  secundum  tabulas 
fundationis  reservatur.  —  Quae  translatio  utique  prae¬ 
cedenti  iure  poterat  haberi  hereditate,  ita  ut  fa¬ 
miliare,  gentilitium,  lineare  ius  patronatus  per  ulti¬ 
mum  decedentem  e  familia,  gente,  linea  evadere 
posset  hereditarium:  poterat  haberi  donatione  etiam 
ipsiusmet  ultimi  decedentis.  Utrumque  modum  trans¬ 
lationis  irritat  praesens  canon  (1). 

§  3.  Si  res,  cui  ius  patronatus  reale  cohaeret,  ad 
aliquam  personam  de  equa  in  §  1  transeat,  ius  patronatus 
suspensum  manet  (2).  —  Agitur  in  hoc  ultimo  commate 
de  iure  patronatus  reali  non  amplius  de  personali;  non 
agitur  de  exercitio  iuris;  sed  de  iure  in  se.  Directe 
vel  indirecte,  scilicet  per  alios,  cum  fundatoribus 
(can.  1448)  causam  habere  possunt,  et  ii  ad  quos  quo¬ 
cunque  ex  legitimis  modis  res  cui  patronatus  inhaeret 


(1)  C.  17,  23  de  iure  patr.,  1.  III  Decret.,  38.  —  S.  Congr.  Cone., 
Vercell.,  27  Apr.  1709. 

(2)  Nunc  temporis  haec  iuris  dispositio  frequentem  nanciscitur 
applicationem  causa  potissimum  translationis  bonorum  Imperii, 
quondam,  Austro-Hungarici,  dominis  haereticis,  massonicis  etc.  bello 
nationum  peracto. 

(castrum,  ius  reale  etc.)  pertransit.  Vide  superius  dicta. 
Cum  Syn.  Trid.,  sess.  XXV,  de  ref.,  cap.  9  citato,  edi¬ 
xerit:  « Xec  dictum  ius  patronatus,  venditionis,  aut 
alio  quocumque  titulo,  in  alios  contra  canonicas 
sanctiones  transferre  praesumant  »,  de  reprobata 
simonia  est  locuta  per  quam  ius  patronatus  in  se 
est  pretio  temporali,  per  aliquod  contractum,  com¬ 
paratus.  Sanctiones  quas,  eodem  capite,  defert,  re- 
producit  legislator  in  Codice  can.  729;  2392;  et  iis 
sunt  obnoxii  qui  iuxta  can.  727  pretio  temporali 
dant  spirituali  adnexum,  et  ad  normam  can.  728 
ex  quo:  —  Cum  de  simonia  agitur,  emptio- venditio, 
permutatio  etc.,  late  accipiendae  sunt  pro  qualibet 
conventione,  licet  ad  effectum  non  deducta,  etiam 
tacita,  in  qua  scilicet  annuus  simoniacus  expresse 
non  manifestetur,  sed  ex  circumstantiis  colligatur.  — 
Xon  interdicitur  translatio  iuris  patronatus  adnexi 
rei  cum  res  transit,  contractu  super  re  non  supra  ius, 
ad  alium.  Dicitur  ideo  patronatus  realis.  «  Transfer¬ 
tur  ius  patronatus,  idest  ex  uno  latere  acquiritur  ex 
altero  amittitur,  ait  Card.  D’Annibale,  l.  c.,  30, 
licet  personale  donatione  vel  permutatione  etc...  Si 
est  realis  translatione  rei  cui  inhaeret  (velut  feudo) 
quasi  accessorie  et  per  consequens;  adeoque  nedum 
permutatione  aut  donatione  rei,  sed  et  venditione 
rei  veluti  feudi,  et  ipso  iure  ».  Yide,  quae  sunt  expli- 
cita,  cc.  7-8,  de  Iure  patr .,  c.  ult.  eod.  tit.,  in  6°;  c.  6, 
de  Permut.  «  Quasi  accessoria»;  c.  13,  de  Iure  patr. 
quae  omnia,  excipiendo  sed  confirmans,  recolligit 
praesens  §  3  subiecti  can.  1453.  Prosequitur  e.  I. 
Card.  D’Annibale:  «  Laicale  transfertur  successioni¬ 
bus  regulariter  perinde  fere  ac  fideicommissum  » 
et  notat  ius  patronatus  tamen,  quamquam  ut 
translatitium  fere  transeat  ut  fideicommissum,  in 
successione,  secus  ac  fideicommissum  strictam  inter- 

pretationem  recipere,  —  quia  servitus  est  — ,  utique 
respectu  habito  plenae  auctoritatis  Ordinarii  in 
ecclesias,  et  libertatis  collationum  beneficialium. 
Cui  conceptui  adaequate  consonat  ius  quo  utimur, 
multiplici  argumento,  ut  iam  pluries  visum  est  (1). 

Itaque,  et  hoc  loco,  exceptio  urgetur  translatitiae 
qualitati  qua  pollet  ius  patronatus  reale  suapte  na¬ 
tura;  et  exceptio  est  relate  ad  personas  de  quibus  in 
§  1  canonis  subiecti;  dicitur: 

—  .  Si  res  etc....  ad  aliquam  personam  de  qua 

in  §  1  transeat ,  ius  patronatus  suspensum  manet. 

Personae  de  quibus  §  1  sunt:  infideles,  publici 
apostatae,  haeretici,  schismatici,  adscripti  socie¬ 
tatibus  secretis  ab  ecclesia  damnatis,  excommunicati, 
quilibet,  post  sententiam  declaratoriam  vel  condemna- 
toriam.  Si  ad  quemlibet  horum  —  transeat  res,  cui 
ius  patronatus  reale  cohaeret  —  ius  patronatus 
suspensum  manet.  Cum  agatur  de  iure  non  de  eius 
exercitio,  manere  suspensum  ius  patronatus  idem 
significat  ac  non  transire  ad  personam  rem  adqui- 
rentem,  sed  manere  concretum  rei,  usque  dum  per¬ 
sona  fiat  legitime  capax  illud  possidendi.  In  quo 
distinctio  est  facienda,  intra  nominatos  a  §  1  huius 
canonis.  Pro  infidelibus,  solum  vel  eorum  baptismo 
vel  rei  venditione  aut  alienatione  quacunque  ad  fi¬ 
deles  capaces,  ius  patronatus  reale  vim,  superata 
suspensione,  habere  iterum  potest.  Pro  ceteris, 
sufficit  resipiscentia  et  absolutio. 

Dicitur:  Si  res  transeat,  utique  in  proprietatem. 


(1)  «Sed  in  venditione  omnium  bonorum  (Vecchiotti,  l.  c.  33) 
quemadmodum  in  generali  donatione,  non  est  opus  Episcopi  auctoritate». 
Pro  quacumque  translatione  iuris  patronatus  realis  de  Episcopi  con¬ 
sensu  Codex  tacet  omnino,  proinde  quando  ius  patronatus  est  reale 
simul  et  personale  ut  v.  g.  in  primogeniali,  gentilitio,  ecclesiastico, 
cum  non  interveniat  voluntas  transferentis  vel  recipientis,  et  consensui 
Episcopi  locus  non  est,  et  valet  regula  patronatus  realis. 


19  —  Pistocchi,  De  Re  Reneficiali. 

Quamquam  enim  exercitium  iuris  patronatus  domi¬ 
nium  utile  sequatur,  si  a  dominio  rei  seiunctum  exstet ; 
ut  in  emphyteuta,  usufructuario  etc.,  cum  hic  non 
agatur  de  exercitio  iuris;  sed  de  iure  in  se,  dominus 
et  eius  proprietas  in  considerationem,  solummodo, 
veniunt. 


* 

*  * 

Can.  1454.  Nullum  ius  patronatus  admittatur ,  nisi 
authenticis  documentis  aut  aliis  legitimis  proba¬ 
tionibus  evincatur. 

Per  quos  titulos  adquiritur,  ius  patronatus  exsistere 
probatur.  Probari  autem  debere  antequam  admittatur 
iam  Trid.,  cit.  cap.  9,  sess.  XXY,  de  ref.,  enerviter 
edixit:  «  Ut...  debita  in  omnibus  ratio  observetur,  de¬ 
cernit  sancta  Synodus,  ut  titulus  iuris  patronatus  sit 
ex  fundatione,  vel  dotatione;  (pii  ex  authentico  docu¬ 
mento ,  et  aliis  a  iure  requisitis  ostendatur;  sive  etiam 
ex  multiplicatis  praesentationibus  per  antiquissi¬ 
mum  temporis  cursum,  qui  hominum  memoriam 
excedat,  aliasve  secundum  iuris  dispositionem.  In 
his  vero  personis,  seu  communitatibus,  vel  universi¬ 
tatibus,  in  quibus  id  ius  plerumque  ex  usurpatione 
potius  quaesitum  praesumi  solet,  plenior  et  exactior 
probatio  ad  docendum  verum  titulum  requiratur:  nec 
immemorabilis  temporis  probatio  aliter  eis  suffragetur, 
quam  si  praeter  reliqua  ad  eam  necessaria,  praesenta¬ 
tiones,  etiam  continuatae,  non  minori  saltem  quam 
quinquaginta  annorum  spatio,  quae  omnes  effectum 
sortitae  sint,  authenticis  scripturis  probentur.  Eeliqui 
patronatus  omnes  in  beneficiis  etc.  seu  facultates  et 
privilegia  concessa  etc.  (exceptis  patronatibus  super 

cathedralibus  ecclesiis  competentibus,  et  exceptis 
aliis,  quae  ad  imperatorem,  et  reges  etc.  et  quae  in 
favorem  studiorum  generalium  concessa  sunt),  in 
totum  prorsus  abrogata,  et  irrita  cum  quasi  posses¬ 
sione  inde  secuta  intelligantur  »  (1). 

Ad  quae  accedunt  Statuta  Cone.  Bomani 
(tit.  XXIV,  c.  unie.):  «Mandamus  Episcopis  ut 
illius  memores  Trid.  Concilii  sanctionis  disponentis 
quomodo  ius  patronatus  communitatuum  praeser¬ 
tim  etc.  in  quibus  praesumptio  urget  usurpationis 
probari  oporteat,  diligentissime  ipsi  propriae  dioe¬ 
cesis  patronatus  omnes  examinent  et  ex  documentis 
in  eorum  Curiis...  exhibitis,  inquirant  qua  occasione, 
qua  causa,  quove  titulo  et  iure  patronatus  sint  huius- 
modi  constituti,  et  quos...  repererint...  legitime  con¬ 
cessos...  describant  in  inventario...  in  quo  instru¬ 
menta...  referantur  etc.  ». 

Has  dispositiones  Conciliorum  recolligit  et  sancit 
praesens  canon  1454.  Sed  et  exceptiones  a  Triden- 
tino  admissas  plane  removet  et  tollit,  cum  absolute 
dicatur:  Nullum  ius  patronatus  admittatur  etc.  Or¬ 
dinariis  ergo  et  quibus  de  iure,  munus  denuo  man¬ 
datur  omnes  exstantes  ius  patronatus  examinare, 
quibus  titulis  probentur  (2). 

Titulos  quibus  patronatus  constat,  superius,  vi¬ 
dimus  esse  originarios  et  derivatos.  Pro  diversa  eorum 


(1)  Ponderanda  sunt,  dicit  Fagnanus  (Sect.  426,  de  Iure  patr.,  tit.  38) 
verba  Tridentini :  cum  quasi  possessione  secuta,  quae  aperte  ostendunt 
ad  validitatem  praesentationis  vel  institutionis  non  sufficere  ut  prae¬ 
sentans  communiter  reputetur  patronus,  et  sit  in  quasi  possessione 
iuris  praesentandi  nisi  doceat  de  titulo  et  proprietate  i  uris  patronatus 
ad  praescriptum  Concilii.  Unde  S.  Congr.  Cone,  censuit  decretum  dicti 
cap.  9  sess.  XXV,  circa  probationem  iuris  patronatus  habere  loeum 
etiam  in  petitorio  et  in  possessorio. 

(2)  Cf.  et  cit.  Piae  Mentis  et  Nobis,  lib.  III,  de  iure  patr.  — 
Trid.,  sess.  XIII,  de  ref.,  cap.  12.  — S.  Congr.  Cone.,  A Itamurae,  2  Mar¬ 
tii  1697.  —  Firmana,  22  Ian.  1763. 

natura  probationes  omogeneae  sunt  afferendae, 
sive  authenticis  scripturis  aut  documentis,  sive  ar¬ 
gumentis  iudicialiter  sufficientibus,  ab  eo  delatis 
cuius  interest,  idest  qui  se  affirmat  patronum  esse. 
Praesumptio  enim  (De  Luca,  Ius  patr.,  53)  est  pro 
libertate  Ecclesiae  et  collationis  beneficiariae. 

Utique  canonis  verba  —  nisi  authenticis  docu¬ 
mentis  aut  aliis  legitimis  probationibus  evincatur  — 
et  omnes  probandi  modos  et  munus  actoris  in  re 
complectuntur.  Authentica  documenta  (can.  374, 
§§  1-2)  seu  scripturae  quae  publicam  fidem  faciant, 
sunt  potiores  probationes  non  tantum  pro  origi¬ 
nariis  modis  adquirendi  ius  patronatus  (cann.  2034, 
2035,  2036)  ordinariis,  sed  et  pro  extraordinario  ex 
privilegio,,  et  etiam  pro  derivatis;  sed,  cum  agitur  de 
extraordinario  ex  originariis,  scilicet  praescriptione, 
iudiciariis  probationibus  potissimum  recurrendum  est. 
Pro  hoc  modo  seu  titulo  adquirendi  ius  patronatus, 
ex  can.  1511,  §  2  triginta  annorum  spatio  (prae¬ 
scriptio  extraordinaria)  possessio  et  exercitium  iuris 
patronatus  demonstrari  oportet:  nisi  sit  circa  re¬ 
servata  S.  Sedis  quae  immemorabilem  requirunt 
(vide  et  cap.  9,  de  Praescrip.,  tit.  XXII;  cap.  4, 
de  Parochiis  cum  Glossa  in  eundem).  Proinde,  pro¬ 
batio,  idest:  «  Rei  dubiae  et  controversae  per  legi¬ 
tima  argumenta  ostensio  iudici  facta »  (Mascard), 
insequenda  et  attingenda  demum  est,  per  argumenta 
idonea  a  lege  admissa,  de  quibus  tit.  X,  de  pro¬ 
bationibus,  libri  IV  Codicis.  Quae  media  utique 
(testes,  peritiae,  iuramenta  etc.)  adhiberi  possunt 
etiam  pro  ceteris  modis  adquirendi  ius  patronatus: 
scriptura  quae  habeatur  ut  authenticum  documentum 
pro  titulo  constituendo  iuris  patronatus,  ex  se  prae¬ 
scriptionem  excludit.  Vide  etiam  Lotterius,  o.  c., 
n.  31-37. 


DE  IURE  PATRONATUS 


293 


Illud  singulare  pro  authenticis  documentis,  quae 
respectu  iudicii  dicuntur  probationes  praeconstitutae 
cum  fidem  faciant  ex  se  (JSToval,  Comm.,  439)  (1), 
quod  cum  sint  ad  probandum  ius  patronatus  et  con¬ 
sensum  Episcopi  deferre  debeant,  si  hic  consensus,  ut 
plurimum  (vide  supra  can.  1448  et  praeced.  can.  1453) 
evenit,  requiratur. 

Ex  genere  scriptorum,  in  probationibus  pro  pa¬ 
tronatu,  habentur  scripta  suppletiva,  uti  regesta, 
notae  et  assertiones  scriptae  veterum  documento¬ 
rum  quae  vix  indigitantur;  sed  haec  omnia,  etiamsi 
continuentur  in  bullis ,  minime  probationem  suffi¬ 
ciunt,  si  in  discrimine  sit  posita  ipsa  patronatus 
exsistentia  (S.  E.  Eota,  Aprutina,  luris  patr .,  10  Iunii 
1624.  —  Bremen.,  Praepos.  7  Iulii  1648.  —  Isclana , 
8  Iunii  1916)  (2).  Confer  dicta  ad  can.  1418. 

Coronidis  gratia,  en  quaenam  exempla  pro  dictis 
hucusque:  si  agatur  de  tribus  titulis  (dos,  aedificatio, 
fundus)  quibus  iure  communi  ius  patronatus  adqui- 
ritur,  probatio  potior  ut  scriptura  vel  instrumentum 
in  quo  simul  et  dicti  tituli  et  consensus  Episcopi 
instituentis  ostendatur:  si  agatur  de  patronatu  ex 
privilegio  vel  praescriptione  immemorabili  (ut  pro 
consistorialibus  et  reservatis  S.  Sedi)  vel  triginta 
annorum  (ut  pro  ceteris)  probare  oportet  privile¬ 
gium  rescripto  aut  consuetudinem  successivis  prae¬ 
sentationibus  toto  (3)  tempore  ad  praescribendum 


(1)  Noval,  Commentarium  Codicis,  De  Processibus,  Taurini,  M arietti, 
1920. 

(2)  S.  R.  Rota,  Isclana,  8  Iunii  1916.  —  Mascard,  de  probationibus, 
conclus.  623,  n.  29. 

(3)  Vide  can.  1701.  —  In  contentiosis  actiones  tum  reales  tum  per¬ 
sonales  exstinguuntur  ad  normam  cann.  1508,  1512.  (Vide  can.  1511, 
§  2).  —  Res,  iura,  actiones  —  quae  ad  aliam  personam  moralem  (Ec¬ 
clesiae  beneficia)  citra  S.  Apostolicam  pertinent,  praescribuntur  spatio 
30  annorum. 

requisito:  si  agatur  de  patronatu  ex  cessione,  do¬ 
natione  etc.  probare  oportet  actus  tales  et  peractos 
esse  et  cum  consensu  Ordinarii  si  res  ferat  (in  genti¬ 
litio  et  familiari  est  abs  re).  Demum  si  agatur  de 
patronatu  reali,  idest  adnexo  fundo,  domui  etc.,  ad- 
nexio  probanda  est.  —  Vide  cit.  Isclana  IV  et  Ale¬ 
xandrina,  S.  R.  Rota,  19  Nov.  1919,  Ius  patr.,  ex  qua 
constat  minutam  ( Monitore  Eccl.,  fasc.  Dee.  1921) 
instrumenti  fundationis  minime  sufficere  ad  proba¬ 
tionem. 

Restat,  ut  Ordinarii  ne  Ecclesiae  libertatem  in 
bonorum  ecclesiasticorum  administratione  quae  eo¬ 
rum  iuris  est  imminuant,  diligenter  invigilent  et  in¬ 
quirant  an  patronalia  iura  revera  exsistant  firmata 
solidis  argumentis  aut  legitimis  praesumptionibus, 
an  excessus  qui  forte  irrepserint  in  exercitio  eorum 
sint  cohibendi  (1).  Qui  patronatus  non  probentur, 
declarent  non  exsistere:  documenta  exsistentium  et 
probatae  praescriptionis  propriam  attestationem  se¬ 
dulo  custodiant  in  archivo  Curiae.  Quos  dubii  pa¬ 
tronatus  possessores  habent  sibi  subiectos,  adigant 
(can.  335,  §  1)  ad  obtemperantiam  praescriptorum 
vi  huius  can.  1454  ut  probetur  vel  ius  ab  eis  prae- 
tensurn,  vel  Ecclesiae  libertas  declaretur,  salva  semper 
instantia,  can.  1451,  §  1.  Confer  cit.  Caus.  Altamurae 
S.  Congr.  Cone.,  2  Martii  1697. 

Praescriptio  centenaria  admittitur  ad  substituendum  titu¬ 
lum  aut  uti  acquisitiva  ex  se  sed  non  quando  adest  titulus 
et  non  fuit  mutata  possessio  —  Corte  di  Cassazione  di  Roma, 
8  Aug.  1911.  — 

—  Acquiri  potest,  praescriptione  centenaria,  exstante  stem¬ 
mate  —  Corte  di  Cassazione  di  Torino,  9  Oct.  1914.  — 

—  Amitti  potest  per  non  usum,  et  contrario  aliorum  usu 
sine  oppositione  —  Corte  d’App.  di  Napoli,  2  Apr.  1907.  — 


(1)  Cf.  can.  1514. 

Can.  1455.  Privilegia  'patronorum  sunt : 

1°  Praesentandi  clericum  ad  ecclesiam  vacantem 
vel  beneficium  vacans ; 

2°  Salva  exsecutione  onerum  et  honesta  benefi¬ 
ciarii  sustentatione,  alimenta  ex  aequitate  obti¬ 
nendi  ex  ecclesiae  vel  beneficii  reditibus ,  si  qui  su¬ 
persint,  quoties  patronus  ad  inopiam  nulla  sua 
culpa  redactus  fuerit,  etiamsi  ipse  iuri  patronatus 
renuntiaverit  in  commodum  Ecclesiae,  vel  pensio 
in  limine  fundationis  ipsi  patrono  fuerit  reservata, 
quae  ad  sublevandam  eius  inopiam  non  sufficiat; 

3°  Habendi,  si  ita  ferant  legitimae  locorum  con¬ 
suetudines,  in  sui  patronatus  ecclesia  stemma  gentis 
vel  familiae,  praecedentiam  ante  ceteros  laicos  in 
processionibus  vel  similibus  functionibus,  dignio¬ 
rem  sedem  in  ecclesia,  sed  extra  presbyterium  et  sine 
baldachino  (1). 

Quare  ad  naturam  privilegii  ius  patronatus  in 
facto  lege  nostra  sit  deductum,  superius  diximus  ad 
can.  1448  in  quo  eius  habetur  definitio  ut  «  summa 
privilegiorum  ».  Dispescitur  summa  per  singula,  heic 
loci.  —  Privilegia  patronorum  sunt : 

1°  Praesentandi  clericum  ad  ecclesiam  vacantem 
vel  beneficium  vacans.  —  Quamquam  obiective  prae¬ 
sentatio  idem  non  sit  ac  electio,  ut  videre  est  in 
electionibus  popularibus  ex  patronatu,  can.  1452, 
in  electionibus  Praelati  in  collegialibus  religiosis  vel 
saecularibus  item  patronatis,  can.  148,  tamen  hic 


.(1)  «Patrono  debetur  honos,  onus,  utilitasque». 

privilegium  vel  ius  praesentandi  et  eligendi  indiscri- 
minatim  sumuntur  ut  pars  integralis  iuris  patro¬ 
natus  (1).  In  praesentatione  ad  ecclesias  vel  beneficia 
praecipuum  patronorum  ius  consistit.  Definitur:  De¬ 
signatio  seu  nominatio  personae  idoneae  oblata  supe¬ 
riori  cui  competit  ius  instituendi  in  beneficio  vel  pro¬ 
videndi  de  officio  vacante  (2).  Praesentare  competit  pa¬ 
trono  iam  c.  8  et  9,  de  iure  patr.  Primitus,  uti  innuimus, 
hoc  ius  legitur  indultum  Episcopis  qui  in  aliena  dioe¬ 
cesi  ecclesias  vel  beneficia  fundaverint;  quibus  cum 
fuisset  interdictum  ordinare  pro  eis  clericum,  fuit 
concessum  praesentare  ordinandum  et  instituendum, 
quae  duo  tunc  una  simul  habebantur  (can.  16,  q.  5). 
Postea  hoc  ius  indultum  est  fundatoribus  laicis  qui 
illud  sibi  vel  successoribus  reservassent;  demum 
omnibus  fundatoribus  etiam  non  facta  reservatione. 
Pragmaticis  praesentare  idem  est  nominare:  sed 
reapse  et  haec  inter  se  differunt.  Nominare  indicat 
designationem  tantum,  praesentare  importat  exhi¬ 
bitionem  Ordinario  designatae  personae  ut  eam 
instituat.  Nominatio  designato  ius  non  affert,  prae¬ 
sentatio  vero  ei  ius  defert  ut  instituatur  tenore 
cap.  29,  tit.  XXXVIII,  lib.  III  Decrct.,  ita  quod  ni 
sit,  can.  1466,  indignus  Ordinarius  tenetur  ei  con¬ 
ferre  ecclesiam  vel  beneficium.  Nobis,  sicut  pro  ele¬ 
ctione  diximus,  cuius  effectus  fere  idem  est  ac  no¬ 
minatio,  utraque  res  unum  idemque  est.  Complectitur 
proinde  praesentatio  de  qua  can.  1455  ius  eligendi 
ac  nominandi  et  ius  praesentandi  (seu  privilegium). 


(1)  D’Annibale,  l.  c.,  32.  «A  praesentatione  differt  electio;  quae 
fit  cum  duo  pluresve  digniores,  a  Capitulo  Superiori  proponuntur 
ut  digniorem  ad  vacantem  praelaturam  promoveat.  Ideo  praesentatio 
quae  fit  a  patrono  ecclesiastico  electio  interdum  dici  solet »  Ex  cc.  5, 
50,  de  elect. 

(2)  Badii,  o.  c.,  568.  —  Vecchiotti,  o.  c.,  §  34. 

Pro  facultate  sibi  facta  minime  potest  dici  pa¬ 
trono  competere  collatio,  quae  in  institutione  sub¬ 
stantialiter  consistit,  ut  visum  est,  et  munus  incom¬ 
municabile  Superiori  ecclesiastico  exstat;  tamen  si, 
spreto  non  indigno  praesentato,  collatio  locum  ha¬ 
beat,  in  irritum  Ordinarius  operatus  est,  saltem  ad 
instantiam  patroni,  prouti  ferat  casus  (1),  c.  14,  de 
patr.  et  can.  32,  c.  16,  q.  7,  lib.  III  Decret.  Pro  iure 
quo  utimur,  can.  1463  et  1466,  §  1  habet:  —  Legitime 
praesentatus,  et  idoneus  repertus,  acceptata  praesen¬ 
tatione,  ius  habet  ad  canonicam  institutionem;  — 
can.  148,  in  §  1  edicit:  —  Provisio  officii  ecclesiastici 
fit  vel  per  liberam  collationem  a  legitimo  Superiore, 
vel  per  eius  institutionem,  si  praecesserit  praesentatio  a 
patrono  aut  nominatio,  vel  per  eius  confirmationem  aut 
admissionem,  si  praecesserit  electio  aut  postulatio,  vel 
tandem  per  simplicem  electionem  et  electi  acceptatio¬ 
nem,  si  electio  non  egeat  confirmatione.  —  Ex  quibus 
etiam  patet  quod  habebatur  can.  25  h.  t.  et  can.  14 
de  elect.  circa  finem  —  scilicet  exceptionem  haberi 
pro  ecclesiis  collegialibus  tum  saecularium  tum  re¬ 
ligiosorum  patronatis,  in  quibus  sit  eligendus  Prae¬ 
latus:  facta  electione  honestatis  et  gratitudinis  causa 
patrono  communicatur  ut  non  exquiratur  ab  eo 
confirmatio  aut  infirmatio  peractae  electionis;  sed 
ut  pronum  ei  sit,  penes  Ordinarium  a  quo  confirmatio 
est  exspectanda,  ipsam  electionem  si  velit  et  ex  iustis 
causis  oppugnare. 

Iuri  patronorum  ut  praesentent  ad  vacantem 
ecclesiam  vel  beneficium  vacans,  atque  ut  eorum 


(1)  Si  enim  per  Ordinarium  fieret  collatio  beneficii  patronati  vel 
ecclesiae,  patrono  non  audito  sed  sciente  et  non  reclamante  tempore 
utili,  validitas  collationis  factae  sustineretur.  Quod  equidem  non  currit 
si  patronus  ignoraret  collationem  absque  se  factam,  ut  patet.  Praesumi 
enim  nullo  modo  eius  consensus  tunc  posset.  —  Reiifenstuel,  l.  c.,  70. 

praesentatio  digni  facta  et  acceptata,  sequatur  insti¬ 
tutione  eiusdem,  consonat  officium,  limites  ab  eis 
ne  praetergrediantur  a  lege  canonica  signati.  Prop- 
terea  habetur  can.  2393 :  —  Omnes  qui  iure  eligendi, 
praesentandi,  vel  nominandi  legitime  fruuntur,  si, 
neglecta  auctoritate  illius  cui  confirmatio  vel  insti¬ 
tutio  competit,  officium,  beneficium  aut  dignitatem 
ecclesiasticam  conferre  praesumpserint,  suo  iure 
pro  ea  vice  ipso  facto  privati  manent.  —  Dicitur 
autem  in  canone,  patrono  competere  praesentatio 
clerici  ad  ecclesiam  vel  beneficium  quae  vacent ,  quia 
ut  vidimus  (1)  ex  can.  150,  §  1:  —  Provisio  officii 
de  ime  non  vacantis  ad  normam  can.  183,  §  1,  est 
ipso  facto  irrita,  nec  subsequente  vacatione  conva¬ 
lescit.  —  Quamquam  praesentatio  non  sit  provisio, 
ad  provisionem  tamen  pertinet  pro  officiis  et  bene¬ 
ficiis  necessariae  collationis  ut  pars  integralis:  non 
est  facienda,  quando  provisio  in  irritum  cedat.  — 
Pro  patronatu  reali  cuius  res  in  emphyteusim  vel 
usufructum  sit  data  praesentare  pertinet  ad  uti- 
listam  (2).  Sed  insuper:  « Fit  autem,  ait  cl.  Vec- 
chiotti,  l.  c.,  §  34,  praesentatio  vel  ab  ipso  patrono 
per  se,  vel  eius  nomine  per  mandatarium  speciali 
mandato  instructum,  atque  etiam  per  tutorem,  vel 
curatorem  loco  eorum  quibus  prudentis  iudicii 
defectus  obstat  (tamen  consule  can.  1456).  Sed  prae¬ 
sentationem  rite  factam  esse  oportet,  hoc  est  lit¬ 
teris  in  forma  authentica  expeditis,  et  legitime  exhi¬ 
bitis  Ordinario  a  quo  institutio  tribuenda  ».  Cann.  374 
et  375. 

2°  Salva  exsecutione  onerum  et  honesta  beneficiarii 
sustentatione ,  alimenta  ex  aequitate  obtinendi  ex  eccle- 


(1)  Vide  dicta  ad  can.  1447. 

(2)  Ex  cap.  19  h.  t.  cum  Glossa,  quod  innuinus  supra  can.  1448 
in  fine. 

siae  vel  beneficii  reditibus ,  si  qui  supersint ...(1).  — 
Privilegium  hoc  concessum  patronis  alimenta  obti¬ 
nendi  ex  ecclesiae  vel  beneficii  reditibus,  si  ad  ino¬ 
piam  sint  lapsi,  nec  se  suosque  honesto  labore  ac 
professione  alere  queant,  deducitur  ex  c.  Quicumque , 
P.  II,  Dee.  caus.  XVI,  q.  8,  c.  30,  ex  quo :  «  Quicum¬ 
que  fidelium  devotione  propria  de  facultatibus  suis  Ec¬ 
clesiae  aliquid  contulerint,  si  forte  ipsi  aut  filii  eorum 
redacti  fuerint  ad  inopiam  ab  eadem  ecclesia  suffra¬ 
gium  vitae  pro  temporis  usu  percipiant  »  et  ex 
c.  Nobis  fuit ,  lib.  III  Decret.  tit.  XXXVIII,  de 
iure  patr.,  c.  25,  in  quo  edicitur:  «  Si  ad  inopiam 
vergat,  ab  ecclesia  illi  (patrono)  modeste  succurritur, 
sicut  in  sacris  est  canonibus  institutum  ».  In  quibus 
subito  occurrit  quaestio,  num  alimenta  habere  com¬ 
petat  patrono  qui  ex  familia  est  fundatoris,  ni  ipsi 
fundatori,  vel  patrono  qui  cum  eo  quomodocunque 
causam  habet,  excepto  patrono  ex  privilegio.  Pro 
qua  quaestione  videas  Lotterium,  De  Re  Benef., 
1.  II,  c.  5  qui  scribit:  «Legitimandam  esse  personam 
ipsius  petentis,  videlicet  quod  descendat  a  fundatore; 
neque  enim  sufficit  ostendere  se  esse  patronum 
cum  potuerit  acquirere  ius  patronatus  iure  heredi¬ 
tario  vel  alio  simili  ».  Latiori  doctrina,  favore  scilicet 
etiam  heredum,  ex  recentibus,  cl.  Santi,  l.  c.,  41 
habet:  « Haec  sustentatio  ab  Ecclesia  praestatur 
non  solum  ipsi  patrono  qui  ecclesiam  fundavit  sed 
etiam  eius  filiis  et  heredibus  ad  quos  transit  ius  pa¬ 
tronatus.  Infertur  hoc  ex  caus.  30,  c.  16,  q.  7  ad  quem 


(1)  Ius  alimenta  petendi  et  obtinendi  competit  non  modo  descen¬ 
dentibus  fundatoris  sed  etiam  extraneis  (Corte  d’App.  di  Firenze, 
26  Febr.  1904).  Provisio  Superioris  circa  alimenta  patronis  subiecta 
est  Exequatur  aut  Placet  art.  16  leg.  13  Maii  1871.  —  Alimentaris  adsi- 
gnatio  cedi  potest  (Corte  d’ Appello  di  Bologna,  17  Dec.  1905).  Vide 
eph.  Conlen-ioso  Eccles.,  1907,  p.  233. 

appellat  Clem.  III,  in  c.  25  h.  t.,  et  tenuit  saepe 
Rotae  tribunal  ».  Quod  idem  tenuerunt,  brevitatis 
gratia,  hi  omnes  qui  etiam  singulis  alicui  communi¬ 
tati  fruenti  patronatu  pertinentibus,  tenuerunt  pri¬ 
vilegium  inesse,  habere  alimenta  si  egerint  (1).  ISTobis 
haec  ratio  decidendi  sufficit:  legislatorem  in  Codice, 
minime  distinguere  intra  patronum  et  patronum. 
Proinde  ad  omnes  qui  cum  fundatore  —  causam  ha¬ 
bent  —  privilegium,  de  quo  sermo,  competit. 

Canon  dicit  hoc  privilegium  —  ex  aequitate  — 
descendere  (vide  Baruzzi,  Mon.  Eccles.,  Xov.  1923, 
p.  341).  Quod  minime  vetat,  ut,  sicuti  ius  verum, 
praesidiari  nequeat  coram  iudice.  Patronus  potest 
convenire  coram  iudice  beneficiarium  vel  sacrum  mi¬ 
nistrum  solvere  renuentem,  non  legitime.  Arg. 
cap.  23,  tit.  XXXVIII,  1.  III  Decret.  Equidem 
coincidit  natura  privilegii  cum  conceptu  aequitatis; 
sed  hoc  se  habet  tantummodo  ex  parte  concedentis 
seu  Ecclesiae  (in  actu  primo);  ex  parte  autem  pri¬ 
vilegium  habentis,  relate  ad  eum  scilicet  qui  solvere 
debet,  est  verum  ius  (in  actu  secundo)  a  lege  san¬ 
citum,  atque  actione  in  'petitorio  experiunda  fulci- 
tum  (2).  Et  hoc  valet  etiamsi  in  pactum  non  fuerit 
occasione  fundationis  deductum :  descendit  enim 
a  iure  constituto;  etiamsi  patronus  ius  praesentandi 
vel  dimiserit  vel  alteri  cesserit;  non  cessat  enim 
propter  hoc  (can.  1451,  §  1)  esse  patronus  (3).  Vide 
et  can.  1471. 

Ex  ecclesiae  vel  beneficii  reditibus  subveniendum 
est  patrono.  Utique  hoc  intelligi  debet  de  reditibus 
ex  bonis  provenientibus  a  fundatione;  ac  proinde 


(1)  Quod  non  admittimus. 

(2)  Vide  et  Sebastianelli,  l.  c.,  231.  . 

(3)  Vecchiotti,  l.  c.  :  «  Alimenta  debentur  non  iure  praesentationis 
sed  iure  fundationis  ».  —  Viviani,  Praxis  luris  palr.,  d.  1-13. 

e  substantia  et  generositate  fundatoris.  Si  enim 
ecclesia  vel  beneficium  postea  ditata  supra  modum 
sunt  aliunde,  non  ex  hac  abundantia  quid  potest 
repetere  patronus. 

Dicitur  patronum  alimenta  exspectare  posse :  quod 
vi  verborum  significat  subveniri  in  necessariis  non 
in  voluptuariis,  et  importat  non  patrono  tantum; 
sed,  ut  ex  cap.  Quicumque  relato  constat,  etiam  suis 
proxime  coniunctis  (1).  Notetur  illud  modeste  cap.  No¬ 
bis  fuit. 

Sed,  ut  huic  patroni  privilegio  locus  fiat,  condi¬ 
tiones  necesse  est  verificari;  et  prima  haec  habetur: 
Salva  exsecutione  onerum.  —  Cit.  Lotterius,  e.  Z.,  prose¬ 
quitur:  «  Pro  instruendo  autem  processu...  duo  sunt 
necessario  probanda,  quorum  primum  est  superef¬ 
fluentia  redituum  in  ecclesia,  detractis  expensis  ne¬ 
cessariis  cultui  divino;  alterum  vero  est  inopia  ex 
parte  petentis  ».  Quod,  attenta,  quam  sibi  proposuit 
fundator,  finalitate,  patet  liquido.  Pius  fundator  de 
rebus  suis  Ecclesiae  donat  ut  finis  spiritualis,  qui 
per  officium  in  beneficio  vel  ecclesia  fundata  est 
concretum,  obtineatur.  Primo  ergo  et  ante  omnia, 
onera  pro  cultu  divino,  pro  procuranda  salute  ani¬ 
marum,  persequi  debent.  Unica  exceptio  dari  po¬ 
test:  si  praeter  ea  quae  directe  officium  beneficiale 
vel  bonum  ecclesiae,  ingrediantur,  ut  onera  fundatione 
statuta  etiam  adsint  opera  beneficentiae  favore  pau¬ 
perum:  ante  pauperes  extraneos  subveniendum  est  pa¬ 
trono  (2).  Quamquam  enim  non  ex  iustitia  ei  sit 
lege  nostra  concessum  posse  alimenta  petere,  facta 


(1)  Uxori  et  filiis  in  primis,  conviventibus  item  in  eadem  fa¬ 
milia  seu  domo. 

(2)  « Sufficit  autem  ut  qui  alimenta  petit,  singulis  annis,  iuxta 
fundationis  tenorem  recepisset  cereum  in  die  Purificationis  et  mandatum 
habuisset  de  manutenendo  ».  Schmalzgrueber,  l.  c. 

concessione,  ius  quod  ei  competit  potius  est  iure 
eorum  qui  utilitatem  ex  sui  fundatione  obtinere 
valent.  Nemo  contra  se  caritativum  sensum  exer¬ 
cet.  Cfr.  c.  25  de  iure  patr.,  can.  29  cit. 

Habetur  insuper:  et  honesta  beneficiarii  susten¬ 
tatione.  —  Recolantur  quae  cit.  Trid.,  sess.  XIV,  de 
ref.,  cap.  12  habet,  ut  negari  decernat  ius  patronatus 
fundatori  ecclesiae  vel  beneficii  « sine  sufficienti 
dote »  competenter,  de  propriis  bonis,  concessa. 
Sustentatio  ministrorum,  uti  ex  allatis  testimoniis 
cum  de  cann.  1409,  1410,  1415,  1418  egimus  constat, 
praesidiari  debet  in  primis.  Sed  tenore  canonum, 
cum  de  honesta  sustentatione  agitur,  minime  com¬ 
prehendi  queunt  quae  excedunt,  iuxta  probos  et 
pios,  conveniens  limen,  respectu  habito  etiam  officii 
dignitate  et  gradu.  Ad  rem  Benedictus  XIY  ( Instit ., 
c.  13):  «Inter  ea  quae  parocho  supersunt  nequaquam 
admiscendas  esse  (dico)  expensas,  quae  fiunt  pro 
alendis  consanguineis,  aut  pro  servanda  generis  sui 
conditione  (non  officii).  Ea  solum  numeranda  sunt 
quae  ad  Parochum  ipsum  sustentandum  necessaria 
ducuntur  ». 

Dicitur:  si  qui  supersunt  reditus  etc.  —  Uti¬ 
que  si  supereffluentes  reditus  (salva  exsecut.  etc.), 
sint  alias  consumpti  cum  de  egestate  patroni  con¬ 
stat,  ex  eis  non  potest  is  adiuvari,  sed  beneficiarii 
munus  et  officium  est,  statim  pro  immediata  be¬ 
neficii  gestione  etiam  egenti  patrono  providere,  cum 
iam  constet  reditus  ad  hoc  superesse. 

—  Prosequitur  canon : . quoties  patronus  ad  ino¬ 

piam  nulla  sua  culpa  redactus  fuerit.  —  Duo  sunt  pro¬ 
banda:  inopia  et  culpae  carentia.  Docent  aliqui  ex 
doctoribus  ad  alimenta  ius  non  habere  fruentem  pa¬ 
tronatu,  nisi  in  extrema  egestate  dilapsus  fuerit. 
Aliter,  et  scite,  ceteri  cum  Barbosa  tenent  sufficere 

veritatem  status  inopiae.  Quod  habetur  cum  quis 
seipsum,  uxorem,  familiam  ex  superstitibus  bonis, 
vel  ex  fructibus  laboris,  officii  convenienter  susten¬ 
tari  nequeat;  nec  alias  parentes,  coniunctos  habeat, 
qui  suis  occurrant  necessitatibus  (1). 

Quoad  autem  carentiam  culpae,  dicimus  in  sensu 
canonis  culpam  stricte  accipiendam  esse,  quatenus 
importet  quasi  dolum,  ut  cum  quis  sua  bona  dissipet 
fretus  spe  unquam  sibi  necessaria  defutura,  vi  iuris 
patronatus  quo  gaudet.  Indirecte,  remote  quis  pro¬ 
pria  negligentia,  inscitia,  equidem  non  penitus  in¬ 
culpabili,  quandoque  etiam  indulgentia  excessiva 
filiis,  dilabitur  in  lacrimosum  statum  quem  egesta¬ 
tem  nuncupamus.  In  tali  discrimine  constitutus  quis 
non  privatur  privilegio  de  quo  canon  subiectus. 

—  .  etiamsi  ipse  iuri  patronatus  renuntiaverit  in 

commodum  Ecclesiae.  —  Agitur  de  iure  patronatus  in 
sua  integritate  sumpto,  non  tantum  de  iure  praesen¬ 
tandi.  Equidem  si  tenore  can.  1451  indulserit  officiis 
sui  Ordinarii  et —  loco  iuris  patronatus...  aut  saltem 
loco  iuris  praesentandi,  spiritualia  suffragia  etc.  — 
acceptaverit  duplici  benemerentiae  titulo  sibi  eccle¬ 
siae  gratum  animum  devicit;  primo,  ecclesiam  vel 
beneficium  fundando;  secundo  privilegia  patronorum 
aut  saltem  ius  praesentandi  remittendo.  Cum  autem 
hoc  ultimum  magis  sit  libertati  collationum  infensum, 
non  solum  quia  ipso  renuntiato,  ut  nuper  diximus, 
patronus  restat  in  patronorum  iurium  possessione, 
vide  can.  1471,  sed  quia  magis  obsecundat  Ecclesiae 
desideriis  tenore  huius  commatis  etiam,  alimenta 
recipit  si  egeat  (2),  ipso  remisso,  tantum. 

Praesens  comma  excludit  a  favore  alimentorum 


(1)  V.  Manacorda,  l.  c.,  126. 

(2)  Vermeersch,  l.  c.,  777. 

percipiendorum  in  egestate  solummodo  patronum 
qui  integrum  ius  patronatus  renuntiaverit  favore 
alicuius  tertii  v.  g.  cessione,  donatione  etc.  «  Tertia 
conditio  est,  scribit  cl.  Sebastianelli,  l.  c.,  232,  ut 
iuri  patronatus  non  renuntiaverit  gratia  extraneae 
personae;  per  hanc  enim  renuntiationem  patronus  a 
se  abdicavit  omnia  iura  patronatui  adnexa.  Con¬ 
trarium  tenendum  quando  patronus  renuntiavit 
favore  Ecclesiae  ».  Sed  et  hoc  notari  debet  quod  si 
aliquis  patronus  pure  et  simpliciter  patronatum  re¬ 
nuntiaverit,  nulla  a  Superiore  requisita  substitu¬ 
tione,  renuntiatio  praesumitur  facta  in  commodum 
Ecclesiae,  ac  proinde  lapsus  in  egestatem,  renuntians 
gaudet  privilegio  de  quo  sermo.  Descendit  hoc  suapte 
natura  a  ratione  iuris  patronatus,  quod  cum  sit 
privilegium  est  de  se  odiosum,  et  speciatim  quatenus 
implicat  libertatem  iurisdictionis  ordinariae  et  be- 
neficialium  collationem:  Ecclesiae  favet  renuntians. 

—  .  vel  pensio  in  limine  fundationis  ipsi  pa¬ 

trono  fuerit  reservata ,  quae  ad  sublevandam  eius  ino¬ 
piam  non  sufficiat.  —  Sicuti  in  limine  fundationis 
fundator  potest  (can.  1417,  §  1),  de  consensu  Ordi¬ 
narii,  conditiones  apponere,  ita  potest  et  pensionem 
sibi  reservare,  vel  censum  vel  etiam  fructus  vacantis 
ecclesiae  (Yecchiotti,  l.  c.,  35),  cum  hoc  nec  honestati 
nec  naturae  beneficii  repugnet.  Yide  et  c.  23,  de 
iure  patr.  Immo  congruum  videtur  certis  in  adiunctis 
emolumentum  sibi  et  suis  descendentibus  patronum, 
vel  partem,  reservare,  cum  sponte  omnia  donet,  quae 
ad  fundationem  sunt  undequaque  necessaria.  Prop- 
terea  ea  solvere  beneficiatus  vel  provisus  de  ecclesia, 
ex  iustitia,  tenetur.  Cautum  tamen  est  veteri  iure  ne 
originariis  dispositionibus  nova  gravamina  addantur. 
«  Praesenti  decreto  statuimus,  legitur  c.  Praeterea, 
1.  III  Decret.,  tit.  XXVIII,  de  iure  patr.,  eos,  sive 

advocati  sive  patroni,  sive  vicedomini,  seu  quocun¬ 
que  alio  nomine  censeantur,  a  gravaminibus  eccle¬ 
siarum  cessare,  nihilque  in  ipsis,  praeter  antiquos  et 
moderatos  reditus,  a  locorum  Episcopis  institutos 
exigere,  aut  si  aliud  exegerint,  excommunicationi 
subdantur.  Contractus  quoque  huiusmodi,  quos  fe¬ 
cerint,  vel  facient  in  futurum,  vim  aliquam  decer¬ 
nimus  non  habere  ». 

Heic  loci  de  pensione  tantummodo  agitur,  et 
fit  patrono  facultas  exquirendi  alimenta,  etsi  et 
pensionem  lucretur  in  limine  fundationis  reservatae, 
quando  haec  ad  sublevandam  eius  inopiam  non  suf¬ 
ficiat.  Quod  est  res  facti  per  Ordinarium  cognoscenda. 
Itaque  patronus  ex  quasi  contractu  pensionem  accipit; 
ingreditur  enim  pensio  censum  onerum  beneficialium 
vel  fundationis,  pro  cuius  exsecutione  cavetur  initio 
huius  commatis;  si  adhuc  egeat,  fruitur  privilegio 
alimentorum ,  sicuti  ceteri  patroni  (1). 

3°  Habendi ,  si  ita  ferant  legitimae  locorum  con¬ 
suetudines ,  in  sui  patronatus  ecclesia  stemma  gentis 
vel  familiae.  —  Generatim  de  privilegiis  heic  recensitis, 
optime  Franciscus  de  Eoye  (lib.  II,  cap.  5,  de  iure 
patr.):  «  In  officiis  et*  honoribus  exhibendis,  non  modo 
Addendum  est  quid  lege  sancitum,  sed  quid  consue¬ 
tudine  valeat;  modo  tamen  non,  eiusmodi  consue¬ 
tudine,  iura  inducantur,  quae  Ecclesiae  decori 
opponantur,  vel  rectam  divinorum  officiorum  admini- 
strationem  turbent,  quae  licet  longaevo  usu  inducta, 
adhuc  tamen  potuerunt  legitima  auctoritate,  abo¬ 
leri  » (2).  At  in  specie  de  privilegio  figendi  in  ecclesia 
patronata  —  stemma  gentis  vel  familiae  —  quod 


(1)  Pensionis  conceptum,  etsi  ad  aliud  argumentum,  exposuimus 
cum  de  can.  1429  egimus. 

(2)  Ferraris,  v.  Praescriptio,  II,  14;  et  cap.  1,  3  De  pactis,  De- 
cret.,  1.  I,  tit.  XXV. 


20  —  Pistocchi,  De  Re  Beneficiali. 

serius  inductum  est  relate  ad  praecedens  mos  inscri¬ 
bendi  nomen  vel  nomina,  illud  advertere  est  lioc 
posse  concedi  cum  agitur  de  patronatu  laicali.  Pro 
patronatu  ecclesiastico,  concessum  tantummodo  est 
figere  insignia  officii  vel  dignitatis  ecclesiasticae  cui 
patronatus  adhaeret,  cum  quaque  transmittitur.  Adie-- 
ctio  stemmatis  alicuius  familiae  praesumptionem 
inducere  posset  patronatum  esse  familiare  vel  gen¬ 
tilitium,  id  quod  caveri  sedulo  debet,  cum  secum- 
ferat  servitutem  ecclesiae  laicis  absque  titulo  ad  hoc 
requisito.  Ceterum  cum  non  constat  de  requisito 
consuetudmis  suffragio,  minime  oportet  Superiores 
ecclesiasticos  et  ecclesiarum  rectores  nimium  in- 
dulgere,  hisce  exterioritatum  pompis,  nec  praetextu 
aliquoties  specioso  alios  excitandi  ad  opera  paroeciae 
vel  ecclesiae  utilia.  Fucum  faciunt  plerumque  haec 
motiva.  Audiatur  Lotterius  (in  dist.  XXXII,  c.  11): 
«  Xon  melate  praetendi  nescio  quem  zelum  proprio 
exemplo  alios  movendi,  quod  non  damno,  sed  id 
prorsus  ad  Dei  iudicium  spectat,  qui  solus  de  occultis 
decernit:  secretorum  autem  et  cognitor  Deus,  et 
iudex  est».  Propterea,  uti  iarn  notavimus,  primi 
fideles  multa  offerebant,  pauca  sfcu  nulla  sibi  reser¬ 
vabant. 

Hoc  demum  notare  est,  quandoque  occasione  re¬ 
parationum  ecclesiis  (can.  1469,  §  2)  vetustate  vel 
iniuria  elementorum  dirutis,  patronum,  ut  indulgeat 
uxori,  una  cum  proprio  stemmate  pictum  vel  in¬ 
sculptum  velle  poni  et  consertum  stemma  familiae 
consortis.  Hoc  sedulo  vitandum,  ne  posteri  familiarum 
occasionem  nanciscantur  iurgiorum  et  discordiarum, 
sed  potissimum  ne  vinculi  ecclesiae  in  duplum  eva¬ 
dant.  Quod  verum  est,  etsi  domina  et  coniux  de  suo 
aliquid  contulerit  ad  expensas  reparationum;  est 
enim  hoc  praecise  contra  naturam  patronatus  qui, 

uti  diximus,  exsurgit  tantum  ex  completo  opere  fun¬ 
dationis;  contra  legem  can.  1450,  ex  quo  nullus  in 
posterum  patronatus  constitui  debet;  est  in  specie 
sua  praevisum  et  damnatum  sess.  XXV,  Trid.,  cap.  9, 
de  ref.,  edicente:  «Similiter  quoque  patronatus...  seu 
ex  augmento  dotis,  seu  ex  nova  constructione  vel  alia 
simili  causa...  impediantur...  et  restituto  patronis  eo, 
quod  ab  eis  idcirco  datum  est,  in  pristinum  libertatis 
statum  (ecclesias  vel  beneficia  Episcopi)  reducant  ». 

Abs  re  erit  adiicere,  Ordinario,  ius  esse  et  officium 
cognoscendi  de  bis  omnibus,  et  rectoribus  ecclesia¬ 
rum  nullum  ius  esse  indulgendi  super  haec  signa 
exteriora  et  permanentia  iuris,  quod  tantum  indi¬ 
recte  respicit  ipsum  rectorem,  sed  directe  respicit 
Ordinarium  quia  eius  potestatem  coarctat.  Item 
Ordinarii  officii  esse  vigilare  ne  quid  praeter  receptos 
mores  adiungatur  et  cognoscere  de  legitimitate  con¬ 
suetudinis,  iuris  tenore  praescriptae  (acquisitivae 
et  liberativae,  cann.  1508-1509,  ut  supra  dictum  est). 

—  .  'praecedentiam  ante  ceteros  laicos  in  pro¬ 

cessionibus  vel  similibus  functionibus. 

Pro  processionibus  vide  can.  1290,  §  1,  §  2,  pro 
functionibus  can.  2256.  Afferuntur  pro  honorifico 
hoc  iure  quod  patronis  ex  vetustate  usque  in  praesens 
servatur,  plurima  testimonia,  ex  quibus  c.  XXV,  No¬ 
bis  fuit,  1.  III  Decret.,  de  iure  patr .,  XXXVIII,  in 
quo  legitur:  «  Pro  fundatione  quoque  ecclesiae  honor 
processionis  fundatori  servatur  »  et  aliud  ex  Parte  II 
Decreti,  causa  XVI,  quaest.  VII,  c.  XXVII  Fri- 
gentius  in  quo  habes:  «  Xihil  tamen  sibi  fundator  ex 
hac  basilica  noverit  vindicandum  nisi  processionis 
aditum  etc.  »;  vide  et  c.  XXVT,  ibidem.  Qui  honos 
antiquitus  ita  intellegebatur  ut  patrono  diebus  sol¬ 
lemnioribus  ecclesiam  ingredienti  vel  adventanti, 
obviam  occurreret  clerus.  Qui  mos  excidit  ut  habetur 

ex  Pontificali  Romano  et  notavit  Card.  Hostiensis; 
solummodo  pro  regibus  et  principibus  servatur. 
Ceteris  patronis,  in  sollemni  et  publica  processione, 
honoratior  locus  inter  laicos  et  tenore  huius  canonis 
servatur ;  quasi  censeri  debeat  dux  ceterorum  fidelium 
ad  sacrum  locum  et  divina  mysteria  convenien¬ 
tium  (1). 

In  specie  autem  pro  functionibus,  habere  praece¬ 
dentiam  inter  laicos  secumfert,  iuxta  probatos  mores, 
et  praeferri  in  suscipienda  pace,  in  precibus  nomine 
patroni  pronuntiato,  in  thurificatione,  aspersione 
aquae  benedictae,  in  oblatione  panis  item  benedicti, 
item  candelae,  palmarum  etc.  Vetitum  tamen  est 
aspergillum  aquae  benedictae  patrono  porrigere,  ut 
semetipsum  adspergat,  etiam  si  patronus  sit  clericus 
et  patronatus  ecclesiasticus:  hoc  rubricis  reservatur 
Episcopo,  tantum  (2). 

Dicitur  in  3°  commate  canonis  subiecti  omnia 
haec  quae  describuntur  in  privilegium  esse  patronis 
iuxta  consuetudines.  Certe,  si  praeter  consuetudinem, 
et  supra  eam,  habeantur  aliqua,  speciatim  quoad 
processiones  et  functiones,  statuta  in  tabulis  fun¬ 
dationis,  religiose  potiori  iure  servanda  sunt.  Le¬ 
gislator  quod  minimum  est,  et  pro  omnibus,  heic 
decernit. 

—  .  digniorem  sedem  in  ecclesia,  sed  extra  pre¬ 

sbyterium  et  sine  baldachino.  —  Habetur  in  c.  Ut  laici, 
1.  III  Decret.,  tit.  I,  De  vita  et  lionest.  cleric.,  c.  1: 
«  Quando  sacra  mysteria  celebrentur,  stare  vel  se¬ 
dere  inter  clericos  (patroni)  non  praesumant  ».  Ex  quo 


(1)  Ad  quaestionem:  qui  honor  debeatur  patrono  extra  eccle¬ 
siam  patronalem  respondet  Schmalzgrueber  (P.  IV ,  tit.  38,  de  iure  patr.): 
«  Sicut  parentes  a  liberis  ita  ipse  ab  ecclesiae  rectore  est  venerandus  ». 

(2)  Cf.  Pontificale  Romanum,  tit.  De  Eccles.  Dedicatione  et  Con- 
secr.  —  s.  c.  EE.  et  RR.,  Tolentinaien.,  28  Aug.  1847 ;  8  Apr.  1848,  ad  3. 

concludit  Pignatelli  (tom.  II,  consuit.  III)  etiam  pa¬ 
tronos  quibus  honorabilior  locus  debetur  in  ecclesia, 
sedere  non  debent  intra  septa  presbyterii.  Quod 
equidem  ita  intelligi  debet  ut  laici  partem  non  ha¬ 
beant  cum  clericis  in  presbyterio  quod  iure  veteri 
erat  in  choro  cancellis  occlusum,  non  autem  in  parte 
exteriori  quamvis  cancellis  clausa  et  prope  altare, 
ubi  laici  stare  et  sedere  aliquatenus  poterant  in  pres¬ 
byterio.  Hoc  sensu  intelligenda  est  decisio  S.  E.  E., 
Capellae ,  habita  die  5  Martii  1599  quae  saepius 
urgetur.  Cum  usus  divina  celebrandi  in  choro,  sensim 
in  desuetudinem  sit  lapsus,  et  tantummodo  in  paucis, 
praeter  urbem,  basilicis  aut  cathedralibus  ecclesiis 
vigeat  (1);  in  sensu  canonis  subiecti,  presbyterium 
accipi  generatim  debet  pro  loco  ubi  divina  celebrant 
vel  eis  ministrant  clerici.  Patroni  insidere  debent  in 
procero  loco,  sed  ubi  coadunatur  plebs  fidelium.  Et 
hoc  quidem,  adiungimus,  nisi  sit  praesens  dominus 
loci,  qui  scilicet  iuris dictionem  saltem  contentiosam 
in  cives  exerceat,  vel  qui  per  illum,  ut  v.  g.  pro  Syn¬ 
dico  vel  Praefecto  viri  delegati.  Hoc  casu,  minime 
patrono  primus  locus  debetur,  sed  secundus. 

Dicitur  —  sine  baldachino  —  et  planum  est. 
I^on  competit  enim  patrono  habere  iurisdictionem  in 
Ecclesia.  Cfr.  Pontificale  Bom.,  ut  supra,  et  S.  Eit. 
Congr.,  decretum  13  Martii  1688. 

Nota.  —  Ante  Codicem,  privilegia  honorum  re¬ 
censita  una  simul  cum  iure  processionis,  salvo  iure 
particulari  et  tabulis  fundationum,  censebantur  pa¬ 
trono  collata.  Species  quaedam  in  uno  genere  — 
ius  processionis  —  comprehensae.  Cum  his,  et  ius 
sepulturae  complectebatur,  honorificentiore  utique 
loco.  Canon  de  quo  agimus  distincte  privilegia  indi- 


(1)  Ut  plurimum  ex  privilegio  Apostolico. 

gitat,  reticita  sepultura,  eo  quia  moribus  moder¬ 
nis  excidit  usus  humandi,  in  ecclesiis,  cadavera  fi¬ 
delium. 


* 

*  * 

Can.  1456.  Uxor  per  seipsam  ius  patronatus  exercet , 
minores  per  parentes  aut  per  tutores;  quod  si  pa¬ 
rentes  vel  tutores  acatholici  sint ,  ius  patronatus 
interim  suspensum  manet. 

Sequitur  ius  patronatus  communem  ceterorum 
regulam  ex  qua  incapax  ius  suum  per  se  exercendi, 
per  alium  illud  exercet. 

Dicitur :  uxor  per  seipsam  ius  patronatus  exercet.  — 
Quatenus  ius  patronatus  inhaereat  bonis  dotalibus, 
ius  novum  statuitur.  Praecedenti  iure  foeminis,  non 
sub  tutela  aut  cura,  generatim  facta  erat  potestas 
ius  patronatus  per  seipsas  exercere,  sed  uxoribus 
tantum  si  ius  patronatus  esset  personale  v.  g.  gen¬ 
tilitium  vel  adnexum  bonis  v.  g.  paraphernalibus;  si, 
secus  inhaereret  bonis  dotalibus,  per  maritum  exer¬ 
cebatur.  Yide  ec.  23-25,  de  iure  patr.  Quod  tamen  non 
sine  controversiis  pacificum  evaderat  (1).  Quidam 
enim  ex  doctoribus  contra  Garciam  et  Lamberti- 
num  (2)  pro  iure  mariti  sententiam  suam  pronun¬ 
tiantes,  docebant  dari  potuisse  locum  praeventioni 
intra  virum  et  uxorem,  ita  ut  ea  debuisset  haberi 
uti  valida  praesentatio,  quae  prima  ex  alterutro  ha¬ 
beretur.  Sed  iura  incerta  manere  nequeunt.  Proinde 
communis  doctorum  stabat  pro  marito,  quando  ius 


(1)  Lambert,  De  iure  patr.,  1.  I,  P.  6,  q.  5,  art.  8. 

(2)  Manacorda,  o.  c.,  162;  D’Annibale,  l.  c.,  31. 

patronatus  erat  ex  bonis  dotalibus,  admissa  uxori 
capacitate  iuris  patronatus  exercendi  (Barbosa,  l.  c.) 
quando  secus  adnecteretur  aliis  bonis  ei  provenien¬ 
tibus  aut  ratione  maioratus,  successionis,  consangui¬ 
nitatis;  aut  ex  fructu  laboris,  industriae,  ex  do¬ 
natione  etc.  Maritus,  bis  in  adiunctis,  nisi  ex 
urbanitate  aut  ex  delegatione  vel  saltem  tacita 
concessione  uxoris,  poterat  semet  intromittere 
negotio. 

Codex  uxori  qua  tali,  proinde  speciatim  pro  iure 
patronatus  dotalibus  bonis  adnexo,  autonomiam  ad¬ 
ministrativam  recognoscit.  Indulget  legislator  sae¬ 
culi  moribus,  et  exceptionem  favore  praesumptae 
pietatis  devoti  feminei  sexus  recise  invehit.  Hodie 
penes  modernas  legislationes  foemina  libertatem 
omnia  quasi  iura  exercendi  nanciscitur  (1). 

—  .  minores  per  parentes  aut  per  tutores.  — 

Can.  89  edicit:  —  Persona  maior  plenum  habet  suo¬ 
rum  iurium  exercitium;  minor  in  exercitio  suorum 
iurium  potestati  parentum  vel  tutorum  obnoxia  manet , 
iis  exceptis  in  quibus  ius  minores  e  patria  potestate 
exemptos  habet.  —  Praesens  canon  pro  patronatu 
subiicit  minorem  praecise  parentibus  aut  tutoribus: 
qui  autem  sunt  minores  habetur  can.  88,  §  1 :  —  Per¬ 
sona  quae  vicesimum  primum  aetatis  annum  exple¬ 
vit,  maior  est;  infra  hanc  aetatem,  minor  — ;  §  2,  §  3 
qui  impubes  et  infans.  Sed  quatenus  nostra  refert 
hoc  unum  importat  eos  tenore  huius  canonis  re¬ 
praesentari,  uti  minores  per  parentes  aut  per  tu¬ 
tores.  Excidunt  proinde  quae  intra  veteres  doctores 
disputabantur  de  validitate  praesentationum  pa¬ 
tronalium  ex  parte  pupilli,  per  septennium  infan¬ 
tiam  praetergressum,  ex  parte  tutoris,  ipso  pu- 


(1)  Guidi,  Lectiones  iuris  comparati,  P.  IV,  Eomae. 

pillo  inaudito,  vel  de  spreta  per  pupillum  tutoris 
auctoritate. 

Notae.  —  Can.  88,  §  3  habet:  —  Infanti  assimilan- 
tur  quotquot  usu  rationis  sunthabitii  destituti.  —  Proinde, 
quae  valent  tenore  canonis  de  quo  sermo  pro  mi¬ 
noribus,  valent  et  pro  Tiabitualiter  mentecaptis  vel 
furiosis.  Ius  patronatus  exercent  per  parentes  aut 
per  tutores. 

—  Non  legitur  expelli  a  iure  patronatus  possidendo 
et  exercendo  illegitimos  et  spurios.  Cum  possent  (1) 
ecclesias  fundare  vel  beneficia,  equidem  ius  patro¬ 
natus  ad  eos  lege  pervenit,  cum  acquirere  fundos, 
villas  sint  capaces,  quibus  ius  patronatus  inhaereat 
et  transmissionem  capere  iuris  patronatus  potuere  et 
possunt.  Atque  ita  de  titulis  originariis  et  derivatis, 
per  singula,  dicendum.  Nec  officit  eos  repelli  ab  or¬ 
dinum  receptione  quod  iure  nostro  constat  can.  984, 
n.  1;  pro  dignitatibus  can.  232,  §  2,  n.  1;  331;  320; 
504  etc. 

Ius  eligendi  est  simpliciter  spirituali  adnexum, 
quod  non  dicitur  de  praelatura  et  officio  ecclesia¬ 
stico.  Sed  in  specie  advertatur,  pro  beneficiis  a 
quibus  indirecte  arcentur  cum  non  possint  nisi  dis¬ 
pensatione  ad  ordines  accedere  illegitimi  et  spurii, 
id  quod  habetur  can.  991,  §  3:  —  Dispensatio  ge¬ 
neralis  ad  ordines  valet  pro  ordinibus  quoque  maiori¬ 
bus;  et  dispensatus  potest  obtinere  beneficia  non 
consistorialia  etiam  curata,  sed  renuntiari  nequit 
S.  E.  E.  Cardinalis,  Episcopus,  Abbas  vel  Praelatus 
nullius ,  Superior  maior  in  religione  clericali  ex¬ 
empta.  — 

—  .  quod  si  parentes  vel  tutores  acatholici  sint, 


(1)  Hodie  solummodo  titulo  ex  derivatis  acquiri  potest  generali 
lege,  can.  1450,  ius  patronatus. 

ius  'patronatus  inierim  suspensum  manet.  —  Agitur  heic 
tantummodo  de  exercitio  iuris  patronatus,  non  de 
iure  patronatus  in  se;  et  non  modo  de  personali  vel 
reali,  sed  de  utroque  simul.  Quamquam  proprie 
acatholici  sint  haeretici  (et  vide  can.  542,  n.  1)  heic 
comprehendi  constat  etiam  apostatas,  infideles, 
can.  1453,  §  1,  §  3,  et  schismaticos:  Schismatici, 
theologorum  communis  sententia  est,  post  Conci¬ 
lium  Vaticanum,  sunt  etiam  haeretici  (1),  sed,  et 
cum  apostatis,  haereticis  eadem  excommunicatione 
plectuntur  can.  2314,  §  1.  Comprehenduntur  heic 
etiam  adscripti  societatibus  secretis  ab  Ecclesia 
damnatis  et  excommunicati.  Hi  omnes  qui  iuxta 
dicta  ad  can.  1448  ius  patronatus  adquirere  possunt, 
can.  2263  arcentur  ab  actibus  legitimis,  intra  quos 
can.  2256,  n.  2,  habetur  ius  patronatus  exercere ,  vi 
a  can.  2265,  §  1,  n.  1  prohibentur  iure  eligendi,  prae¬ 
sentandi,  nominandi.  Si  ergo,  non  vi  dictionis  «  aca¬ 
tholici  »,  concordantia  saltem  canonum,  omnes  qui 
continentur  in  can.  1453,  §  1  et  in  hoc  can.  1456  sunt 
comprehensi  (2).  Pronum  est  autem  eum  qui  no¬ 
mine  proprio  ius  prohibetur  exercere,  nec  pro  alio 
posse.  Adscripti  vero  societatibus  damnatis  saltem 
vi  excommunicationis,  can.  2335,  communi  sorte 
tenentur. 

Dicitur:  ius  patronatus  inierim  suspensum  manet: 
idest  relate  ad  exercitium,  quoadusque  minor  non 
fiat  capax  per  semetipsum  patronatum  exercere,  vel 
parentes  aut  tutores  iam  non  sint  acatholici  sensu 
canonis  exposito.  Vide  cann.  2314,  2335.  Interim  pro¬ 
inde  ecclesiae  vel  beneficia  iuri  patronatus  subiecta 
fiunt  liberae  collationis.  Sed  prae  oculis  habendus  est 


(1)  Vide  cit.  nostrum:  I  canoni  penali  etc. 

(2)  Vide  et  Monitore  eccles.,  fasc.  Sept.  Oct.  1920,  pag.  297. 

can.  2265  ex  quo:  —  §  1.  Quilibet  excommunieatus : 
1°  Prohibetur  (quidem)  iure  eligendi,  praesentandi, 
nominandi;  2°*  Nequit  consequi  dignitates,  officia, 
beneficia,  pensiones  ecclesiasticas  aliudve  munus  in 
Ecclesia;  3°  Promoveri  nequit  ad  ordines;  (sed) 
§  2.  Actus  tamen  positus  contra  prescriptum  §  1,  nn.  1,  2 
(idest  eligere,  praesentare,  nominare,  exercere  munus), 
non  est  nullus ,  nisi  positus  fuerit  ab  excommunicato 
vitando  vel  ab  alio  excommunicato  post  sententiam 
declaratoriam  vel  condemnatoriam  etc.  —  (1). 

Itaque  si  non  agatur  de  excommunicato  vitando 
vel  de  alio  excommunicato  post  sententiam  declara¬ 
toriam  vel  condemnatoriam,  actus  sustinetur  et  electio, 
nominatio  etc.  vim  habent.  Quod  can.  2265,  §  2  edi¬ 
citur,  congruit  n.  4,  cap.  III  in  «  Normae  peculiares  » 
ordinis  servandi  in  Curia  Romana,  die  29  Sept.  1908. 
Dicitur:  Gratiae  ac  dispensationes  abhinc  d.  3  Nov. 
1908  omne  genus  a  S.  Sede  impetratae  non  sunt 
irritae  vel  illegitimae  nisi  concedantur  nominatim 
excommunicatis  aut  a  S.  Sede  nominatim  a  divinis 
suspensis.  Ad  quae  cl.  Leitner,  De  Curia  Romana , 
pag.  55  reponit:  «Notetur  haec  iuris  immutatio. 
Usque  ad  d.  3  Nov.  1908  rescripta  impetrata  ab 
excommunicatis  quibuscunque,  necnon  ab  haere¬ 
ticis  in  se  nulla  erant;  ideo  iuxta  stylum  Curiae  re¬ 
scriptorum  concessioni  praemittebatur :  —  abso¬ 
lutio  a  censuris  ad  effectum  solummodo  praesentium 
litterarum.  —  Quae  cautela  deinceps  non  erit  ne¬ 
cessaria  ».  Pro  re  nostra  si  praesentatio,  nominatio 
indigeat  confirmatione  vel  institutione  consequenti 
S.  Sedis  valet,  etsi  ab  excommunicato  ut  supra. 

Nullam  proinde  vim  praeservant  quae  antea 


(1)  Ne  confundas  heic  dicta  pro  exercitio  iuris  patronatus  cum 
liis  quae  dicta  sunt  superius  cann.  1448,  1453  pro  iure  patronatus  in  se. 

docebantur  de  necessitate  consensus  Episcopi,  ut 
valida  haberi  deberet  praesentatio  facta  ab  excom¬ 
municato  cum  ageretur  de  collatione  ab  Ordinario. 
Vide  superius  allegata  ad  can.  1453.  Vitandus  autem., 
etiam  iure  praecedenti,  ex  cap.  unie,  de  Sede  Vacante , 
in  6°,  incapax  erat  ius  patronatus  exercendi  (1). 

* 

*  * 

Can.  1457.  Praesentatio,  nullo  iusto  obstante  impe¬ 
dimento,  sive  agatur  de  patronatu  laicali  sive  de 
ecclesiastico  et  mixto,  fieri  debet,  nisi  brevius  tempus 
lege  fundationis  vel  legitima  consuetudine  prae¬ 
scriptum  fuerit ,  saltem  intra  guatuor  menses  a  die 
quo  is,  cui  ius  est  instituendi,  patronum  certiorem 
fecerit  de  vacatione  beneficii  et  de  sacerdotibus  qui  in 
concursu  fuerunt  probati,  si  agatur  de  beneficio 
quod  per  concursum  conferri  debet  (2). 

Sicuti  a  can.  1432,  §  3  praefinitur  Ordinario 
tempus  in  .quo  ius  beneficia  conferendi  quo  pollet 
exercere  valeat,  ita  patrono,  praesenti  canone,  tempus 
determinatur  in  quo  ei  valide  praesentare  liceat.  Et, 
attento  iure  praecedenti,  innovatio  habetur. 

Dicitur:  Praesentatio ,  nullo  iusto  obstante  impedi¬ 
mento.  —  Equidem  agere  non  valenti  tempus  non  currit 
et  hic  praecise  tempus  utile  praefinitur,  tenore  can.  35 
(cfr.  c.  5,  de  concess.  praeb.). 

—  .  sive  agatur  de  patronatu  laicali  sive  de 

ecclesiastico  et  mixto.  —  Antea  distinctio  erat  posita 


(1)  C.  16,  X,  de  concess.  praeb.  et  eccl.  non  vacantis,  III,  8.  — 
Leitner,  De  Curia  Romana,  Ratisbonae,  1909. 

(2)  In  Hispania  vi  concordati  1735  et  R.  O.  30  Iunii  1863  prae¬ 
terlapsus  temporis  praefiniti  non  tollit  ius  praesentandi  etsi  agatur 
de  beneficiis  iure  communi  reservatis. 

intra  patronatum  laicalem  et  ecclesiasticum,  cui  (1) 
accedebat  mixtum,  relate  ad  tempus  utile  pro  prae¬ 
sentationibus.  Nunc  aequiparantur. 

—  .  nisi  brevius  tempus  lege  fundationis  vel  le¬ 

gitima  consuetudine  praescriptum  fuerit.  —  Lex  funda¬ 
tionis  heic  in  teli  igitur  voluntas  fundatoris  vel,  cum 
ea  simul,  voluntas  Praelati  qui  tabulis  fundationis, 
sua  auctoritate,  vim  iuridicam  tribuit.  Etsi  enim 
in  abstracto  lex  fundationis  differat  a  fundatione, 
aiente  cl.  Berardi  ( Ius  Eccl.,  disp.  IV,  c.  4):  «Secus 
non  distingueretur  ius  patronatus  a  ceteris  condi¬ 
tionibus  quas  fundatores  in  limine  fundationis  adii- 
cere  possunt  »,  et,  quod  ius  commune  statuit  pro 
quocunque  fundatore,  ab  eo  quod  fundator  in  specie 
voluit  et  constituit  ius  particulare;  in  concreto  cum 
dicitur,  ut  heic  loci,  —  lege  fundationis  —  intelli- 
gitur  quod  voluit  fundator  vel  cum  ipso  Praelatus, 
et,  ut  ius  particulare  dignoscitur  a  tabulis  fundatio¬ 
nis.  Legitima  autem  consuetudo  intelligitur  quae  le¬ 
gitime  sit  praescripta,  ut  constat  cann.  29,  1508, 
1509,  1510,  1512. 

—  .  saltem  intra  quatuor  menses.  —  Verbum 

saltem  intentionem  legem  ferentis  pandit  cui  com- 
placita  erit  quaevis  praesentatio  ante  quatuor  menses. 
Hoc  termino  temporis  ius  novum  constituitur. 

Concilia  Romana  coacta  an.  825  sub  Eugenio  II 
et  an.  850  sub  Leone  IV,  concesserunt  trimestre  laicis 
patronis  computandum  a  die  monitionis  ab  Episcopo 
habitae  « et  si  admoniti  presbyteros  intra  trium 
mensium  spatium  ibidem  neglexerint  constituere, 
curam  exinde  Episcopus  absque  neglectu  Principi 
suggerat,  quatenus  eius  emendetur  sententia  ».  Quae 


(1)  «  Licet  laicus  seorsim  ab  ecclesiastico  nominet  »  Vecchiotti,  l.  c., 
§  34. 

dispositio  ad  urgendam  praesentationem  facta,  per 
Cone.  Lateranense  III  fuit  renovata,  duabus  tamen 
introductis  variationibus:  1°  ut  tres  menses  utiles 
computarentur  a  die  notitiae  vacationis  non  a  die 
admonitionis  Episcopi;  2°  ut  Episcopo  libera  col¬ 
latio  evaderet  beneficii  si  praesentatio  non  tempore 
utili  fuisset  facta.  Cl.  Sebastianelli,  l.  c.,  223,  putat 
per  amanuenses,  variationem  quatuor  e  tribus  men¬ 
sibus  esse  in  codicibus  introductam,  quod  cum  faveret 
patronis,  postea  mos  evasit,  probatus  a  praxi  Cu¬ 
riarum  et  doctorum  acceptatione.  Sed  potius  est 
quod  Bonifacius  VIII  eam  variationem  legem  fecit: 
« Verum,  licet  patronus  laicus  ad  praesentandum 
habeat  quadrimestre  dumtaxat;  ecclesia  tamen,  vel 
monasterium,  cui  facta  est  a  laico  iuris  patronatus 
collatio,  tempus  habet  semestre.  Et  omnino  quantum 
ad  praesentationem  pertinet,  non  ut  patronus  laicus, 
sed  ut  patronus  debet  ecclesiasticus  reputari »  in 
c.  Si  laicus,  lib.  III  Beer  et.,  tit.  XXXVIII,  c.  22. 
Quo  sensu  rem  pro  ecclesiasticis  composuerat  et 
Alex.  III,  eodem  lib.  et  tit.  Beer  et.,  edicens  patronos 
ecclesiasticos  non  patronis  laicis,  sed  collatoribus 
ordinariis  quasi  aequiparari,  quibus,  lege  facta  a 
Cone.  Lateranensi,  semestre  competit. 

Ita  usque  ad  Codicem,  tempus  utile  ad  praesen¬ 
tandum,  incipiens  a  die  quo  patrono  certo  constabat 
de  vacatione  beneficii  vel  ecclesiae,  erat  quatuor 
mensium  pro  patronatu  laicali,  sex  mensium  pro 
ecclesiastico  et  mixto.  In  mixto  uterque  patronus, 
etiam  si  laicus  seorsim  ab  ecclesiastico  nominaret 
sex  mensium  tempus  habebat  quia  patronatus  mixtus 
sequitur  quod  est  magis  favorabile  (1)  (cfr.  c.  3 
et  27  h.  t.  et  c.  unie,  eod.,  in  6°). 


(1)  Sanfci,  l.  c.,  35. 

Nunc  unica  datur  norma.  Tarh  pro  patronatu 
laico,  quam  pro  ecclesiastico  et  mixto,  spatio  qua- 
tuor  mensium  praesentatio  facienda  est,  et  quidem  non 
a  die  quo  patrono  certo  constat  de  vacatione;  sed: 

—  .  a  die  quo  is,  cui  ius  est  instituendi ,  patro¬ 

num  certiorem,  fecerit  de  vacatione  beneficii.  —  Quod  est 
contra  praescriptum,  uti  diximus,  Cone.  Latera¬ 
nensis  III,  et  disciplinam  huc  usque  in  vigore. 
Legitime  autem  exegisse  nostrum  legislatorem  ter¬ 
minum  a  quo  (pro  decurrentia  statuti  quadrimestri) 
sumi  debere  ab  actu  certiorante  collatoris,  ex  hoc 
patet,  quod  ita  via  obtruncatur  contestationibus 
pro  stabiliendo  die  quo  patrono  notitia  vacationis 
pervenit.  Supra  c.  Quia  diversitatem.  VI,  de  conc. 
praeb.,  lib.  III  Decret.,  tit.  VIII,  in  quo  decernebatur: 
«  Semestre  autem  tempus  non  a  tempore  vacationis 
praebendarum,  sed  notitiae  ipsius  potius  volumus 
computari  »,  doctores  permulta  congesserant  de  cer¬ 
tioranda  notitia,  respectu  habito  qualitati  beneficii 
vacati,  locorum  distantiae  et  famae  etc.  quae  prope 
hodie  inutilia  evadunt.  Dicitur,  a  collatore  patrono 
deberi  notitia  vacationis:  equidem  modis  legitime 
probatis  in  Curia  episcopali  vel  ordinaria,  ita  quod 
documentum  possideatur,  in  archivo,  de  notifica- 
tione  peracta.  Ad  rem  faciunt  quae  habet  Garcia 
(P.  X,  c.  II,  n.  34  o.  c .):  «  Si  vero  Ordinarius  nesciat 
beneficium  vacasse,  cum  de  facto  vacat,  non  inde  pa¬ 
tronus  debet  censeri  negligens,  si  vacationem  ignoret  » 
et  cl.  Manacorda,  o.  c.,  191 :  «  Negligentia,  ignoran¬ 
tia  (1)  vel  culpa  Ordinarii  verti  nequit  in  damnum 


(1)  S.  CongT.  EE.  et  RR.,  Perusina,  11  Ian.  1578. —  S.  C.  C.,  Ci¬ 
vitatis  Plebis,  30  Aug.  1851.  «  Et  praesumitur  ignorantia  ubi  scientia 
non  probatur  ».  C.  47,  De  R.  in  6°.  Nisi  forte  quod  omnes  eo  loco 
sciunt  (Ordinarius)  ignoret.  Lex  9  De  I.  et  7  ign.  —  Vide  et  Rebuffum. 
c.  5,  de  pac. 

patroni;  ita  pariter  si  Episcopus  absque  culpa  igno¬ 
rat...  vel  quocunque  impedimento  iuris  vel  facti 
detineatur,  ita  ut  munus  suum  perficere  non  possit, 
istiusmodi  impedimentum  non  vertitur  in  patroni 
favorem,  ad  affectum  ut  pro  lubito  valeat  ecclesiam 
ordinare ».  Cuius  rei  ratio  praeterquam  quod  in 
cap.  Quia  diversitatem  h.  t.  paucis  exhibetur  et 
claris,  lib.  III  Decret.,  tit.  XIII,  de  precariis ,  c.  12: 
«  Cum  laieis  quamvis  religiosis  disponendi  de  rebus 
ecclesiae  nulla  sit  attributa  potestas,  quos  obsequendi 
manet  necessitas,  non  auctoritas  imperandi ». 

—  .  et  de  sacerdotibus  qui  in  concursu  fuerunt 

probati ,  si  agatur  de  beneficio  quod  per  concursum 
conferri  debet.  —  Praeter  vacationis  beneficii  etiam 
exitus  concursus  patrono  per  collatorem  notitia  per¬ 
venire  (quo  modo  sumus  locuti)  debet,  ut  intra 
probatos  sacerdotes  non  ultra  quadrimestre  quem  ei 
maluerit  seligat  et  praesentet.  Videbimus  ex  can.  1462, 
quae  concursum  respiciant,  etiam  cum  agitur  de 
beneficio  vel  ecclesia  patronatis. 


* 

*  * 


Can.  1458.  -  §  1  .Si  intra  praescriptum  tempus  prae¬ 
sentatio  facta  non  fuerit ,  ecclesia  vel  beneficium 
pro  eo  casu  fit  liberae  collationis. 

§  2.  Si  vero  lis,  quae  intra  utile  tempus  dirimi 
nequeat,  exoriatur  sive  circa  ius  praesentandi  inter 
Ordinarium  et  patronum,  vel  inter  ipsos  patronos, 
sive  circa  ius  praelationis  inter  ipsos  praesen- 
tatos,  suspendatur  collatio  usque  ad  finem  contro¬ 
versiae,  et  inierim,  si  opus  sit,  oeconomum  ecclesiae 
vel  beneficio  vacanti  Ordinarius  praeficiat ; 

Consequenter  ad  ea  quae  praecedenti  canone  no- 
viter  sunt  statuta,  etiam  hoc  loco  conditio  patroni 
ecclesiastici  et  laici  aequiparatur.  Itaque  pro  utro¬ 
que  patronorum  genere  §  1 :  Si  intra  'praescriptum 
tempus  praesentatio  facta  non  fuerit ,  ecclesia  vel  be¬ 
neficium  pro  eo  casu  fit  liberae  collationis  (1). 

Generalis  norma  datur,  quae  tamen  componi  debet 
cum  can.  1465  ex  quo,  secus  ac  dispositum  erat 
praecedenti  iure,  patronus  laicus  aut  ecclesiasticus 
qui  inidoneum  praesentaverit,  potest  una  vice  alium 
praesentare,  si  quadrimestre  elapsum  ne  sit  adhuc, 
sua  incuria.  Antea  patronus  ecclesiasticus  vetabatur 
secundo  praesentare,  quia  praesumebatur  in  iure 
ecclesiastico  peritus  (Vecchiotti,  l.  c.,  34  et  Lucius  III, 
c.  24,  de  iure  patr.),  patronus  autem  laicus,  re  integra , 
denuo  praesentare  poterat  intra  menses  quatuor  a 
die  computandos  in  qua  prima  praesentatio  fuisset 
repulsa  (Vide  dicenda  ad  cit.  can.  1465). 

Itaque  si  elapso  tempore,  de  quo  praec.  can.  1457, 
praesentatio  non  habeatur,  locus  datur  liberae  col¬ 
lationi,  idest  ecclesia  vel  beneficium  ab  eo  collatore 
libere  confertur,  a  quo  de  iure,  si  non  exstaret  ius  pa¬ 
tronatus  (D’Annibale,  l.  c.,  32).  Quorum  tenore 
habentur  verba  Pauli  IV,  const.  Postquam,  20  Iulii 
an.  1558  (2):  «Patroni  quoque  (eorundem)  benefi¬ 
ciorum  personas  idoneas  intra  tempus  a  iure  statu¬ 
tum  ad  ipsa  beneficia  praesentare  possint,  et  nisi 
praesentaverint,  eorum  libera  collatio  ad  Ordinarium 
spectet  et  pertineat  ». 

Antea  doctores  (et  vide  Eiccium,  Praxis  Bene- 


(1)  Quamquam  Codex  sileat  de  patronatu  Regio  seu  publico  quod 
principibus  aut  guberniis  competere  potest,  cum  hic  reducatur  ad 
speciem  patronatus  laici,  ipsius  normas  sequitur  plane,  atque  proinde 
etiam  quoad  tempus  praesentandi. 

(2)  Gasparri,  Cod.  I.  Can.  Fontes,  vol.  I,  pag.  161. 

ficiaria,  II)  Episcopo  facultatem  admittebant  pro¬ 
rogandi  tempus  usque  ad  ulteriores  sex  menses,  si 
ipsi,  ex  adiunctis,  paruerit  lianc  gratiam  indulgere 
patronis.  Cum  ex  dictis  supra,  quae  sunt  de  patro¬ 
natu,  hodie  sint  strictae  interpretationis,  minime 
dicta  potestas  admitti  potest,  iure  quo  utimur  (1). 
Proinde  elapsis  quatuor  mensibus,  salvo  disposito 
canonis  1465,  censetur  expletum  tempus  utile  ad 
praesentandum  et  non  datur  morae  purgatio :  ius 
devolvitur  ad  Superiorem  ita  quod  pro  ea  vice  pa¬ 
tronus  de  beneficio  amplius  disponere  nequit,  et  dies, 
ut  dicitur,  interpellat  pro  homine.  Vide  c.  2,  X,  de 
suppi,  negl.  Praelat .,  I,  10  (2).  Yerificatur  ad  un¬ 
guem  regula  n.  25  R.  /.,  in  6°:  «Mora  sua  cuilibet 
est  nociva  ». 

In  dioecesi  est  Episcopus  qui  supplet  negligen- 
tiam  patronorum,  sed  si  ipsemet  Episcopus  sit  ne- 
gligens  nominare  in  beneficiis  patronatis  idoneos 
legitime  praesentatos,  vi  can.  274  Metropolita  eos 
instituit:  dicitur  eo  loci  n.  1:  — In  dioecesibus  vero 
suffraganeis  Metropolita  potest:  a  patronis  ad  be¬ 
neficia  praesentatos  instituere,  si  Suffraganeus  intra 
tempus  iure  statutum  (semestre,  can.  1432,  §  3),  iusto 
impedimento  non  detentus,  id  facere  omiserit.  — 

Si  vero  idem  Ordinarius  neglexerit  intra  semestre 
a  vacationis  notitia  instituere  in  beneficiis  patro¬ 
natis,  pro  quibus  tempore  utili  non  facta  est  prae¬ 
sentatio,  incidit  in  regulam  can.  1432,  ex  quo,  uti 
vidimus,  §  3:  —  ...  collatio  devolvitur  ad  Sedem  Apo- 
stolicam,  salvo  praescripto  can.  458.  —  Confer  suo 
loco  remissa  (3).  De  interventione  Capituli,  uti  ha- 


(1)  Cf.  lib.  III  Decret.  CC.  Eam  te.  —  Cum  propter. 

(2)  Santi,  l.  c. 

(3)  Vide  c.  2,  de  concessione  praeb. 

21  —  Pistocchi,  De  Re  Beneficiali. 

bebatur  iure  Decretalium ,  non  est  amplius  loquen¬ 
dum. 

Demum:  si  cui  Episcopo  competat  nominare  ad 
beneficium  vel  ecclesiam  alterius  dioecesis,  etiam  ex 
iure  reali  patronatus  suae  sedi  competente,  ipse 
subiacet,  ut  quivis  patronus  ecclesiasticus,  iuri  com¬ 
muni  boc  canone  contento,  et  quatuor  menses  ad 
praesentandum,  ipsi  solum  conceduntur.  Ratio  au¬ 
tem  horum,  sicut  et  dispositi  in  praecedenti  canone, 
in  hoc  est  sita  quod  terminum  legislator  et  poenam 
sancit  ad  moras  patronorum  eliquandas,  ut  servi¬ 
tium  Ecclesiae  qua  par  est  continuitate  gaudeat. 

§  2.  Si  vero  lis ,  quae  intra  utile  tempus  dirimi 
nequeat,  exoriatur.  —  Prospicitur  et  hoc  §  2  commate 
canonis  subiecti,  iuris  claritati  et  certitudini.  Quando 
lis  exorta  quocunque  ex  inferius  descriptis  capi¬ 
tibus,  nequit  intra  utile  tempus  pro  exercitio  iuris 
patronatus  definiri,  suspenditur  collatio.  Antea  pro 
singulis  differens  erat  decisio  (videas  penes  D’An- 
nibale,  l.  c.,  33)  et  insuper  si  sequestrum  interces¬ 
serit  de  re  vel  fundo,  super  quod  ius  patronatus  fun¬ 
damentum  et  titulum  habebat  nec  lis  tempore  utili 
finiri  fuerat  concessum,  disputabatur  utrum  locus 
esset  devolutioni,  vel  sequester  nominari  poterat. 
Quod  ultimum  magis  placuit  S.  Congr.  EE.  et 
ER.  in  causa  August.,  Iuris.  patr.,  30  Maii  1850  (1). 
Vide  et  Reiffenstuel,  III,  38,  104  cum  Barbosa  e.  I. 

—  .  sive  circa  ius  praesentandi  inter  Ordina¬ 

rium  et  patronum.  —  Quod  intelligas  si  in  discrimen 
ipsum  ius  sit  positum,  ut  si  Ordinarius  praetendat 
sibi  non  constare  de  titulo  patronatus  ad  normam 
can.  1454  aut  locum  habere  dicat  eius  suspensionem 
tenore  can.  1453,  §  3;  vel  si  tantum  exercitium  iuris 


(1)  Cf.  et  cap.  24,  de  elect. 

patronatus,  Ordinarius,  idest  ius  praesentandi  in 
individuo  pro  ea  vice  putet  non  competere  patrono, 
quia  v.  g.  probabiliter  est  excommunicatus  vel  acti¬ 
bus  legitimis  impeditus,  nec  constat  adhuc  de  sen¬ 
tentia  vel  condemnatoria  vel  declaratoria  (Vide 
superius  dicta  ad  cann.  1448,  1453). 

—  .  vel  inter  ipsos  patronos ,  ut  v.  g.  si  tenore 

can.  1459  cautum  sit  de  alterius  praesentationibus  et 
quaestio  sit  utrum  uni  vel  alteri,  ex  pluribus  ipsorum, 
praesentare,  ea  vice,  competat,  vel,  alias,  non  con¬ 
veniant  de  valore  respecti vo  praesentationis  pro¬ 
priae  si  aliquis  eorum  tenore  can.  1460,  §  3  ex  diversis 
titulis  suffragia  deferat. 

—  .  sive  circa  ius  praelationis  inter  ipsos  prae- 

sentatos,  ut  si  v.  g.  disceptetur  de  validitate  alicuius 
suffragii  ad  constabiliendam  maioritatem  numeri 
sive  absolutam  sive  relativam,  ut  ex  can.  1460,  §  1, 
§  2.  Inter  ipsos  praesentatos  lis  institui  nequit  circa 
praelationis  ius  quod  ex  qualitatibus  idoneitatem  ad 
beneficium  vel  ecclesiam  demonstrantibus  descen¬ 
dat;  super  hoc  enim,  sicut  supra  vitium  quod  forte 
irrepserit  simoniae  (can.  1465,  §  2)  aut  alio  formae  in 
electione  (can.  101,  §  1),  Episcopi  est  iudicare.  Et 
pro  idoneitate,  in  specie,  sua  competentia  est  abso¬ 
luta,  ex  can.  1464,  §  1,  nec  cogitur,  eo.  can.  §  3,  pa¬ 
trono  patefacere  rationes  cur  personam  praesenta- 
tam  admittere  non  possit. 

—  .  suspenditur  collatio  usque  ad  finem  contro¬ 

versiae. —  Profecto,  lite  pendente,  omnes  qui  ad  nego¬ 
tium  provisionis  perficiendum  quomodocunque  in- 
teresse  habent,  censentur  legitime  impediti  (et  vide 
capp.  41,  de  elect.  et  elect.  potestate  et  2,  de  concess. 
praebendae).  Quando  autem  lis  pendere  dicatur,  videas 
can.  1725.  Pronum  est  autem  controversiam  finem 
attingere  legitime,  ac  proinde  collationem  suspendi 

non  indefinite.  « Xe  litigans,  ait  cl.  Xoval,  o.  c., 
601,  qui  rem  litigiosam  timet  amittere  sententia 
iudiciali,  illam  in  deteriorem  statum  redigeret  inhi¬ 
bitae  fuerunt  iam  veteri  iure  tum  cuilibet  parti,  tum 
ipsi  iudici  quaecunque  innovationes  in  re  litigiosa, 
in  praeiudicium  alterius  partis.  Illae  innovationes 
vocatae  sunt  attentata  eo  quod  regulariter  erant 
nullae,  et  semper  saltem  rescissioni  obnoxiae.  Codex 
hoc  salutare  institutum  et  retinet  et  perficit,  decla¬ 
rans  quod  attentata  sunt  ipso  iure  nulla  »  (1).  Vide 
cann.  1854-55  et  seq.  e.  cap.  Itaque  iniusta  defa¬ 
tigatio  partium,  et  beneficii  vel  ecclesiae  excessiva 
vacatio  non  sunt,  per  se,  pertimescendae:  sed  insuper: 

— .  et  interim,  si  opus  sit,  oeconomum  ecclesiae 

vel  beneficio  vacanti  Ordinarius  praeficiat.  —  Anti¬ 
quitus,  ut  ex  c.  1,  tit.  XXXVIII,  de  Iure  patr.,  1.  III 
Decret.,  ex  Cone.  Gabilonensi  an.  830  et  in  c.  2  eod. 
ex  Cone.  Triburiensi  an.  895  statutum  erat,  ut  si 
quaestio  esset  ex  patronis,  ecclesia  expoliaretur  re¬ 
liquiis  et  clauderetur,  donec  discordia  perdurasset. 
Serius  Alex.  III  statuit  ut  si  ultra  quadrimestre  vel 
semestre  iuxta  naturam  iuris  patr.  lis  duraret,  li¬ 
bere  Episcopus  conferret  et  hoc  sensu  habetur  ex 
c.  Cum  propter :  «  Mandamus  quatenus  si  de  iure  pa¬ 
tronatus  quaestio  emerserit  inter  aliquos,  et  ab  eo 
cui  competit,  intra  quatuor  menses  non  fuerit  defi¬ 
nitum,  ex  tunc  ecclesiam  ipsam  de  persona  non  dif¬ 
feras  idonea  ordinare,  ita  quod  illi  ex  hoc  non  debeat 
in  posterum  praeiudicium  generari,  qui  ius  evicerit 
patronatus  »  (2)  et  in  c.  Eam  te:  « Illas  autem,  de 
quarum  patronatu  controversia  fuerit,  si  intra  sex 
menses  postquam  vacaverint,  non  fuerit  contro- 


(1)  Noval,  Comm.  I.  Can.,  1.  IV,  de  Processibus,  n.  601,  Taurini, 
Marietti,  1920. 

(2)  Lib.  III  Decret.,  tit.  XXVIII,  c.  3. 

versia  terminata,  licitum  tibi  sit  de  persona  idonea 
ordinare  »  (1).  —  At  haec  regula,  ait  cl.  Santi  (h.  loc.) 
odiosa  visa  est  in  iure,  nam  contradicit  principio 
constituto,  in  capp.  41,  de  elect.  et  elect.  pot.  et  2,  de 
cone,  praeb.  ut,  scilicet  tempus  decurrat  quidem  ne- 
gligentibus,  non  vero  legitime  impeditis.  —  Propterea, 
uti  iam  supra  ex  D’Annibale  cit.  innuimus,  regula 
non  currere  dicebatur  si  quaestio  esset  inter  patro¬ 
num  et  Episcopum  qui  stet  pro  libera  collatione,  et 
oeconomum,  tantum,  Episcopum  lite  pendente  posse 
nominare  admittebatur  (2);  item  ei  regulae  locum 
non  esse  pacificum  erat,  si  lis  non  fuerat  intra  com¬ 
patronos,  sed  inter  nominatos  circa  praelationis  ius: 
hoc  etiam  casu  Episcopo  tantum  ius  et  officium  erat 
providere  de  oeconomo.  Nunc  quavis  ambiguitate 
sublata,  lite  intra  singulos  interesse  habentes  (Episco¬ 
pum,  patronos,  praesentatos)  adhuc  pendente ,  col¬ 
latio  suspenditur  et  ex  praecedenti  iure  Ordinario 
firmatur,  hoc  canone,  ius  et  officium  oeconomum 
praeficere  ecclesiae  vel  beneficio  vacanti,  si,  tamen, 
opus  sit.  Circa  quod,  competentia  Episcopi  est  abso¬ 
luta,  cum  ei  tantum  praecise  pertineat  iudicium  de 
convenientia  vel  minus  oeconomum  nominandi. 
Can.  472  edicit:  —  Vacante  paroecia:  1°  Ordinarius 
loci  in  ea  quamprimum  constituat  idoneum  vicarium 
oeconomum,  de  consensu  Superioris,  si  de  religioso 
agatur,  qui  eam  tempore  vacationis  regat,  assignata 
eidem  parte  fructuum  pro  congrua  sustentatione.  — - 
Quae  sunt  peremptoria  pro  casu  purae  et  simplicis 
vacationis.  In  canone  1458,  §  2  cui  incumbimus, 
facultas  fit  Episcopo  nominandi,  vel  minus,  oecono- 


(1)  Ibidem,  c.  22. 

(2)  « In  hoc  casu,  optime  advertit  Manacorda,  o.  c.,  189,  Episcopi 
provisio  aequi  pararetur  iudicio,  quod  est  absurdum ;  esset  enim  ipse 
pars  et  iudex  in  causa  ». 

mum,  quia  suspensio  ex  lite,  maxime  si  sit  tantum 
v.  g.  inter  iam  praesentatos,  potest  esse  brevis,  et 
minime  potest  videri  necessarium,  per  oeconomum, 
ecclesiae  vel  beneficio  vacanti,  statim,  consulere  (1). 
Et  aliae  rationes  suppetere  possunt  Episcopo. 

* 

*  * 

Can.  1459.  -  §  1  .Si  plures  singulares  personae  sint 
patroni ,  possunt  tum  pro  se  tum  pro  suis  succes¬ 
soribus  de  alternis  praesentationibus  inter  se  con¬ 
venire. 

§  2.  Ut  autem  haec  conventio  sit  valida ,  accedat 
oportet  Ordinarii  consensus  in  scriptis  datus ,  qui 
tamen  semel  praestitus  nequit  valide  ab  eodem  Or¬ 
dinario  vel  eius  successoribus ,  patronis  invitis , 
revocari. 

Hoc  et  proxime  sequentibus  canonibus  modi 
praescribuntur  quibus  praesentatio  fieri  debeat.  Et 
quatenus  non  unus  patronus  concurrat,  sed  plures 
ad  eam,  primum  conceditur  posse  eos  convenire  de 
alternis  praesentationibus.  Dicitur: 

§  1  .Si  plures  singulares  personae  sint  patroni.  — 
Generatim  pro  quovis  patronatus  genere  edicitur,  et 
pro  iure  quod  competat  singulis.  Si  enim  plures  pa¬ 
troni  componant  corpus  morale,  de  eis  agitur  seq. 
can.  1460,  §  1.  Quia  pro  quovis  patronatu  heic  edi¬ 
citur,  adverti  debet:  si  in  concursu  adveniant  pa¬ 
troni  ex  iure  hereditario  vel  gentilitio,  eos  pro  sua 
vel  suis  vocibus  suffragium  deferre  vel  nominare, 
salvis  regulis  ex  iure,  pro  successione  in  capita  vel 
stirpes,  et  pro  lineari  (2). 

(1)  S.  C.  C.,  Mantuana,  24  Febr.  1720. 

(2)  De  Luca,  dist.  32,  de  iure  patr.,  n.  2. 

—  .  possunt  tum  pro  se,  tum  pro  suis  successo¬ 

ribus.  —  Propterea  semel  pro  semper  si  non  tantum 
pro  se;  sed  et  pro  suis  successoribus,  convenerint. 

—  .  de  alternis  praesentationibus  inter  se  con¬ 

venire.  —  Quae  dispositio  equidem  prospicit  cele¬ 
ritati  provisionis  et  aliquatenus  magis  congruit  li¬ 
bertati  institutionis.  Habebatur  praecedenti  iure 
ex  cit.  c.  Plures  in  dement.  (1):  « Non  inconveniens 
reputamus  patronos  ipsos  inter  se  posse  libere  con¬ 
venire  de  rectore  ab  eis  alternis  vicibus  praesentando »; 
ita  quod  si  ageretur  de  patronatu  mixto,  in  turno 
laici,  facta  concordia,  totum  censeretur  laicale,  in 
turno  ecclesiastici  totum  ecclesiasticum,  cum  foenore 
insuper  quoad  reservationes  quae  excidebant  sicut 
et  quivis  effectus  praeiudicialis  vi  principii  commu¬ 
nionis  privilegii  laicalis  (2).  Hodie  una  eademque  est 
conditio  patronatus  laici,  ecclesiastici  et  mixti,  uti 
superius  vidimus  et  praesenti  canone  etiam  patet  (3). 
Dispositio  tamen  de  alternis  praesentationibus  mu¬ 
tuata  a  iure  Decretalium,  novum  ius  intacta  in¬ 


gressa  est. 

§  2.  Ut  autem  haec  conventio  sit  valida,  accedat 
oportet  Ordinarii  consensus  in  scriptis  datus.  —  Alias 
vidimus  consensum  Ordinarii  in  scriptis  requiri  a 
legislatore,  v.  g.  can.  1453,  §  1,  cum  iufa  incerta 
nequeant  manere.  Et  heic  cum  agatur  de  modo  quo 
ius  patronatus  exerceri  possit,  ad  validitatem  conven¬ 
tionis  intra  patronos,  requiritur.  In  suo  enim  exerci¬ 
tio  iura  nativam  vim  exserunt,  tantum.  Superfluum 
proinde  videri  potest  notare:  documentum,  in  quo 
de  hoc  consensu,  asservari  debere  cum  authenticis 


(1)  Lib.  III  Decret..  tit.  XII,  de  iure  patr.,  c.  II. 

(2)  Schmalzgrueber,  de  iure  patr.,  t.  28,  na.  10-11. 

(3)  Cf.  Benedicti  XIV,  De  Synodo  Dioecesana,  lib.  IV,  c.  8, 
et  S.  Congr.  Cone.,  5  Pebruar.  1628. 

documentis  (can.  1454)  quibus  probatur  ius  patronatus 
exsistere,  in  archivo  Curiae  (can.  375)  penes  Cancel¬ 
larium  (can.  372,  §  1). 

—  .  qui  tamen  semel  'praestitus  nequit  valide  ab 

eodem  Ordinario  vel  eius  successoribus ,  patronis  in¬ 
vitis,  revocari.  —  Adiectio  1°  consensus  Ordinarii; 
2°  mediante  scripto,  invecta  per  hunc  canonem,  legem 
constituit.  Semel  ac  propterea  cum  ipsis  conventio 
patronorum  habetur,  ius  eorum  determinatur  pro 
exercitio,  et  constabilitur  etiam  pro  futuro.  Proinde 
Ordinarius  non  potest,  nec  eius  successor,  praestitum 
consensum  revocare,  patronis  invitis.  Equidem  ad 
expeditiorem  et  certiorem  electionem  procurandam 
legislator  haec  statuit.  Si  liceret  Ordinario,  absque 
consultis  et  probantibus  patronis,  suum  consensum 
revocare,  dispositio  legis  vim  omnem  amitteret. 
Vacante  enim  ecclesia  vel  beneficio,  patronis  de  ex¬ 
ploranda  Superioris  voluntate  onus  incumberet.  Ta¬ 
men,  cum  ordinarie  per  quas  causas  exsurgit,  per  eas 
conventio  contractualis  vel  destruitur,  vel  novatur, 
vel  variationes  sortitur,  accedente  voluntate  patro¬ 
norum,  dicta  conventio  de  alternis  praesentatio¬ 
nibus  per  Ordinarii  vel  successoris  recessum  finem 
potest  habere. 


* 

*  * 

Can.  1460.  -  §  1.  Si  ius  patronatus  collegialiter  exer¬ 
ceatur,  ille  praesentatus  habeatur,  qui  maiorem 
suffragiorum  numerum  retulerit,  ad  normam  ca¬ 
nonis  101,  §  1;  quod  si,  duobus  scrutiniis  sine  effectu 
institutis,  in  tertio  scrutinio  plures  maiorem  prae 
ceteris,  sed  aequalem  inter  se  suffragiorum  nu¬ 
merum  habuerint,  ii  omnes  praesentati  censeantur. 

§  2.  Si  ius  patronatus  penes  singulares  personas 
sit ,  quae  inter  se  de  alternis  praesentationibus  non 
convenerint ,  ille  praesentatus  habeatur ,  qui  maiorem 
saltem  relative  suffragiorum  numerum  retulerit; 
et  si  plures  eundem ,  maiorem  quam  ceteri,  suffra¬ 
giorum  numerum  habuerint,  omnes  censeantur  prae- 
sentati. 

§  3.  Qui  ex  diversis  titulis  ius  patronatus  obti¬ 
net,  tot  habet  in  praesentatione  suffragia ,  quot  ti¬ 
tulos. 

§  4.  Quilibet  patronus ,  antequam  praesentatio 
acceptetur ,  non  unum  tantum,  sed  plures  prae¬ 
sentare  potest,  tum  una  simul  tum  etiam  succes¬ 
sive,  intra  tempus  tamen  praescriptum ,  modo  illos 
ne  excludat  quos  prius  praesentavit. 

Iam  innuimus  quod  si  patroni  collegium  con¬ 
stituant  ad  praesentationem  necesse  est  deveniri, 
mediante  actu  seu  electione  collegiali,  proinde  omnes 
rite  convocandi  sunt  qui  ad  collegium  pertinent,  nec 
sunt  vocem  activam  habendi  impediti  (cfr.  cann.  405, 
2331  et  alios  passim).  Quod  si  negligatur  aliquis 
potest  agere  de  contemptu,  tenore  can.  162,  §  2  edi¬ 
centis  :  —  Si  quis  ex  vocandis  neglectus  et  ideo  absens 
fuerit,  electio  valet,  sed  ad  eius  instantiam  debet, 
probata  praeteritione  et  absentia,  a  competente  Su¬ 
periore  irritari,  etiam  secuta  confirmatione,  dummodo 
iuridice  constet  recursum  saltem  intra  triduum  ab 
habita  notitia  electionis  fuisse  transmissum  —  (Vide 
et  capp.  28,  36,  42,  de  elect.).  Actus  collegialis  in¬ 
super  procedere  debet  iuxta  formam  electionis  de 
qua  in  eodem  can.  162  et  tit.II,  de  electione,  universo, 
quatenus  componi  liceat  cum  particularibus  normis  de 
patronatu,  v.  g.  quoad  tempus  eligendi  quod  est  qua¬ 
drimestre,  uti  vidimus.  Confer  can.  161.  Quae  autem 

in  cit.  tit.  de  electione  (1.  II,  tit.  IV  Codicis)  habentur, 
sunt  exprompta  penitus  quasi  ad  unguem  ex  preced. 
iure.  Ex  quo  singularia  sunt  quae  habet  cap.  24 
Cone.  Lateranense  IV  sub  Innocentio  III :  « Quia 
propter  electionum  formas  diversas,  quas  quidem  in¬ 
venire  conantur  et  multa  impedimenta  proveniunt, 
et  magna  pericula  imminent  ecclesiis  viduatis,  sta¬ 
tuimus  ut  cum  electio  fuerit  celebranda,  praesentibus 
omnibus  qui  debent,  et  volunt,  et  possunt  commode 
interesse,  assumantur  etc.»,  et  postquam  normas  plu¬ 
rimas  dederit,  concludit:  «...  Electiones  quoque  clan¬ 
destinas  reprobamus  ».  Itaque:  —  Salvis  peculiaribus 
constitutionibus  vel  consuetudinibus  — (can.  162,  §1) 
collegii  praeses  statuto  modo,  loco  ac  tempore  electo¬ 
ribus  conveniendi,  convocet  omnes  de  collegio;  et 
convocatio,  quando  personalis  esse  debet,  valet,  si  fiat 
vel  in  loco  domicilii  aut  quasi-domicilii  vel  in  loco 
commorationis. 

Quod  si  perplexitas  oriatur  ex  moribus  inductis 
vel  statutis  particularibus,  ut  recte  habet  Berardi  (1): 
«  In  dubio  semper  eo  referenda  res  erit,  quo,  quoad 
minus  fieri  potest  laedatur  iurisdictio  Superioris  ». 
Hunc  ad  canonem: 

§  1.  Si  ius  patronatus  collegialiter  exerceatur ,  ille 
praesentatus  habeatur ,  qui  maiorem  suffragiorum  nu¬ 
merum  retulerit ,  ad  normam  can.  101,  §  1.  —  In  quo  no¬ 
tabilis  differentia  habetur  cum  praecedenti  iure.  Ir¬ 
rita  habebatur  electio  (2)  nisi  maior  et  senior  pars 
collegii  in  unum  conspiraverit,  argumento  c.  28  et  36, 
de  elect.  et  communi  doctorum.  Quam  doctrinam  clare 
perstringit  cl.  Manacorda,  l.  c.,  188.  «Contingere  pot¬ 
est  (ait)  ut  duo  sint  praesentati  a  pluribus  patronis, 


(1)  Comm.  in  Ius  Univ.,  t.  II,  disp.  V,  P.  II,  c.  III. 

(2)  Santi,  l.  c.,  XXXVIII,  n.  36.  —  Vecchiotti,  ibid.,  §  34. 

pari  numero.  In  lioc  casu  neutri  acquiritur  ius  praefe¬ 
rentiae  ad  institutionem;  ad  hoc  enim  requiritur  ut 
praesentatio  sit  facta  a  maiori  patronorum  parte; 
quod  si  partes  sint  pares  numero  votorum,  neutra  ius 
acquirere  potest,  et  Episcopus  minime  tenetur  dignio¬ 
rem  instituere,  quia  ad  hoc  requiritur,  ut  praesentatus 
in  discordia  patronorum  non  solum  maioribus  iuvetur 
meritis  sed  plurimorum  etiam  approbetur  assensu. 
Ex  quo  enim  neuter  praesentatorum  est  a  plu¬ 
ribus  praesentatus,  utriusque  praesentatio  nullo  iure 
firmatur ».  Quod  ex  Curiae  praxi  confirmabatur. 
Quando  enim  hoc  casu  — •  disceptationis  — ,  ut  dice¬ 
batur,  patronorum,  et  Sedes  Apostolica  erat  adeunda, 
ipsa  consuevit  conferre  ecclesiam  vel  beneficium  ei, 
ex  electis  taliter,  qui  subito  ad  eam  recurrens,  adver¬ 
sarios  vel  adversarium  praevenisset,  et  probasset  se 
praesentatum  tempore  utili,  ac  gratiam  derogationis 
pro  medietate  votorum  sibi  deficiente  postulaverit. 

Nunc  tota  res  aliter  disponitur  citato  can.  101, 
§  1,  et  praesenti  can.  1460,  §  1.  Utique  manet  regula 
de  maioritate  absoluta  suffragiorum,  sed  non  ita 
quod  ea  deficiente  electio  ac  praesentatio  sit  irrita. 
Statuit  can.  101,  §  1 :  —  Circa  actus  personarum  mo¬ 
ralium  collegialium :  1°  Nisi  aliud  expresse  iure  com¬ 
muni  aut  particulari  statutum  fuerit,  id  vim  iuris 
habet,  quod,  demptis  suffragiis  nullis,  placuerit  parti 
absolute  maiori  eorum  qui  suffragium  ferunt,  aut, 
post  duo  inefficacia  scrutinia,  parti  relative  maiori  in 
tertio  scrutinio...  —  Ad  quae  ex  cit.  can.  101,  §  1 
ad  nos  pertinentia,  adiunguntur  ex  subiecto  can.  1460, 
§  1,  quae  dictis  sequuntur,  idest: 

— . quod  si.  duobus  scrutiniis  sine  effectu  insti¬ 

tutis ,  in  teHio  scrutinio  plures  maiorem  prae  ceteris , 
sed  aequalem  inter  se  suffragiorum  numerum  habuerint , 
ii  omnes  praesentati  censeantur.  —  Quod  cum  sit  maio- 

ritatis  relativae  consecratio  ex  oppido  se  habet 
disposito  et  legi  inris  praecedentis,  uti  vidimus. 
Itaque  Episcopus  minime  liber  evadit  refutandi,  ex 
taliter  praesentatis  (si  idonei),  unum,  sed  intra  ipsos 
instituendum  seligere  tenetur:  electio  enim  non  in 
cassum  cessit. 

Huc  faciunt  quae  Bonifacius  VIII  ad  praeca¬ 
vendas  fraudes  ob  excessi vam  celeritatem  in  insti¬ 
tutione  danda,  post  electionem,  statuit  (VI  Decret., 
lib.  I,  tit.  VI,  de  elect.  et  elect.  potest.,  c.  ult.):  «Vo¬ 
lentes  huic  morbo  et  fraudibus  obviare,  praesenti 
Constitutione  sancimus,  confirmationes  tales  viri¬ 
bus  omnino  carere,  ipsasque  decernimus  irritas  et 
inanes.  Vocationem  autem  huiusmodi  nominatim, 
ubi  est  coelectus,  vel  apparet  oppositor,  alias  ge¬ 
neraliter  in  ecclesia,  in  qua  electio  facta  est,  ut  si 
qui  sint,  qui  se  velint  opponere,  compareant  assi¬ 
gnato  peremptorio  termino  competenti,  faciendam 
esse  censemus.  Quae  etiamsi  electio  in  concordia  ce¬ 
lebrata  fuerit,  volumus  observari  ».  Eliminatis  quae 
nunc  temporis  repugnant,  utique  Superior  commodum 
iis  faciet,  ante  institutionem,  qui  exceptiones  forte 
velint  praeferre  (1),  aut  electionem  impugnare. 

§  2.  Si  ius  patronatus  penes  singulares  personas 
sit ,  quae  inter  se  de  alternis  (2)  praesentationibus  non 
convenerint ,  ille  praesentatus  habeatur,  qui  maiorem 
saltem  relative  suffragiorum  numerum  retulerit ;  et 
si  plures  eundem,  maiorem  quam  ceteri,  suffragiorum 
numerum  habuerint ,  omnes  censeantur  praesentali  (3). 


(1)  Berardi,  l.  c. 

(2)  Relate  ad  hoc  et  sequentia  huius  canonis  commata,  recole 
cann.  2301,  2393,  qui  de  poenis  in  male  eligentes  vel  praesentantes 
agunt. 

(3)  De  saniori  parte  electorum,  de  qua  vide  Santi,  De  patr.,  38,  30, 
non  est  amplius  quod  loquamur. 

Hoc  secundo  commate  in  quo  considerantur 
plures  patroni,  uti  singuli  habentes  patronatum,  non 
ut  pars  vel  numerus  collegii,  et  quidem  minime  cum 
vinculo  conventionis  de  alternis  praesentationibus, 
ut  ex  can.  1459,  derelinquitur  penitus  a  legislatore 
exigentia  maioritatis  absolutae,  nec  requiritur  expe¬ 
rimentum  de  duobus  scrutiniis  ut  ex  can.  101,  §  1, 
pro  generali  norma,  et  §  1  huius  can.  1460  pro  casu 
patronatus  collegialiter  exercendi.  Itaque  electio 
effectum  consecuta  est,  tam  si  uno  favet  maioritas 
suffragiorum  relativa,  quam  si  plurimis  inter  se 
paribus.  Yalde  opportuna  haec  praesefertur  legisla¬ 
toris  dispositio.  Ex  tribus  enim  modis  quo  plurium 
electorum  potest  haberi  praesentatio,  haec,  non  ex¬ 
stante  lege  collegiali,  non  pacto  de  alternis  praesen¬ 
tationibus  convento,  propius  comitiis  accedere,  quan¬ 
doque,  potest.  Hinc  faciles  abusus,  contentiones, 
sequentes  contestationes  exceptionum,  super  validi¬ 
tate  electionis  peractae.  Unico  scrutinio  res  tota  ex 
se  persolvitur,  sive  unus  sive  plures,  ut  dictum  est, 
resultent  praesentati.  Recole  a  nobis  dicta  ad 
can.  1452. 

Diximus  —  unico  scrutinio  —  siquidem  vocatio 
ad  electionem  et  subsequens  electio,  una  simul,  ha¬ 
beatur.  Tales  enim  patroni,  de  quibus  canon  §  2, 
non  (1)  necessario  convocandi  sunt,  et  seorsim  Supe¬ 
riori,  habita  vacationis  ecclesiae  vel  beneficii  no¬ 
titia  ab  eo,  cui  ius  est  instituendi  (can.  1457),  pro¬ 
prium  candidatum  vel  plures  (§  4  h.  c.)  praesentare 
possunt,  nec  monitis  aliis  patronis  (Yecchiotti,  l.  c.). 
Quamvis,  insuper,  requireretur  maioritas  absoluta, 
iam  ex  iure  veteri  (arg.  cc.  24,  38,  de  iure  patr.) 


(1)  C.  3,  X,  de  iure  patr.,  III,  XXXVIII.  —  S.  Congr.  Cone., 
Fanen.,  18  Martii  1854. 

aequalitas  suffragiorum  favore  plurium  omnes  ut 
praesentatos  habebat  (1).  Legislator  in  Codice 
dispositionem  aequitati  consonam  firmavit  novo 
robore:  congruit  enim  et  haec  ad  urgendam  sollici¬ 
tiorem  provisionem.  Episcopi  enim  est  tandem  se¬ 
ligere.  Ceterum,  ex  alia  parte,  voluntatis  patronorum 
habetur  et  hoc  modo  manifestatio,  quoad  omnes 
candidatos. 

§  3.  Qui  ex  diversis  titulis  ius  patronatus  obtinet,  tot 
habet  in  praesentatione  suffragia,  quot  titulos.  —  At¬ 
tenta  specierum  iuris  patronatus  varietate,  de  quibus 
can.  1449,  uti  vidimus,  facile  intelliget  quisquam  plures 
voces  ad  praesentandum  competere  posse  uni  et  singu¬ 
lari  personae,  etiamsi  ex  sui  fundatione  patronatus 
non  fuerit  mixtus.  Satis  exemplo  sit  casus  eius  qui, 
pluribus  fundis  acquisitis,  plures  voces  sibi  concre¬ 
didit  ad  eligendum,  vi  iuris  patronatus  realis.  Itaque 
stat  dispositio  canonis:  qui  plures  titulos  possidet 
plura  suffragia  defert.  Et  planum  est  ex  communi 
doctorum  (2)  veteri  iure  et  novo.  Facta  enim  unica 
exceptione  patronatus  ex  privilegio,  ius  patronatus, 
quamvis  sit  favor,  ex  se,  attenta  auctoritate  con¬ 
cedentis  idest  Ecclesiae,  vindicatur  tamen  ut  quid 
consequens  onus  fundationum,  can.  1448,  et  secum- 
ferens  onera  et  officia  de  quibus  can.  1469.  Proinde 
quoties  habetur  titulus,  toties  vox  in  eligendo.  Dis¬ 
crepat  ideo  a  communi  regula  eligendi,  in  hoc,  ius 
patronatus;  quae  regula  habetur  can.  164  edicente: 
—  Etsi  quis  plures  ob  titulos  ius  habeat  ferendi 
nomine  proprio  suffragii,  non  potest  nisi  unicum 
ferre. —  Non  agitur  enim  heic  de  pura  electione;  sed 
de  eligendo  ad  praesentationem  titulo,  ut  plurimum, 


(1)  Equidem  Episcopo  seligendi  arbitrium  concedebatur  si  tem 
pore  utili  in  plures  pari  numero  vota  conspirassent. 

(2)  Lotterius,  lib.  II,  q.  10. 

reali  et  oneroso,  et  in  quasi  possessione  domini  (1). 
Vide  dicta  ad  can.  1448,  et  cit.  S.  C.  EE.  et  RR.  in 
August.,  luris  patr.,  31  Maii  1850. 

§  4.  Quilibet  patronus,  antequam  praesentatio  ac¬ 
ceptetur,  non  unum  tantum,  sed  plures  praesentare 
potest ,  tum  una  simul  tum  etiam  successive,  intra 
tempus  tamen  praescriptum,  modo  illos  ne  excludat 
quos  prius  praesentavit. 

Praesentatio  si  facta  fuerit  cito  potest  ab  Episcopo 
acceptari,  atque  ita  complementum  accipere  per 
institutionem  provisio,  pro  ea  vice,  antequam  tempus 
utile  ad  praescribendum  decurrat.  Si  autem,  secus, 
res  sit  adhuc  integra,  tunc  iure  veteri  ut  supra  in¬ 
nuimus  (can.  1457)  non  una  erat  conditio  patroni 
laici  et  patroni  ecclesiastici.  Habetur  enim  c.  Cum 
autem,  lib.  III  Decret.,  tit.  XXVIII,  c.  24:  «Cum 
autem  advocatus  clericum  idoneum  Episcopo  prae- 
sentaverit,  et  postulaverit  postmodum,  eo  non  re¬ 
futato,  alium  aeque  idoneum  in  eadem  ecclesia, 
admitti;  quis  eorum  alteri  praeferatur,  iu dicio  Epi¬ 
scopi  credimus  relinquendum,  si  laicus  fuerit,  cui 
ius  competit  praesentandi.  Verum  si  collegium,  vel 
ecclesiastica  persona  praesentationem  haberet,  qui 
prior  est  tempore,  iure  potior  esse  videtur  ».  Ex  quo 
deducitur  laico  patrono  competere  ius  variandi,  non 
autem  ecclesiastico  (2).  Doctores.  ut  supra  innuimus, 
multa  et  subtilia  congesserant  ad  explicandum  dif¬ 
ferens  ius,  quae  videri  possunt  penes  Fagnanum  (o.  c., 
cap.  4,  de  off.  ord.,  n.  39)  et  quae  heic  non  iuvat 


(1)  Card.  Lega,  o.  c.,  211.  —  Vermeersch,  o.  c.,  775.  —  Serafini, 
o.  c.,  I,  §  56. 

(2)  Solummodo  patrono  ecclesiastico,  pro  quo  secus  ac  pro  laico 
praesumptio  erat,  ut  ius  ecclesiasticum  perspectum  ex  suo  officio 
haberet,  concedebatur  variare,  si,  uno  vel  pluribus  praesentatis,  ex 
sui  ignorantia  inidoneis,  vellet  de  novo  idoneum  vel  idoneos  prae¬ 
sentare.  Sed  talis  ignorantia  —  jacti  —  probari  debebat. 

recolere,  cum  novum  ius,  ut  ex  canone  praesenti 
§  4,  edicat  unam  eandemque  esse  conditionem  cuius¬ 
cunque  patroni;  etenim:  quilibet  patronus ,  antequam 
praesentatio  acceptetur ,  atque  acceptatio  ei  —  legi¬ 
time  —  a  Superiore  notificetur,  idest  re  adhuc  in¬ 
tegra  (1)  sensu  can.  1466,  ex  quo§l:  — Legitime 
praesentatus,  et  idoneus  repertus...  ius  habet  ad  ca¬ 
nonicam  institutionem  — . 

— non  unum  tantum ,  sed  plures  praesentare  pot¬ 
est ,  tum  una  simul  tum  etiam  successive.  —  Quod  iam 
habebatur  et  in  cit.  Glementina ,  c.  Plures :  «  Non  in¬ 
conveniens  reputamus  patronos  ipsos  inter  se  posse 
convenire  de  rectore  ab  eis  alternis  vicibus  praesen¬ 
tando:  quibus  etiam  ex  eadem  causa  permittimus  ut 
plures  ad  vacantem  ecclesiam  possint  eo  modo  prae¬ 
sentare  personas,  quod  una  ex  eis  eligi  per  Episcopum 
valeat  et  admitti  »  (2).  Equidem  si  peracta  accepta¬ 
tione  praesentarint,  nusquam  Episcopo  fas  est  seli¬ 
gere.  Et  generatim  plures  praesentari  posse  habetur 
etiam  Trid.,  sess.  XXV,  de  ref.,  cap.  9:  «Ad  haec 
liceat  Episcopo,  praesentatos  a  patronis,  si  idonei  non 
fuerint,  repellere  ».  Vide  et  c.  4,  de  officio  lud.  Ordi¬ 
narii  et  c.  29,  tit.  de  iure  patr.  Minime  autem  refert 
si  praesentatio  plurium  facta  sit  cumulative  una 
simul  vel  etiam  successive:  modus  rem  non  mutat. 
Sed  quoties  patronus  variare  potest,  alios,  infra 
primum  vel  primos,  praesentando?  Respondet  cl.  Ma- 
nacorda,  l.  c.,  177:  « Xon  satis  definiri  potest.  Po¬ 
sito  quod  variatio  vertitur  in  Ecclesiae  utilitatem, 
toties  variare  posse  opinamur  intra  tempus  a  iure 
concessum,  quoties  id  exigit  Ecclesiae  bonum.  Sic 
enim  ecclesiae  facilius  providetur  de  idoneo  atque  di- 


(1)  «  Quod  iure  non  sortitur  effectum  nequit  afferre  impedimen¬ 
tum  ». 

(2)  Lib.  III,  tit.  XII,  de  iure  patr.,  c.  2. 

gniore,  eum  ex  pluribus  praesentatis  Episcopus  insti¬ 
tuere  debeat  digniorem  ».  Sed  legislator  ipse  se¬ 
quentes  tantum  limites  ponit: 

— . intra  tempus  tamen  praescriptum,  modo  illos 

ne  excludat  quos  prius  praesentavit.  —  Proinde,  salvis 
his  duobus  conditionibus,  toties  patrono  variare 
licet,  quoties,  prudentis  viri  iudicio,  hoc  ad  Ecclesiae 
bonum,  idest  ad  meliorem  beneficii  vel  ecclesiae  vi¬ 
duatae  provisionem  possit  conferre.  MI  dicendum 
quoad  tempus.  Ex  can.  1457  est  quadrimestre,  pro 
patronatu  laicali,  ecclesiastico,  mixto  (1).  Eelate  ad 
conditionem  alteram:  modo  illos  ne  excludat  quos 
prius  praesentavit,  res  duobus  iuris  momentis  con¬ 
stat:  ex  parte  Superioris,  si  patrono  enim  fas  esset 
primas  praesentationes  irritas  facere,  iam  non  esset 
locus  disposito  can.  1466,  §  3  et  ipsius  citati  cap.  Gum 
autem  Lucii  III,  in  quo  dicitur  optionem  Episcopo 
esse  quem  maluerit  ex  praesentatis  idoneis  insti¬ 
tuendi,  atque  iocari  in  re  gravi  patronus  videretur; 
cum,  alias,  de  idoneitate  vel  minus,  non  ipsius,  sed 
Superioris  sit  iudicare  (can.  1464,  §  1);  ex  parte  prae- 
sentati,  quia  talis,  ex  praesentatione  valida  ius 
acquirit  ad  canonicam  institutionem  (can.  1466,  §  1) 
quo  privari  nequit  nisi  exsistente  crimine  vel  alia 
iusta  causa,  ex  qua  (can.  1446,  §  1)  inidoneus  a  Su¬ 
periore  (cann.  1464,  1465)  reperiatur,  atque  in  tali 
iure  possesso,  cum  ceteris  praesentatis  iudicium  Su¬ 
perioris  seligentis  et  acceptantis  exspectat,  ut  insti¬ 
tuatur. 


(1)  Et  hoc  loco  mixtum  ius  patr.  conditionem  ceterorum  sequitur. 


22  —  PlSTOCCHr,  De  Re  Beneficiali. 

Can.  1461.  Nemo  potest  praesentare  seipsum  neque 
aliis  patronis  accedere  ut  suffragiorum  numerum  ad 
praesentationem  necessarium  pro  se  compleat. 

Eadem  mens  legislatoris  ac  dispositio  quae  ha¬ 
betur  can.  170.  Inibi  statuitur:  —  Suffragium  sibi- 
metipsi  nemo  valide  dare  potest.  —  Sed  relate  ad 
ius  praesentandi,  iure  praecedenti  admittebatur  ab 
omnibus  (1)  posse  patronum  praesentare  seipsum,  si 
beneficium  esset  simplex,  et  posse  patronum  acceptare 
absque  praesentatione  si  ei  a  Superiore  offerretur 
beneficium  quod  praelaturam  implicet;  et  habetur 
amplius  resolutio  S.  Congr.  Cone,  in  causa  Nullius, 
14  Dec.  1630,  adprobata  ab  Urbano  VIII,  in  qua 
conceditur  patrono  ut  possit  praesentare  seipsum  ad 
canonicatum  et  praebendam  vacuam  sui  iuris  patro¬ 
natus.  Antiquioribus  canonibus  prohibebatur  acqui¬ 
rere  fundum  cui  adnexum  erat  ius  patronatus  eo  fine 
ut  possent  ab  adquirente  praesentari  filii  vel  ne¬ 
potes,  ex  cap.  6  et  26,  de  iure  patr.,  XXXVIII;  item, 
cap.  26  e.  tit.  interdicebatur  suimetipsius  praesen¬ 
tatio,  non  ad  beneficium  simplex,  sed  ad  praelaturam, 
et  generatim  vetabantur  in  beneficiis  conferendis 
quae  personalis  et  familiaris  proventus  quid  olerent. 
Habetur  c.  Considuit  (2):  «Cum  Sanctuarium  Dei, 
iure  haereditario  teneri  non  possit:  non  decet  ali¬ 
quatenus  sustineri,  ut  clerici  ecclesias  a  parentibus 
suis  fundatas,  propria  auctoritate  detineant;  aut 
laici  filiis,  vel  aliquibus  laicis,  concedant  easdem  ». 


(1)  Santi,  l.  c.,  32. 

(2)  Lib.  III  Decret.,  tit.  XXVIII,  c.  21. 

Legislator  in  Codice  decise  redit,  qnatenns  ad 
praesentationem  suimetipsius,  ad  antiquiores  normas, 
omnemque,  super  hoc,  ambiguitatem  tollit.  Nemo 
potest  praesentare  seipsum.  Non  inhibetur  praesen¬ 
tatio  filii  vel  coniunetorum,  etiam  absque  privilegio 
pro  eis  statuto  in  tabulis  fundationis  (can.  1417, 
§  1,  §  2),  et  pro  eis  valet  regula  ex  c.  Cum  apud  (1): 
« Quicumque  non  prohibetur,  per  consequentiam 
admittatur ».  Insuper  praesentatio  non  est  insti¬ 
tutio,  et  Episcopo  integrum  est,  si  aliquatenus 
dedeceat  praesentatio  et  idoneitas  deficiat,  praesen- 
tatum  repellere,  etiam  non  patefactis  patrono  ra¬ 
tionibus  suae  decisionis  (can.  1465,  §  3).  Quod  mi¬ 
nime  tamen  sibi  vult,  praelationem  filiis  vel  coniunctis, 
gaudere  favore  iuris.  Contra  omnino  tenendum.  Sed 
quatenus  canon  subiectus  importat,  irritatio  suimet 
praesentationis,  praecedens  exactum  habet  in  c.  Per 
nostras  qui  tamen  agit  (ut  supra  notavimus)  de  prae¬ 
latione  et  personatu.  Dicitur:  «Per  nostras  postu¬ 
lasti  litteras  edoceri,  utrum  clericus  ad  vacantem 
ecclesiam,  in  qua  ius  obtinet  patronatus,  seipsum, 
si  est  idoneus,  valeat  praesentare.  Cum  igitur  nullus 
se  ingerere  debeat  ecclesiasticae  praelationis  officiis, 
respondemus,  quod  nullus  se  potest  ad  personatum 
alicuius  ecclesiae  praesentare,  quantumcumque  ido¬ 
neus  sit,  et  quibuscumque  studiis  et  meritis  adiu- 
vetur  ».  Ad  quae,  commentatores  (2)  reponebant  nec 
posse  vim  legis  effugi,  si  praesentatio  esset  facta  per 
procuratorem,  cum  enim  mandantem  repraesentet, 
deficit,  etiam  hoc  modo,  distinctio  personarum  quae 
exigitur  a  iure,  intra  praesentantem  et  praesentatum. 
Sed  potius  est  quod  habet  legislator  noster: 


(1)  Lib.  IV  Decret.,  tit.  I,  de  sponsalibus,  c.  23. 

(2)  Schmalzgrueber.,  c.  de  elect.,  33. 

— . neque  aliis  patronis  accedere  ut  suffragiorum 

numerum  ad  praesentationem  necessarium  pro  se 
compleat.  —  Quemvis  igitur  influxum  etsi  minimum, 
pro  se  ipso,  prohibet.  Unico  enim  suffragio,  etsi  cum 
plurimis,  res  electionis  tota  perfici  quandoque  pot¬ 
est.  Abstinere  ergo  se  debet  a  suffragio  ferendo  pa¬ 
tronus  v.  g.  ecclesiasticus,  si  candidatus  evadat  ce¬ 
terorum  cum  ipso  patronatu  pollentium  (1).  Quod 
fieri  posse,  si  compatroni  consentiant,  iam  constat 
ex  c.  Cum  in  iure,  1.  III  Decret.,  tit.  XXVIII, 
cap.  26 :  «  Ecclesiae  decano  defuncto  eiusdem  loci 
Capitulum,  sub  hac  forma,  in  septem  ex  ipsis  cano¬ 
nicis  compromisit,  ut  illum,  quem  ex  se  vel  aliis  de 
gremio  ipsius  ecclesiae,  omnes  pariter  vel  maior 
eorum  pars  nominaret,  idem  Capitulum  reciperet  in 
decanum...  Super  quo  taliter  respondemus,  quod  iis 
qui  de  numero  septem  a  tribus  eorum  dignoscitur 
nominatus  iuxta  compromissi  tenorem,  debet  in 
decanum  assumi,  dummodo  electioni  de  se  factae 
consentiat,  et  aliquod  canonicum  (2)  non  obsistat  ». 

Bini  alii  considerantur  casus,  in  quibus  patronus 
beneficium  sui  patronatus  obtinere  potest:  1°  Si 
Episcopus  vel  Praelatus  ad  quem  institutio  spectat 
motu  proprio,  utique  consentientibus  patronis,  eum 
instituat:  hoc  casu  praesentationi  non  fit  locus. 
2°  Si  postulet,  instituendus,  a  collatore  Ordinario 
oblatis  precibus ,  et  salvo  semper,  consensu  ab  ipsis 
obtento,  iure  patronorum.  In  quem  tenorem  ha¬ 
betur  decisio  S.  K.  Botae  in  Regiensi,  luris  patr., 
13  Ian.  1624  (3). 

Demum,  notatum  volumus,  iure  veteri  cautum 


(1)  S.  C.  C.,  Baren.,  21  Nov.  1739. 

(2)  Sic. 

(3)  Schmalzgrueber  in  1.  I  Decret tit.  VI,  de  elect.  et  elect.  potest., 
c.  23  et  Barbosa,  ibidem. 

fuisse  patronum  praesentari  generatim  non  posse  ab 
eo  qui  ius  patronatus  non  habet  in  perpetuum,  ut 
fraus  evitetur  qua  patronus  alteri  donet  ius,  ut  ab 
ipso  praesentetur:  id  quod  esset  quasi  se  praesentare 
per  mandatarium,  et  recideret  in  irritationem  de  qua 
praesenti  canone. 


* 

*  * 

Oan.  1462.  Si  ecclesiae  vel  beneficio  provideri  de¬ 
beat  per  concursum ,  patronus,  etiam  laicus,  non 
potest  praesentare  nisi  clericum  legitime  ex  con¬ 
cursu  probatum  (1). 

Cuius  germanum  sensum  praebet  responsio  data 
die  12  Novembris  1922  a  Commis,  pro  auth.  inter¬ 
pretatione  Codicis.  Quaesitum  fuerat:  —  Utrum  ad 
normam  can.  1462  paroeciae  aliave  beneficia  obnoxia 
iuri  patronatus  laicalis  conferri  semper  debeant  per 
concursum,  ita  ut  patronus  etiam  laicus  non  possit 
praesentare  nisi  clericum  legitime  ex  concursu  pro¬ 
batum.  —  Responsum  fuit:  —  Affirmative  si  pa¬ 
roeciae  aliave  beneficia  iuris  patronatus  laicalis  sint 
obnoxia  concursui  iure  particulari,  ex.  gr.  fundationis, 
vel  legitimae  consuetudinis;  secus  negative.  —  Quod 
ius  particulare  utique  non  est  intelligendum  sensu 
can.  459,  §  4,  in  quo  pro  regionibus  in  quibus  mos 
est  per  concursum  paroecialibus  ecclesiis  providere, 
haec  forma  retinenda  praescribitur,  —  donec  Sedes  Ap. 
aliud  decreverit.  —  Ius  particulare  heic  intelligitur 
quod  proprie  talis  beneficii  iuris  laicalis,  cum  cura 
vel  non,  singulare  est  vel  fundatione  vel  legitima 


(1)  Lex  Austriaca  (1874)  exquirit  concursum  pro  beneficiis  ca- 
nonicalibus  et  pro  curatis. 

consuetudine,  vel  alio.  Nihil  ergo  aut  ex  natura  be¬ 
neficii,  aut  a  iure  communi  deduci  potest,  ut  con¬ 
cursus  obligatio  evincatur,  si  hoc  ius  particulare  non 
exstet.  Titulus  extrinsecus  requiritur,  absolute. 

Quod  consonat  menti  legem  ferentis,  qui  ex  cit. 
can.  459,  §  4  etiam  pro  paroecialibus,  in  regionibus 
in  quibus  concursus  retineri  adhuc  debet,  aliud  ius 
promittit,  cum  edicit,  ut  —  haec  forma  retineatur, 
donec  Sedes  Apostolica  aliud  decreverit.  —  Ceterum 
constat,  contra  aliquos,  praevaluisse  in  Commissio¬ 
nibus  Cardinalium  ad  redigendos  Codicis  canones 
propositum  provisionem  beneficiorum,  maxime  cu¬ 
ratorum,  expeditiorem  reddendi.  Id  quod,  si  con¬ 
cursu  ad  normam  const.  Cum  illud  Benedicti  XIV 
vel  alias  peracto,  non  potest  semper  obtineri  pro 
beneficiis  non  patronatis,  difficilius  evadit  pro  pa- 
tronatis  et  quidem  patronatu  laicali.  In  his  enim 
magis  complexa  est  procedura,  cum  et  jiraesentatio 
a  patrono,  post  concursum,  facienda  suum  tempus 
exquirat,  uti  vidimus  can.  1457,  et,  si  plures  sint 
concurrentes,  maiorum  induciarum  occasio  habeatur. 
Ad  haec,  satis  luculenter  constat  et  ad  concursus  be¬ 
neficiorum  liberae  collationis  non  semper  digniores 
sese  praesentare,  quod  maxime  valet  pro  patronatis, 
maxime  laicorum,  pro  quibus,  insuper,  ni  Superio¬ 
ris,  favor  patroni  certe  requiritur.  Dioeceses  insuper, 
malitia  temporum,  penuria  cleri  saepe  dolent  (1). 


(I)Vide  Monit.  E  celes.,  fasc.  Martii  1923,  pag.  81.  In  citata  const. 
Cum  illud  haec  habet  Bened.  XI :  «  Moerentes  audivimus  quod  in  ple- 
risque  dioecesibus...  etsi  recepta  sit  consuetudo...  inscriptis  examen  redi¬ 
gendi...  nihilominus  examinatorum  suffragia  in  sola  litterarum  peritia 
versantur...  nec  illorum  exquiritur  sententia  de  clericorum  aetate, 
institutione,  gravitate  morum,  muniis  antea  exercitis  et  an  tales 
demum  sint,  qui  oves  suas  verbo  et  exemplo  iuvare  possint  »,  et  de¬ 
clarat  « examinatores  muneri  suo  deesse  »  nisi  haec  inquirant.  Quod 
etiam  nunc  valet. 

Placuit  itaque  legislatori  ius  praecedens,  iuxta 
quod  iure  communi  beneficia  etiam  curata  iuris  pa¬ 
tronatus  laicalis  eximebantur  a  lege  concursus,  in¬ 
tactum  relinquere,  salvis  exceptionibus  ex  iure  par¬ 
ticulari  quae  iam  habebantur.  «  Tertio  decimo  (ait 
cl.  Ferraris,  v.  Beneficium ,  art.  III,  n.  51)  sine  con¬ 
cursu  conferuntur  paroeciales,  quae  sunt  de  iure 
patronatus  laicorum;  sufficit  enim  pro  istis,  quod  de¬ 
putatus  a  patronis  examinetur  ab  examinatoribus 
synodalibus,  et  ab  ipsis  idoneus  iudicetur  »  (1).  Pro 
exceptione  autem  iuris  particularis  habetur  responsio 
S.  Congr.  Concilii,  17  Iunii  1916,  in  Concordien .,  in 
qua  supposito  iure  particulari  pro  regione  Venetiarum 
ex  littera  circulari  1818,  n.  8690,  1463  et  Concordatu 
pro  Imperio  Austriaco  an.  1855,  art.  34  concursus 
pro  paroeciis  debet  fieri  etsi  subiectis  patronatui 
laicali,  proposito  dubio:  —  Utrum  post  concursum 
semel  iterumque  frustra  indictum  vel  peractum 
locus  fiat  devolutioni,  an  potius,  maneat  patrono 
ius  eligendi  et  praesentandi  in  casu  — •,  responsum 
fuit:  —  Negative  ad  primam  partem;  affirmative  ad  se¬ 
cundam.  —  Idest  non  fit  locus  liberae  collationi  ut 
Episcopo  Concordiensi  placuerat,  sed  revertitur  pa¬ 
trono  ius  eligendi  praemisso  concursu.  Habetur  adhuc 
responsio  eiusdem  S.  Congr.  in  cit.  Veronm.  et  aliar ., 
die  14  Febr.  1920  in  qua  pro  paroeciis  quibusdam 
patronatus  popularis  in  ditione  Longobardorum  et 
Venetorum  vi  consuetudinis  recognitae  et  sancitae 
ab  auctoritate  civili,  ut  ex  Eeg.  15  Maii  1804,  circ. 
13  Maii  1818,  Eeg.  28  Nov.  1827  (2),  requiritur  con¬ 
cursus.  Post  promulgatum  Codicem,  quaesitum  fuit: 
—  An  inolita  praxis  providendi  paroeciis  iuris  pa¬ 
tronatus  sustineri  possit  in  casu.  —  Responsum  fuit : 


(1)  Cf.  et  Wemz,  o.  c.,  II,  n.  827.  —  Ojetti,  o.  c.,  1426. 

(2)  Saredo,  Cod.  di  diritto  p.  eccles.,  II,  p.  699;  III,  p.  1167  et  1181. 

—  Affirmative  — ,  et  postera  die  resolutio  talis  appro¬ 
bata  fuit  a  SSmo.  Vide  superius  dicta  ad  can.  1452. 

—  Sed  si  praesens  canon  vetus  ius  relate  ad  bene¬ 
ficia  curata  subiecta  iuri  patronatus  laicali  non  mutat, 
aiente  Trid.,  sess.  XXIV,  de  ref,,  cap.  18:  «Quod 
si  iuris  patronatus  laicorum  (beneficium)  fuerit, 
debeat,  qui  a  patrono  praesentatus  erit,  ab  eisdem 
deputatis  (examinatoribus),  ut  supra,  examinari,  et 
non,  nisi  idoneus  repertus  fuerit,  admitti  »  (1),  item 
prorsus  veterem  legem  confirmat  relate  ad  beneficia 
curata  iuris  patronatus  ecclesiastici,  pro  quibus  ge- 
neratim  concursus  exquiritur  ab  eodem  Trid.,  cit. 
sess.  et  capite:  «Si  vero  (dictum  beneficium)  iuris 
patronatus  ecclesiastici  erit,  ac  institutio  ad  Episco¬ 
pum,  et  non  ad  alium  pertineat;  is,  quem  patronus 
digniorem  inter  probatos  ab  examinatoribus  iudicabit, 
Episcopo  praesentare  teneatur,  ut  ab  eo  instituatur. 
Cum  vero  institutio  ab  alio,  quam  ab  Episcopo,  erit 
facienda,  tunc  Episcopus  solus  ex  dignis  eligat  dignio¬ 
rem,  quem  patronus  ei  praesentet,  ad  quem  institutio 
spectat  »  (2).  Pro  his  itaque  norma  de  qua  in  cit. 
can.  459,  §  4  sequenda  est  ad  unguem  scilicet:  —  In 
regionibus  in  quibus  paroeciarum  provisio  fit  per 
concursum,  sive  specialem  ad  normam  const.  Be¬ 
nedicti  XIV  Cum  illud ,  14  Dec.  1742,  sive  generalem, 
haec  forma  retineatur,  donec  Sedes  Apostolica  aliud 
decreverit.  —  Pro  parochis  translatis  suadente  Ordi¬ 
nario  examen  non  est  repetendum  (Eesp.  24  Xov. 
1920  Commiss.  Pont,  ad  int.  can.)  (3). 


(1)  Nisi  locus  fiat  exemptioni  ab  examine,  ex  eodem  Tridentini 
loco,  quia  reditus  beneficii  exigui,  quia  nemo  ei  se  subiicit,  quia  tu¬ 
multus  sunt  exorituri,  etc. 

(2)  Garcia,  De  Benef.,  P.  IX,  n.  255.  —  Ricci,  Praxis,  n.  257. 

O  Rro  translatis  post  instantiam  suam  nequit  Ordinarius  dis¬ 
pensationem  a  lege  concursus  impertire,  sed  adeunda  venit  S.  Congr. 
Cone.  Cf.  Monitore  1927,  p.  278. 

Hactenus  de  paroeciis  egimus  subieetis  iuri  pa¬ 
tronatus  laicali  et  ecclesiastico,  sed  subiectus  canon 
generatim  edicit:  —  Hi  ecclesiae  vel  beneficio 'provi¬ 
deri  debeat  per  concursum ,  patronus  etc.  — ,  ex  quibus 
patet,  non  modo  pro  beneficiis  cum  cura  sed  pro 
quocunque  beneficio  patronato  concursum  requiri 
si  lege  generali  vel  particulari  ei  locus  fiat,  et  pa¬ 
tronum  —  non  posse  praesentare  nisi  clericum  legi¬ 
time  ex  concursu  probatum.  —  Quod,  ut  ob  vium  casum 
indigitemus,  haberi  potest  in  canonico  theologo  vel 
poenitentiario,  vel,  ex  iure  particulari  potissimum, 
in  alio  beneficio,  sine  cura,  aliquam  praeeminentium 
praeseferentem,  et  hoc  ex  tabulis  fundationis,  vel 
aliter  (1).  Eodem  sensu  can.  1457  generatim  edicitur 
praesentationem  fieri  debere  — ...  saltem  intra  quatuor 
menses  a  die  quo  is,  cui  ius  est  instituendi,  patronum 
certiorem  fecerit  de  vacatione  beneficii  et  de  sacer¬ 
dotibus  qui  in  concursu  fuerunt  probati,  si  agatur  de 
beneficio  quod  per  concursum  conferri  debet.  — 


* 

*  * 

Can.  1403.  Persona  praesentata  debet  esse  idonea, 
idest,  ipso  praesentationis  vel  saltem  acceptationis 
die,  qualitatibus  omnibus  praedita,  quae  iure  seu 
communi  seu  peculiari  vel  lege  fundationis  re¬ 
quiruntur. 

Iam,  can.  459,  legislator,  relate  ad  beneficia  pa- 
roecialia  in  genere,  statuerat  §  1 :  —  Loci  Ordinarius, 


(1)  Cf.  et  ep.  HetJUlUae  nobis  Benedicti  XIV,  9  Aprili»  1749,  quam 
inferius,  can.  1463,  referemus.  —  Beptemdecim  casu»  enumerat  cl. 
Manacorda,  l.  c.,  106,  in  quibas  iure  communi  exemptio  habetur  a 
lege  concursas,  intra  quos  memoratur  casu»  parochi  translati,  quod 
aliquatenus  et  iure  nostro  valet. 


346 


TITULUS  XXV,  CAPUT  IV. 


graviter  onerata  eius  conscientia,  obligatione  te¬ 
netur  vacantem  paroeciam  illi  conferendi,  quem  magis 
idoneum  ad  eam  regendam  habuerit,  sine  ulla  perso¬ 
narum  acceptione  — ,  et  §  2 :  —  In  hoc  iudicio  ratio 
haberi  debet  non  solum  doctrinae,  sed  etiam  earum 
omnium  qualitatum,  quae  ad  paroeciam  vacantem 
rite  regendam  requiruntur.  —  Sed  heic  agitur  de 
quocunque  beneficio  patronato,  cum  vel  sine  cura 
et  idoneitas  requiritur  in  praesentato  —  ipso  prae¬ 
sentationis  vel  saltem  acceptationis  die.  —  Qui  ter¬ 
mini  iam  habebantur  cap.  13,  sess.  VII,  de  ref.  Cone. 
Trid.,  in  quo  lex  Ordinariis  est  facta  ut:  « Praesen- 
tati  etc.  ad  quaevis  ecclesiastica  beneficia  non  insti¬ 
tuantur,  nec  confirmentur,  neque  admittantur...  nisi 
fuerint  prius  a  locorum  Ordinariis  examinati,  et 
idonei  reperti.  Et  nullius  appellationis  remedio  se 
tueri  possit,  quominus  examen  subire  teneatur  »  (1). 
Idoneitas  constare  debet,  saltem,  antequam  admit¬ 
tantur. 

Quibus  consonant  quae  habentur  ex  eod.  Trid., 
sess.  XXV,  de  ref.,  cap.  9:  «  Ad  haec  liceat  Episcopo, 
praesentatos  a  patronis,  si  idonei  non  fuerint,  repel¬ 
lere  ». 

Officium  patronorum  in  praesentando  idoneum, 
prae  multis  quae  possint  afferri,  exacte  describitur  in 
Clementina,  c.  Nudum :  «  Eligere  (dicitur)  studeant 
personas  sufficientes,  idoneas,  vita  probatas,  discretas, 
modestas,  atque  peritas  ad  tam  salubre  ministe¬ 
rium,  et  officium  exequendum  »  (2)  et  urgetur  ma¬ 
xime  pro  paroeciis  verbis  commotis  a  Benedicto  XIV : 

«  Monemus  et  per  viscera  Iesu  Christi  vehementer 
obtestamur,  ne  aliquos  ob  eam  potissimum  causam 


(1)  Sed  recole  cit.  cap.  18,  sess.  XXIV,  de  ref.,  ubi  exceptio  habetur. 

(2)  Lib.  III,  tit.  VII,  c.  2. 

nuncupent,  quod  de  sua  familia  ben emeriti  fuerint  etc., 
sed  unice  ante  oculos  habeant  utilitatem  ac  animarum 
salutem  quae  ipsis  committitur  »  (1).  Antea  caverat 
Cone.  Lateranense  III  ut:  «  Nulla  ecclesiastica  mini¬ 
steria,  seu  etiam  beneficia,  vel  ecclesiae,  tribuantur 
alicui  seu  promittantur  antequam  vacent,  ne  desi¬ 
derare  quis  mortem  proximi  viueatur  »  (2).  Praesens 
canon  nullam  distinctionem  facit  intra  patronos,  sed 
praecedenti  iure  distinguebatur,  etiam  relate  ad 
officium  praesentandi  idoneum,  intra  patronum  lai- 
cum  et  ecclesiasticum.  Equidem  patronus  quivis 
noscebatur  graviter  adstringi  ad  praesentandum 
dignum,  sive  ex  natura  rei,  sive  ex  iure,  sed,  si  pa¬ 
trono  laico  officium  est  praesentare  dignum,  patrono 
ecclesiastico  praesentare  digniorem.  In  quem  sensum 
habebatur  distinctio  intra  patronum  laicum  et  eccle¬ 
siasticum,  circa  ius  variandi ,  sublata,  uti  iam  innui¬ 
mus,  et  adhuc  videbimus  per  canones  1457,  1465, 
vi  cuius  utique  laicus  alium  praesentare  poterat  vel 
alios,  spreto  primo  non  digno  habito,  minime  vero 
ecclesiasticus  (3). 

Cone.  Trid.,  sess.  XXIV,  de  ref.,  cap.  1,  decernit: 
«  Omnes...  et  singulos,  qui  ad  promotionem  praeficien¬ 
dorum...  ius...  habent...  mortaliter  peccare,  nisi  quos... 
ecclesiae  magis  utiles...  iudicaverint...  praefici  dili¬ 
genter  curaverint»;  et  cap.  18  eiusdem  sess.:  «Si  vero 
(beneficium)  iuris  patronatus  ecclesiastici  erit...  quem 
patronus  digniorem  inter  probatos  ab  examina¬ 
toribus  iudicabit,  Episcopo  praesentare  teneatur  ». 


(1)  Institutiones,  VII,  §  8. 

(2)  Lib.  III  Decret.,  tit.  VIII,  de  conc.  praeb,  c.  II. 

(3)  Iuxta  ius  Austriacum  lege  1874  cit.,  n.  50,  idoneitas  exquirit 
ut  praesentatus  sit  civis  Austriacus  —  ut  circa  mores  et  disciplinam 
politicam  sit  laudabilis  —  ut  constet  de  eius  aptitudine  ad  officium 
beneficiale. 

Sed  peremptoria  sunt  penitus  quae  in  eius  epistola 
Decretali  Redditae  nobis  habet  Benedictus  XIV,  die 
9  Aprilis  1746,  in  responsionibus  ad  postulata  Ar- 
chiepiscopi  Florentini.  Quaesitum  fuerat:  —  1°  An 
patronus  ecclesiasticus,  etiam  in  foro  externo,  te¬ 
neatur  ad  vacantem  ecclesiam  paroecialem  prae¬ 
sentare  magis  idoneum  seu  digniorem  ex  approbatis 
ab  examinatoribus!  — •  Respondet:  —  Ad  hoc  indubi¬ 
tanter  teneri:  utrumque  enim  forum  respiciunt  enun- 
ciata  Trident.  verba  cap.  18,  sess.  XXIV :  «  Quem 
patronus  digniorem  etc.  praesentare  teneatur  ».  — 
2°  An  Episcopus  acquiescere  debeat  ecclesiastici 
patroni  iudicio...  an  potius  investigare  num  patroni 
iudicium  fuerit  rectum  et  rationale!  —  Respondet: 
—  ...  aut  ex  probatis  ab  examinatoribus  nullus  est  qui 
de  patroni  iudicio  conqueratur...  aut  reperitur  qui 
illud  iniustum  contendat:  in  primo  casu  non  debet 
Episcopus  indagare:  in  altero  debet  partes  iudicis 
assumere.  —  3°  An  ab  Episcopi  sententia...  appel¬ 
latio  admittenda  sit...  tantum  in  devolutivo  an  etiam 
in  suspensivo!  —  Respondet:  —  Aut  iudicium  Epi¬ 
scopi...  est  conforme  iudicio  patroni...  et  tunc  appellatio 
admittenda  est  tantum  in  devolutivo:  aut  discrepat 
et  admittenda  est  etiam  in  suspensivo...  atque  vacans 
ecclesia  ab  oeconomo  administranda  —  (1). 

Iure  nostro  discrimen  quodvis  aufertur  intra  pa¬ 
tronos;  et  relicto  Ordinario  loci  munere  iudicandi  de 
idoneitate  et  seligendi,  can.  1466,  §  3,  digniorem,  de 
sola  idoneitate,  in  praesentato,  onus  eis  imponitur. 
Can.  153,  §  1,  generatim  edicit:  —  Ad  vacans  officium 
promovendus  debet  esse  clericus,  iis  qualitatibus  prae¬ 
ditus,  quae  a  iure  communi  vel  particulari  aut  a  lege 


(1)  Vide  et  tagnanum  in  cap.  Cum  vos;  et  Barbosa,  Aii.  72  in 
cap.  De  off.  et  pot.  Ep. 

fundationis  ad  idem  officium  requiruntur — •,  et  §  2 :  — 
Assumatur,  omnibus  perpensis,  magis  idoneus  sine  ulla 
personarum  acceptione.  —  Sed  promovere  et  assumere 
ad  officia  (keic  beneficialia,  can.  146),  pertinet  ad 
Ordinarium,  can.  152.  Pro  curatis  Cone.  Trid.,  ead. 
sess.  XXIV,  cap.  18,  de  ref .,  habet:  «  Cum  vero  insti¬ 
tutio  ab  alio,  quam  ab  Episcopo,  erit  facienda,  tunc 
Episcopus  solus  ex  dignis  eligat  digniorem,  quem  pa¬ 
tronus  ei  praesentet,  ad  quem  institutio  spectat  »  (1). 

In  quo  consistat  idoneitas  subiectus  canon  dicit: 
—  Persona  praesentata  debet  esse  idonea,  idest... 
qualitatibus  omnibus  praedita ,  quae  iure  seu  communi 
seu  peculiari  vel  lege  fundationis  requiruntur.  —  Su¬ 
pervacaneum  erit  diutius  immorari  in  explicando 
tenore  horum  verborum.  Idoneitas  assumitur  ex 
parte  personae  praesentati,  ex  parte  officii,  ex  parte 
conditionum  quae  vel  iure  particulari  vel  tabulis 
fundationis  requiri  possint,  et  talis  constare  debet 
saltem  die  quo  praesentatus  a  patrono  acceptatur 
ab  Ordinario,  semel  enim  ac  acceptatus  fuerit  legi¬ 
time  praesentatus,  vi  can.  1466,  §  1,  —  ius  habet  ad 
canonicam  institutionem.  —  Proinde  si  non  idoneus 
quis  teneatur  impedimento  quod  per  dispensationem 
abstuli  queat,  sufficit  ut,  v.  g.  illegitimus  (cann.  331, 
320,  984  etc.),  vel  irregularis  (can.  983  etc.),  vel  ex- 
communicatus,  suspensus  (cann.  2283,  2265),  dispen¬ 
sationem,  absolutionem  obtineat  ante  Ordinarii  ac¬ 
ceptationem,  et  praesentatio  ex  hoc  est  legitima. 
Quod  idem  dicendum,  si  inidoneitas  sit  ex  crimine. 


(1)  «Quod  quidem  decretum,  scribit  Benedictus  XIV,  adeo  re¬ 
ligiose  custodiendum  censuit  S.  C.  C.  ut  etiam  quando  institutio 
pertinet  ad  Papam...  facultatem  designandi  digniorem  ex  approbatis, 
non  patrono  ecclesiastico,  sed  Episcopo  competere  dixerit  »  De  Sy¬ 
nodo  Dioec.,  1.  IV,  c.  8,  n.  8.  Vide  super  hoc  et  Garcia,  P.  IX,  n.  272.  — 
Cf.  Monitore  Eccl.,  fasc.  Iulii-Augusti  1924,  p.  219. 

De  hoc  constare  debet,  per  sententiam  condemnato- 
riarn  (can.  1868);  non  sufficit  enim  delictum  asserere 
ac  suspectum  condemnare,  sed  formalis  exigitur 
condemnatio;  cum  pro  iudicio  ferendo  de  idoneitate 
vel  minus,  procedi  semper  debeat  ad  iuris  tramitem. 
Hinc  si  praesentetur  a  patrono  reus  in  iudicio,  et 
absolutio  per  sententiam  definitivam  (can.  1868) 
locum  habeat  tempore  utili,  nil  amplius  eum  tenet 
quin  acceptari  per  Ordinarium  possit. 

Pronum  est  autem,  acceptationem  de  qua  canon 
pertinere  ad  Ordinarium.  Ex  sequentibus  canonibus 
patet,  ut  videbimus,  et  ex  cit.  canone  152  ex  quo :  — • 
Loci  Ordinarius  ius  habet  providendi  officiis  eccle¬ 
siasticis  in  proprio  territorio,  nisi  aliud  probetur.  — 
Est  ius  vetus  et  sollemne  cunctis.  Proinde  iam  inquit 
Barbosa  (1):  «Quia  ministrorum  institutio,  sicut  et 
omnium  beneficiorum  provisio,  in  sua  dioecesi  exi- 
stentium  ad  Episcopum  de  i  ure  spectat,  quod  locum 
habet,  etiamsi  a  fundatoribus  cautum  esset  Episco¬ 
pum  non  debere  se  intromittere;  nam  voluntate  non 
demitur,  quod  est  a  iure  communi  statutum  ». 

Demum:  habetur  in  canone  quod  persona  prae- 
sentata  idonea  esse  debet  —  ipso  praesentationis  die 
vel  saltem  acceptationis.  —  Equidem  sufficit  si  die  ac¬ 
ceptationis,  sed  legislator  monere  voluit  nunquam 
patronos  quosque  praesentare  debere  indignos  aut 
inidoneos,  et  officium  patroni,  de  quo  iam  supra, 
asserere,  ipsi  cordi  fuit. 


(1)  Pars  III,  Alleg.  72,  187. 

* 

*  * 

Can.  1464.  -  §  1.  Praesentatio  fieri  debet  loci  Ordi¬ 
nario ,  cuius  est  indicare  utrum  idonea  sit  persona 
praesentata. 

§  2.  Ordinarius  ad  suum  formandum  indicium, 
debet  ad  normam  can.  149  de  persona  praesentata 
diligenter  inquirere  et  opportunas  notitias,  etiam 
secretas,  si  opus  fuerit,  assumere. 

§  3.  Ordinarius  non  cogitur  patrono  patefacere 
rationes  cur  personam  praesentatam  admittere  non 
possit. 

Sicuti  eius  est  eam  acceptare,  iure  ordinario,  et 
post  acceptationem  in  beneficium  instituere  praesenta- 
tum,  ita  praesentatio  fieri  debet  loci  Ordinario,  cuius 
est  indicare  de  idoneitate  vel  minus  praesentati  (§  1). 

Constat  ex  iam  citato  cap.  Cum  autem  in  quo  a 
Lucio  III  (1)  edicitur:  «  Quis  eorum  (ex  pluribus 
praesentatis)  alteri  praeferatur  iudicio  Episcopi  cre¬ 
dimus  relinquendum  »;  item  ex  Later.  IY  (2):  « Is  ad 
quem  pertinet  (electi)  confirmatio,  diligenter  exa¬ 
minet  et  electionis  processum  et  personam  electi  ut 
cum  omnia  rite  concurrerint  munus  ei  confirmationis 
impendat;  quia  si  secus  fuerit  incaute  praesumptum, 
non  solum  deficiendus  est  indigne  promotus,  verum 
etiam  indigne  promovens  puniendus  ». 

Praeter  citatos  locos,  praecedenti  can.,  Trid., 
sess.  XIV,  deref.,  cap.  13  dicit:  «Xon  liceat...  patrono... 
nisi  Episcopo  loci  Ordinario...  quoquo  modo  praesen¬ 
tare:  alias  praesentatio,  ac  institutio,  forsan  secutae, 


(1)  Lib.  III  Decret.,  XXXIII,  24,  canon  XXVI. 

(2)  Vide  et  De  praeb.  et  dign.,  III,  4,  in  6°.  —  S.  C.  C.,  Vene¬ 
tiorum,  19  Dec.  1840. 

nullae  sint,  etesseintelligantur».  Eius  enini  est  videre, 
utrum  praesentatio  ad  effectum  provisionis  contingere 
possit.  Poenae  de  quibus  can.2394  contra  eos  qui  secus 
quam  per  necessarias  litteras  a  conferente  acceptas 
beneficium  occupaverint,  deducuntur  ex  c.  Ex  fre¬ 
quentibus,  lib.  III  Beer  et.,  tit.  VII,  de  institutio¬ 
nibus,  cap.  3,  in  quo  legitur:  «  Quod  clerici  ecclesia¬ 
stica  beneficia  sine  consensu  Episcopi  dioecesani... 
recipiunt,  minus  quam  deceat  cogitantes  quomodo 
id  a  patrum  sanctorum  est  institutionibus  alienum 
et  ecclesiasticae  contrarium  honestati.  Qui  hoc  fe¬ 
cerit  communione  privetur  etc. ». 

Superius,  praec.  can.,  ad  tramitem  cann.  153,  459, 
diximus  quomodo  constare  debeat  idoneitas.  Erit 
curae  Ordinarii  speciali  modo  idoneitatem  officio 
relativam  exquirere,  ex  hac  enim  potissimum  finis 
ab  Ecclesia  intentus,  in  erectione  beneficii,  consequi 
posse  compertum  est.  Quam  animadversionem  ma¬ 
iorem  vim  sortiri  oportet  cum  de  beneficiis  cum  cura 
agatur.  Legislator  enim  in  Codice  antiquas,  super  hac 
re,  reproducit  dispositiones,  expolit  et  urget,  ut  omni¬ 
bus  constat.  Huc  referuntur  in  specie  quae  retulimus 
ex  Cone.  Lateran.  IV,  pro  iure  veteri. 

§  2.  Ordinarius  ad  suum  formandum  iudicium, 
debet  ad  normam  can.  149  de  persona  praesentata  dili¬ 
genter  inquirere  et  opportunas  notitias ,  etiam  secretas,  si 
opus  fuerit,  assumere.  —  Reiecta  distinctione  intra  pa¬ 
tronos,  uti  vidimus  praec.  can.,  et  unica  pro  quibusvis 
disciplina  statuta,  superatur  hoc  canone  exceptio  fa¬ 
vore  patroni  ecclesiastici,  digniorem,  ut  ei  fas  erat, 
praesentantis.  Etiam  pro  eo,  sicut  pro  laico  patrono, 
aliter,  saltem  quandoque,  ac  ex  citato  iure  ex  epist. 
Decret.  Redditae  nobis  Benedicti  XIV,  Ordinarius 
suum  iudicium  iubetur  sibi  formare,  super  praesenta- 
tum,  ad  normam  can.  149,  et  ad  hoc  diligenter  inqui- 

rere  et  assumere  opportunas  notitias,  etiam  secretas. 
Canon  149  ita  se  habet :  —  Electi,  postulati,  prae- 
sentati  vel  nominati  a  quibusvis  personis  ad  eccle¬ 
siastica  officia  ne  confirmentur,  admittantur,  insti¬ 
tuantur  a  Superiore  infra  Eomanum  Pontificem,  nisi 
antea  fuerint  a  proprio  Ordinario  idonei  reperti, 
etiam  per  examen,  si  id  ius  vel  officii  ratio  postulet 
aut  Ordinarius  opportunum  iudicaverit.  —  Pro  sin¬ 
gulis  proinde  quae  hoc  canone  continentur  vel  ex 
parte  facti  praesentationis  vel  ex  parte  personae  prae- 
sentatae,  vel  ex  parte  aptitudinis  ad  officium ,  vel 
etiam  peracti  examinis  quod  probat,  sed  et  probari 
debet,  inquisitionis  ius  et  officium  patet  Ordinario, 
quocunque  modo,  etiam  per  secretas  notitias,  ad  tra¬ 
mitem  cit.  etiam  can.  153,  quem  recolas  et  can.  459. 

Quaestio  heic  loci  moveri  potest:  utrum  scilicet 
unificata  disciplina  pro  quovis  patronorum  genere, 
adhuc  ecclesiasticus  teneatur,  secus  ac  laicus  pro 
quo  nulla  obligatio  de  novo  est  invecta,  non  tantum 
idoneum,  sed  quem  magis  idoneum  putat  praesen¬ 
tare.  Et  affirmative  respondendum  censemus  ea 
ducti,  maxime,  ratione  quod  stricta,  cum  de  patro¬ 
natu  agitur,  iuxta  canones  novos,  interpretatio 
semper  est  adhibenda.  Quod  equidem  valet  etiam 
in  hypothesi  quod  non  unus  tantum,  sed  plures  prae¬ 
sentat!  habeantur.  Ex  pluribus,  quem  digniorem 
putat,  ecclesiasticus  notabit  Ordinario,  qui  tamen 
non  tenebitur  hoc  indicium  sequi,  uti  iam  diximus 
praeced.  canone  (vide  nota  2  ex  Benedicto  XIY, 
De  Synodo  Dioeces .,  1.  IV,  V,  n.  8)  et  abundantius 
constat  ex  praesenti  can.  1464  (1). 


(1)  Trid.,  sess.  VII,  de  ref.,  cap.  18.  Res  forum  conscientiae  interest 
penitus:  ideo  (etiam)  legislator,  ut  supra  ad  c.  1463  diximus,  minime 
veteris  iuris  praeceptum  pro  patrono  ecclesiastico  reproduxit;  ac  Or¬ 
dinario  tandem  solummodo  fidit. 

23  —  Pistocchi,  De  Re  Beneficiali. 

§  3.  Ordinarius  non  cogitur  'patrono  patefacere  ra¬ 
tiones  cur  personam  praesentatam  admittere  non  possit . 

Duplex  liabetur  hoc  loco  dispositio  favore  po- 
tioris  provisionis.  Prima,  eximitur  Ordinarius  a 
quacunque  coactione  in  providendo,  secunda,  edi¬ 
citur  solum  eum  non  admittere  debere  praesentatum 
quando  reapse  non  possit.  Ita  si  ex  una  parte  li¬ 
bertas  sui  officii  praesidiatur,  ex  alia  adhuc  urgetur 
obligatio  ita  procedendi  in  hoc  negotio,  ut  tantum 
quae'  in  Domino  perspexerit  Ecclesiae  bono  magis 
utilia,  sui  iudicii  determinationem  producant. 

Et  relate  ad  primum  equidem  hoc  novo  iure  (1) 
disponitur  patrono  deficere  iudicialem  actionem  contra 
Ordinarium,  ut  rationes  praetendat  cognoscere  quas 
Ordinarius  non  cogitur  patefacere.  Proinde  causae 
quae  iampridem  apud  S.  E.  Eotarn  urgebantur 
super  idoneitate  vel  minus  promovendi,  fundamento, 
ex  tunc,  carent.  Utique  recursus,  ni  appellatio,  semper 
patet  S.  Sedi  per  competentes  Congregationes  (S.  Cone., 
Consistorialis  etc.)  vel  officia  (v.  g.  Dataria)  sed  Or¬ 
dinarius  E.  P.  tantum  rationes  patefacere  tenebit 
non  patrono;  et  S.  Sedes  non  iudicialiter,  sed  admi¬ 
nistrative,  tantum,  suum  iudicium  imponet. 

Quae  actio  iudicialis  si  deficit  patrono,  a  fortiori 
deficit  praesentato,  etiam  si  peracto  concursu,  si 
res  ferat  (can.  1457),  praesentatus  fuerit.  Patrono  et 
praesentato  actio  pateret  si  non  de  merito  iudicii 
Ordinarii  ageretur,  sed  de  defectu  formae,  vel  in 
receptione  legitima  documenti  in  quo  praebetur 
praesentatio  (can.  374  et  seq.)  vel  in  examine  cui 
praesentatus  debeat  subiici  (can.  149),  vel  in  con¬ 
cursu  (can.  1462)  (2). 


(1)  Monitore  Eccl.,  fasc.  Sept.-Oct.  1920,  p.  268,  in  nota. 

(2)  Pitonius  —  De  Luca,  De  Iurisd.,  95.  —  S.  C.  C.  in  Novarien., 
27  Ian.  1710. 

Relate  ad  secundum  nihil  est  iam  quod  iam  non 
sciatur,  sed  ulterius  monendum  solum  rationes 
inidoneitatis  et  indignitatis  per  sacros  canones,  ve¬ 
teri  et  novo  iure,  assumi  uti  sufficientes  ad  repel¬ 
lendos  praesentatos  a  patronis. 

«  Liceat  Episcopo  (edicit  Trid.,  sess.  XXV,  de 
ref .,  cap.  9,  praeter  alia),  praesentatos  a  patronis,  si 
idonei  non  fuerint ,  repellere  ».  Ad  haec  si  gravis  est 
Episcopi  obligatio  providendi  per  beneficia  Ecclesiae 
bono,  gravis  item  est  obligatio  in  hoc  sui  officii  po¬ 
tissimo  munere  alterius  iura  minime  tollere  ductus 
argumentis  quae  non  sint  pro  ipso  bono  Ecclesiae,  sed 
quid  sapiant  vel  proprii  emolumenti,  vel  suorum  vel 
personalis  acceptationis.  Can.  1466,  §  1,  quem  mox 
videbimus,  quamquam  recognoscat  ius  legitime  prae¬ 
sentali  ad  canonicam  institutionem,  post  accepta¬ 
tionem  tantum,  asserit  tamen  hoc  ius.  Propterea 
acceptatio,  ex  officio  Superioris,  eadem  motiva  boni 
publici  praebeat  est  necesse,  per  quae  institutio 
canonica  in  beneficiis  datur. 


*  * 

e 

Can.  1465.  -  §  1.  Si  praesentatus  non  idoneus  fuerit 
repertus ,  patronus ,  dummodo  tempus  utile  ad  prae¬ 
sentandum  sua  negligentia  lapsum  ne  sit,  potest 
alium  intra  tempus  de  quo  in  can.  1457  praesen¬ 
tare;  sed  si  ne  hic  quidem  idoneus  repertus  fuerit, 
ecclesia  vel  beneficium  pro  eo  casu  fit  liberae  col¬ 
lationis,  nisi  patronus  vel  praesentatus  intra  decem 
dies  a  significatione  recusationis  recursum  a  iu- 
dicio  Ordinarii  ad  Sedem  Apostolicam  interpo¬ 
suerit;  quo  pendente ,  suspendatur  collatio  usque 
ad  finem  controversiae  et  inierim,  si  opus  sit, 

oeconomum  ecclesiae  vel  beneficio  vacanti  Ordina¬ 
rius  praeficiat. 

§  2.  Praesentatio  labe  simoniaca  injecta ,  est 
ipso  iure  irrita,  et  etiam  institutionem  forte  subse¬ 
cutam  irritam  reddit. 

Permulta  quae  lioc  canone  continentur,  decretis 
supra  connexionem  praeseferunt,  et  organicum  legis 
systema  pandunt. 

Dicitur  primo:  Si  praesentatus  non  idoneus  fuerit 
repertus,  patronus,  dummodo  tempus  utile  ad  prae¬ 
sentandum  sua  negligentia  lapsum  ne  sit,  potest  alium, 
intra  tempus  de  guo  in  can.  1457  praesentare. 

Iam  vidimus,  ex  canone  1460,  §  4  ius  patrono 
concessum  variandi  simul  et  cumulandi  praesenta¬ 
tiones  antequam  praesentatio  acceptetur,  dummodo 
hoc  fiat  intra  tempus  praescriptum  et  non  exclu¬ 
dantur  prius  praesentati.  Vidimus  item  ex  can.  1457, 
tempus  esse  quatuor  mensium,  a  notitia  vacationis 
patrono  data  per  conferentem. 

Heic,  effectum  non  secuta  praesentatione,  per 
Ordinarii  recusationem,  idem  ius  patrono  asseritur. 
Itaque  notificata  recusatione,  seu  non  acceptatione, 
ex  parte  Ordinarii  per  modos  legitimos,  patrono  fas 
est  alium  praesentare,  intra  quatuor  menses  a  no¬ 
titia  vacationis  beneficii,  dummodo  tempus  utile 
sua  negligentia  lapsum  ne  sit.  In  quo  utique  poena 
decadentiae  ex  exercitio  iuris  praesentandi  pro  ea 
vice  patrono  infligitur,  sed  simul  ius  iterum  prae¬ 
sentandi  asseritur  si  non  sua,  sed  aliorum  negligentia, 
tempus  quatuor  mensium  ut  supra,  perlapsum  sit. 
Erit  igitur  Ordinarii,  habita  prima  vel  primis  prae¬ 
sentationibus,  de  ea  vel  eis  quam  primum  fieri  possit 
iudicare,  iuxta  praescripta  praeced.  can.  1464,  §  1, 
§  2. 

Dicitur:  potest  alium  praesentare:  Si  alium,  equi¬ 
dem  alios,  sed  una  simul  et  una  vice  tantum.  Si 
enim  per  hunc  canonem  non  restringitur  ius  conces¬ 
sum  per  can.  1460,  determinatur  tamen,  quod,  posito 
facto  recusationis  ex  parte  Ordinarii,  etiam  intra 
tempus  utile  interdicitur  plurima  praesentatio,  sed 
una  tantum  conceditur.  Quamquam  enim  error  in 
patrono  inidoneum  praesentantem  indulgentiam  le¬ 
gislatoris  iure  veteri  (1)  et  novo  nanciscatur,  eo 
usque  tamen  non  erat  urgenda  ut  causa  praeberetur 
vel  absque  consideratione  debita  grave  munus  pa¬ 
troni  explendi,  vel  cum  malitia  et  dolo.  Quod  verius 
est  iure  quo  utimur,  in  quo  eadem  facta  est  conditio 
patroni  ecclesiastici  cum  laico.  Vidimus,  iure  veteri, 
graviora  pro  ecclesiastico  semper  fuisse  decreta. 

— .  sed  si  ne  hic  quidem  idoneus  repertus  fuerit , 

ecclesia  vel  beneficium  pro  eo  casu  fit  liberae  colla¬ 
tionis.  —  Eandem  dispositionem  fert  can.  1458,  §  1 
pro  generali  regula:  —  Si  intra  praescriptum  tempus 
praesentatio  facta  non  fuerit.  —  Praesentatio  indigni 
praesumitur  ut  praesentatio  non  facta.  Valet  boc 
loco  regula:  quod  impedimentum  non  affert  id  quod, 
etsi  factum,  iure  non  sortitur  effectum.  Praesentatio 
libertatem  collationis  impedit  cum  Ordinarii  accepta¬ 
tione  firmatur.  Sed  et  rationem  poenae  pro  quovis, 
iure  novo,  patrono  baec  dispositio  secum  babet. 
Non  legitur  enim,  saltem  pro  patrono  laico,  praece¬ 
denti  iure  ademptam  fuisse  pro  ea  vice  facultatem 
praesentandi  post  binam  praesentationem  inidonei. 
Nec  amplius  conceditur  probatio  erroris  post  duas 
praesentationes  refutatas,  Ordinario  quoque:  quam  fa- 


(1)  Fagnanus,  lib.  III  Decrel.,  de  off.  Ord.  —  Reiffenstuel,  De 
o(f.  ei  pot.  Episc.,  1.  III,  tit.  33 :  «  Si  ignoranter  (a  quolibet  patrono) 
praesentetur  indignus,  non  privatur  patronus  iure  suo  ».  —  Mana- 
corda,  l.  c.,  179. 

cultatem  indefinite,  antea,  admittebant  doctores  posse 
dari  iure  veteri,  arg.  2,  de  supplenda  negl.  Praelat.,  ut 
videre  est  penes  Santi,  o.  c.,  tit.  XXVIII,  de  iure  patr., 
n.  34.  Quod  legitime  factum  habetur,  etiam  intuitu 
promptioris  decursus  negotii  provisionis,  quod,  cum 
agendum  sit  de  patronatis  beneficiis,  res  salebrosa 
suapte  natura  evadit,  etiamsi  non  interveniant  collegia 
vel  electiones  populares,  ut  supra  cann.  1452,  1460. 

Sed . nisi  patronus  vel  praesentatus  intra  decem 

dies  a  significatione  recusationis  recursum  a  iudicio 
Ordinarii  ad  Sedem  Apostolicam  interposuerit.  —  Vi 
praecedentis  canonis  §  3  deficit  patrono  actio  iudi- 
cialis,  ut  vidimus,  contra  Ordinarium,  sed  patet  ei 
recursus  ad  Curiam  via  administrativa.  Hoc  canone 
res  confirmatur,  et  praesentatus  in  iuridica  condi¬ 
tione  patroni  sistitur,  cum  utrique  recurrere  conce¬ 
datur  intra  decem  dies  a  significatione  recusationis. 
Xon  est  itaque  locus  actioni  iudiciariae  ex  parte 
praesentati.  Recursus  de  quo  sermo,  ut  patet,  etiam 
post  primam  recusationem  legitime  interponi  posset: 
ad  Congregationes  enim  (1)  vel  officia  S.  Sedis  semper 
patet  accessus.  In  specie  nostra  recursus  effectus  hic 
est  quod: 

—  .  eo  pendente ,  suspendatur  collatio  usque  ad 

finem  controversiae  et  interim,  si  opus  sit,  oeconomum 
ecclesiae  vel  beneficio  vacanti  Ordinarius  praeficiat.  — 
Eadem  ad  unguem  legislator  statuerat  can.  1458, 
§  2,  in  specie  litis  circa  ius  praesentandi  vel  inter 
Ordinarium  et  patronos,  vel  inter  patronos,  vel  circa 
ius  praelationis  inter  praesentatos.  Remittimus  ad 
dicta  heic  loci.  Agitur  de  effectu  suspensionis  in 
utroque,  tantum  per  se,  minime  autem  devolutionis. 
Cfr.  Trid.,  sess.  XXV,  de  ref.,  cap.  9. 


(1)  Perfice  Munus,  1927,  p.  906  —  Ricorsi  alia  S.  Sede  -  Biccari. 

§  2.  Praesentatio  labe  simoniaca  infecta ,  est  ipso 
iure  irrita ,  et  etiam  institutionem  forte  subsecutam 
irritam  reddit. 

Duo  sunt  quae  simul  irrita  declarantur  interve¬ 
niente  simonia:  praesentatio  et  institutio.  Correspe- 
ctiva  enim  sunt  et  legislator  praecavet  ne  labes 
infanda  ullo  unquam  provisionis  beneficiariae  mo¬ 
mento  effectum  sortiatur.  Quatenus  ius  nostrum 
refert,  can.  729  liabet:  —  Firmis  poenis  in  simonia- 
cos  etc. ...  si  simonia  committatur  circa  beneficia  etc — 
sub  sequens  provisio  omni  vi  caret  etc.  —  Et 
generatim  quoad  effectus  simoniae  in  re  benefi- 
ciali  recoli  debent  quae  iam  reposuimus  pro  veteri 
et  uoato  iure  ad  cann.  1446,  1435  (1).  Canon  1470 
quem  videbimus  exstinctionem  iuris  patronatus  §  1, 
n.  6  decernit:  —  Si  patronus  ius  patronatus  simoniace 
in  alium  transferre  attentaverit.  — Vide  et  cann.  2371, 
2392. 


* 

*  * 

Can.  1466.  -  §  1.  Legitime  praesentatus ,  et  idoneus 
repertus ,  acceptata  praesentatione,  ius  habet  ad 
canonicam  institutionem. 

§  2.  Ius  concedendi  canonicam  institutionem 
proprium  est  Ordinarii  loci,  non  autem  Vicarii 
Generalis  sine  mandato  speciali. 

§  3.  Si  plures  et  omnes  idonei  praesentati  sint, 
Ordinarius  eligit  quem  magis  idoneum  in  Domino 
indicaverit. 

Affirmatur  §  1  ius  praesentati  ad  canonicam  in¬ 
stitutionem.  Tria  ponuntur  pro  conditionibus:  1°  ut 


(1)  C.  4,  de  off.  Iud.  Ord.,  I,  31.  —  De  iure  pair.,  III,  38.  — 
S.  Congr.  Cone.,  Praenestina,  1  Febr.  1834. 

sit:  legitime  praesentatus  (1),  idest  ab  habente  po¬ 
testatem  sive  propriam  sive  alienam,  can.  1455,  n.  1; 
1456;  tempore  utili,  cann.  1457,  1458;  2°  ut  sit 
idoneus  repertus,  equidem  a  loci  Ordinario,  can.  1464; 
3°  ut  praesentatio  sit  acceptata.  Supra  quod  iam  di¬ 
ximus  acceptationem  dari  oportere  a  Superiore,  nec 
enim  loqui  potest  de  acceptatione  praesentali  qui  in 
hypothesi  ex  proprio  arbitrio  ius  ad  institutionem  con¬ 
sequeretur,  nec  de  acceptatione  patroni,  quia  absur¬ 
dum.  Hanc  acceptationis  conditionem  ponit  legislator 
ut  ius  novum.  Antea  simul  ac  de  idoneitate  con¬ 
staret  ius  ad  beneficium  affirmabatur,  « Legitime 
praesentatus  (ait  cl.  Vecchiotti,  l.  c.,  34),  si  idoneus 
sit,  per  praesentationem  ius  ad  beneficium  adquirit, 
et  si  beneficium  alteri  conferatur  institutio  irrita 
est  ».  Quod,  praeter  alia,  conforme  habetur  germano 
Trid.  sensui  in  citata  sess.  XXV,  de  re].,  cap.  9,  ex  quo 
tantum  obiectiva  nonidoneitas  consentit  Episcopo 
praesentatos  a  patronis  repellere.  Sed  insuper  etiam 
acceptata  praesentatione,  hoc  canone  affirmatur, 
tantum,  ius  ad  canonicam  institutionem.  Quod, 
iuridice,  minime  ius  ad  rem  importat  (2).  Optime 
commentatores  eph.  « 11  Monitore  ecclesiastico  », 
f.  Sept.-Oct.  1920:  «Effectus  praesentationis  (ex  hoc) 
videtur  aliquatenus  modificatus:  iuxta  ius  anterius 
praesentatus  adquirebat  statim  — ius  ad  rem  —  super 
quod  fundabatur  actio  iudicialis  circa  admissionem 
vel  minus  suae  idoneitatis:  nunc,  secus,  Codex  dicit: 
—  Legitime  praesentatus,  et  idoneus  repertus,  acceptata 


(1)  Santi,  De  iure  palr.,  38,31:  «Animadvertendum  est  praesenta¬ 
tionem  fleri  legitime  ab  eo,  qui  est  in  possessione  iuris  nominandi  ita 
ut  si  postea  lis  moveatur,  et  possessor  iuris  in  causa  deficiat  eius  ad¬ 
versarius  in  futurum  nominet,  at  non  poterit  irritare  nominationem 
iam  factam  ante  litem,  c.  19  h.  t.  ». 

(2)  Oppositum  placet  cl.  Vermeersch,  o.  c.,  792. 

praesentatione  (putamus  per  Superiorem ),  ius  habet 
ad  canonicam  institutionem.  —  Haec  modificatio 
nobis  videtur  fundamentalis  ut  negari  possit  supra- 
dicta  actio  iudicialis  in  recursu  ad  S.  Sedem».  Yide 
quae  reposuimus  ad  can.  1464,  §  3  (1).  Super  caput 
Cum  autem  ex  quo  optio  datur  Episcopo  ex 
idoneis  quem  maluerit  instituendi  per  verba:  « Iu- 
dicio  Episcopi  credimus  relinquendum  »,  cl.  Mana- 
eorda,  l.  e.,  175  exscripserat:  «  Eatio  est  quia  prae- 
sentatus  ex  praesentatione  valida  ius  adquirit  ad 
rem,  a  quo  privari  non  licet  nisi  crimine  vel  alia  iusta 
et  probata  causa  existente  »  et  adeunda  proin  erat 
via  iudicialis. 

§  2.  Itis  concedendi  canonicam  institutionem  pro¬ 
prium  est  Ordinarii  loci,  non  autem  Vicarii  Generalis 
sine  mandato  speciali. 

In  cap.  Quod  autem,  1.  III  Decret.,  tit.  XXVIII, 
c.  5,  legitur:  «Antequam  praesentatio  per  dioece- 
sanum  Episcopum  approbetur  ratum  non  est  quod  a 
patrono  fuerat  inchoatum  »,  et  hoc  reponitur  ad 
speciem  clerici  qui  institutus  erat  ab  Episcopo,  alio 
clerico,  item  ab  eodem  patrono  praesentato,  re¬ 
futato.  Potiores  partes  in  provisione  canonica  sunt 
semper  Ordinarii  loci.  Hoc  iure  nostro  edicitur  pro 
quibusvis  officiis,  etiam  beneficialibus,  a,  can.  152 
ex  quo:  —  Loci  Ordinarius  ius  habet  providendi 
officiis  ecclesiasticis  in  proprio  territorio,  nisi  aliud 
probetur;  hac  tamen  potestate  caret  Vicarius  Ge¬ 
neralis  sine  mandato  speciali  — •  et  in  specie  pro 
beneficiis  can.  1432,  §  2:  — Conferre...  beneficia  ne¬ 
quit  Vicarius  Generalis  sine  speciali  mandato.  — 
Supervacaneum  est  repro ducere  quae  iam  praece¬ 
dentibus  proxime  canonibus  reposuimus  ex  Trid.  ex 


(1)  Barbosa,  Alleg.  LXXVII,  de  off.  et  pol.  Episcopi. 

quo  ius  immediate  praecedens  habetur;  sed  in  specie 
pro  exclusione  Vicarii  Generalis  si  non  adsit  —  man¬ 
datum  speciale  —  sume  cap.  18,  sess.  XXIV,  de  ref., 
in  quo  legitur:  «Transacto  constituto  tempore,  omnes 
(praesentati),  qui  descripti  fuerint,  (si  res  ferat)  exa¬ 
minentur  ab  Episcopo,  sive,  eo  impedito ,  ab  eius 
Vicario  Generali ».  Sed  peremptoria,  pro  canone 
subiecto  generatim,  sunt  quae  cap.  13,  sess.  XIV,  de 
ref.,  edicit:  «  Xon  liceat...  patrono,  cuiusvis  privilegii 
praetextu,  aliquem  ad  beneficia  sui  iuris  patronatus, 
nisi  Episcopo  loci  Ordinario,  ad  quem  provisio,  seu 
institutio  ipsius  beneficii,  cessante  privilegio,  iure 
pertineret,  quoquo  modo  praesentare:  alias  prae¬ 
sentatio,  ac  institutio,  forsan  secutae,  nullae  sint,  et 
esse  intelligantur  ».  Item  quae  cap.  12,  sess.  XIV,  de 
ref.,  ex  eod.  Trid. :  «In  casu  autem  fundationis,  aut 
dotationis  (iuris  patronatus)  huiusmodi  institutio 
Episcopo,  et  non  alteri  inferiori,  reservetur  ».  Vide 
lib.  III  Decret.,  tit.  VII,  c.  6,  et  recole  dicta  ad 
cann.  1463,  1464. 

§  3.  Si  plures  et  omnes  idonei  praesentati  sint,  Or¬ 
dinarius  eligit  quem  magis  idoneum  in  Domino  indi¬ 
caverit  . 

Advertatur  primo  non  agi  heic  de  solis  beneficiis 
cum  cura,  de  quibus  citatus  can.  459,  sed  de  prae¬ 
sentatis  ad  quasvis  ecclesias  vel  beneficia.  Item  de 
beneficiis  vel  ecclesiis  patronatis  cum  vel  sine  con¬ 
cursu  providendis.  Quamplurima,  enim,  quae  ha¬ 
bentur  veteri  iure  pro  hoc  Ordinarii  officio,  pro  pa- 
roecialibus  vel  quasi  paroecialibus  ecclesiis  sunt 
directe  edicta;  vel  pro  munere  Episcopi  ultimo  de¬ 
cernentis,  relate  ad  examinatorum  vota  qui  in  con¬ 
cursu  idoneos  recognoverint.  Sed  generatim  sunt 
decreta  quae  iure  quo  utimur  can.  153  habet  §  2, 
scilicet:  —  Assumatur,  omnibus  perpensis,  magis 

idoneus  sine  ulla  personarum  acceptione  — ,  quae 
etsi  sint  edicta  pro  libera  collatione,  coincidunt  cum 
disposito  huius  canonis,  non  tantum  ratione  ana¬ 
logiae,  sed  quia  casus  heic  profertur  plurium  prae- 
sentatorum  qui  omnes  idoneitate  praefulgent,  et 
aliqualis  libertas  inde  Ordinario  redit. 

Sed  praeteriri  non  possunt  quae,  etsi  dicta  pro 
beneficiis  paroecialibus,  uti  potiora  afferuntur  super 
hac  re  ex  Tridentino  a  ER.  Pontificibus  (1)  post 
Pium  Y  semper  et  data  occasione,  urgentur :  «  Per¬ 
acto...  examine,  renuntientur  quotcumque...  idonei 
iudicati  fuerint...  ex  hisque  Episcopus  eum  eligat, 
quem  ceteris  magis  idoneum  iudicaverit;  atque  illi, 
et  non  alteri,  collatio  ecclesiae  ab  eo  fiat,  ad  quem 
spectabit  eam  conferre.  Si  vero  (beneficium)  iuris 
patronatus  ecclesiastici  erit,  ac  institutio  ad  Epi¬ 
scopum,  et  non  ad  alium  pertineat;  is,  quem  pa¬ 
tronus  digniorem  inter  probatos  ab  examinatoribus 
iudicabit  Episcopo  praesentare  teneatur,  ut  ab  eo  * 
instituatur.  Cum  vero  institutio  ab  alio,  quam  ab 
Episcopo,  erit  facienda,  tunc  Episcopus  solus  ex  di¬ 
gnis  eligat  digniorem,  quem  patronus  ei  praesentet, 
ad  quem  institutio  spectat»  (sess.  XXIY,  de  ref., 
cap.  18).  Ad  quae  S.  P.  Pius  Y  in  sua  const.  In  con¬ 
ferendis:  «  Praeter  et  contra  formam  a  Cono.  Triden¬ 
tino  praescriptam...  si  Episcopus  minus  habilem, 
posthabitis  magis  idoneis,  elegerit,  possint  ii  qui 
reiecti  fuerint  a  mala  electione  eiusmodi  ad  Metro¬ 
politanum  etc.  appellare » ;  quod  tamen  alias  a  iure 
nostro  pro  patronatis  beneficiis  etiam  pro  indignis 
habitis,  cann.  1464,  1465,  disponitur,  ut  visum  est. 


(1)  Innocentius  XIII,  const.  Apost.  muneris.  —  Benedictus  XIII, 
const.  In  supremo  etc.  Cf.  S.  C.  C.,  Cataccn.,  3  Martii  1877  et  S.  O. 
Prop.  Fid.,  instr.  20  Sept.  1884.  —  Leo  XIII,  ep.  Inter  graves, 
1  Maii  1894. 

Quaerebatur,  olim,  et  adhuc  quaeri  potest:  Quid 
iuris,  si  per  Episcopum  eligatur  dignus  praetermisso 
digniore?  Respondebat  Reiffenstuel:  «Licet  electio 
indigni  ipso  iure  sit  irrita  atque  invalida,  nihilo¬ 
minus  si  fiat  electio  digni,  posthabito  etiam  digniori, 
eadem,  in  utroque  foro  tam  interno  scilicet,  quam 
externo,  valida  est  nec  rescindi  potest  ».  Hodie  re¬ 
cursus  pro  habito  ut  indigno  a  Superiore  potest  fieri 
ad  Sedem  Apostolicam  vi  can.  1465:  Sedes  Apostolica 
iudicabit  a  fortiori  etiam  pro  casu  dignioris  prae¬ 
termissi;  sed  videtur  ideo  supervacanea  distinctio 
fori  interni  et  externi,  cum  tota  vis  provisionis,  ex 
tunc,  in  sententia  externi  S.  Sedis  fori,  etsi  admini¬ 
strativi,  consistat.  Cum  insuper  vi  §  3  canonis  1464, 
de  proprio  iudicio  sit  dispositum  quod  Ordinarius 
rationes  pandere  non  teneatur,  exsulat  penitus  quae¬ 
stio  de  validitate  in  foro  interno,  et  tota  res  in  sen¬ 
tentia  Superioris  idest  S.  Sedis  consistit,  si  conte¬ 
statio  adsit  super  validitate  provisionis  factae;  ipsa 
provisio,  vero,  integra  stat  in  suo  robore,  si  non 
adsit. 

Ad  diiudicandam  vero  maiorem  idoneitatem,  vel 
minus,  varia  et  permulta  sunt,  utique,  pensanda. 
Angelicus  Doctor  scribit  super  hac  re,  in  IIa-IIao, 
quaest.  LXIII,  art.  II,  ad  3:  «Dicendum,  quantum 
ad  hoc,  quod  electio  impugnari  non  possit  in  foro 
iudiciali,  sufficit  eligere  bonum,  nec  oportet  eligere 
meliorem,  quia  sic  omnis  electio  posset  habere  ca¬ 
lumniam;  sed  quantum  ad  conscientiam  eligentis 
necesse  est  eligere  meliorem  vel  simpliciter  vel  in 
comparatione  ad  bonum  commune...  Contigit  enim, 
quandoque,  quod  ille  qui  est  minus  sanctus  et  minus 
sciens,  potest  magis  conferre  ad  bonum  commune, 
propter  potentiam  vel  industriam  saecularem  ».  In 
quo  Sanctus  Doctor  idem  asserit  ac  invenitur  iu 

Decreti  prima  parte,  distinctione  XXXIX,  in  c.  Petrus: 
«  Xostis  quia  talis  hoc  tempore  in  regiminis  debet 
arce  constitui,  qui  non  solum  de  salute  animarum, 
rerum  etiam  de  extrinseca  subiectorum  utilitate  et 
cautela  sciat  esse  sollicitus  ».  Quibus  tamen  positis, 
quamquam  Tridentinmn  et  praesentes  canones,  in 
aestimanda  maiori  idoneitate,  totum  referant  ad 
Episcopi  arbitrium,  non  satis  unquam  docentur 
Episcopi,  tales,  ut  digniores  habeant,  quos  virtute 
magis  ornatos  noscant,  et  qui,  uti  habetur  in  S.  C.  C., 
Faventina ,  28  Iun.  1613,  nec  suspicione  de  mala  vita 
vel  de  crimine  aut  vitio  occulto,  redoleant.  «  Omnis 
qui  male  vivit,  ait  Augustinus,  in  conspectu  illorum 
quibus  praepositus  est,  quantum  in  ipso  est  occidit»  (1), 
et  S.  Clemens  antea:  «  Constitue  presbyteros  homines 
pios,  iustos,  mites,  non  cupidos...  qui  valeant  docere 
sermonem  veritatis  recte  procedentes  in  placitis 
Domini  »  (2).  Xon  autem  simpliciter  literatos,  ut 
alias  diximus,  et  explicite  habetur  in  plurimis  R.  Rotae 
sententiis  (pro  veteri  iure)  et  in  specie  decisione  537, 
n.  14,  p.  I,  in  qua  redarguitur  Ordinarius  et  sper¬ 
nitur  eius  iudicium :  « quia  respexit  literaturam  et 
fecit  minimi  prudentiam  vitae  ac  mores»  (3).  In 
summa:  «Elige,  ait  S.  Bernardus  (4),  viros' probatos, 
non  probandos;  assume  potius  cunctantes  et  re¬ 
nuentes,  quam  volentes  et  currentes.  Compelle  illos 
intrare,  qui  praeter  Dominum  timeant  nihil,  nihil 
sperent  nisi  a  Domino,  in  cunctis  bene  morati ». 
Vide  c.  3,  24,  de  iure  patr .,  III,  38. 


(1)  Lib.  De  Pastoribus,  I. 

(2)  Lib.  VII,  Const.  Apostolic.,  III. 

(3)  S.  R.  Rota,  decis.  537. 

(4)  Ad  Eugenium,  lib.  III,  De  Consideratione. 


366 


TITULUS  XXV,  CAPUT  IV. 


* 

*  * 

Can.  1467.  Institutio  canonica  pro  quolibet  beneficio 
etiam  non  curato  dari  debet ,  nullo  iusto  obstante 
impedimento ,  intra  duos  menses  ex  quo  praesen¬ 
tatio  jacta  sit. 

Optime  in  hanc  rem  scribit  cl.  Badii,  o.  c.,  569, 
De  institutione  tituli  collativa  (1):  «Haec  institutio 
proprie  dicta  quae  ius  in  re  perfectum  tribuit,  quae¬ 
que  tantum  locum  habet  in  beneficiis  iuris  patro¬ 
natus,  definiri  potest:  concessio  necessaria  beneficii 
vacantis  facta  a  competente  Superiore  clerico  idoneo 
a  patrono  praesentato  ».  Praesens  canon  eam  dari 
decernit  ab  Ordinario  ut  supra  can.  1466,  §  2  intra 
duos  menses,  pro  quolibet  beneficio  (patronato) 
etiam  non  curato,  ex  quo  praesentatio  facta  sit. 

Advertatur  generatim,  pro  cellatione  cuiusvis 
beneficii  vacantis  quae  ad  Ordinarium  pertineat, 
decretum  a  can.  1432,  §  3  esse  quod  intra  semestre 
collatio  locum  debeat  habere,  speciatim  vero  pro 
tempore  utili  ad  praesentationem  patronorum  quo¬ 
rumcunque,  menses  quatuor  can.  1457  esse  con¬ 
cessos.  Praesens  canon  duos  menses  Ordinario  conce¬ 
dit  a  facta,  patroni,  praesentatione.  Legem  ferentis 
mens  est,  non  ultra  semestre  negotium  provisionis 
exitum  habere.  Tamen  sicuti  in  can.  1432,  §  3 
cavetur  de  impedimentis  de  quibus  cit.  can.  458; 
atque  item  in  can.  1457  dicitur:  —  nullo  iusto  ob- 


(1)  Non  auctorizabili  (cuius  hodie  raro  datur  casus)  quae  consistit 
in  approbatione  Episcopi  ad  curam  animarum,  quando  clericus  insti¬ 
tuitur  titulo  ab  inferiore  Praelato  collato,  v.  g.  religiosorum.  —  Wernz, 
II,  442,  455. 

stante  impedimento  — ,  ita  in  praesenti  can.  1467. 
Proinde  veritatem  habebit  dispositio  ad  nnguem 
per  Ordinarii  studiosam  sollicitudinem  datam,  nisi  et 
quatenus  impedimenta  congruum  tempus  exquirant. 
Vide  a  nobis  profuse  relata  ad  can.  1432,  §  3  et  seq. 

Adverti  insuper  debet,  quod  si  can.  1432,  §  2  Or¬ 
dinario  negligenti  pro  beneficiis  liberae  collationis  poe¬ 
nam  infligit  —  devolutionis  beneficii  vacantis  pro  ea 
vice,  quoad  collationem  —  ad  Sedem  Apostolicam, 
can.  274  pro  beneficiis  quibuscunque  etiam  curatis 
necessariae  collationis,  idest  patronatis,  devolutio- 
nem  decernit  favore  Metropolitae.  Dicitur  enim  a 
can.  274:  —  In  dioecesibus  vero  suffraganeis  Metro- 
polita  potest  tantum:  1°  A  patronis  ad  beneficia 
praesentatos  instituere,  si  Suliraganeus  intra  tempus 
iure  statutum,  iusto  impedimento  non  detentus,  id 
facere  omiserit.  —  Equidem  ut  negligentia  probetur, 
praeter  alia,  duo  menses  computandi  sunt  non  a  die 
praesentationis,  sed  a  die  quo  per  ipsum  Ordinarium 
praesentatio  legitime  est  acceptata  et  de  hoc  item 
legitime  constat,  saltem  patrono.  Eius  enim  est, 
potius  quam  praesentati,  valorem  praesentationis 
urgere,  usque  ad  beneficii  effectivam  provisionem, 
institutione  collativa  tituli  mediante. 

Novum  hoc  ius  aliquatenus  tantum  immutat  ius 
constitutum  per  S.  P.  Pium  V  const.  sua  In  confe¬ 
rendis  18  Martii  1567  (1),  specialius  tamen  pro  pa¬ 
roeciis.  Extenditur  ad  beneficia  quaevis  patronata. 
Edicebat  S.  Pontifex:  «  §  4.  Parochialium  ecclesiarum 
quae  iuris  patronatus  ecclesiastici,  vel  aliorum... 
Si  praesentatus  intra  tempus  eisdem  (quatuor  men¬ 
sium)  a  iure  praefixum...  petatur  institui,  institu¬ 
tioque  ipsa  per  duos  menses  a  die  praesentationis 


(1)  Vide  Fontes,  Gasparri,  vol  I,  1923,  pag.  212. 

dilata  fuerit,  collationem,  institutionem...  Xobis  reser¬ 
vamus,  data  tamen...  optione...  patronis,  ut  si  insti¬ 
tutio  ad  Ordinarios  spectabit,  ipsis  Ordinariis  illam 
facere  negligentibus,  et  ultra  dictos  duos  menses 
differentibus,  possint  pro  huiusmodi  institutione 
obtinenda  habere  recursum  ad  Metropolitanum,  vel 
viciniorem  Ordinarium,  aut  ad  Sedem  Apostolicam  ». 
Quae  facultas  seligendi  hodie  adempta,  ut  visum  est, 
ius  magis  determinatum  efficit  et  clarum.  Antea  res 
ita  propterea  incerta  manebat  quoad  ipsa  paroecialia 
patronata,  quod  doctoribus  licuit  asserere  pro 
omnibus  beneficiis  patronatis,  ipsis  non  exclusis  de 
quo  sermo,  cum  Sebastianelli  «  ...  tempus  non  est 
in  iure  definitum  intra  quod  institutio  dari  debeat, 
uti  ostendit  Garcias,  de  Benef .,  p.  X,  cap.  5.  Quod 
dum  fatemur  est  etiam  admittendum,  facta  praesen¬ 
tatione,  institutionem  in  longum  tempus  differri  non 
posse.  Cum  enim  patronis  tempus...  sit  praefixum... 
finis  non  obtineretur...  si  institutio...  diutius  protra¬ 
heretur  »  (1).  Quoad  autem  modalitates  pro  institu¬ 
tione  concedenda  hoc  unum  nobis  pertinet  notare 
Ordinarium  per  intimationem  edictalem  ad  valvas 
ecclesiae  invitare  solere  omnes  interesse  habentes  ut 
compareant,  si,  tenore  tit.  VT,  lib.  I,  in  6°,  quid  ha¬ 
beant  deducendum  favore  sui  vel  aliorum  et  si  pro 
aliis  si  quid  contra.  Quod  tamen  si  de  beneficiis 
agatur  pro  quibus  concursus,  can.  1462,  haberi 
debeat  idem  censetur  factum  per  invitationem  ad 
concursum. 

Supervacaneum  restat  dicere  praesentatum,  ob¬ 
tenta  semel  institutione,  ex  eo,  cum  titulo  beneficii, 
possidere  ius  in  re,  ut  ei  adveniat  tantum  missio  in 
possessionem,  iuxta  modum  can.  1444  et  seqq., 


(1)  Sebastianelli,  o.  c.,  225. 

postquam  de  re  seu  de  fructibus  beneficii  (can.  1409) 
uti  possidens  ius  in  rem  iam  disponere  potest  (can.  1472 
et  seqq.)  (1). 


* 

*  * 

Can.  1468.  Si  praesentatus  ante  canonicam  insti¬ 
tutionem  renuntiaverit  vel  mortuus  fuerit ,  patronus 
rursus  ius  praesentandi  habet. 

Ad  pleniorem  intelligentiam  iam  edictorum  haec 
decernuntur.  17on  exstinguitur  enim  ius  patroni,  si 
beneficium,  quomodoeunque,  non  ex  sui  culpa, 
vacuum  manet.  Proinde,  perdurante  vacantia,  post 
praesentationem  legitime  factam  et  acceptatam  a 
Superiore,  integrum  ius  ad  ipsum  patronum  redit. 
Integrum,  inquam,  relate  ad  tempus  et  modos,  praece¬ 
dentibus  canonibus,  constabilitos.  Tamen  ex  circum¬ 
stantiis  hoc  canone  praevisis,  scilicet  renuntiatione 
vel  morte  praesentati,  suadetur  patrono,  ut  quam 
primum  fieri  per  ipsum  possit,  menti  legislatoris  obse¬ 
cundet  ut  citius  provisio  habeatur,  maxime  si  de 
beneficio  cum  cura  agatur. 

Relate  ad  praesentatum  dicitur  in  canone:  — 
Si  praesentatus  ante  canonicam  institutionem  renun¬ 
tiaverit.  —  In  tantum  quis  renuntiare'  potest  in 
quantum  quid  possidet.  Diximus  nuper  ius  ad  ca¬ 
nonicam  institutionem ,  can.  1466,  obvenire  prae¬ 
sentato  post  acceptationem  praesentationis  ex  parte 
Superioris.  Hoc  ius  remittitur  a  renuntiante,  non 
ius  aliud  quod  tantum  possideri  possit  vel  post  insti¬ 
tutionem,  vel  post  possessionem  corporalem,  ut 
— 

(1)  Quoad  necessariam  prorogationem  temporis  vide  S.  C.  C. 
in  Cremonen.,  1852;  in  Lucerina,  1661. 

24  —  Pistocchi,  De  Re  Bene  furiali. 

supra.  Nec  ius  ad  rem  quod  iure  novo  per  praesenta¬ 
tionem  acceptatam  amplius  non  adquiritur.  Accepta¬ 
tio  Superioris,  obveniens  praesentationi  renuntiatae, 
est  de  essentia  ut  locus  fiat  disposito  huius  canonis, 
cum  praesentatio  non  acceptata  praesentato  nullum 
ius  conferat;  sed  putamus  quod  etiam  renuntiatio 
praesentati  debeat  esse  acceptata,  antequam  locus 
fiat  iuribus  quae  ex  vacantia  obveniunt  patrono  ut 
ad  novam  procedere  possit  praesentationem.  Inefficax 
enim  est  quivis  inferioris  actus  qui  non  auctoritate 
Superioris  firmetur  directe  vel  indirecte,  maxime  cum 
de  officiis  et  beneficiis  agitur  quorum  dispositio 
unice  ad  Superiorem  spectat,  ut  visum  est.  Cfr.  c.  6, 
tit.  VII,  lib.  III  Beer  et. 


* 

*  * 

Can.  1469.  -  §  1.  Onera  seu  officia  patronorum  sunt: 

1°  Ordinarium  loci  monere ,  si  bona  ecclesiae 
seu  beneficii  dilapidari  viderint ,  quin  tamen  se 
immisceant  administrationi  eorundem  bonorum ; 

2°  Aedificare  denuo  ecclesiam  collapsam  aut 
reparationes ,  iudicio  Ordinarii ,  necessarias  in  eadem 
facere,  si  ex  titulo  aedificationis  ius  patronatus 
habeant,  et  nisi  onus  aedificandae  denuo  vel  repa¬ 
randae  ecclesiae  aliis  incumbat  ad  normam  ca¬ 
nonis  1186  (1); 

3°  Supplere  reditus,  si  ex  titulo  dotationis  ius 


(1)  Generatim  ia  foro  Italico  haec  dispositio  canonica  admittitur; 
tamen  in  regione  Pedemontana  habetur  concursus  patroni  ut  sub¬ 
sidiarius  — •  R.  Patenti,  0  Ian.  1824  — ;  pro  reparationibus  non  factis 
tempore  elapso  non  datur  sanctio  supra  actuales  exigentias  (Cassaz. 
Torino,  26  Sept.  1917).  —  Iuxta  ius  Austriacum  obligatio  patroni 
est  relativa  extensioni  et  statui  ecclesiae  momento  fundationis.  At 
suapte  natura  est  subsidiaria,  partialis  (leg.  1874). 

patronatus  proveniat ,  cum  ecclesiae  vel  beneficii 
reditus  ita  defecerint ,  ut  nequeat  amplius  vel  cultus 
decenter  in  ecclesia  exerceri ,  vel  beneficium  con¬ 
ferri. 

§  2.  Si  ecclesia  collapsa  fuerit  vel  necessariis 
indigeat  reparationibus,  aut  si  reditus  defecerint 
ad  normam  §  1,  nn.  2,  3,  ius  patronatus  interim 
quiescit. 

§  3.  Si  patronus ,  intra  tempus  ab  Ordinario 
sub  poena  cessationis  patronatus  praefiniendum , 
ecclesiam  denuo  aedificaverit  vel  restauraverit  aut 
reditus  auxerit ,  ius  patronatus  revigescit;  secus  ipso 
iure  et  sine  ulla  declaratione  cessat. 

Expletis  quae  ad  praesentationem  pertinent,  in 
qua  privilegia  (can.  1455)  patronorum  fastigium 
habent,  iam  proceditur  ad  onera  seu  officia  eorun¬ 
dem.  Confer  dicta  ad  can.  1448.  Et  quoniam  ordi¬ 
narie  patronum  faciunt  dos ,  aedificatio ,  fundus ,  ut 
habet  Glossa,  praesenti  canone  complectuntur  quae 
sunt  officii  patronorum  quorumcumque,  relate  ad 
titulos  eosdem. 

Generatim  quae  sint  patroni  vel  non,  dispescit 
cap.  3,  sess.  XXIY,  de  ref.  Cone.  Tridentini:  «  Pa¬ 
troni...  in  iis,  quae  ad  Sacramentorum  administra- 
tionem  spectant,  nullatenus  se  praesumant  ingerere; 
neque  visitationi  ornamentorum  ecclesiae,  aut  bo¬ 
norum  stabilium,  seu  fabricarum  proventibus  immi¬ 
sceant;  nisi  quatenus  id  eis  ex  institutione,  ac  fun¬ 
datione  competat:  sed  Episcopi  ipsi  haec  faciant, 
et  fabricarum  reditus  in  usus  ecclesiae  necessarios  et 
utiles,  prout  sibi  expedire  magis  visum  fuerit,  expendi 
curent  »;  item  eiusdem  S.  Synodi,  sess.  XXY,  de 
ref.,  cap.  9: «  Sicuti  legitima  patronatuum  iura  tollere, 
piasque  fidelium  voluntates  in  eorum  institutione 

violare,  aequum  non  est :  sic  etiam,  ut  hoc  colore  be¬ 
neficia  ecclesiastica  in  servitutem,  quod  a  multis  im¬ 
pudenter  fit,  redigantur,  non  est  'permittendum  ».  Quae 
omnia  iam  c.  11  Filiis  habebantur  dist.  XXXII  (1). 

In  specie  §  1  sub  can.  Onera  seu  officia  patronorum, 
pondus  quidem  sed  decus  quoque,  ut  participatio 
quaedam  ecclesiasticae  iuris dictionis  (can.  1448, 1455), 
sunt:  1°  Ordinarium  loci  monere  si  bona  ecclesiae  seu 
beneficii  dilapidari  viderint,  quin  tamen  se  immisceant 
administrationi  eorundem  bonorum. 

Dicitur:  Ordinarium  loci  monere:  in  citatis  Trid. 
testimoniis  e  quibus  praesens  canon  deductum  ha¬ 
betur,  postquam  cavetur  de  observantia  iurium, 
hodie  privilegiorum  (can.  1455),  quae  patronis  fun¬ 
datione,  vel  quomodocunque,  competunt,  dicitur 
quod  ex  una  parte  Episcopi  faciant  quae  expedire 
viderint,  ex  alia  quod  ecclesiae  vel  beneficia  in  ser¬ 
vitutem  ne  redigantur.  Ordinariorum  semper  curae 
erit,  quod  praetergreditur  communem  et  quotidia¬ 
nam  rerum  ecclesiasticarum  curam  in  spiritualibus 
et  temporalibus;  ad  ipsos  propterea,  sua  in  digita¬ 
tione  et  monitu,  patroni  ut  boni  cooperatores  in 
bono,  referent  quae  ius  canonicum  consentit  tractare 
circa  ecclesias  et  beneficia.  Moneant  proinde  Ordi¬ 
narium  si  bona  ecclesiae  vel  beneficii  dilapidari  vi¬ 
derint.  «  Triplex,  scribit  de  Fargna,  est  administratio 
ecclesiae:  auctorizabilis,  consistens  in  institutione 
rectoris  et  aliis  iuribus  propriis  Ordinario;  alia  mi- 


(1)  Dicitur  eo  loci:  «Filiis  vel  nepotibus  etc.  licitum  sit  hanc  bonae 
intentionis  habere  solertiam  ut  si  sacerdotem  etc.  aliquid  etc.  prae¬ 
viderint  defraudare  Episcopo  aut  iudici  corrigenda  denuntient... 
Ipsis  tamen  haeredibus  in  eisdem  rebus  non  liceat  quasi  iuris  proprii 
potestatem  praeferre...  sed  boc  solum  in  salutarem  sollicitudinem 
adhibere».  - — Vide  praeter  locos  citatos  a  Trid.  et  sess.  XXV.de  ref., 
cap.  9:  «Patroni  in  perceptione  fructuum,  proventuum  etc...  nullate¬ 
nus...  se  ingerant  ». 

nisterialis,  consistens  in  ipso  formali  regimine  vel 
rectoria  ecclesiae  ...  in  spiritualibus  et  temporalibus; 
alia  providentialis  seu  sollicitudinis,  consistens  in 
cura  et  oeconomica  administratione  bonorum  tem¬ 
poralium  ecclesiae,  ne  dissipentur,  seu  in  alios 
usus  convertantur.  Nullo  iure  se  ingerere  potest 
patronus,  in  administratione  auctorizabili  aut  mi- 
nisteriali;  habet  tamen  administrationem  ecclesiae 
providentialem  seu  sollicitudinis;  ratio  est,  quia  etsi 
laicus  patronus  incapax  sit  rerum  et  iurium  spiritua¬ 
lium,  quoad  dominium  et  proprietatem  convenienter 
se  ingerere  potest,  et  quodammodo  tenetur  per  solli¬ 
citudinem,  ut  bona  patronalia  conserventur  et  vindi¬ 
centur  »  (1).  His  limitibus  contenta  opera  patroni, 
novo  iure,  insuper  per  Ordinarium  admonitum  expli¬ 
cari  debet.  Difficulter,  alias,  non  praetergrederetur 
limites  qui  proprii  sunt  administrationi  bonorum, 
in  qua  sese  immiscere  legitime  vetatur.  Propterea 
dicitur:  —  quin  tamen  se  immisceant  administrationi 
eorundem  bonorum.  — 

Ius,  seu  privilegium  de  quo  sermo,  a  modernis, 
ius  inspectionis  vel  defensionis  seu  advocatiae  nun¬ 
cupatum  est  (2),  et  finis  eius  principalis  recognitus 
habetur,  in  procuranda  observantia  intentionis  aut 
intentionum  fundatoris,  ut,  in  casu  negligentiae  vel 
doli,  sit  qui  patrimonii  vel  ecclesiae  integritatem 
una  cum  Superiore  tutaret  (can.  31,  Filiis  supra 
cit.,  caus.  16,  q.  7);  sed  in  sua  determinatione  ultima, 


(1)  Apud  Manacorda,  o.  c.,  119. 

(2)  Sebastianelli,  o.  c.,  233.  —  Santi,  l.  c.  —  Honorius  P.,  n.  28 
h.  t.  notat:  posse  patronum  extra  judicialiter  inquirere  super  statu 
ecclesiae,  ut  sic  maiori  informatione  habita,  debita  honestate  monere 
beneficiatum,  aut  ministros,  vel  Episcopo  cum  maiori  fundamento 
denuntiare  valeat.  —  Si  expensae  patrono  pro  munere  advocatiae 
adimplendo  decurrerent  cautum  erat  ut  indemnis  fructibus  beneficii 
vel  ecclesiae  fieret.  —  Hodie  sufficit  admonitio  Episcopo  facta. 

ratio  est  etiam  habita  consuetudinum  et  conven¬ 
tionum,  id  quod  et  praesens  canon  n.  2  recolens  ca- 
nonem  1186  in  quo  edicitur  pro  re  nostra  —  salvis 
peculiaribus  legitimisque  consuetudinibus  et  con¬ 
ventionibus  —  reproducit  et  sancit.  Tamen  non  obli- 
terari  debet,  consuetudines  et  conventiones  non  eo 
usque  esse  urgendas,  ut  ius  nativum  et  provisi  de 
beneficio  vel  ecclesia,  aut  Ordinarii  detrimentum 
patiatur  (1).  «  In  officiis  et  honoribus,  ait  Pranciscus 
de  Koye,  lib.  II,  cap.  5,  de  iure  'patronatu ,  exhibendis, 
non  modo  videndum  est,  quid  lege  sancitum,  sed 
quid  consuetudine  valeat;  modo  tamen  non  eiusmodi 
consuetudine,  iura  inducantur,  quae  vel  Ecclesiae 
decori  opponantur  vel  etc.  quae  licet  longaevo  usu 
inducta,  adhuc  tamen  poterunt,  legitima  auctori¬ 
tate  aboleri ».  Quod  ultimum,  iure  quo  utimur,  Or¬ 
dinarius  et  expeditius  perficiet,  facultate  amplissima 
sibi  facta,  per  can.  5.  —  Sed  in  ipso  canone  subiecto, 
cui  incumbimus,  tutamen  sufficiens  habetur,  cum  om¬ 
nia  quae  potest  patronus  —  circa  bona  ecclesiae  seu 
beneficii  — ■  in  monitione  Ordinario  facta,  ultimum 
sortiantur  effectum.  Quod,  vere,  ius  novum  constituit. 
['  2°  Aedificare  denuo  ecclesiam  collapsam  aut  re¬ 

parationes ,  iudicio  Ordinarii ,  necessarias  in  eadem 
facere ,  si  ex  titulo  aedificationis  ius  patronatus  habeant, 
et  nisi  onus  aedificandae  denuo  vel  reparandae  ecclesiae 
aliis  incumbat  ad  normam  can.  1186. 


(1)  Emolumenta  ex  hoc  iure  antiquitus  obvenire  pluries  notum 
est.  Ad  quae,  si  aliquatenus  alicubi  supersint,  notare  dignum  habetur 
quod  c.  Praeterea  profert  lib.  III  Decret.,  tit.  XXVIII,  de  iure  patr.: 
«  Praesenti  decreto  statuimus,  eos  sive  advocati,  sive  patroni,  sive  vice- 
domini,  seu  quocumque  alio  nomine  censeantur,  a  gravaminibus  ec¬ 
clesiarum  cessare,  nihilque  in  ipsis  praeter  antiquos  et  moderatos 
reditus  e  locorum  Episcopis  institutos  exigere  aut  si  aliud  exegerint 
excommunicationi  subdantur.  Contractus  quoque  eiusmodi,  quos  fe¬ 
cerint,  vel  facient  in  futurum,  vim  aliquam  decernimus  non  habere  ». 

Huiusmodi  onus  patrono  incumbit  equidem  si 
ius  patronatus  obtineat  titulo  aedificationis  et  in¬ 
super  iuxta  concurrentium  turnum  qui  habetur  in 
citato  can.  1186.  Et  sicuti  pro  onere,  de  quo  praec. 
numero  h.  c.,  hic  etiam  et  potissimum,  vi  cit.  can.  1186, 
ratio  est  habenda  'peculiarium,  consuetudinum  et  con¬ 
ventionum.  Quod  et  vetere  iure  obtinebat,  ut  patet 
ex  capp.  1-4,  tit.  XLVIII,  de  eccl.  aedif.  vel  repa¬ 
randis.  In  hunc  locum  cl.  Santi:  «Conveniunt  do- 
ctores,  circa  onus  ecclesiam  reparandi,  consideran¬ 
dum  esse  prae  omnibus  consuetudinem  et  statuta 
locorum  ».  Generatim  in  iure  causa  reparationis 
ecclesiae  collabentis  consideratur  ut  favorabilior 
ipsa  aedificatione,  nam  cum  iam  sit  erecta  et  Deo 
dedicata  ecclesia,  indecens  perhibetur  eam  derelin¬ 
qui,  ita  ut  corruat  ruinis.  Propterea  auctori,  saltem 
principali,  ecclesiae  patronatae,  idest  aedificatori 
patrono,  tribuitur,  quasi  sui  actus  consectarium,  ut 
ecclesiam  reaedificare  vel  reparare  debeat. 

Tridentinum,  sess.  XXI,  de  ref,  cap.  7  super  hac  re 
edicit:  «  Cum  illud...  valde  curandum  sit,  ne  ea,  quae 
sacris  ministeriis  dicata  sunt,  temporum  iniuria 
obsolescant,  et  ex  hominum  memoria  excidant: 
Episcopi  etc...  Parochiales  vero  ecclesias,  etiam  si 
iuris  patronatus  sint,  ita  collapsas  refici,  et  instau¬ 
rari  procurent  ex  fructibus,  et  proventibus  quibus¬ 
cumque,  ad  easdem  ecclesias  quomodocumque  per¬ 
tinentibus:  qui  si  non  fuerint  sufficientes,  omnes 
patronos ,  et  alios,  qui  fructus  etc.  remediis  op¬ 
portunis  ad  praedicta  cogant,  quacumque  appella¬ 
tione  etc.  remota  ».  Horum  tenore  Benedictus  XIV 
in  const.  Ad  militantis,  30  Martii  1742,  §  13: 

«  Districte  praecipimus  ne  appellatio  recipiatur . 

a  Decretis  Patronos  etc.  (cogendos)  ad  refectionem 
et  instaurationem  ecclesiarum  parochialium,  ser- 

vata  forma  Sacri  Concilii  (Tridentini),  sess.  XXI, 
cap.  7  »  (1). 

Ius  vetus  proinde  perhibetur  hoc  canone  ad 
unguem. 

Dicitur :  Aedificare  denuo  ecclesiam  collapsam 
aut  reparationes ,  indicio  Ordinarii ,  necessarias  in 
eadem  facere  (patronos  debere).  —  Diximus  aedifica¬ 
tionem  secumferre  onus  conservandi  et  reparandi, 
ac  propterea  in  iure  primam  aedificationem  eccle¬ 
siae  non  esse  consideratam  ut  causam  undequaque 
favorabilem.  Onus  conservationis  ex  se  iuxta  varias 
circumstantias  infert  vel  reaedificationem  vel  sim¬ 
plicem  reparationem.  Iudicium  Ordinarii  multiplici 
ex  causa  requiritur  et  saltem  ex  parte  ecclesiae  et  ex 
parte  eiusdem  rectoris,  generatim.  Ex  parte  ecclesiae, 
quia  sicut  non  potest  aedificari  ecclesia  inscio  Prae¬ 
lato,  argumento  can.  Nemo,  9  de  Cons .,  dist.  1  et 
Glossae,  ibi,  cum  quo  pro  civ.  iure  coincidit  Xov.  27, 
c.  2,  pro  iure  veteri,  argumento  autem  can.  1162 
pro  iure  nostro,  ex  quo  §  1 :  —  Nulla  ecclesia  aedifi¬ 
cetur  sine  expresso  Ordinarii  loci  consensu  in  scriptis 
dato  etc.  — ,  ita,  sine  eo,  non  potest  reaedificari. 
Quoad  reparationes,  pronum  est  eandem  iuris  mi¬ 
litare  rationem,  cum  quandoque  reparatio  intrin¬ 
sece  statum  vel  formam  ecclesiae  mutare  notabiliter, 
vel  penitus,  queat.  Item,  semper  ex  parte  ecclesiae, 
citatus  can.  1162  statuit  §  2:  —  Ordinarius  consensum 
ne  praebeat,  nisi  prudenter  praeviderit  necessaria 
non  defutura  ad  novae  ecclesiae  aedificationem  et 
conservationem,  ad  ministrorum  sustentationem  alias- 
que  cultus  impensas  — ;  quod  equidem  munus  Ordi¬ 
nario  occurrit  tum  pro  reaedificatione  tum  pro  re¬ 
paratione,  cum  quandoque,  ceteris  deficientibus, 


(1)  Gasparri,  o.  c.,  726.  —  Cocchi,  o.  c.,  135  seqq. 

prudens  parere  Ordinario  possit  curam  reparationis 
minime  ab  aliquo  sustineri  debere.  Ex  parte  rectoris 
autem,  iudicium  Superioris  legitime  exquiritur,  quia 
in  rebus  alicuius  momenti  quivis  in  officio  ecclesia¬ 
stico  constitutus,  Ordinarium  consulere  tenetur  eius- 
que  vigilantiae  subiacet  generatim;  in  specie  autem 
pro  beneficiis  et  pertinentibus  ad  ea,  in  subiecta 
materia,  ecclesiis,  Ordinarius,  vi  canonum  1476,  1478, 
ad  hoc  praecise  tenetur.  Sed  intra  rectorem  et  pa¬ 
tronum  contentiones  exsurgere  possent  super  oppor¬ 
tunitate  vel  minus,  supra  artis  (can.  1164)  formam 
et  entitatem  eorum  quae  ad  reparandam,  saltem, 
ecclesiam  necessaria  forent.  Iudicium  Ordinarii  rem 
conficit,  suo  marte. 

Dicitur .  nisi  onus  aedificandae  denuo  vel  repa¬ 

randae  ecclesiae  aliis  incumbat  ad  normam  can.  1186. 

Quamquam  ex  dictis  aedificatio  ecclesiae  pa¬ 
trono  deferat  onus  conservationis  eius  et  proinde 
aut  reaedificandi  aut  reparandi  generatim,  tamen  pa¬ 
trono  aedificanti,  vel  cum  illo  causam  habentibus 
(can.  1448),  exemptio  favere  potest.  Quod  pro  iure 
nostro,  vetus  reproducente,  diiudicari  debet  ad  nor¬ 
mam  can.  1186.  Ex  quo  multiplici  ex  capite  patronus 
eximitur ;  ac  primo :  —  peculiaribus  legitimisque  con¬ 
suetudinibus  et  conventionibus  —  contrarium  sta¬ 
tuentibus,  si  adsit  obligatio  quae  alium  gravet  onere 
aedificandi  vel  reparandi  ex  constituto  legis  civilis; 
secundo:  si  ecclesia  etsi  patronata  (1)  sit  cathe- 
dralis  quia  non  vocatur  a  can.  1186,  n.  1,  pa¬ 
tronus  (quo  casu  tamen  probabiliter  patronus  cum 
agatur  de  viris  potissimum  publicam  auctoritatem 
exercentibus,  uti  habetur  in  cathedralibus  de  pa¬ 


ti)  Super  exceptiones  patronatus  regii,  vide  Trid.,  sess.  XXV, 
cap.  9,  de  ref. 

tronatu  regio,  vocatur  vel  lege  vel  conventione  ex 
tabulis  fundationis);  tertio:  si  ecclesia  sit  paroe- 
cialis  et,  vi  can.  1186  n.  2,  supersint  et  sufficiant  ad 
aedificationem  vel  reparationem  bona  fabricae  eccle¬ 
siae:  patronus  enim  ante  fructuarios,  cum  quibus 
parochus,  vocatur  in  hypothesi,  tantum,  quod  ea 
bona  ad  negotium  peragendum  non  sint  paria. 

Quando  autem  ecclesia  patronata  nec  sit  ca- 
thedralis  nec  paroecialis,  patronus  item  tenetur, 
salvis  consuetudinibus  et  conventionibus,  et  si  alia 
media  ecclesiae  propria  non  suppetant,  quae  vel 
proveniant  doti  originariae  eiusdem  ex  fundatione 
patroni  ipsius  et  suorum  vel  aliunde,  et  rector  eccle¬ 
siae  non  valeat,  per  semetipsum,  sustinere  expensas 
ad  id  negotii  necessaria.  Eector  enim  quia  fructua¬ 
rius  semper  tenetur.  Diximus,  si  media  suppetant 
quae  sint  ex  fundatione  vel  aliunde.  Si  enim  ecclesia 
postea  dives  evaserit  adhuc  ideo  eximitur  patronus. 
Edicit  enim  can.  1186,  n.  3:  — Haec  cum  debita 
proportione  (quae  decreta  sunt  pro  cathedrali  vel 
paroeciali)  serventur  etiam  quod  attinet  ad  alias 
ecclesias.  —  \  ide  Santi,  tit.  XLVIII,  de  eccles.  aedif. 
vel  reparandis,  3.  — 

Quatenus  autem  ad  reditus  refert  ecclesiae  vel 
fabricae,  ex  eodem  can.  1186,  n.  1  constat  eos  com¬ 
putandos  esse  —  salva  ea  parte  quae  necessaria  est  ad 
cultum...  ordinariam  ecclesiae  administratiinem...  ho¬ 
nestam  (ministrorum)  sustentationem  —  quod  et  vetere 
iure  cautum  erat  (h.  tit.).  Item  quoad  eos  reditus 
notare  est  intra  fructus  computandos  esse  etiam 
fructus  non  perceptos  a  negligentibus  et  a  iure  appli¬ 
cati  fabricae,  ut  cum  agitur  de  canonicis  v.  g.  non 
residentibus  (can.  2381,  n.  1).  Quoad  autem  eos, 
praeter  fructuarios  qui  pro  rata  proventuum  vocantur, 
quos  Episcopus  (dioecesanos,  paroecianos)  ad  con- 

ferendum  pecuniam  vocaverit,  magis  suasione  quam 
coactione  compellat  (can.  1186,  nn.  1-2,  quem  in¬ 
tegrum  tamen  videas). 

3°  Supplere  reditus ,  si  ex  titulo  dolationis  ius  pa¬ 
tronatus  proveniat ,  cum  ecclesiae  vel  beneficii  reditus 
ita  defecerint ,  ut  nequeat  amplius  vel  cultus  decenter 
in  ecclesia  exerceri ,  vel  beneficium  conferri. 

Est  de  ratione  beneficii  dos  sufficiens  ad  alendos 
ministros  (can.  1409-1410)  nec,  sine  ea,  illud  consti¬ 
tuere  fas  est  (can.  1415).  luris  constituti  iam  ex 
cap.  Nemo ,  9,  de  Const.,  dist.  I,  pariter  habetur  pro¬ 
cedi  non  posse  ad  aedificationem  novae  ecclesiae 
nisi  constet  de  dote  sufficienti,  non  modo  ad  fabricae 
conservationem,  sed  et  ad  divini  cultus  observantiam 
et  ministrorum  sustentationem.  Quod,  iure  quo 
utimur,  can.  1162,  §  2  edicit:  —  Ordinarius  consen¬ 
sum  ne  praebeat  (ad  aedificationem),  nisi  prudenter 
praeviderit  necessaria  non  defutura  ad  novae  eccle¬ 
siae  aedificationem  et  conservationem,  ad  ministro¬ 
rum  sustentationem  aliasque  cultus  impensas  (1). 
Vide:  Leo  XIII,  const.  Conditae ,  8  Dec.  1900.  Proinde 
quae  heic  statuuntur  iam  analogis  dispositionibus 
sunt  requisita.  Sed,  cum,  si  de  ecclesia  agitur,  pa¬ 
tronatus  obtineri  queat  vel  uno  ex  titulis  —  dota- 
tionis  —  aedificationis  —  fundationis  —  pro  be¬ 
neficio  et  ecclesia  sinnd  statuitur  a  legislatore  onus, 
de  quo  sermo,  idest  supplere  reditus,  si  tantum  ex 
titulo  dolationis  patronatus  proveniat,  imponitur. 

Cone.  Trid.,  sess.  XXV,  de  ref.,  cap.  9,  intra  iura 
patronatus  recognoscenda  a  Praelatis  recenset  ea 
quae  «seu  ex  argumento  dotis  seu  ex  nova  constru¬ 
ctione  etc.  »  exsurgunt;  et  generatim  ad  haec  appellat 


(1)  Vide  et  Pontificale  Rom.,  tit.  De  bened.  etc.  pro  eccles.  aedif.  — 
S.  C.  EE.  et  RR.,  Nullius  Altamurae,  18  Nov.  1617. 

Benedictus  XIV  in  citata  const.  Ad  militantis  Eccl ., 
n.  10,  in  quo  item  appellatio  ne  recipiatur  statuit 
adversus  Ordinarii  decreta,  ad  hoc  emanata  « ut 
quae...  reparatione  indigfent  reparentur  ».  Augmen¬ 
tum  dotis  seu  —  supplere  reditus  —  habetur  pro- 
pterea  in  iure  pro  patrono  qui  talis  sit  ex  titulo 
donationis,  sicut  restauratio  ecclesiae  pro  eo  patrono 
qui  talis  sit  ex  titulo  aedificationis.  Quasi  —  novatio 
tituli  advenit  ei  qui  pro  suo  munere  hoc  perficiat, 
si  potissimum  reditus  ita  defecerint  quod  prope 
nulli  remaneant. 

Dicitur  in  canone:  Supplere  reditus ,  si  etc.  ita 
dejecerint ,  ut  nequeat  amplius  vel  cultus  decenter  in 
ecclesia  exerceri ,  vel  beneficium  conferri  (intellige 
quia  insufficiens  ad  alimenta  beneficiario  praebenda). 

Occurrit  in  hoc  animadversio  superius  facta,  pro 
reaedificatione.  Etsi  origine  bona  dotis  ex  integro 
essent  pares,  vel  ad  cultum  vel  ad  alimenta,  de  quibus 
sermo,  tamen,  si,  his  deficientibus,  aliunde  ecclesia 
patronata  vel  beneficium  ea  desumere  nanciscatur, 
non  ideo  tenetur  patronus.  Et  restat  ei  integrum 
ius  patroni,  etiam  in  hac  hypothesi. 

Quando  autem  non  aliunde  reditus  sperari  queunt, 
et  officium  de  quo  praesenti  canone  vim  suam  exserit, 
norma  pro  quantitate  reditus  denuo  a  patrono  suffi¬ 
ciendi  et  supplendi  diiudicari  equidem  debet,  boni 
viri  consilio,  a  Superiore,  cui  omnium  cura  est,  quae, 
ex  ima  parte  ad  cultum,  ex  alia  ad  sustentationem 
ministrorum  in  Ecclesia,  pertinere  noscuntur  (1). 
Nullus  irrepat  excessus  sive  in  praetensionibus  mi¬ 
nistrorum,  pro  quibus  lionesta  tantum  sustentatio 
tutanda  est  ad  normam  can.  1410,  et  in  specie 


(1)  S.  C.  C.,  Nullius  S.  Martini,  12  Sept.  1801.  —  Nursina, 
25  Sept.  1858.  —  Fanen.,  10  Iun.  1818. 

can.  1415,  §  3,  sive  pro  ornamentis  sacro  templo 
vel  functionibus  stricte  non  necessariis.  Patronus,  ut 
Ecclesiae  benefactor,  minime  vexandus,  minime 
defatigandus  est.  Legislator  exquirit  decentiam  pro 
cultu  in  ecclesia,  pro  beneficio  quod  ita  saltem  suf¬ 
ficiens  sit,  ut  possit  conferri  non  damnato  ad  esuriem. 

§2  .Si  ecclesia  collapsa  fuerit  vel  necessariis  in¬ 
digeat  reparationibus ,  aut  si  reditus  defecerint  ad 
normam  §  1,  nn.  2,  3,  ius  patronatus  inierim  quiescit. 

Supra  decretis,  consectarium  exstat  praesens  dis¬ 
positio.  Si  reaedificatio  vel  reparatio  ecclesiae  aut  suf¬ 
fectio  dotis  deficientis  sunt  officia  patroni,  utique  ius 
eius  exerceri  non  poterit  usque  dum  reaedificatio  vel 
reparatio  dictae,  aut  reditus  sufficientis  restitutio, 
non  sint  in  actu.  Quod  et  veteri  iure  obtinebat. 
Cl.  Sebastianelli,  l.  c.,  235,  habet:  «Ex  natura  rei 
cessat...  ius  patronatus  destructa  ecclesia  vel  defi¬ 
cientibus  reditibus  beneficii  ita  ut  nullus  alius  clericus 
institui  possit  in  ecclesia  vel  beneficio.  Quod  ius 
tamen  reviviscit  si  patronus  restauraverit  ecclesiam, 
aut  alios  reditus  adsignaverit  pro  clerico  instituendo 
in  beneficio  patronato.  Qua  in  re  notandum  est 
tempus  praefigendum  esse  patrono  ad  restauratio¬ 
nem  faciendam,  vel  ad  novam  adsignandam  dotem, 
quo  elapso,  si  patronus  negligens  fuerit,  Ecclesia 
evadit  libera  ».  Quae  verba,  ex  modernis  doctoribus, 
propius  accedunt  dictioni  a  legislatore,  in  hoc  ca¬ 
none  usque  ad  §  3  sequens,  usitatae  (1). 

Planum  est,  supposita  determinatione  temporis 
ad  hoc  patroni  officium  adimplendum,  ipsum  ius 
interim  quiescere.  Huic  quiescentiae  simile  quid 
praefert  can.  1453,  §  3,  item  can.  1456,  qui  ambo  de 
suspensione  iuris  patronatus  colloquuntur;  non  idem 


(1)  Vermeersch,  l.  c.,  794. 

tamen,  nam  canonibus  citatis  suspensio  non  est 
in  iure  ipso  qui  vigens  permanet,  sed  ex  ineptitudine 
subiecti  illud  exercere  non  valentis  propter  incapa- 
citatem  iuridicam,  quiescentia  de  qua  hic  sermo 
est  in  ipso  iure  cui  titulum  subtrahere  minatur  factum 
ruinae  ecclesiae  pro  patrono  ex  aedificatione ,  decre¬ 
scentiae  et  insufficientiae  redituum  pro  patrono  ex 
dotatione. 


§  3.  Si  patronus ,  intra  tempus  ab  Ordinario  sub 
poena  cessationis  patronatus  praefiniendum ,  ecclesiam 
denuo  aedificaverit  vel  restauraverit  aut  reditus  auxerit , 
ius  patronatus  revigescit;  secus  ipso  iure  et  sine  ulla 
declaratione  cessat. 

Locum  habet  regrda  25,  R.  in  6°:  «  Mora 
sua  cuilibet  est  nociva  ».  In  supra  citatis  testimoniis 
S.  C.  Tridentini,  spec.  sess.  XXI,  de  ref.,  cap.  7  et  Be¬ 
nedicti  XIII  ideo  coguntur  patroni  ad  officia  de 


quibus  in  §  1  huius  can.,  nn.  2,  3,  quod  patronatus 
minime  praesumitur  excidisse,  et  beneficio  ecclesiae 
sua  munera  collaturus.  Quod  si  §  2  declaratur  quie¬ 
scens,  hoc  veritatem  habet  pro  tempore  quo  nondum 
reficitur  templum  vel  dos  non  restituitur.  Propterea 
hoc  tempus  Ordinarius  praefinit  sub  poena  cessationis 
patronatus.  De  qua  re,  praeter  c.  1,  de  iure  patr ., 
III,  12  in  Clement.,  habetur  pro  iure  praecedenti 
responsio  S.  Congr.  Cone,  in  Tiburtina,  Restaura¬ 
tionis  eccl.  paroec.,  in  die  27  Iidii  1861.  Templum 
paroeciae  iuri  patronatus  subiectum  cedebat  ruinis. 
Deficientibus  ecclesiae  et  parocho  ad  id  operis  neces¬ 
sariis  fundis  quaesitum  fuit:  — An  patronus  teneretur 
restaurare  ecclesiam  paroecialem  in  casu?  —  Re¬ 
sponsum  fuit:  —  Affirmative  praefixo  patrono  ter¬ 
mino  trium  mensium  ad  perficiendas  reparationes, 
quo  inutiliter  elapso,  esse  locum  amissioni  iuris  pa¬ 
tronatus.  Cui  resolutioni  aliae  eiusd.  S.  Congr.  con- 

sonant  et  in  specie  Tiburtina  sub  die  15  Dec.  1827, 
cit.  N ursina,  25  Sept.  1858,  in  quibus  terminus  sta¬ 
tuitur  patrono  et  simul  alternativa  ut  vel  reficiat 
ecclesiam  vel  renuntiet  iuri  patronatus. 

Legislator  in  Codice:  1°  tempus  statuere  noluit, 
quam  rem  Ordinario  commisit,  2°  sustulit  alterna- 
tivam;  3°  decernendo  ipso  iure  decidentiam  patroni; 
4°  nec  requisita  sententia  declaratoria  (1),  nec  sim¬ 
plici,  administrativa,  declaratione. 

Videbit  Ordinarius  quid  melius  congruat  in  hoc 
suo  munere  explendo,  et  si  concessione  benigna  di¬ 
lationum  quae  sint  honestae,  patronos  ad  iterum  be- 
n emerendum  adducere  valeat,  hoc  certe  sui  est 
officii,  sive  agatur  de  ecclesiis,  prout  in  specie,  sive 
de  beneficiorum  dotibus.  Si  hoc  per  patronum  fiat, 
patronatus  praesenti,  ut  veteri,  iure  revigescit  (2). 
Pro  ecclesiis  particulatim,  Trid.,  cit.  sess.  XXI,  de  ref., 
cap.  7,  postquam  cum  aliis  patronos,  uti  vidimus,  vo¬ 
caverit,  adiungit:  «  Quod  si  nimia  egestate  omnes 
laborent  (paroeciani),  ad  matrices  seu  viciniores 
ecclesias  transferantur,  cum  facultate  tam  dictas 
parochiales,  quam  alias  ecclesias  dirutas,  in  pro¬ 
fanos  usus,  non  sordidos,  erecta  tamen  ibi  cruce, 
convertendi  ». 

* 

Quod  iure  nostro  can.  1187  statuit:  —  Si  qua 
ecclesia  nullo  modo  ad  cultum  divinum  adhiberi 
possit  et  omnes  aditus  interclusi  sint  ad  eam  re¬ 
ficiendam,  in  usum  profanum  non  sordidum  ab  Ordi¬ 
nario  loci  redigi  potest,  et  onera  cum  reditibus  titu¬ 
lusque  paroeciae,  si  ecclesia  sit  paroecialis,  in  aliam 
ecclesiam  ab  eodem  Ordinario  transferantur.  — 
Vide  superius  dicta  ad  can.  1426.  Pro  beneficiis 


(1)  Vide  cann.  2223,  §  4;  2232,  §  2. 

(2)  Vide  Sebastianelli,  l.  c. 

autem  dotem  diminutam  et  insufficientem  prorsus, 
idem  Cone.,  sess.  XXIV,  de  ref.,  ce.  13, 15  pro  eorum 
unione  vel  suppressione  disponit,  quod  iure  nostro 
habetur  can.  394,  §  3,  in  specie  pro  capitularibus; 
in  canonibus  autem  supra  expositis  1419  et  seqq. 
eiusd.  capitis  2  pro  immutationibus  vel  suppres¬ 
sione  beneficiorum,  quos  recolas  oportet.  Potior 
ex  iustis  causis  requisitis  ad  id  negotii  perficien¬ 
dum,  est  insufficientia,  de  qua  hic  sermo,  tum  pro 
ecclesiis  tum  pro  beneficiis  (1). 


* 

*  * 

Can.  1470.  -  §  1.  Praeter  casum  de  quo  in  can.  1469, 
§  3,  ius  patronatus  exstinguitur: 

1°  Si  patronus  iuri  suo  renuntiaverit;  eius 
tamen  renuntiatio  ex  integro  -fieri  potest  aut  ex  parte; 
nunquam  vero  potest  aliis  compatronis ,  si  qui  sint , 
damnum  afferre; 

2°  Si  Sancta  Sedes  ius  patronatus  revocaverit 
aut  ipsam  ecclesiam  vel  beneficium  perpetuo  sup¬ 
presserit; 

3°  Si  contra  ius  patronatus  legitime  praescri¬ 
ptum  fuerit; 

4°  Si  res ,  cui  ius  patronatus  inhaeret,  pereat, 
aut  exstinguatur  familia,  gens,  linea  cui  secundum 
tabulas  fundationis  reservatur ;  quo  in  altero  casu 
nec  ius  patronatus  hereditarium  evadit,  nec  Or¬ 
dinarius  valide  permittere  poterit  donationem  iuris 
patronatus  alii  fieri; 

5°  Si,  consentiente  patrono,  ecclesia  vel  bene- 


(1)  S.  C.  EE.  et  RR.,  Brixien.,  18  Iunii  1597.  —  S.  C.  C.,  Nepesina, 
19  Iui.  1806. 

futium  uniatur  alii  liberae  collationis ,  aut  ecclesia 
fiat  electiva  vel  regularis ; 

6°  Si  patronus  ius  patronatus  simoniace  in 
alium  transferre  attentaverit;  si  lapsus  fuerit  in  apo¬ 
stasiam,  haeresim  aut  schisma;  si  bona  ac  iura  eccle¬ 
siae  vel  beneficii  iniuste  usurpaverit  aut  detineat;  si 
rectorem  vel  alium  clericum  ecclesiae  servitio  ad¬ 
dictum  aut  beneficiarium  per  se  vel  per  alios  occi¬ 
derit  vel  mutilaverit. 

§  2.  Propter  crimina  de  quibus  in  §  1,  n.  6, 
ius  patronatus  amittit  solus  patronus  reus  et, 
ob  delictum  postremo  memoratum,  eius  quoque  he¬ 
redes. 

§3.  Ut  ex  delictis  enumeratis  in  §  1,  n.  6,  pa¬ 
troni  censeantur  ius  patronatus  amisisse,  requiritur 
et  sufficit  sententia  declarator  ia. 

§  4.  Censura  aut  infamia  iuris  innodati  post 
sententiam  condemnatoriam  vel  declar atoriam,  us¬ 
que  dum  censura  vel  infamia  perdurant,  nequeunt 
ius  patronatus  exercere  eiusque  privilegiis  uti. 

Non  est  quod  immoremur  in  categoriis  ad  quas 
auctores  causas  exstinctionis  reducere  satagunt  dum 
ab  eis  refugit  legislator  in  hoc  canone  exarando,  eo 
vel  magis  quod  non  tantum  heic  enumerat  quae  pa¬ 
tronatum  perimunt  et  cessare  faciunt  legitime,  sed 
et  quae  tantum  in  exercitio  suspendunt,  uti  v.  g. 
patet  ex  §  4.  Est  adnotare  potius  generatim,  mentem 
et  hoc  loco  persentiri,  qua  ex  can.  1450  et  can.  1451 
potissimum,  infensum  iuri  patronatus  se  legislator 
prodicit,  salvo  iure  possidentium.  Quod  per  singula 
videbimus. 

Dicitur  primo:  §  1.  Praeter  casum  de  quo  in  ca¬ 
none  1469,  §  3  ius  patronatus  exstinguitur.  —  Nuper 
vidimus  agi  in  citato  loco  de  patronatu  qui  quiescens 

25  —  Pistocchi,  De  Re  Beneflciali. 

revigescere  non  potest,  propter  inobtemperantiam 
Ordinario  edicenti  pro  reaedificatione  vel  repara¬ 
tione  ecclesiae  vel  suffectione  dotis  vel  augmenti 
eius  in  beneficiis  qui  amplius  non  possunt  conferri, 
propter  carentiam  vel  exiguitatem  redituum. 

Dicitur:  1°  Si  patronus  iuri  suo  renuntiaverit; 
eius  tamen  renuntiatio  ex  integro  fieri  potest  aut  ex 
parte ;  nunquam  vero  potest  aliis  compatronis ,  si  qui 
sint,  damnum  afferre. 

Renuntiari  posse  ius  patronatus  constat  iam 
saltem  ex  can.  1455,  n.  2,  ex  quo  alimenta  patrono 
ad  inopiam  verso  conceduntur  ex  aequitate  —  etiam 
si  ipse  renuntiaverit  (iuri  patr.)  in  commodum  Eccle¬ 
siae.  —  Et  hanc  renuntiationem  favorem  iuris  ob¬ 
tinere  constat  ex  citato  can.  1451.  Iure  autem  veteri 
constat  ex  cap.  unie.,  tit.  XIX,  lib.  III,  in  6°  (1). 

In  ipso  actu  fundationis  ante  Codicem  (ex  tunc, 
can.  1450,  §  1,  nullus  patronatus  constituitur)  re¬ 
nuntiatio  haberi  potuit,  ex  toto  vel  ex  parte.  Sicut 
enim  fundatori  ius  ei  competens  remittere  licuit,  ita 
illud  pro  successoribus  vel  ad  tempus  limitare,  vel 
conditionibus  obstringere,  vel  limitare  ad  masculos, 
vel  primogenitos;  atque  ita  non  adimpleta  condi¬ 
tione  patronatus  concidit,  elapso  v.  g.  saeculo  item, 
item  quoque  pro  iis  qui  ex  fundatoris  familia  sunt, 
sed  non  masculi,  non  primogeniti  (2). 

Respicit  subiectus  canon  renuntiationem,  etiam 
non  fundatoris,  et  potissimum.  Pro  hac  edicit  et 
—  ex  integro  et  ex  parte  posse  fieri;  nunquam  vero 
cum  damno  compatroni.  —  Compatronos  dari  supra 
vidimus  multiplicius  (cann.  1448, 1459, 1460).  Sanctum 
est  d^mna  alterius  (tertii)  praecavere  etiam  cum  in 


(1)  Badii,  l.  c.,  571. 

(2)  Manacorda,  l.  c.,  224. 

favorem  Ecclesiae  quid  peragitur,  ut  in  casu  (1).  In 
citato  c.  1,  huius  tit in  6°  ut  renuntiatio  vel  cessio 
edicitur  ne  fiat,  quando  obstet  praeiudicium  tertii. 
Ita  v.  g.  ius  patronatus  quod  genti  vel  familiae  alicui 
pertineat  a  patre  non  potest  dimitti  etiam  pro  filiis, 
nam  filii  veniunt  nomine  proprio,  ita  etiam  si  ex 
tribus  v.  g.  qui  compatroni  exstent  diversis  titulis 
et  hi  tituli  singuli  vel  solam  aedificationem  vel  solam 
dotem  praesef erunt,  dum  integra  causa  —  funda¬ 
tionis,  aedificationis,  dotationis  —  requiratur  ut 
unum  ius  patronatus  collegialiter  exerceatur,  ex  con¬ 
ditione  posita  in  tabulis  fundationis,  poena  exstin¬ 
ctionis  iuris  patronatus  statuta,  si  secus  sit  actum. 
Quando,  autem,  patronatus  a  pluribus  exercetur, 
unus  pro  parte  sua  renuntiare  potest,  et  renuntiatio 
acceptari.  Iure  quo  utimur,  renuntiatio  ex  toto  fa¬ 
vore  ecclesiae,  et  certa  renuntiatio  ex  parte,  uti  supra 
vidimus,  consulitur  et  fovetur,  ex  can.  1451,  §  1  cit. 
—  Curent  locorum  Ordinarii  (dicitur  ibi)  ut  patroni, 
loco  iuris  patronatus  quo  fruuntur  aut  saltem  loco 
iuris  praesentandi,  spiritualia  suffragia  etiam  per¬ 
petua  pro  se  suisque  acceptent.  —  ifec  substitutio,  ut 
patet,  verae  renuntiationis,  actum  qui  consulitur, 
exuit  specie. 

2°  Si  Sancta  Sedes  ius  patronatus  revocaverit,  aut 
ipsam  ecclesiam  vel  beneficium  perpetuo  suppres¬ 
serit. 

Duplex  casus  prospicitur:  1°  Simplex  revocatio 
iuris  patr.  a  competente  Superiore;  2°  suppressio 
entis  cui  inhaeret. 

Quoad  primum,  sunt  recolenda  quae  superius 
(cann.  1448,  1455)  de  natura  iuris  patronatus  qua- 


(1)  De  renuntiatione  favore  alteri  as,  v.  g.  donatione,  actum  est 
supra  pum  de  translatione  eius,  can.  1453. 

tenus  est  summa  privilegiorum .  Ex  parte  Ecclesiae  est 
gratia ,  proinde,  supposita  revocatione,  verificatur 
principium  ex  quo  aliqua  res  per  quas  causas  enascitur 
per  easdem  et  concidit.  Insuper  hypothesis,  heic, 
confingitur  supremae  auctoritatis  in  ecclesia;  et  si 
patronatus  ortum  haberi  noscitur  ex  consensu  Epi¬ 
scopi,  cann.  1414,  1417,  supra  Episcopum,  auctori¬ 
tate  ordinaria  et  immediata  pollet  Summus  Pon¬ 
tifex,  circa  ea  quae  quomodocunque  iurisdictionem 
ecclesiasticam  ingrediuntur,  vel  cum  ea  causam  ha¬ 
bent.  Yide  cann.  218,  1557,  1518,  1431  etc.  Propterea 
non  solum  Pontifex  revocat  legitime  ius  patronatus 
quod  ipse  concesserit  ex  privilegio ,  sed  quodvis 
eadem  efficacia. 

Quoad  secundum  autem,  sedulo  adverti  debet: 
1°  de  suppressione  heic  loqui  a  R.  Pont,  decreta; 
2°  de  suppressione  perpetua.  Vidimus  supra  ad 
can.  1421,  suppressiones  quasdas  beneficiorum  et  ab 
Episcopo  peragi  posse  (1)  seu  melius  incorporationes, 
et  citato  can.  1187  per  Episcopum  ecclesiam  col¬ 
lapsam  ad  usum  profanum  posse  reduci:  ut  patro¬ 
natus  concidat,  oportet  quod  suppressio  a  Pontifice 
Summo  peragatur.  «  Integro  autem  iure,  ait  cl.  Ma- 
nacorda,  l.  c.,  690,  potest  Papa  ob  causam  sibi  notam 
beneficia  supprimere,  sive  sint  liberae  collationis, 
sive  iuris  patronatus  tam  laicalis  quam  ecclesiastici, 
etiam  patronis  non  auditis  ».  Quod  dicitur  de  bene¬ 
ficiis  est  dicendum  etiam  pro  ecclesiis.  Proinde  cum, 
tali  modo,  habetur  interventio  Summi  Pontificis, 
nedum  locum  habet  quod  pro  Episcopis  Trid.,  ses¬ 
sione  XXIV,  de  ref.,  cap.  15  statuit:  procedi  scilicet 


(1)  Praeter  casus  in  iure  determinatos,  «generaliter,  dicit  Leu- 
renius  pro  iure  veteri,  Episcopus  de  iure  communi  supprimere  bene¬ 
ficia  in  omnibus  illis  casibus  in  quibus  ipse  ea  unire  potest  accessorie  >. 
P.  III,  q.  873,  16.  In  casibus  dubiis  recurrendum  est  ad  S.  Sedem. 

debere  « cum  patronorum  consensu,  si  de  iure  pa¬ 
tronatus  laicorum  (supprimendae  praebendae)  sint » ; 
quod  et  can.  394,  §  3  reproducit;  sed  nec  quae¬ 
stioni  aditus  patet  a  doctoribus  (1)  propositae: 
utrum  suppressa  ecclesia,  patronatus  adhuc  stare 
in  suo  robore  possit,  v.  g.  pro  patrono  ex  dote  tantum 
vel  fundatione,  et  concidat  solum  pro  patrono  ex 
aedificatione;  suppresso  beneficio  cesset  patronatus 
pro  fundatore,  non  autem,  si  exstet,  pro  eo  qui  iuxta 
Trid.,  sess.  XXV,  de  ref.,  cap.  9,  augmentum  dotis  at¬ 
tulerit.  Adveniente  suppressione,  per  Sanctam  Sedem, 
tenore  huius  canonis,  patronatus  cessat  simpliciter 
et  pro  singulis,  qui  illo,  in  hypothesi,  sint  potiti.  Haec 
quaestio  posset  proponi  in  casu  de  quo  praecedenti 
can.  1472,  §  3,  pro  patrono  ex  aedificatione  tantum, 
respectu  aliorum  qui  ecclesiae  ab  eo  nec  reaedificatae 
nec  restauratae  essent  patroni  vel  ex  dote  vel  ex 
fundatione,  et  in  favorem  istorum  certo  resolvi. 

Suppressio,  ex  Pontifice,  debet  esse  perpetua. 
Suppressio  ex  Pontifice  et  perpetua  est  vera  suppres¬ 
sio,  ex  iis  quae  sumus  locuti  ad  cann.  1421-1422. 
Hic  ultimus  canon  edicit:  — •  Suppressio  (beneficio¬ 
rum)...  uni  Sedi  Apostolicae  reservatur  — ,  et  suppres¬ 
sio  temporanea  cuius  exemplum  habes  in  cap.  Cum 
accessissent  (2)  ubi  canonicatus  suppressus  de  com¬ 
muni  canonicorum  consensu  postmodum  tractu  tem¬ 
poris  S.  Pont,  iussu  fuit  restitutus,  est  potius  sus¬ 
pensio  a  nominatione  titularis  (3),  non  exstinctio 
tituli  quod  secumfert  definitio  data  ex  can.  1421:  — 
Suppressio  (beneficii  habetur)  cum  prorsus  exstin- 


(1)  Barbosa,  in  cap.  Nobis  fuit. 

(2)  Lib.  I  Decret.,  tit.  II,  de  Constitutionibus,  c.  8. 

(3)  Quae  etiamnunc  fleri  potest  ut  fructibus  accrescentibus  in 
suspensione  beneficium  sufficiens  evadat.  Sed  requiritur  non  putata 
sed  vera  insufficientia.  Vide  Decis.  S.  R.  Rotae,  785. 

guitur.  —  Propterea  cum  praesens  canon  edicit 
exstinctionem  patronatus  —  si  Sancta  Sedes  bene¬ 
ficium  perpetuo  suppresserit  —  coincidit  cum  dispo¬ 
sito  cann.  1421-1422. 

Etiam  suppressio  ecclesiae  debet  esse  perpetua, 
secus  esset  potius  suspensio  a  cultu  celebrando  ut, 
praeter  alia,  etiam  per  Pontificem  haberi  posset  inter¬ 
dicto  locali,  can.  2272,  §  1,  et,  iure  disponente  quando 
y.  g.  ecclesia  fuit  violata,  can.  1173,  et  necdum  re¬ 
conciliata.  Per  concordatum  Napoleonis  cum  Pio  VII, 
Card.  Caprara  eius  legatus  omnes  ecclesias  renovavit 
et  dioeceses.  Concidere  patronata  quaevis. 

3°  Si  contra  ius  patronatus  legitime  praescriptum 
■fuerit.  —  Quantum  ad  praescriptionem  acquisitivam 
ut  titulus  iuris  patronatus  videnda  (1)  quae  repo¬ 
suimus  ad  can.  1448;  agitur  nunc  de  praescriptione 
liberativa  respectu  beneficii  vel  ecclesiae  et  norma 
desumenda  est  ex  can.  1511.  Libertas  ecclesiae  vel 
beneficii  restituitur  —  spatio  triginta  annorum  —  ut 
habetur  §  2.  Quamquam  enim  praescriptio  sit  contra 
privatos  ut  personas,  probatur  contra  institutum 
ecclesiasticum  quod  est  ius  patronatus.  Ex  his  quae 
can.  1454  sunt  exposita  videas  quomodo  probatio 
effectum  sortiatur,  et  qualis  debeat  esse.  Diximus 
trentennalem  occurrere  debere  praescriptionem:  non 
refert  si  patronatus  fuerit  a  Summo  Pontifice  con¬ 
cessus,  non  respicitur  enim  potestas  concedentis,  sed 
ius  patronatus  in  se  et  in  illud  habente. 

Post  Codicem,  saltem  praescriptio  acquisitiva 
iuris  patronatus  unquam  dari  potest,  aiente  can.  1450, 
§  1 :  —  Nullum  patronatus  ius  ullo  titulo  constitui  in 
posterum  valide  potest.  —  Et  sufficit  probare,  pro 


(1)  Ibi  et  contentio  delibata  est  quae  inter  doctores  exsistit  circa 
valorem  praescriptionis  ut  titulus  derivatus  iuris  patronatus.  Vide 
et  dicta  ad  can.  1454. 

futuro,  ante  Pentecosten  anni  1918  patronatum  de 
quo  quaeritur  non  exstitisse,  ut  quaevis  species  eius 
excludatur  et  titulus;  sed  post  Codicem,  et  potissi¬ 
mum,  admittitur  probatio  contra  patronatum  exsi¬ 
stentem,  probationibus  natis,  pro  liberativa  prae¬ 
scriptione,  si  annis  aliquot  maturari  deberet. 

Quae  probationes  sunt,  si  demonstrari  possit, 
ad  normam  can.  1454,  patronum  spatio  triginta  an¬ 
norum,  legitimo  cessante  impedimento  vel  non 
exstante,  nullum  praesentaverit  ad  vacantem  eccle¬ 
siam  vel  beneficium,  et  interea  Ordinarius,  pleno 
iure,  et  saltem  duobus  vicibus,  institutionem  uti  li¬ 
berae  collationis  contulerit.  Cone.  Trident.,  sess.  XXV, 
de  ref .,  cap.  9,  pro  acquisitiva  requirebat  «  antiquissi¬ 
mum  temporis  cursum,  qui  hominum  memoriam 
excedat ».  Propterea  pro  liberativa  etiam  veteres 
auctores  requirebant  praescriptionem  longissimi  tem¬ 
poris  vel  saltem  quadraginta  annorum,  ut  videre 
est  apud  Berardi,  de  praescrip .,  I.  c.;  quod  uno  ore 
et  recentiores,  ante  Codicem,  affirmabant,  et  videas 
Vecchiotti,  l.  c.,  36.  Favore  Superioris,  ut  supra 
conferentis,  stat  praesumptio  non  usurpationis  et 
iustitiae  (1)  ni  aliud  contra  probetur.  Si  quid  huius  - 
rnodi  pareat,  patronus  censendus  est  violentari 
et  praescriptio  non  modo  interrumpitur  si  incoepta 
censebatur  aut  dormit;  sed  prorsus  non  currit  et 
denuo  incipiat  oportet.  Quod  si  non  advenisse  pro¬ 
batur,  patronatus  concidisse  dicitur  per  non  usum: 
notum  est  autem  omnia  iura  et  maxime  privilegia, 
uti  habendus  hodie  praesertim  patronatus,  per  non 
usum  cessare,  maxime  quando  haec  sunt  in  iure 


(1)  Non.  improbabilis  confingitur  hypothesis:  quandoque  nimis 
zelo  ducti  Ordinarii  minus  obsequentes  se  praeferunt  dispositionibus 
iuris  et  iuribus  patronis  legitime  quaesitis. 

odiosa.  Libertas  Ecclesiae  habet  insuper  pro  se 
omnem  favorem,  in  foro  utroque  (1). 

4°  Si  res ,  cui  ius  patronatus  inhaeret ,  pereat ,  aut 
exstinguatur  familia ,  gens,  linea  cui  secundum  ta¬ 
bulas  fundationis  reservatur ;  quo  in  altero  casu  nec 
ius  patronatus  hereditarium  evadit ,  nec  Ordinarius 
valide  permittere  poterit  donationem  iuris  patronatus 
alii  fieri. 

Innovationes  defert  comma  praesens,  supra  vetus 
ius,  quas  tamen  supra  indigitavimus  cum  de  cann. 
1449,  1453. 

Dicitur:  Si  res,  cui  ius  patronatus  inhaeret ,  pereat. 
—  Can.  1453,  §  3  admittit  translationem  iuris  patro¬ 
natus  realis  ad  actuales  rei  possessores,  facta  exce¬ 
ptione  pro  incapacibus  de  quibus  §  1  eiusdem  ca¬ 
nonis  ;  dicit  enim :  —  Si  res,  cui  ius  patronatus  reale 
cohaeret,  ad  aliquam  personam  de  qua  in  §  1  transeat, 
ius  patronatus  suspensum  manet.  ■ —  Exempla  prae¬ 
ter  allata  sunt;  sive  res  transeat  cum  universitate 
bonorum  sive  cum  certis  et  specialibus  bonis,  v.  g. 
domus  quae  incensa  potest  esse  vel  terraemotu 
destructa,  insula  v.  g.  pelago  submersa,  ius  reale 
v.  g.  servitus  quae  facta  est  impossibilis  legis  ci¬ 
vilis  dispositione,  officium  vel  dignitas  quae  suppri¬ 
mitur  a  competente  auctoritate. 

Pronum  est  autem  cessante  re  et  ius  ei  adnexum 
cessare. 

—  .  aut  exstinguatur  familia,  gens,  linea  cui 

secundum  tabidas  fundationis  reservatur;  quo  in  altero 
casu  nec  ius  patronatus  hereditarium  evadit,  nec 
Ordinarius  valide  permittere  poterit  donationem  iuris 
patronatus  alii  fieri.  —  Simul  ac  constabilita  habetur 


(1)  Card.  Lega,  o.  c.,  de  Praescript.,  I.  c.  —  Sole,  ibidem,  Lectiones 
litogr ^  Romae,  1914. 

successio,  quod,  uti  vidimus,  res  salebrosa  doctoribus 
paret  (1),  si  familia,  gens,  linea  (vide  supra  ad  can. 
1449)  a  fundatore  vocata  pereat,  et  ius  patronatus  con¬ 
cidit.  Hucusque  et  vetus  ius  generatim  congruit  novo, 
sed  in  veteri  dabantur  exceptiones  quas  praesens  canon 
adimit  prorsus.  «  Animadvertendum,  aiebat  cl.  Santi, 
De  iure  patr .,  XXXVIII,  11,  ius  patronatus  familiae, 
gentilitium  (2)  et  mixtum  etiam  si  fuerit  relictum  sub 
forma  primogeniali  in  ultimo  gradu  lineae  contem¬ 
platae,  transire  in  hereditarium,  et  proinde  ultimum 
possessorem  posse  de  eo  disponere  per  actum  ultimae 
voluntatis,  nisi  contraria  appareat  voluntas  testatoris, 
qui  scilicet  vel  noluerit  in  casu  exstinctionis  lineae 
liberam  fore  ecclesiam,  vel  substitutum  dederit  ». 
Ponebatur  ut  exceptio  casus  quo  patronatus  fuisset 
obtentus  ex  privilegio  et  ex  boc  intra  certos  limites 
coarctatus,  cum  privilegia  strictam  patiantur  in¬ 
terpretationem  (3). 

Quae  doctrina,  nedum  communis  est  intra  docto- 
res  antiquiores  e  quibus  Lotterius  qui,  De  Re  Benef., 
1.  II,  q.  47,  monet,  posse  ius  patronatus  heredi¬ 
tarium  transire  in  gentilitium,  dummodo  non  sit  in 
praeiudicium  illius  cuius  est  ius  quaesitum,  etiam  ex 
sola  possessione  bonae  fidei,  sed  pluries  habetur  in 
decisionibus  S.  E.  Eotae  et  speciatim  in  decis.  675, 
n.  2,  p.  1,  ex  qua  —  semel  impressa  (patronatui) 
gentilitia  qualitate,  continuat  quousque  gens  ipsa 
et  familia  perdurat;  qua  exstincta  transmittitur  ius 
patronatus  ad  heredes  et  ipso  iure  efficitur  heredi¬ 
tarium,  et  transit  ad  heredem  universalem  succes- 


(1)  D’Annibale,  l.  c.,  30,  nota. 

(2)  A  gentilitio  repelluntur  illegitimi,  etsi  postea  legitimati;  etsi 
per  rescriptum  Principis,  incesiuosi  etiam  si  legitimati  per  rescriptum. 
Pontificis. 

(3)  Sebastianelli,  l.  c.,  208. 

sive,  non  vero  ad  heredem  institutum  in  re  certa  pro 
sua  legitima.  —  Quidam  adhuc  admittebant  per¬ 
mitti  posse  Episcopo  ut  concedat  hanc  transmutatio¬ 
nem  peragi,  iusta  exstante  causa,,  et  vide  de  Fargna, 
Comm .,  de  iure  patr.,  P.  II,  casus  Y,  et  iterum  Lot- 
terius,  o.  e.,  lib.  II,  q.  47. 

Nunc,  vi  praesentis  canonis,  quaevis  harum  mu¬ 
tationum,  in  specie  originaria  patronatus  ablata  cen¬ 
senda  est.  Proinde,  exstincta  familia,  gens  etc.,  ecclesia 
vel  beneficium  evadunt  libera.  Sed  legislator  non 
modo  dicit  non  fieri  hereditarium  ius  patronatus,  in 
casu  subiecto,  sed  et  nec  posse  Ordinarium  permit¬ 
tere  (can.  1453,  §  2)  donationem  alteri  fieri,  sicut 
prius,  ut  diximus,  fas  erat.  Quod  ita  intelligendum 
est,  non  posse  hanc  donationem  peragi  nec  actu 
inter  vivos,  nec  mortis  causa  (1).  Vult  expresse,  le¬ 
gislator  in  canone,  decadentiam  quae  sibi  offertur 
patronatus  familiaris,  gentilitii,  linearis,  naturali 
exstinctione,  nullo  modo  possit  sanari.  Recole  dicta 
ad  can.  1450. 

5°  Si,  consentiente  patrono,  ecclesia  vel  beneficium 
uniatur  alii  liberae  collationis,  aut  ecclesia  fiat  electiva 
vel  regularis. 

Can.  1424  edicit:  —  Ordinarii  nunquam  possunt... 
unire...  beneficium  iuris  patronatus  cum  beneficio  li¬ 
berae  collationis  sine  patronorum  consensu  — ,  et 
vide  quae  ad  ea  posita  a  nobis  sunt.  Unio  consensum 
patroni  exquirit  ne  irrita  sit,  sed  hunc  consensum  pa¬ 
tronus  concedit  cum  sui  discrimine.  Qui  consensus 
necessarius  ad  quaevis  beneficia  patronata  cum  non 
patronatis  unienda,  nec  praesumi  potest,  nec  dari 
ab  uno  patronorum,  si  plures  sint,  pro  alio,  nec  ab 


(1)  Nusquam,  ut  patet,  tale  ius  patronatus  donari  potest  cum 
supersunt  ex  familia,  linea  etc.  quidam:  obviat  damnum  tertii. 

eorum  maioritate  exquirendus,  sed  a  singulis.  Nec 
sufficit  pro  eo  attestatio  scripta  Ordinarii,  uti  l.  c. 
vidimus;  cfr.  praeterea  Trid.,  sess.  XXY,  de  rcf., 
cap.  9  et  sess.  XXIY,  de  ref .,  cap.  15  et  cap.  Nobis 
ftrit  (1). 

Etiam  praecedenti  ime,  quod  heic  disponitur 
habebatur;  sed  duae  requirebantur  conditiones  ut 
consensus  patroni  ad  unionem,  de  qua  sermo,  se- 
cumferret  iuris  patronatus  amissionem  omnimodam. 
Primo  ut  patronus  nullam  fecerit  iuris  patronatus 
reservationem ;  secundo  ut  unio  talis  esset  quae  fit 
per  exstinctionem  titulorum,  et  vide  c.  8,  de  Const. 
hui.  tituli  (2).  Nunc  de  ulla  reservatione  possibili 
sermo  a  legislatore  non  fit  et  consensus  admittitur 
purus  et  simplex,  tantum.  De  unionibus  beneficiorum 
quae  ex  can.  1419  sunt  plurimae,  nulla  fit  distinctio : 
pro  quacumque  proinde  et  non  tantum  pro  exstinctiva 
idem  efiectus  exsurgit  amissionis  imis  patronatus. 
Propterea  non  modo  quando  intervenit  Summus 
Pontifex  in  unione  exstinctiva  quae,  vi  can.  1422,  ei 
soli  reservatur;  sed  pro  quibusvis  unionibus,  quae, 
can.  1423  et  seqq.,  Ordinariis  reservantur,  patronus 
consentiens,  ut  in  casu,  amittit  patronatum. 

Heic  loci  animadversio  cedit,  patronum  ab  Ordi¬ 
nario  debere  edoceri  circa  effectum  consensus,  quem 
pro  negotio  unionis  ex  iusta  causa  (cann.  1423,  1426, 
1427)  peragendae  exquirit  et  hoc  quidem  si  agatur 
de  unione  per  Pontificem  Summum  decernendam. 

Insuper  de  re  perfecta,  et  amissionis  imis  patro¬ 
natus  documentum  et  patrono  relinquatur,  et  Curiae 
archivo  custodiatur,  tenore  can.  1428.  Post  factum, 
appellatio  non  datm  ab  Episcopo  ad  tribunal  civile, 


(1)  Lib.  III,  Decret.,  tit.  XXVIII,  de  iure  patr.,  c.  25. 

(2)  Cf.  cl.  Santi,  l.  c.  —  Sebastianelli,  l.  c. 

cum  ius  patronatus  tota  res  sit  ecclesiastica:  tan¬ 
tummodo  ad  effectus  civiles  dari  potest  cognitio,  si 
oporteat,  ut  fit  in  Italia,  iudiciariae  auctoritati,  si 
talis  cognitio  exquiratur. 

— . aut  ecclesia  fiat  electiva  vel  regularis.  —  Agi¬ 

tur  de  conversione  quae,  iuxta  can.  1421,  habetur  — 
cum  beneficium  (vel  ecclesia)  in  aliam  speciem  mu¬ 
tatur.  —  Si  hoc  fiat  consentiente  patrono,  patronus, 
item,  amittit  ius  patronatus.  Fit  electiva  ecclesia,  si 
patiatur  patronus  eam  fieri  collegiatam  seu  conven- 
tualem;  quo  casu  titularis  seu  Praelati  electio  fit 
a  Capitulo,  et  solum  honestatis  causa  (amisso  prae¬ 
sentationis  iure)  nominatus  ei  nuntiatur,  veteri  iure. 
Constat  ex  c.  Nobis  fuit:  «  Ceterum  in  conventuali 
ecclesia  non  electioni  Praelati  faciendae,  sed  iam 
factae,  honestius  patroni  postulatur  assensus,  nisi 
aliter  de  sua  iurisdictione  obtineat,  ut  partes  suas 
interponere  debeat  electioni  tractandae  »  et  usque 
ad  Codicem  licuit  patrono,  ut  in  casu,  consentienti, 
amittere  quidem  ius  praesentandi,  sed  retinere 
cetera  iura,  nunc  privilegia,  honorifica  et  onerosa 
patroni.  Quod  a  iure  vigenti,  vi  praesentis  canonis, 
non  datur. 

Cum  agitur  de  ecclesia  electiva  equidem  in- 
telligi  potest  ecclesia  conventualis  saecularis  simul 
et  regularis,  sed  canon  adiungit  expresse:  vel  regu¬ 
laris.  Atque  ita  occurrit  dicere  quod  per  can.  1430 
— ...  ab ...  Ordinariis  converti  nequeunt...  beneficia  re¬ 
ligiosa  in  saecularia,  nec  saecularia  in  religiosa  —  et 
proinde  S.  Sedi  consensum,  de  quo  quaestio,  pa¬ 
tronum  praestare  debere,  quo  quidem  dato,  omne  ius 
(integrum)  patronatus  amittit.  Item  S.  Sedi  a  can. 1422 
reservatur  —  ...  unio  aeque  aut  minus  principalis 
beneficii  religiosi  cum  saeculari  et  contra  —  et  saltem 
unio  de  qua  can.  1425,  §  2  aequi  valet  conversioni. 

Dicitur  eo  loci:  —  Sin  autem  pleno  iure  (paroecia 
domui  religiosae  uniatur),  paroecia  fit  religiosa, 
et  Superior  potest  sacerdotem  e  sua  religione... 
nominare  etc.  —  Quod,  veteri  iure,  generalius  ha¬ 
bebatur  pro  quacunque  unione  quae  conceptum 
adhaequaret  hodie  dictae  unionis  minus  principalis, 
can.  1420,  §  3,  ecclesiae  saecularis  cum  alia  saecu¬ 
lari,  vel  cum  regulari  seu  religiosa.  Paucis,  hoc  do¬ 
ctrinae  canonicae  argumentum,  perstringebat  cl.  Vec- 
chiotti,  7.  c.,  §  36:  «Voluntaria  cessione  (amittitur 
patronatus)  expressa  vel  tacita,  ut  si  patronus  pa¬ 
tiatur  ecclesiam  patronatam  converti  seu  erigi  in 
coliegiatam  vel  conventualem,  vel  alteri  ecclesiae 
aut  monasterio  subiective  uniri  ».  Quae  deducuntur 
plane  ex  ce.  Piae  mentis  et  Nobis  fuit  huius  tit. 

6°  Si  patronus  ius  patronatus  simoniace  in  alium 
transferre  attentaverit ;  si  lapsus  fuerit  in  aposta¬ 
siam,  liaeresim  aut  schisma;  si  bona  ac  iura  ecclesiae 
vel  beneficii  iniuste  usurpaverit  aut  detineat;  si  rectorem 
vel  alium  clericum  ecclesiae  servitio  addictum  aut  be¬ 
neficiarium  per  se  vel  per  alios  occiderit  vel  mutila¬ 
verit. 

Crimina  quae  hic,  una  simul,  complectuntur,  pro¬ 
priis  poenis  singula  coercentur,  in  P.  III,  lib.  V  Co¬ 
dicis:  de  aliquibus  actum  est  et  hoc  cap.  4,  de  iure 
patronatus,  can.  1453  et  praecedenti  capite,  can.  1435, 
§  1,  n.  2.  —  Effectus  iuridicus  eorum,  relate  ad  ex¬ 
stinctionem  patronatus,  hoc  loco  statuitur. 

Dicitur  primo:  Si  patronus  ius  patronatus  simo¬ 
niace  in  alium  transferre  attentaverit.  —  Generatim  edi¬ 
citur  translationem  simoniacam  attentatam  poenam 
exstinctionis  patronatus  secumferre:  non  relevat  si 
contractu,  ex  sua  forma,  gratuito  vel  oneroso.  Hoc 
sensu  iam  decernerat  Trid.,  sess.  XXV,  de  ref.,  cap.  9: 
« Xec  dictum  ius  patronatus,  venditionis,  aut  alio 

quocumque  titulo,  in  alios  contra  canonicas  sanctiones 
transferre  (patroni)  praesmnant:  si  secus  fecerint, 
excommunicationis  etc.  poenis  subiiciantur;  et  dicto 
iure  patronatus,  ipso  iure,  privati  existant  »  (1 ). 
Ipsa  forma  renuntiationis  simoniace  peractae,  etsi 
actum  ipsum  irritum  faciat  vi  can.  185,  vi  praesentis 
canonis  secumfert  realem  amissionem  iuris  patro¬ 
natus. 

Tridentini  sanctiones,  pro  quacunque  forma  si- 
moniaca  adhibita  in  re  de  qua  agimus,  quae  veteres 
sanctiones  canonum  reproducunt,  uti  videre  est  ad 
ea  quae  citatis  cann.  1435,  §  1;  1453  reposuimus, 
canones  729  et  2392  exhibent. 

Habetur  can.  729:  —  Firmis  poenis  in  simoniacos 
iure  statutis,  contractus  ipse  simoniacus  et,  si  simonia 
committatur  circa  beneficia,  officia,  dignitates,  sub- 
sequens  provisio  omni  vi  caret  etc.  — ;  can.  2392:  — 
Firmo  praescripto  can.  729,  delictum  perpetrantes 
simoniae  in  quibuslibet  officiis,  beneficiis  aut  digni¬ 
tatibus  ecclesiasticis:  1°  Incurrunt  in  excommuni¬ 
cationem  etc.;  2°  Ipso  facto  privati  in  perpetuum 
manent  iure  eligendi,  praesentandi,  nominandi,  si 
quod  habeant  etc.  — ,  quae  ultima  sanctio  vi  prae¬ 
sentis  canonis  completur  totali  amissione  imis  pa¬ 
tronatus,  ac  proinde  non  modo  iure  eligendi  etc.  sed 
et  privilegiis  quibuscunque  patrono  ex  can.  1455 
competentibus. 

— .  si  lapsus  juerit  in  apostasiam ,  haeresim  aut 

schisma.  —  Superius,  et  praecise  ad  can.  1453,  §  1, 
diximus  qui  sunt  publici  apostatae,  haeretici,  schi¬ 
smatici.  Item  hic  agi  de  exstinctione  pro  persona  his 
criminibus  infecta  tantum,  si  agatur  de  patronatu 
qui,  tenore  can.  1437,  §  3  et  §  2  praesentis  can.  1470 


(1)  Vide  c.  6,  tit.  XXXVIII,  de  iure  palr. 

ad  heredes  transire  possit.  Excidit  contra  omnino: 
a)  si  vel  apostata,  haereticus,  schismaticus  patro¬ 
natu  e.  g.  potiebatur  ex  privilegio  sibi  ut  personae 
facto ;  b)  vel  si  e.  g.  ultimus  exstet  lineae  gentis  etc. 
quae  cum  ipso,  ut  ex  n.  4,  §  1  huius  can.  1470,  con¬ 
cidat  prorsus  et  perimatur.  Quo  ultimo  casu  patro¬ 
natus  est  simul  reale  et  personale,  et  cum  non  possit, 
ut  reale,  suspensum  manere,  can.  1453,  §  3,  quia  in 
hypothesi  non  sunt  successores,  nec  transmitti  vi 
n.  4,  §  1  praesentis  can.  1470  ullo  modo,  data  exstin¬ 
ctione  ut  est  personale,  quia  possidens  fit  apostata, 
haereticus  etc.,  omnino  cessat.  Confer  §  2,  huius 
can.  immediate  sequens. 

— . si  bona  ac  iura  ecclesiae  vel  beneficii  iniuste 

usurpaverit  aut  detineat.  —  Universitas  quaedam  bo¬ 
norum  ac  iurium  complectitur  dictio  a  legislatore 
usitata,  tum  pro  ecclesia  quam  pro  beneficio  tuendo. 
Vide  supra  ad  can.  1410.  Eadem  in  consideratione 
veniunt,  cum  de  canone  2346.  Dicitur  in  eo:  —  Si 
quis  bona  ecclesiastica  cuiuslibet  generis,  sive  mo¬ 
bilia  sive  immobilia,  sive  corporalia  sive  incorporalia, 
per  se  vel  per  alios  in  proprios  usus  convertere  et 
usurpare  praesumpserit  aut  impedire  ne  eorundem 
fructus  seu  reditus  ab  iis,  ad  quos  iure  pertinent, 
percipiantur,  excommunicationi  tandiu  subiaceat, 
quandiu  bona  ipsa  integre  restituerit  etc.  (1);  quod 
si  eiusdem  ecclesiae  seu  bonorum  patronus  fuerit, 
etiam  iure  patronatus  eo  ipso  privatus  exsistat. 
Quae  sunt  adamussim  deducta,  praeterquam  quod 
a  generalibus  sanctionibus  quae  habentur,  c.  2,  X,  de 
rebus  eccl.  alien.  vel  non;  c.  12,  X,  de  poenis  et  alio, 
pressius  pro  re  nostra  in  sess.  XXII,  de  ref.,  cap.  11 


(1)  Quid  excommunicatus,  relate  ad  patronatum  eius  que  exer¬ 
citium,  vide  supra  ex  his  quae  diximus  ad  cann.  1448,  1453,  §  1. 

Trid.,  ex  quo:  «Si  quem  clericorum,  vel  laicorum... 
in  tantum  malorum  omnium  radix  cupiditas  occupa¬ 
verit,  ut...  bona...  iura....  fructus,  emolumenta... 
quae  in  ministrorum,  et  pauperum  necessitates  con¬ 
verti  debent...  in  proprios  usus  convertere...  usurpare 
praesumpserit,  seu  impedire,  ne  ab  iis,  ad  quos  de  iure 
pertinent,  percipiantur:  is  anathemati...  subiaceat  etc. 
Quod  si  eiusdem  ecclesiae  patronus  fuerit,  etiam  iure 
patronatus ,  ultra  praedictas  poenas,  eo  ipso  privatus 
existat  ».  Item  citato  cap.  9,  sess.  XXV,  de  ref.:  «  Pa¬ 
troni...  beneficiorum...  in  perceptione  fructuum,  pro¬ 
ventuum  etc.  etiamsi  vere  de  ime  patronatus  ipsorum 
ex  fundatione  et  dotatione  essent,  nullatenus,  nullave 
eausa,  vel  occasione  se  ingerant;  sed  illos  libere  re¬ 
ctori...  dimittant...  si  secus  fecerint,  excommunica¬ 
tionis  etc.  poenis  subiiciantur :  et  dicto  iure  patro¬ 
natus,  ipso  iure,  privati  existant ». 

Ex  parte  autem  actionis  criminosae  dicit  legis¬ 
lator  —  usurpaverit  aut  detineat.  —  TJsurpare  est 
rem  ab  alio  occupare  quasi  ad  se  pertinentem  (1); 
detinere  est  eandem  rem  servare,  possidere,  non  alieno 
sed  proprio  nomine,  uti  dominus  (2).  Propterea  te¬ 
nore  praesentis  canonis,  quando  a  patrono  taliter 
sint  usurpata  vel  detenta  bona  vel  iura  ecclesiae  vel 
beneficii  patronatui  subiecta,  ipsum  patronatus  ius 
patrono  cessat.  Iniustitia  est  implicita  in  genuino 
conceptu  usurpationis  et  consequentis  detentionis: 
et  non  est  quod  diutius  in  hoc  immoremur. 

— .  si  rectorem  vel  alium  clericum  ecclesiae  ser- 


(1)  D’Annibale,  in  C.  Ap.  Sedis,  n.  66.  —  Cappello,  De  Censuris, 
97-98.  —  Sole,  De  Delictis  etc.,  384. 

(2)  Quod  haberi  posset  in  eo  qui  non  usurpavit,  sed  rem  habuit, 
ut  dicit  Trid.  cit.  cap.  9,  sess.  XXV,  de  ref.,  « titulo  contra  canonicas 
cautiones  »  translatam;  sed  hic  agitur  tantummodo  de  patrono  usur¬ 
pante  ac  detinente. 

vitio  addictum  aut  beneficiarium  per  se  vel  per  alios 
occiderit  vel  mutilaverit. 

Delictum,  de  quo  in  praesenti,  poenis  coercetur 
can.  2343,  §  4;  idest  excommunicatione  ipso  facto 
Ordinario  reservata,  et  aliis  ferendae  sententiae, 
quae  a  veteri  iure  sunt  mutuatae  et  speciatim  lib.  V, 
de  poenis,  tit.  XXVIII,  cap.  12,  Sacri,  et  const. 
Apost.  Sedis  Pii  IX,  n.  16.  Equidem  iniuria  in  sua 
specie  constituitur,  nisi  ratio  intersit  iustae  ac  ne¬ 
cessariae  sui  defensionis  ex  parte  occidentis  vel  mu¬ 
tilantis.  Semel  tamen  ac  delictum  perfectum  ha¬ 
betur,  lex  interpretanda  est  stricte,  quod  non  evenit 
de  ceteris  legibus  poenalibus  quarum  haec  una  est 
exceptio  pro  gravitate  rei,  idest  libertas  et  incolumitas 
cleri  tutandae.  Vide  Lehmkuhl,  Comm.  in  Gensur., 
II,  n.  945.  Ibidem,  Mare,  I,  n.  1329.  —  Xec  refert  si 
per  se  vel  per  alios  perpetratum  delictum  sit,  item 
novo  et  veteri  iure.  Pro  adiecta  qualitate  servitii 
ecclesiae  patronatae  iam  ab  antiquis  testibus,  tum 
pro  rectore,  quam  pro  clerico  inserviente  et  pro  be¬ 
neficiario,  canones  poenam  amissionis  patronatus 
decretam  tulerunt,  et  cum  poenali  gravamine  de  quO 
§  2  sequens,  idest: 

§  2.  Propter  crimina  de  quibus  in  §  1,  n,  6,  ius  pa¬ 
tronatus  amittit  solus  patronus  reus,  et  ob  delictum 
postremo  memoratum ,  eius  quoque  heredes.  —  Utique 
si  non  sit  sermo  de  patronatu  personali  tantum  ex 
privilegio  vel  de  patronatu  qui  ultimus  sit  de  gente 
vel  linea  tenore  §  1,  n.  4  huius  canonis.  Itaque  dum 
non  transmittitur  poena  pro  delinquente  ex  simonia, 
apostasia,  haeresi  aut  schisma,  pro  usurpante  iniuste 
vel  detinente  bona  ac  iura  ecclesiae,  pro  dicto  occi¬ 
dente  vel  mutilante,  contra,  transmittitur;  et  patro¬ 
natus  cessat  pro  eo  simul  et  pro  quibusvis  successo¬ 
ribus  qui  cum  eo  causam  habent,  etiam  si  agatur  de 

26  —  Pistocchi,  Dz  P.e  Ee  ieficiali. 

patronatu  familiari  et  gentilitio  eonunque  specie- 
bus,  quia  cum  legislator  non  distinguit  nec  nos 
distinguere  debemus.  Cf.  S.  Congr.  Cone.,  Verulana , 
11  Aug.  1855. 

§  3.  Ut  ex  delictis  enumeratis  in  §  1,  n.  6,  patroni 
censeantur  ius  patronatus  amisisse,  requiritur  et  suf¬ 
ficit  sententia  declaratoria. 

Patronatus,  vi  can.  2256,  in  suo  exercitio  pertinet 
ad  actus  legitimos  ecclesiasticos,  et  prohibitio  ab  eo, 
etiam  si  tantum  quoad  exercitium,  habet  rationem 
poenae;  a  fortiori  poenae  et  quidem  vindicativae, 
can.  2291,  rationem  habet  eius  privatio  et  magis 
perpetua.  Quapropter  cum  vi  huius  §  3  dicitur  ad 
effectum  amissionis  patronatus,  pro  patratis  delictis, 
omnibus,  de  quibus  n.  6  praecedentis  §  1,  requiri  et 
sufficere  sententiam  declaratoriam,  utique  pro  de¬ 
linquente  currit  favorabilis  dispositio  de  quo  can.  2232, 
§  1  idest:  —  Poena  latae  sententiae,  sive  medicinalis 
sive  vindicativa  delinquentem,  qui  delicti  sibi  sit 
conscius,  ipso  facto  in  utroque  foro  tenet;  ante  sen¬ 
tentiam  tamen  declaratoriam  a  poena  observanda 
delinquens  excusatur  quoties  eam  servare  sine  in¬ 
famia  nequit,  et  in  foro  externo  ab  eo  eiusdem  poenae 
observantiam  exigere  nemo  potest,  nisi  delictum  sit 
notorium,  firmo  praescripto  can.  2223,  §  4  — ,  ex  quo 
canone  prudentiae  generatim  Superioris  committitur 
pronuntiare  declaratoriam  sententiam  vel  minus.  — 
Proinde  si  delinquentes  in  requisitis  rerum  adiunctis 
constituti  sententia  declaratoria  nec  sint  adhuc  per¬ 
culsi,  legitime  fruuntur  privilegiis  patronorum,  de 
quibus  can.  1455,  salvo  tamen  potiori  de  quo  n.  1 
eiusd.  canonis,  idest:  —  Praesentandi  clericum  ad 
ecclesiam  vacantem  vel  beneficium  vacans  — ,  et  hoc, 
quia  cavetur  a  §  2  canonis  2232,  quod:  —  Sententia 
declaratoria  poenam  ad  momentum  commissi  de- 

licti  retrotrahit  (1).  —  In  irritum  cederet  praesentatio 
et  subsequens  provisio  (2),  quia  etsi  facultativa  ge- 
neratim  sit  pro  Superiore  sententia  declaratoria  ex 
citato  can.  2223,  §  4,  cum  tamen  dari  possit,  immo 
in  eodem  canone  edicatur  dari  debere  —  sive  ad 
instantiam  partis  cuius  interest,  sive  bono  communi 
ita  exigente  — ,  hoc  sufficit  ut  ad  praesentationem  de¬ 
veniri  minime  possit  (3).  Incerto  iure  res  certa  peragi 
non  debet,  generatim:  heic  maxima  probabilitas 
contra  patronum  habetur,  nisi  agatur  de  crimine 
omnimode  occulto.  Adveniente  sententia  declaratoria 
irritantem  effectum  producit  et  retrotrahit  ad  mo¬ 
mentum  delicti  (4).  —  Quae  de  delictis  patroni 
eiusque  effectibus,  hoc  canone,  hucusque  diximus, 
equidem  compatroni  vel  compatronorum  ius  sartum 
tectumque  relinquunt:  poena  enim  sustinetur  ab  eo, 
tantum,  qui  delictum  patravit;  et  successoribus  eius 
qui  occiderit  vel  mutilaverit,  ut  in  postremo  casu  de 
quibus  agit  n.  6,  §  1.  Etiam  in  hoc  casu  advertatur 
sedulo,  nos,  sensu  canonis,  de  successoribus  qui  ab  eo 
causam  habent  esse  locutos;  idest  de  —  eius  here¬ 
dibus.  —  Si  enim  successores  habet  delinquens,  qui 
independenter  ab  eo  et  iure  proprio,  v.  g.  successor 
in  eadem  dignitate  vel  officio,  in  patronatum  debent 
succedere,  non  ideo  privantur  iure  patronatus. 

(1)  Nec,  abstinendo  a  praesentatione,  sequitur  ut  se  prodat  pa¬ 
tronus;  sufficit  enim  declaratio  Ordinario  relicta  de  temporanea  et 
non  coacta  remissione  sui  iuris  in  casu  particulari. 

(2)  « Irrisoria  esset  validitas  praesentationis,  ait  Schmalzgrueber 
in  can.  Nobis  fuit,  si  alteri  ius  competeret  illam  frustrare  ».  \  ide  et 
cap.  unie,  de  Sede  Vacante,  in  6°. 

(3)  Aliter  cl.  Badii.  Absolute  docet,  n.  572:  «Ut  ex  delictis  enu¬ 
meratis  patroni  censeantur  ius  patronatus  amisisse,  requiritur  et  sufficit 
sententia  declaratoria  (can.  cit.,  §  3).  Si  igitur  Ordinarius  hanc  sen¬ 
tentiam  non  tulerit,  patronus  reus  adhuc  utitur  iure  suo  ». 

(4)  Ut  effectus  retrocessionis  ad  delictum  patratum,  id  est  irri¬ 
tatio  hypotheticae  praesentationis,  vitetur,  superest  praescriptio  et 
sanatio  Apostolica,  Vide  can.  1446,  pro  praescriptione. 

§  4.  Censura  aut  infamia  iuris  innodati  post  sen¬ 
tentiam  condemnatoriam  vel  declaratoriam ,  usque  dum 
censura  vel  infamia  perdurant ,  nequeunt  his  patro¬ 
natus  exercere  eiusque  privilegiis  uti. 

Dicitur :  Censura  aut  infamia  iuris  innodati.  —  Cen¬ 
sura,  can.  2241,  §  1,  —  est  poena  qua  homo  baptizatus, 
delinquens  et  contumax,  quibusdam  bonis  spiritua¬ 
libus  vel  spiritualibus  adnexis  privatur,  donec,  a  con¬ 
tumacia  recedens,  absolvatur.  —  Superius  ad  can.  1448 
diximus  ius  patronatus,  ut  participatio  quaedam  iuris- 
dictionis  ecclesiasticae,  esse  quid  spirituali  adnexum. 
Tolli  autem  —  contumacia  cessante  — •  edicitur  et  a 
can.  2248,  ex  quo  §  1:  —  Quaelibet  censura,  semel 
contracta,  tollitur  tantum  legitima  absolutione  • — ,  et 
§  2 :  —  Absolutio  denegari  nequit  cum  primum  delin¬ 
quens  a  contumacia  recesserit.  —  Proinde  in  canone 
subiecto  dicitur  innodatum  censura  non  posse  pa¬ 
tronatum  exercere,  usque  dum  censura  perdurat. 

Eadem  habentur  pro  infamia  iuris.  Canon  2293 
habet  §  2:  —  Infamia  (amissio  bonae  existimationis) 
iuris  illa  est  quae  casibus  (ut  in  praesenti)  iure  com¬ 
muni  expressis  statuitur.  —  Can.  2294,  §  1  habet: 

—  Qui  infamia  iuris  laborat...  est  inhabilis...  ad  actus 
legitimos  ecclesiasticos  perficiendos  —  intra  quos 
numeratur  a  can.  2256,  n.  2  —  ius  patronatus  exer¬ 
cere  — ,  vide  et  can.  167.  Canon  autem  2295  statuit: 

—  Infamia  iuris  desinit  sola  dispensatione  a  Sede 
Apostolica  concessa.  — 

Innodatus  ergo  infamia  imis  in  exercitio  iuris 
patronatus  et  beneficio  eius  privilegiorum,  sicuti 
innodatus  censura,  absolutione,  dispensatione  Ponti¬ 
ficia  potest  remitti.  Ad  ex.  vide  cann.  2350,  2356  (1). 


(1)  Si  quis  in  seipsum  manus  intulerit  ut  suicidium  tentet.  —  Si 
quis  matrimonium  mixtum  ineat  sine  dispensatione. 

Pro  utroque  requiritur,  praesenti  canone,  ut  poe¬ 
nalis  effectus  privationis  exercitii  (can.  2291)  iuris 
patronatus  habeatur  —  sententia  condemnatoria  vel 
declaratoria  —  iuxta  varios  casus:  pro  infamia  iuris 
cum  sit  statuta  iure  casibus  expressis  declaratoria 
tantum  locum  babet  (ad  modum  censurarum  ipso 
facto,  can.  2232,  §  1);  pro  censuris  aliquando  declara¬ 
toria  (cit.  can.  2232,  §  1),  aliquando  condemnatoria 
locum  babet.  Can.  2243,  §  1  edicit:  —  Censurae 
inflictae  per  sententiam  iudicialem  (condemnato- 
riam),  statim  ac  latae  fuerint,  exsecutionem  se- 
cumferunt,  nec  ab  eis  datur  appellatio,  nisi  in  devo¬ 
luti  vo  etc.  — 

In  argumentum  boc,  cl.  Yermeerscb,  n.  796: 
«  Quia  de  mera  suspensione  agitur,  non  putamus,  per 
istud  tempus,  auferendum  esse  stemma  gentilitium 
antea  appositum  ».  Exspectari  nempe  decet  absolutio 
vel  dispensatio,  iuxta  casus  varios.  Quamquam  tenore 
can.  1450,  oblata  occasione,  standum  sit,  etiam  pro 
casu  particulari  et  una  tantum  vice,  pro  libertate 
ecclesiae  et  provisionis  ecclesiasticae,  non  ideo  tamen, 
dicimus,  obiurgandus  esset  Ordinarius  qui  terminos 
quatuor  mensium,  can.  1457,  ut  expleantur  exspecta¬ 
ret,  ut  patronus  uti  suo  iure  possit,  si  intra  tale 
tempus  spes  reconciliationis  affulgeret  pro  delin¬ 
quente,  et  absolutionis  vel  dispensationis,  ex  parte 
auctoritatis  ecclesiasticae.  Cessatio  a  contumacia  et 
resipiscentia  censura  obnoxii,  vel  infamia  iuris,  tale 
bonum  morale,  certis  in  adiunctis  speciatim,  exstare 
potest,  ut  momentanea  suspensione  stricti  iuris, 
etiam  favore  Ecclesiae,  procurari  omnino  debeat, 
maxime  si  permanens  et  grave  scandalum  oporteat 
ita  tolli. 

Quae  boc  ultimo  §  4  canonis  1470  continentur  a 
veteri  ime  sunt,  ut  plurimum,  mutuata.  Super  quo, 

quae  sunt  dicta  ad  cann.  1448,  1453  videas,  et  De 
poenis;  de  sententia  excom.',  de  haereticis  in  textu 
passim,  et  de  iure  patronatus  (1). 


* 

*  * 

Can.  1471.  Si  cui  Sedes  Apostolica  sive  in  con¬ 
cordatis  sive  extra  concordata  indultum  conces¬ 
serit  praesentandi  ad  ecclesiam  vacantem  vel  ad 
beneficium  vacans ,  non  inde  ius  patronatus  oritur , 
et  privilegium  praesentationis  strictam  interpreta¬ 
tionem  pati  oportet  ex  tenore  indulti. 

Ius  praesentandi,  ut  saepius  sumus  locuti,  anti¬ 
quius  et  potius  privilegium  patroni  exstat  (cann.  1448, 
1455),  ita  ut,  quandoque,  pro  ipso  iure  patro¬ 
natus  sit  assumptum.  Quamquam  tamen  ab  eo,  lon¬ 
gaevo  iam  tempore,  sit  undequaque  distinctum,  ut 
pars  a  toto,  et  perspicuam  de  hac  re  sententiam 
doctores  cuncti  ante  Codicem  pertulerint,  sedulo  le¬ 
gislator  hoc  canone  exactam  distinctionem  consta¬ 
biliri  curavit.  Hoc  quidem  pro  cunctis  qui  quomodo- 
cunque  a  Sede  Apostolica  indultum  praesentandi 
impetraverint;  sed  potissimum,  ut  patet,  pro  iis  qui 
supremum  dominatum  et  imperium  in  nationes  exer¬ 
cent.  Et  ratio  evidens  est:  maxima  ab  iis  discrimina 
pertulit  semper  Ecclesia,  potius  quam  a  privatis. 
Datur,  item,  criterium  interpretationis  tenore  mentis 
alio  a  legislatore  manifestatae,  ex  qua,  ut  diximus, 
odiosum  quam  maxime  ex  tunc  est  ius  patronatus  et 
in  eo  vel  pro  eo  privilegium  praesentandi  saltem 
(cann.  1450,  1451).  Nunc: 


(1)  Consule  Fagnanum,  lib.  III,  Decret.,  in  c.  Nobis  fuit. 

Quoad  concordatorum  naturam,  cum  Card.  Ga- 
vagnis  notare  est:  «  Ecclesiam  (1)  habere  quaedam 
iura  nativa  et  quaedam  acquisita;  prima  sunt  essen¬ 
tialia  et  ei  communicantur  lege  divina,  secunda  sunt 
accidentalia  et  acquiruntur  facto  aliquo  contingente  ». 
Haec  acquirendo,  potest  Ecclesia  per  contractum  ali¬ 
quid  alienare  quod  ad  essentialia  iura  non  pertinet, 
saltem  relate  ad  exercitium,  et  non  perpetuo.  Exsur¬ 
gunt,  ex  hoc,  concordata  quorum  est  definitio  (2): 

Ius  speciale  (privilegium)  pacto  firmatum  vi  cuius 
Eom.  Pontifex  favore  alicuius  Status  aliqua  con¬ 
cedit,  et  sibi  repromittit  a  Statu  adiutorium  et 
saltem  libertatem  Ecclesiae.  — * 

Intra  ea  quae  Pontifex  (pro  Ecclesia)  concedit, 
concordatu  mediante,  potest  esse  vel  plenum  ius 
patronatus  vel  privilegium  praesentandi,  tantum. 
Hac  secunda  hypothesi  —  indultum  praesentandi  ad 
ecclesiam  vacantem,  vel  beneficium  vacans  —  non 
secmnfert  ius  patronatus ,  et  per  consequens,  sum¬ 
mam  privilegiorum  de  quibus  nn.  2-3  canonis  1455 ; 
sed  limitatur  ad  privilegium  praesentandi  et  quidem 
—  stricte  interpretandum  tenore  indulti.  — 

Quae  interpretatio  indulti,  privilegii,  — sive  in  con¬ 
cordatis  sive  extra  concordata  hoc  privilegium  con¬ 
cessum  habeatur,  —  est  facienda  tenore  can.  68. 

In  dubio  (dicitur)  privilegia  interpretanda  sunt  ad 
normam  can.  50;  sed  ea  semper  adhibenda  interpre¬ 
tatio,  ut  privilegio  aucti  aliquam  ex  indulgentia  con¬ 
cedentis  videantur  gratiam  consecuti — ;  canon  autem 
citatus  50  edicit:  —  In  dubio,  rescripta  quae  ad  lites 
referuntur,  vel  iura  aliis  quaesita  laedunt,  vel  adver- 


(1)  Cavagnis,  Inst.  luris  Pubi.  Eccles.,  v.  I,  n.  659. 

(2)  Vicentini,  Lect.  ad  S.  Apoll.,  Romae,  1913.  Vide  et  Cap- 
pello,  Inst.  I.  P.  Eccl.,  vol.  I,  p.  324.  —  Giobbio,  /  Concordati,  p.  2. 
—  Solieri,  Inst.,  P.  II. 

santur  legi  in  commodum  privatorum,  vel  denique 
impetrata  fuerunt  ad  beneficii  ecclesiastici  assecutio¬ 
nem,  strictam  interpretationem  recipiunt ;  cetera  omnia 
latam.  —  Indultum  de  quo  sermo  quod  aliquem, 
saltem,  ordinem  dicit  ad  beneficia  iam  boc  canone 
Pertinet  ad  censum  eorum  quae  strictam  patiuntur 
interpretationem;  coincidit  propterea  can.  50  cum 
praesenti  can.  1471. 

Sed  quaerendum  restat  quomodo  sit  facienda  haec 
interpretatio.  Verbis  cl.  Wernz  responsum  dabimus: 
« Interpretatio  doctrinalis  privilegiorum  in  primis 
iisdem  innitatur  oportet  principiis  quae  de  universa 
legum  ecclesiasticarum  interpretatione  statuta  sunt. 
Quare  primo  loco  attendenda  sunt  verba  forte  iam 
ex  sese  clara,  deinde  intentio  est  eruenda  ex  suppli¬ 
catione  (pro  re  nostra  ex  negotiationibus  praeceden¬ 
tibus  concordatu!,  si  de  hoc  agatur),  materia  atque 
connexione  ipsius  privilegii  (et  ultra)...  regulariter 
strictae  sunt  interpretationis  si  iuri  communi  de¬ 
rogant...  »  (1).  Intentio,  adhuc  dicimus,  ea  est,  quae 
cann.  1450,  1451,  1471,  ut  ab  authentico  interprete 
est  colligenda. 

Ambo  quae  dicta  sunt:  1°  de  distinctione  pri¬ 
vilegii  praesentationis  ab  integrali  iure  patronatus ; 
2°  de  interpretatione  stricta  adhibenda  induito  pri¬ 
vilegium  praesentationis  concedente,  in  eundem 
sensum  sunt  accipienda,  tum  pro  principibus  quam 
pro  privatis;  idest,  iuxta  canonem,  sive  in  concordatis 
sive  extra  concordata  a  S.  Sede  indultum  habeatur. 


(1)  Wernz,  Ius  decretalium,  t.  I,  161.  —  3Iaroto,  o.  c.,  lib.  I. _ 

Ex  veteribus  Pirhing,  h.  t.,  n.  13.  —  Suarez,  h.  t.  27-28.  —  Tara 
concordatum,  quam  ius  patronatus,  quam  ius  praesentandi  iuri  com¬ 
muni  derogant. 

CAPUT  Y. 

De  iuribus  et  obligationibus  beneficiariorum. 

Can.  1472.  Quilibet  beneficiarius,  capta  legitime 
beneficii  possessione,  omnibus  iuribus  fruitur  tam 
temporalibus  quam  spiritualibus,  quae  beneficio 
adnexa  sint. 

De  iuribus  et  obligationibus  beneficiarii  agere  fas 
est,  quando  beneficium  sit  in  ipsius  possessione: 
proinde  enuntiatur  a  praesenti  canone  fruitionem 
iurium  tam  spiritualium  quam  temporalium,  quae 
can.  1409  beneficio  adnexa  sunt,  initium  sumere  a 
possessionis  captione. 

Dicitur:  Quilibet  beneficiarius ,  sine  ulla,  ex  eis, 
distinctione,  quae  habentur  can.  1411. 

—  .  capta  legitime  beneficii  possessione.  —  Quid 

sit  beneficii  possessio  seu  institutio  corporalis  fusius 
diximus  can.  1443.  Quomodo  legitime  capiatur  ex 
parte  dantis,  ex  parte  recipientis,  ex  parte  modi, 
temporis,  item  can.  1443,  §  2;  cann.  1444-1445. 

—  .  omnibus  iuribus  fruitur,  quae:  1°  ex  na¬ 

tura  beneficii  deducuntur;  2°  ex  tabulis  fundationis; 
3°  ex  particulari  lege  vel  privilegio. 

—  .  tam  temporalibus  quam  spiritualibus.  — 

Temporalia  ordinem  dicunt  primo  ad  dotem  bene¬ 
ficii,  can.  1410,  postea  ad  quaevis  adnexa  temporalia 
vel  adventitia,  vi  tituli.  Spiritualia,  primo,  ordinem 
dicunt  ad  officium  beneficiale,  can.  1409,  postea  ad 
ea  quae  usu  vel  privilegio  ad  qualitatem  beneficiarii 
pertinere  noscuntur,  v.  g.  ius  benedicendi  in  certo 
loco;  ius  patronatus  vel  privilegium  praesentandi. 

saltem  ut  spirituali  adnexum.  Beneficiarius  insuper 
pro  beneficio  stat  in  iudicio,  can.  1653,  §  2  (1). 

— . quae  beneficio  adnexa  sunt.  —  Xon  refert  si 

non  ex  institutione,  sed  postea  ei  advenerint:  quae 
ex  sui  institutione  (et  natura)  primum  locum  equi¬ 
dem  tenent,  vide  c.  5,  de  concess.  praeb.  et  eccl.  n. 
vae.,  III,  8;  de  praeb.  et  dignit.,  16,  30,  X,  III,  5; 
Trid.,  sess.  XXV,  de  ref.,  ce.  1,  9,  in  quibus  be¬ 
neficiarii  ius  tuetur  contra  aviditatem  parentum  et 
consanguineorum,  sit  beneficiatus  Episcopus  etiam 
vel  Cardinalis,  et  simul  contra  patronorum  indebitas 
interventiones,  vel  etiam  subreptiones,  uti  iam  su¬ 
perius  visum  est. 

Iuxta  —  doctrinam  et  iurisprudentiam  —  relate  ad  ius 
Italicum  beneficiarius  habetur  uti  usufructuarius,  vi  analogiae 
quae  pluribus  titulis  cum  usufructuario  intercedit.  Artt.  477, 
511,  481  etc.  Cod.  Civ. 

Vide  Coviello,  Dir.  Eccl.,  299.  —  Venezian,  Usufrutto,  574. 
—  De  Alexandris  et  Cap.,  o.  c.,  225. 

—  In  iure  autem  Austriaco  (1874)  qualitas  usufructuarii 
in  beneficiario  expresse  admittitur  atque  propterea  obligatio¬ 
nes  iisdem  normis  reguntur.  Caterbini,  o.  c.,  77. 

—  In  Gallia,  vi  const.  Maximam,  speciatim  ex  art.  IV 
Statutor.,  beneficiarius  relinquitur  in  ea  figura  iuridica  quam 
ex  iure  canonico  sortitur:  dictio  tamen  usitata  in  art.  III, 
n.  3  videtur  pro  foro  civili  eam  esse  quam  —  stipendiatis  — 
pro  labore  emenso  —  adhibent  iuristae. 

—  In  Hispania,  vi  art.  37  Concord.  1851,  fructus  omnes 
beneficii  vacantis  cedunt  fundo  dioecesano  pro  extraordinariis 
occurrentiis.  Disponit  de  hoc  Ordinarius  in  Domino. 


(1)  Attendenda  pro  Italis  sententia  —  della  Corte  di  Cassazione  — 
Florentiae,  die  20  Ian.  1921,  super  recursu  Sac.  Oratii  Paoletti,  ex  qua 
—  vestis  iuridica  ad  beneficium  legitime  repraesentandum  —  ha¬ 
betur  non  possessione  materiali  bonorum  beneficialium,  sed  receptione 
Regii  placet  ad  eiusdem  nominationem.  Textum  videas  apud  Monitore 
Eccl.,  Sept.  1922,  pag.  280. 

Can.  1473.  Etsi  beneficiarius  alia  bona  non  bene- 
ficialia  habeat ,  libere  uti  frui  potest  fructibus  bene- 
ficialibus  qui  ad  eius  honestam  sustentationem 
sint  necessarii;  obligatione  autem  tenetur  impen¬ 
dendi  superfluos  pro  pauperibus  aut  piis  causis , 
salvo  praescripto  can.  239,  §  1,  n.  19. 

Bona  quae  dotem,  can.  1410,  beneficii  constituunt 
concipiuntur  primo  a  lege  canonica  quasi  fructus 
operae  a  beneficiario  impensae  ut  officio  satisfiat  qui 
est  de  essentia  ipsiusmet  beneficii.  Proinde  non  refert 
si  beneficiarius,  ut  persona,  aliunde  habeat  vivere, 
vel  rebus  quae  ipsi  sunt  in  patrimonio  vel  aliis  qui¬ 
buscunque.  Beneficium  constat  —  ...  officio  sacro  et 
iure  percipiendi  reditus  ex  dote  officio  adnexos  — 
(can.  1409).  Ex  hoc  edicitur  et  praesenti  canone,  te¬ 
nore  veterum  c.  9,  tit.  XXY ;  c.  8,  tit.  XXVI, 
lib.  III  Decret. : 

—  Etsi  beneficiarius  alia  bona  non  beneficidlia 
habeat ,  libere  uti  frui  potest  fructibus  beneficialibus . 
—  In  citato  cap.  9,  sess.  XXV,  de  ref.,  Triden- 
tinum  admonet  patronos  debere  dimittere  « illos 
(fructus)  libere  rectori  seu  beneficiato  non  obstante 
etiam  quacumque  consuetudine  ».  Quum  vero  bona 
quae  dotem  beneficii  constituunt  (can.  1410)  sint 
non  unius  generis  vel  naturae,  dicitur  beneficiarium 
eis  libere  uti  frui  posse  iuxta  quod  sint  bona  quae  usu 
consumuntur  vel  non  (1).  Pro  non  consumptibilibus 


(1)  Fr.  I,  de  usufr.  e.  r.,  7,  5:  «  Senatus  censuit,  ut  omnium  rerum, 
quas  in  cuiusque  patrimonio  esse  constaret,  usufructus  legari  possit: 
quo  senatusconsulto  indictum  videtur,  ut  earum  rerum,  quae  usu  tol- 

usus,  pro  eonsumptibilibus  fruitio  datui’.  Utrisque 
species  iuridica  fructuum,  datur.  Sunt  enim  reditus 
insuper  ex  officio  emenso  et  opera  per  beneficiarium 
praestita  (1).  Et  ut  supra  ad  cann.  1409-1410  di¬ 
ximus  etiam  fructus  civiles  in  censu  redituum  benefi- 
cialium  veniunt. 

—  .  qui  ad  eius  honestam,  sustentationem,  sint 

necessarii.  —  Non  ita  stricte  necessitas  heic  sumenda 
est  quod  mensura  ad  unguem  in  singulis  iusta  exqui¬ 
ratur,  nec  ita  stricte  conceptus  honestae  sustenta¬ 
tionis  :  quod  viro  Christiano  probo  et  morato  in  hac  re 
congruum  videtur,  hoc  sumitur  pro  regula,  attenta 
conditione,  dignitate  beneficiati  vel  provisi,  qua 
talis.  Sunt  tamen  ob  oculos  habenda  quae  a  quam- 
plurimis  auctoritatibus  afferuntur,  ut  a  quovis  excessu 
se  abstineant  beneficiati  et  de  bonis  ecclesiasticis 
provisi.  Supposita  etiam  distinctione  (can.  691)  bo¬ 
norum  quae  ad  cultum  sunt  destinata,  ab  iis  quae 
proprie  sunt  beneficialia,  adhuc  extra  omnem  dubi¬ 
tationem  est,  ecclesiastica  beneficia  non  intuitu  per¬ 
sonae  sed  religionis  et  Ecclesiae  a  benefactoribus  do¬ 
nari.  Quae  de  spolio  habent  cann.  1300,  1299, 1298, 
veteres  praesumptiones  quamquam  limitate  repro- 
ducunt,  de  quibus  in  const.  Grave  nobis  Pii  IV,  29 
Martii  1560,  Rom.  Pontificis  Pii  V,  30  Aug.  1567, 
num  scilicet  aliquid,  quod  patrimonio  Ecclesiae 
cedat,  in  rebus  in  usu  beneficiarii  supersit,  actu  su¬ 
premi  eius  decessus. 

In  Cone.  ParisiensilV,  an.  829  sub  Gregorio  IV  ha- 


luntur  vel  minuuntur,  possit  ususfructus  legari  ».  Ususfructus  defini¬ 
tur,  Fr.  1,  Dig.  7,  1:  «  Ius  utendi  f ruendi  alienis  rebus  salva  eorum 
substantia ».  Substantia  dotis  beneficii  qua  talis  est  in  patrimonio 
Ecclesiae. 

(1)  Ex  conceptu  servitutis  operarum  —  quo  dominus  tenebatur 
erga  manumissum.  Fr.  5,  §  3  usufr.  7,  9. 

betur :  «  Xrdli  sacerdotum  liceat  res  Deo  dicatas  si- 
bique  commissas,  utpote  proprias  tractare,  et  ad 
multifarios,  secundum  libitum  suum,  eos  usus  re¬ 
torquere,  sed  potius  secundum  canonicam  auctori¬ 
tatem,  Sanctorumque  Patrimi  dicta  et  exempla  admi¬ 
nistrare  vel  dispensare ».  S.  Thomas  pressius  ad 
excessus  qui  in  —  honesta  sustentatione  —  contineri 
nequeunt,  ait :  « Xeque  bona  fides  dispensatorum  sal¬ 
vari  videtur  in  eo  qui  scienter  superfluas  expensas 
facit  in  voluptuosis  conviviis,  et  in  aliis  huiusmodi 
superfluitatibus  et  sic  non  est  dubium,  quod  in  ta¬ 
libus  peccat  mortaliter...  »  (1).  Quorum  tenore  sic 
alloquitur  Cone.  Trid.  Episcopos,  beneficiatos,  ipsos 
S.  E.  E.  Cardinales,  sess.  XXY,  de  ref.,  c.  1:  «  Optan¬ 
dum  est,  ut  ii,  qui  episcopale  ministerium  suscipiunt, 
quae  suae  sint  partis  agnoscant;  ac  se  non  ad  propria 
commoda,  non  ad  divitias,  aut  luxum,  sed  ad  labores, 
et  sollicitudines  pro  Dei  gloria  vocatos  esse  intelli- 
gant...  modesta  supellectili,  et  mensa,  ac  frugali 
victu  contenti  (Episcopi)  sint...  ac  tota  eius  domo 
caveant...  quod  non  simplicitatem,  Dei  zelum,  ac 
vanitatum  contemptum  praeseferat...  Quae  vero  de 
Episcopis  dicta  sunt,  eadem  non  solum  in  qui¬ 
buscumque  beneficia  ecclesiastica,  tam  saecularia, 
quam  regularia  obtinentibus,  pro  gradus  sui  con¬ 
ditione  observari,  sed  et  ad  sanctae  Eomanae 
Ecclesiae  Cardinales  pertinere  decernit  etc.  »  (2). 
His  consentanea  perhibentur  quae  Codex  de  obliga¬ 
tionibus  clericorum  a  can.  124  ad  can.  144  constituit. 

Quaestio  hoc  loco  proponitur  non  exigui  momenti. 


(1)  Quodlibet.  VI,  art.  XII,  ad  4. 

(2)  Vide  et  cap.  1,  sess.  XXII,  de  ref.  —  Can.  1300:  —  Quae  in 
can.  1299  (de  spolio  Episcopi)  praescripta  sunt,  applicentur  quoque 
clerico  qui  in  aliqua  ecclesia  beneficium  saeculare  vel  religiosum  obti¬ 
nuerit.  — 

Ante  Codicem  sententia  communior  penes  cano- 
nistas  et  theologos  admittebat  fructus  beneficiales 
cedere  in  proprietatem  beneficiati,  quoties  quae  erant 
sui  officii  adimplementum  per  ipsum  essent  sortita. 
Et  boc  iuxta  sensum  verborum  Iulii  III  qui  in 
const.  III,  Cum  sicut,  4  Iulii  1550  edicit :  «  Pecunias 
postquam  ad  manus  beneficiatorum  pervenerint, 
non  ulterius  in  ecclesiasticis,  sed  in  eorum  bonis 
propriis  iudicari  et  quemadmodum  pro  saecularibus 
et  profanis  adhiberi»,  et  Cone.  Trid.  quod  cap.  12, 
sess.  XXIV,  de  re].,  de  beneficiatis  in  genere  habet: 
«  ...  alioquin  praedicti  omnes  provisi...  fructus  non 
jaciant  suos ». 

Praesenti  canone  (vide  can.  405,  §  1,  pro  clero  ca- 
thedralium)  legislator  utitur  exclusive  verbis  qui  sunt 
de  usufructu  et  insuper  disiunctive  a  sequentibus :  — 
Beneficiarius...  libere  uti  frui  potest  fructibus  benefi- 
cialibus  qui  ad  eius  honestam  sustentationem  sint 
necessarii.  —  Uti  vidimus,  usuf ructus  est  —  ius 
utendi  fruendi  alienis  rebus  salva  eorum  substantia — , 
sed  hoc,  in  canone  asseritur  disiunctive  pro  neces¬ 
sariis  ad  honestam  sustentationem  non  pro  ceteris. 
Xovum  ius  ergo  constitutum  habemus,  et  opinio 
eorum  qui,  contra  communem,  putabant  beneficia¬ 
rium  non  fructuum  proprietatem  habere,  sed  usum  (1), 
a  legislatore  pro  secunda  parte  in  canone  sancita  est. 
Propterea  hodie  dici  potest  beneficiarium  suos  facere 
fructus,  quos,  iuxta  facultatem  sibi  hoc  canone  fa¬ 
ctam,  consumit  vel  consumere  ipsi  licet  ad  honestam 
sui  sustentationem,  eorum  qui  supersunt  habere  tan¬ 
tum  disponendi  ius  simul  et  officium  (2).  Diversam, 
ex  hoc,  solutionem  sortiuntur  quaestiones  succeda- 

(1)  Sebastianelli,  o.  c.,  272. 

(2)  Trid.,  in  cit.  cap.  9,  sess.  XXV,  de  ref.,  dicit  debere  patronos 
ut  fructus  distribuendos  dimittant,  beneficiariis. 


DE  IUR1BUS  ET  OBLIGATIONIBUS  BENEFICIARIORUM  415 

neae,  relate  ad  erogationem  fructuum  beneficialium 
qui  supersint,  ut  statim  dicetur.  Card.  Gasparri  in 
indice  ad  Cod.,  v.  Beneficiarii  dicit  beneficiarios  fru¬ 
ctus  facere  suos  non  absolute  sed  cum  modo.  Constat 
autem  quod  R.  iure,  fr.  8,  de  cond.  et  modis,  35,  1, 
actio  concedebatur  ad  cogendum  ad  adimplementum 
modi.  Serafini,  I,  §  28.  Iure  nostro  fit  locus  canoni . 
1534  saltem,  si  contra  factum  fuerit,  et  vide  cann. 
2346,  2347. 

Interim  alia  disceptatio  locum  habet.  «  Gravior 
ait  cl.  Vermeersch,  o.  c.,  798,  quaestio  nascitur  es 
can.  1410  quo  voluntariae  oblationes  et  iura  stolae 
ipsam  dotem  constituere  possunt.  Ante  Codicem  enim 
haec  munerabantur  inter  bona  quasi  patrimonialia, 
quorum  clericus  liberum  adquirebat  dominium.  Sub 
praesenti  iure,  quaestio  mota  est  de  parochi  iure  ad 
stolae  lucra  occasione  can.  1500  de  divisione  bono¬ 
rum,  quando  dividitur  paroecia.  Sed  nec  Pontificia 
Commissio  Codicis,  nec  S.  Congr.  Concilii  ad  quam 
Commissio  quaestionem  remiserat  eandem  theoretice 
solvere  voluere  »  (1).  Et  resolvit  cl.  auctor  quod, 
etiam  quando  iura  stolae  ex  institutione  beneficii 
pro  dote  sunt  assignatae,  remanent  in  quasi  patri¬ 
monio  beneficiarii.  Exspectantes  authenticam  inter¬ 
pretationem,  dicendum  putamus,  utique  in  quasi  pa¬ 
trimonio  beneficiarii  iura  stolae  permanere,  quando  vel 
de  iis  in  beneficio  constituendo  ratio  non  sit  habita, 
vel  de  iis  dotem  constitui  decretum  est  usque  tamen 
et  solum  ad  mensuram  convenientem  beneficio, 
relictis  beneficiario  supereffluentibus.  Quod  etsi  non 
explicite  dicatur,  suapte  natura  profluit,  cum  enim 


(1)  Vide  S.  Congr.  Cone.,  Utinen.,  14  Ian.  1922.  Dismembrationis 
et  notas  Epb.  Monitore  Eccles.,  Iunii  1922;  item  quae  resolvimus, 
supra,  permulta,  ad  can.  1427.  —  Vide  et  Sole,  De  Delictis  etc.,  n.  251. 
Cf.  etiam  Cocchi,  o.  c.,  De  Benef.,  141,  142,  Taurini,  Marietti,  1924. 

ex  se  i ura  stolae  sint  fructus  laboris,  ad  modum  distri¬ 
butionum  pro  choralibus,  solum  deficientibus  aliis, 
de  quibus  can.  1410,  dotem  ingrediuntur  vel  con¬ 
stituunt  beneficii  (1).  In  limine  tamen  congruae  dotis, 
iura  stolae  ad  quasi  patrimonium  beneficiarii  per¬ 
tinere,  nullo  modo  videtur  dicendum.  Frustraretur 
enim  clara  intentio  legislatoris  certam  dotem  be¬ 
neficio  constituendi,  ordinarie,  can.  1415,  §  1,  §  2. 
Ex  quo  consequitur,  de  iuribus  stolae,  si  assumantur 
pro  dote,  beneficiarium  usque  ad  mensuram  —  ho¬ 
nestae  sustentationis  —  remanere  utilistam  utique; 
sed  insuper  ex  eis  beneficium  dotari  usque  ad  con¬ 
venientem  limitem  pro  satisfactione  onerum  de 
quibus  in  altera  parte  huius  canonis,  idest  subve¬ 
niendi  pauperibus  aut  piis  causis.  Dos  enim  beneficii 
non  est  solum  pro  beneficiario,  iure  novo  potissimum, 
ut  nuper  dictum  est. 

— . obligatione  autem  tenetur  impendendi  super¬ 

fluos  pro  pauperibus  aut  piis  causis ,  salvo  praescripto 
can.  239,  §  1,  n.  19. 

hTon  veniunt  amplius  in  considerationem  quae 
beneficiarius  utendo  fruendo  potest  consumere  et 
sua  facit  ad  honestam  sustentationem;  sed  quae  in 
hypothesi  legem  ferentis  adhuc  supersunt,  ex  dote 
beneficii.  Disponere  de  iis  pro  pauperibus  —  libere,  ut 
habet  Trid.,  cap.  9,  sess.  XXV,  de  ref.  — ,  aut  causis 
piis,  est  officii  proprii  pro  beneficiario,  et  ingreditur 
summam  munerum  quae  verbis  can.  1 409  sunt  con¬ 
tracta,  cum  dicit  beneficium  constare  —  officio 
sacro.  —  Vide  can.  1528. 

Xon  est  proinde  locus  quaestioni  cui  ante  Co- 


(1)  Si  quando  iura  stolae  dotein  ingrediuntur  continuo  et  sine 
limite  fuissent  a  quasi  patrimonio  beneficiarii  ademptae,  talis  benefi¬ 
ciarius  in  conditione  iuridica  inferioritatis  constitueretur  in  compara¬ 
tione  ceterorum  omnium,  qui  adventitia  emolumenta  lucrare  queunt. 

dicem  theologi  et  canonistae  multo  zelo  et  labore 
incubuerunt  cum  beneficium  dicebatur :  'ius  perci¬ 
piendi  fructus  etc.  Vide  ad  can.  1409:  num  scilicet 
contra  iustitiam  vel  caritatem  peccaret  qui  superfluos 
reditus  beneficiales  non  ad  pauperiem  sublevandam, 
vel  decorem  domus  Dei  promovendum  destinaret, 
aiente  ipso  Benedicto  XIV  referens  dicta  Beati 
Card.  Bellarmini :  « Parum  refert  utrum  Praelatus 
damnetur  ad  inferos  quia  peccavit  contra  iustitiam, 
an  quia  peccavit  contra  charitatem  non  bene  distri¬ 
buendo  facultates  suas  »  (1).  Hodie  beneficiarius  qui 
superflua,  tenore  praesentis  canonis,  non  —  pro 
pauperibus  aut  piis  causis  — •  impendit,  veram  dis¬ 
tractionem  bonorum  ecclesiasticorum  peragit  et 
furatur;  poenis  proinde  coercendus  iuxta  varios 
modos  vel  casus  de  quibus  cann.  2346,  2347  quos 
videas,  et  onere  restitutionis  pro  mensura  violatae 
iustitiae  gravandus  (S.  Thomas,  IIa-IIae,  qu.  CLXXXV, 
art.  7;  Quodl.  VI,  art.  12),  onere  inquam  reali,  ad 
heredes  transeunte. 

Contra  eum,  qualiscunque  sit  superfluorum  cri¬ 
minosa  distractio  et  destinatio,  stat  in  suo  originario 
robore  sententia  S.  Gregorii  Magni  (2):  «  Batio  nulla 
permittit,  ut  propriis  cuiusquam  usibus  applicetur 
quod  pro  communi  utilitate  datum  esse  cognoscitur  ». 

In  specie  autem  canon  statuit  fructus  beneficiales 
superfluos  pauperibus  sublevandis  impendi  debere 
aut  piis  causis.  —  Praeter  Trid.,  c.  sess.  et  cap.,  iam 
Benedictus  XIV  dixerat: « Teneri  clericos  beneficiarios, 
reditus  quos  ultra  sui  honestam  sustentationem  ab 
Ecclesia  percipiunt  distribuere  in  pauperes  aliave 
pia  opera  erogare»  (3)  et  Beginaldus:  «Per  sacros 


(1 )  De  Synodo  Dioeces.,  lib.  VII,  c.  II,  n.  14. 

(2)  Reg.  Ep.,  lib.  IX,  ep.  51. 

(3)  De  Synodo  Dioeces.,  lib.  VII,  c.  II,  n.  4. 


27  —  Pistocchi,  De  Re  Beneficiali. 

canones  beneficiarios  esse  institutos  dispensatores 
bonorum  Ecclesiae  et  pauperum  procuratores...  ita 
quod  eis  relictum  fuerit  expendatur  in  cibos  pauperum 
vel  in  utilitatem  Ecclesiae  » (1).  . 

Nimia  congerere  testimonia  minime  fas  est;  sed, 
pro  gradibus  in  distributione  ad  pauperes  servandis, 
sume  cit.  c.  Quicwnque:  «  Quicumque  fidelium  de¬ 
votione  propria  de  facultatibus  suis  Ecclesiae  aliquid 
contulerint,  si  forte  ipsi  aut  filii  eorum  redacti  fue¬ 
rint  ad  inopiam  ab  eadem  Ecclesia  suffragium  vitae 
pro  temporis  usu  percipiant  »,  Decret.,  II  pars, 
c.  16,  q.  7,  c.  30.  Patroni  etiam  et  potissimum  tenore 
can.  1455,  n.  2  de  quo  supra,  in  censu  pauperum  pri¬ 
mum  locum  tenent.  Benedictus  XIV,  Inst.  C.,  n.  13, 
haec  habet:  « Inter  ea  quae  parocho  supersunt  nequa¬ 
quam  admiscendas  esse  expensas  (docet)  pro  alendis 
consanguineis  aut  pro  servanda  generis  sui  condi¬ 
tione:  ea  solum  numeranda  sunt  quae  ad  parochum 
ipsum  sustentandum  necessaria  ducuntur  ».  Quae  ex 
Trid.,  sess.  XXV,  de  ref.,  cap.  1,  sunt  deducta  in  quo 
habetur:  « Xe  ex  reditibus  ecclesiae  consangui¬ 
neos,  familiares  ve  suos  augere  studeant  »,  sed  cum 
improbum  sit  suos  oblivisci,  ut  Apostolus  dicit 
de  eo  qui  fit  « infideli  deterius  »,  Trid.  adiungit  eo 
loco :  «  Sed  si  pauperes  sint,  iis  ut  pauperibus  distri¬ 
buant  » (2).  Si  tamen,  dicimus,  beneficiato  suppetant 
ex  parcimonialibus ,  quae  ipsi  cedunt  etiam  ex  bonis 
beneficialibus,  his  parcimonialibus  «  suae  carni »  pro¬ 
videat,  ut  integrum  ipsi  maneat,  de  superfluis  «  ho¬ 
nestae  sustentationi »  providere  ceteris  pauperibus 


(1)  Praxis  fori,  vol.  post.,  1.  III,  c.  VIII,  n.  80. 

(2)  Habetur  in  textu:  «Est  probanda  illa  liberalitas  ut  proximos 
seminis  tui  non  despicias  si  egere  cognoscas...  non  tamen  ut  illi  ditiores 
eo  fleri  velint.  Neque  enim  propterea  te  Domino  dicasti  ut  tuos  divites 
facias».  Dist.  LXXXVI,  c.  16. 

et  causis  piis.  Sed  dicimus  tamen:  Non  pauperum 
censu  veniunt  qui  ex  consanguineis  de  proprio  con¬ 
tulerint  ad  clericum  educandum,  vel  laborant  in 
eius  domo,  ut  operam  praestantes  necessario,  nec 
pater,  mater,  soror  etc. 

In  quibus  operibus  piis  et  causis  equidem  adnu- 
merandae  primum  utilitates  Ecclesiae,  templi  nempe 
et  cultus  divini  (1),  postea  opera  subsidiaria  mini¬ 
sterio  apostolico  intra  populum,  et  ipsa  opera  pu¬ 
blicae  et  privatae  beneficentiae.  Quamquam  ad  haec 
bona  a  beneficio  separata  (can.  691)  esse  possint  ut 
piae  fundationes  ad  normam  can.  1544  et  seqq.,  non 
ideo  si  bona  vel  reditus  beneficiales  supersint  exo¬ 
neratur  beneficiarius  suo  munere,  nec  supereffluentia 
ut  sua  sibi  tribuere. 

Non  desunt  modi,  fundos  exhauriendi  iuxta  prae¬ 
sentis  canonis  praescriptum.  Ordinario  saltem,  cui 
mensura,  demum,  honestae  sustentationis  sive  in  actu 
fundationis  beneficii  vel  postea,  (etiam  aliquatenus 
cann.  1478),  1525,  determinare  spectat,  hi  fundi  defe¬ 
rantur,  ni  placuerit  aliter,  qui  prouti  in  Domino  ei 
parebit  bona  ista  ecclesiastica  congrua  destinatione 
Dei  honori  et  emolumento  Ecclesiae,  potissimum  cle¬ 
ricis  et  presbyteris  pauperibus  (2)  dicabit.  Perem¬ 
ptoria  sunt  verba  canonis,  nec  via  patet  beneficiario, 
aliter  se  habendi. 

Praeter  dicta,  ex  veteri  iure  facit  ad  argumentum, 
edictum  Cone.  Lateranensis  III  sub  Alexandro  III: 
«  Cum  in  officiis  caritatis  primo  loco  illis  teneamur 
obnoxii  a  quibus  beneficium  nos  cognoscimus  re- 


(1)  S.  Congr.  Cone.,  9  Martii  1874:  «  Parochos  aliosque  principales 
ecclesiarum  rectores  earum  fructus  percipientes  demptis  congruis 
alimentis  ad  provisionem  sacrorum  utensilium  pro  iisdem  eccl.  (cen- 
suit)  adstringi  ». 

(2)  Lib.  III  Decret.,  tit.  XXVII,  de  Lector,  etc.,  c.  VII. 

cepisse,  e  contra  quidam  clerici  cum  ab  ecclesiis 
suis  multa  beneficia  perceperint  bona  per  ipsos 
acquisita  in  alios  transferre  praesumunt.  Hoc  igitur 
quia  antiquis  canonibus  constat  inhibitum,  nos  in¬ 
demnitati  ecclesiarum  providere  volentes,  sive  in¬ 
testati  decesserint  sive  aliis  conferre  voluerint  penes 
ecclesias  eadem  bona  praecipimus  remanere  »  (1). 

His  quae  sunt  hucusque  exposita  patet  tamen 
primum  et  potius  intentum  per  beneficium  attin¬ 
gendum  restare  —  honestam  clerici  sustentationem. 
—  Habetur  in  textu:  «Lex  enim  Dei  praecipit  ut 
qui  altari  deserviunt  pascantur  de  ipso  »,  I  Decret. 
II  Pars,  causa  XII,  qu.  1,  c.  Ex  his,  XXII. 
Constat  etiam  ex  §  3  can.  1415  in  quo  legislator  in 
Codice,  novum  ius  constituens,  ut  nobis  paret,  per¬ 
mittit  erectionem  paroeciarum  vel  quasi-paroecia- 
rum,  etsi  congrua  dos  nec  possit  constitui,  dummodo 
prudens  Ordinario  praevisio  affulgeat  necessaria 
non  defutura.  Proinde  quae  de  pauperibus  vel  causis 
piis  statuitur,  secundo  loco  habentur,  supposita 
nempe  sufficientia  redituum  ad  clerici  sustenta¬ 
tionem. 

Patet  etiam  ex  disputatis  per  hunc  canonem  1473 
determinari  modum  exercitii  iuris,  quod  beneficiato 
tribuitur,  a  can.  1409  et  can.  1472,  idest  iuris  —  per¬ 
cipiendi  reditus  ex  dote  officio  adnexos.  —  Ita  eos 
percipit,  quod  nil  illegitime  sibi  tribuat,  cum  pro¬ 
visum  per  ipsum  (uti  administratorem  titulo  bene¬ 
ficii,  can.  1528)  fuerit  suae  sustentationi,  pauperibus, 


(1)  Instructiones  Benedicti  XV  ad  Episc.,  ann.  1917:  «  De  iis  quae 
ex  recta  suarum  rerum  dispensatione  supererunt...  pie  et  religiose  dispo¬ 
nant  (clerici  beneficiati)...  ad  fovenda  et  augenda...  Seminaria  etc.  ». 
Frangipanus,  Episc.  Tricarensis,  Direct.  eccles.  disciplinae,  n.  85.  — 
Quatenus  fructus  beneficiales  sunt  —  alimentares  —  etiam  iure 
Italico  eximuntur  a  pignoratione,  art.  592,  930  Cod.  proc.  civ.  Matti- 
rolo,  692. 

causis  piis.  Si  contra  fecerit,  de  eo  erunt  quae  habet 
c.  Inquirendum,  de  peculio  cleric.,  lib.  III  Decret., 
tit.  XXY,  c.  4 :  «  Si  quis  presbyterorum  de  reditibus 
ecclesiae...  res  comparavit...  hoc  sacrilegium  est  et 
par  crimini  Iudae  furis  qui  sacras  oblationes  aspor¬ 
tabat  et  furabatur  ». 

Dicitur  demum: . salvo  praescripto  can.  239,  §  1, 

n.  19.  —  Habetur  eo  loci:  — Praeter  alia  privilegia  etc. 
Cardinales...  facultate  gaudent:  de  reditibus  benefi¬ 
ciariis  libere  disponendi  etiam  per  testamentum,  salvo 
praescripto  can.  1298  — ,  in  quo  haec  potestas  limitatur 
si  defunctus  Cardinalis  domicilium  in  Urbe  habebat. 
Et  cum  dicta  facultas  nullo  termino  contineatur,  di¬ 
cendum  Cardinales  de  reditibus  beneficiariis  posse 
disponere  ad  quascunque,  ad  causas  quascunque,  ut 
scite  notat  cl.  Blat  (1).  Est  privilegium,  praeter  com¬ 
mune  ius,  secundum  quod  clerici  saeculares  (regulares 
alias  detinentur)  omnes,  infra  Cardinales,  prohi¬ 
bentur  absolute  quominus,  de  bonis  ad  peculium 
beneficiale  superfluum  pertinentibus,  disponant  per 
actum  ultimae  voluntatis,  argumento  cap.  9,  de 
peculio  clericorum  tit.  cit.,  de  test.  et  ult.  volunt., 
edicente:  —  De  his  quae  consideratione  Ecclesiae 
(intellige,  pro  re  nostra,  superflua)  clerici  perce¬ 
perunt,  nullum  de  iure  possint  facere  testamentum — , 
«  unde  rigore  imis,  dicit  cl.  Santi  (2),  clerici  neque 
ad  pias  causas  testari  possunt,  de  peculio  ecclesia¬ 
stico  superfluo  ».  Quod  ius  praecedens  ita  can.  1300 
reproducit  et  sancit:  —  Quae  in  can.  1299  (de  spolio 
Episcoporum)  praescripta  sunt,  applicentur  quoque 
clerico  qui  in  aliqua  ecclesia  beneficium  saeculare 
vel  religiosum  obtinuerit  — ,  idest  relate  ad  descripta 


(1)  Blat,  Communi.  Cod.  I.  C.,  de  Personis ,  p.  192. 

(2)  Santi,  o.  c.,  tit.  XXVI,  n.  32, 1.  III,  qui  tamen  notat,  tit.  XXVI, 
n.  34,  non  ubique  legem  spolii  servatam  haberi. 

in  can.  pro  Ep.  1299,  de  quibus  ideo  non  est  fas  dispo¬ 
nere,  quia  acquisita  bonis  Ecclesiae;  generatim  vero 
ex  eo  quod  facultatem  disponendi  de  bonis  benefi- 
cialibus  uti  privilegium,  tantum,  Cardinalibus  con¬ 
cedat.  Quomodo  inhibitio  renovata  testandi  de  be- 
neficialibus  (praeter  privilegium)  et  cautio  circa  ea 
quae  ad  ecclesiam  pertinent ,  can.  1301,  §  2,  confirmet, 
doctrinam  supra  expositam,  iuxta  quam  beneficiarius 
suos  tantum  faciat  fructus,  qui  sunt  ad  honestam 
sustentationem,  nemo  est  qui  non  videat  (1).  «  Illud 
enim,  adnotat  egregie  Engel  (2),  quod  ex  reditibus 
ecclesiae  comparatum  est  adhuc  manet  sub  ratione 
bonorum  ecclesiasticorum,  et  consequenter  inter 
vivos  distributioni  ad  pias  causas  est  obnoxium;  post 
mortem  autem  ad  ecclesiam  devolvitur.  Ratio  ipsa 
suadet;  nam  alias  facile  eluderetur  obligatio  dis¬ 
tribuendi  superflua  ad  pias  causas,  quia  si  benefi- 
ciatus  ex  superfluis  de  fructibus  beneficii  fundos 
vel  praedia  emeret  pro  se  ipso,  sive  nomine  proprio 
sive  alieno,  vel  frumentum  aut  decimas  venderet,  ad 
peculium  sibi  constituendum,  nunquam  superflua 
remanerent  pro  pio  usu  neque  dum  vivit  neque 
post  mortem  ». 


(1)  Aliter  cl.  Vermeersch  et  Badii,  citi,  locis. 

(2)  Lib.  III,  tit.  XXV,  de  peculio  cleric.  Equidem  pauca  servare 
potest  ad  senectam,  sui  debita  praevidentia  tutandam,  dummodo 
servata  et  non  consumpta,  actu  mortis  causa,  ad  ecclesiam  redire 
disponat.  Cf.  et  Alberione,  Teologia  Pastorale,  Torino,  Marietti,  1915, 
p.  69-71  et  seq. 

* 

*  * 

Can.  1474.  Si  ad  beneficium  obtinendum  susceptio 
alicuius  ordinis  requiratur,  beneficiarius  talem  or¬ 
dinem  ante  beneficii  collationem  iam  receperit 
oportet. 

Iam  can.  118  statuitur :  - —  Soli  clerici  possunt...  be¬ 
neficia...  obtinere  — ,  et  can.  948:  —  Ordo  ex  Christi 
institutione  clericos  a  laicis  in  Ecclesia  distinguit 
ad  fidelium  regimen  et  cultus  divini  ministerium.  — 
Sed  iuxta  varias  beneficiorum  species,  sive  ex  insti¬ 
tuto  fundationis,  sive  ex  natura  ipsa  beneficii,  cle¬ 
rici  ad  exercitium  alicuius  ordinis  tenentur  vel  pos¬ 
sunt  teneri,  quo  propterea  insigniti  sint  oportet. 
Pro  parocho  presbyteratus,  pro  rectore  dioeceseos 
episcopatus  ordinarie,  pro  ipsis  canonicis,  cann.  408, 
416,  ex  se  vel  subdiaconatus,  quandoque,  vel  diaco¬ 
natus  vel  presbyteratus,  quamquam  omnes  vi  can.  404 
sacerdotes  sint  oporteat.  Fundator  beneficii  eccle¬ 
siastici,  can.  1417,  intra  conditiones,  et  susceptionem 
alicuius,  etsi  minorum,  ordinis,  ex  parte  eligendi  in 
beneficiarium  exigere  legitime  quit. 

Antea  pro  ordinibus  requisitis  ex  natura  beneficii 
distinguebatur  multipliciter,  sicut  pro  iis  qui  requi¬ 
rebantur  ex  instituto  fundationis;  et  quando  age¬ 
batur  de  beneficiis  simplicibus,  videndum  erat  num 
ordo  adnexus  fuisset  ratione  actus  vel  aptitudinis. 
Si  primum  dicebatur  necessaria  ordinis  susceptio 
tempore  collationis  beneficii;  si  alterum  ut  intra 
annum  locum  haberet  a  capta  possessione  eiusdem. 
Et  hoc  argumento  deducto  ex  Trid.,  sess.  XXII,  de 
ref.,  cap.  4,  in  quo  promoti  in  cathedrali  vel  collegiata 

iubentur :  « iusto  impedimento  cessante,  infra  annum 
ordines  suscipere  requisitos  »  (1).  Quae  regula,  post- 
modum,  generatim  accepta  fuit  pro  quibusvis  etiam 
duplicibus  beneficiis  (2),  quando  non  aliter  a  funda¬ 
tore  esset  praescriptum.  «  Oportet,  scribebat  cl.  Vec- 
cbiotti,  l.  c.,  24,  ut  clericus  eo  ordine  fuerit  insignitus, 
quem  beneficium  postulat,  aut  saltem  ad  eundem 
ordinem  intra  annum  promoveatur  ».  Et  singularis 
est  responsio  S.  Congr.  Cone,  sub  Clemente  VIII 
penes  Fagnanum,  l.  c.,  cap.  5.  Consulta  enim  an 
matrimonium  contractum  coram  parocho  adhuc 
intra  annum  ad  sacros  ordines  non  promoto,  sed 
prima  tantum  tonsura  initiato,  esset  nec  ne  va¬ 
lidum:  Censuit  esse  validum. 

Legislator,  in  canone  praesenti,  omnem  ambigui¬ 
tatem  tollit,  et  pro  quovis  beneficio  susceptionem 
ordinis  requisiti  exigit  —  ante  beneficii  ipsius  colla¬ 
tionem.  —  Cui  praescripto  concinit  pro  parocho 
can.  453,  ex  quo  §  1 :  —  Ut  quis  in  parochum  valide 
assumatur,  debet  esse  in  sacro  presbyteratus  ordine 
constitutus  — ,  vide  et  can.  154 ;  pro  Episcopis  can.  333 : 
—  Msi  legitimo  impedimento  prohibeatur,  promotus 
ad  episcopatum  etiamsi  S.  K.  E.  sit  Cardinalis,  debet, 
intra  tres  menses  a  receptis  apostolicis  litteris,  con¬ 
secrationem  suscipere,  et  intra  quatuor  ad  suam 
dioecesim  pergere,  salvo  praescripto  can.  238, 
§2  — ;  pro  Cardinalibus  can.  232,  §  1:  —  Cardi¬ 
nales...  eliguntur  etc.  viri,  saltem  in  ordine  presby¬ 
teratus  constituti  etc.  — ;  pro  canonicis  can.  404, 

§  1 :  —  Canonicatus  Episcopus  conferat  sacerdotibus 
doctrina  vitaeque  integritate  praestantes.  — 


(1)  Vide  tamen  supra  ad  can.  1411  ubi  fuit  relatum,  et  iure  ve¬ 
teri,  canonicatus  habitos  esse,  communiter,  ut  beneficia  duplicia. 

(2)  Vide  per  singula  exquisitam  prorsus  expositionem  historicam 
penes  Sebastianelli,  l.  c.,  205. 

Dicitur:  . ante  beneficii  collationem,  ordinem  re¬ 

cipi  debere.  — -  Quia  in  beneficii  ecclesiastici  collatione 
ultimus  actus  qui  illam  iuridice  perfectam  facit  est 
possessio,  can.  1443,  §  1,  putamus  sufficiens  esse,  te¬ 
nore  praes,  canonis,  ut  ordo  requisitus  recipiatur 
ante  possessionem.  Quod  congruit  et  canoni  1472 
ex  quo  beneficiarius  a  capta  tantum  possessione 
utitur  iuribus  beneficio  adnexis,  ut  visum  est  (1). 


* 

*  * 

Can.  1475.  -  §  1.  Beneficiarius  tenetur  peculiaria 
onera  beneficio  adnexa  fideliter  adimplere  et  prae¬ 
terea  canonicas  horas  quotidie  recitare. 

§  2.  Si,  nullo  legitimo  detentus  impedimento, 
obligationi  recitandi  horas  canonicas  non  satisfe¬ 
cerit,  fructus  pro  rata  omissionis  non  facit  suos, 
eosque  fabricae  ecclesiae  aut  Seminario  dioecesano 
tradat  vel  in  pauperes  eroget. 

« Beneficiati,  aiebat  cl.  Sebastianelli,  adstrin- 
guntur  obligationibus,  quae  requiruntur  sive  ex 
iure  communi  sive  ex  tabulis  fundationum  aut  sta¬ 
tutis  particularibus  ecclesiarum.  Secundi  generis 
obligationes  variae  sunt  et  non  possunt  regula  aliqua 
determinari »  (2).  Alterutrius  generis  onera  comple¬ 
ctitur  praes,  canon  in  §  1 :  —  Beneficiarius  tenetur  pe¬ 
culiaria  onera  beneficio  adnexa  fideliter  adimplere.  — 
Sunt  enim  pro  beneficiis  onera  adnexa  quae  vel 
suapte  natura  illud  comitantur:  uti  onera  parochi 
pro  beneficio  paroeciali,  onera  canonici  pro  canoni- 


(1)  Cf.  c.  29,  de  praeb.  et  dign.,  III,  4,  in  6°. 

(2)  Sebastianelli,  l.  c.,  274. 

catu,  sed  haec  sunt  ex  iure  communi;  sunt  vero  onera 
peculiaria  adnexa  alicui  beneficio  (1),  quae  ex  po¬ 
sitiva  fundatoris  voluntate  promanant,  ut  recitatio 
officii  B.  V.,  adsistentia  infirmis,  paroeciae  vel  pagi, 
vel  ex  statutis  particularibus  ecclesiarum,  ut  si  omnes 
beneficiati  civitatis,  statis  diebus  interesse  cogantur 
pontificalibus  proprii  Praelati  in  ecclesia  cathedrali. 

Quae  onera  sunt  peculiaria  beneficiis  ex  iure 
communi;  pro  re  nostra,  generatim  deducuntur  a 
specie  ipsa  beneficii  iuxta  praescriptum  can.  1411, 
speciatim  vero  canonibus  quae  pro  singulis  habentur 
propriis  locis,  ut  videre  est  de  S.  B.  E.  Cardinalibus, 
de  Episcopis,  de  quasi-parochis  etc.  Quae  ex  consti¬ 
tuto  fundationis  ex  tabulis  ipsis  fundationis;  quae  ex 
statutis  particularibus  ex  propriis  fontibus,  sive 
agatur  de  iure  scripto,  sive  de  consuetudinario  et 
non  scripto. 

Sanctiones  decernit  legislator  pro  adimplemento 
onerum  de  quibus  sermo;  ut  videre  est  v.  g.  pro  cle¬ 
ricis  non  residentibus  can.  2381  etc.;  pro  parocho  in 
suo  officio  negligente  can.  2182  et  seq.  ei.  tit.  etc. 

Sed,  insuper,  edicitur  praesenti  canone  debere 
beneficiarium,  adimpletis  peculiaribus  oneribus  be¬ 
neficii  et  fideliter ,  idest  ex  animo,  et  non  tantum  per¬ 
functorie  —  praeterea  canonicas  horas  qtiotidie  re¬ 
citare.  — 

Vetustissima  (Innocent.  III,  c.  9,  h.  tit.)  haec 
obligatio  beneficiati  dupliciter  consideranda  est: 
1°  intuitu  personae;  2°  intuitu  operis  praecepti.  Be- 
late  ad  primum  considerari  debet:  a)  omnes  afficere 
beneficiatos  maioribus  sive  minoribus  ordinibus  in- 


(1)  Iure  Italico:  per  R.  D.  30  Dec.  1923,  —  ecclesiis  in  territorio 
devolvuntur  pro  exsecutione  et  administratione  legata  ad  opera  cultus 
gravantia  patrimonium  —  Congregationum  Caritatis  et  Piarum  Operuin, 
quaeque  usque  in  praesens  detinebantur  ab  eis. 

signitos  sive  collegialiter  teneantur  ad  hoc  adstricti, 
ut  canonici  et  beneficiati  cathedralium  vel  collegia- 
tarum,  sive  personaliter';  b)  per  se  (1)  et  non  per 
alios  satisfieri  debere.  —  Relate  ad  secundum  consi¬ 
derari  debet:  a)  integram  canonicarum  horarum  re¬ 
citationem  cadere  sub  praecepto  et  non  unam  vel  ali¬ 
quam,  etsi  maiorem,  earum  partem  tantum;  b) nullam 
diem  subtrahi  ab  hac  obligatione.  «  Omnes  benefi¬ 
ciati,  ait  Card.  D’Annibale  (2),  tenentur  quotidie  re¬ 
citare  horas  canonicas,  nempe  per  sc...Xe c  excusantur 
(si  in  sacris  non  sint  constituti)  quod  ipsis  propo¬ 
situm  non  sit  percipere  fructus  beneficii  quia  non 
propter  privata  commoda,  sed  ad  divinum  cultum 
ecclesiastica  beneficia  sunt  instituta  »  (3).  Propterea 
nuila  differentia  obiective  in  onere  dignoscitur, 
quamquam  multiplex  in  obligatis  habeatur. 

§  2.  Si,  nullo  legitimo  detentus  impedimento,  obli¬ 
gationi  recitandi  horas  canonicas  non  satisfecerit, 
fructus  pro  rata  omissionis  non  facit  suos,  eosque  fa¬ 
bricae  ecclesiae  aut  Seminario  dioecesano  tradat  vel 
in  paxiperes  eroget. 

Particularis  haec  sanctio  deducitur  primo  a 
const.  Supremae  dispositionis  Leonis  X  in  Cone. 
Later.  Y,  5  Maii  1514,  §  38  in  qua  edicit  Pontifex : 
«  Statuimus  quoque  et  ordinamus  ut  quilibet  habens 
beneficium  cum  vel  sine  cura,  si  post  sex  menses  ab 
obtento  beneficio  divinum  officium  non  dixerit  le¬ 
gitimo  impedimento  cessante,  beneficiorum  suorum 
fructus  suos  non  faciat  pro  rata  omissionis  recita¬ 
tionis  officii  et  temporis:  sed  eos  tanquam  iniuste 
perceptos  in  fabricam  huiusmodi  beneficiorum  vel 
pauperum  eleemosynas  erogare  teneatur.  Si  vero 


(1)  Ita  ex  Alex.  VII. 

(2)  Summa  etc.,  III,  66. 

(3)  Vide  et  Lugo,  Resp.  Mor.,  V,  VI. 

ultra  dictum  etc.  beneficio...  privetur  cum  propter 
officium  detur  beneficium  etc...».  Postea  ex  const. 
Ex  proximo  20  Sept.  1571  S.  Pii  V.  Postquam  revo¬ 
caverit  Summus  Pont,  praecedentem  Cone.  Later.  V 
legem  prosequitur:  «  §  1  ...  statuimus  ut  qui  horas 
canonicas  uno  vel  pluribus  diebus  intermiserit,  omnes 
beneficii  seu  beneficiorum  suorum  fructus  qui  illi  vel 
illis  diebus  responderent,  si  quotidie  dividerentur, 
qui  vero  matutinum  tantum  dimidiam,  qui  coeteras 
omnes  horas,  aliam  dimidiam,  qui  harum  singulas 
sextam  partem  fructuum  eiusdem  diei  amittat; 
tametsi  aliquis  choro  addictus,  non  recitans  omnibus 
horis  canonicis  cum  aliis,  praesens  adsit  fructusque  et 
distributiones,  forte  aliter  assignatas,  sola  praesentia 
iuxta  statuta,  consuetudinem,  fundationem,  vel  alias 
sibi  lucrifecisse  praetendat,  etiam  praeter  fructuum 
et  distributionum  amissionem  etc.  ». 

Itaque  tenore  canonis  nostri,  beneficiatus:  Si, 
nullo  legitimo  detentus  impedimento,  qui  scilicet  pru¬ 
dentem  hominem  teneat,  ut  physice  vel  moraliter 
praevalens  (1). 

—  . obligationi  recitandi  horas  canonicas  non  sa¬ 

tisfecerit  — :  sive  in  choro  sive  extra  chorum,  et  in 
choro,  etsi  adstet  praesens,  sed  non  recitet.  Amplius 
non  fit  sermo  de  sex  mensium  spatio,  ut  supra,  vel 
alio  temporis  intervallo  ex  possessione  beneficii. 

—  .  fructus  — :  non  fit  distinctio  inter  praeben¬ 

dam  et  distributiones,  pro  choralibus :  ex  definitione 
enim  distributiones  amittuntur;  et  vis  canonis  est, 
ut  fructus  amittantur.  Frustraretur  penitus  legisla¬ 
toris  intentio  et  nullum  effectum  sortiretur  lex,  si 
pro  choralibus  ita  intelligendus  esset  canon,  quod 
amitterent  distributiones  tantum. 


(1)  Bucceroni,  Casus  consc.,  II,  10. 

Vim  extenuant  huius  legis  qui,  doctores,  distin¬ 
guunt,  tum  pro  choro  addictis,  tum  pro  ceteris  be¬ 
neficiariis,  intra  onera  beneficialia;  et  ita  per  singula 
dividunt  fructus.  Si  canonicus  v.  g.  qua  talis  non 
tantum  choro  adsistere  debeat  dicunt  fructus  pro 
rata  officiorum  distribui  debere,  et  eos  tantum  vi 
praesentis  canonis  amittere  qui,  servata  debita  pro¬ 
portione,  recitationi  horarum  correspondent,  si  eas 
canonicus  non  recitet.  Atque  ita  distinguunt  pro 
Episcopo,  pro  parocho,  tot  emis  ministerii  sacri 
distentis.  Vide  hToldin,  Praecepta,  759.  Etiam  ante 
Codicem  haec  fuit  quorundam  opinio.  «  Hoc  pro¬ 
cedit,  aiebat  Sebastianelli,  l.  c.,  277,  si  beneficio 
adnexa  tantum  sit  obligatio  recitationis  divini 
officii;  quando  enim  aliae  adnexae  sint  beneficio 
obligationes  iisque  beneficiatus  satisfaciat,  privatio 
fructuum  non  secundum  praedictam  mensuram, 
sed  ex  parte  tantum  et  proportionate  ad  adnexas 
obligationes  fieri  debet  ».  Sed  hoc  non  obstante, 
noluit  legislator  tenorem  veteris  legis  infringere,  nec 
ex  parte;  et  amissionem  fructuum,  pro  parte  et  tem¬ 
pore  non  recitationis  horarum,  absolute  hoc  canone 
reproduxit  (1).  Recitatio  horarum  canonicarum  veteri 
et  novo  iure  requiritur  pro  quovis  beneficiato  ut  con¬ 
ditio  sine  qua  fructus  beneficiales  non  percipiuntur, 
etiam  si  cetera  onera  beneficio  adnexa,  sint  per 
ipsum  fideliter  adimpleta.  Unica  exceptio  est  quae 
continetur  verbis:  Si  nullo  legitimo  detentus  impedi¬ 
mento,  beneficiarius  sit. 

— . pro  rata  omissionis  — :  Iuxta  sensum  verbo- 


(1)  Cf.  S.  C.  C.  Toletana  et  alias  10  Iunii  1920  n.  II.  Quaerebatur 
«Utrum  post  vigentem  can.  2381  beneficiarius  vel  canonicus  illegitime 
absens  retinere  possit  fructus  respondentes  privatae  recitationi  officii 
divini»  et  responsum  fuit:  Negative.  In  redactione  autem  quaesitus  a 
consultore  dicebatur  «officii  divini  aliisque  oneribus ». 

rum  const.  Leonis  X  et  Pii  V  supra  relatarum  rata 
omissionis  intelligenda  est  dupliciter.  Leo  X  dicit: 
« Fructus  non  faciat  suos  pro  rata  omissionis  recitatio¬ 
nis  officii »  et  temporis.  Distingui,  ergo  debet  per  suas 
partes  recitatio  officii:  computandus  insuper  est  ter¬ 
minus  temporis  idest  dierum,  mensium  etc.  Quod  ut 
exacte  fieret  S.  Pont.  Pius  V,  postquam  in  prologo 
dictae  const.  Ex  proximo  confirmata  const.  praedeces¬ 
soris,  declaraverit:  «  Verumtam en  multorum  animi 
suspensione  tenentur  cuiusmodi  ratae  praedictae 
ratio  sit  habenda  »,  normas  quas  supra  retulimus 
exposuit.  Ad  has  remittimus  pure  et  simpliciter  ad 
genuinum  sensum  praes,  canonis  attingendum. 

—  .  (fructus)  non  facit  suos  — :  nec  requiritur 

pro  choralibus  sententia  declaratoria  uti  est  in  de¬ 
cisis  (1).  Exsurgit  heic  disceptatio  num  ex  iustitia  vel 
alio  titulo  fructus  amittat  beneficiarius  ut  in  casu. 
Et  quamquam  verba  peremptoria  sint,  iam  ex  iure 
veteri,  ut  visum  est,  placuit  Card.  D’Annibale,  l.  c., 
n.  67,  haec  reponere  quaestioni:  «  Haec  restitutio 
(fructuum,  deductis,  ut  ipse  docuit  et  habetur  can. 
1477,  antea  expensis  vectigalibus,  et  oneribus  rea- 
libus)  non  ex  iustitia  debetur  quippe  a  Cone.  La¬ 
teranensi  fuit  introducta,  sed  est  quasi  poena  con¬ 
ventionalis.  Poena:  ideo  sine  culpa  eaque  gravi  non 
intelligitur.  Itaque  si  haec  aderit  restitutio  debebitur, 
seu  multum  seu  parum  restituendum  sit  ».  Ratio 
allata  ex  Cone. Lateranensi  minus  suadens  paret:  etsi 
enim  iam  antea  beneficia  exstarent  cum  onere  reci¬ 
tationis  horarum,  decretum  Leonis  X  obligationem 
iustitiae  ni  fundare  potuit,  ut  simplex  declaratio, 
eam  tamen  declarando  firmavit;  sed  praeterea  est 


(1)  S.  Congr.  Cone.,  Toletana  et  alias,  10  Iulii  1920;  conf.  et  in 
Abulen.  15  Martii  1924. 

Pontificis  et  Concilii  potestas  adiectam  obligationem 
etiam  constituere  et  ex  novo  ponere,  in  subiecta 
.  materia.  Quod  quid  enim  est  beneficium,  ex  eccle¬ 
siastica  potestate  est  can.  1409;  et  ex  quasi-con- 
tractu  cum  ecclesia  beneficiarius  onera  beneficii 
sustinere  tenetur.  Kon  potest,  proinde,  dici  onus 
restitutionis  fructuum,  ut  in  casu,  poena  conventio¬ 
nalis:  sed  reale  consectarium  obligationis  non  adim¬ 
pletae.  Culpa,  insuper,  equidem  requiritur;  sed  res 
generatim  ex  se,  commensurari  debet  impedimento: 
at  pro  gradibus  culpae  fructus  beneficiarius  non 
facit  suos  et  proportionate  tenetur  ad  restitutionem; 
sed  non  exstante  impedimento  pro  gradibus  omissionis 
recitationis  horarum,  relate  ad  partes  earum  et  ad 
tempus,  ut  supra  dictum  est.  Agitur  de  re  ad  forum 
externum  pertinente;  et  insuper  non  tam  de  poena 
quam  de  legis  praescripto,  et  quasi  contractu  (1). 

Itaque,  nobis,  ex  iustitia  et  non  alio  titulo  amit¬ 
tuntur  fructus,  et  restitui  debent,  iuxta  praescriptum 
liuiusmet  canonis. 

Quidam  ulterius,  ut  Genicot-Salsmans,  II,  47, 
dicunt  nullam  quasi  exoriri  obligationem  si  benefi¬ 
cium  valde  tenue  sit  et  aliae  obligationes  adnexae 
sint,  per  beneficiarium,  adimpletae.  Et  'hoc  casu 
distinctionem,  ut  supra,  reficimus,  quia  obligatio 
recitationis  horarum  characterem  habet  obligationis 
generalis  et  tenet  qui  alias  habent  obligationes  et 
qui  hanc  tantum  eodem  modo,  et  eodem  poenali 
consectario.  Proinde  etsi  tenue  sit  beneficium  pro 
rata  diminuuntur  eius  fructus,  beneficiario  eos  amit¬ 
tente.  Pro  mensura  vide  Laymann,  III,  3  (2). 


(1)  Non  dicit  canon  fructibus  privetur;  sed  non  facit  suos.  Tamen 
culpa  in  hypothesi  legislatoris  praesumitur :  agitur  enim  de  officio  be¬ 
neficiarii,  et  canon  subiectus  non  est  pure  lex  poenalis. 

(2)  Cf.  et  Lessius,  II,  34,  177.  —  S.  Alph.,  Theol.  mor.,  VI,  673. 

—  .  eosque  fabricae  ecclesiae  aut  Seminario 

dioecesano  tradat  vel  in  pauperes  eroget.  —  Piae  causae 
heic  determinatae  a  lege  habentur,  nec  eas  prae¬ 
terire  licet.  Relicta  tamen  est  ipsi  beneficiario  dis¬ 
pensatio  liuiusmodi.  Secus  habetur  in  can.  2381  pro 
non  residentibus.  Ibi  n.  1°  edicitur:  —  (fructus  non 
residens)  tradere  debet  Ordinario,  qui  ecclesiae  vel 
alicui  pio  loco  vel  pauperibus  distribuat.  —  Agitur 
tamen  illic  de  privatione  et  interventus  Superioris 
iam  praecedit  erogationem  fructuum  amissorum. 
Heic  legis  praescripto  fructus,  non  recitans  horas, 
non  facit  suos. 

In  hunc  locum  cl.  Yermeersch  (1):  «Obligatio 
istius  pii  usus  est  iustitiae  cum  beneficiarius  non  faciat 
fructus  suos.  Si  quaeras  ad  quemnam  ante  istam 
distributionem  pertineant  isti  fructus  quos  benefi- 
ciatus  non  facit  suos,  respondemus  eos  esse  in  do¬ 
minio  Ecclesiae.  Exsecutionem  istius  obligationis 
canon  permittit  ipsi  reo,  eique  quandam  optionem 
linquit  fabricae,  Seminarii,  vel  pauperum  »  (2). 


* 

*  * 

Can.  1476.  -  §  1.  Beneficiarius  bona  ad  suum  bene¬ 
ficium  pertinentia,  ut  beneficii  curator ,  admini¬ 
strare  debet,  ad  normam  hiris. 

§2 .Si  negligens  aliove  modo  in  culpa  fuerit, 
damna  resarcire  beneficio  debet,  atque  ad  ea  com¬ 
pensanda  ab  Ordinario  loci  compellendus  est;  et, 
si  sit  parochus,  a  paroecia  amoveri  poterit  ad 
normam  can.  2147  seqq. 


(1)  Vermeersch,  l.  c.,  800.  Cocchi,  VI,  145. 

(2)  S.  C.  S.  Off.,  decr.  18  Marfc.  1666,  prop.  33  datnn. 


DE  IUR1BUS  ET  OBLIGATIONIBUS  BENEFICIARIORUM  433 

Remittimus  ad  ea  quae  de  origine  beneficiorum 
dicta  sunt,  pro  conceptu  genesis  historicae  —  admi¬ 
nistratoris  rerum  ecclesiasticarum  beneficialium.  —  In 
praesenti,  notare  sufficiat  quod  sicut  Rom.  Pontifex 
(can.  1518)  est  supremus,  Episcopus  (can.  1519)  pro 
iis  quae  sunt  in  territorio,  ita  quilibet  beneficiarius 
(can.  1528)  titulo  beneficii  est  proprius  (can.  1521)  ad¬ 
ministrator  rerum  et  bonorum  ecclesiasticorum  quae 
quomodocunque  ad  ipsum  beneficium  pertinent  ut 
propria.  Ab  Episcopis  ad  beneficiarios,  uti  vidimus, 
munus  administratoris  in  re  particulari  ad  ecclesiam 
vel  beneficium  pertinente,  sensim  sine  sensu,  de¬ 
venit,  cann.  1409-1415. 

Competere  autem  beneficiariis  munus  admini¬ 
stratoris  tantum,  praeclaris  verbis  cl.  Manacorda, 
o.  c.,  944,  enuntiat:  «  Extra  omnem  dubitationem 
cuique  compertum  est,  ecclesiastica  beneficia  non 
intuitu  personae  sed  ecclesiae  seu  religionis  a  bene¬ 
factoribus  donari  (1).  Iam  vero  rem  domino  suo 
fructificare,  nemo  inficiabitur.  Fructus  igitur  bene¬ 
ficiorum,  demptis  qui  ad  honestam  beneficiati 
sustentationem  sunt  necessarii,  ad  religionem  seu 
ecclesiam  revertere  atque  cedere  oportet  ».  Propterea 
contra  indebitas  alienationes  graviores  poenae  veteri 
i  ure  et  novo  sunt  comminatae.  Yide  c.  1-2,  de  rebus 
eccles.  non  alien.,  in  6°.  —  Extrav.  Amb.  —  Can.  2347, 
etc.  (2).  Imperatores  Leo  et  Antemius,  leg.  lubemus ,  14, 
Cod.,  de  V.  ecclesiis,  habent:  «Sicut  Ecclesia  perpe¬ 
tua  religionis  et  fidei  mater  est,  ita  decet,  ut  eius 


(1)  Sebastianelli,  l.  c.,  271:  «Si  clericus  dominus  dici  nequeat 
bonorum  ecclesiasticorum  quamvis  probatum  sit  ista  bona  esse  ne¬ 
cessaria  ad  usum  clerici,  nihilominus  Ecclesiae  sunt  et  tunc  primum 
fiunt  clerici  propria,  cum  ea  consumit;  proinde  quando  clericus  ea 
minime  consumit  nulla  adest  ratio  cur  sibi  ipsi  eadem  bona  acquirat». 

(2)  Huc  faciunt  testimonia  Tridentini  quae  supra  retulimus 
ad  can.  1473.  In  specie  citatum  cap.  9,  sess.  XXV,  de  ref. 

28  —  Pistocchi,  De  Re  Renefieiali. 

patrimonium  iugiter  servetur  illaesum»  etCan.  Gloria, 
h.  t.,  12,  q.  2:  «  Nam  amico  quidquam  rapere  fur¬ 
tum  est,  Ecclesiam  fraudare  sacrilegium  est  »,  et 
c.  6 :  «  Quo  Deus  iratus  animas  percutit  ».  Cf .  cann. 
1495  §  2,  1499  §  2. 

Dicitur  praes,  canone:  Beneficiarius  bona  ad 
suum  beneficium  'pertinentia,  ut  beneficii  curator ,  ad¬ 
ministrare  debet,  ad  normam  iuris. 

Agitur  de  bonis  temporalibus  de  quibus  can.  1497, 
§  1 :  —  Bona  temporalia,  sive  corporalia,  tum  immo¬ 
bilia  tum  mobilia,  sive  incorporalia,  quae...  ad... 
personam  moralem  in  Ecclesia  pertinent  —  pro  re 
nostra,  ad  beneficium,  quod  est  persona  moralis, 
can.  1409,  non  collegialis,  can.  99.  Et  cum  agatur  de 
beneficio,  bonum  utique  assumi  debet  etiam  tenore 
eorum  quae  continentur  cann.  1410,  1415. 

Ad  omnia  autem  istiusmodi  bona  extenditur  ad¬ 
ministratio  beneficiarii,  iuxta  dispositum  can.  1472: 
—  Quilibet  beneficiarius...  omnibus  iuribus  f ruitur 
tam  temporalibus  etc.  —  Ambitum  habet  admini¬ 
stratio  quem  ius  utendi  fruendi,  et  quem  etiam  pro 
superfluis  habet  ius  quod  continetur  can.  1473  uti 
supra  diximus,  idest  libere,  iuxta  ibi  decretum,  de  iis 
disponendi. 

Dicitur : . ut  beneficii  curator.  —  Cura  heic  assu¬ 

mitur  sensu  proprio  curae  (1)  minorum  ( lex  Plaetoria 
de  circumscriptione  adolescentium )  et  iure  nostro,  prae¬ 
ter  c.  1,  3,  X,  de  in  integrum  restitutione,  I,  41,  ha¬ 
betur  in  Cod.  can.  100,  §  3,  ex  quo :  —  Personae  mo¬ 
rales  sive  collegiales  sive  non  collegiales  minoribus 
aequiparantur.  —  Est  autem  beneficiarii  etiam  in 


(1)  Vide  Trid.,  sess.  XXII,  cap.  9,  de  rej.,  quamquam  curatoris 
beneficii  sit  proprium  auctoritatem  expetere;  dum  alias  curatoris 
—  auctoritatem  dare  — . 

iudicio  hanc  curam  gerere  vi  can.  1653  aientis  §  2: 
—  Beneficiarii  omnes  nomine  beneficii  possunt  in 
iudicio  agere  et  respondere  etc...  —  De  qua  cura, 
praeterea,  beneficiarius  tenetur  Ordinario  rationem 
reddere  tenore  can.  1525,  §  1,  ex  quo:  —  Reprobata 
contraria  consuetudine,  administratores...  ecclesia¬ 
stici...  cuiusvis  ecclesiae  etiam  cathedralis...  sin¬ 
gulis  annis  officio  tenentur  reddendi  rationem  admi- 
nistrationis  Ordinario  loci.  —  De  vigilantia  istius, 
infra  ad  can.  1478. 

Dicitur  adhuc: . administrare  debet,  ad  normam 

iuris.  —  In  quo,  uti  iam  innuimus,  primum,  sedulo 
distinguenda  sunt  quae  tenore  huius  canonis  proprie 
ad  beneficium  pertinent,  ab  iis  (ut  causae  piae;  fun¬ 
dationem  etc.)  quae  can.  1489  proprios  habent  vel 
habere  possunt  administratores,  etsi  in  numero 
eorum  et  beneficiatus  v.  g.  parochus,  prima  dignitas 
in  Capitulo  cathedralis,  iure  fundationis  vel  Ordi¬ 
narii  dispositione,  cann.  1491,  1519,  censeatur.  Agitur 
heic  de  bonis  beneficii,  qua  talis.  Circa  haec,  admi¬ 
nistratoris  potestate  et  officio  beneficiarius  pollet, 
ad  normam  iuris.  Proinde  non  maiorem  facultatem 
sibi  tribuat  quam  quae  iure  conceditur  alienarum 
rerum  administratoribus,  tutoribus,  curatoribus  et 
fructuariis,  non  enim  dominus  est  beneficii.  Ipsi 
propterea  vetatur,  auctoritate  propria,  alienare,  one¬ 
ribus  gravare,  praedia  commutare  etc.  cum  omnibus 
quae  ordinariam  et  fructuosam  et  utilem  beneficio 
administrationem  praetergrediuntur.  Ita  Berardi  (1): 

«  Alienatio  ac  dissipatio,  sive  dispersio  rerum,  aequo 
iure  censetur,  nihilque  refert  an  quis  in  alterum  rem 
certam  transferat,  an  ita  perdat  ut  Domino  intereat  ». 
In  Cone.  Aquisgranensi  I  sub  Stefano  Y  ann.  816 


(1)  Tom.  II,  disp.  VII,  c.  2. 

dicitur:  «  Res  ecclesiae  sunt  vota  fidelium,  pretia 
peccatorum  et  patrimonia  pauperum,  quapropter 
vigilanti  et  sollerti  cura  providendum  est,  his  qui 
eius  facultates  administrant  etc.  ».  Cf.  Monitore  Eccl ., 
1927,  p.  312,  de  «  investimenti  di  denari  »  can.  1531. 

Sed  actus  vere  administrationis  omnes,  debitis 
obtentis  facultatibus,  suo  nomine ,  beneficiarius,  pro  be¬ 
neficio,  peragit  (1).  Pro  quibus  normae  sunt  statutae, 
cuna  de  contractibus  agatur,  tit.  XXIX,  p.  VI  huius 
libri,  a  can.  1529  ad  can.  1543,  generatim  vero  pro 
omnibus  administratoribus,  item,  bonorum  ecclesia¬ 
sticorum,  qui  munus  suum  diligentia  patris  familias 
adimplere  adiguntur,  cann.  1522,  1523  usque  ad 
can.  1528  eiusdem  tit.  XXVIII  (Cfr.  RE.  DD.  circa 
« opere  pie »  30  Dec.  1923,  6  Martii  1924,  11  Fe¬ 
bruarii  1924). 

Sed  pro  beneficiario,  iure  nostro,  uti  vidimus  ex 
parte,  norma  habetur,  non  tantum  quoad  actus 
administrationis  cum  contractibus,  vel  minus,  sine 
contractibus;  sed  quoad  rem.  Bona  enim  beneficii 
suam  habent  a  iure  destinationem;  colligatur  haec, 
presse,  a  natura  beneficii,  vel  a  libera  dispositione  et 
voluntate  fundatoris,  sive  etiam  extraordinario,  sed 
legitimo,  interventu  Superioris. 

Propterea  can.  1473  substantialem  destinationem 
bonorum  beneficialium  edocet;  can.  1475,  §  1  cogit 
ad  peculiaria  onera  eiusdem  adimplenda,  et  videas 


(1)  Cf.  pro  Italia  R.  D.  10  Sept.  1923  «  Disposizioni  relative  alie 
locazioni  dei  fondi  rustici»  -  R.  D.  30  Dec.  1923  «Nuovo  testo  di 
legge  sulla  manomorta »  -  R.  D.  3  Ian.  1924  « Norme  per  le  auto- 
rizzazioni  agli  enti  Eccl. per  atti  di  alienazione »  -Circolare  18  Iulii  1924 
« Tutela  patrimoniale  delle  opere  pie »  -  Legge  30  Dec.  1923  *  Tassa 
di  successione  -  esenzione  benefici  congruabili  »  -  R.  D.  8  Iulii  1925 
«Prezzo  di  locazione  dei  fondi  rustici»  -  R.  D.  7  Iunii  1926  «Norme 
per  la  liquidazione  delle  congrue  al  Clero »  -  R.  D.  7  Februarii  1926 
«Trattamento  degli  economi  spirituali». 

ex  dictis  quid  hoc  secumferat;  can.  1504  statuit  quod 
gravari  potest  cathedratico,  can.  1429  pensionibus, 
can.  1356  tributo  pro  Seminario,  can.  1506  tributis 
extraordinariis.  Haec  est  norma  iuris,  quoad  actus 
et  quoad  rem,  quam  servare,  beneficiario  bona  bene¬ 
ficii  administranti,  sanctum  est.  Cf.  cit.  « Tasse  e 
pensioni »  S.  D' Angelo,  Cap.  n. 

§2  .Si  negligens  aliove  modo  in  culpa  fuerit,  damna 
resarcire  beneficio  debet,  atque  ad  ea  compensanda  ab 
Ordinario  loci  compellendus  est;  et,  si  sit  parochus,  a 
paroecia  amoveri  poterit  ad  normam  can.  2147  seqq. 

Iam  ex  conceptu  curae  (1)  vel  tutelae  descendit, 
indemnem  fieri  debere  curae  subiectum,  ex  bonis 
curatoris,  si  per  huius  culpam  vel  dolum  detrimenta 
patiatur.  Arcaico  iure  XII  Tabularum  dabantur 
actiones  duae  favore  pupilli,  idest :  1°  accusatio 
suspecti  tutoris;  2°  actio  rationibus  distrahendis .  Hac 
ultima,  pupillus  duplum  obtinebat  eorum  quae  sibi 
per  tutorem  fuissent  subtracta.  Serius  concessa  est 
cautio  ( satisdatio  rem  pupilli  salvam  fore)  ex  qua 
hypotheca  in  bonis  tutoris  a  lege  dabatur. 

Sed  quod  nostra  refert,  ius  vetus  contra  male 
alienantes  bona  ecclesiastica,  praeter  poenas  ca¬ 
nonicas  de  quibus  cann.  13,  22,  c.  12,  q.  2.  —  C.5.h.t. 
in  quo  canonizatur  lex  lubemus  Leonis  Imperat., 
de  Sacr.  Eccles.  —  Const.  Ambitiosae  Pauli  V.  — • 
Const.  Ap.  Sedis  Pii  IX  (quod  idem  habet  can.  2347, 
n.  3)  pro  obligatione  resarciendi  damna  quornodo- 
cunque  illata,  doctores  appellant  vel  ad  beneficium 
restitutionis  in  integrum,  cum  agatur  v.  g.  de  legato 
non  acceptato,  1.  7,  fr.  6  et  seq.,  de  minoribus  et  c.  1, 


(1)  Cap.  Mare .  Aurei.,  10.  —  Paul.  Diae.,  p.  48:  «Curatores  dicun¬ 
tur  qui  pupillis  loco  tutorum  dantur  ».  Obligationes  curatoris  respectu 
minoris  eaedem  fere  sunt  ac  tutoris.  —  Gaii,  1,  199,  200.  —  Inst.it., 
1,  24.  —  Seralini,  l.  c.,  178. 

de  in  integr.  restit.,  vel  ad  obligationem  revocandi 
male  factam  alienationem,  ut  ab  excommunicatione 
absolutio  obtineatur,  ex  c.  6  h.  t.,  vel  ex  c.  2,  de 
praecariis  ut  actio  contra  heredes  intentetur,  vel 
ex  can.  Minorum ,  c.  12,  q.  2,  ex  quo  realis  actio 
conceditur  ad  rem  persequendam,  cum  fructibus  et 
accessionibus,  contra  possessorem  quemcunque;  ita 
ut  cl.  Sebastianelli  generatim  exscribat:  «  ...  admi¬ 
nistratores  rerum  ecclesiasticarum  consideratos  fuisse 
tanquam  administratores  pupillorum  et  minorum, 
ita  ut  tenerentur  reficere  omnia  damna  ex  propria 
cidpa,  et  multo  magis  ex  dolo  ecclesiis  illata  »  (1). 

Ime  quo  utimur  praesens  canon  suffragium  habet 
a  can.  103,  in  quo  generatim  pro  actibus  personae  mo¬ 
ralis  edicitur  §  2:  —  Actus  positi...  ex  dolo,  valent,  nisi 
aliud  iure  caveatur;  sed  possunt  ...  rescindi  etc.  — 
et  pro  alienationibus,  in  specie,  iniuria  factis,  a  can. 
cit.  2347  ex  quo :  —  Firma  nullitate  actus  et  obliga¬ 
tione,  etiam  per  censuram  urgenda,  restituendi  bona 
illegitime  acquisita  ac  reparandi  damna  forte  illata, 
qui  bona  ecclesiastica  alienare  praesumpserit  aut  iis 
alienandis  consensum  praebere  contra  praescripta  etc. 
puniatur...  suspendatur...  etc.  ».  Consule  cann.  a  1530 
ad  1533. 

Dicitur:  Si  negligens  aliove  modo  (beneficiarius) 
in  culpa  fuerit  (2).  —  Eadem  fere  valent,  ad  horum 
intelligentiam,  quae  pro  imputabilitate  delicti  habet 
can.  2199:  —  Imputabilitas  delicti  pendet  ex  dolo 
delinquentis  vel  ex  eiusdem  culpa  in  ignorantia  legis 
violatae  aut  in  omissione  debitae  diligentiae,  etc.  — 


(1)  Sebastianelli,  l.  c.,  401. 

(2)  Iure  Rom.,  usufructuarius  adigebatur  respondere  actionibus 
furti  ex  lege  Aquilia,  si  deterioramenta  ex  culpa  provenissent;  ex 
cautione  praetoria  «  usurum  se  boni  viri  arbitratu  »  et  «  restituturum 
quod  extabit »  si  incuria  vel  omissione.  Ferrini,  o.  c.,  370. 

Quocunque  modo  culpabilitas  beneficiarii  resultet 
ex  dolo  vel  simplici  culpa,  ipse 

—  . damna  resarcire  beneficio  debet.  —  Proportio 

est  eadem,  nisi  alias  Superiori  paruerit,  in  poenam 
(can.  2347,  2°  praevidet  —  duplum  — ). 

Resarcire  damna  per  damnificatorem  iniustum 
etiam  illegitimo  discessu,  tantum  decernit  generatim 
can.  1528  pro  quocunque  bonorum  ecclesiasticorum 
administratore:  —  Etsi  ad  administrationem  non 
teneantur  titulo  beneficii  vel  officii  ecclesiastici, 
administratores  qui  munus  expresse  vel  tacite  su¬ 
sceptum  arbitratu  suo  dimittunt  ita  ut  damnum 
exinde  ecclesiae  obveniat,  ad  restitutionem  tenentur. 
—  Refectio  damnorum  exigitur,  etiam  casu  de  quo 
can.  1653,  §  4.  Sed  lege  can.  1534  de  male  alienan¬ 
tibus  (1). 

—  .  atque  ad  ea  compensanda  ab  Ordinario  loci 

compellendus  est.  — •  Multiplex  perhibetur,  iure  nostro, 
via  Ordinariis  ad  clericos  cogendos;  ut  quae  sui  mu¬ 
neris  est  quisque  videat  et  operetur.  Sed  et  via  iudi- 
cialis  in  promptu  est,  ex  §  5,  can.  cit.  1653:  —  In 
casu  vero  defectus  vel  negligentiae  illius  qui  admini¬ 
stratoris  munere  fungitur’,  potest  ipse  loci  Ordinarius 
per  se  vel  per  alium  stare  in  iudicio  nomine  perso¬ 
narum  moralium  quae  sub  eius  iurisdictione  sunt.  — 
Sed  recole  cann.  2345-2349;  pro  sanctionibus  iure 
statutis,  latae  vel  ferendae  sententiae ;  can.  vero  1523 
pro  potioribus  quae  requiruntur  ad  cordatam  et 
probam  administrationem. 

—  . et,  si  sit  parochus ,  a  paroecia  amoveri  po¬ 

terit  ad  normam  can.  2147  seqq.  — Etiam  citra  culpam, 
saltem  gravem,  vi  can.  2147  parochus  amoveri  potest 


(1)  Alienatio  autem  in  iure  intelligitur  quodvis  negotium  ex  quo 
peior  possit  fieri  conditio  oeconomica  Ecclesiae.  Cit.  can.  1534  contra  male 
alienantes  consentit  Ecclesiae  actionem  personalem  et  realem. 

a  paroecia,  propter  unam  ex  causis  in  eo  praevisis, 
et  Ordinario  indigitatis;  quas  intra  ea  quae  ad  no¬ 
strum  argumentum  attinet  §  2,  n.  5.  A  fortiori, 
haec  causa  invocatur  praesenti  canone  a  legislatore, 
pro  remotione,  si  parochus  sit  negligens  aliove  modo 
in  culpa  fuerit. 

Dicitur  cit.  can.  2147,  §  2  (et  agit  de  parocho  ina- 
movibili,  sed  et  pro  amovibili  eadem  res  est  vi 
can.  2157,  §  1):  —  Causae  sunt...  n.  5°.  Mala  rerum 
temporalium  administratio  cum  gravi  ecclesiae  aut 
beneficii  damno,  quoties  huic  malo  remedium  afferri 
nequeat  sive  auferendo  administrationem  parocho, 
sive  alio  modo,  quamvis  aliunde  parochus  spiri¬ 
tuale  ministerium  utiliter  exerceat  (1).  —  Remotio 
haec,  oeconomica,  ex  se  rationem  provisionis  admi¬ 
nistrativae  tantum  haberet,  ut  diximus,  intuitu 
boni  beneficii  et  ecclesiae;  sed  quatenus  edicitur  in 
praesenti  can.  1476,  §  2,  cum  praevisa  sit  negligentia 
et  saltem  culpa  rationem  etiam  poenae,  insuper,  prae¬ 
fert.  Cf.  cann.  2195-2199. 

Nota.  —  Compensatio,  de  qua  loquitur  canon, 
facienda  est  per  restitutionem,  vel  per  damni  iniuste 
illati  reparationem.  Quomodo  haec,  pro  singulis  ca¬ 
sibus,  peragi  debeant  vide  generatim  penes  theologos 
moralistas  (2).  Et  hoc  iuxta  gradus  culpabilitatis  de 
quibus  can.  cit.  2199:  —  ...  omnes  causae  quae  augent, 
minuunt,  tollunt  dolum  aut  culpam,  eo  ipso  angent, 
minuunt,  tollunt  delicti  imputabilitatem  —  cum  agi 
heic  possit  et  de  re  poenali,  ut  visum  est.  Sed  in  con¬ 
creto  in  omnibus  attendenda  est  voluntas  et  disposi¬ 
tum  Ordinarii,  cui,  ex  subiecto  canone,  omne  negotium 
tractare  spectat.  Et  hoc  etiam  ex  cann.  2218-2223. 


(1)  S.  Congr.  Consist.,  decr.  Maxima  Cura,  20  Aug.  1910  et,  in 
illud,  scitissimum  Commentarium  Emi  Oard.  Casimiri  Gennari. 

(2)  Vide  Frassinetti  —  Pighi  —  Tanquerey  —  De-Siena,  suis  locis . 

Iure  Italico,  Oeconomatus  generales  —  beneficio  pleno  — 
quaecunque  sit  natura  eorum,  exercent  vigilantiam  super 
eorum  administrationem  vi  Decret.  Locoten.  23  Maii  1918, 
quod  substituit  Decr.  Reg.  7  Martii  1889. 

Vigilantia  extenditur  ad  bona,  ad  legata,  ad  institutiones 
quae  aliquid  administrent.  Art.  7. 

Beneficio  autem  vacante  Oeconomus  subintrat  pro  tem¬ 
pore  vacationis  investito,  in  omnibus  quae  pertinent  ad  ad¬ 
ministrationem  dictorum  bonorum  etc.  vi  iuris  regaliae  de 
quo  supra,  atque  dietim  computatur  ius  Oeconomi.  Art.  93 
reg.  2  Martii  1899. 

Reditus  ita  intercalares  detracta  assignatione  debita  Vi¬ 
cario  Oeconomo  spirituali  et  ceteris  expensis  pro  oneribus 
beneficii  et  oeconomica  administratione,  cedunt  Ministro  Status 
—  pro  gratia  et  iustitia  ac  cultis  — -  erogandi  ab  eo  iuxta  fines 
a  lege  praevisos  et  non  tantum  pro  religione.  Annuatim,  Oecon. 
Generalis  per  Ministrum  G.  I.  C.  — -  Parlamento  —  rationem 
reddit.  Art.  6  leg.  15  Aug.  1867.  Administratio  relative  auto- 
noma  entis  —  fondo  culto  —  per  disp.  29  Iunii  1924  (R.  D.) 
transiit  ad  — -  Ministero  di  G.  G.  e  G.  —  Sed  vide  R.  D. 
19  Maii  1927  «  Modificazioni  al  regolamento  per  gli  Economati 
generali  dei  benefici  vacanti  »  in  quo  peculiaria  invenies  pro  pro¬ 
vinciis  —  Lombardo-  Veneto  —  quoad  competentias,  et,  pro  regno 
universo,  quoad  onoraria  et  indemnitates  —  quae  sub  —  oeco¬ 
nomis  debentur,  et  accitis  peritis,  iuxta  casus  obvenientes. 
Cf.  etiam  R.  D.  27  Iunii  1927  «  Istituzione  di  una  com- 
missicme  di  stralcio  per  la  liquidazione  dei  patrimonio  Ec¬ 
clesiastico  »,  cuius  praecipuus  finis  est :  definitiva ,  sistemazione 
dei  rapporti  giuridici  fra  il  Demanio  e  il  Fondo  per  il  Culto. 
Contenzioso  Eccl.,  Dec.  1927. 

—  In  iure  Austriaco,  generatim  valent  relate  ad  vaca¬ 
tionum  tempus  normae  canonicae.  Episcopus  nominat  - — •  pro¬ 
visorem.  —  quae  nominatio  gubernio  notificari  debet,  qui 
alium  adiungere  potest,  si  res  ferat.  Fructus  intercalares  ce¬ 
dunt  —  fundo  religionis  — ,  §  59,  leg.  1874  cit.,  detractis  ex¬ 
pensis.  Idem  fere  ac  in  Hispania  uti  supra  diximus.  Beneficio 
pleno,  per  administrationem  dicti  —  fundi  religionis  —  quid 
simile  habetur  vigilantiae  praestitae  in  Italia.  Vide:  Scherer, 
Handbuch  der  Kirchenrechts ,  369. 

—  In  Gallia  id  omne  quod  refertur  ad  cultum,  vi  const. 
Maximam,  et  ius  civile  attingit,  per  Associationem  Dioece- 
sanam  peragitur  legitime  (art.  II  Statutor.)  et  exci  usi  ve. 

* 

*  * 

Can.  1477.  -  §  1.  Sumptus  ordinario  modo  connexi 
cum  bonorum  beneficialium  administratione  et  fru¬ 
ctuum  perceptione ,  a  beneficiario  ferendi  sunt. 

§  2.  Impensae  pro  extraordinariis  domus  bene- 
ficialis  rep arationibus ,  ab  iis  ferendae  sunt  quibus 
onus  reficiendi  beneficialem  ecclesiam  incumbit, 
nisi  fundationis  tabulae  aut  legitimae  conventiones 
et  consuetudines  aliud  caveant. 

§  3.  Minores  reparationes  quae  ipsi  incumbunt, 
beneficiarius  quam  primum  perficiat,  ne  maiorum 
necessitas  enascatur. 

Uti  usufructuarius  et  administrator,  ex  dictis, 
beneficiarius  tenetur  de  damnis  ex  culpa,  quia  rem 
restituere  tenetur  in  statu  convenienti  et  si  fieri 
possit  meliorato  Ecclesiae,  pro  qua,  bonus  pater  fa¬ 
milias,  beneficio  exstitit.  Sui  muneris  est  proinde 
expensas  sustinere  quae  ordinarie  ad  plenum  fru¬ 
ctum  rei  producendum  requiruntur,  simulque  ad 
eius  rectam  administrationem.  A  re  ipsa  uti  frugi¬ 
fera  compensantur  abunde  (Fr.  15,  §  7;  Fr.  16 
et  17,  60-70,  pr.  de  usufr.  Vide  et  Arndts,  Pandeden, 
§  178,  nota  5;  item  Cod.  Civ.  Ital.  501-14,  506-09). 

Dicitur:  Sumptus  ordinario  modo  connexi.  — 
Card.  D’Annibale,  o.  c.,  II,  161  de  fructuario  dicit: 
«Tam  (rem  frugiferam)  sartam  tectam  servare  debet, 
nempe  uti  accepit,  sed  ordinarie  tantum  et  modicae 
refectiones  ad  ipsum  pertinent ».  Extraordinarias  prae¬ 
stare  scilicet  non  debet,  nisi  damnum  intervenerit, 
culpa  sua.  Quod  tamen,  pro  re  nostra,  ita  debet  in- 
telligi  quod  beneficiarius  naturalem  profectum  et 

progressum  frugiferum  favere,  sui  muneris  esse  putet. 
Sed  si  impensas  utiles  fecerit  arbitratu  suo,  equidem 
alias  quam  a  beneficio  ipso  repetere  nequit  (1),  et 
hoc  etiam  usque  dum  beneficiarius  exstiterit,  tantum. 
Si  autem  necessarias  simul  et  extraordinarias  v.  g. 
cogere  flumen  alluvione  invadens,  sustinere  domum 
terraemotu  collabentem,  et  tempus  non  suppetit  ad 
Ordinarium  adeundum,  utique  si  superflua  ex  bene¬ 
ficio  impendenda  penes  ipsum  sint,  ex  eis  se  resarciet ; 
si  non  habet,  repetet  quidquid  impenderit  necessi¬ 
tate  coactus,  et  Ordinarius  providebit.  Idem  iuris 
est,  si,  culpa  sui  decessoris  evenerit,  quod  subito  ipse 
extraordinaria  debuerit  sustinere:  heredes  tene¬ 
buntur  ipsum  indemnem  facere,  etsi  locuples  bene¬ 
ficium  sit. 

Norma  quae  perhibetur,  hoc  loco,  deducitur  non 
modo  ex  eo  quod  fructuarius  rem  restituere  debet 
eam  quam  accepit;  sed  etiam  ex  eo  quod,  propterea, 
nec  eius  destinationem  nec  eius  formam  arbitratu 
suo  mutare  potest,  inaudito  nec  consentiente  do¬ 
mino,  etsi  in  melius  eius  forma  vel  fructuositas  eva¬ 
sisset  (lex  13,  16  h.  tit.  —  Cod.  It.,  art.  477),  ex 
horto  v.  g.  olivetum. 

—  .  cum  bonorum  beneficialium  administra- 

tione  et  fructuum  perceptione.  —  Habentur  sumptus 
connexi  cum  administratione  vectigalia  (2)  et  onera 
civilia  rei  fructuariae  qua  talis  ut  v.  g.  pensiones; 
expensae  quae  fructus  tuendi  causa  sint  necessariae 
in  lite  vel  assumenda  vel  sustinenda:  si  lis  pro  pro- 


(1)  Censetur  ea  donasse,  §  30,  de  rerum  divis.,  vel  fecisse  super¬ 
fluis  ex  beneficio,  Garcias,  de  impens.  et  meliorat.,  XII,  71.  Nec  veniunt 
in  considerationem  expensae  voluptuariae.  Cf.  in  « Perfice  Munus » 
1927  fasc.  Nov.  p.  825  doctam  elucubrationem  circa  —  i  migliora- 
menti  recati  a  un  beneficio  e  il  diritto  di  compenso  —  P .  Bondini • 

(2)  Etiam  contributiones  occasione  belli. 

prietate  tuenda  esset,  indemnis  fieri  deberet.  Si  pro 
fructibus  et  proprietate  simul  solum  pro  rata  tenetur 
beneficiarius.  Si  vectigalia  solvit  pro  praedecessore 
contra  ipsum  actione  gaudet  (Lex  5  in  fine;  de  cen- 
sib.).  Habentur  sumptus  connexi  cum  perceptione 
fructuum,  alimenta  bestiis,  stipendia  operariis,  prae¬ 
ter  reparationes  ordinarias  domibus  ruricularum  co¬ 
lonorum  et  stabulis,  substitutio  plantarum  in  fundo, 
ovium  in  armento,  contributiones  societatibus  qui 
indemnitatem  tutantur  occasione  tempestatum,  in¬ 
cendiorum  etc.  Serafini,  o.  c.,  1,  §  82 ;  D’Annibale,  l.  e. 

— . a  beneficiario  ferendi  sunt.  —  Sine  his  enim 

nec  fructus  concipiuntur  ex  quibus  emolumentum 
beneficiarius  percipit.  Ita  utimur  fruimur.  Sed  ratio 
bonae  administrationis  et  plenae  fructuositatis  exigit 
ut  et  debitores  tempore  utili  conveniantur  ut  (can. 
1523,  n.  3)  solvant.  Proinde  et  expensae  ad  hoc 
beneficiario  cedunt.  Ipsi  aestimabitur  (1.  34,  de  usu- 
fructu)  si  debitorem  sui  beneficii,  tempore  utili, 
non  convenerit,  isque  solvendo  esse  desierit.  Damnum 
pro  sui  rata,  fructu  cessante,  sustinebit,  sed  insuper 
tenetur  erga  beneficium,  can.  1476,  §  2.  Utique,  sicut 
de  lite  dictum  est,  si  conventio  debitoris  non  sit 
pro  suis  tantum  fructibus,  sumptus  sustinet  ex  parte 
tantum:  pro  ceteris  indemnis  fiet,  Non  tenetur, 
contra,  creditores  dimittere  si  res  beneficialis  hypo¬ 
thecae  sit  supposita,  nisi  in  hypothesi  quod  superflua 
habeat.  Sed  de  hoc  iam  supra  ad  can.  1476,  §  1, 
et  proprio  loco  etiam  ad  can.  1523  quem  recole 
iterum. 

§  2.  Impensae  pro  extraordinariis  domus  benefi¬ 
cialis  reparationibus ,  ab  iis  ferendae  sunt  quibus  onus 
reficiendi  beneficialem  ecclesiam  incumbit,  nisi  fun¬ 
dationis  tabiilae  aut  legitimae  conventiones  et  con¬ 
suetudines  aliud  caveant. 

Domus  beneficialis  lieic  intelligitur  quam  inco¬ 
lunt  ministri  ecclesiae  seu  beneficii,  et  in  primis  be¬ 
neficiarius.  Etenim  pluribus  in  locis,  praeter  domum, 
pro  ipso  beneficiario,  et  aliae  habentur  pro  clericis 
vel  vicariis  eius,  cum  vel  sine  cura,  sed  ecclesiae  be¬ 
neficialis  aliquatenus,  omnes,  addictis. 

Impensae  non  ordinariae  manutentionis  quae 
onus  sunt  beneficii  et  eius  possidentis  uti  usuarii 
(§  1,  3,  Inst.  de  usu  2,  5.  —  Cod.  C.  It.  Art.  527-528) 
sed  pro  extraordinariis  reparationibus,  vi  praesentis 
canonis,  iis  assignantur  quibus  onus  reficiendi  benefi- 
cialem  ecclesiam  incumbit,  nisi  fundationis  tabulae, 
conventiones  et  consuetudines  aliud  suadeant.  Et 
ratio  est  quia  domus  quam  incolunt  ministri  unum  et 
idem  fere  habetur  cum  ipsa  ecclesia:  ratione  enim 
servitii  altaris  vel  paroeciae  etc.  beneficiarius,  et  qui 
ei  in  munere  ferendo  opitulantur,  penes  ipsam  eccle¬ 
siam  decet  et  oportet  inhabitare. 

Occasione  can.  1469,  §  1,  n.  2  egimus  de  iis  quibus, 
praeter  patronum,  onus  incumbit  ex  can.  1186  refi¬ 
ciendi  ecclesias  generatim.  Iidem  sunt,  qui  pro 
extraordinariis  reparationibus  domus  beneficialis  vo¬ 
cantur.  Legendus  plane  can.  1186,  cum  can.  1469, 
§1,  n.  2,  cum  iis  (permultis)  quae  ad  hunc  reposuimus 
suo  loco. 

Notare  sufficiat,  in  canone  1186,  sicuti  in  sub- 
iecto  can.  1477,  cautum  fuisse  de  conventionibus, 
consuetudinibus,  adiecto  constituto  (probabili)  legis 
civilis,  et  subintellectu  disposito  ex  fundatione  etiam 
ex  can.  1469;  quod  tamen  passim  habetur  in  corpore 
ipsius  can.  1186,  multiplicius,  et  in  specie  n.  2.  Di¬ 
citur  can.  1186:  —  Salvis  peculiaribus  legitimisque 
consuetudinibus  et  conventionibus,  et  firma  obliga¬ 
tione  quae  ad  aliquem  spectet  etiam  ex  constituto 
legis  civilis:  Onus  reficiendi...  incumbit  etc.  — 

Etiam  considerari  debet  quod  intra  ceteros  quos 
vocat  can.  1186,  pro  catkedrali  nominat  Episcopum 
et  canonicos  (n.  1),  pro  paroeciali  qui  fructus  ex 
ecclesia  percipiunt  (n.  2),  et  quod  idem  valet  pro 
ceteris  ecclesiis  salva  proportione  (n.  3).  Proinde 
quamquam  onus  extraordinariae  reparationis  domus 
beneficialis  beneficiario  ex  canone  praesenti  non  in¬ 
cumbat,  cum  aliis  tamen  concurrit  beneficiarius  ipse, 
salvis  dispositis  ex  fundatione,  conventionibus  et 
consuetudinibus. 

§  3.  Minores  reparationes  quae  ipsi  incumbunt, 
beneficiarius  quam  primum  perficiat  ne  maiorum  ne¬ 
cessitas  enascatur.  —  Monitum,  fere  didascale,  hoc  sibi 
vult,  ut  incmia  non  pessumdentur  aedificia  eccle¬ 
siastica,  et  sciat  beneficiarius  Ordinarii  muneris  esse 
vigilare  sedulo,  quasi  de  die  in  diem,  ut  graviora 
onera  praecaveantur  beneficiis  et  ecclesiis,  mino¬ 
ribus  posthabitis  et  facilis  adimpletionis  atque  exsecu¬ 
tionis.  Sed  in  monitu,  sicut  in  omoi  re  etiam  exigua 
ad  vera  officia  pertinente,  ratio  iuris  continetur. 
Negligentia  beneficiarii,  ut  in  casu,  cum  maiorum 
reparationum  producat  necessitatem,  ex  se  iniuste 
gravamen  affert  iis  qui,  ut  supra  visum  est,  vocantur 
a  lege,  si  de  extraordinariis  reparationibus  postea 
agatur.  Diximus  per  se,  quia,  si  solvendo  est  bene¬ 
ficiarius,  ipsemet  teneretur  de  sua  negligentia  vel 
culpa,  tenore  canonis  1476,  §  2. 

In  iure  Italico,  beneficiarius  tenetur  non  modo  ad  conser¬ 
vationem,  sed  ad  meliorationem  patrimonii.  Art.  40  reg.  23 
Maii  1918.  Quoad  reparationes  immobilium  tenetur  ad  ordi¬ 
narias  et  etiam  ad  extraordinarias  quae  ex  sui  negligentia 
proveniant.  Art.  501  C.  C.  Si  extraordinarias  perfecerit  non 
obligatorias  non  potest  exquirere  compensationem.  Ecclesiae 
et  adnexa  pro  cultu  excipiuntur  a  taxis,  leg.  7  Iun.  1877. 

Quoad  lites  tenetur  normis  datis  usufructuario  ex 
art.  510  Cod.  Civ.,  idest  eas  sustinere  debet  tum  pro  ipso  usu- 

fructu  quam  pro  re  in  proprietate.  Eo  negligente  Oeconomus 
Gen.  eum  substituit,  art.  23  Teg.  23  Maii  1918.  Tenetur  ad 
taxas  pro  fundis  et  aedificiis  frugiferis.  Beneficiarius  si  res 
ferat  potest  petere  —  gratuitum  patrocinium.  —  Cf.  De  Alex., 
225.  —  Fino,  o.  c.,  p.  37.  —  Beneficia  autem —  congruata  — 
R.  D.  2  Febr.  1922  —  excipiuntur  a  taxa  —  di  manomorta  — 
vi  R.  D.  in  data  30  Decembris  1923  —  Gazz.  Uff.,  17  Maii  1924. 

Quoad  extraordinarias  reparationes  vel  novas  aedifica¬ 
tiones  collabentium  ecclesiarum,  leg.  30  Martii  1865.  leg. 
com.  14  febr.  1915  tenentur  municipia  si  aliunde  provideri 
nequeat.  Parochus  concurrit  quatenus  ei  sit  possibile.  Berto- 
lotti,  II  parroco  it.  etc.,  6. 

—  In  iure  Austriaco  beneficiarius,  cum  explicite,  ut  vi¬ 
dimus,  ei  qualitas  usufructuarii  recognoscatur,  tenetur  ad 
diligentem  conservationem  patrimonii  benef.  et  ei  pertinen¬ 
tium  iuxta  inventaria  acceptata  —  cit.  lex  1874;  lex  episco¬ 
palis  1856,  §  14.  Heredes  quoque  tenentur  ad  damna.  Cod.  Civ., 
1337. 

Relate  vero  ad  ecclesias  et  adnexa,  Status  refectionibus 
vel  restaurationibus  concurrit  pro  quota  —  patrono  —  spe¬ 
ctante.  Primus  vocatus  est  ipsum  patrimonium  beneficiale, 
quatenus  superflua  possideat  —  sustentationi  beneficiarii  et 
necessariis  ad  exercitium  cultus  ■ — •  (lex  1874,  40,  57).  Galante, 
o.  c.,  598. 

—  In  Gallia  vi  const.  Maximam  est  Associationis  Dioece- 
sanae  providere  id  omne  quod  respicit  acquisitionem,  locatio¬ 
nem,  administrationem  immobilium  sive  ad  cultum  sive  ad 
habitationes  ministrorum.  Idem  valet  de  praediis  frugiferis 
si  de  iis  agendum.  Art.  III,  1-2;  art.  XVII-Xyill-XIX. 

—  Id  Hispania  vi  concord.  1753  et  1851  habentur  sup¬ 
pressae  mediae  annatae:  item  praevidetur  quod  reparationes 
necessariae  palatio  episcopali  et  pertinentibus  ad  mensam 
aedificiis  perfici  debent  reditibus  vacantiae. 

* 

*  * 

Can.  1478.  Ordinarius  loci  obligatione  tenetur  advi¬ 
gilandi  etiam  per  vicarios  foraneos  ut  beneficia- 
lia  bona  conserventur  et  rite  administrentur. 

Descendit  a  iure  nativo  ecclesiae  in  can.  1495 
sancito,  etiam  pro  ecclesiis  particularibus,  §  2,  quo¬ 
rum  cura  est  penes  Ordinarium.  Dicitur  eo  loci, 
§  1:  —  Ecclesia  catholica  et  Ap.  Sedes...  ius  habent 
libere  et  independenter  a  civili  potestate  acquirendi, 
retinendi  et  administrandi  bona  temporalia  ad  fines 
sibi  proprios  prosequendos  — ;  §  2  autem:  — Etiam 
ecclesiis  singularibus...  ius  est,  ad  normam  sacrorum 
canonum,  bona  temporalia  acquirendi,  retinendi  et 
administrandi.  — 

Ius  et  officium  autem  Ordinarii,  pro  singularibus 
ecclesiis,  habetur  ex  can.  1519  in  quo  dicitur  §  1 : 
—  Loci  Ordinarii  est  sedulo  advigilare  administra- 
tioni  omnium  bonorum  ecclesiasticorum  quae  in  suo 
territorio  sint  etc.  — ;  §  2:  —  ...  Ordinarii,  opportune 
editis  peculiaribus  instructionibus...  universum...  ne¬ 
gotium  ordinandum  curent.  —  Cfr.  et  cann.  1520, 
1521. 

Quod  omne,  veteribus  iuris  ecclesiastici  fontibus, 
perspectum  habetur.  Praeter  alia  quae  directe  de 
Papa  sunt;  sume  quae  habet  Synodus  Eomana  sub 
Symmaco ,  cap.  IV :  « Provida  sententia  modis  omni¬ 
bus  reservari  placuit  et  in  irritum  deduci  ne  in  exem¬ 
plum  remaneret  praesumendi  quibusdam  laicis  quam¬ 
vis  religiosis  et  potentibus,  in  quacunque  civitate 
quolibet  modo  de  ecclesiasticis  facultatibus  aliquid 
distrahendo  decernere  quarum  solis  sacerdotibus 

disponendi  indiscussa  a  Deo  cura  commissa  docetur  ». 
Quoad  Episcopos  autem  in  specie,  in  ipsis  (ita) 
canonibus  Apostolorum-  Can.  XXX YTJ  habetur: 
«  Omnium  rerum  ecclesiasticorum  Episcopus  curam 
gerat  et  eas  administret,  tanquam  Deo  iubente  ». 
Can.  autem  XLI  « Praecipimus  ut  in  potestate  sua 
Episcopus  Ecclesiae  res  habeat ».  Quod  idem  habent 
Cone.  Antiochenum  —  Aquisgranense  sub  Stephano  V 
(816)  —  Moguntinum  sub  Leone  IV  (847).  Concilium 
autem  Lateranense  I  sub  Callisto  III  (1122)  edicit: 
«  Omnium  negotiorum  ecclesiasticorum  curam  Epi¬ 
scopus  habeat,  et  ea  velut  Deo  contemplante,  dis¬ 
penset  ».  Vide:  Cone.  Trid.,  sess.  XXII,  de  ref., 
cap.  9.  —  Conf.  et  c.  II,  c.  XVI,  q.  7.  —  Ep.  En- 
cicl.  Pii  IX  Cum  nuper ,  20  Ian.  1858;  Leonis  XIII 
Constanti  Hungarorum,  2  Sept.  1893  (1). 

Dicitur  in  canone:  Ordinarius...  obligatione  te¬ 
netur  advigilandi  etiam  per  vicarios  foraneos.  —  Uti 
iam  diximus,  ipsius  Ordinarii  est  videre  quomodo 
quae  sui  muneris  sunt  in  re  subiecta  possit  explere, 
sed  citatus  can.  1519  loquitur  de  peculiaribus  in¬ 
structionibus  ;  canones  autem  1520-1521  multiplicibus 
decretis  adiumentis  et  ipsi  relinquunt  seligere  viros 
idoneos.  Congrue,  propterea,  praesens  canon,  quam¬ 
quam  indeterminate,  quoad  beneficia,  Ordinarios 
edicat  ut  provideant  vigilantiae  debitae,  vicarios 
etiam  foraneos  ipsis  indigitat,  uti  providos  adiutores. 
Favore  iuris  in  dies  excrevit  horum  potestas;  et  per 
Codicem  fuit  notabiliter  (2)  aucta. 

Insident  locis,  et  Episcopis  veridica  possunt 
afferre  facile:  eorum  monita  exsequi  fideliter  et  cito. 


(1)  \ide  Pontif.  Rom.,  fcit.  Ordo  ad  vigilandas  parochias.  —  S.  0. 
de  Prop.  Fid.,  1  Apr.  1816. 

(2)  \  ide  nostrum  opusc.  De  Synodo  Dioecesana,  Taurini,  Ma- 
rietti,  1922,  ad  can.  358. 

29  —  PlSTOCOHI,  De  Re  Beneficiali. 

De  his  Adde  cap.  8,  tit.  VIXI,  lib.  II,  de  Personis 
et  alio.  Sed  in  specie,  can.  447,  §  1  haec  habet:  —  Vi¬ 
cario  foraneo...  ins  et  officium  est  invigilandi  potis¬ 
simum:  ...  4°  Num...  bona  ecclesiastica  diligenter 
administrentur  etc.  —  Dicitur  generatim  —  bona 
ecclesiastica  — ,  et  beneficialia  proin  complectuntur. 

Subiungit  canon:  .  ut  beneficialia  bona  conser¬ 

ventur  et  rite  administrentur.  —  Conservatio  secumfert 
ne  illegitime  bona  quaevis,  can.  1497,  beneficialia  alie¬ 
nentur  (de  qua  vetita  alienatione  cann.  1530  et  seqq.), 
neve pessumdari  vel  destrui  sinantur,  cann.  1476, 1523, 
et  in  specie,  huius,  numeri  1,  3, 4.  Recta  administratio 
exigit,  tenore  cap.  9,  sess.  XXII,  de  ref.,  Cone.  Trid., 
et  can.  1523  speciatim  nn.  2, 5, 6,  et  sequentis  can.  1479, 
ut  ita  disposita  continuo  sint  omnia  quae  administra- 
tionem  ingrediuntur,  quod,  nulla  lege  per  beneficia¬ 
rium  infracta  vel  obliterata,  bonum  beneficiale  in¬ 
demne,  pro  semper,  habeatur,  non  modo,  sed  et  in 
dies  proficiat. 


* 

*  * 

Can.  1479.  In  locatione  bonorum  beneficialium  anti¬ 
cipatae  solutiones  ultra  semestre  prohibentur  sine 
licentia  Ordinarii  loci,  qui  in  casibus  extraordi¬ 
nariis  congruis  praescriptionibus  caveat  ne  talis 
locatio  in  damnum  vergat  loci  pii  aut  successorum 
in  beneficio. 

Administrator  bonorum  ecclesiasticorum,  titulo 
beneficii,  sicut  quivis  alius  eorundem  bonorum  admi¬ 
nistrator  cum,  per  contractus,  munus  sibi  concredi¬ 
tum  adimplet,  servare  tenetur  ex  can.  1529  —  Quae 
ius  civile  in  territorio  statuit  de  contractibus  — ,  alias 


DE  IURIBUS  ET  OBLIGATIONIBUS  BENEFICIARIORUM  451 

nil  faceret  in  utroque  foro.  Insuper  vetatur  a  can.  1540 
immobilia  sine  licentia  speciali  Ordinarii  locare, 
propriis  administratoribus  eorumque  coniunctis  etc. 
Contractus  autem  locationis  fundi  ecclesiastici  (1) 
fieri  debet  ad  normam  can.  1541,  quem  videas; 
fundi,  inquam,  rustici  et  urbani,  et  per  publicam  lici¬ 
tationem,  can.  1531,  aut  aequivalens.  In  can.  1532 
et  1541  normae  et  sollemnitates  indicantur  pro  fa¬ 
cultate  a  Superiore  obtinenda  iuxta  valorem  loca¬ 
tionis  et  tempus  quo  durabit;  a  can.  1530  ad  1533 
sollemnitates,  ad  contractum,  ceterae.  In  can.  1534 
habetur  actio  quae  competit  ecclesiae  si  debitae  sol¬ 
lemnitates  posthabeantur.  Pretium  autem  de  quo 
can.  1532,  §  3  est  valor  secundum  probos  viros  et  ex 
hoc  recurritur  vel  non  ad  Ap.  Sedem:  Interpr.  au¬ 
thentica  Emi  Gasparri,  24  Nov.  1920.  Locatio-Con- 
ductio  est  «  contractus  bilateralis  consensualis  quo 
partium  una  (idest  locator)  se  obligat  alteri  (con¬ 
ductori)  cedere  vel  procurare  usum  vel  fructum  rei, 
aut  opera  personae  pro  certo  pretio  vel  mercede». 

Licet  rerum  beneficialium  seu  bonorum  fructus 
vel  usum  ita  cedere?  Iam  ex  dictis  affirmativa  patet 
responsio,  dummodo  locatio  fiat  iure,  salvis  idest 
sollemnitatibus  et  normis  de  quibus  canonibus  ci¬ 
tatis  et  praesenti.  « Ees  temporales  Ecclesiae  (ait 
cl.  Santi)  (2)  quae  usum  praestare  possunt  aut  fru¬ 
ctum  absque  periculo  simoniacae  pravitatis,  locationis 
obiectum  possunt  constituere  ». 

Quod  tamen  non  ita  intelligendum  est  ut  cen- 


(1)  Pro  emphyteusi,  quae  similis  est  locationi,  vide  can.  1542,  et 
nostrum  studium  penes  «  Perfice  munus »  1927  pag.  742  -  DelVenfiteusi 
-  ubi  in  claro  ponitur,  relate  ad  modum  redemptionis  eiusdem,  non 
aliqualis  coincidentia  Responsionis  S.  C.  C.  13  Ian.  1923,  cum  italica 
lege  11  Iun.  1925. 

(2)  Lib.  III,  tit.  18,  4. 

seatur  res  favorabilis  omnino,  tenore  imis.  Locatio, 
conductio  de  qua  sermo  est  species  alienationis  (1) 
cui  infensa  summopere  fuit  lex  ecclesiastica,  semper. 
Causae,  propterea,  requiruntur  quae  negotium  huius- 
modi  suadeant  in  bonum  Ecclesiae  vel  beneficiati 
cessurum.  Et  si  de  fundis  rusticis  agatur  distantia  e 
situ  ecclesiae  vel  beneficiati  et  consequens  difficultas 
illa  recte  administrandi  vel  excolendi,  inter  probatas 
equidem  causas  habetur.  Yide  cap.  Sine  exceptione, 
Decret.,  II,  c.  XII.  Sed  canon  de  quo  sermo  speciem 
effingit  locationis  cum  solutionibus  anticipatis,  et 
edicit:  —  In  locatione  bonorum  beneficialium  antici¬ 
patae  solutiones  ultra  semestre  prohibentur  sine  li¬ 
centia  Ordinarii  loci...  — Xulla  fit  distinctio  relate  ad 
tempus  ad  quod  contractus  locationis  protrahatur. 
Satis  est  sensu  canonis  quod  anticipata  solutio  in¬ 
terveniat.  Quoad  tempus  permulta  antea  habebantur 
circa  triennium  interveniens,  potissimum  ex  const. 
Ambitiosae  Pauli  II,  an.  1467,  in  qua  Pontifex  re¬ 
colens  statuta  Conciliorum  Sylvanectensis  sec.  ix  — 
Aurelian ensis  III  —  Ludgunensis  IY  an.  1055  etc. 
decreverat:  «Locationem  et  conductionem  ultra  trien¬ 
nium...  fieri  prohibemus  ».  Quae  constitutio  a  succes¬ 
soribus  Pontificibus  indesinenter  fuit  confirmata, 
et  videas  const.  Iniunctum  Pauli  IV  an.  1556, 
const.  Provida  Pii  IV  an.  1560,  Humanae  salutis 
Urbani  VIII  in  qua  decernit  Pontifex :  «  Ultra  trien¬ 
nium  locare  seu  conducere  non  audeant  vel  prae¬ 
sumant...  et  si  fieri  contigerit...  effectu  omnino 
(negotium  eiusmodi)  carere  debere  ».  Hodie  per  cano- 
nem  1541  res  tota,  quoad  tempus  locationis,  normam 


(1)  In  cap.  Nulli  «Alienationis  autem  verbum  continet  conditio¬ 
nem,  donationem,  venditionem,  permutationem  et  emphyteusis  per¬ 
petuum  contractum  »,  Pauli  II  Ambitiosae. 

sumit,  et,  infra  vel  ultra  novennium  locatio  locum 
habeat,  dantur  sollemnitates  et  regulae  quae  ad  va¬ 
liditatem  contractus  servari  debent.  Qui  canon  1541, 
§  2,  praesentem  can.  1479  recolit  et  urget: — Pro 
locatione  bonorum  ecclesiasticorum  servato  prae¬ 
scripto  can.  1479  etc.  — 

Itaque  anticipatas  solutiones  de  quibus  sermo 
attendentes,  quae  Triden tinum  habet  sess.  XXY, 
de  ref.,  cap.  11  videamus.  Statuitur  eo  loci:  «Magnam 
ecclesiis  perniciem  afferre  solet,  cum  earum  bona, 
repraesentata  pecunia,  in  successorum  praeiudi- 
ciuin  aliis  locantur.  Omnes  igitur  hae  locationes,  si 
anticipatis  solutionibus  fient,  nullatenus  in  praeiudi- 
cium  successorum  validae  intelligantur:  quocumque 
induito,  aut  privilegio  non  obstante  etc. ».  Quae  norma 
urgetur  in  decr.  S.  Congr.  Cone,  in  causa  Parmen., 
7  Oct.  1602,  n.  IV  in  quo  habes:  «Placet  etiam  ut  red¬ 
datur  prohibitio  locationis  omnium  locorum  piorum 
ultra  triennium  anticipata  solutione  ».  Idem  sine  tem¬ 
poris  limitatione  Benedictus  XIV  in  const.  Univer¬ 
salis  ecclesiae ,  19  Aug.  1741:  « Interdicimus...  omnibus 
clericis...  vendere  vel  distrahere...  beneficiorum... 
reditus  vel  proventus,  vel  ad  vitam  vel  4n  longum 
tempus,  recepta  ab  emptore  per  unam  vel  plures  so¬ 
lutiones  pecuniarum  quantitate  quam  ipsi  benefi- 
ciati  per  eiusdem  temporis  vel  vitae  spatium  proba¬ 
biliter  consequi  potuissent...  etc.:  omnes  huiusmodi 
contractus...  cassamus,  irritamus,  annullamus  »  (1). 

Patio  horum  omnium,  sicuti  canonis  cui  incum¬ 
bimus,  evidens  est:  anticipatae  solutiones,  praeter 
aleam,  saepe  sapiunt  et  continent  quid  improbatae 


(1)  Etiam,  Pontifex,  vult  praecaveri  status  —  egestatis  et  inopiae 
—  clericorum  qui  subito  consumpserint  pecuniam  anticipatam  con¬ 
tractu  interdicto  et  improbato. 

simoniae;  sed  potissimum  probabile  (1)  detrimentum 
praeseferunt  successoribus  in  beneficio;  et  communiter 
doctores,  ante  Codicem,  tradebant  non  teneri  ge- 
neratim  beneficiarium  stare  locationi  sui  praede¬ 
cessoris  si  nomine  proprio  locasset  (2)  et  in  sui  uti¬ 
litatem  fructus  vel  reditus  beneficii  etsi  ad  tempus 
a  iure  permissum  et  ipse  ante  illud  expletum  de¬ 
cessisset,  teneri  vero  si  locatio  legitime  facta  esset 
nomine  Ecclesiae,  ita  quod  Barbos  a  quadruplicem 
lianc  conditionem  exquiri  doceret,  ut  successor  te¬ 
neretur  stare  locationi  per  antecessorem  peractae: 
1°  ut  esset  facta  nomine  Ecclesiae;  2°  si  pro  Ecclesiae 
utilitate;  3°  si  pecunia  recepta  sit  impensa  et  con¬ 
versa  pro  Ecclesia  eadem;  4°  si  in  negotio  locationis 
auctoritas  Superioris  intervenerit  (3). 

Sed  praesens  canon  non  vetat  absolute  anticipatas 
solutiones :  licitae  sunt  intra  semestre  et  quidem  absque 
licentia  Ordinarii  per  se.  Diximus  per  se:  si  enim 
agatur  de  contractu  etiam  ultimae  speciei,  idest  qui 
tenore  can.  1541,  §  2,  n.  3  non  excedat  mille  libellas, 
et  non  ultra  novennium  duret,  monitio  Ordinarii, 
saltem,  requiritur.  Pro  ceteris,  Superioris  consensus 
semper  exquiritur  pro  toto  negotio  locationis,  proinde 
etiam  conditiones  adiectae  v.  g.  ea  de  anticipata  per 
semestre  solutione,  cadunt  sub  imperio  Superioris 
concedentis,  si  in  contractu  excribantur.  Quod  tamen 
minime  vetat  beneficiarium  cum  locatario  pactum  ad- 
iectum  extrinsece  pro  hac  conditione  suo  marte  per¬ 
ficere  posse.  Ultra  semestre  autem  semper  requiritur 


(1)  Optime  hoc  loco  adnotat  cl.  Vermeersch,  l.  c.,  803,  «  difficilis 
restitutio  petenda  esset »  ab  heredibus  praemortui  beneficiati. 

(2)  Card.  de  Luca,  Disc.  de  loc.,  25:  «Resoluta  per  mortem  aut 
dimissionem  possessione  (beneficii)  omne  ius  (beneficiario)  resolutum 
dicitur » . 

(3)  De  offlc.  et  pot.  Episcopi  Allegat.  94. 

licentia  Ordinarii  loci  pro  quocunque  ex  contractibus  ~ 
locationis  de  quibus  cit.  can.  1541,  nisi  interve¬ 
niat,  iuxta  §  2,  n.  1  eiusdem,  beneplacitum  Apo- 
stolicum. 

Prosequitur  canon: . qui  (Ordinarius)  in  casibus 

extraordinariis  congruis  'praescriptionibus  caveat  ne 
talis  locatio  in  damnum  vergat  loci  pii  aut  successorum, 
in  beneficio. 

Equidem  casus  permulti  dari  possunt  in  quibus 
anticipata  solutio  ultra  semestre  ni  peropportuna, 
necessaria  prorsus  habeatur.  Si  beneficiarius  ab 
Episcopo  v.  g.  clero  carente,  post  multas  aerumnas 
demum  conquisitus  et  institutus  pauper  exstet  et 
impar  sustinendo  onera  administrationis  paroeciae 
cultus  publici,  operum  ministerii  sacri  etc.;  si  urgeant 
collabenti  ecclesiae  non  patronatae  reparationes  etc. 
Anticipata  et  subita  solutio  magnae  vis  pecuniae 
ex  bonorum  beneficialium  locatione,  servatis  ser¬ 
vandis,  videri  potest  unica  ratio  providendi.  Propte- 
rea  ex  praesenti  canone  Ordinario  fit  facultas  eam 
ultra  semestre  indefinite  auctorizandi  (1). 

Edicitur  tamen:  ut  in  casibus  his  extraordinariis 
congruis  praescriptionibus  caveat  ne  talis  locatio  in 
damnum  vergat  loci  pii  aut  successorum  in  beneficio. 
Quod  ita  est  intelligendum,  ut  per  anticipatam  so¬ 
lutionem  beneficio  ne  restet  quod  necessarium  est  in 
tuto  poni,  pro  ordinaria  gestione  eius,  pro  exigentiis 
cultus  publici  tutandis,  pro  congrua  ministri  sus¬ 
tentatione,  ministri  quidem  praesentis,  et,  ex  suc¬ 
cessione  eventuali,  futuri,  si  impendi  debeat  statim, 


(1)  De  iusto  autem  pretio  in  locationibus  quibusve,  attendi  de¬ 
bet  sedulo:  Responsio  P.  Comm.  ad  Interpr.  canones  24  Nov.  1920, 
ex  qua  pretium  de  quo  in  can.  1532  §  3;  est  id  quod  a  peritis 
datur,  non  quod  attingitur,  etsi  humanum,  in  licitatione:  facultates 
petendae  ex  illo  propterea  indigitantur.  Cf.  Monitore  1920  pag.  305. 

ut  supra  diximus,  quod  ex  tali  contractu  statim  lu¬ 
cratur.  Faciunt  cum  debita  proportione  in  hunc  lo¬ 
cum  quae  de  alienationibus  generatim  habet  c.  Sine 
exceptione ,  Decret.  II  Pars,  causa  XII,  quaest.  II, 
c.  3 :  «  Decernimus  ne  quis  Episcopus  de  rebus  eccle¬ 
siae  suae  quidquam  donare,  vel  commutare  vel  ven¬ 
dere  audeat,  nisi  forte  aliquid  horum  faciat,  ut  me¬ 
liora  prospiciat »  et  quae  Paulus  II  in  const.  1465, 
Cum  in  omnibus  decernit:  « Is  vero  qui  dolo...  scienter 
in  detrimentum  ecclesiarum...  alienationem  fieri  pro¬ 
curaverit  etc.  sententiam  excommunicationis  in¬ 
curret...  etc.  ». 

Irnmo  est  per  Ordinarium  quod,  forte  antea, 
contractus  eiusdem  confectus  per  plurimos  annos, 
debeat  declarari  exstinctus,  adveniente  termino  prae¬ 
stituto.  Eius  enim  officii  est  ad  normam  iuris  com¬ 
munis  redigere  ea  quae  tantum  extraordinariis 
causis  exstantibus  per  exceptionem  sunt,  vel  per  se 
vel  per  decessores  in  officio,  indulta.  In  quo  haec  re¬ 
gula  tenenda  est  ad  computandos  annos  locationis, 
quod  fructus  inspiciatur  non  terminus  ex  tempore 
praeterlapso.  In  locatione  enim  utilitas  venit  in 
considerationem  et  annus  frugiferas,  non  annus  na¬ 
turalis.  Quapropter  si  res  locata  vel  fundus  eius  sit 
conditionis  ut  vel  fructus  regulariter  percipiatur  non 
annuatim  ut  v.  g.  sylva,  caedua,  vel  etiam  mala  sorte 
aliquibus  ex  annis,  ex  statutis  contractu,  fructus  non 
sit  reapse  perceptus,  anni  computandi  sunt  ex  rea- 
libus  fructuum  perceptionibus  (1),  cfr.  c.  3  et  1.  15, 
fragm.  de  locat,  et  conduct .,  §  2. 

Illud  demum  notare  est  semestre  accipi  debere 
pro  una  vice  tantum,  sensu  canonis,  non  pro  quovis 
anno  locationis. 


(1)  Sebastianelli,  368. 

In  iure  Italico,  cum  sit  regula  omnes  actus  debere  auctori- 
zari  qui  simplicem  administrationem  excedunt,  etiam  ad  lo¬ 
cationem  auctorizatio  civilis  requiritur.  Locatio  autem  bonor. 
beneficialium  in  specie  exquirit  auctorizari,  si  sit  ultra  no¬ 
vennium.  Art.  1572  Cod.  Civ. ;  R.  Decr.  1  Aug.  1920  (1). 

—  In  iure  Austriaco  cum  beneficiarius  repraesentet  be¬ 
neficium  uti  vere  usufructuarius  ipsi  est  curae  et  de  frugifera 
locatione  disponere,  tamen  applicantur  in  his  negotiis  dispo¬ 
sitiones  quae  communes  sunt  personis  sub  tutela  positis. 
Praeter  leges  communes,  attendendae  sunt  leges  dictae  epi¬ 
scopales  anni  1856.  Post  Italicam  occupationem  1919  res  huius- 
modi  gestae  fuerunt  pro  Venetia  Iulia  et  Tridentina  normis 
de  quibus  DD.  LL.  4,  24  Iulii  1919  quae  transitoria  usque 
adhuc  habentur. 

—  Pro  Gallia,  Associatio  Dioecesana  negotium  locationis 
peragit  iure  sibi  competente  ex  Art.  III,  n.  1,  2,  4  Statutor. 
supra  cit.,  salvis  tantummodo  praescriptionibus  iuris  Gallici 
vigentis  et  communis. 

—  In  Bavaria  (art.  10,  /.  Concordati  1925)  Status  supplet 
fundos  necessarios  ad  manutentionem  ecclesiarum  si  (bona 
beneficii  imparia  ad  hoc  fiant. 


* 

*  * 

Can.  1480.  Annui  reditus  beneficii  inter  successorem 
et  antecessorem  eiusve  heredes,  in  casu  obitus , 
pro  rata  temporis  quo  beneficio  uterque  deservierit , 
distribuantur ,  omnibus  proventibus  et  oneribus  cur¬ 
rentis  anni  computatis ,  nisi  legitima  consuetudio 
aut  peculiaria  statuta  rite  approbata  alium  iustae 
compositionis  modum  induxerint. 

Quia  vi  canonum  1472-1473  reditus  beneficii  be¬ 
neficiario  obveniunt  ut  fructus  laboris,  suo  marte 
descendit  eosdem  pro  tempore  quo  munera  benefi- 
cialis  officii  obivit  eidem  pertingere,  atque  ius  in  eos 


(1)  Cf.  citatas  iuris  Italici  dispositiones  in  notis  ad  praec.  can.  1470. 


458 


TITULUS  XXV,  CAPUT  V. 


transferre  in  heredes,  si  obitu  interveniente  a  be¬ 
neficio  discessit.  Item  dicendum  de  proventibus, 
etsi  non  stricte  beneficialibus,  sed  quae  occasione 
officii  sint  comparati  necdum  possessi  vel  exacti;  ut 
iura  stolae  etc.  et  pro  utrisque  onera  sunt  attendenda 
et  compensanda  pro  quibus  solutio  pecuniae  neces¬ 
saria  nondum  sit  perfecta.  Pragmaticum  valorem 
continet,  proinde,  hoc  canonis  didascale. 

Sed  dum  nil  advertendum  occurrit  relate  ad 
distributionem  inter  successorem  et  antecessorem, 
cum  agitur  de  heredibus  denuo  recolenda  obve¬ 
niunt  quae  de  peculio  clericorum  sunt  superius  ad 
can.  1473  delibata.  Ideo  tenore  legis  canonicae  licet 
ad  heredes  transferre  rationes  acquisitas  super  re¬ 
ditus  beneficii  exstantes  post  mortem  pro  rata  ser¬ 
vitii  beneficio  praestiti,  quia  equidem  beneficiarius 
pro  eo  quod  suum  est  ex  iustitia,  repraesentatur 
per  heredes,  sed  insuper  quia  non  modo  legitime 
disponit  de  peculio  patrimoniali,  industriali,  parsi- 
moniali  (1)  sed  et  de  ecclesiastico  quod  comparatur 
proventibus  beneficii  superfluis,  seu  vi  muneris  be- 
neficialis  (cap.  9,  de  test.).  In  quo  distinctio  habenda 
est,  et  quidem  multiplex.  Nam  cum  agitur  de  obven¬ 
tionibus  quae  non  sint  dos  beneficii,  can.  1410,  quam¬ 
quam  ex  se  nutantes,  equidem  successores  ex  here¬ 
ditate  sua  faciunt  simpliciter;  sed  cum  agitur  de 
obvenientibus  vel  fructibus  ex  dote  beneficii:  ex 
fundis  vel  alio,  non  plus  iuris  heres  acquirit  quam  is 
a  quo  ius  recipit.  Canon  1473  disponit  pro  erogatione 
fructuum  bonorum  beneficialium  qui  sint  superflui 
honestae  sustentationi,  favore  pauperum  et  piarum 
causarum,  concesso  pro  necessario  ad  dictam  susten¬ 
tationem,  tantummodo,  iure  utendi  fruendi  benefi- 


(1)  Santi,  1.  III,  tit.  XXV,  2. 

ciario.  Exinde,  venit,  etiam  heredibus,  obligatio 
impendendi  superflua  si  adsint,  ad  eundem  finem. 
Quae  superflua  partem  constituere  possunt  eorum 
quae  pro  rata  temporis  pertingunt  beneficiario  de¬ 
mortuo,  et  ipsi  quatenus  peculium  ecclesias  tico-be- 
neficiale  manerent,  si  adhuc  in  vivis  exstaret,  sed 
cum  onere  illud  impendendi  iuxta  finem  a  legisla¬ 
tore  intentum.  Heredes,  pro  hac  parte  successionis, 
mere  exsecutores  evadunt  muneris  proprii  beneficiario 
ex  can.  1473,  scilicet  impendendi  superfluos  reditus 
pro  pauperibus  etc.  (1)  sibi  retinentes  ut  propria,  ex 
hereditate,  quae  pro  rata  temporis  fuissent,  auctori 
suo  in  successione,  necessaria  ad  honestam  sustenta¬ 
tionem.  Quod  munus  non  ex  caritate,  sed  ex  iustitia, 
ex  supra  dictis  ad  can.  1473  constat,  adimplere  tene¬ 
buntur. 

Quae  diximus,  suffragio  constant  plurimo  e  fon¬ 
tibus  iuris.  Satis  sit  memorare  quae  statuit  Iulius  III 
in  const.  Cum  sicut  nobis  an.  1550  d.  20  lulii.  Deplorata 
praxi  ex  qua  «  haeredes...  fructus  ante  obitum  bene¬ 
ficiariorum  non  exactos...  ad  suas  causas  pertinentes... 
etiam  subterfugere  (autumant) »,  disponit  «  ut  etiam 
iudicialiter  agendo  »  exigantur.  Quod  idem  Summus 
Pontifex  in  Motu  proprio  Dudum  eiusd.  anni  et  in 
altero  decernit  Cum  autem  18  Iunii  1551  edito.  Cui 
concinit  Sixtus  V  in  const.  Cum  sicut  accepimus, 
1  Ianuarii  1589.  Argumento  res  patet  etiam  ex 
c.  Ex  litteris,  de  pignoribus  deducto,  iuxta  quod 
«  quaelibet  res  ad  quamcunque  personam  transeat 
simul  cum  suo  onere  transire  censetur  »  (2).  Optime 
in  hunc  sensum  Cabassutius:  « Fructibus  ecclesiae 


(1)  Utiliter  adhibito  vicario  oeconomo,  et  admonito  saltem  Or¬ 
dinario. 

(2)  Vide:  et  c.  9  de  off.  ord.,  I,  10  in  VI0  et  S.  C.  C.,  Fabrian., 
19  Dec.  1801. 

cohaeret  destinatio  ad  pietatis  opera:  igitur  eadem 
transmittitur  destinatio  et  onus  ad  haeredes,  quem¬ 
admodum  obligatio  restituendi  quae  usurario  in¬ 
haerebat,  transit  ad  eius  haeredem  in  quantum  ad 
ipsum  de  bonis  defuncti  pervenerit,  ex  c.  Tua  nos , 
de  usuris  ».  Ceterum  si  alias,  citra  culpam  demortui 
res  se  haberet,  legitimum  evaderet  quod  Trid.  pro¬ 
hibet  beneficiariis  in  vita  degentibus,  idest:  «  Xe  res 
ecclesiasticas,  quae  Dei  sunt,  consanguineis  donent... 
eas  autem  non  distrahant,  nec  dissipent  illorum 
causa  »  (sess.  XXY,  de  ref.,  cap.  1). 

Dicitur  in  canone:  Annui  reditus.  —  Utique  ex 
parte  fructuum  beneficialium  annus  computandus  est 
ut  frugiferus,  dum  ex  parte  servitii  praestiti  annus 
computatur  ut  naturalis.  Summa  fructuum  anni  per 
duodecim  menses  dividenda  est,  et  quique  sint 
menses  in  quibus  discedens  a  beneficio  quomodo- 
cunque  servitium  praestiterit,  ipsi  vel  eius  succes¬ 
soribus  hereditate,  quota  pars  debetur. 

Dicitur  adhuc:  ...omnibus  proventibus  et  oneribus ... 
computatis .  Agitur  de  proventibus  ex  beneficio  et 
correlativis  oneribus ;  ut  taxae,  mercedes  opera¬ 
riis  etc.  non  de  proventibus  eventualibus  etsi  ex  officio 
ex.  gr.  paroeciali,  et  correlativis  oneribus,  quam¬ 
quam  non  sint  actu  discessus  a  beneficio,  exacta. 
Haec  enim  non  cumulantur  —  annuatim  —  sed  hic 
et  nunc  lucrantur  a  ministro  sacrorum. 

Demum :  urgetur  divisio  pro  rata  etc.  nisi 
legitima  consuetudo  aut  peculiaria  statuta  rite  appro¬ 
bata  alium  iustae  compositionis  modum  induxerint. 

In  quibus  advertere  est,  quoad  consuetudinem, 
eam  omnibus  requisitis  praeditam  esse  debere  ut 
valeat,  et  in  primis  ut  sit  rationabilis;  et  rationa¬ 
bilis  equidem  est  et  digna  quae  foveatur,  si  ita  dispo¬ 
nat  quod  successori  in  beneficio  dentur  potiores 

partes  in  distributione  redituum  beneficialium  qui, 
ut  superflui,  destinantur  a  ime  causis  piis;  benefi¬ 
ciarius  enim  est  ordinarius  harum  minister,  irratio¬ 
nalis  vero  et  per  Episcopum  vi  can.  5  tollenda,  si 
v.  g.  nullum  Superioris  interventum  patiatur  aut 
pati  praetendat  in  negotio  divisionis,  vel  succedenti 
beneficiario  pro  minima  aut  exigua  parte  faveat, 
eiusque  interventum  excludit  quasi  extranei  in 
disponendo,  si  casus  ferat,  pro  causis  piis  (1).  Con¬ 
suetudinis  valorem  in  huiusmodi  relationibus  admi¬ 
nistrativis,  intra  heredes  decedentis  beneficiarii  et 
successorem,  pro  veteri  iure,  recognovit  et  exacte 
proposuit  cl.  Engel  qui  (2)  docet  irrationalem  con¬ 
suetudinem  «  corruptelam  esse  non  consuetudinem, 
quia  consuetudo  ut  aliquid  valeat  debet  esse  ratio¬ 
nabilis.  Iam  vero  in  casu  quo  haeredes  accipiant  su¬ 
perflua  non  impensa  in  pios  usus,  consuetudo  ad  pec¬ 
catum  impellit:  ergo  rationabilis  non  est  nec  ullo 
iure  contra  canones  operatur  ». 

Proinde  tenore  canonis  praesentis  ea  tantum  ad¬ 
mittatur  consuetudo  in  compositione  peragenda,  quae 
sit  legitima  et  magis  faveat  Ecclesiae  aut  beneficiario, 
quam  heredibus  demortui  antecessoris. 

Sed  praeter  legitimam  consuetudinem  admittun¬ 
tur  a  canone  et  statuta  rite  approbata,  ut  alius  se¬ 
quatur  modus  compositionis  a  quo  lieic  indigitatur, 
idest  exactae  divisionis  inter  successorem  et  anteces¬ 
sorem  eius  ve  heredes. 

Statuta  rite  approbata,  pro  re  subiecta,  possunt 
dari  generalia  pro  dioecesi,  particularia  pro  eo  tantum 
beneficio  et  ecclesia.  Si  primum,  vel  sunt  lex  syno- 
dalis,  vel  lex  aut  praeceptum  decreto  Episcopi  di- 


(1)  Pro  utraque  hypothesi  recole  cit.  const.  Cum  sicut  nobis 

Iulii  III. 


(2)  Lib.  III,  tit.  XXVI,  de  testamentis. 

recte  datum;  si  alterum,  vel  item  sunt  ab  Episcopo 
pro  eo  beneficio  particularem  legem  decernente,  vel 
ab  ente  administrativo  v.  g.  fabrica  aut  confraterni- 
tate  ita  decernente,  cum  approbatione  Ordinarii. 
In  quacunque  hypothesi,  vigor  liorum  statutorum  ni 
elidi tur,  confirmatur  immo  a  canone  de  quo  sermo. 
Sed  ut  scite  etiam,  more  suo,  notat  cl.  Vermeersch  (1), 
agitur  de  statutis  ante  Codicem  in  usu.  Canon  enim 
statum  facti  legitimum  respicit,  et  exceptionem  pro 
eo  admittit,  legem  tamen  generalem  enuntiat  contra 
quam  excipi  non  licet  sine  assensu  R.  Pontificis. 
Dicit  cl.  auctor:  «Itaque  comparatis  omnibus  pro¬ 
ventibus  et  oneribus  currentis  anni,  aestimatur  quid 
re  vera  annus  completus  afferat  fructuum  benefi¬ 
ciario.  Tunc  qua  rata  anni  parte  uterque  decessor  et 
successor,  possederint  beneficium,  eadem  uterque 
fructus  istos  participat.  Id  per  se;  non  raro  enim 
statuta  usu  confirmata  aliam  compositionem  ratio¬ 
nabilem  induxerunt,  praesertim  cum  tunc  definitio 
i  uris  esset  incerta.  Post  Codicem  autem  diversus 
compositionis  modus  non  erit  sine  assensu  S.  Sedis 
rite  approbatus  ». 

Sed,  demum,  advertimus,  esto  quod  divisio  fiat 
iuxta  ius  commune  vel  iuxta  speciale,  hoc  unum 
importat  Ordinarii  vigilanti  cura  adstante  eam  peragi 
debere.  Ipsius  est  praecavere  ne  iura  Ecclesiae  vel 
pauperum  ullo  modo  pessumdentur  (2). 


(1)  L.  c.,  sot. 

(2)  S.  C.  C.,  Fabrianen.,  19  Dec.  1801. 

* 

*  * 

Can.  1481.  Deductis  cuiuslibet  generis  expensis  et 
salvo  praescripto  can.  472,  n.  1,  fructus  beneficii 
vacantis  pro  altera  dimidia  parte  accrescunt  doti 
beneficii  vel  massae  communi ,  pro  altera  cedunt 
fabricae  ecclesiae  seu  sacrario ,  salva  legitima  con¬ 
suetudine  qua  fructus  omnes  in  bonum  commune 
dioeceseos  erogentur. 

Praecedenti  canone  conditio  beneficii  pleni  in 
actn  mortis  vel  discessus  illud  possidentis  conside¬ 
ratur;  praesenti  canone  conditio  beneficii  viduati  vel 
vacui,  sub  puro  respectu  redituum  eiusdem.  Et  quod 
primum  refert,  illud  advertendum  quod  etsi  insti¬ 
tutum  spolii ,  uti  supra  ad  can.  1473  sumus  amplius 
locuti,  non  sit  ademptum  Codicis  lege,  ut  videre 
est  cann.  1298-1300,  et  quod  per  spolium  clerici 
beneficiarii  redire  debebat  praeter  utensilia  etc.  ad 
ecclesiam,  sit  per  can.  1301  tutatum,  ex  quo  §  2: 
— ...  forma  iure  civili  valida  —  per  personam  integrae 
famae  —  quae  ad  ecclesiam  pertinent  et  in  ...  domo  repe- 
riuntur  —  ei  cui  debentur  ut  remittantur,  praescri¬ 
bitur,  tamen  ipsum  ius  spolii  quale  antea,  etsi  non 
ubique,  exercebatur  a  S.  Sede,  in  sua  amplitudine  est 
tacite  remissum  (1).  Iam  antea  in  locis  in  quibus  exer¬ 
cebatur,  saltem  plurimis  eorum,  modica  taxa  vel 
favore  S.  C.  de  Propaganda  vel  localis  Seminarii,  Ca¬ 
pituli,  aut  pii  instituti  clerici  ab  eo  onere  erant  exem¬ 
pti  (2).  Proinde  quae  de  spolio  supersunt  etsi  immu- 


(1)  Monitore  Eccles.,  fasc.  Nov.  1920,  338. 

(2)  feebastianelli,  l.  c.  Ita  v.  g.  in  dioecesi  Foroliviensi. 

tatam  ostendant  intentionem  legislatoris  relate  ad  ea 
generatim,  quae  sunt  acquisita  fructibus  ex  bonis 
beneficialibus  (1)  honestae  clerici  sustentationi  su¬ 
pereffluentibus,  tamen  limitem  habent  citatis  ca¬ 
nonibus  de  spolio,  et  complemento  ex  can.  1301. 
Restat  tamen  quod  de  his  disponere  per  testamentum 
est  S.  R.  E.  Cardinalibus  privilegium,  can.  239,  §  1 
n.  1. 

Quoad  vero  pertinet  ad  beneficium  vacans,  et  ad 
eius  fructus  ita  dictos  —  intercalares  —  praesenti 
canone  statuitur :  Deductis  cuiuslibet  generis  expensis 
et  salvo  praescripto  can.  472,  n.  1,  fructus  beneficii 
vacantis  pro  altera  dimidia  parte  accrescunt  doti  be¬ 
neficii  vel  massae  communi. 

Deductis  equidem  cuiuslibet  generis  expensis: 
qui  enim  uti  utilista  vel  fructuarius  vocatur,  persona 
sit  physica  vel  moralis,  onera  sustinet  rei  fructuosae 
(frag.  27,  de  usuf .,  7,  1.  —  Cod.  Civ.  Ital.,  506-507), 
item  iacens  hereditas  per  semetipsam  onera  sustinet 

administrationi  connexa  (Dig.  27,  10;  Dig.  37  9. _ 

Cod.  Civ.  Ital.,  980,  982,  983). 

Beneficium  vacans  ex  parte  sui  analogiam  dicit 
iacenti  hereditati;  vocati  ad  eius  fructus  praesenti 
canone  similantur  utilistae  vel  fructuario.  Quod  omne 
per  vicarium  de  quo  can.  472,  n.  1  est  perficiendum, 
nisi  aliter  Superiori  paruerit,  sed  minime  per  oeco¬ 
nomos  e  civili  auctoritate  (2).  Dicitur  cuiuslibet 
generis  expensis,  idest  non  modo  quae  directe  sunt 
ordinata  ad  fructuosum  promovendum  reditum,  sed 


(1)  In  dubio,  praesumptio  est  favore  ecclesiae,  can.  1209,  §  3, 
quia  tum  relicta  censentur  comparata  reditibus  ad  eam  spectantibus. 

(2)  Pro  Italia  ubi  fructus  intercalares  debentur  oeconomo  civili 
etiam  a  coadiutore  cum  successione  (1 Mon.  Eccles.,  fasc.  Aprilis  1923, 
pag.  125),  spes  iam  effulget  bonorum  ecclesiasticorum  regimen  sit 
quamprimum  ad  Ordinarios  et  S.  Sedem  complete  rediturum. 

et  quae  pro  conservatione  aedificiorum,  pro  admini- 
stratione  late  sumpta,  pro  taxis  etc. 

Deduci  debent  expensae  ex  praescripto  can.  472, 
n.  1.  Inibi  decernitur:  — Vacante  paroecia:  1°  Ordi¬ 
narius  loci  ...  constituat  idoneum  vicarium  oecono¬ 
mum...  assignata  eidem  parte  fructuum  pro  congrua 
sustentatione.  —  Iudicio  Ordinarii,  ut  patet,  aesti¬ 
matur  quid  congrua  sustentatio  exigat,  et  quod  ipsi 
placuerit  detrahi,  propter  hoc,  e  fructibus  beneficii 
vacantis,  oportet. 

Ita,  expensis  et  necessariis  ad  dictam  sustenta¬ 
tionem,  depurata  summa  redituum  bonorum  bene- 
ficialium,  pro  tempore  vacationis  toto,  ad  eam  pro 
dimidia  parte  vocatur  dos  beneficii,  vel  massa  com¬ 
munis.  Dos  beneficii  —  quasi  iure  accrescendi  —  (1) 
per  seipsam,  massa  communis,  eodem  iure  et  modo 
quam  intelligas  quae  distributioni  subiecta  est  in 
canonicatibus,  sive  ex  ea  totum  beneficium  constet 
sive  distinguatur  a  praebenda  (2).  In  quo  distinctio 
occurrit.  Si  agatur  de  beneficio  non  canonicali  utique 
augmentum  obveniens  doti  accrescit  ei  ut  bonum 
frugiferum,  et,  uti  dicitur,  —  capitalizatur  — :  locari 
per  consequens  debet  in  titulis  frugiferis  iuxta 
cann.  1523,  n.  4;  1539,  §  2,  vel  alio,  iuxta  Ordinarii 
placitum;  non  item  si  agatur  de  beneficio  canonicali 
vel  simili,  massa  enim  distributioni  destinata  quovis 
anno  intra  praesentes  et  diligentiores  exhauritur, 
can.  395. 

Adhuc,  canon:  pro  altera  (dimidia  parte)  cedunt 
fabricae  ecclesiae  seu  sawario.  —  Quatenus  hoc  canone 
fabrica  —  administratio  bonorum  ecclesiasticorum, 
can.  1184  —  vel  sacrarium  —  locus  in  quo  sacra  ser- 


(1)  Fr.  31,  38,  53,  §  1,  de  acq.  haered.,  29,  2.  —  Gianturco,  Istit. 
Civ.,  §  113.  —  Cod.  Civ.  It.,  art.  880,  884,  944. 

(2)  Badii,  o.  c.,  574.  —  Vermeersch,  i.  c. 


30  —  Pistocchi,  De  Re  Beneflciali , 

vantur  —  opponuntur  beneficio,  id  intelligi  datur 
bona  distincta  ab  eius  dote  heic  considerari.  Ideo, 
hisce  fabricae  vel  sacrarii  bonis  accrescit  dimidia 
pars  redituum  beneficii  vacantis,  ut  supra,  depura¬ 
torum  expensis.  In  quo  item  tenendum,  minime  re¬ 
quiri  ut  recipiantur  quasi  dos  frugifera,  sed  expendi 
etiam  subito  queunt  ab  iis  quibus  id  legitime  com¬ 
petat. 

Pluries  veteri  et  novo  iure  fabrica  vel  sacrarium 
emolumenta  capiunt  a  reditibus  vacuis  possessore: 
exemplo  sint  fructus  beneficiales  amissi  a  non  resi¬ 
dentibus,  can.  2381,  n.  1  (1).  Cfr.  c.  9,  de  officio  ord., 
I,  16,  in  6o. 

Quae  cura  constans  legis  nostrae  panditur  et  in 
statuto  S.  C.  C.,  9  Maii  1874,  pro  beneficiis  plenis,  ex 
quo  habetur:  «  Parochos  aliosque  principales  ecclesia¬ 
rum  rectores,  earum  fructus  percipientes,  demptis 
congruis  alimentis,  ad  provisionem  sacrorum  uten¬ 
silium  pro  iisdem  ecclesiis  adstringi  ». 

Prosequitur  canon:  Salva  legitima  consuetudine, 
qua  fructus  omnes  in  bonum  commune  dioeceseos  ero¬ 
gentur.  —  Etiam  heic  de  consuetudine  debitis  praedita 
requisitis  agi  debet,  ut  imi  per  hunc  canonem  sta¬ 
tuto  derogetur.  Hac  tamen  stante,  fructus  omnes 
depurati  expensis,  ut  supra,  et  pro  toto  tempore  va¬ 
cationis  erogantur  in  bonum  commune  dioeceseos. 
Patet  hac  in  hypothesi  in  manus  Ordinarii  eos  pro 
adsignatione  ultima  vel  distributione  poni  debere; 
eius  enim  est  dioecesim  repraesentare  et  quae  eius 
generatim  sunt  administrare,  can.  335  etc.  Tamen 
qua  fieri  potest,  cum  de  bonis  ex  beneficiis  profluen¬ 
tibus,  seu  reditibus  eorum,  agatur,  imis  intentioni 
magis  obsequens  se  pandat  Ordinarius  in  perse- 


(1)  Cf.  17,  IX,  de  cl.  non  resid.,  III,  4. 

quendos  fines,  quos  in  erectione  pii  fundatores  sibi 
praestiterunt.  Propterea  beneficiariis  indigentibus 
primum  providebit,  ecclesiis  indecoris,  postea  ce¬ 
teris  in  Domino  (1). 


* 

*  * 


Can.  1482.  Quod  ad  mediam  annatam,  quam  vocant , 
attinet,  ea,  ubi  viget,  retineatur ,  et  'peculiaria  sta¬ 
tuta  ac  laudabiles  consuetudines  in  unaquaque 
regione  circa  eam  vigentes  serventur. 

Circa  argumentum,  de  quo  canon  praesens,  vide 
quae  generatim  statuuntur  cann.  1440,  1441  cum  iis 
quae  ad  eos  sunt  a  nobis  reposita. 

In  specie  autem  quod  in  iis  prohibitionibus  non 
contineantur  annatae  vel  mediae  annatae  iam  cl.  Santi, 
o.  c.,  lib.  III,  tit.  XII,  cum  doctorum  communi 
tradebat  n.  8:  «  Quaeritur  quid  dicendum  de  annatis 
vel  mediis  annatis  quae  exigi  solent  ab  Apostolica 
Sede  in  collatione  beneficiorum'?  Viderentur  et  hae 
comprehendi  sub  lege  explicata  qua  interdictum  est 
ne  aliquid  recipiatur  in  collatione  beneficiorum...  At 
annataram  solutio  optime  defenditur  ».  Pro  nostro 
iure  ex  Codice,  stat  praesens  canon. 

Sed  quamquam  etiam  iure  praecedenti  non  ubique 
annatae  vel  mediae  annatae  reciperentur  (2)  nunc 
earum  valor  vel  minus  ad  statuta  locorum  vel  con¬ 


ti)  In  Gallia  per  const.  Maximam ,  art.  XIX  Statutor.  cavetur 
*  ut  proventus  disponibiles  queant  constituere  fundum  parsimoniale 
ad  occurrentias  necessitatum  quibus  Associatio  Dioeces.  providet ». 

(2)  Distinguit  cl.  Manacorda,  o.  c.,  569,  annatas  quae  Camerae 
Apostolicae,  medias  annatas  quae  sacristiae  eccl.  cathedralis  solvuntur, 
pro  collatione  vel  a  S.  Sede  vel  ab  Episcopo,  et  cum  eo  ita  alii,  sed 
penes  omnes  quodvis  simoniae  facinus  ab  utrisque  eadem  i  uris  ratione 
excluditur. 

suetudines  reducitur  plene.  Et  quidem  oportet  ut 
statuta  dicta  vel  consuetudines  actu  sint  vigentes,  ut 
iuris  vigorem  prodant.  Nefas  enim  est  tenore  huius 
canonis  eas  exigere,  si  statuta  peculiaria  obsoleverint 
vel  consuetudines  legitime  sint  interruptae. 

Sunt  qui  annatas  vel  medias  annatas  penitus 
tolli  auspicantur,  ea  potissimum  ducti  ratione  quod 
clerici  ut  plurimum  indigent  necessariis,  et  vide 
Monit.  Eccles .,  fasc.  Nov.  1920,  pag.  330,  sed  etiam 
necessitates  vel  Apostolicae  Sedis  vel  fabricarum 
cathedralium  obliterari  non  oportet.  Ius  constitutum 
est  eas  sustineri,  et  merito. 

Annata,  quae  taliter,  novissimo  etiam  hoc  iure, 
exigi  potest,  ea  est  cuius  forma  perhibetur  a  Boni- 
facio  IX,  an.  1392,  scilicet:  «ut  redigendorum  ex 
omnibus  sacerdotiis,  quae  a  Sede  Apostolica  con¬ 
feruntur  vectigalium,  quae  primo  labente  anno  obve¬ 
nirent,  dimidia  pars  ad  fiscum  Pontificium  inferre¬ 
tur  ».  Est  vera  —  media  annata  —  utique  et  pro 
cathedralibus  si  ius  sit  eis,  ut  supra  dictum  est,  dis¬ 
cerpenda  et  applicanda,  iamdum  ex  praescripto  Be¬ 
nedicti  XIII  in  const.  Pius  et  misericors  anni  1725  (1). 
Quod  idem  habetur  ex  cap.  Praesenti  lib.  VI  Decret., 
tit.  XVI,  de  pactis,  c.  9  et  confirmatur  a  Trid., 
sess.  XXIV,  de  ref.,  c.  14:  «  ...  et  illis  tantum  (con¬ 
suetudinibus  et  constitutionibus),  quas  ut  laudabiles 
probaverint,  exceptis,  reliquas,  ut  pravas,  ac  scanda- 
losas,  reiiciant,  et  aboleant  »,  et  explicite  magis  a 
S.  Pio  V  in  const.  Durum  nimis  1  Iunii  1570  edicente: 
« Statuimus  ut  ubicumque  huiusmodi  fructus  et 
distributiones  fabricae  vel  sacristiae  aut  alterius 
pii  loci  usibus  ultra  semestre  tempus  reperiuntur 


(1)  Fagnanus,  c.  I,  tit.  IV,  lib.  V  quatuor  species  armatarum 
distinguit. 

concessi,  horum  dumtaxat  dimidia  pars  ipsi  sacristiae, 
vel  fabricae  aut  pio  loco  deinceps  tribuatur  etc.  ». 
Cui  praeiverat  Benedictus  XIII  in  const.  28  aprilis 
1725:  «  ...  decernimus  per  totam  Italiam  et  in¬ 
sulas  adiacentes...  ut  provisi  de  canonicatibus  et 
beneficiis  etc.  teneantur  solvere  et  respective  depo¬ 
nere  mediam  annatam  pro  fabrica  ecclesiae  cathe- 
dralis  ».  Propterea  censuit  S.  Congr.  Cone,  in  Me- 
liten.,  Martii  1586: « Decretum  c.  14  Trid.,  sess.XXIY, 
de  ref.,  et  constitutionem  S.  Pii  Y  super  eadem  re 
editam  coeteras  consuetudines  proscribentes  non 
comprehendere  consuetudinem  ecclesiarum  deser¬ 
viendi  per  annum  vel  aliquod  tempus  et  nihil  perci¬ 
piendi  interim  de  massa  grossa ,  nisi  peracto  dicto 
servitio  »,  quod  idem  habet  in  Asten.,  6  Martii  1617 
et  in  Aquilaria,  27  Apr.  1630,  rescribente:  « Episcopo 
approbante  permitti  posse  consuetudinem  et  consti¬ 
tutiones  ecclesiae  ut  unusquisque  canonicus  pro  re¬ 
paratione  ecclesiae  aliquid  solvat,  si  huiusmodi  so¬ 
lutio  non  cedat  in  usum  singulorum  ».  In  Tricaricen., 
12  Sept.  1801,  habetur:  «  Consuetudinem  vigentem 
in  cathedrali  ecclesia  admittendi  sacerdotes  in  nu¬ 
merum  participantium,  sub  lege  praestandi  primo 
anno  gratuitum  ecclesiae  servitium,  et  satisfaciendi 
Missarum  oneribus  absque  stipendio,  approbandam 
non  esse  ».  Exorbitans  est  habita  dicta  consuetudo, 
sed  principium  firmatum  est  adhuc  a  S.  Congr. 

Utique  animadvertendum,  tam  pro  solutionibus 
favore  Sedis  Apost.  quam  cathedralium  ecclesiarum 
ex  hoc  capite,  eas  hodie  prorsus  exiguas  esse  factas 
et  annatarum  vix  signum  aliquod  exstare,  quibusdam 
praesertim  in  locis;  sed  minime  hoc  refert.  In  dioe¬ 
cesibus  ubi  multae  collationes  noscuntur  haberi, 
etiam  exiguum  proventum  saepius  retrahere,  non 
indifferens  emolumentum  praestat. 

Prima  armatarum  origo  retrotrahitur  ad  Cone. 
Viennense  anni  1311,  postea  perhibetur,  praeter  ci¬ 
tatum  Boniflcium  IX,  de  iis  edicisse  Ioannem  XXII, 
Clementem  V,  Paulum  II  (Vide-  Fagnanum  l.  c.). 
Est  autem  Cone.  Constantiensis,  habiti  an.  1415,  de¬ 
fensio  annatarum  (1)  contra  eas  simoniae  incrimi- 
nantes,  praesertim  e  Gallicanis.  De  qua  re  ita  cl.  Ma- 
nacorda  postquam  annatarum  sinceram  notionem 
praemiserat,  o.  c.,  569:  «  Solvuntur  nullo  praecedente 
pacto,  ideoque  absque  umbra  labis  simoniacae.  Xon 
enim  annatae  locum  habent  pretii  concessionis  be¬ 
neficii,  sed  est  quoddam  tributum,  quod  ex  iusto  ti¬ 
tulo  solvitur  Primae  Sedi  in  ipsa  beneficii  colla¬ 
tione.  Idem  dicendum  de  mediis  annatis,  quae  pro 
una  vice  exiguntur  in  cathedralibus  etc.  ».  Rationes 
autem  illud  exigendi,  sunt  pro  R.  Pont,  ut  satisfa¬ 
ciat  decori  R.  Curiae,  S.  R.  E.  Cardinalium,  exigentiis 
•  Ecclesiae  Universalis;  pro  Cathedralibus  necessi¬ 
tates  occurrentes,  quibus  cum  ceteris  e  clero  vel 
laicis  par  est  concurrant  in  primis  beneficiati  (2). 


* 

*  * 

Can.  1483.  -  §  1.  Bona  mensae  episcopalis  ab  Episcopo 
diligenter  administrentur. 

§  2.  Domus  episcopalis,  sarta  tectaque  conser¬ 
vetur  et,  si  opus  sit,  restauretur  et  reparetur  im- 


(1)  Sebastianelli,  l.  c.,  246. 

(2)  S.  C.  C.,  Camerincn.,  3  Iulii  1852.  Desumi  autem  debet 
«  inedia  annata  »  etiam  computata  in  dote  beneficiati  <•  congrua  »  quae 
a  Gubernio  recipiatur.  Reducibili  ab  iis  quae  supra  de  dote  disputa  - 
vimus  ad  can.  1410.  In  argumentum  vide  Lardone  in  «  Perfice  munit*  » 
1928  pag.  41.  Cf.  S.  C.  C.  16  Maii  1925  ex  qua  distributiones  et  a  congrua 
deduci  debere  edicitur  pro  choralium  beneficiis.  Cf.  Augustine,  Comm. 
ad  c.  1410. 

pensis  eiusdem  mensae ,  quoties  huiusmodi  onera 
ex  peculiari  titulo  aliis  non  incumbant. 

§  3.  Curent  quoque  Episcopi  ut ,  accurato  in¬ 
ventario  confecto,  utensilia  omnia  vel  bona  mobilia 
domui  episcopali  forte  addicta  atque  in  mensae  do¬ 
minio  constituta,  ad  successorem  ex  toto  secureque 
transmittantur. 

Generatim  quae  hoc  canone  continentur  descen¬ 
dunt  ab  edictis  in  canone  1476  pro  beneficiato  quovis. 
Inter  beneficia  enim  consistor ialia,  cann.  1411,  1435, 
episcopatus  recensetur.  Sed  propius  et  directe  quod 
habetur  in  §  1  idest:  —  Bona  mensae  episcopalis  ab 
Episcopo  diligenter  administrentur .  —  Diligenter  ad¬ 
ministrare  est  curam  gerere  meliori  quo  fieri  potest 
modo,  uti  praescribitur  cit.  can.  1476,  §  1.  Heic  non 
confingitur  hypothesis:  si  Episcopus  negligens  inve¬ 
niatur  vel  in  culpa,  §  2  eiusd.,  sed  cum  R.  Pontifex 
et  hierarchice  Episcopis  praesit,  cann.  218,  329,  et 
omnium  bonorum  ecclesiasticorum  supremus  exstet 
administrator,  can.  1518,  eius  erit  et  pro  vigilantia 
disponere  et  in  casu  damnorum  illatorum  iudicare 
de  compensatione  facienda,  vel  de  poenis  etiam  irro¬ 
gandis. 

Etiam  Episcopis  pro  dicta  diligenti  administra- 
tione  gravant:  —  Sumptus  cum  ea  ordinario  modo 
connexi  —  ut  habet  can.  1477,  §  1. 

Dicitur  §  2.  Domus  episcopalis  sarta  tectaque 
conservetur.  —  Non  agitur  de  ecclesia  cathedrali,  ut  de 
beneficiali  ecclesia  habet  can.  1477,  §  2,  quia  iam 
ex  can.  1186,  pro  refectione  cathedralis,  n.  1  erat 
constitutum:  Episcopo  et  canonicis,  pertinere  hoc 
onus,  pro  rata  proventuum,  detractis  necessariis  ad 
honestam  sustentationem.  Domus  episcopalis,  idest 
quam  Episcopus  incolit  una  cum  officiis  suae  Curiae, 


472 


TITULUS  XXV,  CAPUT  V. 


sarta  tectaque  conservetur.  Haec  verba  describunt 
quae  important  ordinariam  manutentionem.  Sed 
insuper:  et  si  opus  sit,  dicitur,  restauretur  et  reparetur 
impensis  eiusdem  mensae.  Nulla  fit  exceptio;  sed  cum 
restauratio  et  reparatio  quandoque  importent  re¬ 
jectionem,  utique  beic  norma  generalis  tantum  prae- 
determinari  planum  est,  subaudita  exceptione  de 
capacitate  proventuum  ad  tale  onus  sustinendum. 
Tandem  adiungitur:  quoties  eiusmodi  onera  ex  pecu¬ 
liari  titulo  aliis  non  incumbant.  Data  exsistentia  huius 
tituli  onerosi  v.  g.  municipio  vel  gubernio,  ut  pro 
ecclesiis  etiam  praevidet  can.  1186,  etiam  pro  privato 
quocunque,  vel  morali  persona,  exoneratur  mensa 
seu  beneficium  Episcopi. 

Dicitur  §  3.  Curent  Episcopi  ut,  accurato  inven¬ 
tario  conjecto,  utensilia  omnia  vel  bona  mobilia  domui 
episcopali  jorte  addicta  atque  in  mensae  dominio 
constituta ,  ad  successorem  ex  toto  secureque  transmit¬ 
tantur.  —  Iam  supra,  cum  de  cann.  1473,  1481,  retuli¬ 
mus  quae  pro  quovis  beneficiato  habet  can.  1301,  §  2. 
Postquam  §  1  legislator  de  sacra  supellectili  egerit, 
tutanda  ad  normam  cann.  1298-1300,  prosequitur: 

—  Quamobrem  tempestive  (Cardinalis,  Episcopus 
residentialis,  aliique  clerici  beneficiarii)  ac  forma 
iure  civili  valida,  personam  integrae  famae  designent 
ad  normam  can.  380,  quae,  adveniente  ipsorum  morte, 
non  solum  sacram  supellectilem,  sed  etiam  libros, 
documenta  aliaque  quae  ad  ecclesiam  pertinent  et  in 
eorum  domo  reperiuntur,  occupet  et  cui  debentur, 
remittat.  —  Proinde  quae  relate  ad  Episcopos  prae¬ 
senti  canone  statuuntur  consectaria  vel  applicationes 
debent  haberi  edictorum  supra  enumeratorum  spe- 
ciatim  relate  ad  ea  quae  —  domui  episcopali  forte 
addicta  (sunt)  atque  in  mensae  dominio  constituta 

—  durante  ultimo  episcopatu  et  quae  nondum  in 

inventario  sunt  rite  descripta.  Mentionem  tamen 
specialem  merentur  —  bona  mobilia  —  quae  heic 
memorantur.  Agitur  non  solum  de  mobilibus  qui¬ 
buscunque  quae  in  censum  rerum  ornatus  domestici 
veniant,  sed  et  de  rebus  pretiosis ,  et  de  bonis  corpo¬ 
ralibus  ut  v.  g.  tituli  frugiferi,  et  etiam  de  documentis 
ex  quibus  ius  probetur  ad  bona  incorporalia,  ad  nor¬ 
mam  can.  1497,  §  1,  §  2. 

Laudabile  sane  est  Episcopos  singulos  pro  tem¬ 
pore  sui  pontificatus  aliquid  sedi  derelinquere  vel 
quod  domum  episcopalem  necessariis  et  decoris 
augeant,  vel  mensam  faciant  parem  satisfaciendo 
occurrentiis,  tum  personalibus  successorum,  tum 
etiam  et  potius  sacro  eorum  ministerio.  Succrescunt 
in  dies  necessitates  Episcoporum. 

CAPUT  VI. 

De  dimissione  et  permutatione  beneficiorum. 

Can.  1484.  Ordinarius  ne  admittat  dimissionem  be¬ 
neficii  a  clerico  in  maioribus  ordinibus  constituto 
factam,  nisi  constet  eum  necessaria  ad  honestam 
sustentationem  aliunde  habere,  et  firmo  praescripto 
can.  584. 

Agitur  de  vacatione  beneficii,  ut  dicitur,  ex  facto 
beneficiati  et  mediante  dimissione,  quod  idem  hoc 
loco  valet,  ac  renuntiatione.  Definitur  renuntiatio: 
«  Libera  cessio  beneficii  ex  iusta  causa  in  manus  Su¬ 
perioris  acceptantis  ».  Potest  haberi  expressa  vel 
tacita.  Pro  utraque  can.  185  edicit:  —  Renuntiatio 
ex  metu  gravi,  iniuste  incusso,  dolo  aut  errore  sub¬ 
stantiali  vel  simoniace  facta,  irrita  est  ipso  iure.  —  Pro 
expressa  in  specie  can.  186  statuit:  —  Renuntiatio, 
ut  valida  sit,  fieri  debet  a  renuntiante  aut  scripto 
aut  oretenus  coram  duobus  testibus  aut  etiam  per 
procuratorem  speciali  mandato  munitum;  et  scri¬ 
ptum  renuntiationis  documentum  in  Curia  depo¬ 
natur.  —  Pro  tacita  can.  188  declarat  eam  haberi  per 
motiva  seu  facta  quae  numerantur  octo.  Item  pro 
validitate  utriusque  seu  expressae  vel  tacitae  renun¬ 
tiationis  can.  187  exigit  acceptationem  Superioris  a 
quo  beneficium  seu  officium  iure  fuit  obtentum. 
Suspenditur  clericus  qui  praesumpserit  renuntiare  in 
manus  laicorum,  can.  2400. 

Renuntiatio  insuper  potest  fieri  pure  et  simpli¬ 
citer  aut  sub  conditione  et  modo.  Multiplicius  probatur 
ex  Codice:  satis  sit  recolere  can.  2150,  §  3  et  seq.  1486. 

Dicitur  praesenti  canone:  Ordinarius  ne  admittat 
dimissionem  beneficii  a  clerico  in  maioribus  ordini¬ 
bus  constituto  factam...  etc. 

Ees  est  de  beneficiis :  1°  quorum  collatio  ad  eun¬ 
dem  Ordinarium  spectet  et  insuper  2°  de  beneficiis 
per  clericum  in  maioribus  possessis.  Eatio  huius 
ultimi  in  eo  est  quod  tantum  qui  in  minoribus  sunt 
constituti  actu  vel  potentia,  alias,  necessaria  vitae  nego¬ 
tiis  saecularibus  attendentes  sibi  possunt  comparare. 

Dicitur  autem:  Ordinarius  ne  admittat:  eius  enim 
est  ex  citato  can.  187,  sua  acceptatione  efficaciam 
praebere  renuntiationi.  Sed  hic  venit  notare  quod  can. 
189  statuit  §  1,  idest:  —  Superiores  sine  iusta  et 
proportionata  causa  renuntiationes  ne  acceptent.  — 
Quas  causas  doctores  hoc  versiculo  comprehendebant : 
—  Debilis,  ignarus,  male  conscius,  irregularis  — 
quem  mala  plebs  odit,  dans  scandala,  cedere  possit  — , 
sed  eaedem  sunt  quae  ab  Innocentio  III  describuntur 
lib.  I  Decret.,  cap.  10,  tit.  IX,  de  renuntiatione  et 
Pius  V  in  const.  Quanta  Ecclesiae  1  Apr.  1568  (1) 
reassumit.  Pro  remotione  oeconomica  parochi  ina- 
movibilis  in  qua  locus  fieri  potest  renuntiationi, 
can.  2148  et  seqq.  aliquatenus  reproducuntur : 
can.  2147,  §  2. 

Ordinarius  igitur  causam  renuntiationis  (quae  a 
iure  demonstrative  non  taxative  indigitatur)  perspe¬ 
ctam  habere  debet,  eamque  ut  iustam  recognoscere, 
tenore  iuris  novissimi  iuxta  varios  casus  quos  hic 
indigitare  non  est  locus.  Vide  inferius  can.  1486  (2). 
Et  bonum  Ecclesiae  prae  oculis  habeat. 


(1)  Gasparri,  Fontes,  125. 

(2)  Cf.  Pyrrum  Corradum,  Praxis,  t.  V,  c.  1.  —  Bened.  XIV,  Dc 
Synod.  Dioec.,  1.  XIII,  c.  XXIV,  an.  12-16.  —  Ita  ia  cap.  Admonet-. 
«Prohibeas  ecclesias  tuae  dioecesis,  universis  personis,...  dimittere...  te 
inconsulto ».  Lib.  I  Decret.,  tit.  IX,  de  renunciat.,  c.  IV. 

Etiam  ex  can.  189,  §  2  tempus  determinatur  Or¬ 
dinarii  acceptationi:  —  Renuntiationem  Ordinarius 

loci  intra  mensem  vel  admittat  vel  reiiciat.  _  Ad 

quem  canonem  simul  cum  191  accessit  die  14  Iulii 
1922  resolutio  duplex  ex  Commissione  Pont,  ad 
interpr.  Cod.  Ita  quaesitum  ac  responsum  fuit: 
—  1°  Utrum  ad  normam  can.  189,  §  2  Ordinarius  re¬ 
nuntiationem  valide  acceptare  possit,  elapso  iam 
integro  mense  a  renuntiatione  facta,  quin  nova  in¬ 
tercesserit  resignatio.  —  Resp.:  —  Affirmative,  nisi 
resignatarius  ante  acceptationem  renuntiationis,  re¬ 
nuntiationem  Ordinario  exhibitam  revocaverit,  et 
revocationem  Ordinario  significaverit.  —  2°  Utrum  ad 
normam  can.  191,  §  1  resignans  renuntiationem  re¬ 
vocare  valeat  ante  acceptationem.  —  Resp. :  —  Affir¬ 
mative.  —  Canon  191,  §  1  sic  prostat:  —  Semel 
legitime  facta  renuntiatione,  non  datur  amplius  poe¬ 
nitentiae  locus,  licet  renuntians  possit  officium  ex 
alio  titulo  consequi.  —  Super  hanc  duplicem  respon¬ 
sionem  legendus  plane  Monitore  Eccles.,  fasc.  No¬ 
vembris  1922,  p.  340  ubi  commentatores  eam  egregie 
reportant  ad  meliorem  iuris  nostri  traditionem  (1). 

In  quibus  omnibus  equidem  subintelligitur,  eum 
qui  partes  renunciantis  sustinet,  circa  beneficium 
ius  plenum  possidere.  Simpliciter  electus,  nominatus, 
praesentatus  remittere  quidem  potest  ius  acquisitum 
sed  cum  beneficium  non  possederit  illud  non  potest 
renuntiare  et  non  venit  in  censum  eorum  de  quibus 
nunc  agimus.  Can.  568  irritam  facit  renuntiationem 
novitii  cum  obligatione;  can.  1486  disponit,  uti  vi¬ 
debimus,  de  renuntiatione  beneficii  litigiosi:  eadem 
semper  est  ratio :  negotium  renuntiationis  in  his 


(1)  Vide  et  Wernz,  Ius  Decret.,  II,  499.  —  Cf.  reg.  19  Cancel- 
lariae  Ap.,  et  const.  Humano  vix  iudicio,  Gregorii  XIII.  —  Coccbi 
o.  c.,  153-154. 

casibus  caret  fundamento  iuris  possessi  in  renun¬ 
tiante,  saltem  iuris  pleni  vel  pacifici. 

Sed  prosequitur  canon  :  .  nisi  constet  eum  ne¬ 

cessaria  ad  honestam  sustentationem  aliunde  habere.  — 
Constantem  emam  Ecclesiae  pro  honesta  clericorum 
sustentatione  postquam  collatio  ordinum  seiuncta 
est  ab  assignatione  officii  cum  reditibus  beneficia- 
libus,  quod  supra  vidimus  non  esse  generatim  in 
more  ecclesiastico  ante  saec.  xn,  reassumit  et  affirmat 
Trid.,  sess.  XXI,  de  ref .,  cap.  2:  «  Cum  non  deceat,  ibi 
dicitur,  eos,  qui  divino  ministerio  adseripti  sunt,  cum 
ordinis  dedecore  mendicare  (et  agitur  de  ordinibus 
sacris  ex  cap.  Diaconi  sunt,  §  Nunc  autem  63  Dist.), 
aut  sordidum  aliquem  quaestum  exercere...  statuit 
sancta  Synodus,  ne  quis  deinceps  clericus  saecularis... 
ad  sacros  ordines  promoveatur,  nisi  prius  legitime 
constet,  eum  beneficium  ecclesiasticum,  quod  sibi 
ad  victum  honeste  sufficiat,  pacifice  possidere.  Id 
vero  beneficium  resignare  non  possit,  nisi...  aliunde... 
vivere  commode  possit  ».  Quod,  iure  quo  utimur, 
perhibent  cann.  974,  §  1,  n.  7 ;  979,  ex  quo  §  1:  — 
Pro  clericis  saecularibus  titulus  canonicus  est  ti¬ 
tulus  beneficii,  eoque  deficiente,  patrimonii  aut  pen¬ 
sionis  — ;  §  2:  —  Hic  titulus  debet  esse  et  vere  se¬ 
curus  pro  tota  ordinati  vita,  et  vere  sufficiens  ad 
congruam  eiusdem  sustentationem,  secundum  normas 
ab  Ordinariis  pro  diversis  locorum  et  temporis  ne¬ 
cessitatibus  et  adiunctis  dandas  — ;  can.  2373,  qui  n.  3 
suspensionem  per  annum  ab  ordinum  collatione 
Sedi  Ap.  reservatam  infert  Episcopo  clericos  sae¬ 
culares  sine  titulo  ordinanti. 

Hanc  maternam  prorsus  sollicitudinem  profert 
et  praesens  canon  1484  cui  concinit  can.  118  ex  quo: 
—  Soli  clerici  possunt...  beneficia  ac  pensiones  eccle¬ 
siasticas  obtinere.  —  Xon  licet  propterea  Superiori 

ecclesiastico  seu  Ordinario,  clerico  saeculari  in 
maioribus  ordinibus  constituto  indulgere  ut  bene¬ 
ficium  remittat,  nisi  ipsi  constet  aliunde  eum  posse 
sustineri.  Haberetur  contra,  non  probabilitas,  sed 
certitudo  eum  proxime  in  iis  conditionibus  versari 
quae  a  cit.  cap.  Trid.  sunt  descriptae,  idest:  ut  cum 
dedecore  ordinis  vel  mendicare,  vel  sordidum  quae¬ 
stum  exercere  cogatur.  Exceptio  fit  favore  profes¬ 
sionis  religiosae,  et  concludit  canon: 

— . et  -firmo  praescripto  can.  584.  —  Qui  canon  ita 

se  habet:  — Post  annum  ab  emissa  qualibet  profes¬ 
sione  religiosa,  vacant  beneficia  paroecialia;  post 
triennium  cetera.  —  Time  vacant  beneficia  per  ta¬ 
citam  renuntiationem  ab  ipso  iure  admissam  ex 
can.  cit.  188,  n.  1 ;  et  cum  clericus  ex  tunc  religiosus 
amittat  dioecesim,  can.  585;  sustineatur  per  vitam 
communem,  can.  594,  et  locus  non  fit  disposito  huius 
canonis  (1). 

Ius  ad  reditus  amittitur  a  data  dimissionis  acceptatae  a 
Superiore  eccles.,uon  a  die  quo  de  ea  uotitiam  sumit  Auctoritas 
civilis.  —  Corte  d’App.  di  Palermo,  II  Apr.  1910  (Cf.  Dir.  Eccl., 
1918,  p.  14). 

B.  Placet  excidit  a  die  dimissionis  per  Ordinarium  acce¬ 
ptatae  cum  uon  habeat  exsistentiam  autonomam  (Corte  d’App. 
di  Torino,  9  Maii  1917).  Quod  idem  valet  pro  remotione.  — 
De  Alex.,  227. 

Ius  Austriacum  ultra  haec  —  addit  exsecutionem  coacti- 
vam  —  si  casus  ferat.  —  Caterbini,  o.  c.,  80. 

—  In  Gallia,  id  omne  quod  pertinet  ad  dimissionem  officii 
ministrorum  ecclesiasticorum  eximitur  a  potestate  Associa¬ 
tionis  Dioeces.  et  relinquitur  potestati  competentis  Superioris 
Ecclesiae  (art.  IV  Stat.). 


(1)  S.  Congr.  de  Prop.  Fide  (G.  C.  Albaniae),  18  Apr.  1757,  ad  1. 

* 

*  * 

Can.  1485.  Dimissio  beneficii,  cuius  titulo  clericus 
ordinatus  fuit,  irrita  est,  nisi  expressa  mentio 
fi, at  clericum  illius  titulo  promotum  fuisse ,  eidem- 
que,  de  consensu  Ordinarii,  alium  legitimum  or¬ 
dinationis  titulum  substituisse. 

Haec  dispositio  legitimum  consectarium  perhi¬ 
betur  iis  quae  praecedenti  canone  sunt  edicta.  Le¬ 
gislator  in  Codice  sequitur  adamussim  ius  praece¬ 
dens  in  citato  Trid.  capite  contento.  Solummodo, 
in  bonum  beneficiati  ipsius  et  decus  ecclesiastici 
ordinis,  conditio  posita  a  Tridentino  pro  accepta¬ 
tione  resignationis  beneficii  quod  constituat  titulum 
ordinationis,  nempe  —  ut  constet  quod  aliunde  be¬ 
neficiarius  renuntians  vivere  possit  — ,  exigitur  et 
extenditur  praecedenti  canone  pro  quovis  alio  be¬ 
neficio;  in  hoc  autem  canone  1485  pro  beneficio, 
quod  est  titulus  ordinationis,  renuntiando,  exigitur, 
supra  id  quod  a  Tridentino  exigebatur  idest  tan¬ 
tummodo  ut  constaret  renuntiantem  aliunde  vivere 
possit,  quod  alium  legitimum  titulum  ordinationis 
primo  sit,  per  ipsum  renuntiantem ,  substitutum.  Ex 
quibus  consequitur :  1°  saltem  titulum  ordinationis 
primarium  vel  substitutum  nunquam  deficere  posse, 
novissimo  iure,  clerico  in  maioribus  constituto; 
2°  pro  aliis  beneficiis  etiam  possessis,  non  admitti 
renuntiationem,  nisi  constet  clericum,  vel  titulo 
ordinationis  qui  nunquam  amittitur,  vel  aliunde, 
habeat  necessaria  ad  honestam  sustentationem. 

Iuvat  integre  cit.  c.  2,  sess.  XXI,  de  ref.,  recolere 
ut  melius  appareant  quae  notavimus :  « Cum  non 

deceat  etc.  statuit  sancta  Synodus,  ne  quis  deinceps 
clericus  saecularis,  quamvis  alias  sit  idoneus  mo¬ 
ribus  etc...  ad  sacros  ordines  promoveatur,  nisi 
prius  legitime  constet,  eum  beneficium  ecclesiasti¬ 
cum,  quod  sibi  ad  victum  honeste  sufliciat,  pacifice 
possidere.  Id  vero  beneficium  resignare  non  possit, 
nisi  facta  mentione,  quod  ad  illius  beneficii  titulum 
sit  promotus;  neque  ea  resignatio  admittatur,  nisi 
constito,  quod  aliunde  vivere  commode  possit;  et 
aliter  facta  resignatio  nulla  sit  ». 

Verum  tamen  est,  etiam  iure  ex  Tridentino  et 
eodem  capite:  «Patrimonium...  vel  pensionem  obti¬ 
nentes  (et  posthac  assumpti  ad  ordines,  non  posse 
eas  alienare)  ...  donec  beneficium  ecclesiasticum  suf¬ 
ficiens  sint  adepti;  vel  aliunde  habeant  unde  vivere 
possint » ;  quod  similitudinem  quandam  praefert 
disposito  ex  praesenti  can.  1485;  sed  ratio  iuridica 
alterutrius,  ut  patet  non  eadem  est,  atque  proinde 
magis  efficax  praesens  canon.  Agebatur  tunc  de 
exceptione  pro  pensione  possessa  vel  patrimonio, 
cum  iam  esset  constabilitum  posse  titulum  ordina¬ 
tionis  resignari  si  constaret  renuntiantem  alio  vi¬ 
vere  posse;  id  quod  per  praes,  can.  1485  nuspiam 
potest  concedi. 

Itaque :  Dimissio  beneficii ,  cuius  titulo  clericus 
ordinatus  fuit.  —  Idest  beneficii  de  quo  agit  can.  974, 

§  1  edicens:  —  Ut  quis  licite  ordinari  possit,  requi¬ 
runtur:...  7°  Titulus  canonicus,  si  agatur  de  ordinibus 
maioribus  —  (1). 

—  . irrita  est  — ,  idest  nullius  valoris,  iuridice, 

—  .  nisi  expressa  mentio  fiat  clericum  illius  ti¬ 

tulo  promotum  fuisse.  —  Quae  mentio,  factum  promo¬ 
tionis  prouti  constat  (can.  374)  ex  archivo  episcopali 


(1)  Pontif.  Rom.,  tit.  de  Ordinibus  conf. 

exponens,  facienda  est  tenore  can.  cit.  186,  documento 
in  Curia  deposito. 

—  .  eidemque  (insuper),  de  consensu  Ordinarii , 

alium  legitimum  ordinationis  titulum  substituisse.  — 
Qui  titulus  substitutus  potest  esse,  can.  979,  vel 
aliud  beneficium  vel  patrimonium  aut  pensio:  sed 
continuo  de  consensu  Ordinarii. 

Operae  pretium  erit  relevare,  demum,  discri¬ 
men  exstans  intra  remedium  a  legislatore  in  Codice 
requisitum  in  casu  amissionis  (non  voluntariae) 
tituli  ordinationis  ex  can.  980  qui  §  1  decernit  ut:  — 
Ordinatus  in  sacris,  si  titulum  amittat,  alium  sibi 
provideat,  nisi ,  iudicio  Episcopi ,  eius  congruae  sus¬ 
tentationi  aliter  cautum  sit  — ,  et  praecisam  legem 
quam  ipse  facit  hoc  canone  1485  pro  voluntaria  ti¬ 
tuli  dimissione,  cum  exquirit  ut  —  alius  titulus  le¬ 
gitimus  ordinationis  substituatur.  —  Vide  a  can.  183 
ad  192. 


* 

*  * 

Can.  1486.  Dimissionem  beneficiorum  in  commo¬ 
dum  aliorum  vel  sub  aliqua  conditione ,  quae 
ipsam  beneficii  provisionem  aut  redituum  eroga¬ 
tionem  attingat ,  Ordinarius  admittere  nequit,  nisi 
in  casu  quo  beneficium  sit  litigiosum  et  dimis¬ 
sio  fiat  ab  alterutro  ex  litigantibus  in  commodum 
alterius. 

Superius  diximus,  can.  1484,  dimissionem  bene¬ 
ficii  dari  posse  non  solum  pure  et  simpliciter,  sed  etiam 
sub  conditione  et  modo.  Praesens  canon  eam  sub 
modo  dari  posse  indicat,  quando  affirmat  dimitti 
beneficium  in  commodum  aliorum,  sub  conditione 

31  —  Pistocchi,  De  Re  Beneficiali. 

quando  item  considerat  dimissionem  dari  sub  aliqua 
conditione. 

Quatenus  dimissionem  refert  in  commodum  alio¬ 
rum  ea  est  praecise  quae  etiam  stylo  Datariae  Apo- 
stolicae  dicitur  resignatio ;  et  definitur:  «Dimissio 
beneficii  facta  in  favorem  alterius  »,  et  pro  qua  ma¬ 
xime  utpote  ex  se  odiosa  requiritur  Superioris  aucto¬ 
ritas  ;  si  enim  regula  iuris  est :  «  Omnis  res  per  quascum¬ 
que  causas  nascitur  per  easdem  dissolvitur  »,  magis 
ordinariae  iurisdictionis  vis  invocatur  a  iure,  quando 
dissolutio  provisionis  per  Superiorem  facta  potest 
esse  suspecta  quia  non  determinata  intuitu  solo 
boni  Ecclesiae,  sed  resignantis  et  eius  in.  cuius  favo¬ 
rem  resignatio  advenit.  Ex  hoc  potissimum  verba 
pjj  in  citata  const.  Quanta  Ecclesiae :  «  Quanta  Ec¬ 
clesiae  Dei  incommoda...  attulerit...  ministrorum  in 
eam  ingressio  vitiosa...  cum  moerore  expendant 
Praesules....  quando  haec  pernicies...  tam  multas 
Orbis  Ecclesias  impie  violaverit.  Quia  vero  hoc 
malum  tum  maxime  in  beneficiorum...  dimissione 
admittitur...  officii  nostri  partes...  in  prohibenda... 
resignationum  liuiusmodi  acceptione  paulo  severius 
interposuimus  etc.  ».  Limites  deinde  signat  S.  Pon¬ 
tifex  potestati  Episcoporum  pro  acceptatione  resi¬ 
gnationum  qui  partim  huic  canoni  praecedens  sta¬ 
tuunt. 

Quoad  vero  conditiones  et  modos  generarim  item 
dicendum,  cum  cl.  Sebastianelli,  o.  e.,  311 :  «  eas  a 
sacris  canonibus  improbatas  semper  fuisse,  cum 
possit  in  renuntiatione  adesse  aliqua  naturalis  af¬ 
fectio  ».  Eatio  autem  quare  admittuntur  eadem 
semper  est:  utilitas  vel  necessitas  Ecclesiae  in  ca¬ 
sibus  singulis,  quae  ratio  militat  et  pro  resignatione 
superius  laudata  quae  nonnisi  species  est  renuntia¬ 
tionum  cum  modo.  Item  quando  conditio  \el  modus 

pervertunt  normalem  formam  provisionis.  Materiam 
huius  canonis  ingrediuntur  quae  superius  sunt  expo¬ 
sita,  can.  1429,  circa  pensiones,  quae  semel  beneficio 
appositae  in  actu  resignationis,  vel  simplicis  dimis¬ 
sionis  a  beneficio,  attingunt  ni  ipsam  beneficii  provi¬ 
sionem  novam  saltem  indirecte,  certo  eius  redituum 
partialem  erogationem  (1). 

Item  impropria  conditionalis  dimissio  sive  ex¬ 
pressa  sive  confidentialis  seu  tacita  haberi  potest 
non  solum  cum  vi  conditionis  vel  modi  appositi  ali¬ 
quod  iuris  reservatur  renuntianti  vel  in  favorem  sui, 
vel  alterius,  sive  quoad  tempus  provisionis  sive  quoad 
fructuum  beneficii  participationem;  sed  etiam  cum  ei 
reservatur  ius  ita  dictum,  accessus ,  ingressus  et 
regressus.  Accessus  datur  ei  qui  beneficii  non  est 
adeptus  nec  institutionem  neque  possessionem;  in¬ 
gressus  datur  ei  qui  habuit  institutionem,  sed  non 
possessionem ;  regressus  datur  ei  qui  et  institutionem 
et  possessionem  fuit  assecutus. 

E  quibus  propria  dimissio  est  solum  tertia,  utpote 
quae  a  iure  integro  et  perfecto  in  beneficio  pacifice 
possesso  gradum  facit,  ut  supra  ad  cann.  1484-1485 
sumus  locuti,  sed  etiam  duae  priores  in  considera¬ 
tionem  veniunt  cum  agitur  de  beneficii  'provisione 
vel  de  statu  litis  ut  in  praes,  can.  1486. 

Accessum  sibi  reservat  qui  renuntiat  nominationi 
pro  se  factae  aut  praesentationi,  ea  conditione  ut  qui 
obtinet  beneficium  ad  sui  beneplacitum  renuntiet 
ut  ipse  possit  illud  ingredi:  ingressum  reservat  qui 
beneficium  pro  quo  habuit  institutionem;  sed  non 
possessionem,  resignat  alteri  cum  pacto  ut  beneficium 
si  ipsi  placuerit  relinquat  vacuum  ut  possessionem 
capiat:  demum  regressum  reservat  qui  beneficium 


(1)  Aliter  cl.  Vermcersch,  l.  c.,  800. 

iam  pacifice  possessum  alicui  resignat  ea  conditione 
ut  ipsi  denuo  relinquatur  si  ipsi  placuerit  ad  illud 
beneficium  regredi  (1). 

Qui  modi  resignationum  Pius  IV  in  const.  Ro¬ 
manum  Pontificem ,  17  Oct.  1564  tanquam  « certam 
simoniacae  pravitatis  speciem  quam  confidentiam 
vocant »  praeseferentes,  indigitat  et  damnat  « re¬ 
gressus  sive  accessus  et  ingressus  ad  ecclesias...  in 
animarum...  periculum  et  perniciosum  exemplum... 
concessos...  cessasse  ac  cessare  (declarat)...  ac  exstin¬ 
ctos  esse...  et  ad  restitutionem...  in  utroque  foro  te¬ 
neri»  eos  qui  eorum  fructus  quomodocunque  per¬ 
ceperint. 

Declaraverat  item  Trid.,  cap.  7,  sess.  XXV,  de  ref.: 
« Cum  in  beneficiis  ecclesiasticis,  ea,  quae  haereditariae 
successionis  imaginem  referunt,  sacris  constitutio¬ 
nibus  sint  odiosa...  nemini  in  posterum  accessus 
aut  regressus...  concedatur...  Hocque  decretum  in 
quibuscumque  beneficiis...  et...  personis...  locum  ha¬ 
beat ».  Quod  idem  cap.  15  ei.  sess.:  «  Ut  paternae  in¬ 
continentiae  memoria  a  locis  Deo  consecratis...  lon¬ 
gissime  arceatur...  reciprocae  resignationes,  si  quae 
posthac  a  parentibus  clericis  in  favorem  filiorum 
fient...  in  fraudem...  factae  omnino  censeantur ». 

Itaque  praesens  canon,  praecedens  ius  generatim 
reproducens  edicit :  —  Dimissionem  beneficiorum  in  com¬ 
modum  aliorum  vel  sub  aliqua  conditione ,  quae  ipsam 
beneficii  provisionem  aut  redituum  erogationem  at¬ 
tingat ,  Ordinarius  admittere  nequit.  —  Dimissio  in 
commodum  aliorum  ea  est  quae  proprie  resignatio 
dicitur:  non  inspicitur  qualitas  personae  physicae, 
vinculo  sanguinis  ligata  sit  vel  non,  dignitatis  eccle¬ 
siasticae  vel  minus  insignita,  nil  refert;  cadunt  omnes 


(1)  Vide  et  Setoastianelli,  l.  c.  et  Cocchi,  o.  c.,  155. 

sub  generali  elocutione  a  canone  adhibita:  in  com¬ 
modum  aliorum.  Sub  aliqua  conditione  quae  ipsam 
beneficii  provisionem  aut  redituum  erogationem  attin¬ 
gat,  id  sibi  vult,  quod  conditiones  apponere  in  dimis¬ 
sionis  actu  legitimo  non  vetatur  absolute:  dimissio- 
nario  quidem  illas  proferre,  Ordinario  acceptare 
et  sancire;  sed  eae  vetantur  1°  quae  v.  g.  tempus 
pro  nova  collatione  ultra  statutum  ime  cann. 
1432,  1457,  1458,  vel  coarctare  vel  extendere  exi¬ 
gerent,  vel  electionem  futuram  Ordinario  impo¬ 
nerent  v.  g.  clerico  alicuius  civitatis  vel  oppidi; 
alumno  alicuius  religionis  etc.,  ius  dictum  accessus, 
regressus,  ingressus  reservarent  etc.  utpote  quae 
ipsam  beneficii  provisionem  ut  a  iure  communi  sta¬ 
tuitur,  modificare  aut  antevertere  vellent;  2°  quae 
redituum  erogationem  attingant.  Omnia  comprehen¬ 
duntur  generali  hac  dictione  quae  quomodocunque 
fructus  beneficiales  respiciunt,  quoad  eorum  liberam 
dispositionem  iuxta  facultates  et  limitationes  legi¬ 
timas  novo  beneficiario  factas  et  impositas  ex  cann. 
1472,  1473:  item  quae  relate  ad  fructuum  bene- 
ficialium  dispositionem  in  actu  novae  collationis  Or¬ 
dinario  statuere  fas  est,  cann.  1429,  2150,  etc.  In  quem 
argumentum  recens  habetur  responsio  13  Decembris 
1923  Comm.  Pont,  ad  interpr.  Codic.  cann.,  de 
reservatione  pensionis  (cann.  1429,  1486,  2150). 
Quaesitum  fuerat:  —  Utrum  loci  Ordinarius  possit 
admittere  renuntiationem  paroeciae  cum  reservatione 
pensionis  ad  vitam  pensionarii  super  beneficio  pa- 
roeciali  in  favorem  parochi  renuntiantis.  —  Kespon- 
sum  fuit: — Affirmative ,  firmo  praescripto  can.  1429, 

§  2.  —  In  qua  responsione  pro  parocho  renuntiante  re¬ 
missum  est  super  praescripto  §  1  eiusdem  can.  1429 
in  qua  vetatur  quaevis  pensio  —  quae  ad  vitam  pen¬ 
sionarii  duret  —  denuo  confirmatum  est  dictas  pen- 

siones  —  ne  excedant  tertiani  partem  reditus  paroeciae 
quibusvis  deductis  expensis  et  incertis  reditibus  — 
ut  habet  §  2.  Et  vide,  super  haec,  quae  diximus  suo 
loco  supra.  Huic  responsioni  praeiverat  decisio  — 
magis  tamen  restricta  —  sed  eius  tenoris  S.  Congr. 
Cone.,  11  Kov.  1922,  in  causa  Renuntiationis  paroeciae 
dioeces.  N.  (1). 

Solummodo  igitur  Sedi  Apost.  licet  dimissionem 
beneficiorum  admittere  in  commodum  aliorum  vel 
sub  aliqua  conditione  quae  ipsam  beneficii  provisio¬ 
nem  vel  redituum  erogationem  attingat. 

Quod  perspicuis  testimoniis  veteris  iuris  supra 
allatis  iam  constabat  et  in  specie  ex  const.  Quanta 
cura  Pii  Y  quae  ita,  ultra  recitata,  prosequitur 
§  3 :  «  Episcopi  et  alii  facultatem  habentes  eorum  dum¬ 
taxat  resignationes  recipere  et  admittere  possint 
qui  aut  senio  confecti  aut  corpore  impediti  etc.  etc. 
nequeunt  aut  non  debent  Ecclesiae  inservire... »,  et 
§  4:  «Caveant  autem  Episcopi  et  alii...  quicumque  sint 
(ad  provisionem  partes  habentes)  ne  verbo  quidem 
aut  nutu...  penes  successores  a  resignantibus,  pro¬ 
missio  (a  se)  vel  intentio  intercedat »,  §  5  cavet  ne 
fiat;  etiam  per  fallacem  circuitum  mutiplicatarum 
collationum.  —  Quae  autem,  vetitae  per  Episcopos 
acceptari,  resignationes  « quae  dicuntur  fieri  cum 
clausula  non  aliter  ex  consuetudine  ac  stylo  Ecclesiae 
romanae  expresse  a  Pio  V  in  cit.  const.  Quanta 
Ecclesiae  recipi  debent  (ait  ,cl.  Sebastianelli,  l.  c.)  a 
Summo  Pontifice;  quod  inductum  fuit  ut  in  beneficiis 


(1)  Expolitas  notas  super  utrasque  responsiones  vide  apud  Monitore 
Eccl.,  fasc.  Octobris  1923,  pag.  291;  fasc.  Martii  1924,  pag.  77.  — 
S.  Congr.  Cone,  in  laudata  decisione  concludit:  «Consultius  Ordinarii 
ab  his  et  similibus  pactionum  cum  suis  subditis  speciebus  in  amotio¬ 
nis  negotio  pro  viribus  abstinebunt». —  Responsio  Comm.  Pontif.  ad 
interpr.  can.  contra,  eam  facultatem  extendit  ultra  negotium  amotionis 
et  urget  adhiberi. 

removeatur  periculum  hereditariae  concessionis  »  et 
antea  Rebuffus  (1)  de  iisdem:  «Superior  penes  quem 
potestas  est  admittendi  hasce  resignationes  pactio- 
natas  et  in  favorem  unus  est  R.  Pontifex:  cum  enim 
illae  adversentur  litterae  et  positivae  sanctioni  luris 
scripti  in  can.  Plerique  (causa  VIII,  quaest.  I,  c.  5), 
consequitur  privativam  hanc  auctoritatem  esse  Ro¬ 
mani  Pontificis;  quippe  qui  unus  positivo  iuri  su¬ 
pereminet,  et,  quoties  opus  est,  ius  ipsum  relaxare 
potest,  iuxta  c.  Significasti ,  de  election.,  de  concess. 
praebendae  »  (2). 

Ordinarius  autem,  ex  nostro  can.,  admittere  ne¬ 
quit  descriptas  dimissiones,  in  commodum  aliorum 
vel  sub  aliqua  conditione,  quae  ipsam  beneficii  pro¬ 
visionem  aut  redituum  erogationem  attingat  —  nisi 
in  casu  quo  beneficium  sit  litigiosum  et  dimissio  fiat 
ab  alterutro  ex  litigantibus  in  commodum  alterius. 

In  quo  casu  utique  habetur  dimissio  aliqualis,  sed 
non  vera,  eo  ipso  quod  ius  manet  incertum  pro 
utroque  ex  litigantibus  stante  legitime  causa,  seu 
lite  pendente  ut  ex  can.  1725  —  cum  citatio  legitime 
peracta  fuerit  aut  partes  sponte  in  iudicium  vene¬ 
rint  — ,  n.  5. 

In  quo  casu,  insuper,  si  quid  ei  ex  litigantibus  in 
cuius  favorem  fit  resignatio  desit  reapse  ut  legitime 
beneficiarius  evadat  et  pacifice  evadat,  equidem  per 
Ordinarii  acceptationem  dimissionis  ab  alio  factae 
minime  suppletur,  sed  insuper  oportet  ut  legitime 
regulis  in  collationibus  servandis  fiat  satis. 

Sed  tenore  canonis  advertendum  rite:  facultatem 
lieic  Ordinario  factam  duplicem  exquirere  condi¬ 
tionem:  1°  ut  beneficium  sit  vere  litigiosum  sensu 


(1)  Praxis  beneficiaria,  P.  III,  de  resign.  condit. 

(2)  Cf.  et  Benedict.  XIV,  DeSynod.  Dioec.,  lib.  XIII,  c.  X,  n.  14. 

iuris  exposito;  2°  ut  dimissio  sit  facta  in  commodum 
unius  ex  litigantibus,  et  non  aliis. 

Habetur  baec  concessio  ut  exceptio  favore,  qui¬ 
dem,  pacis  (1)  sed  et  sollicitudinis  in  providendo  be¬ 
neficiis,  de  qua  pluries,  superius,  legislator  suam  vo¬ 
luntatem  expressit,  cann.  1432,  1457,  1458  et  alio. 

Sed,  quatenus  demissio  admittitur  tantum  favore 
unius  ex  collitigantibus  dispositio  canonis  fundatur 
principio  quod  in  quovis  iuris  negotio  salvum  sit 
oportet  semper  ius  tertii.  Si  liceret  litiganti  resignare 
favore  alius  praeter  collitigantem,  istius  probabile 
ius  pessumdaretur.  Ideo  est  quod  etiam  iure  veteri 
haec  exceptio  habebatur:  «In  Curia,  docet  Engel, 
1.  I,  de  renunc.,  si  unus  ex  collitigantibus  cedat,  vel 
decedat  lite  pendente,  tunc  ad  succidendas  lites  solet 
alter  collitigans,  potius  quam  extraneus,  in  beneficio 
subrogari  iuxta  regulam  Cancell.  de  subrogandis 
collitigantibus  »  (2). 

Constare,  demum  debet,  ut  pluries  decisum  est  in 
Rota,  de  vera  resignatione  ex  una  parte  et  de  vera 
acceptatione  ex  alia,  quia  in  provisione  huiusmodi 
operatur  clausula,  et  non  alias ,  nec  aliter ,  non  alio 
modo ,  cuius  tanta  est  vis,  ut  doctores  teneant  nec 
Papam  ex  potestate  ordinaria  ei  derogare  posse,  re¬ 
signatum  beneficium  alio  quam  per  resignatarium 
indicato  valide  conferendo.  A  fortiori  id  non  valeret 
Ordinarius  perficere.  Scribit  Benedictus  XIV,  De  Sy¬ 
nodo  Dioeces.  :  Renuntiatio  conditionalis  ea  est 
«  qua  parochus,  canonicus,  vel  alius  quilibet  benefi¬ 
ciarius,  suum  beneficium  in  Superioris  manus  dimittit, 
eo  tamen  animo  et  expressa  conditione  adiecta,  ut 
paroecia,  cononicatus,  beneficiumve  dimissum,  certae 

(1)  Vermeerscli,  l.  c. 

(2)  Cf.  et  Pyrrum  Corradum,  Praxis  Ben.,  I.  c.,  c.  I,  n.  8  et  reg. 
19  Cane.,  de  viginti. 

designatae  personae  conferantur;  adeo  quidem,  ut  si 
Superior  alteri  quam  designatae  personae  beneficium 
conferret,  irritus  plane  esset  collationis  actus  (1). 

Nota.  —  De  dimissione  beneficii  in  genere  valent 
quae  de  dimissione  officii  ecclesiastici,  quaeque  uti¬ 
liter  videas  a  can.  183  ad  can.  195. 


* 

*  * 

Can.  1487.  -  §  1.  Permutatio  duorum  beneficiorum 
fieri  valide  neguit ,  nisi  propter  Ecclesiae  necessi¬ 
tatem  vel  utilitatem  aliave  iusta  de  causa ,  sine 
aliorum  detrimento ,  de  consensu  patroni,  si  agatur 
de  beneficio  iuris  patronatus,  et  Ordinarii  loci,  non 
autem  Vicarii  Generalis  sine  peculiari  mandato, 
nec  Vicarii  Capitularis ,  et  servato  praescripto 
can.  186. 

§  2.  Ordinarius  intra  mensem  consensum  praestet 
vel  deneget;  et  permutatio  valet  a  momento  consensus 
ab  Ordinario  praestiti. 

§  3.  Beneficiorum  permutatio  admitti  nequit  ab 
Ordinario,  si  utrumque  aut  alterutrum  beneficium 
sit  Sedi  Apostolicae  reservatum. 

Permutatio  beneficialis  sensu  canonico  est :  « Mu¬ 
tua  resignatio  proprii  beneficii  intra  duos  beneficia¬ 
rios  eo  fine  peracta  ut  alter  alterius  reciproce  bene¬ 
ficium  consequatur  ».  Quamquam  iure  Decretalium 
veniat  in  censum  —  de  rebus  permutandis  —  ut 
videre  est  lib.  III,  tit.  XIX,  de  rerum  permutatione, 
tamen  negotium  permutationis  beneficialis  reduci 
nequit  ad  contractum  permutationis  sensu  stricto, 


(1)  Benedictus  XIV,  De  Synodo  Dioeces.,  lib.  XIII,  c.  X,  n.  14. 

« cum,  aiente  cl.  Zech  (1),  neuter  ex  beneficiatis 
habeat  potestatem  transferendi  beneficium  suum  in 
alterum,  sed  potius  personae  resignantes  sua  bene¬ 
ficia  transferuntur  eiusdem  Episcopi  auctoritate  ab 
uno  ad  alterum  beneficium  »  (2).  Ideo  est  quod  per¬ 
mutatio,  uti  hoc  canone  accipitur,  quamquam  a 
translatione  de  qua  cann.  193,  2162,  differat  cum  ea 
tamen,  cann.  2147,  2154,  potest  inveniri,  et  cum  re¬ 
motione  simul  ac  dimissione,  eo  magis  post  relatam 
ad  can.  1484  responsionem  Commissionis  ad  interpr. 
canones,  diei  13  Decemb.  1923  (Yide  S.  Congr.  Cone., 
Romana  et  aliar.,  12  Ian.  1924). 

Quamquam  ut  notat  cl.  Wernz,  De  benef.,  501,  IV 
Ius  decret.,  permutatio  beneficiorum  ignota  evaserit 
usque  ad  eam  aetatem  in  qua  ab  ordinatione  seiuncta 
sunt  beneficia;  idest,  ut  superius  notavimus,  circa 
saec.  xn,  tamen  iure  Codici  praecedente  ea  pacifice 
admittebatur,  et  non  ad  usum  privatae  utilitatis  ut 
antea,  quod  fuit  proscriptum  ab  Alexandro  III, 
(c.  8,  Decret .,  III,  5),  sed  in  forma  per  hunc  canonem 
legitima.  Scribebat  cl.  Santi,  o.  c.,  1.  III  Decret., 
tit.  XIX,  de  rer.  perm.:  «  Quaeritur  an  permutari  be¬ 
neficia  possint:  in  genere  permutatio  beneficiorum 
prohibita  non  est;  at  nonnullae  requiruntur  condi¬ 
tiones  ».  Xec  refert,  in  eundem  sensum  dicebat 
cl.  Sebastianelli,  l.  c.,  314,  «manualia  sint  vel  data 
in  commendam,  dummodo  verificetur:  a)  ut  permu¬ 
tantes  habeant  ius  plenum  in  beneficiis  quamvis 
eorumdem  possessionem  adhuc  assequuti  non  fue- 


(1)  De  iure  rer.  eccles.,  sect.  IV,  §  311. 

(2)  Permutatio  sensu  iuris  unus  est  ex  contractibus  innominatis: 
do  ut  des,  facio  ut  facias  etc.,de  quibus  videas  Ferrini,  o.  c.,  541.  — 
Bonfante,  o.  c.,  §  166.  —  Serafini,  §  141.  —  Quaternis  —  qualitercum¬ 
que  —  legibus  civilibus  haec  nostra,  can.  1487,  conformari  debuisset, 
pro  norma  habendus  can.  1529. 

rint;  b)  ut  uterque  permutantium  beneficium  suum 
resignet  in  manu  Superioris  Ordinarii  cui  beneficium 
est  subiectum;  c)  ut  post  resignationem  collatio  a 
Superiore  fiat  non  aliis  quam  ipsis  permutantibus  ». 
In  quo  ultimo  notamus  proprie  loqui  non  posse  de 
subsequente  collatione,  cum  negotium  permutationis 
perficiatur  —  quasi  traditione  rei  seu  beneficii  —  cum 
consensu  Superioris,  et  ipsa  legali  traditione  habeat 
ut  perfectum  in  se  consistat.  Propterea  negotium 
iuridicum  sui  generis  optime  dicitur  (1)  quod  per 
suos  effectus  tantum  potest  qualificari  et  per  suas 
causas  simul,  et  in  quo  vera  collatio  subsequens  non 
intervenit  quia,  permutatione,  eam  non  praecessit 
vera  beneficii  vacatio. 

Ratio  autem  quare  iure  canonico  talis  permutatio 
admitti  potest  et  admittitur,  est  quod  illarum  rerum 
permutatio  prohibetur  quarum  in  permutatione  si- 
moniaca  labes  negotium  inficit.  « Quapropter,  ex 
c.  Nulli.,  V,  de  reb.  eccl.  alien.  vel  non,  sicut  res  et 
iura  spiritualia  citra  simoniam  pro  pecunia  vendi 
non  possunt,  ita  nec  permutari  pro  temporali  pretio, 
dari  tamen  potest  licita  et  valida  permutatio  si 
agatur  de  re  spirituali  pro  altera  spirituali:  ita  unum 
beneficium  ecclesiasticum  pro  alio;  ius  decimandi  pro 
alio  commodiore  ».  Manacorda,  o.  c.,  284  (2). 

Admittitur  autem  permutatio  causa  iusta  exstante 
quae  ex  cap.  5,  tit.  XIX,  lib.  III  Decret.  desumi 
debet  ex  necessitate  vel  utilitate  Ecclesiae  (3).  Sed 


(1)  Sosio  D’ Angelo,  La  permuta  beneficiaria,  in  eph.  II  diritto 
Ecclesiastico  Italiano,  Romae,  Ianuarii  1918,  disp.  121,  pag.  29. 

(2)  Ratio  alia  quasi  a  priori  deduci  potest  a  principio  quod  sic 
exponit  cl.  Wernz:  «  lura...  permutationem  officiorum  sine  distin¬ 
ctione  permittunt:  ergo  neque  nos  debemus  distinguere  neque  ullum 
excludendum  est  officium  nisi  speciali  prohibitione  reperiatur  exce¬ 
ptum  »  ( L .  c.,  507). 

(3)  Santi,  l.  c. 

ad  canonem  subiectum  veniamus.  Dicitur  §  1:  Per¬ 
mutatio  duorum  beneficiorum  fieri  valide  nequit ,  nisi 
propter  Ecclesiae  necessitatem  vel  utilitatem  aliave 
i  usta  de  causa. 

Licita  et  valida  tantum  est  permutatio  duorum 
beneficiorum.  Hoc  idem  statuitur  sequenti  can.  1488, 
§  2 ;  et  ratio  eadem  est  quae  affertur  a  S.  P.  Pio  V  in 
citata  const.  Quanta  cura  cum  §  5  proscriptas  re- 
signationes  « etiam  per  fallacem  circuitum  multi¬ 
plicatas  »  interdicit  ne  fraudes  irrepant  in  benefi¬ 
ciorum  provisione;  quae  a  Trid.,  sess.  XXV,  cit. 
cap.  15,  de  ref.,  ut  « reciprocas  resignationes  »  im¬ 
pediat.  De  bis  cl.  Sebastianelli,  Z.  c.,  315:  «Denun¬ 
tiationes  reciprocae  locum  babent  quando  Titius 
ex.  gr.  resignat  beneficium  in  favorem  propinqui  Caii, 
et  Caius  renuntiat  beneficium  in  favorem  propinqui 
Titii  (Trid.,  Z.  c.).  Renuntiationes  triangulares  ve¬ 
lificantur,  cum  ex.  gr.  Titius  beneficium  suum 
resignet  in  favorem  Caii,  Caius  in  favorem  Sempro¬ 
nii,  Sempronius  in  favorem  Titii.  Praedictae  resi¬ 
gnationes  quamvis  quoad  substantiam  non  sint  nisi 
duae  permutationes,  attamen  plura  pacta  ac  conven¬ 
tiones  continent  in  favorem  aliorum  ideoque  tan- 
quam  simoniacae  iure  ecclesiastico  prohibitae  sunt  ». 
Cf.  et  Wernz,  Z.  c.,  501. 

Ut  valida  (et  licita)  sit  duorum  (tantum)  benefi¬ 
ciorum  permutatio,  fieri  debet  —  propter  Ecclesiae 
necessitatem  vel  utilitatem  —  (1)  ex  cap.  5,  7,  8,  X,  de 
rer.  perm.,  III,  19  et  c.  un.,  de  rer.  perm .,  III,  10,  in  6<>. 
Propterea  non  attenditur  privata  utilitas  permutan¬ 
tium.  Causa  praecipua  seu  principalis  permutatio¬ 
num  iuxta  Divum  Thomam  maius  bonum  spiri¬ 
tuale  sit  oportet,  secus  permutatio  illicita  censetur  et 


(1)  S.  Congr.  Cone.,  Novar.,  6  Sept.  1703. 

simoniaca,  si  tantum  v.  g.  «  pro  aliquo  terreno  com¬ 
modo  utriusque  vel  alterius  talis  commutatio  fiat; 
si  autem  pro  aliquo  spirituali,  utpote  quia  hic  in  illo 
loco  melius  possit  Deo  servire,  non  est  simonia; 
unde  tunc  potest  fieri  commutatio  ex  auctoritate 
Episcopi  dioecesani »  (1).  Diximus  ideo  non  attendi 
privatam  utilitatem  permutantium  ut  primus  finis, 
si  enim,  ut  saepius  evenire  contingit,  haec  privata 
utilitas  possit  indirecte  redundare  in  bonum  Ecclesiae, 
eam  excludere  nemo  tenetur.  Quod  quandoque  immo 
desiderari  oportet,  ut  cum  commodum  privatum 
permutantium  vel  unius  saltem  eorum,  viam  sternit 
Superiori  providendi  ad  normam  cann.  2147,  2154 
et  seq.  ut  supra  sumus  locuti.  Quod  et  veteri  i  ure 
habebatur,  ut  videre  est  apud  Schmalzgrueber,  P.  I, 
tit.  XIX,  de  rer.  perm.,  §  3  —  Garciam,  P.  XI,  c.  4 
—  Barbosam,  lib.  III,  c.  15  et  alios. 

Huius  loci  est  animadversio  Lotterii,  1.  I,  q.  37, 
quod  semel  facta  permutatio,  venit  in  ime  ut  favo¬ 
rabilis  interpretationis,  diiudicanda  propterea  se¬ 
cundum  aequitatem  et  quovis  abiecto  rigore,  eum 
censeatur  peracta  in  Ecclesiae  utilitatem,  tum  sin¬ 
gularem  tum  generalem  (2). 

Dicitur :  .  aliave  iusta  de  causa  — ,  qtiae  iudicio 

Episcopi  reductive  ad  dictas  pertineat,  secus  enim 
non  potest  intelligi  eam  ingredi  negotium  iuridicum 
ecclesiastici  fori.  Quae  causa  non  solum,  ut  quaevis 
aliae,  exsistere  debet,  sed  et  alligari  a  permutantibus 
explicite  ut  fraudis  cuiusque  periculum  vitetur;  ma¬ 
xime  si  ab  utilitate  unius  vel  utriusque  contra¬ 
hentium  tota  res  initia  sumat. 

Dicitur:  .  sine  aliorum  detrimento.  —  Sicuti 


(1)  S.  Thomas,  in  IV  Sent.,  dist.  XXV,  quaest.  III,  art.  3,  ad  8. 

(2)  Ferraris,  Perm.,  59. 

enim  supra  dictum  est  de  resignationibus  intra  col- 
litigantes  et  alio,  Ecclesia  ius  tertii  vetat  continuo 
pessumdari  et  in  quovis  iuris  negotio  de  eo  legitime 
cavet.  Quod  pro  re  nostra  posset  haberi  si  v.  g.  be¬ 
neficia  permutanda  per  actualem  possessorem  (vel 
utraque  vel  unum)  essent  oneribus  antea  assumptis 
relevanda  cum  utilitate  supraveniente  et  praevisa 
paroecianorum,  qui  cum  parocho  pro  restauranda 
ecclesia  simul  essent  gravati,  et  absente  tali  parocho 
improbabile  vel  impossibile  foret  praevisiones  veri¬ 
tatem  sortiri;  si  in  permutatione,  coloni  fundorum 
rusticorum  non  vellent  per  aliquem  ex  duobus  per¬ 
mutantibus  indemnes  fieri,  ut  ius  eis  esset  etc. 

Dicitur :  .  de  consensu  patroni,  si  agatur  de  be¬ 

neficio  iuris  patronatus  — ,  quia  cum  primus  et  prin¬ 
cipalis  effectus  permutationis  sit  substitutio  personae 
in  beneficiato,  utique  patronus  impetitur  in  exercitio 
sui  iuris  (1).  Msi  eius  consensus  exquireretur,  ius 
praesentandi,  can.  1455,  per  ipsum  in  provisione  talis 
beneficiarii  exercitum,  in  frustra  evaderet:  ipse  enim 
beneficium  in  hypothesi  derelinquit  et  cum  non  agatur 
de  nova  collatione,  sed  de  —  legitima  traditione  rei 
seu  (2)  beneficii  — ,  pro  novo  beneficiario  patronalis 
interventus  locus  non  daretur.  Propterea  praesens 
canon  eius  consensum  exquirit :  atque  ita  substitutus 
non  potest  dici  introgressus,  absque  eius  (ni  aucto¬ 
ritate  (3)  quia  patronatus,  can.  1455,  non  est  ius,  sed 
privilegium)  saltem  beneplacito. 

Qui,  ceterum,  patronorum  consensus  a  legislatore 
nostro  exquiritur,  sedulo,  in  realibus  etiam  alteratio- 
nibus  beneficiorum,  ut  videre  est  cann.  1424, 1428  etc. 


(1)  C.  5,  de  iure  patr. 

(2)  o  Mutata  possessione  »  ait,  l.  c.,  cl.  Santi. 

(3)  Dicebatur,  iure  Romano,  patrono,  curatori  etc.:  Auctor  ne 
fisi  Dabatur  responsum:  Auctor  fio.  —  Serafini,  II,  162. 

Subiungitur : . et  Ordinarii  loci ,  non  autem  Vicarii 

Generalis  sine  peculiari  mandato ,  nec  Vicarii  Ca¬ 
pitularis. 

Affirmatur  adhuc  et  pro  permutatione  necessitas 
auctoritatis  Ordinarii  ut  valeat,  sicut  et  supra, 
can.  1484  et  seq.,  pro  dimissionibus  et  etiam  can.  187, 
§  1.  Canon  autem  193,  §  1  idem  statuit  pro  transla¬ 
tionibus.  Dicitur  autem  Ordinarii  loci,  quia  eius  est 
beneficia  conferre  can.  1432,  §  1.  Excluditur,  sine 
speciali  mandato,  Vicarius  Generalis  et  Vicarius 
Capitularis,  quia  ex  eodem  can.  1432,  §  2 :  —  Conferre 
beneficia  nequit  Vicarius  Generalis  sine  speciali 
mandato:  Vicarius  autem  Capitularis  nec  paroecias 
vacantes,  nisi  ad  normam  can.  455,  §  2,  n.  3,  neque 
alia  beneficia  perpetua  liberae  collationis.  —  Per¬ 
mutatio  facta  privata  auctoritate  est  per  se  nulla  et 
habetur  ut  species  simoniae  iuris  eccles.  (1). 

Concludit  comma : . et  servato  praescripto  can.  186. 

—  Qui  canon  de  renuntiationibus  generatim,  ad  quas 
iam  diximus  analogam  permutationem,  ita  iacet: 

—  Kenuntiatio,  ut  valida  sit,  fieri  debet  a  renun¬ 
tiante  aut  scripto  aut  oretenus  coram  duobus  testibus 
aut  etiam  per  procuratorem  speciali  mandato  mu¬ 
nitum;  et  scriptum  renuntiationis  documentum  in 
Curia  deponatur.  —  Haec  forma  adamussim  ser¬ 
vanda  est  ad  validitatem:  documentum  autem  con¬ 
tineat  non  solum  —  mutuam  resignationem  adve¬ 
nisse  cum  consensu  Superioris  — ,  sed  causas  omnes 
negotii  quae  ab  ipso  habitae  sunt  iustae  et  proin 
acceptatae,  secus  subreptitia  atque  irrita  censenda 
est,  ex  cap.  Episcopi  cit.  const.  Quanta  cura.  Quod 
ex  eo  etiam  patet,  quod  permutatio  species  est  alie- 


(1)  Santi,  l.  c.,  5:  «  Quod  si  intervenerit  possessio,  ingressu  in  be¬ 
neficio,  poenis  canonicis  delinquentes  subiiciuntur  »  (cann.  2340, 
2392,  2394). 

nationis,  ex  cap.  Nulli  V,  de  reb.  eccl.  alien.  vel  non, 
per  se,  antequam  peragatur,  odiosa,  numeris  omnibus 
proinde  fulcienda  ut  iure  consistat. 

§  2;  0 1  dinarius  initu  mensem  consensum  prae- 
stet  vel  deneget;  et  permutatio  valet  a  momento  con¬ 
sensus  ab  Ordinario  praestiti.  — •  lura,  incerta  manere 
non  possunt:  hoc  valet  maxime  pro  beneficiis  quae 
communis  boni  in  Ecclesia  et  ipsa  Societate  civili 
praesumptione  reguntur.  Exinde  cogitur  Ordinarius 
consensum  praestare  vel  denegare  cum  tota  vis  per¬ 
mutationis  libero  contrahentium  consensu  incoeptae 
ab  eodem  dependeat,  ita  quod  a  momento  consensus 
praestiti  perficiatur  legitime. 

Nec  datur  beneficium  resipiscentiae  partibus,  sie- 
uti  dari  supra  vidimus  ad  can.  1484  in  negotio  sim¬ 
plicis  dimissionis  per  authenticam  interpretationem 
Comm.  Pont,  ad  cann.  189,  §  2;  191,  §  1. 

Unica  ratio  permutationis  infirmandae  post  con¬ 
sensum  per  Ordinarium  intra  mensem  praestitum, 
esset  dolus  interveniens,  ex  cap.  U niversorum  (1.  III 
Deerret.,  tit.  XIX,  de  rer.  pem.,  c.  8).  Habetur  eo  loci: 

«  Cum  igitur  deceptis  et  non  decipientibus  iura  sub¬ 
veniant,  licet  ipsi  per  se  de  iure  non  possent  eccle¬ 
siastica  beneficia  permutare,  ut  tamen  simplicitati 
venia  tribuatur,  mandamus,  quatenus  si  constiterit 
praetaxatum  G.  taliter  fuisse  deceptum,  amoto  a 
praebenda  sua  consanguineo  ipsius  L.,  vel  quolibet 
alio  illicito  detentore,  eam  restitui  faciatis  eidem  », 
quod,  iure  quo  utimur,  constat  cann.  1684-1686, 
et  ob  analogiam  etiam  can.  185  (1). 

Datur  Ordinario  terminus  unius  mensis :  idem  sta¬ 
tuebatur  const.  Humano  vix  iudicio  Gregorii  XIII, 

5  Ian.  1584,  §  7 :  «De  beneficiis  autem,  quae, 


(1)  Noval,  De  processibus,  o.  c.,  n.  340  et  seqq. 

deinceps,  in  manibus  Ordinariorum  collatorum... 
resignari  etiam  ex  causa  'permutationis  contigerit,  ipsi 
intra  mensem  negotium  universum  admissionis  vel 
reiectionis  resignationis  huiusmodi...  omnino  absol¬ 
vant  »  (1). 

§  3.  Beneficiorum  permutatio  admitti  nequit  ab 
Ordinario ,  si  utrumque  aut  alterutrum  beneficium  sit 
Sedi  Apostolicae  reservatum.  —  Et  planum  est.  Hoc 
enim  sibi  vult  reservatio,  ut  quomodocunque  de  bene¬ 
ficiis  disponatur,  effectum  suum  consequi  debeat. 
Permutatione  status  a  quo  beneficii  pleni  alteratur. 
Nil  potest  inferior  Papa  si  unum  vel  utrumque  sit 
reservatum:  reservatio  unius  tantum  integrum  ne¬ 
gotium  permutationis  afficit  quia  iuridica  sua  uni¬ 
tate  idem  privari  nequit.  Eecole  dicta  ad  can.  1435, 
in  specie  ad  n.  4,  et  ad  can.  1431. 

S.  Pius  V,  qui  in  citata  Quanta ,  §  3  Episcopis 
facultatem  fecerat  «  beneficiorum  et  officiorum  per¬ 
mutationes  admittere,  quae  canonis  sanctionibus, 
et  Apostolicis  constitutionibus  permittuntur  »  in 
const.  In  conferendis  18  Martii  1567,  §  6  haec  habet : 
« Districtius  inhibemus,  ne  quis  praeter  E.  Pon¬ 
tifices  etc...  de  huiusmodi  beneficiis  sic  reservatis, 
(ut  praefertur)  disponere,  vel  circa  illa,  'etiam  per 
viam  permutationis,  vel  alias,  immutare  quoquo  modo 
praesumat  »  (2). 

Nec  tenore  praesentis  canonis  datur  locus  distin¬ 
ctioni  intra  beneficia  per  se  reservata  ut  talia  bene¬ 
ficia,  et  quae  tantum  occasione  novae  provisionis  ut 
ex  can.  1435,  §  1,  n.  4.  Legislator  non  distinguit,  nec 


(1)  Non  est  amplius  quod  loquamur  de  publicanda  permutatione 
sicuti  Pontifex  eodem  loco,  et  de  qua  et  Benedictus  XIV,  const.  Ec¬ 
clesiastica  ministeria,  15  Iunii  1740.  Iure  nostro  haec  obligatio  excidit 
silentio  legemferentis. 

(2)  Oasparri,  Fontes,  213. 

32  —  Pistocchi,  De  lie  Beneficiali. 

nos  distinguere  debemus.  Pro  omnibus  sunt  quae 
Schmalzgrueber  docet :  «  Beneficia  Papae  reservata 
conferri  non  possunt  nisi  a  Papa,  ergo  nec  alius  quam 
Papa  eorum  permutationem  potest  admittere.  Immo 
ut  valeat  permutatio  etiam  coram  Papa  facta,  ne- 
cesse  est  fieri  mentionem  reservationis ;  alias  irreptitia 
erit  admissio,  utpote  non  declarata  qualitate  bene¬ 
ficii,  quae  si  fuisset  expressa  forsan  approbata  per¬ 
mutatio  non  fuisset  »  (1).  Vide  ean.  42. 

Nota.  —  Pro  permutationibus  quae  fiant  vi  de¬ 
creti  amotionis,  conf.  S.  Congr.  Concilii,  Romana  et 
aliar.,  12  Ianuar.  1924. 


* 

*  * 

Can.  1488.  -  §  1.  Si  beneficia  permutanda  inaequalia 
sint,  nequeunt  compensari  reservatione  fructuum 
aut  praestatione  pecuniae  seu  cuiusque  rei  pretio 
aestimabilis. 

§  2.  Permutatio  fieri  nequit  inter  plures  quam 
duos  beneficiarios  (2). 

Casus  qui  in  §  1  prospicitur  adhuc  veteri  iure  con¬ 
siderationem  sumpsit  et  praecise  de  eo  agitur  lib.  III 
Decret.,  tit.  XIX,  de  rer.  perm .,  c.  6:  Ad  quaestiones. 
Ita  se  habet  in  textu:  «Intelleximus  ex  litteris 
tuis  quod  duae  conventuales  ecclesiae  sunt  in  tua 
dioecesi  constitutae,  quarum  utraque  parochialem 
habet  ecclesiam  cum  possessionibus  magis  alteri, 


(1)  Schmalzgrueber,  Pars  II,  tit.  IX,  de  r.  p.,  §  III;  cf.  et  Parisius, 
lib.  II,  quaest.  XVI  et  Reiffenstuel,  lus  Can.  Dniv.,  lib.  I,  de  renune., 

§  HI. 

(2)  Ius  Italicum  adamussim,  circa  permutationem  beneficiorum 
sequitur  ius  canonicum,  prout  in  Codice  h.  1.  —  De  Alexandris,  228. 

quam  sibi  vicinam.  Illis  autem  desiderantibus  per¬ 
mutare  eas,  cum  illarum  altera  respectu  meliorum 
proventuum  plus  abundet,  et  ideo  sibi  postulet  adiici 
certam  summam  pecuniae  numeratae  ut  sic  ad  aequa¬ 
litatem  permutationis  valeant  pervenire,  utrum  pos¬ 
set  id  licite  fieri  extitit  dubitatum...  Respondemus, 
quod  cum  de  dictis  parochialibus  ecclesiis  per  se 
queat  commutatio  celebrari,  et  in  permutatione 
possessionum  per  se  non  sit  inhibitum,  si  altera  ra¬ 
tione  possessionum  alteri  praeponderet,  pecuniam 
posse  refundi  de  ipsarum  possessionibus  ad  invicem , 
prout  visum  est  expedire,  refusa  certae  pecuniae 
quantitate ,  poterit  contractus  permutationis  iniri,  sic 
tamen  quod  illi  contractus  nequaquam  sibi  invicem 
misceantur  ». 

In  quo  capite  iuxta  potiores  magistros  et  huius 
can.  1488,  §  1  authenticam  interpretationem,  agitur  de 
compensatione  facienda,  etiam  mediante  pecunia, 
non  permutantibus  ut  personis,  sed  beneficiis  qua 
talibus;  id  quod  iure  nostro  per  can.  1421  veniret  in 
censu  dismembrationis  quoad  bona  beneficiorum  Sedi 
Apostolicae  unice  reservatae,  can.  1422,  intactis  ma¬ 
nentibus  iuribus  spiritualibus  —  quae  nequaquam 
invicem  misceantur  —  ex  utraque  parte  facta,  per 
contractum  dictum,  permutatione. 

Itaque  tenore  canonis  nostri:  §  1.  Si  beneficia 
permutanda  inaequalia  sint  — ,  utique  relate  ad  tempo¬ 
ralia  nequeunt  compensari ,  in  utilitatem  beneficiarii 
cui  contigit  ex  permutatione  sumere  beneficium  mi¬ 
nus  pingue,  reservatione  fructuum ,  a  beneficio  dere¬ 
licto  seu  cuiusque  rei  pretio  aestimabilis,  idest  rei 
temporalis,  cum  spiritualia  valorem  in  commercio 
non  habeant. 

Veteres,  agentes  de  negotio  permutationis  hv- 
pothesim  confingebant  compensationis  pro  redituum 

excessu,  solvendo  spiritualia  pro  temporalibus  vel 
spiritualia  pro  spiritualibus,  sed  est  abs  re  hodie  in 
his  immorari,  sensum  huius  canonis  unice  sequen¬ 
tibus  (1). 

Sequitur  canon  §  2.  Permutatio  fieri  nequit  inter 
plures  quam  duos  beneficiarios .  —  Attulimus  rationes 
de  hoc,  et  fontes  iuridicos,  supra  ad  can.  1487,  §  1, 
ubi  diximus  triangularem  (quadrangularem)  permu¬ 
tationem  continuo  sacris  canonibus  proscriptam 
fuisse.  Bilateralis,  unice,  veteri  et  novo  iure,  debitis 
vestita  conditionibus,  probatur.  Id  quod  verbis  huius 
ultimi  commatis  §  2  —  inter  duos  beneficiarios  — 
subinfertur  clare,  quia  persona  est,  non  beneficium, 
quae  in  negotio  permutationis  directe  consideratur  a 
iure.  Personis  iusta  causa  exstante,  permittitur;  per¬ 
sonis  circumscribitur  vel  vetatur,  quia  ipsae  de  si- 
monia  possunt  causari. 

Nota.  —  De  translatione,  ut  supra  innuimus, 
can.  1487,  alio  legislator  agit:  generatim  cc.  193-195; 
in  specie  cann.  2162-2167 ;  2191-2192.  Cum  sit  et  ipsa 
modus  unum  beneficium  dimittendi,  iuvat  memorare 
responsionem  datam  circa  can.  549,  §  3  de  examine 
ad  paroecias,  die  24  JSTov.  1920,  per  Commiss.  Pont,  ad 
interpr.  can.:  —  Examen  non  est  repetendum  quando 
translatio  parochi  fit  proponente  ac  suadente  Ordi¬ 
nario;  sed  per  se  repeti  debet  quando  fit  instante 
parocho,  nisi  Ordinarius  cum  iudicibus  synodalibus 
aestimet  idoneitatem  sufficientem  permansisse.  — 


(1)  Vide  de  hoc:  Schmalzgrueber,  Ius.  Eccl.  Vniv.,  derer.  perm., 
§  II.  —  Suarez,  De  simonia,  c.  XXXI. 

